
Κεφάλαιο Πρώτο 

Ο Δρόμος προς τη Νασόλκαθ 


Το καραβάνι είχε φύγει από τη Χόλκεραλ, την Πόλη του Χρυσού, με 
την αυγή. Ακολουθούσε τη μεγάλη δημοσιά προς τα βόρεια, η οποία 
περνούσε από τους πρόποδες των Χρυσών Ορέων, από πεδινούς και 
λιγότερο πεδινούς τόπους, από την Ψηλή Γέφυρα του ποταμού Νίρ- 
φεβ, από τους πρόποδες των Καταρρακτών, κι έφτανε τελικά στη 
Νασόλκαθ, όπου και σταματούσε. Οι αμαξιτές δημοσιές στη Φεη- 
νάρκια ήταν λίγες, και όχι ακίνδυνες. Τώρα, μετά την κατάρρευση 
της Συμπαντικής Παντοκρατορίας και με το χάος που την είχε ακο- 
λουθήσει, είχαν γίνει ακόμα πιο επικίνδυνες. Όχι λόγω των θηρίων ή 
των δαιμόνων, αλλά, κυρίως, λόγω των ανθρώπων. Οι ληστές είχαν 
δεκαπλασιαστεί σ’ολάκερη τη διάσταση της Φεηνάρκια: από τους 
Καταρράκτες μέχρι τον Ωκεανό, από την Έλγκοροβ μέχρι τα Γαλανά 
Όρη. Όλοι το έλεγαν. Και ήταν αλήθεια. 

Το καραβάνι αποτελείτο από ένα μηχανοκίνητο φορτηγό, δύο με- 
γάλες άμαξες που τις τραβούσαν ελέφαντες, και ένα τετράκυκλο ό- 
χημα, ανοιχτό μπροστά, κλειστό με ύφασμα πίσω. Στο τελευταίο κα- 
θόταν ο Καντάρφιλ ο έμπορος, πλάι στον οδηγό, βαστώντας τη λα- 
ξευτή καραμπίνα του στα χέρια και κοιτάζοντας ανήσυχα ολόγυρά 
του καθώς το σούρουπο πλησίαζε. Το καραβάνι περιστοιχιζόταν από 
δυο ντουζίνες μισθοφόρους: έξι επάνω σε μηχανοκίνητα δίκυκλα, 
δέκα έφιπποι επάνω σε άλογα, και οι υπόλοιποι πεζοί. Δεν επαρκού- 
σαν για να προστατέψουν το καραβάνι από μεγάλο κίνδυνο. Ούτε 
καν παλιά, που τα πράγματα ήταν πιο ήσυχα - πόσω μάλλον τώρα, 
που όλοι προσπαθούσαν ν’αρπάξουν ό,τι προλάβαιναν. Η Παντο- 
κρατορία είχε διαλυθεί αλλά το πλιάτσικο δεν είχε τελειώσει. Και 
δεν θα τελείωνε για κάμποσα χρόνια, υποψιαζόταν ο Καντάρφιλ. Η 
Παντοκρατορία είχε αφήσει πολλά απομεινάρια πίσω της. Καθώς 
και πολλούς ληστές και τυχοδιώκτες. Ρεμάλια όλοι τους, που προ- 
σπαθούσαν να επιβιώσουν τώρα σε μια διάσταση την οποία, πριν 
από λίγο καιρό, καταδυνάστευαν. 

Ο Καντάρφιλ θα είχε, σίγουρα, πάρει περισσότερους μισθοφόρους 
μαζί του - αν μπορούσε. Θα είχε, επίσης, μόνο ενεργοκίνητα οχήμα- 

τα, και καθόλου άμαξες που τις σέρνουν ζώα - αν μπορούσε. Αλλά 
εκεί ήταν το πρόβλημα: δεν μπορούσε. Τη Χόλκεραλ την είχε πάρει 
το Πεπρωμένο των Δαιμόνων ύστερα από τη μάχη που την απελευ- 
θέρωσε απτούς Παντοκρατορικούς. Οι ζημιές ήταν τρομερές· οι λε- 
ηλασίες ασύλληπτες. Και η Πόλη του Χρυσού είχε πολλά για να τις 
κλέψεις. Ακόμα λεγόταν πως τριγύριζαν πλιατσικολόγοι στους δρό- 
μους της - μύθος, φυσικά. Οι επαναστάτες είχαν χαρεί. Είχαν πανη- 
γυρίσει. Και ο περισσότερος λαός μαζί τους. Οι Παντοκρατορικοί 
έφυγαν! Ζήτω! Κραιπάλη, από δω και πέρα, και καλοζωία! Δυστυ- 
χώς δεν ήταν έτσι, όπως εξαρχής ήξερε ο Καντάρφιλ. Μόλις είχε δει 
τι γινόταν στους δρόμους της Χόλκεραλ - τις σφαγές και το χάος - 
είχε σκεφτεί: Αυτή η καταιγίδα θα περάσει , αλλά μετά... μετά έρχο- 
νται τα δύσκολα. 

Η οικονομία της Χόλκεραλ είχε χτυπηθεί. Άσχημα. Γονατιά 
στ’αρχίδια, όπως είχε πει η γυναίκα του Καντάρφιλ, η Νελμίρα. Θα 
σηκωνόταν όρθια τελικά, αλλά όχι αμέσως. Κάπου-κάπου, η Νελμί- 
ρα ήταν σοφή, όφειλε να παραδεχτεί ο έμπορος· της συνέβαινε κατά 
περιόδους. Η κατάσταση ήταν ακριβώς έτσι. Και ο Καντάρφιλ δεν 
ήταν κανένας σπουδαίος έμπορος· δεν ήταν από εκείνους που είχαν 
τα χρυσορυχεία στα Χρυσά Όρη· πουλούσε ρούχα και υποδήματα, 
έργα τέχνης, και κρασί. Το τελευταίο επειδή η γυναίκα του είχε κάτι 
αμπέλια στα περίχωρα της Χόλκεραλ... τα οποία είχαν, δυστυχώς, 
κατακαεί ύστερα από τις συγκρούσεις ανάμεσα στους επαναστάτες 
και τους Παντοκρατορικούς. 

Αναρωτιέμαι τι γνώμη έχει τώρα για την Επανάσταση η περιβόητη 
Πρόμαχος Αοάρδη, καθώς κι οι όιλλοι κοντινοί επαναστάτες της! 
σκεφτόταν ο Καντάρφιλ, συχνά-πυκνά - ο οποίος φυσικά δεν είχε 
ποτέ - ούτε παλιά, ούτε σήμερα - καμία επαφή μαζί της. Αναρωτιέ- 
μαι τι γνώμη έχει τώρα η Τριανδρία της Χόλκεραλ για την Επανά- 
σταση! Ή μάλλον, γνώριζε ήδη πως ο ένας, τουλάχιστον, από τους 
τρεις Συνάρχοντες είχε δηλώσει σε συγκέντρωση σημαντικών προ- 
σώπων ότι «όσο οι Παντοκρατορικοί βρίσκονταν εδώ τέτοια χάλια 
δεν είχαμε!» Για να το λέει αυτό ένας από τους Συνάρχοντες, κάτι θα 
ήζ ε Ρ ε ”·· 

Ο ίδιος ο Καντάρφιλ είχε χάσει αρκετά πράγματα και κατά την πο- 
λιορκία της Χόλκεραλ και κατά τις λεηλασίες που είχαν ακολουθή- 
σει: δύο ενεργειακά οχήματα, πέντε άλογα, ένα μεγάλο μέρος του 

εμπορεύματος του - ακόμα και χρήματα. Μάλιστα, είχε αναγκαστεί 
να σκοτώσει για να διώξει κάποιους από το σπίτι του! 

Τρομαχτική κατάσταση. 

Και ανυπόφορη. 

Και τώρα, έπρεπε να διασχίζει τόσα χιλιόμετρα με ελάχιστους 
φρουρούς γιατί δεν είχε χρήματα ώστε να πληρώσει περισσότερους. 
Ο φόβος του ήταν μεγάλος. Και ο ρυθμός που ταξίδευε το καραβάνι 
του αργός. Έπρεπε, υποχρεωτικά, να κινούνται με την ταχύτητα του 
πιο βραδυκίνητου, δηλαδή των ελεφάντων. Ο Καντάρφιλ θα έκανε 
δυο και τρία ταξίδια, πέρα-δώθε, από τη Χόλκεραλ ώς τη Νασόλκαθ, 
μόνο με το ενεργοκίνητο φορτηγό του, και ίσως να τελείωνε πιο 
γρήγορα. Αλλά τότε θα έπρεπε να πληρώσει δυο και τρεις φορές 
τους μισθοφόρους που τον φυλούσαν καθώς επίσης και ενεργειακές 
φιάλες για το φορτηγό - χωρίς να υπολογίζει κανείς τις φθορές του 
οχήματος. 

Δεν τον συνέφερε. 

Οπότε, ταξίδευε αργά για να γλιτώσει λεφτά. 

Πρέπει κανείς να σκέφτεται οικονομικά , πίστευε, αν θέλει να κάνει 
κάτι στη ζωή του. Το έλεγε και στα παιδιά του, με κάθε ευκαιρία. 
Από μικρός μαθαίνει ο άνθρωπος. 

Το καραβάνι καταυλίστηκε, τελικά, για τη νύχτα πενήντα περίπου 
χιλιόμετρα βόρεια της Χόλκεραλ, κοντά σε μια μικρή πόλη. Ληστές 
δεν είχε απαντήσει μέχρι στιγμής. Καθώς ο Καντάρφιλ καθόταν έξω 
απ’τη σκηνή του και κάπνιζε, έβλεπε πτεροδάκτυλους να πετάνε πά- 
νω από τα Χρυσά Όρη, πηγαίνοντας, μάλλον, προς τις φωλιές τους 
για να κοιμηθούν. 

Ο αρχηγός των μισθοφόρων που είχε προσλάβει - ένας γεροδεμέ- 
νος άντρας ονόματι Ρόναθλον - τον πλησίασε. 

«Συμβαίνει κάτι;» ρώτησε ο έμπορος, τινάζοντας στάχτη από το 
τσιγάρο του. 

«Τίποτα, κύριε Καντάρφιλ,» αποκρίθηκε ο μισθοφόρος. «Γι’ αυτό 
ήρθα: για να σας πω να μην ανησυχείτε. Δεν έχουμε δει άνθρωπο 
στο δρόμο ώς τώρα.» 

Πού να δεις άνθρωπο στο δρόμο, σε τέτοιους καιρούς; σκέφτηκε ο 
Καντάρφιλ, μη νιώθοντας καθόλου ανακουφισμένος από τα λόγια 
του Ρόναθλον. «Εντάξει,» του είπε. 

Το πλατύ πρόσωπο του μισθοφόρου χαμογέλασε. «Θα πω και 
στους ανθρώπους μου να κρεμάσουν θυσάνους γύρω απτόν καταυ- 

λισμό, για να κρατάμε τα πνεύματα τούτων των τόπων μακριά.» Και 
μ’αυτά τα λόγια ο Ρόναθλον απομακρύνθηκε. 

Ο Καντάρφιλ δεν ανησυχούσε για τα πνεύματα. Δε συναντούσες 
πνεύματα πάνω στη δημοσιά. Οι μοναχικοί ταξιδιώτες ήταν που έ- 
πρεπε να φοβούνται για τέτοια. 

Ούτε τη δεύτερη ημέρα συνάντησαν κίνδυνο, και πέρασαν από κά- 
ποιες πόλεις και χωριά για να πουλήσουν την πραμάτεια που μετέ- 
φερε ο Καντάρφιλ. Δεν ήταν και πολλοί αυτοί που ενδιαφέρονταν να 
αγοράσουν. Ούτε ο έμπορος περίμενε ότι θα ήταν. 

Τα ξημερώματα της τρίτης ημέρας, ενώ ξεκινούσαν να ταξιδεύουν, 
αντάμωσαν κάτι άλλους εμπόρους που έρχονταν από τα ανατολικά, 
από τη Βολδέριλ - προς την οποία δεν υπήρχε καμία μεγάλη αμαξι- 
τή δημοσιά, παρά μόνο κακοτράχαλα μονοπάτια που ταλαιπωρού- 
σαν ανθρώπους, ζώα, και οχήματα. Ορισμένους απ’αυτούς τους ε- 
μπόρους ο Καντάρφιλ τούς είχε ξαναδευ δεν του ήταν άγνωστοι· και 
κάποιοι τού ήταν περισσότερο γνωστοί από άλλους. Όλοι τους ήταν 
φανερά ταλαιπωρημένοι, και μερικοί τραυματισμένοι κιόλας. Το ίδιο 
ίσχυε και για τους μισθοφόρους τους. Και πολλά από τα αμάξια τους 
ήταν μισοκατεστραμμένα. 

Ο Καντάρφιλ τούς αντίκρισε και κοκάλωσε - μουρμούρισε τα ονό- 
ματα δαιμονικών θεών των βουνών και των δασών, κάτω απ’την α- 
νάσα του. Μετά, τους πλησίασε και τους μίλησε. Τι τους είχε συμβεί; 
τους ρώτησε. Ληστές; Είχαν συναντήσει ληστές; 

Οι έμποροι απάντησαν πως, ναι, δυστυχώς, ληστές ήταν. «Η Σαρ- 
ντίκα-Νοθ,» είπε ένας απτούς γνωστούς του Καντάρφιλ. «Η Γαλανή 
Δράκαινα,» είπε μία από τους εμπόρους που ο Καντάρφιλ δεν ήξερε: 
μια κοντόχοντρη γυναίκα με επίδεσμο τυλιγμένο γύρω απ’το αριστε- 
ρό της χέρι. Είχε χρησιμοποιήσει το παρωνύμιο της Σαρντίκα-Νοθ. 
Ορισμένοι έλεγαν ότι ήταν τόσο τρομερή όσο οι Μαύρες Δράκαινες 
(κάποιες ειδικές φόνισσες της Παντοκράτειρας, απ’ό,τι ήξερε ο Κα- 
ντάρφιλ, οι οποίες μετά είχαν επαναστατήσει εναντίον της) αλλά, 
επειδή ήταν γαλανόδερμη, την είχαν επονομάσει Γαλανή Δράκαινα. 
Παλιά, ήταν ταγματάρχης στον Παντοκρατορικό Στρατό - τώρα, α- 
κόμα εδώ βρισκόταν, στη Φεηνάρκια, και λήστευε τους πάντες. Δεν 
υπήρχε έμπορος σε τούτες τις δυτικές περιοχές της διάστασης που 
να μην τρέμει το όνομά της - η φήμη της είχε εξαπλωθεί σαν φωτιά 
μέσα στα τελευταία χρόνια. 

«Μα τις Λάμιες!» αναφώνησε ο Καντάρφιλ. «Κι έρχεται προς τα 
δω; Προς εμάς;» 

«Δεν ξέρουμε.» «Φάνηκε λογική, πάντως.» «Τι λογική; Μας κατά- 
κλειμε!» «Μπορούσαμε νάχαμε σκοτωθεί!» Μιλούσαν όλοι μαζί - με- 
τά βίας καταλάβαινες τι έλεγαν. «Θα είχαμε σκοτωθεί - σίγουρα. 
Μπορούσε να μας είχε σκοτώσει.» «Ακριβώς. Να ευχαριστείτε κάθε 
θεό της Φεηνάρκια που της ήρθε να μας αφήσει να-» 

«Γιατί σας άφησε να ζήσετε;» τους διέκοψε ο Ρόναθλον, και όλοι - 
συμπεριλαμβανομένου του Καντάρφιλ - στράφηκαν να τον ατενί- 
σουν, ξαφνιασμένοι λιγάκι που είχε μιλήσει και μάλιστα για να κάνει 
μια τέτοια ερώτηση. 

Οι έμποροι, όμως, δεν δίστασαν να απαντήσουν: Η Γαλανή Δρά- 
καινα, αφού πρώτα τους είχε χτυπήσει άσχημα, τους είχε ρωτήσει τι 
προτιμούσαν - να πεθάνουν ή να τους πάρει τα τρία τέταρτα από 
την πραμάτεια τους; Είχαν επιλέξει το δεύτερο, φυσικά. 

Θέλει να κυκλοφορείτε , σκύφτηκε ο Καντάρφιλ, ακόμα μουδια- 
σμένος από τον φόβο, για να μπορεί να σας ξαναληστέψει. «Την εί- 
δατε νάρχεται προς τα δω, προς τη μεριά μου, ή δεν την είδατε;» 
τους ξαναρώτησε. 

Δεν ήξεραν τι να του απαντήσουν. Ούτε ένας από αυτούς δεν είχε 
ιδέα προς τα πού μπορεί τώρα να κατευθυνόταν η Σαρντίκα-Νοθ. 

«Κανένας δεν είναι κοντά μας, κύριε Καντάρφιλ,» είπε ο Ρόνα- 
θλον. «Σίγουρα πράγματα.» Κι ετούτη τη φορά, τα λόγια του καθη- 
σύχασαν κάπως τον έμπορο. Ο μισθοφόρος, αν μη τι άλλο, έμοιαζε 
βέβαιος για τον εαυτό του. Καλό αυτό, σκύφτηκε ο Καντάρφιλ. Δεί- 
χνει επαγγελματίας. 

Η ημέρα πέρασε χωρίς να δεχτούν επίθεση από τη Γαλανή Δράκαινα 
ή από οποιονδήποτε άλλο ληστή, και συνέχισαν να ταξιδεύουν προς 
τα βόρεια κάνοντας σύντομες στάσεις σε μικρές πόλεις για να εμπο- 
ρεύονται. Οι φρουροί ανέφεραν ότι δεν έβλεπαν κανέναν εχθρό να 
πλησιάζει, ούτε κανέναν που θα μπορούσε να τους κατασκοπεύει. Κι 
αυτό ήταν τόσο καλό που έβαλε τον Καντάρφιλ σε σκέψεις. Ήταν 
δυνατόν να διασχίσουν όλη τη δημοσιά χωρίς να συναντήσουν ούτε 
μια μικρή, παράτολμη ομάδα κακοποιών; Είχε, μήπως, αρχίσει να 
λύνεται το πρόβλημα των ληστών από μόνο του; 

Πολύ καλό για νάναι αληθινό... 

Τι συνέβαινε, λοιπόν; Ο Καντάρφιλ δεν ήθελε ούτε καν να υποθέ- 
σει. Ας μην τσιγκλούσε την τύχη του! 

Οι βοηθοί του εμπόρου, όμως, έκαναν διάφορες υποθέσεις - τις 
οποίες εκείνος δεν ήθελε ν’ακούσει. Ή τους έλεγε να πάιρουν, ή α- 
πομακρυνόταν. Επομένως, οι βοηθοί συζητούσαν μόνοι τους, μακριά 
από τ’ αφτιά του εμπόρου. «Η Γαλανή Δράκαινα έχει τρομάξει όλους 
τους άλλους ληστές· μόνο κείνη γυρίζει εδώ πια,» έλεγε ο οδηγός του 
φορτηγού. 

«Δεν είν’ αυτό, φίλε,» διαφωνούσε η οδηγός του ενός ελέφαντα - 
«θεοί περιφέρονται τούτες τις μέρες στις ερημιές, κι όλοι οι ληστές 
έχουνε λουφάξει. Τα Έξι Ουρλιαχτά.» 

«Αυτοί οι δαίμονες τριγυρίζουνε στα σκοτάδια - δε βγαίνουν επά- 
νω,» της είπε ο οδηγός του οχήματος του κυρίου Καντάρφιλ. «Μη 
λες ανοησίες, γυναίκα!» 

«Δε σου λέω ανοησίες... άντρα. Τα έχουν δει τα Έξι Ουρλιαχτά, λέ- 
νε!» 

«Εγώ λέω πως κάτι άλλο συμβαίνει,» είπε ο λογιστής του κυρίου 
Καντάρφιλ, ο οποίος τώρα πλέον, με την οικονομική κρίση, έκανε 
και τον επόπτη στα καραβάνια του. «Αυτοί οι καινούργιοι μισθοφό- 
ροι, ύποπτοι μού φαίνονται. Πολύ... ήσυχοι.» 

«Τι θε να πεις;» ρώτησε η μοναδική γυναίκα από τους τέσσερις 
αχθοφόρους του εμπόρου - ψηλή, γεροδεμένη, και κατάμαυρη στο 
δέρμα, με επίσης κατάμαυρα μαλλιά: την έβλεπες μες στη νύχτα και 
μπορεί να πάθαινες συγκοπή. «Δε θάπρεπε νάν’ έτσ’;» 

«Θα έπρεπε ν’ανησυχούν περισσότερο, νομίζω,» είπε ο λογιστής 
κοιτάζοντας καχύποπτα τους φρουρούς του καραβανιού. «Τόσα 
συμβαίνουν στους δρόμους...» 

Αυτό σώπασε τους υπόλοιπους, γιατί διαισθάνονταν πως ο λογι- 
στής δεν μιλούσε αβάσιμα. Ωστόσο, τι μπορούσε να υπονοεί; Ήξε- 
ραν, άραγε, οι μισθοφόροι κάτι που δεν τους έλεγαν; 

«Τα Έξι Ουρλιαχτά είναι, σας λέω γω,» επέμεινε η οδηγός του ενός 
ελέφαντα. 

Κανένας δεν της έδωσε σημασία. Όμως συνέχισαν να κάνουν διά- 
φορες υποθέσεις σχετικά με τους λήσταρχους που ήξεραν ότι περι- 
φέρονταν σε τούτα τα μέρη, ανάμεσα στη Χόλκεραλ και στη Νασόλ- 
καθ. 

Περνούσαν τη μία μικρή πόλη μετά την άλλη, χωρίς κίνδυνο - και με- 
τά, πλησίασαν την Ψηλή Γέφυρα του ποταμού Νίρφεβ: το μοναδικό 
μέρος όπου ένα εμπορικό καραβάνι μπορούσε να διασχίσει εκείνα 
τα ορμητικά νερά. Κοντά στην Ψηλή Γέφυρα υπήρχε ένα φρούριο 
που επέβλεπε την περιοχή, οπότε ο Καντάρφιλ δεν φοβόταν ότι εδώ 
θα δέχονταν επίθεση. Το μεγαλύτερο μέρος του ταξιδιού τους είχε 
τελειώσει - και, αν και ο έμπορος δεν είχε μείνει ικανοποιημένος από 
τα έσοδά του μέχρι στιγμής, ήλπιζε πως αναμφίβολα θα τα πολλα- 
πλασίαζε στη Νασόλκαθ, η οποία ήταν μια από τις μεγαλουπόλεις 
της Φεηνάρκια, όπως και η Χόλκεραλ. 

Καθώς έπεφταν οι σκιές του απογεύματος σαν μανδύες στο δεν- 
δρώδες τοπίο γύρω από τη δημοσιά, οι άνθρωποι του καραβανιού 
ατένισαν αντίκρυ τους τον ποταμό Νίρφεβ που κατέβαινε από τους 
Καταρράκτες, τα θεόρατα βουνά στα δυτικά - και από τη νότια όχθη 
του ποταμού ξεκινούσε η Ψηλή Γέφυρα: ένα πελώριο, λίθινο κατα- 
σκεύασμα πλάι στο οποίο ήταν οικοδομή μένο ένα εξίσου μεγάλο ο- 
χυρό. Οι πέτρες από τις οποίες ήταν φτιαγμένα και τα δύο ήταν τόσο 
μεγάλες που δικαιολογούσαν απόλυτα τον θρύλο ο οποίος έλεγε ότι 
θεοί είχαν χτίσει και το φρούριο και τη γέφυρα υπό τις προσταγές 
μιας αρχαίας μάγισσας του τάγματος των Δεσμοφυλάκων. 

Κάτω από την Ψηλή Γέφυρα ήταν γνωστό ότι ένας θεός κατοικού- 
σε: σίγουρα όχι ένας από αυτούς που την είχαν χτίσει, και, εδώ και 
αιώνες, δεν πείραζε κανέναν... εκτός αν πήγαινες κάτω, να τον συ- 
ναντήσεις: τότε, παράξενα πράγματα μπορούσαν να συμβούν. Ονο- 
μαζόταν «η Σκιά της Γέφυρας». 

Ο Καντάρφιλ, βλέποντας το οχυρό, πήρε μια βαθιά ανάσα. Τώρα 
είμαστε ασφαλείς , σκέφτηκε. 

Και τότε ήταν που, μέσα από την τριγυρινή βλάστηση, ληστές τούς 
περικύκλωσαν - άλλοι πάνω σε άλογα, άλλοι πάνω σε εκπαιδευμέ- 
νους λυκόχοιρους, άλλοι πάνω σε δίκυκλα που οι μηχανές τους μού- 
γκριζαν μες στο σούρουπο. Υπήρχε ακόμα κι ένας που καθόταν πά- 
νω σε μια τριχόσαυρα! 

«Χτυπήστε τους!» ούρλιαξε ο Καντάρφιλ - «και πάμε γρήγορα 
προς το οχυρό!» Δεν ήταν μακριά: αν έτρεχαν θα το έφταναν. 

Οι μισθοφόροι του Ρόναθλον είχαν ήδη πάρει τα όπλα τους στα 
χέρια - σπαθιά και τουφέκια και πιστόλια. Ο ίδιος ο Ρόναθλον, ό- 
μως, δεν κρατούσε όπλο - έβγαλε ένα συνθηματικό σφύριγμα από τα 

χείλη του κι όλοι οι πολεμιστές του στράφηκαν στον Καντάρφιλ και 
τους βοηθούς του. Σημαδεύοντάς τους. 

«Τι κάνετε;» φώναξε ο έμπορος, έκδηλα σαστισμένος. 

«Λοιπόν,» του είπε ο Ρόναθλον, γυρίζοντας να τον ατενίσει καθώς 
εκείνος ήταν καθισμένος στο τετράκυκλο όχημά του, πλάι στον οδη- 
γό. «Άκου πώς έχει το πράγμα, έμπορα. Η Γαλανή Δράκαινα μπορεί 
να φανεί λογική, όπως σου είπαν κι εκείνοι οι γνωστοί σου. Της δί- 
νεις τα τρία τέταρτα από την πραμάτεια σου, καθώς κι αυτά τα δύο 
οχήματα» - έδειξε το τετράκυκλο του Καντάρφιλ και το φορτηγό - 
«και σας αφήνει να φύγετε χωρίς να πειράξει τρίχα απ’το κεφάλι 
σας. Καλώς;» 

Ο έμπορος ανοιγόκλεισε το στόμα του, κοιτάζοντας τον μισθοφόρο 
με γουρλωμένα μάτια. 

Ο λογιστής του, που καθόταν στην πίσω μεριά του οχήματος, κάτω 
από την υφασμάτινη οροφή, παρατήρησε πως είχε δίκιο που δεν ε- 
μπιστευόταν τον Ρόναθλον. Άλλα τώρα είναι πολύ αργά , σκέφτηκε. 

Και ήταν έτοιμος να προτείνει στον έμπορο να υπακούσει - όταν, 
ξαφνικά, μάχη ξέσπασε. 

Κεφάλαιο Δεύτερο 

Ενεδρευτές σε Ενέδρα 


Ο Φέκταρελ, ο Αρχι ανιχνευτής, ανέφερε στον Σκοτωμένο ότι τα ρε- 
μάλια της Γαλανής Δράκαινας συγκεντρώνονταν νότια της Ψηλής 
Γέφυρας, κι ήταν φανερό πως πρόθεσή τους δεν ήταν η φύλαξη της 
περιοχής. Έστηναν ενέδρα. 

«Για ποιον;» ρώτησε ο Ζαώρδιλ ο Σκοτωμένος, καθώς ήταν καθι- 
σμένος έξω απ’τη σκηνή του μαζί με τον Νικηφόρο τον Κολπατζή και 
τη Νιρκέκα. 

«Δεν ξέρω,» αποκρίθηκε ο Φέκταρελ, «αλλά πάω στοίχημα ότι 
ώσπου να πέσει η νύχτα θα μάθουμε.» 

Ο Ζαώρδιλ ήταν σκεπτικός. Το βλέμμα του σκοτεινό, καθώς κοίτα- 
ζε κάποιο τυχαίο σημείο του εδάφους. 

«Θα κινηθούμε, αρχηγέ;» τον ρώτησε η Νιρκέκα. 

«Ναι,» είπε ο Σκοτωμένος. «Να είστε έτοιμοι.» Προς τον Φέκτα- 
ρελ: «Συνέχισε να τους παρακολουθείς. Από απόσταση. Μη σε πά- 
ρουν είδηση.» 

«Εννοείται, αρχηγέ. Θα πω και στη μάγισσα να με βοηθήσει με τον 
δαίμονά της.» 

«Ο δαίμονάς της είναι πιο καλός στον πόλεμο.» 

«Είναι δαίμονας, όμως.» Ο Φέκταρελ έκλεισε, στιγμιαία, το μάτι κι 
απομακρύνθηκε, βαδίζοντας προς τη σκηνή της Φαίδρας’λι. 

Η μάγισσα ήταν κλεισμένη κει μέσα από χτες βράδυ - κανείς δεν 
ήξερε τι έκανε. Ούτε καν αν ήταν ζωντανή. 

Ο Νικηφόρος ο Κολπατζής είπε, παρατηρώντας τον Φέκταρελ με 
συλλογισμένο βλέμμα: «Απορώ πώς την πηδάει. Η τύπισσα κάνει τις 
τρίχες μου να σηκώνονται - ειδικά ύστερα απ’αυτό που έχει πάθει.» 

Η Νιρκέκα τού είπε: «Του Φέκταρελ δεν του σηκώνονται μόνο οι 
τρίχες, μάλλον.» 

Ο Νικηφόρος ρουθούνισε, γελώντας κοφτά. 

Το χρυσόδερμο πρόσωπο της Νιρκέκα χαμογέλασε, φανερώνοντας 
μικρά, γυαλιστερά λευκά δόντια. Πώς κατάφερνε να έχει τέτοια δό- 
ντια, στις συνθήκες που ζούσαν, κανείς δεν μπορούσε να μαντέψει. 

Ο Ζαώρδιλ σηκώθηκε όρθιος. «Αφήστε τις μαλακιές κι ας ετοιμα- 
ζόμαστε. » 

Τελικά, όντως, η Γαλανή Δράκαινα δεν είχε στήσει τυχαία τους αν- 
θρώπους της εκεί. Περίμενε κάποιους να έρθουν. Ένα καραβάνι, όχι 
και πολύ μεγάλο: δύο άμαξες που τις τραβούσαν ελέφαντες, ένα μη- 
χανοκίνητο φορτηγό, ένα μικρότερο τετράκυκλο όχημα, μερικοί κα- 
βαλάρηδες πάνω σε δίκυκλα, μερικοί πάνω σε άλογα, και μερικοί 
πεζοί. 

Βρίσκονταν ακόμα σε κάποια απόσταση από την Ψηλή Γέφυρα, 
μέσα στο σούρουπο, όταν οι ληστές της Σαρντίκα-Νοθ βγήκαν από 
τις κρυψώνες τους και τους περικύκλωσαν. Και οι μισθοφόροι του 
καραβανιού δεν φάνηκε να κάνουν τίποτα για να προφυλάξουν το 
καραβάνι· αντιθέτως, έστρεψαν τα όπλα τους προς αυτούς που έ- 
πρεπε κανονικά να προστατεύουν. 

Ο Ζαώρδιλ κατάλαβε. Διπλοί φύλακες. Προδότες. 

Κατέβασε τα κιάλια του, καθώς ήταν καθισμένος πάνω στο δίκυ- 
κλό του, κι έβγαλε ένα δυνατό σφύριγμα. Ήταν το σύνθημα που πε- 
ρίμεναν οι μαχητές του για να επιτεθούν. Κατέβηκαν μαζικά από το 
ύψωμα όπου βρίσκονταν, εφορμώντας στους ληστές της Γαλανής 
Δράκαινας, οι περισσότεροι επάνω σε άλογα, τέσσερις επάνω σε λυ- 
κόχοιρους, και δύο επάνω σε δίκυκλα. Ο Ζαώρδιλ δεν το είχε θεω- 
ρήσει σκόπιμο να φέρει όλες του τις δυνάμεις σε τούτη τη σύγκρου- 
ση. Άλλωστε, οι ενεδρευτές της Γαλανής δεν ήταν πολλοί· δεν περί- 
μενε ότι θα δυσκολευόταν να πλιατσικολογήσει, προφανώς. 

Ενεργοποιώντας τη μηχανή του δίκυκλού του, ο Ζαώρδιλ ακολού- 
θησε τους πολεμιστές του στη μάχη. Στο δεξί χέρι βαστούσε ένα 
τουφέκι με ξιφολόγχη και πυροβολούσε, καθώς ζύγωνε τους ληστές 
από τα νώτα. Οι μαχητές του έβγαζαν πολεμικές κραυγές οι οποίες 
χάνονταν μέσα στους πυροβολισμούς των όπλων τους και στον ά- 
γριο καλπασμό των αλόγων. 

Τα ρεμάλια της Σαρντίκα-Νοθ ξαφνιάστηκαν. Στράφηκαν προς 
τ’ανατολικά για ν’αντικρίσουν τον ερχόμενο εχθρό, ενώ ήδη πολλοί 
απ’αυτούς σωριάζονταν χτυπημένοι ή νεκροί. Πυροβόλησαν, πανι- 
κόβλητα, τρομαγμένα, μην κάνοντας ούτε τον κόπο να στοχεύσουν 
ανάμεσα από τα δέντρα. Οι ριπές πετύχαιναν κορμούς και φυλλω- 
σιές. 

Η ίδια η Σαρντίκα-Νοθ, η Γαλανή Δράκαινα, ήταν μαζί τους, καθι- 
σμένη πάνω στο ψηλό, μαύρο άλογό της, ντυμένη με κομμάτια πα- 
νοπλίας και ουρλιάζοντας διαταγές, καθώς ύψωνε το κοντό τουφέκι 
της και πυροβολούσε. Έμοιαζε περισσότερο εξοργισμένη παρά τρο- 
μαγμένη όπως οι ληστές της. 

Ο Ζαώρδιλ προσπάθησε να τη σημαδέψει - πάτησε τη σκανδάλη, 
μα αστόχησε. 

Εκείνη τον πρόσεξε. Τα μάτια της γυάλισαν, κατάμαυρα, πάνω στο 
γαλανόδερμο πρόσωπό της που πλαισιωνόταν από ένα ατσάλινο 
κράνος. «Ζαώρδιλ!» φώναξε πυροβολώντας προς το μέρος του μέσα 
στον χαλασμό - και αστοχώντας, φυσικά, καθώς κάμποση απόστα- 
ση τούς χώριζε και θολούρα είχε ήδη σηκωθεί. Άνθρωποι σκοτώνο- 
νταν με ανθρώπους, από κοντά τώρα οι περισσότεροι, χρησιμοποιώ- 
ντας σπαθιά και τσεκούρια και ξιφολόγχες. «Θα σε βρω και θα κάνω 
το παρατσούκλι σου πραγματικότητα!» κραύγασε η Γαλανή Δράκαι- 
να. «Θα το μετανιώσεις αυτό!» Κι ύστερα, φώναζε στους ληστές της 
να υποχωρήσουν. Διότι ήταν φανερό πως δεν μπορούσαν να νική- 
σουν εδώ - τους είχαν ξεγελάσει - είχαν χιμήσει στα νώτα τους, και 
ήταν περισσότεροι από αυτούς. Η Σαρντίκα υπολόγιζε μια εύκολη 
λεηλασία - αλλά το αποτέλεσμα ήταν ένα αιματοβαμμένο μακελειό. 

Ο Ζαώρδιλ πυροβόλησε έναν άλλο εχθρό, που βρισκόταν πιο κοντά 
του, και τον είδε να πέφτει από το άλογο που καβαλούσε. Ύστερα, 
στράφηκε καθώς κατάλαβε ότι κάποιος τού χιμούσε από τα πλάγια. 
Ήταν κι αυτός έφιππος κι ερχόταν, καλπάζοντας, καταπάνω στο 
σταματημένο δίκυκλο του Σκοτωμένου. Ο Ζαώρδιλ απέφυγε το κο- 
ντάρι του και τον κάρφωσε στον λαιμό με την ξιφολόγχη του τουφε- 
κιού του. Ο άντρας έπεσε ενώ αίμα τιναζόταν από την κομμένη αρ- 
τηρία, και το άλογό του έφυγε χρεμετίζοντας. 

Ο Σκοτωμένος έστρεψε το βλέμμα του αλλού, μέσα στη μάχη, κι 
έτυχε να δει τη λευκόδερμη, πρασινομάλλα Φαίδρα’λι καθισμένη στο 
άλογό της, με τον κατοπτρόλιθο του βραχιολιού της να γυαλίζει στο 
λυκόφως. Εκεί μέσα, σ’ αυτό το πετράδι, η μάγισσα έλεγε πως κρα- 
τούσε φυλακισμένη την Πολεμική Καρδιά της Συναγωγής των Θη- 
ρίων - τον δαίμονά της - η επιρροή του οποίου ήταν τώρα φανερή 
ολόγυρά της, αν ήξερες πώς να ψάξεις γι’αυτήν. Ορισμένοι από τους 
εχθρούς σωριάζονταν χωρίς φανερή αιτία, ή τους έπεφταν τα όπλα, 
ή απρόσμενα, τελείως ανεξήγητα, τραύματα παρουσιάζονταν επάνω 
τους, σαν από νύχια ή δόντια άγριων θηρίων. 

Δίπλα από τη Φαίδρα, καθόταν στο δίκυκλό του ο Φέκταρελ, πυ- 
ροβολώντας με μια καραμπίνα όποιον έκανε να ζυγώσει τη μάγισσα. 
Μαυρόδερμος σαν τη νύχτα και τυλιγμένος στη μαύρη κάπα του, με 
την κουκούλα στο κεφάλι. Από κάτω αλεξίσφαιρη ελαφριά πανοπλία 
κρυβόταν, όπως ήξερε ο Ζαώρδιλ. 

Οι ληστές της Γαλανής Δράκαινας υποχωρούσαν τώρα. Και μάλλον 
δεν χρειαζόταν καν η αφέντρα τους να τους προστάζει για να φύ- 
γουν. Ήταν πασιφανές πως είχαν αρχίσει να καταλαβαίνουν ότι 
βρίσκονταν αντιμέτωποι με κάτι που δεν μπορούσαν να νικήσουν. 
Είχαν πάει ξεβράκωτοι εκεί όπου θηρία παραφυλούσαν. 

Οι πολεμιστές περικύκλωσαν το σταματημένο καραβάνι. 

Ο Ζαώρδιλ κατέβηκε απ’το δίκυκλό του - βάδισε πάνω κι ανάμεσα 
από τα κουφάρια και τα σκορπισμένα όπλα. Αντίκρισε τους ανθρώ- 
πους του καραβανιού, οι οποίοι έμοιαζαν ακόμα τρομοκρατημένοι. 
Δεν ήταν βέβαιοι πώς έπρεπε ν’αντιδράσουν. Δεν ήταν καν βέβαιοι 
αν είχαν σωθεί ή όχι. Άλλωστε, μπορεί απλά μια συμμορία ληστών 
να είχε διώξει μια άλλη συμμορία για να τους ληστέψει εκείνη. 

Οι άνθρωποι της Γαλανής Δράκαινας βρίσκονταν πια μακριά από 
εδώ, έχοντας τραπεί σε φυγή προς την Ψηλή Γέφυρα, αλλά κανένας 
απ’τους πολεμιστές του Ζαώρδιλ δεν είχε χαλαρώσει. Βαστούσαν 
άπαντες τα όπλα τους σε ετοιμότητα, αν και όχι υψωμένα. Ήταν σι- 
ωπηλοί - μονάχα τ’άλογά τους ακούγονταν να χρεμετίζουν, κάπου- 
κάπου, οι λυκόχοιροί τους να γρυλίζουν, και οι μηχανές των δίκυ- 
κλών τους συνεχόμενα να βουίζουν. Επίσης, κάποιος όπλιζε το του- 
φέκι του. 

«Καλησπέρα,» χαιρέτησε ο Σκοτωμένος. «Ποιος είναι ο αρχηγός 
τούτου του καραβανιού;» 

Μερικές στιγμές βουβής αμηχανίας και φόβου πέρασαν - ύστερα, 
ένας άντρας κατέβηκε από το τετράκυκλο όχημα που ήταν κατά το 
ήμισυ σκεπασμένο με υφασμάτινη οροφή ενώ το άλλο μισό ήταν α- 
νοιχτό. «Εγώ... Εγώ είμαι ο αρχηγός του καραβανιού.» Ο άντρας 
ήταν μέτριου αναστήματος και, σίγουρα, πάνω από σαράντα-πέντε 
χρονών, πορφυρόδερμος, με λίγα γαλανόχρωμα μαλλιά στο κεφάλι 
και περισσότερα γαλανόχρωμα μούσια στο πρόσωπο. Φορούσε ταξι- 
διωτικά ρούχα, αλλά καλά ταξιδιωτικά ρούχα, όχι απένταρου περι- 
πλανητή. «Ονομάζομαι Καντάρφιλ της Χόλκεραλ, γιος του-» 

«Είσαι έμπορος;» Τον Ζαώρδιλ δεν τον ενδιέφερε το οικογενειακό 
δέντρο του άντρα. 

«Ναι,» αποκρίθηκε ο Καντάρφιλ, κοιτάζοντάς τον με καχυποψία. 

Ο Ζαώρδιλ έβγαλε το κράνος του, φανερώνοντας πορφυρόδερμο 
πρόσωπο, πλούσια μαύρα μαλλιά μακριά ώς τους ώμους (κυρίως ε- 
πειδή βαριόταν να του τα κουρεύουν και τα έκοβε με ξιφίδιο κάθε 
τόσο), και μαύρα μούσια, τα οποία μισόκρυβαν μια ουλή στο αρι- 
στερό του μάγουλο. Είχε ακόμα μια ουλή πάνω απ’το δεξί μάτι, η 
οποία χώριζε το φρύδι του σε δύο δυσανάλογα τμήματα. «Τι εμπο- 
ρεύεσαι;» 

Ο Καντάρφιλ συνοφρυώθηκε, ατενίζοντας τώρα τον Ζαώρδιλ ε- 
ρευνητικά. 

«Σε ρώτησα τι εμπορεύεσαι!» είπε απότομα ο Σκοτωμένος, ανα- 
ρωτούμενος γιατί τον κοίταζε έτσι. Με αναγνωρίζει; Αν καταγόταν 
από τη Χόλκεραλ, δεν αποκλειόταν... Κακό αυτό. Ο Ζαώρδιλ δεν ή- 
θελε τίποτα περίεργα μπλεξίματα. Αλλά δε νόμιζε πως θα κατέληγε 
εκεί η κατάσταση, βέβαια. 

«...Τίποτα σπουδαίο,» κόμπιασε ο Καντάρφιλ «Κάτι μικροπράγ- 
ματα, που δεν...» 

«Δεν πρόκειται να σε ληστέψω, μη φοβάσαι,» του είπε ο Ζαώρδιλ. 
«Λες να δίσταζα να ρίξω μια ματιά στ’αμάξια σου;» Έδειξε με το 
βλέμμα του το φορτηγό και τις δύο άμαξες. 

Ο Καντάρφιλ καθάρισε τον λαιμό του. «Με συγχαίρεις· απλώς η 
κατάσταση... Τέλος πάντων. Ρούχα, υποδήματα, κι έργα τέχνης με- 
ταφέρω. Πηγαίνω στη Νασόλκαθ. -Οι μισθοφόροι μου με πρόδω- 
σαν!» πρόσθεσε, σαν τώρα να το είχε προσέξει, και υπήρχε οργή στη 
φωνή του. «Αυτός ο τρισκατάρατος ο Ρόναθλον! Αυτός... αυτή η 
κουράδα λυκόχοιρου! » 

«Ήταν συνεννοημένος με τη Γαλανή Δράκαινα, προφανώς, από 
πριν,» είπε ο Ζαώρδιλ. 

Ο Καντάρφιλ ένευσε. «Κύριε...» είπε. «Όποιος...» Τον κοίταξε πά- 
λι ερευνητικά. «Όποιος κι αν είστε, σας ευχ-» 

«Μ’έχεις ξαναδεί κάπου;» 

Ο Καντάρφιλ κούνησε αμέσως το κεφάλι. «Όχι, δε νομίζω!» 

«Μη μου λες ψέματα, έμπορα!» φώναξε ο Σκοτωμένος και βάδισε 
προς το μέρος του, για να σταθεί εμπρός του. «Μ’ έχεις ξαναδεί; σε 
ρώτησα.» 

Ο Καντάρφιλ τον ατένισε υπολογιστικά, προσπαθώντας να κρύψει 
τον φόβο του. «Είμαι ευγνώμων για τη βοήθειά σου, όπως και νά- 
χει-» _ 

«Απάντησέ μου.» 

«Νομίζω πως ναι. Στη Χόλκεραλ. Ίσως και να κάνω λάθος. Μη... 
μην προσβληθείς αν κάνω λάθος. Αλλά... μου θυμίζεις έναν Παντο- 
κρατορικό στρατιωτικό. Τον είχα δει κάποιες φορές. Λοχαγός, νομί- 
ζω, ήταν. Δε θυμάμαι τ’όνομά του.» 

«ΖαώρδιλΝυκτόκορμος είναι τ’όνομά του. Ό Σκοτωμένος’.» 

Ο Καντάρφιλ συνοφρυώθηκε. «Ναι... ο Σκοτωμένος. Έτσι τον έλε- 
γαν κάποιοι. Εσύ είσαι, έτσι δεν είναι;» 

Ο Ζαώρδιλ κατένευσε, μουντά. 

«Σ’ευχαριστώ για τη βοήθειά σου. Θα σ’ανταμείψω όπως μπορώ. 
Αλλά... πρέπει να ρωτήσω: Γιατί με βοήθησες;» 

«Ας πούμε ότι έχω κόντρες με τη Σαρντίκα-Νοθ. Κι επιπλέον, ψά- 
χνω για δουλειά. Για εμένα και τους πολεμιστές μου.» Έριξε μια μα- 
τιά στους ανθρώπους πίσω του. 

Ο Καντάρφιλ τούς κοίταξε επίσης. «Εμ... Δεν ξέρω αν θα μπορού- 
σα να σας προσλάβω. Είστε πολλοί και τα χρήματά μου λίγα, επί του 
παρόντος. Όμως η Νασόλκαθ δεν είναι μακριά. Αν μπορούσατε να 
με συνοδέψετε ώς εκεί... Αν και, κανονικά...» Κοίταξε προς τα βό- 
ρεια, συλλογισμένα: προς την Ψηλή Γέφυρα. «Οι ληστές της Σαρντί- 
κα-Νοθ... πήγαν στη γέφυρα, έτσι;» 

«Ναι,» είπε ο Ζαώρδιλ. «Ξέρεις τι σημαίνει αυτό;» 

Η έκφραση του Καντάρφιλ μαρτυρούσε ότι είχε μια υποψία που 
δεν τολμούσε να ξεστομίσει. «...Όχι.» 

«Έχουν το Οχυρό της Ψηλής Γέφυρας.» 

«Αποκλείεται!» 

Ο Ζαώρδιλ γέλασε κοφτά. «Αποκλείεται; Τίποτα δεν αποκλείεται, 
έμπορα.» 

«Μα... θα... θα το είχα μάθει. Πρέπει νάχε ακουστεί!» 

«Θ’ακουστεί, σύντομα. Πριν από μερικές μέρες η Γαλανή πήρε το 
οχυρό.» 

«Θεοί...» μουρμούρισε ο Καντάρφιλ. «Αν έχει πάρει το οχυρό, ε- 
λέγχει την Ψηλή Γέφυρα, κι επομένως, το εμπόριο σ’ όλη τούτη την 
περιοχή.» 

«Ναι,» είπε ο Ζαώρδιλ. «Αυτός, είμαι σίγουρος, ήταν ο σκοπός 
της.» 

«Πώς τα κατάφερε να πάρει το οχυρό; Τι έχει γίνει ο Άρχοντας 
Βάλγκερελ; Είναι νεκρός;» 

«Τίποτα απ’αυτά δεν ξέρω ακόμα. Όταν άκουσα πως το οχυρό είχε 
παρθεί, ήρθα προς τα δω για να κατοπτεύσω. Να δω τι γινόταν. Ψά- 
χνουμε δουλειά, όπως σου είπα. Τελευταία, περιφερόμαστε σαν Α- 
κάθιστοι. Σκεφτόμουν ότι, αν σας βοηθούσαμε να αντιμετωπίσετε 
την ενέδρα της Γαλανής, ίσως να μπορούσατε να μας δώσετε δου- 
λειά, ή να μας προτείνετε σε κάποιον. Αλλιώς, στο τέλος, θα πρέπει 
κι εμείς να στραφούμε στη ληστεία. Τι άλλος δρόμος υπάρχει; Να 
πεθάνουμε της πείνας;» Ο Ζαώρδιλ ανασήκωσε τους ώμους. 

Ο Καντάρφιλ κοίταξε τους πολεμιστές γύρω απ’το σταματημένο 
καραβάνι του. Δεν του έμοιαζαν για άνθρωποι που θ’αρνούνταν να 
ληστέψουν. Κατά πάσα πιθανότητα, ήταν όλοι τους Παντοκρατορι- 
κοί στρατιώτες που είχαν ξεμείνει στη Φεηνάρκια... και ο Καντάρφιλ 
δεν είχε καμία συμπάθεια για τέτοιους. «Θα κάνω ό,τι μπορώ,» είπε 
στον αρχηγό τους. «Το υπόσχομαι.» Και ρώτησε: «Μπορείτε να με 
περάσετε από τη γέφυρα;» 

Ο Ζαώρδιλ γέλασε. «Τρελός είσαι, έμπορα! Νομίζεις ότι έχω αρκε- 
τές δυνάμεις για να πολιορκήσω το οχυρό; Οι μαχητές μου δεν είναι 
μόνο αυτοί που βλέπεις εδώ, βέβαια, αλλά δεν είναι και πολύ περισ- 
σότεροι. Ελάχιστοι έμειναν πίσω, καθώς και κάποια οχήματα κι ελέ- 
φαντες που έχουμε. Ήμασταν τυχεροί - και εμείς και εσύ - που η 
Γαλανή δεν περίμενε αντίσταση. Αν είχε συγκεντρώσει εδώ όλους 
τους δικούς της δεν θα μπαίναμε καν στον κόπο να προσπαθήσουμε 
να σας σώσουμε.» 

«Οπότε... τι...;» Ο Καντάρφιλ αναστέναξε. «Πρέπει, δηλαδή, να 
επιστρέφω στη Χόλκεραλ...» Ή, ίσως , θα μπορούσα να πάω στη 
Βολδέριλ, σκέφτηκε. Θα με σννέφερε; Μετά, όμως, θυμήθηκε ότι 
εκείνοι οι άλλοι έμποροι που έρχονταν από τη Βολδέριλ είχαν δεχτεί 
επίθεση από τη Γαλανή Δράκαινα. Μα τους θεούς! παντού ήταν ε- 
ξαπλωμένη αυτή η λήσταρχος; 

«Δεν είπα ότι δεν μπορείς να φτάσεις στη Νασόλκαθ,» διευκρίνισε 
ο Ζαώρδιλ. «Είπα ότι αποκλείεται να περάσεις τον ποταμό από την 
Ψηλή Γέφυρα.» 

«Μα δεν υπάρχει άλλο πέρασμα!» 

«Υπάρχει,» του είπε ο Σκοτωμένος. 

«Δε μου κάνει κανένας μικρός πόρος· έχω τόσα αμάξια μαζί μου.» 

«Θα πάρεις όλα σου τα αμάξια, αν οι οδηγοί σου ξέρουν να οδη- 
γούν λιγάκι προσεχτικά.» 

«Σοβαρολογείς; Υπάρχει τέτοιο πέρασμα; Πού;» 

«Κοντά στη διαστασιακή δίοδο προς Χάρνταβελ.» 

«Αν είναι δυνατόν! Δε νομίζω...» 

«Έχεις ξαναπάει στη δίοδο;» 

«Ομολογώ πως όχι, αλλά-» 

«Εγώ έχει τύχει να περάσω από πολύ κοντά, τελευταία. Βρίσκεται 
επάνω στις πηγές του Νίρφεβ.» 

«Ναι, τάχα ακούσει ότι ο ποταμός από κει ξεκινά - ή από κει κο- 
ντά, τουλάχιστον - αλλά-» 

«Άκουσέ με,» τον διέκοιμε ο Ζαώρδιλ. «Ο ποταμός μοιάζει να 
βγαίνει από τη δίοδο, και γύρω από τη δίοδο ανοίγεται ένα μονοπάτι 
μέσα στα βουνά απ’όπου μπορούν ακόμα και οχήματα σαν αυτό» - 
έδειξε με το σαγόνι του το φορτηγό - «να περάσουν, αν οδηγείς 
προσεχτικά. Άμα κάνεις καμία στραβοτιμονιά, όμως, τότε δεν ξέρω 
πού μπορεί να καταλήξεις - ίσως στη Χάρνταβελ, και η δίοδος είναι 
μονόδρομη, όπως θα γνωρίζεις· ίσως στον κόσμο των νεκρών, όπου 
η δίοδος πάντα είναι μονόδρομη ούτως ή άλλως.» 

Ο Καντάρφιλ κοίταξε τους οδηγούς των οχημάτων του, που είχαν 
συγκεντρωθεί κοντά σ’αυτόν και τον Σκοτωμένο, όπως κι οι υπόλοι- 
ποι βοηθοί του εμπόρου. Κανένας δεν μίλησε. Ο Καντάρφιλ είπε 
στον Ζαώρδιλ: «Και πώς θα φτάσουμε ώς τη διαστασιακή δίοδο; 
Βρίσκεται μες στους Καταρράκτες, αν δε λαθεύω: κι αυτά τα βουνά 
είναι γεμάτα τρεχούμενα νερά και τα μονοπάτια τους επικίνδυνα.» 

«Θα σε οδηγήσω εγώ. Θάναι λιγάκι δύσκολο να φτάσουμε από 
τούτη τη μεριά, μα, στο τέλος, θα τα καταφέρουμε - δεν έχω αμφιβο- 
λία. » 

Ο Καντάρφιλ το σκέφτηκε, σταυρώνοντας τα χέρια του εμπρός 
του. Δεν ήθελε να επιστρέφει στη Χόλκεραλ χωρίς να έχει επισκε- 
φτεί πρώτα τη Νασόλκαθ. Εκεί σκόπευε να πουλήσει το μεγαλύτερο 
μέρος του εμπορεύματος του. Αυτά που είχε πουλήσει στο δρόμο ή- 
ταν σαχλαμάρες - μετά βίας κάλυπταν τα έξοδά του - και αν. 

Τελικά είπε: «Οδήγησέ μας.» 

«Καλώς,» αποκρίθηκε ο Ζαώρδιλ. «Αλλά νάχεις υπόψη ότι δε δου- 
λεύουμε δωρεάν. Θεώρησε τιμή γνωριμίας το γεγονός ότι δεν σου 
παίρνουμε αμέσως χρήματα, που σε γλιτώσαμε απ’τα νύχια της Γα- 
λανής. Όταν φτάσουμε στη Νασόλκαθ, όμως, φρόντισε να κάνεις κι 

εσύ κάτι για μας. Θέλουμε να δουλέψουμε, αν όχι για σένα, για κά- 
ποιον άλλο.» 

«Ναι, φυσικά,» αποκρίθηκε ο Καντάρφιλ. «Φυσικά.» 

«Και κανένας να μη μάθει ότι κάποτε με είχες δει στη Χόλκεραλ.» 

«Δε θέλεις να ξέρουν ότι ήσουν στο Στρατό της Παντοκράτειρας.» 
Δεν ήταν ερώτηση. 

«Δεν υπάρχει κανένας λόγος να το ξέρουν. Είμαι κι εγώ Φεηνάρκι- 
ος, όπως κάθε άλλος.» 

«Το όνομά σου είναι, πράγματι, Φεηνάρκιο...» παραδέχτηκε ο Κα- 
ντάρφιλ. 

«Ακριβώς.» 

«Εντάξει, λοιπόν. Θα έρθουν όλοι οι πολεμιστές σου μαζί;» 

«Ναι. Δεν έχω τόσους ώστε ν’αφήνω και πίσω-» 

«Αρχηγέ!» Ο Φέκταρελ πλησίασε. «Η Γαλανή βγάζει οχήματα και 
μαχητές απ’το Οχυρό της Ψηλής Γέφυρας. Καλύτερα να φεύγουμε.» 

Ο Ζαώρδιλ ένευσε. «Πάμε.» Και προς τον έμπορο: «Παρεμπιπτό- 
ντως, οι φίλοι μάς λένε Ζωντανούς-Νεκρούς.» Μειδίασε, βλέποντας 
πως ο Καντάρφιλ δεν κατάλαβε το αστείο. Δεν ξέρει, λοιπόν, παρά 
ελάχιστα για μένα· δεν είπε ψέματα, ούτε έκρυψε κάτι. 

Ημερολόγιο Φαίδρας’λι Κασλίμω 


η Καρδιά της Συναγωγής ήταν ανήσυχη κείνη την ημέρα, από τότε 
που άκουσε ότι θα επιτιθέμεθα, της αρέσουν οι μάχες, με είχε ζαλί- 
σει & της είπα να σκάσει, τώρα δεν μπορώ να ζαλίζομαι πια. 

ήμουν στη σκηνή μου & σκεφτόμουν, μέχρι που οι άλλοι μού φώνα- 
ξαν ότι έπρεπε να βγω για να πάμε, αν ήθελα να έρθω & όχι να μείνω 
πίσω, δεν ήθελα να μείνω πίσω, επέμενε & η Καρδιά, στριφογυρίζο- 
ντας μες στον κατοπτρόλιθο στο βραχιόλι μου. 

ο Φέκταρελ & οι ανιχνευτές του δεν είχαν κάνει λάθος φυσικά για 
την ενέδρα της Σαρντίκα-Νοθ. οι ληστές της ήταν κρυμμένοι & περί- 
μεναν, & μετά ήρθε ένα καραβάνι & το περικύκλωσαν, ούτε οι μι- 
σθοφόροι του δεν το προστάτεψαν, πληρωμένοι από τη Γαλανή 
Δράκαινα, παραέχει γίνει δυνατή, στο τέλος, ίσως ο Σκοτισμένος 
ν’αναγκαστεί να υποκύψει σ’αυτήν & να δεχτεί να μπα, δε νομίζω, 
τίποτα δε φοβάται αυτός. 

καθώς πέσαμε στη μάχη, ξαμόλησα την Πολεμική Καρδιά της Συνα- 
γωγής των Θηρίων, σχεδόν από μόνη της ξαμολήθηκε. τέτοιο ΜΕ- 
ΝΟΣ αυτός ο δαίμονας! καμία ώρα ίσως & να φύγει απ’τον έλεγχό 
μου. τσάκιζε τους καημένους τους ληστές της Γαλανής & το χαιρόταν 
- το ένιωθα & με μπέρδευε, ενώ δεν ήθελα να μπερδεύομαι τώρα, ο 
Φέκταρελ βρισκόταν κοντά μου & πυροβολούσε, σα νάθελε να με 
προστατέψει - ώρες ώρες είναι υπερπροστατευτικός μαζί μου (ανό- 
ητος τελείως!). 

παρακολουθούσα τη μάχη προσεχτικά, παρακολουθούσα αυτό που 
διαμορφωνόταν ΑΝΑΜ ΕΣΑ από τη μάχη, οι σκιές τους είχαν πιο πο- 
λύ ενδιαφέρον από τους ίδιους... & τα κενά ανάμεσα στους αντιμα- 
χόμενους πολεμιστές, στα δέντρα, στα ζώα, στα οχήματα... μιλάνε - 
όλα αυτά προσπαθούν να μου πουν κάτι, πάντα μου ξεφεύγει για 
λίγο. & τώρα πάλι τα ίδια, ίσως & να έφταιγε η Καρδιά της Συναγω- 
γής που μπέρδευε την ψυχή μου με το μένος της. 

θέλω να καταλάβω - θέλω τόσο πολύ να καταλάβω! 

Κεφάλαιο Τρίτο 

Επικίνδυνα Μονοπάτια 


Κινήθηκαν δυτικά μέσα στη νύχτα, αμέσως, δίχως καθυστέρηση, 
γιατί ο Ζαώρδιλ φοβόταν καταδίωξη από τους ληστές της Σαρντίκα- 
Νοθ. Αφήνοντας τη δημοσιά πίσω τους, πήγαν προς τους πρόποδες 
των Καταρρακτών, περνώντας από άγριες, δύσβατες περιοχές, όλο 
δέντρα και πέτρες. Ευτυχώς, όμως, όχι τόσο δύσβατες ώστε να μη 
μπορούν να τις διασχίσουν τροχοφόρα με μεγάλους τροχούς. 

Ο Σκοτωμένος, τινάζοντας μια φωτοβολίδα στον σκοτεινιασμένο 
ουρανό του δειλινού, ειδοποίησε και τους υπόλοιπους πολεμιστές 
του, που δεν είχαν εμπλακεί με τους ληστές της Γαλανής Δράκαινας, 
ότι έπρεπε να έρθουν γρήγορα προς τα εδώ. Ο Φέκταρελ, επάνω στο 
δίκυκλό του, και δυο άλλοι καβάλα σε άλογα έμειναν πίσω για να 
τους συναντήσουν και να τους οδηγήσουν στον Ζαώρδιλ και το κα- 
ραβάνι που συνόδευε προς τους πρόποδες των βουνών. 

Οι Καταρράκτες φαίνονταν σαν πελώριοι μαύροι όγκοι, καθώς το 
φως της ημέρας λιγόστευε και τα τρία φεγγάρια παρουσιάζονταν 
στους ουρανούς. Ο Ζαώρδιλ κοίταζε, συχνά- πυκνά, πίσω, όχι για να 
δει πότε θα έρχονταν οι υπόλοιποι που είχε ειδοποιήσει, αλλά επειδή 
ανησυχούσε για τους ληστές της Σαρντίκα-Νοθ. Αν ζύγωναν, δεν 
ήθελε να τον πιάσουν απροετοίμαστο. Με γυμνό μάτι, πάντως, δεν 
μπορούσε να διακρίνει κανέναν να έρχεται μέσα από τις σκιές των 
δέντρων. Και ούτε και με τα κιάλια του. 

Οδήγησε το δίκυκλό του πλάι στο άλογό της Φαίδρας’λι, η οποία 
έμοιαζε αφηρημένη όπως συνήθως ύστερα από εκείνο που της είχε 
συμβεί στα Χρυσά Όρη. Όταν όμως ο Ζαώρδιλ τής μίλησε, αμέσως 
του απάντησε. 

«Μπορείς να μου ενισχύσεις τα κιάλια, μάγισσα;» 

«Ναι.» Η Φαίδρα’λι, παίρνοντας τα κιάλια του στα χέρια της, 
μουρμούρισε ένα Ξόρκι Οπτικής Ενισχύσεως και του τα επέστρεψε. 

Ο Ζαώρδιλ, χρησιμοποιώντας τα, κοίταξε πάλι προς τα πίσω, και 
τώρα νόμιζε ότι η ματιά του μπορούσε να διαπεράσει ακόμα και τις 
πιο πυκνές σκιές. Ό,τι κι αν ήταν αυτό που είχε συμβεί στη μάγισσα 

- το οποίο εκείνος ποτέ δεν είχε καταλάβει ακριβώς - δεν είχε μει- 
ώσει τις μαγικές της ικανότητες στο ελάχιστο. 

Ο Σκοτωμένος, ξανά, δεν διέκρινε κανένα σημάδι καταδίωξης. Εί- 
δε μονάχα τον Φέκταρελ και τους άλλους να έρχονται, φέρνοντας 
μαζί τους τους πέντε ελέφαντες, τα δίκυκλα, τα δύο φορτηγά, και τα 
δύο τεθωρακισμένα. Από πάνω τους πετούσαν τα δύο ορνιθόπτερα - 
πράγμα καθόλου απαραίτητο. Ο Ζαώρδιλ προτιμούσε να μη δίνουν 
στόχο. Τα μικρά αεροσκάφη ήταν καλά για ανιχνευτικές αποστολές, 
όταν υπήρχε λόγος γι’ αυτές· τώρα ήταν άχρηστα, και καλύτερα να 
τα είχαν φορτώσει στις οροφές των φορτηγών. Δε χρειάζεται η Σαρ- 
ντίκα να ξέρει τι πετούμενα έχουμε. 

Οι πρόποδες δεν ήταν και τόσο κοντά στη δημοσιά. Απείχαν κάπου 
είκοσι-πέντε χιλιόμετρα. Όταν τελικά έφτασαν εκεί, ήταν βαθιά νύ- 
χτα και τα ζώα τους εξουθενωμένα. Οι ίδιοι ήταν επίσης κουρασμέ- 
νοι. 

Ο Φέκταρελ και οι δικοί του τους είχαν προφτάσει πριν από καμία 
ώρα, γιατί δεν πήγαιναν πιο γρήγορα απ’αυτούς, αφού έπρεπε να 
κινούνται με τον ρυθμό των ελεφάντων. Ο Ζαώρδιλ είχε ρωτήσει τον 
Αρχιανιχνευτή του: «Είδες τη Γαλανή να έρχεται;» 

«Όχι,» είχε αποκριθεί εκείνος μέσα από την κουκούλα της κάπας 
του. Από το μελανόδερμο πρόσωπό του μονάχα τα μάτια φαίνονταν: 
σαν δαίμονας της νύχτας ήταν. «Μάλλον, δε σκοπεύει να μας κυνη- 
γήσει.» 

Αυτό δεν εξέπληττε τον Ζαώρδιλ. Η Σαρντίκα-Νοθ είχε, σίγουρα, 
πολλούς μαχητές υπό τις διαταγές της, μα, αν τους έστελνε να επιτε- 
θούν στους Ζωντανούς-Νεκρούς, ήξερε πως οι απώλειες που θα δε- 
χόταν δεν θα αντιστάθμιζαν το γεγονός ότι θα εξολόθρευε τους ε- 
χθρούς της. Θα έχανε τουλάχιστον τους μισούς ανθρώπους της. 

Αν όμως η Γαλανή Δράκαινα συνέχιζε να αποκτά δύναμη σ’ετούτες 
τις περιοχές με τον ίδιο ρυθμό, σκεφτόταν ο Ζαώρδιλ, τότε ίσως σύ- 
ντομα να τη συνέφερε να επιτεθεί κατά μέτωπο στους Ζωντανούς- 
Νεκρούς. Κάποιος πρέπει να κάνει κάτι προτού η σκρόφα ιδρύσει 
βασίλειο ληστών εδώ πέρα. Ο Ζαώρδιλ αναρωτιόταν πώς είχε κα- 
τορθώσει να κατακτήσει το Οχυρό της Ψηλής Γέφυρας. Κάποιο τέ- 
χνασμα πρέπει, αναμφίβολα, να είχε χρησιμοποιήσει. Δε μπορεί να 
το είχε πάρει με κανονική πολιορκία. 

«Σταματάμε εδώ!» φώναξε ο Σκοτωμένος. «Και καταυλιζό μαστέ 
για μερικές ώρες.» 

Βρίσκονταν στους πρόποδες των Καταρρακτών πλέον, επάνω 
σ’ένα ύψωμα. Πλάι τους έτρεχε ένα ρυάκι· κάπου, πίσω από κρη- 
μνούς, ένας καταρράκτης ακουγόταν να μουγκρίζει. 

«Είναι ασφαλές το μέρος;» ρώτησε ο Καντάρφιλ, νευρικά, πλησιά- 
ζοντας τον Ζαώρδιλ. 

«Όσο ασφαλές μπορεί να είναι. Κι αν οι ελέφαντές σου δεν ξεκου- 
ραστούν, θα πέσουν κάτω. Τους τρέχεις όλη μέρα.» 

Ο Καντάρφιλ κοίταξε τα ψηλά ζώα συλλογισμένα. Αγκομαχούσαν, 
κι έκαναν πάνω-κάτω τις προβοσκίδες τους. «Δεν πιστεύω νάρθουν 
πάλι οι ληστές...» 

«Κανένας δεν έρχεται,» τον διαβεβαίωσε ο Ζαώρδιλ, καθώς κατέ- 
βαινε από το δίκυκλό του. «Νομίζεις πως δεν κοιτούσαμε πίσω;» Οι 
πολεμιστές του είχαν ήδη αρχίσει να στήνουν τις σκηνές τους επάνω 
στο ύψωμα. Είχε καλή θέα από εδώ. Αν κάποιοι πλησίαζαν, θα τους 
έβλεπαν πολύ προτού έρθουν κοντά, εκτός αν ήταν ειδικά καμου- 
φλαρισμένοι και κινούνταν με τρόπο μες στη νύχτα. 

«Γιατί είπες ότι σας λένε Ζωντανούς-Νεκρούς;» ρώτησε ο Κα- 
ντάρφιλ. 

«Γιατί θα έπρεπε νάχαμε πεθάνει κανονικά, εκεί στα Χρυσά Όρη, 
όταν υποχωρήσαμε από τη Χόλκεραλ και οι επαναστάτες μάς κυνη- 
γούσαν. Δεν το σκύφτηκα, όμως, εγώ αυτό το όνομα. Ο Νικηφόρος ο 
Κολπατζής το σκύφτηκε. Κι αυτός είναι, επίσης, που μου κόλλησε το 
παρατσούκλι £ ο Σκοτωμένος’, πριν από καιρό.» Ο Ζαώρδιλ μειδίασε, 
γελώντας. « ι Τόσες φορές που την έχεις γλιτώσει παρά τρίχα, θάπρε- 
πε νάσαι σκοτωμένος, Λοχαγέ/ μου έλεγε, και μου το κόλλησε, το 
καθίκι. Ο Σκοτωμένος. Το διάδωσε, και τώρα όλοι έτσι με ξέρουν. 
Ακόμα κι εσύ τόχες ακούσει, έμπορα. Για Σκοτωμένο με ήξερες, ενώ 
τ’όνομά μου σου ήταν άγνωστο.» 

«Ναι, είναι αλήθεια,» παραδέχτηκε ο Καντάρφιλ. «Είχα ακούσει 
να σε λένε Σκοτωμένο.» Και τον κοίταξε ερευνητικά. 

«Τι;» 

«Α... απλώς σκεφτόμουν,» κόμπιασε ο Καντάρφιλ. «Μου είπες ότι 
είσαι Φεηνάρκιος...» 

«Το αμφιβάλλεις;» 

«Σίγουρα μοιάζεις για Φεηνάρκιος. Και το όνομά σου είναι επίσης 
Φεηνάρκιο. Όμως συστήθηκες ως Ζαώρδιλ Νυκτόκορμος. Στη Φεη- 
νάρκια δεν έχουμε επώνυμα, όπως σε άλλες διαστάσεις, Λοχαγέ...» 

«Μη με λες λοχαγό - δεν είμαι πια λοχαγός. Απλώς είμαι ο αρχηγός 
τούτης της ομάδας. Και το γεγονός ότι έχω επώνυμο οφείλεται στο 
ότι γεννήθηκα στη Ρελκάμνια.» 

«Επομένως, δεν είσαι Φεηνάρκιος,» είπε ο Καντάρφιλ, αυθόρμη- 
τα, προτού προλάβει να σταματήσει τον εαυτό του. 

Ο Ζαώρδιλ, που μέχρι στιγμής κοίταζε περισσότερο τους πολεμι- 
στές του να στήνουν τον καταυλισμό και λιγότερο τον έμπορο με τον 
οποίο μιλούσε, τώρα στράφηκε να τον ατενίσει ευθέως. 

«Μην το παίρνεις προσωπικά,» είπε αμέσως ο Καντάρφιλ, «αλλά 
αφού μου λες ότι γεννήθηκες στη Ρελκάμνια....» 

«Ο πατέρας μου είναι από τη Φεηνάρκια.» 

«Η καταγωγή του; Εννοώ, οι γονείς του ήταν από εδώ;» 

«Όχι. Είναι Φεηνάρκιος που μετανάστευσε στη Ρελκάμνια.» 

«Ααα, μάλιστα... Και η μητέρα σου;» Τώρα ο Καντάρφιλ ήταν α- 
πλά περίεργος. 

«Στη Ρελκάμνια έχει γεννηθεί, αλλά οι δικοί της είχαν έρθει από τη 
Σάρντλι. Επίσης, ένα μέρος της οικογένειάς της είναι από τη Σεργή- 
λη . » 

«Έχεις αίμα από πολλές διαστάσεις, λοιπόν...» παρατήρησε ο έ- 
μπορος. 

«Άνθρωπος του σύμπαντος.» 

«Ναι, έτσι τους λένε αυτούς. "Σας λένε’, θέλω να πω.» 

«Εγώ παλιά δεν το ήξερα. Πριν από χρόνια, όμως, όταν μ’έστειλαν 
στη Φεηνάρκια, μου το είπαν.» 

«Εννοείς όταν σε έστειλαν οι Παντοκρατορικοί;» 

«Προφανώς. Αλλά όπως είπαμε - δεν ξέρεις ότι ήμουν πολεμιστής 
της Παντοκράτειρας.» 

«Ασφαλώς. » 

«Προσπάθησε να κοιμηθείς τώρα - δε θα μείνουμε εδώ για πολύ,» 
του είπε ο Ζαώρδιλ, και βάδισε προς τη σκηνή του, την οποία οι άν- 
θρωποί του είχαν ήδη στήσει. 

Ο Νικηφόρος τον περίμενε απέξω, μασουλώντας ένα μήλο. «Νομί- 
ζεις ότι αξίζει τον κόπο, αρχηγέ;» 

«Τι θες να πεις;» 

«Όλη τούτη η ιστορία με τον έμπορο. Δε μου φαίνεται ούτε πολύ 
πλούσιος ούτε άξιος εμπιστοσύνης.» 

«Θα δούμε,» είπε ο Ζαώρδιλ. «Δεν έχουμε κανέναν άλλο εργοδότη, 
κι αυτός μπορεί να μας οδηγήσει σε κάποιον. Οποιοσδήποτε είναι 
καλύτερος απ’τον κανένα. Εκτός αν προτείνεις να το ρίξουμε κι εμείς 
στη ληστεία.» 

«Δε θα το πρότεινα αυτό και το ξέρεις. Όχι αν ο κόμπος δεν φτάσει 
στο χτένι. » 

«Επιπλέον, οι ελεύθεροι ληστές δεν μου φαίνεται νάχουν μέλλον 
πια,» παρατήρησε ο Ζαώρδιλ. 

«Οι Ελεύθεροι ληστές;» 

«Δε μοιάζει η Σαρντίκα να προσπαθεί να τους μαζέψει όλους;» 

Ο Νικηφόρος ένευσε μουντά. «Κάτι πρέπει να γίνει με δαύτη. Α- 
κόμα μου φαίνεται τρελό που κατάκτησε έτσι εύκολα τΌχυρό της 
Ψηλής Γέφυρας...» 

«Ναι,» είπε ο Ζαώρδιλ. «Λες νάχει κάναν θεό μαζί της;» Οι επανα- 
στάτες είχαν μαζί τους πολλούς θεούς και δαίμονες (ανύπαρκτη η 
διαφορά ανάμεσα στους δύο αυτούς όρους, στη Φεηνάρκια) όταν 
κινήθηκαν εναντίον των Παντοκρατορικών για να τους διώξουν 
απ’τη διάσταση. Ο Σκοτωμένος ακόμα θυμόταν πολύ έντονα το χάος 
που είχαν προκαλέσει στη Χόλκεραλ και στα Χρυσά Όρη· κι ακόμα 
έβλεπε εφιάλτες από κείνη την άτακτη υποχώρηση. 

«Τίποτα δεν αποκλείεται. Θες να το ψάξεις;» 

Ο Ζαώρδιλ κάθισε μπροστά στη σκηνή του, οκλαδόν. Έβγαλε ένα 
σακούλι καπνό απ’το πανωφόρι του και έστριψε ένα τσιγάρο. «Δεν 
ξέρω άμα θάχει νόημα, Νικηφόρε.» Έβαλε στο στόμα του το τσιγάρο 
και το άναψε. «Μόνο άμα κάποιος μάς πληρώσει. Αλλιώς απλά θα 
ξοδεύουμε εξοπλισμούς και εφόδια, χωρίς να κερδίζουμε τίποτα. 
Νηστικές, οι Λάμιες δεν χορεύουν.» 

«Όντως,» συμφώνησε ο Νικηφόρος ο Κολπατζής, κι απομακρύν- 
θηκε απ’τη σκηνή του αρχηγού του. 

Ο Σκοτωμένος τον κοίταζε να βαδίζει ανάμεσα στους υπόλοιπους: 
μια ψηλή, λιγνή, αλλά γεροδεμένη φιγούρα, με κοντά ξανθά μαλλιά 
και λευκό δέρμα. Ακόμα είχε κρεμασμένο αυτό το παλιό σπαθί στην 
πλάτη του - έλεγε ότι του έφερνε γούρι. Είχε σπάσει κατά την υπο- 
χώρησή τους από τη Χόλκεραλ, αλλά ο Νικηφόρος τόχε σφυρηλατή- 
σει και πάλι. Δαγκωτό Φιλί, το ονόμαζε. 

Ο Ζαώρδιλ φύσηξε καπνό απ’τα ρουθούνια καθώς έβλεπε τους πο- 
λεμιστές του να ολοκληρώνουν το στήσιμο του πρόχειρου καταυλι- 
σμού. Τα ζώα ήταν ανήσυχα, παρατήρησε. Τριγύριζαν δαίμονες εδώ 
πέρα, άραγε; Αν είναι κάτι επικίνδυνο , η μάγισσα μάλλον θα μας το 
πει... 

Τρεις ώρες μετά την αυγή, ακολούθησαν ένα μονοπάτι που σκαρφά- 
λωνε τους πρόποδες κι ανέβαινε στα βουνά. Δεν ήταν τίποτα το πολύ 
βατό: με το ζόρι κυλούσαν εκεί τα αμάξια, κι όλο πάνω-κάτω έκα- 
ναν αλλά, τουλάχιστον, μπορούσαν να περάσουν. Ο Καντάρφιλ 
σκεφτόταν αν είχε αποφασίσει συνετά που είχε εμπιστευτεί αυτόν 
τον καταραμένο Παντοκρατορικό. Γιατί, αν οι ζημιές στα σχήματά 
του αποδεικνύονταν μεγάλες μετά από τούτο το ταξίδι, τότε τι κέρ- 
δος θα είχε από την πώληση της πραμάτειας του; Θεοί! γιατί προ- 
σπαθείτε να με χρεοκοπήσετε; 

Το γεγονός ότι ήταν τυχερός που οι Ζωντανοί-Νεκροί τον είχαν 
γλιτώσει απ’τους ληστές της Γαλανής Δράκαινας δεν πέρασε παρά 
ξυστά από το μυαλό του, καθώς έκανε τούτους τους στενόχωρους 
συλλογισμούς. 

Οι περιοχές όπου ταξίδευε τώρα η μεγάλη ομάδα ήταν απότομες 
και επικίνδυνες. Οι οδηγοί των οχημάτων όφειλαν να είναι συνεχώς 
προσεχτικοί, όχι μόνο για τις πέτρες στο έδαφος αλλά και για τους 
κρημνούς· πολλά σημεία του μονοπατιού ήταν στενά, και οι τροχοί 
κυλούσαν στις άκριες χασμάτων. Επίσης, τα τρεχούμενα νερά ήταν 
ένα υπολογίσιμο πρόβλημα. Τούτα τα βουνά δεν ονομάζονταν οι Κα- 
ταρράκτες χωρίς λόγο. Καταρράκτες έπεφταν αφρίζοντας από από- 
κρημνα μέρη, δημιουργώντας λίμνες και ποταμούς, που άλλοι κυ- 
λούσαν προς τ’ανατολικά για να συναντήσουν τον Νίρφεβ, άλλοι χά- 
νονταν μέσα σε σκοτεινές αβύσσους. Και το μονοπάτι που η ομάδα 
ακολουθούσε δεν ήταν άδειο από ρέματα: υπήρχαν σημεία - πολλά 
σημεία - όπου τα οχήματα, οι άνθρωποι, και τα ζώα έπρεπε να πλα- 
τσουρίσουν μέσα στα νερά για να περάσουν. Ορισμένα απ’αυτά τα 
μέρη ήταν ρηχά - έφταναν ώς τα γόνατα ενός άντρα μέτριου ανα- 
στήματος - κάποια άλλα, πολύ βαθύτερα, φτάνοντας ώς το στήθος ή 
τους ώμους: κι εκεί όφειλε κανείς να είναι πολύ προσεχτικός. Ακρι- 
βώς σ’ ένα τέτοιο σημείο, το απόγευμα, οι μηχανές του ενός από τα 
τεθωρακισμένα τετράκυκλα των Ζωντανών-Νεκρών πήραν νερό και 
έπαθαν βλάβη, και οι ελέφαντες χρειάστηκε να τραβήξουν με αλυσί- 

δες το βαρύ όχημα από τον ποταμό, ώστε οι μηχανικοί να μπορέ- 
σουν να το επισκευάσουν - πράγμα που, ευτυχώς, δεν χρειάστηκε 
παρά ένα μισάωρο, ενώ οι υπόλοιποι έκαναν μια μικρή στάση. 

Το χειρότερο επεισόδιο της ημέρας, ωστόσο, δεν ήταν αυτό - αυτό 
ήταν μονάχα μια ενόχληση. Το χειρότερο επεισόδιο συνέβη το με- 
σημέρι, λίγο προτού αποφασίσουν να σταματήσουν κι ενώ πάλι διέ- 
σχιζαν ένα ρέμα, που όμως δεν ήταν βαθύ και κανένας τους δεν α- 
νησυχούσε. 

Μέσα από το νερό, μια πελώρια μορφή ξεδιπλώθηκε. Τόσο μεγάλη 
που ήταν, καταφανώς, αδύνατο να είχε κρυφτεί κάτω από την επι- 
φάνεια. Η οντότητα, όμως, δεν ήταν υλική, όπως αμέσως όλοι κατά- 
λαβαν. Ή, τουλάχιστον, όχι τελείως υλική. Το χρώμα της ήταν τόσο 
σκούρο μπλε που έμοιαζε μαύρο, μα, αν κοίταζες προσεχτικά, μπο- 
ρούσες να διακρίνεις ότι το σώμα της ήταν ρευστό, ημιδιαφανές, και 
εύκολα αλλοιωνόταν. Στεκόταν σε τέσσερα πόδια, θυμίζοντας μεγά- 
λο θηλαστικό, αλλά δεν είχε κεφάλι. Στη θέση του κεφαλιού υπήρ- 
χαν πολλά μακριά πλοκάμια - και το ένα απ’αυτά, το κεντρικό, συνέ- 
χιζε να υψώνεται παίρνοντας ανθρώπινη μορφή: μια γυναίκα, από 
τη μέση κι επάνω μόνο, κατάμαυρη, χωρίς καθόλου μαλλιά, αλλά με 
αστραφτερά πράσινα μάτια. 

Οι πολεμιστές του Ζαώρδιλ, παρότι οι μισοί εξωδιαστασιακοί μι- 
σθοφόροι που είχαν μείνει αρκετό καιρό στη Φεηνάρκια κι οι άλλοι 
μισοί γηγενείς, τρομοκρατήθηκαν, κάνοντας πίσω, κραυγάζοντας. 
Δαίμονας! Δαίμονας! Μακριά! 

Η γυναικεία μορφή άνοιξε το στόμα της κι έβγαλε ένα διαπεραστι- 
κό ουρλιαχτό. 

Ο Ζαώρδιλ - όπως κι όλοι - το αισθάνθηκε να τρυπά το κεφάλι 
του και να τραντάζει ολόκληρο το σώμα του. Δεν καβαλούσε το δί- 
κυκλο τώρα - προτιμούσε νάναι καθισμένος πάνω σ’ένα από τα τε- 
θωρακισμένα, σε τούτους τους κακοτράχαλους τόπους: και παραλί- 
γο να πέσει και να βουτήξει μες στα νερά του ποταμού, καθώς ορ- 
θωνόταν τρίζοντας τα δόντια. Ύψωσε το πιστόλι του και πυροβόλη- 
σε τον δαίμονα αντίκρυ του, ενώ συγχρόνως κι άλλοι έκαναν το ίδιο. 

Το πλάσμα δέχτηκε τις σφαίρες χωρίς να φαίνεται να παθαίνει κα- 
κό, κι άρπαξε δύο πολεμιστές με τα πλοκάμια του παρασέρνοντάς 
τους κοντά του ενώ εκείνοι έμοιαζαν νάχουν ξαφνικά αλλοφρονήσει 
τελείως. 

Τότε, όμως, κάτι το χτύπησε. Μια δύναμη, που φαινόταν περισσό- 
τερο από τα αποτελέσματά της. Γρυλίσματα και αλυχτήματα αντη- 
χούσαν, καθώς το ουρλιαχτό της δαιμονικής γυναίκας έπαυε όπως 
μια κραυγή που χάνεται στα βάθη μιας μακριάς σή ραγγας. Η Πολε- 
μική Καρδιά της Συναγωγής των Θηρίων χτυπούσε τον δαίμονα, συ- 
νειδητοποίησε ο Ζαώρδιλ - και στράφηκε για να δει τη Φαίδρα’λι να 
κρατά το χέρι της υψωμένο εμπρός της: το χέρι όπου βρισκόταν το 
βραχιόλι με τον κατοπτρόλιθο. 

Ο δαίμονας του ποταμού είχε τώρα αφήσει τους δύο πολεμιστές να 
πέσουν και μαχόταν με κάτι που ο Ζαώρδιλ δεν μπορούσε να δει πα- 
ρά μόνο σαν φευγαλέες εντυπώσεις: ότι θηρία χιμούσαν στο ημίρ- 
ρευστο πλάσμα - ολόκληρη συγκέντρωση αιμοβόρων θηρίων, όλο 
νύχια, δόντια, μύες, και οργή. 

Και η Φαίδρα’λι έκανε ξόρκια: ήταν φανερό από τις κινήσεις των 
χεριών της κι από το γεγονός ότι τα χείλη της κινούνταν γρήγορα, 
υποτονθορύζοντας λόγια στη γλώσσα της μαγείας. 

«Να φύγουμε!» ούρλιαζε ο Καντάρφιλ. «Να φύγουμε!» 

Οι φωνές του ξύπνησαν τον Ζαώρδιλ από τη μερική ύπνωση του 
θεάματος των αντιμαχόμενων δαιμόνων, κι ο Σκοτωμένος φώναξε 
στους πολεμιστές του: «Περάστε το ρέμα! Περάστε το ρέμα - τώρα! 
ΠΡΟΧΩΡΑΤΕ!» 

Τον υπάκουσαν, καθώς συνέρχονταν από το αρχικό ξάφνιασμα - 
άρχισαν να διασχίζουν τα νερά όσο πιο γρήγορα μπορούσαν. Τα ζώα 
έδειχναν νάχουν παλαβώσει: τα άλογα χρεμέτιζαν και ανασηκώνο- 
νταν στα πισινά πόδια τους - οι λυκόχοιροι γρύλιζαν, έμοιαζαν στα 
πρόθυρα να ξεφύγουν απτούς καβαλάρηδές τους - οι ελέφαντες φώ- 
ναζαν, χτυπώντας από δω κι από κει με τις προβοσκίδες τους. Ακόμα 
κι οι μηχανές των οχημάτων έμοιαζαν να μουγκρίζουν περίεργα - 
αλλά αυτό, μάλλον, δεν ήταν παρά η ιδέα του, υπέθεσε ο Ζαώρδιλ. 

Προτού περάσουν όλοι τον ποταμό, η δαιμονική αναμέτρηση είχε 
τελειώσει - ο θεός του ποταμού είχε λιώσει πάλι μέσα στο νερό, και ο 
Σκοτωμένος τον είχε δει να απομακρύνεται σαν μια μαύρη κηλίδα. 
Μια κηλίδα που δεν είχε προσέξει ποτέ να πλησιάζει - μάλλον επει- 
δή δεν κοιτούσε για κανέναν κίνδυνο από κείνη τη μεριά. 

«Μάγισσα,» είπε πλησιάζοντας την έφιππη Φαίδρα’λι. «Όλα εντά- 
ξει;» 

«Ναι,» αποκρίθηκε εκείνη. «Δεν ήταν και πολύ δυνατός. Ένας πε- 
ριπλανώμενος δαίμονας. Νόμιζε ότι θα ήμασταν εύκολη λεία.» 

«Σκόπευε να μας φάει;» ρώτησε ο Φέκταρελ, ο οποίος ήταν επάνω 
στο δίκυκλό του, παρά τα δύσβατα εδάφη, κι έμοιαζε να μπορεί να 
το οδηγεί με σχετική άνεση· απέφευγε λακκούβες και προεξέχοντες 
βράχους που τα μεγαλύτερα οχήματα ήταν υποχρεωμένα να διασχί- 
ζουν. 

«Ήταν πεινασμένος,» τον διαβεβαίωσε η Φαίδρα. «Θα ρουφούσε 
όσους από εμάς κατόρθωνε ν’αρπάξει και θ’άφηνε τα κόκαλά τους 
μέσα στο ποτάμι. » Δεν έμοιαζε ν’αστειεύεται. Αν και πλέον ποτέ δεν 
ήξερες πότε αστειευόταν. Ήταν πάντοτε σοβαρή, σαν ό,τι έβλεπε να 
είχε μεγάλη σημασία για εκείνη. 

Το βλέμμα της τώρα πήγε στο τρεχούμενο νερό. Και έμεινε εκεί. 

Τι κοιτάζει; απόρησε ο Ζαώρδιλ. «Έρχεται κι άλλος δαίμονας;» 

Εκείνη δεν του απάντησε. 

«Φαίδρα!» της φώναξε. 

Η μάγισσα βλεφάρισε κι έστρεψε τα μάτια της επάνω του. «Πά- 
με,» είπε. 

Ο Σκοτωμένος δεν ήταν βέβαιος αν είχε ακούσει την ερώτησή του. 
Αλλά δεν είχε και μεγάλη σημασία. Τίποτα δεν φαινόταν να ξεπηδά 
απ’το ποτάμι για να τους χιμήσευ οπότε, εντάξει. 

Έφτασαν κοντά στη διαστασιακή δίοδο όταν είχε πια νυχτώσει. Βρι- 
σκόταν, πράγματι, εκεί όπου εκπήγαζε ο Νίρφεβ. Το μεγάλο ποτάμι 
φαινόταν σαν να έβγαινε μέσα από τη δίοδο, η οποία ήταν μια κα- 
ταφανής αλλοίωση της πραγματικότητας. Ύψος, μήκος, πλάτος: ε- 
κείνο το μέρος έμοιαζε να έχει τουλάχιστον άλλη μία ή δύο διαστά- 
σεις. Τα βουνά βούλιαζαν μέσα στα βουνά και αναδύονταν μέσα από 
τα βουνά. Και, καθώς κοίταζες προς τα εκεί, καταλάβαινες ότι μπο- 
ρούσες ν’ακολουθήσεις έναν δρόμο που, υπό κανονικές συνθήκες, 
θα ήταν αδύνατο ν’ακολουθήσεις. Έναν δρόμο που έμοιαζε να σε 
οδηγεί στα έγκατα των βουνών αλλά, παραδόξως, συγχρόνως έξω 
από αυτά. 

«Εδώ είμαστε,» είπε ο Ζαώρδιλ στον Καντάρφιλ. 

«Αυτή είναι η δίοδος προς Χάρνταβελ;» 

«Δε μοιάζει για διαστασιακή δίοδος;» 

«Υποθέτω δεν φαίνεται έτσι εξαιτίας κάποιας οφθαλμαπάτης που 
προκαλεί το φως των φεγγαριών...» 

«Καλά υποθέτεις. » 

Στέκονταν σε απόσταση περίπου μισού χιλιομέτρου από την παρά- 
ξενη αλλοίωση της πραγματικότητας της Φεηνάρκια, ατενίζοντάς 
την από μια πλαγιά, έχοντας σταματήσει για να διανυκτερεύσουν. Ο 
Σκοτωμένος με τίποτα δεν θα ριψοκινδύνευε να περάσουν στην άλ- 
λη μεριά μες στη νύχτα. 

Στράφηκε κι απομακρύνθηκε από τον έμπορο, ο οποίος συνέχισε 
να στέκεται στην άκρη του κρημνού αγναντεύοντας τη δίοδο σαν να 
τον είχε μαγέψει. 

Ένα αλύχτημα αντήχησε απόμακρα, μέσα στους Καταρράκτες. 
Ένα αλύχτημα που έδινε την εντύπωση ότι ήταν η μιλιά τρεχούμε- 
νων νερών και μαζί του ήρθε ένας υγρός άνεμος... από κάπου. Κα- 
νένας δεν μπορούσε να προσδιορίσει την ακριβή του κατεύθυνση. 
Αλλά όλοι καταλάβαιναν ότι είχαν ακούσει τη φωνή κάποιου θεού 
ετούτων των βουνών και νιώσει την ανάσα του επάνω τους. 

Η Νιρκέκα ζύγωσε τον Ζαώρδιλ και είπε: «Αρχηγέ, τα καύσιμά μας 
τελειώνουν. » 

Εκείνος συνοφρυώθηκε, και η όψη του φάνταζε άγρια μέσα στη 
νύχτα, αν και δεν ήταν θυμωμένος, απλά παραξενεμένος. 

«Θα μας φτάσουν για να περάσουμε τα βουνά,» διευκρίνισε η 
Νιρκέκα, «και για να πάμε ώς τη Νασόλκαθ, και θάχουμε και περίσ- 
σευμα. Όμως, σύντομα, αν δεν αγοράσουμε καινούργιες ενεργειακές 
φιάλες....» 

Ο Ζαώρδιλ ένευσε. «Σ’αυτό ελπίζω ο φίλος μας να μας βοηθήσει 
βρίσκοντάς μας εργοδότη, Νιρκέκα.» Κι έριξε ένα βλέμμα στον Κα- 
ντάρφιλ, εκεί όπου αυτός στεκόταν και κοίταζε ακόμα απ’την άλλη, 
προς τη δίοδο. «Να φυλάτε σκοπιές,» είπε ο Σκοτωμένος. «Αν και δε 
νομίζω κανένας να μας επιτεθεί εδώ πέρα.» 

Μετά, πήγε στη σκηνή του και, αφού έβγαλε τις μπότες του, χώθη- 
κε μέσα και κοιμήθηκε τον ύπνο του περιπλανώμενου πολεμιστή, 
έτοιμος να ξυπνήσει με το παραμικρό. 

Τίποτα δεν τον ανησύχησε όλη τη νύχτα εκτός από κανένα αναμε- 
νόμενο αλύχτημα κι απόμακρο ουρλιαχτό, και το πρωί ήταν από 
τους πρώτους που σηκώθηκαν. Ένας απτούς πολεμιστές του έβραζε 
τσάι, και ο Ζαώρδιλ πήγε ξυπόλυτος ώς εκεί και πήρε μια ξύλινη 
κούπα στο χέρι. 

Πρόσεξε ότι κι ο έμπορος είχε ξυπνήσει, και πάλι κοίταζε τη δίοδο. 

Ο Σκοτωμένος τον πλησίασε. «Τι βλέπεις;» 

«Προσπαθώ να διακρίνω το μονοπάτι που μου έλεγες,» αποκρίθη- 
κε ο Καντάρφιλ. «Δε φαίνεται πουθενά, όμως.» 

«Εκεί.» Ο Ζαώρδιλ ύψωσε το χέρι του κι έδειξε πίσω από την αλ- 
λοίωση της πραγματικότητας. 

Ο Καντάρφιλ συνοφρυώθηκε. «Δεν είναι τίποτα εκεί... Είναι η δίο- 
δος.» 

«Δεν είναι η δίοδος. Έτσι σού μοιάζει. Ανοίγεται ένα πέρασμα 
σ’ εκείνο το σημείο. Θα το δεις όταν πλησιάσουμε.» 

Ο έμπορος δεν μίλησε, φανερά συλλογισμένος. 

Ο Ζαώρδιλ τού έδειξε προς μια άλλη μεριά, πέρα από τις βόρειες 
όχθες του ποταμού Νίρφεβ, ο οποίος ήταν φαρδύς και πλωτός, και 
τώρα, μες στο πρωινό, τυλιγμένος σε αραιές ομίχλες. «Εκεί πέρα, 
αυτό το μονοπάτι το βλέπεις;» 

«Ναι,» είπε ο Καντάρφιλ. «Το είχα δει από πιο πριν. Και ήθελα να 
σε ρωτήσω, βασικά. Δε μπορεί νάχει σχέση, όμως, μ’αυτό που μου 
είπες· είναι πολύ μακριά από εδώ. Είμαστε στη νότια όχθη και είναι 
στη βόρεια.» 

«Αυτό το μονοπάτι,» τον πληροφόρησε ο Ζαώρδιλ, «ήταν ο δρόμος 
που χρησιμοποιούσαν οι δυνάμεις της Παντοκράτειρας για να πη- 
γαίνουν στη δίοδο προςΧάρνταβελ.» 

«Μπορείς, δηλαδή, να φτάσεις στη δίοδο κι από τα βόρεια του πο- 
ταμού...» 

«Φυσικά. Κυρίως από τα βόρεια πηγαίνεις. Είναι ο πιο εύκολος 
τρόπος. Εμείς ήρθαμε περίεργα. Θα συναντήσουμε αυτό το μονοπά- 
τι, όμως, κατεβαίνοντας.» 

«Δεν είναι πια κανένας εκεί, έτσι;» 

«Παντοκρατορικοί, εννοείς;» 

«Ό,τι έχει μείνει από αυτούς...» 

«Ληστές, σα να λέμε,» είπε ο Ζαώρδιλ. «Την τελευταία φορά που 
ήμουν εδώ, κανένας δεν ήταν στην περιοχή. Μονάχα ένα εγκατα- 
λειμμένο οχυρό. Ας ελπίσουμε ότι ακόμα θάναι εγκαταλειμμένο.» 

Του Καντάρφιλ δεν του άρεσε αυτή η αβεβαιότητα. Συνοφρυώθη- 
κε. Αλλά δεν μίλησε. 

Όταν ήταν έτοιμοι και είχαν λύσει τον καταυλισμό τους, πήγαν 
προς τη δίοδο, με τον Ζαώρδιλ και τον Φέκταρελ να προπορεύονται, 
ο πρώτος καβάλα σε άλογο, ο δεύτερος πάνω στο δίκυκλό του. Για 
λίγο χρειάστηκε να διασχίσουν μια τελείως άτσαλη περιοχή, όλο 
βλάστηση και βράχους· τα οχήματά τους και τα ζώα τους ταλαιπω- 

ρήθηκαν. Μετά, βρέθηκαν σ’ένα σημείο πολύ κοντά στη διαστασια- 
κή δίοδο: τόσο κοντά που τους δινόταν η εντύπωση πως η αλλοίωση 
της Φεηνάρκια είχε καταπιεί όλο τον ουρανό στα δεξιά τους και μο- 
νάχα ο κόσμος στ’αριστερά εξακολουθούσε να είναι φυσιολογικός. 
Τα τρεχούμενα νερά μούγκριζαν γύρω τους, καθώς καταρράκτες έ- 
πεφταν από ψηλούς κρημνούς τρέφοντας τον ποταμό Νίρφεβ. Οι 
απαρχές του φαινόταν να βρίσκονται σε τέτοιο μέρος μέσα στη δια- 
στασιακή δίοδο που σ’έκανε να νομίζεις ότι τον γεννούσε κάτι έξω 
από τούτη την πραγματικότητα. Ο Καντάρφιλ έβγαλε τη φωτογρα- 
φική του μηχανή και τράβηξε μια φωτογραφία, για να τη δείξει στα 
παιδιά του- 

Ξαφνικά, ούρλιαξε. 

Ο Ζαώρδιλ τον άκουσε και πρόσταξε αμέσως να σταματήσουν. «Τι 
έπαθες, έμπορα;» ρώτησε στρεφόμενος να τον κοιτάξει καθώς εκεί- 
νος ήταν καθισμένος επάνω στο τετράκυκλο όχημά του, πλάι στον 
οδηγό. 

«...Με χτύπησε η μηχανή,» είπε ο Καντάρφιλ, ταραγμένος. 

«Ποια μηχανή;» 

Ο έμπορος έπιασε - με μεγάλη επιφύλαξη - τη φωτογραφική μη- 
χανή του από το πάτωμα του οχήματος όπου του είχε πέσει. Αυτή τη 
φορά δεν αισθάνθηκε κανένα ενεργειακό ρεύμα να τον χτυπά. «Η 
μηχανή,» είπε δείχνοντάς την στον Ζαώρδιλ. «Αλλά τώρα φαίνεται 
εντάξει.» Μετά, όμως, συνοφρυώθηκε καθώς κοίταζε τις ενδείξεις 
της. «Απίστευτο...» 

«Τι;» ρώτησε ο Σκοτωμένος. 

«Τελείωσε η μπαταρία, με μία και μόνο φωτογραφία!» 

«Φωτογράφησες τη δίοδο;» τον ρώτησε ο Φέκταρελ. 

«Ναι,» αποκρίθηκε ο Καντάρφιλ. 

Ο Φέκταρελ φώναξε τη Φαίδρα’λι, κι εκείνη πλησίασε βαδίζοντας, 
ερχόμενη από τα μέσα της ουράς των οχημάτων, των ζώων, και των 
ανθρώπων που ακολουθούσαν. Ο Ζαώρδιλ τής είπε τι είχε γίνει. Ε- 
κείνη αποκρίθηκε: «Κάποιο ενεργειακό θέμα, σχετικό με τη δίοδο. 
Ένας μάγος του τάγματος των Ερευνητών ή των Τεχνομάθων ίσως 
να μπορούσε να δώσει καλύτερη απάντηση. 

»Πάντως, δεν ήταν καλή η ιδέα σου να φωτογραφίσεις τη δίοδο,» 
είπε στον Καντάρφιλ. 

Εκείνος ανασήκωσε τους ώμους. «Η φωτογραφία είναι μέσα,» εί- 
πε κοιτάζοντας τη μικρή οθόνη. «Βγήκε.» Είχε αλλάξει μπαταρία, 
και η φωτογραφική μηχανή λειτουργούσε ξανά. 

«Μην τραβήξεις κι άλλη.» 

«Εντάξει.» 

Συνέχισαν να προχωρούν και, σύντομα, έφτασαν στο μονοπάτι 
που είχε πει ο Ζαώρδιλ. Βρισκόταν στ’αριστερά, ακριβώς δίπλα από 
την αλλοίωση που προκαλούσε η διαστασιακή δίοδος στη Φεηνάρ- 
κια. Καθώς το διέσχιζαν με μεγάλη προσοχή, ήταν σαν πλάι τους να 
ανοιγόταν μια άβυσσος που διαρκώς άλλαζε σχήματα προς κατευ- 
θύνσεις που δεν μπορούσαν να προσδιορίσουν. Περίεργες λάμψεις 
φαίνονταν κάπου-κάπου, και τελείως αφύσικοι ήχοι αντηχούσαν, 
σαν από μηχανές ή ενεργειακές εκκενώσεις. 

«Αν πέσεις εδώ,» ρώτησε ο Καντάρφιλ, «πας στη Χάρνταβελ;» 

«Όπως σου είπα και στην αρχή, δεν είμαι σίγουρος. Ίσως να πε- 
θαίνεις. Κανένας δεν περνά τη δίοδο από εδώ, έμπορα.» 

Η μεγάλη ομάδα σχημάτιζε μια μακριά ουρά καθώς προχωρούσε 
επάνω στο μονοπάτι, και κάθε φορά που έπρεπε να στρίψουν - γιατί 
υπήρχαν αρκετές στροφές - είχαν την αίσθηση ότι περπατούσαν 
επάνω σε έδαφος χαοτικής αβεβαιότητας, καθώς η στροφή μια φαι- 
νόταν να είναι εδώ μια φαινόταν να είναι λίγο παραδίπλα. Ένας 
τροχός του ενός φορτηγού των Ζωντανών-Νεκρών έφυγε από την 
άκρη και παραλίγο ολόκληρο το όχημα να ανατραπεί και να βυθιστεί 
στην παράξενη άβυσσο - ο οδηγός του, όμως, κατόρθωσε να το επα- 
ναφέρει στον σωστό δρόμο, και οι ελέφαντες βοήθησαν, τραβώντας 
με χοντρές, ανθεκτικές αλυσίδες. 

Ο Ζαώρδιλ, κοιτάζοντας προς τα πίσω, σκέφτηκε: Αν έπεφτε, εκτός 
από ανθρώπους θα χάναμε και τόσα εφόδια. Και δεν έχουμε τίποτα 
για πέταμα, τώρα. Ούτε έναν γεμιστήρα πιστολιού, ούτε ένα ξιφίδιο, 
ούτε μια μπαταρία. 

Από τ’αριστερά τους, δύο πτεροδάκτυλοι προσγειώθηκαν πάνω σε 
μια κορφή κι άρχισαν να φωνάζουν δυνατά, διαπεραστικά, ανοιγο- 
κλείνοντας τις φτερούγες τους. 

Ο Καντάρφιλ τρόμαξε. Αν μας επιτεθούν, σκέφτηκε, είμαστε χαμέ- 
νοι! Μια μικρή σπρωξιά μπορεί να έστελνε οποιονδήποτε μέσα στη 
διαστασιακή άβυσσο. «Σκοτώστε τους!» φώναξε. 

«Όχι!» πρόσταζε ο Ζαώρδιλ, φοβούμενος ότι μπορεί κανένας να 
υπάκουγε τον Καντάρφιλ. «Αφήστε τους! Μόνο αν μας ορμήσουν 
πυροβολήστε τους!» 

Και τελικά οι πτεροδάκτυλοι δεν τους ενόχλησαν. Απλά συνέχισαν 
να φωνάζουν και να χτυπάνε τις φτερούγες τους. Ποιος ξέρει για 
ποιο λόγο; Ίσως να προσπαθούσαν να τους προειδοποιήσουν ότι ε- 
κεί όπου βάδιζαν το μέρος ήταν επικίνδυνο, υπέθεσαν πολλοί από 
τους Ζωντανούς-Νεκρούς. 

Μετά από ακόμα μια επικίνδυνη στροφή, το μονοπάτι τελείωσε και 
κατέβηκαν μια πλαγιά για να καταλήξουν στη βόρεια όχθη του πο- 
ταμού και, γρήγορα, στο πολύ μεγαλύτερο, και ασφαλέστερο, μονο- 
πάτι που χρησιμοποιούσαν παλιότερα οι Παντοκρατορικοί για να 
έρχονται εδώ. Ο δρόμος αυτός, φυσικά, ακόμα χρησιμοποιείτο από 
εμπόρους κι άλλους διαδιαστασιακούς ταξιδιώτες· αλλά ο Καντάρ- 
φιλ δεν ήταν από εκείνους που έκαναν εμπόριο σε άλλες διαστάσεις 
και δεν τον ήξερε. 

«Αυτό είναι το Παντοκρατορικό οχυρό;» ρώτησε τον Ζαώρδιλ, 
δείχνοντας ένα οικοδόμημα. 

«Ναι. Κι ακόμα εγκαταλειμμένο μοιάζει.» Σημαίες δεν κυμάτιζαν 
στις επάλξεις του, ούτε κανένας φρουρός φαινόταν. Καλό αυτό, 
σκέφτηκε ο Ζαώρδιλ, που φοβόταν λιγάκι ότι μπορεί η Σαρντίκα- 
Νοθ να είχε καταλάβει και τούτο το οχυρό. Μάλλον, όμως, δεν την 
ενδιέφερε η διαστασιακή δίοδος ακόμα. 

Ημερολόγιο Φαίδρας’λι Κασλίμω 


για λίγο το διέκρινα πάλι μέσα στο ποτάμι, μόλις είχε υποχωρήσει 
εκείνος ο δαίμονας που είχε τρομάξει τους άλλους παρότι δεν ήταν & 
τόσο δυνατός... το διέκρινα στον τρόπο που το νερό κυλούσε... η μια 
ροή μέσα στην άλλη, & μετά έξω, & ξανά πάλι· συνεχιζόταν αλλά 
όμως κάπου διακοπτόταν, μιλούσε, υπάρχει κάποια επικοινωνία 
σ’ αυτές τις - πώς να τις πω; - «διακυμάνσεις»; αλλά δεν είναι μόνο 
κύματα, βρίσκονται παντού, νομίζω. 

την άλλη μέρα, όταν περνούσαμε πίσω από τη διαστασιακή δίοδο 
για Χάρνταβελ, επάνω σ’εκείνο το επικίνδυνο μονοπάτι, τις πρόσεξα 
ξανά μέσα στις αλλοιώσεις της Φεηνάρκια. κοίταζα συνεχώς στα δε- 
ξιά, το σύμπαν να αλλάζει μορφές. & δεν ήταν ακριβώς η διαστασια- 
κή δίοδος αυτό, αλλά μια λωρίδα ανάμεσα στη δίοδο & στο στέρεο 
μονοπάτι που διασχίζαμε, πολύ επικίνδυνο μέρος, όταν τελικά πήρα 
τα μάτια μου από εκεί, όταν πια είχαμε διασχίσει το μονοπάτι, έ- 
στρεψα το βλέμμα μου στους άλλους & ξαφνικά μπορούσα να δω 
τόσο καθαρά τα διαστήματα ανάμεσά τους· & τις σκιές τους! & τα 
διαστήματα ανάμεσα στις σκιές & ανάμεσα σ’αυτούς & τις σκιές! 

& νομίζω πως κάτι έχω αρχίσει να καταλαβαίνω τώρα, μα πρέπει να 
το σκεφτώ, γιατί δεν είμαι σίγουρη παρά μόνο για ένα πράγμα: ΕΙ- 
ΝΑΙ ΕΝΑΣ ΤΡΟΠΟΣ ΕΠΙΚΟΙΝΩΝΙΑΣ, δεν υπάρχει αμφιβολία 
γι’ αυτό. 

Κεφάλαιο Τέταρτο 

Στο Τέλος τον Δρόμον 


Ολόκληρη εκείνη την ημέρα κατέβαιναν τους Καταρράκτες και τους 
πρόποδές τους, και το γεγονός ότι ακολουθούσαν ένα βατό μονοπάτι 
τούς έκανε να κινούνται πιο γρήγορα. Όταν είχε πέσει η νύχτα βρί- 
σκονταν σε μια δημοσιά η οποία αποτελούσε συνέχεια αυτής που 
είχαν εγκαταλείιμει όταν αποφάσισαν να κάνουν τον γύρο του ποτα- 
μού Νίρφεβ. Ο Καντάρφιλ ήταν ανήσυχος, γιατί φοβόταν ότι κι εδώ 
μπορεί να κυκλοφορούσαν ληστές· εξάλλου, η τοποθεσία αποκλείε- 
ται να ήταν και τόσο μακριά από την Ψηλή Γέφυρα. 

«Πόσο απέχουμε από την Ψηλή Γέφυρα;» ρώτησε τον Ζαώρδιλ. 

«Μην ανησυχείς· δε νομίζω η Γαλανή Δράκαινα να μας βρει εδώ,» 
του είπε ο Σκοτωμένος. 

«Πόσο απέχουμε, όμως;» επέμεινε ο έμπορος, καθώς η μεγάλη 
ομάδα έστηνε καταυλισμό γύρω τους. 

Ο Ζαώρδιλ κοίταξε προς τα νότια μες στη νύχτα. «Τουλάχιστον 
τριάντα χιλιόμετρα. Αρκετά μακριά, δε νομίζεις;» 

Ο Καντάρφιλ ένευσε, μα ο φόβος δεν έμοιαζε νάχει φύγει από μέ- 
σα του. 

Τί άλλη διαβεβαίωση περιμένει; σκέφτηκε ο Ζαώρδιλ. Μάντης δεν 
είμαι. 

Αργότερα, όμως, πρόσταξε τον Φέκταρελ να πάρει τους ανιχνευτές 
του και να κάνουν μια κατόπτευση των εδαφών, μήπως τίποτα λη- 
στές της Σαρντίκα-Νοθ περιφέρονταν εδώ πέρα. «Και μη χρησιμο- 
ποιήσετε τα ορνιθόπτερα - δε θέλω να δώσετε στόχο.» 

«Ό,τι πεις εσύ, αρχηγέ.» Ο Φέκταρελ, ο Αρχιανιχνευτής, έγινε 
μαύρο φάντασμα της νύχτας και ξεκίνησε τη δουλειά του. 

Το επόμενο πρωί, μην έχοντας εντοπίσει τίποτα επικίνδυνο κοντά 
τους, συνέχισαν για τη Νασόλκαθ ακολουθώντας τη δημοσιά προς 
τα βόρεια. Κάθοδόν, συναντούσαν καμία μικρότερη πόλη, καθώς και 
χωριά, αλλά ο Καντάρφιλ προτίμησε να μη σταματήσει σε κανένα 
απ’αυτά - είπε πως καλύτερα ήταν να φτάσουν όσο το δυνατόν πιο 
γρήγορα στη Νασόλκαθ. Ο Ζαώρδιλ δεν είχε λόγο να διαφωνήσει· 

άλλωστε, δουλειά για τους πολεμιστές του αποκλείεται να έβρισκε 
στις μικρές πόλεις. 

Όταν ο ήλιος κρύφτηκε τελικά πίσω από τους Καταρράκτες, δια- 
νυκτέρευσαν στο πλάι της δημοσιάς, κοντά στους πρόποδες των 
βουνών και την επόμενη ημέρα, το μεσημέρι, αντίκρισαν τη Νασόλ- 
καθ επάνω σ’ ένα ύψωμα, εκεί όπου ο αμαξιτός δρόμος έφτανε στο 
τέλος του. 

Η πόλη ήταν μεγάλη και περιτειχισμένη, και φανερά χτυπημένη 
από τον πόλεμο. Οι επαναστάτες την είχαν καταλάβει με πολιορκία, 
και οι ζημιές στα τείχη ήταν ακόμα αρκετά φανερές, παρότι τα τε- 
λευταία χρόνια είχαν γίνει πολλές επισκευές. 

Η πύλη όπου κατέληγε η δημοσιά έκλεισε με πελώριες ατσάλινες 
πόρτες και κιγκλίδωμα, προτού η μεγάλη ομάδα του Ζαώρδιλ φτάσει 
εκεί. Οι φρουροί στις επάλξεις είχαν ετοιμάσει τα όπλα τους, ανάμε- 
σα στα οποία και δύο κανόνια. 

«Ερχόμαστε ειρηνικά!» φώναξε ο Σκοτωμένος, προπορευόμενος 
πάνω στο δίκυκλό του και κάνοντας νόημα στους άλλους να σταμα- 
τήσουν και να μείνουν πίσω, διατηρώντας μια κάποια απόσταση από 
τα τείχη. Ο ίδιος σταμάτησε το όχημά του μπροστά στην πύλη κι έ- 
βαλε το ένα μποτοφορεμένο πόδι του στο έδαφος για να στηριχτεί. 

«Ποιοι είστε;» ρώτησε ένας άντρας από τις επάλξεις. Ο Ζαώρδιλ, 
κοιτάζοντας ψηλά, δεν μπορούσε να δει καθόλου καλά το πρόσωπό 
του μέσα στον μεσημεριανό ήλιο. 

«Μισθοφόροι είμαστε,» απάντησε. «Ψάχνουμε για δουλειά. Μαζί 
μας είναι κι ένας έμπορος τον οποίο συναντήσαμε στο δρόμο και τον 
γλιτώσαμε από κάτι ληστές. Τους ληστές της Σαρντίκα-Νοθ - που, 
υποθέτω, θα έχετε ακούσει. Ο έμπορος λέγεται Καντάρφιλ, και είναι 
από τη Χόλκεραλ.» 

«Ας έρθει να τον δούμε!» 

Ο Σκοτωμένος έκανε νόημα στον έμπορο να πλησιάσει, και το τε- 
τράκυκλο όχημα ήρθε κοντά. Ο Καντάρφιλ σηκώθηκε όρθιος πλάι 
στον οδηγό. «Λέει αλήθεια,» φώναξε. «Είμαι έμπορος από τη Χόλ- 
κεραλ. Δεν είναι η πρώτη φορά που έρχομαι στη Νασόλκαθ.» 

«Καλώς, καλώς,» αντήχησε η φωνή του άντρα από τα τείχη, κάπως 
βαριεστημένα ίσως. «Μπορείτε να περάσετε. Θα γίνει, όμως, έλεγ- 
χος και θα πληρώσετε ανάλογο φόρο. Και εσύ, έμπορε, και οι μι- 
σθοφόροι, αφού έρχονται δω για να βρουν δουλειά.» 

Μετά από μερικές στιγμές, η πύλη άνοιξε, και τα οχήματα, οι άν- 
θρωποι, και τα ζώα μπήκαν. Δεν τους επιτράπηκε, όμως, να προχω- 
ρήσουν περισσότερο μέσα στη Νασόλκαθ. Οι φρουροί, οπλισμένοι 
ώς τα δόντια, τους σταμάτησαν κι έκαναν διεξοδικό έλεγχο. 

Προσπαθούν ν’αρμέξουν τον λνκόχοίρο, Οί πούστηδες! μούγκρισε 
εσωτερικά ο Ζαώρδιλ· κι αναρωτήθηκε αν ακόμα κι εδώ θα κατόρ- 
θωνε να βρει δουλειά για τους ανθρώπους του. Οι πάντες έμοιαζαν 
να πεινάνε στη Φεηνάρκια. 

Ο άντρας που είχε φωνάξει από τις επάλξεις των τειχών είχε τώρα 
κατεβεί καθώς γινόταν ο έλεγχος. Ήταν μεσήλικας και πορφυρό- 
δερμος, με σγουρά γαλανά μαλλιά και αραιό μούσι. Σα να τον είχε 
πάρει ο ποταμός φαινόταν και να τον είχε πετάξει σε κάποια τυχαία 
όχθη. Όμως τα μάτια του ήταν σκληρά και πονηρά συγχρόνως. 
Απ’ό,τι κατάλαβε ο Ζαώρδιλ, ήταν αρχηγός εδώ πέρα: ανάμεσα 
στους φρουρούς της πύλης, τουλάχιστον. Αλλά πρέπει να ήταν και- 
νούργιος, γιατί την προηγούμενη φορά που ο Σκοτωμένος είχε έρθει 
στη Νασόλκαθ δεν τον είχε συναντήσει. 

Όταν τελείωσε ο έλεγχος, ο άντρας αυτός ανακοίνωσε στον Κα- 
ντάρφιλ πόσο έπρεπε να πληρώσει για το εμπόρευμά του κι εκείνος 
πλήρωσε. Μετά, ο αρχηγός των φρουρών στράφηκε στον Ζαώρδιλ 
και είπε: 

«Εσείς θα μας δώσετε τετρακόσια-πενήντα-δύο θηρεύσιμα.» 

«Τι λέει αυτός, ρε αρχηγέ;» έκανε η Νιρκέκα, ξαφνιασμένη, καθώς 
στεκόταν πλάι στον Σκοτωμένο. 

Ο Ζαώρδιλ δεν γύρισε να την κοιτάξει. «Ήρθαμε για να βρούμε 
δουλειά εδώ,» είπε στον αρχηγό των φρουρών της πύλης. «Δεν έ- 
χουμε και πολλά χρήματα-» 

«Δε σας πληρώνει ο έμπορος που φυλάτε;» 

«Δεν τον φυλάμε - τυχαία τον συναντήσαμε στον δρόμο, σου είπα. 
Ούτε αυτός έχει αρκετά λεφτά για να μας προσλάβει.» 

«Κρίμα. Αν δεν έχετε να πληρώσετε θα πρέπει να φύγετε από την 
πόλη. Ο Ηγεμόνας δεν θέλει οπλισμένους πένητες μες στη Νασόλ- 
καθ.» 

Η Νιρκέκα τού είπε απότομα: «Τι οπλισμένους πένητες, άνθρωπέ 
μου! Παλαβός είσαι; Αν γίνουμε πένητες, θα γίνουμε εξαιτίας σου! 
Πεντακόσια θηρεύσιμα; - για όνομα των θεών! Δε φέρνουμε κάνα 
εμπόρευμα να πουλήσουμε!» 

«Οι ίδιοι είστε εμπόρευμα - μη μου κάνεις τη χαζή! Και δεν είπα 
πεντακόσια, είπα τετρακόσια-πενήντα-δύο θηρεύσιμα.» 

«Κοίτα,» του είπε ο Ζαώρδιλ προτού η Νιρκέκα απαντήσει, «τα 
λεφτά αυτά είναι μεγάλο ποσό για εμάς. Δε θα έχουμε να φάμε, με- 
τά, και να βρούμε κατάλυμα. Τουλάχιστον, να σε πληρώσουμε ένα 
μέρος και τα υπόλοιπα να σου τα χρωστάμε-» 

«Τι να του χρωστάμε;» έκανε η Νιρκέκα. «Είναι ληστής σαν τη 
Γ αλανή Δ ράκαινα ! » 

«Για πρόσεχε τα λόγια σου, γυναίκα!» μούγκρισε ο αρχηγός των 
φρουρών. «Απευθύνεσαι σε φύλακα της Νασόλκαθ!» 

«Σκατά φύλακας είσαι! Από ποια συμμορία σε βρήκαν;» 

Ο άντρας γρύλισε σαν θηρίο, το χέρι του πήγε στη λαβή του σπα- 
θιού του. 

Το χέρι της Νιρκέκα πήγε στη λαβή του δικού της σπαθιού. 

«Καλά,» τους διέκοψε ο Νικηφόρος ο Κολπατζής ζυγώνοντας, 
«δεν έχετε τίποτα καλύτερο να κάνετε; Άντε να τελειώνουμε, γαμώ 
τα μούσια όποιου θεού γουστάρεις να προσκυνάς!» 

Ο Ζαώρδιλ είπε στον αρχηγό των φρουρών: «Δέχεσαι να σου χρω- 
στάμε αφού σου πληρώσουμε ένα μέρος;» 

Ο άντρας πήρε το βλέμμα του από τη Νιρκέκα και στράφηκε να 
κοιτάξει τον Ζαώρδιλ, αλλά η στάση του δεν έγινε και πολύ πιο χα- 
λαρή - εξακολουθούσε να μοιάζει με θηρίο έτοιμο να χιμήσει. «Τι 
μέρος θα πληρώσεις; Είσαι τ’αφεντικό τους, σωστά;» 

«Ναι. Και θα πληρ-» 

«Τ’όνομά σου;» 

«Ζαώρδιλ ο Σκοτωμένος. Και θα πληρώσουμε διακόσια θηρεύσι- 
μα - τ’ άλλα θα σ’τα χρωστάμε.» 

«Όχι σ’εμένα - στην πόλη και στον Ηγεμόνα.» 

Η Νιρκέκα ρουθούνισε, σα να ήθελε να υπονοήσει ότι ο αρχηγός 
των φρουρών πρέπει σίγουρα να βουτούσε ένα μεγάλο μέρος των 
φόρων. 

Ο Ζαώρδιλ είπε, προτού ο άντρας τής μιλήσει: «Στον Ηγεμόνα σου, 
στην πόλη, όπου θέλεις. Μόλις έχουμε μαζέψει τα λεφτά, θα σας τα 
δώσουμε. Συμφωνείς;» 

«Προθεσμία ένας μήνας.» 

«Εντάξει.» 

«Κι άμα δεν τα δώσεις ώς τότε, θα σου πάρουμε τα δυο τεθωρακι- 
σμένα. » 

«Ένα φορτηγό κι ένα τεθωρακισμένο.» 

Ο αρχηγός των φρουρών κοίταξε τα οχήματα κριτικά. «Καλώς,» 
είπε. «Έστω. Το συμφωνήσαμε. Στο μυαλό μας θα το έχουμε, αλλά 
να ξέρεις ότι έχω καλή μνήμη.» 

«Δεν το αμφιβάλλω. Πώς λέγεσαι;» 

«Νάρακαμ της Νασόλκαθ. Αρχιφύλακας της Μεγάλης Πύλης.» 

Η Νιρκέκα μούγκρισε ειρωνικά: «Χαρήκαμε για τη γνωριμία...» 

Η Νασόλκαθ ήταν μια πόλη ταλαιπωρημένη από τον πόλεμο, όπως 
και πολλές πόλεις της Φεηνάρκια ύστερα από τον διωγμό των Πα- 
ντοκρατορικών. Και σε αντίθεση με τη Χόλκεραλ, δεν ήταν «Πόλη 
του Χρυσού»· δεν είχε χρυσωρυχεία πουθενά κοντά της, επομένως 
ούτε τον αντίστοιχο πλούτο. Τα ορυχεία που βρίσκονταν στους Κα- 
ταρράκτες έβγαζαν άλλα μεταλλεύματα, μικρότερης αξίας. Και υ- 
πήρχε κι ένα ορυχείο ενέργειας, απ’ό,τι ήξερε ο Ζαώρδιλ. 

Τα οικοδομήματα της Νασόλκαθ ήταν διαφόρων μεγεθών: άλλα 
ψηλότερα, άλλα χαμηλότερα. Σπανίως, όμως, υπερέβαιναν τους έξι 
ορόφους. Το πιο μεγάλο, φυσικά, ήταν το Οχυρό του Ηγεμόνα, το 
οποίο δέσποζε σ’ ένα ύψωμα στα βορειοανατολικά της πόλης. 

Καθώς οι Ζωντανοί-Νεκροί και το καραβάνι του Καντάρφιλ διέ- 
σχιζαν τη Λεωφόρο των Τροχών, ο Ζαώρδιλ, κοιτάζοντας τριγύρω, 
έβλεπε πως η Νασόλκαθ δεν βρισκόταν και σε τόσο καλύτερη κατά- 
σταση από την τελευταία φορά που είχε έρθει εδώ. Αρκετά από τα 
οικοδομήματα εξακολουθούσαν να είναι χτυπημένα από τις μάχες 
που είχαν διεξαχθεί εδώ πριν από σχεδόν μια πενταετία πλέον. Για 
τους Παντοκρατορικούς της Νασόλκαθ, όμως, τα πράγματα δεν εί- 
χαν εξελιχθεί τόσο άσχημα όσο για τους Παντοκρατορικούς της 
Χόλκεραλ, απ’ό,τι είχε ακούσει ο Ζαώρδιλ· μα, σίγουρα, ούτε και κα- 
λά είχαν περάσει. Οι επαναστάτες είχαν αιχμαλωτίσει την τοπική 
Επόπτρια, καθώς και το μεγαλύτερο μέρος του στρατού της. Πολ- 
λούς τούς είχαν εκτελέσει - μαζί και την ίδια την Επόπτρια - αλλά 
τους υπόλοιπους τούς είχαν αφήσει να φύγουν αφού κάποια λύτρα 
είχαν δοθεί. 

Τέλος πάντων περασμένα ήταν αυτά. Τώρα είμαστε απλοί μισθο- 
φόροι , όχι πια πολεμιστές της Παντοκράτειρας. 

Πλησίασε, με το δίκυκλό του, το τετράκυκλο του Καντάρφιλ. «Τι 
έχεις υπόψη σου για εμάς, έμπορα; Μην ξεχνάς τι μας υποσχέθη- 
κες...» 

«Δεν ξεχνάω - θα σας βοηθήσω. Αλλά δεν μπορώ να κάνω κάτι α- 
μέσως. Ας νοικιάσουμε δωμάτια, πρώτα. Θα φροντίσω να σας κά- 
νουν καλές τιμές. Γνωρίζω κάμποσους πανδοχείς εδώ.» Κι έκλεισε το 
μάτι στον Σκοτωμένο. 

Για να δούμε... σκέφτηκε εκείνος. 

Ο έμπορος δεν είπε ψέματα. Τους βρήκε καταλύματα για να μείνουν 
και χώρους για ν’αφήσουν τα οχήματα και τα ζώα τους. Πλήρωσαν, 
φυσικά, αλλά λιγότερο απ’ό,τι ο Ζαώρδιλ υπολόγιζε. Επομένως, ίσως 
τελικά ο Καντάρφιλ να ήταν άνθρωπος του λόγου του. Ή ίσως να 
φοβόταν να μην τους ξεπληρώσει κάπως. Στο μέλλον θα φανεί. 

Ο Ζαώρδιλ κι αρκετοί άλλοι από τους πολεμιστές του έκλεισαν δω- 
μάτια σ’ ένα πανδοχείο στην Πάνω Αγορά το οποίο ονομαζόταν «Το 
Τέλος του Δρόμου» και βρισκόταν, πράγματι, στο τελείωμα ενός από 
τους δρόμους της αγοράς. Δεν ήταν άγνωστο για τον Σκοτωμένο - το 
είχε ξανακούσει - ήταν πανδοχείο με κάποια φήμη. Ο Καντάρφιλ είπε 
στην ιδιοκτήτρια ότι ο Ζαώρδιλ και οι σύντροφοί του είχαν γλιτώσει 
το καραβάνι του από τα νύχια της Σαρντίκα-Νοθ, και εκείνη προθυ- 
μοποιήθηκε, χωρίς (πολύ) δισταγμό, να τους κάνει καλύτερες τιμές. 
Σε τούτες τις ημέρες, όλοι - και ειδικά οι εμπορευόμενοι και οι κα- 
ταστηματάρχες - σέβονταν αυτούς που αντιμάχονταν τους λήσταρ- 
χους, γιατί οι λήσταρχοι είχαν καταντήσει σοβαρό πρόβλημα. 

Ο ίδιος ο Καντάρφιλ έμεινε επίσης στο Τέλος του Δρόμου και, κα- 
θώς κάθονταν όλοι στην τραπεζαρία του πανδοχείο για να φάνε, κέ- 
ρασε τους Ζωντανούς-Νεκρούς το γεύμα τους και τα ποτά τους. 
Προτού αποσυρθούν στα δωμάτιά τους για να ξεκουραστούν, ο 
Ζαώρδιλ πλησίασε την πανδοχέα η οποία καθόταν σ’ένα ψηλό σκα- 
μνί πλάι στο μπαρ πίνοντας νωχελικά μπίρα από μια πήλινη κούπα. 
Ήταν πορφυρόδερμη και λιγνή σαν στέκα, με μακριά, φουντωτά, 
σγουρά μαύρα μαλλιά, τα οποία ήταν το πιο ωραίο πράγμα επάνω 
της. 

«Τι θέλεις;» τον ρώτησε. 

Ο Ζαώρδιλ τής είπε να έχει υπόψη της ότι εκείνος κι οι σύντροφοί 
του ήταν μισθοφόροι που έψαχναν για δουλειά. «Μας ενδιαφέρει 
σχεδόν οτιδήποτε.» 

«Ισχνά Μεγαθήρια, ε;» 

«Δε λες τίποτα.» 

Η γυναίκα χαμογέλασε. «Θα σας έχω κατά νου. Πώς είπαμε ότι σε 
λένε;» 

«Ζαώρδιλ ο Σκοτωμένος, αρχηγός των Ζωντανών-Νεκρών.» 

«Γιατί τόσο χαρούμενα ονόματα;» 

«Για να δείχνουμε επαγγελματίες.» 

«Δεν είστε;» Ήπιε μια γουλιά απ’τη μπίρα της. 

«Είμαστε. Και με το παραπάνω.» 

Του έδωσε το χέρι της. «Βαρμάλνα.» 

«Χαίρω πολύ.» Ο Ζαώρδιλ έσφιξε το κοκαλιάρικο χέρι σκεπτόμε- 
νος ότι μάλλον αυτήν θα έπρεπε να τη λένε Ζωντανή -Νεκρή, αλλά 
για τελείως διαφορετικούς λόγους. 

Το απόγευμα, ο Καντάρφιλ έφυγε απ’το πανδοχείο πηγαίνοντας 
στην Πάνω Αγορά για να κάνει κάποιες συνεννοήσεις που αφορού- 
σαν την εμπορική του δουλειά. Δεν είχε, έτσι, άλλη επαφή με τους 
Ζωντανούς-Νεκρούς εκείνη την ημέρα. Για την ακρίβεια, ούτε καν 
ήξεραν πού ακριβώς είχε πάει ο έμπορος, και δεν θέλησαν να γίνουν 
αδιάκριτοι προσπαθώντας να τον εντοπίσουν. Εξάλλου, αυτό δεν θα 
είχε κανένα νόημα· ο Ζαώρδιλ δεν περίμενε ότι ο Καντάρφιλ θα ε- 
ξαφανιζόταν χωρίς να τους βοηθήσει - όχι από τώρα, τουλάχιστον. 
Τόση πραμάτεια μετέφερε, την οποία έπρεπε να πουλήσει. 

Ο Σκοτωμένος, όμως, δεν είχε χρόνο για σκότωμα. Χρειαζόταν λε- 
φτά, και ήδη χρωστούσε στη φρουρά της Νασόλκαθ. Οπότε, είπε 
στους δικούς του να απλωθούν στην Πάνω Αγορά - αλλά και στην 
Κάτω Αγορά, τη μικρότερη, αν προλάβαιναν - και να ακούσουν τι 
δουλειές για μισθοφόρους υπήρχαν στην πόλη. Μπορεί να έβρισκαν 
κάτι προτού ο Καντάρφιλ βρει κάτι γι’αυτούς. («Σε τέτοια περίπτω- 
ση,» είπε ο Νικηφόρος στον Ζαώρδιλ, «θα πρέπει να σκεφτούμε άλ- 
λο τρόπο για να μας ξεπληρώσει. Δεν τον σώσαμε τζάμπα, αρχηγέ. 
Δεν είμαστε φιλανθρωπικός οργανισμός.») 

Ο Ζαώρδιλ περιπλανήθηκε μαζί με τη Νιρκέκα μέσα στην Πάνω 
Αγορά της Νασόλκαθ ενώ το φως στον ουρανό λιγόστευε και ολοένα 
και περισσότερες ενεργειακές λάμπες και λάμπες λαδιού άναβαν 
γύρω τους. Παρότι η πόλη ήταν χτυπημένη από τον πόλεμο, η μεγά- 
λη αγορά της είχε κάμποσο κόσμο, και όλα τα οικήματα που έβλεπε 
ο Σκοτωμένος ήταν επισκευασμένα - δεν υπήρχαν ερείπια ή σπίτια 
με λακκούβες στους τοίχους ή στη στέγη. Οι έμποροι συναλλάσσο- 
νταν με ταξιδιώτες και ντόπιους και με άλλους εμπόρους. Μυρωδιές 

από ψητά φαγητά πλανιόνταν στον αέρα. Η οχλοβοή βρισκόταν στο 
επίπεδο τού να είναι οριακά ευχάριστη, χωρίς να γίνεται ενοχλητική. 
Και η κίνηση ήταν αρκετή χωρίς να χρειάζεται να σπρώχνει κανείς 
για να περάσει. Ζώα και άνθρωποι κυρίως μετακινούνταν μέσα στην 
Πάνω Αγορά, με μερικά οχήματα μονάχα σταματημένα στις πλευρές 
των δρόμων ή σε σοκάκια: φορτηγά, περισσότερο, που έφερναν ε- 
μπορεύματα, ξύλα, ή καύσιμα. 

«Δεν είσαι από δω, κυρία, έτσι;» είπε ξαφνικά μια γυναίκα στη 
Νιρκέκα. Φαινόταν για εμπόρισσα και στεκόταν πλάι σ’ έναν πάγκο 
γεμάτο ενδύματα και υποδήματα. Ήταν γαλανόδερμη και μαυρο- 
μάλλα, και είχε μαζί της δυο νεαρότερους βοηθούς με κόκκινο δέρ- 
μα. 

«Από εδώ;» έκανε η Νιρκέκα. «Όχι, δεν είμαι από τη Νασόλ- 
καθ...» 

«Εννοώ από τη Φεηνάρκια, κυρία.» 

«Από τη Φεηνάρκια είμαι. » 

Η εμπόρισσα την ατένισε συνοφρυωμένη. «Με το χρυσό σου δέρ- 
μα θα μπορούσες να ξεγελάσεις πολλούς, κυρία!» είπε ευχάριστα. 

«Γιατί ρώτησες;» 

«Έχω ρούχα από διάφορες διαστάσεις.» Η εμπόρισσα έδειξε τον 
πάγκο της. «Γυναικεία. Ρίξε μια ματιά, αν θέλεις. Μπορεί να βρεις 
κάτι που σ’αρέσει, ακόμα κι αν είσαι από δω.» 

Δεν ήταν η πρώτη φορά που κάποιος είχε περάσει τη Νιρκέκα για 
εξωδιαστασιακή, όπως πολύ καλά γνώριζε ο Ζαώρδιλ. Συνέβαινε συ- 
χνά. Ευτυχώς δεν την ενοχλούσε - το είχε πια συνηθίσει. Στη Φεη- 
νάρκια, οι γηγενείς με χρυσό δέρμα ήταν ελάχιστοι, κι όσοι τέτοιοι 
υπήρχαν ή ήταν παιδιά ανθρώπων που είχαν παντρευτεί εξωδιαστα- 
σιακούς ή ήταν τα αποκυήματα βιασμών. Η Νιρκέκα ανήκε στη δεύ- 
τερη περίπτωση. Κάποιος είχε βιάσει τη μητέρα της. Ο Ζαώρδιλ δεν 
ήξερε πολλά περισσότερα για το θέμα, και δεν το είχε βρει ποτέ 
σκόπιμο να ρωτήσει. 

Η Νιρκέκα αποκρίθηκε τώρα στην εμπόρισσα, ανασηκώνοντας 
τους ώμους: «Γιατί όχι;» Και, πλησιάζοντας τον πάγκο, άρχισε να 
κοιτάζει τα ρούχα και να τα πασπατεύει. Δεν μπήκε στον κόπο να 
ζητήσει τη γνώμη του Ζαώρδιλ, οπότε εκείνος προχώρησε λίγο πα- 
ρακάτω μέσα στην αγορά, και πρόσεξε ότι σ’ ένα σημείο κόσμος ήταν 
συγκεντρωμένος σαν κάτι να γινόταν. 

Πήγε πιο κοντά και, ανάμεσα και πάνω από κεφάλια, είδε μερι- 
κούς άντρες να στήνουν μια θεατρική σκηνή. Την είχαν σχεδόν τε- 
λειώσει, και γι’αυτό είχε συγκεντρωθεί τόσος κόσμος. Σύντομα η 
παράσταση θα άρχιζε. 

Ο Σκοτωμένος περίμενε, συνεχίζοντας να κοιτάζει, με τα χέρια 
σταυρωμένα εμπρός του. 

Η σκηνή αποτελείτο από μερικά ψεύτικα δέντρα, μια ψεύτικη φω- 
τιά (από πανί), και μια πελώρια περγαμηνή που κρεμόταν από ένα 
τρίποδο κι επάνω της ήταν ζωγραφισμένο, με σκούρα χρώματα, ένα 
οχυρό το οποίο έμοιαζε απειλητικό. Όταν όλα ήταν έτοιμα, μια γυ- 
ναίκα βγήκε από μια άμαξα και στάθηκε ανάμεσα στα δέντρα, πλάι 
στη φωτιά, και μπροστά από το οχυρό που φαινόταν στο βάθος. 
Ήταν κατάμαυρη στο δέρμα και είχε γαλανά μαλλιά, μακριά ώς τη 
μέση. Φορούσε ένα φόρεμα που σίγουρα την έκανε να δείχνει πιο 
όμορφη απ’ό,τι ήταν. Στο δεξί χέρι βαστούσε ένα επίχρυσο σκήπτρο, 
το οποίο ύψωσε πάνω απ’το κεφάλι της, κάνοντας έτσι τον κόσμο να 
καταλάβει ότι η παράσταση θα ξεκινούσε. Όταν η βαβούρα ελαττώ- 
θηκε γύρω από τη σκηνή, η γυναίκα είπε ότι ετούτη ήταν μια ηρωική 
αφήγηση από τον Μεγάλο Ξεσηκωμένο της Φεηνάρκια: ένα από τα 
πολλά επεισόδια όπου οι αγωνιστές της Ανήμερης Πατρίδας είχαν 
πολεμήσει εναντίον των διαβολικών δυνάμεων της Παντοκράτειρας. 

Δεν ήταν καί τόσο διαβολικές... σκέφτηκε ειρωνικά ο Ζαώρδιλ. 

Ο κόσμος χειροκρότησε. 

Ο Σκοτωμένος συνέχισε να έχει τα χέρια του σταυρωμένα εμπρός 
του. Παρότι δεν θεωρούσε πλέον τον εαυτό του Παντοκρατορικό, 
είχε διαπιστώσει ότι μέσα του κάτι τον ενοχλούσε όταν έβλεπε ή ά- 
κουγε να περιγράφουν τους Παντοκρατορικούς σαν να ήταν οι χει- 
ρότεροι άνθρωποι που είχαν περάσει από το Γνωστό Σύμπαν. Ο 
Ζαώρδιλ είχε γνωρίσει κάμποσους χειρότερους ανθρώπους που δεν 
είχαν εργαστεί ποτέ για την Παντοκράτειρα... Τυφλός είναι ο κό- 
σμος; Ή του αρέσει πάντα να βρίσκει Μεγάλους Κακούς; 

Όχι, βέβαια, πως δεν είχαν το δίκιο τους κι αυτοί που είχαν επανα- 
στατήσει· όμως- 

Ένα χέρι στον ώμο του. Κοιτάζοντας με τις άκριες των ματιών του 
είδε τη Νιρκέκα να έρχεται πλάι του. 

«Παραλίγο να σε χάσω,» του είπε. 

«Δεν πήγα μακριά.» 

Η μαυρόδερμη γυναίκα είχε εξαφανιστεί πίσω από την πελώρια 
περγαμηνή με το σκοτεινό οχυρό και δύο ηθοποιοί είχαν βγει πίσω 
από τα ψεύτικα δέντρα για να καθίσουν εκατέρωθεν της πάνινης 
φωτιάς. Δύο επαναστάτες που μιλούσαν για τα δεινά που είχαν βρει 
την πατρίδα τους. 

«Θα δεις την παράσταση;» ρώτησε η Νιρκέκα. 

«Ας καθίσουμε λίγο. Πήρες τίποτα;» 

Η Νιρκέκα ύψωσε μια μπλούζα που κρατούσε. «Από την Υπερυδά- 
τια.» 

«Θεοί,» είπε ο Ζαώρδιλ μειδιώντας. 

Η Νιρκέκα τού επέστρεψε το μειδίαμα, λοξά, κι έβαλε τη μπλούζα 
στον δερμάτινο σάκο της. Ύστερα, παρακολούθησαν την παράστα- 
ση. Η ώρα πέρασε. Η νύχτα σκέπασε τους δρόμους της Νασόλκαθ. 
Οι θεατρίνοι είχαν ανάψει δυο ενεργειακές λάμπες: μία κρεμασμένη 
πάνω από το κέντρο της σκηνής τους, μία στα άκρα της. 

Όταν οι επαναστάτες πολιόρκησαν το σκοτεινό φρούριο της μεγά- 
λης περγαμηνής, η παράσταση σύντομα τελείωσε. Δεν ήταν ακόμα 
μεσάνυχτα, αλλά πλησίαζαν. Η μαυρόδερμη γυναίκα με το ωραίο 
φόρεμα και το επίχρυσο ραβδί βγήκε πάλι στη σκηνή και είπε ότι 
απόψε, όπως και όλο τον τελευταίο καιρό, η θεατρική της ομάδα έ- 
παιζε δωρεάν, χωρίς εισιτήρια, λόγω των προβλημάτων που είχαν 
παρουσιαστεί μετά τον διωγμό των Παντοκρατορικών. Δεχόταν, 
όμως, δωρεές - όσο ήθελε ο καθένας να δώσει. 

Και τότε, δύο ηθοποιοί έφεραν ένα σεντούκι και το άφησαν μπρο- 
στά στη γυναίκα. Εκείνη πέρασε το επίχρυσο ραβδί της μέσα στον 
χαλκά του και σήκωσε το σκέπασμα, ανοίγοντας το και αποκαλύ- 
πτοντας το άδειο εσωτερικό του. «Όπως βλέπετε,» είπε μεγαλόφω- 
να, «είμαστε άψιλοι!» Κάποιοι από το κοινό γέλασαν. «Ό,τι έχετε να 
μας δώσετε, σας ευχαριστούμε!» Η γυναίκα έκανε μια βαθιά υπό- 
κλιση καθώς οπισθοχωρούσε. Χειροκροτήματα ακούστηκαν, και με- 
τά κάμποσοι ήρθαν για να ρίξουν κέρματα ή χαρτονομίσματα μέσα 
στο άδειο σεντούκι. 

Ο Ζαώρδιλ δεν κινήθηκε από τη θέση του. Δεν είχε λεφτά για πέ- 
ταμα. Ούτε η Νιρκέκα έδωσε τίποτα στους θεατρίνους. 

Καθώς οι δυο τους έφευγαν, βαδίζοντας μέσα στους δρόμους της 
Πάνω Αγοράς, η χρυσόδερμη πολεμίστρια είπε: «Χάσαμε την ώρα 
μας ή μου φαίνεται;» 

«Εμένα μού υπενθύμισε κάτι αυτή η παράσταση.» 

«Τι;» 

«Αν κάποτε δούλευες για την Παντοκράτειρα, καλύτερα κανένας 
ποτέ να μην το ξέρει.» 

Επιστρέφοντας στο Τέλος του Δρόμου, είδαν τον Νικηφόρο τον 
Κολπατζή σ’ένα τραπέζι μαζί με τον Έλφοντελ. Κάθονταν πλάι- πλάι, 
και ο δεύτερος είχε το γόνατό του πάνω στο γόνατο του πρώτου, σαν 
το πόδι του να ήταν γάντζος. Ο Νικηφόρος ήταν πανσεξουαλικός: 
πήγαινε με ό,τι περπατούσε: άντρες, γυναίκες, ακόμα και θηρία, έ- 
λεγαν μερικοί· αλλά ο Ζαώρδιλ δεν είχε καμία ένδειξη ότι συνέβαινε 
αυτό το τελευταίο, ούτε ο ίδιος ο Νικηφόρος το είχε ποτέ ισχυριστεί. 
Μάλιστα, μια φορά είχε δαρθεί με κάποιον τον οποίο είχε πιάσει να 
το διαδίδει μέσα στο στράτευμα, όταν βρίσκονταν στη Χόλκεραλ, 
πολύ προτού οι επαναστάτες τούς διώξουν από εκεί. Ωστόσο, δεν 
είχε ποτέ αρνηθεί πως κάποτε είχε πηδήξει έναν δαίμονα. Ο Ζαώρ- 
διλ δεν ήξερε αν αλήθευε, αλλά του είχαν πει πως υποτίθεται ότι το 
περιστατικό είχε συμβεί όταν ο Κολπατζής και μερικοί άλλοι βρίσκο- 
νταν σε κάποια δάση ανατολικά της Χόλκεραλ αναζητώντας κρυμ- 
μένους αποστάτες. Ο Σκοτωμένος δεν νόμιζε πως ήταν πραγματικό - 
υπέθετε πως ο Νικηφόρος δεν το είχε αρνηθεί για να κάνει πλάκα. 

Ο Έλφοντελ, πάντως, ήταν η πιο σταθερή του σχέση. Ένας πρό- 
σχαρος Φεηνάρκιος μισθοφόρος με σχεδόν παιδικό πρόσωπο. Φοβε- 
ρός σκοπευτής. Χτυπούσε μύγα στα εκατό μέτρα. 

Ο Νικηφόρος, επί του παρόντος, ύψωσε το χέρι του κάνοντας νόη- 
μα στον Σκοτωμένο να πλησιάσει. Ο Σκοτωμένος και η Νιρκέκα 
πλησίασαν. 

«Τι έγινε;» ρώτησε ο πρώτος. 

«Καθίστε. Έχω να σας πω κάτι.» Ύψωσε πάλι το χέρι του, αυτή τη 
φορά προς τη σερβιτόρα. 

Εκείνη ήρθε. «Μάλιστα.» 

«Πάρτε κάτι,» προέτρειμε ο Νικηφόρος τον Ζαώρδιλ και τη Νιρκέ- 
κα. 

«Μια μπίρα,» είπε ο Σκοτωμένος. 

«Κι εγώ,» είπε η χρυσόδερμη πολεμίστρια. 

«Έφυγες, κοπελιά!» είπε ο Νικηφόρος στη σερβιτόρα, χτυπώντας 
ελαφρά τα οπίσθιό της. Η κοπέλα χαμογέλασε καθώς απομακρυνό- 
ταν. Ο Ζαώρδιλ δεν ήξερε πώς τα κατάφερνε ο Νικηφόρος και σχε- 

δόν ποτέ οι σερβιτόρες δεν τον αγριοκοίταζαν (για να μην πούμε τον 
σφαλιάριζαν) όταν τις χούφτωνε. 

«Τι συμβαίνει, λοιπόν;» ρώτησε ο Σκοτωμένος. 

«Λένε το εξής, αρχηγέ: ότι ο Άρχοντας Βάλγκερελ, αυτός του Οχυ- 
ρού της Ψηλής Γέφυρας, είναι ξάδελφος του Ηγεμόνα της Νασόλ- 
καθ: από ένα παρακλάδι της οικογένειας του που δεν του είναι και 
πολύ κοντινό. Δηλαδή, δεν πρόκειται ποτέ να έπαιρναν νόμιμα την 
εξουσία της Νασόλκαθ.» 

«Μα ούτε το Οχυρό της Ψηλής Γέφυρας υπόκειται στην εξουσία 
του Ηγεμόνα.» 

«Ακριβώς,» ένευσε ο Νικηφόρος. «Ωστόσο, είναι οικογένεια οι δυο 
τους. Και τώρα, η Σαρντίκα-Νοθ, λένε, έχει αιχμάλωτο τον Άρχοντα 
Βάλγκερελ, και ζητ-» 

Η σερβιτόρα ήρθε κοντά, με μια μπίρα σε κάθε χέρι: άφησε τη μία 
μπροστά στον Ζαώρδιλ και την άλλη μπροστά στη Νιρκέκα' και με- 
τά, καθώς έφευγε, πέρασε το υγρό δεξί χέρι της γρήγορα μέσα απ’τα 
κοντά ξανθά μαλλιά του Νικηφόρου. Ο Νικηφόρος τής έριξε ένα λο- 
ξό βλέμμα το οποίο εκείνη, σίγουρα, δεν είδε καθώς του είχε την 
πλάτη ήδη γυρισμένη. 

«Άτακτη,» σχολίασε ο Έλφοντελ μειδιώντας. «Να τη... συμμορ- 
φώσουμε, πατέρα;» (Ο Νικηφόρος δεν ήταν πατέρας του αλλά, για 
κάποιο λόγο, εκείνος πατέρα τον έλεγε.) 

«Ο χρόνος θα δείξει, παιδί μου.» 

«Κάτι έλεγες για τη Σαρντίκα-Νοθ,» του θύμισε ο Ζαώρδιλ, επιτα- 
κτικά. 

«Ναι,» είπε ο Νικηφόρος ο Κολπατζής. «Έχει τον Άρχοντα του 
Οχυρού της Ψηλής Γέφυρας αιχμάλωτό της και, λένε, ζητά λύτρα 
από τον Ηγεμόνα. Πολλά λεφτά. Η πόλη θάχει πρόβλημα αν τα δώ- 
σει - έτσι λένε.» 

«Πόσα λεφτά;» ρώτησε η Νιρκέκα, πίνοντας μια γουλιά μπίρα. 

«Αυτά τα θέματα ξέρεις πώς είναι, δεν ξέρεις; Ο καθένας πετάει τη 
μαλακία του. Άγνωστο, επομένως.» 

«Μάλιστα...» είπε ο Ζαώρδιλ, ακουμπώντας την πλάτη του στην 
καρέκλα. Σκεπτικός. 

«Το φιλοσοφείς, αρχηγέ;» ρώτησε ο Νικηφόρος. «Λες να τα βά- 
λουμε με τη Γαλανή, να τη νικήσουμε, να κερδίσουμε την εύνοια του 
Ηγεμόνα, και να κολυμπήσουμε στα θηρεύσιμα;» 

«Στον ύπνο σου,» απάντησε ο Σκοτωμένος. 

Ο Νικηφόρος και ο Έλφοντελ γέλασαν σαν να τους είχε πει κανένα 
μεγάλο αστείο. 

Η Νιρκέκα κοίταξε τον Έλφοντελ ζηλιάρικα. Θα προτιμούσε εκεί- 
νη να ήταν η πιο σταθερή σχέση του Νικηφόρου, και δεν το έκρυβε. 

Όταν ήρθε ο Φέκταρελ μαζί με μερικούς άλλους στο Τέλος του Δρό- 
μου, ήταν πλέον μεσάνυχτα. Ο Ζαώρδιλ δεν είχε πάει ακόμα για ύ- 
πνο, ούτε ο Νικηφόρος κι ο Έλφοντελ· η Νιρκέκα, όμως, είχε ανεβεί 
στο δωμάτιό της. 

«Πήρε τ’αφτί σας τίποτα;» ρώτησε ο Σκοτωμένος τον Αρχιανι- 
χνευτή του, καθώς καθόταν στο τραπέζι που αυτός μοιραζόταν 
μ’άλλους πέντε ανιχνευτές. 

«Δυο δουλειές εκτός απ’τη φρουρά, αρχηγέ.» 

«Τη φρουρά;» 

«Η πόλη ζητά ανθρώπους να δουλέψουν ως φρουροί. Αλλά δε νο- 
μίζω πως αυτό το θέλουμε. Κάνω λάθος;» 

«Όχι. Συνέχισε. Πες μου για τις άλλες δουλειές.» 

«Ούτε κι αυτές είναι σπουδαίες· θα δεις.» 

Και, πράγματι, είδε. Κι οι δύο περιπτώσεις δεν συνέφεραν. Πρό- 
σφεραν λίγα χρήματα, δεν απασχολούσαν όλους τους μισθοφόρους, 
κι αυτούς που απασχολούσαν τούς δέσμευαν για πολύ καιρό. 

«Καλά,» είπε ο Ζαώρδιλ. «Άμα φτάσουμε σ’ απόγνωση, βλέπουμε.» 
Και τον ρώτησε αν είχε ακούσει γι’ αυτή την ιστορία με τη Σαρντίκα- 
Νοθ και τον Άρχοντα του Οχυρού της Ψηλής Γέφυρας. Ο Φέκταρελ 
αποκρίθηκε πως τώρα το άκουγε για πρώτη φορά. 

«Εσένα ποιος σ’το είπε;» 

«Ο Κολπατζής.» 

«Ποιος ξέρει ποιος κώλος θα του το ψιθύρισε...» σχολίασε ένας 
απ’τους ανιχνευτές, και μερικοί άλλοι γέλασαν. 

«Κώλους που να μιλάνε, μόνο εσάς ξέρω,» τους είπε ο Σκοτωμέ- 
νος, κι οι δαιμονισμένοι γέλασαν ακόμα πιο δυνατά, σαν οι Λάμιες 
να τους γαργαλούσαν τις πατούσες. «Δεν ήρθαμε δω για να γλεντή- 
σουμε, έχετε υπόψη σας,» τους τόνισε, πιο σοβαρά. «Για να βρούμε 
δουλειά ήρθαμε. Άμα συνεχίσετε να πίνετε και να τρώτε, σε λίγο θα 
πάμε να ζητιανέψουμε.» 

«Ή να ληστέψουμε,» είπε ένας ανιχνευτής. 

Ο Σκοτωμένος τον αγριοκοίταξε. «Χωρίς εμένα, τότε.» 

Μετά, ρώτησε τον Φέκταρελ: «Η μάγισσα πού είναι;» 

«Στο δωμάτιό μας από το μεσημέρι. Είπε ότι ήθελε να σκεφτεί.» 
Παρασκέφτεται, τελευταία , συλλογίστηκε ο Ζαώρδιλ. Είχε, μήπως, 
τελικά, σαλτάρει; 

Ημερολόγιο Φαίδρας’λι Κασλίμω 


ο Φέκταρελήρθε στο δωμάτιό μας & ήταν ξαναμμένος σαν θηρίο. 

—τι κάνεις εδώ τόσες ώρες μόνη σου; με ρώτησε, ενώ καθόταν πλάι 
μου στο κρεβάτι & τα χέρια του με άγγιζαν, φιλούσε το μάγουλό μου 
& το αφτί μου. 

—σου είπα, σκεφτόμουν, του απάντησα γελώντας, -& πρόσεχε γιατί 
θα με κουφάνεις! 

η ανάστροφη του χεριού μου βρέθηκε, κατά λάθος, πάνω στη μπρο- 
στινή μεριά του παντελονιού του & ένιωσα πως του ήταν σηκωμένο 
& σκληρό, & αυτή η αίσθηση μ’έκανε & εμένα να τον θέλω αμέσως, 
καθώς & τα ποτά που μύριζα στην αναπνοή του: μπίρα, σίγουρα, & 
ίσως & κάτι άλλο... φιλιόμασταν στα χείλη τώρα - πρέπει να ήταν λι- 
γάκι μεθυσμένος & νόμιζα ότι με είχε μεθύσει & εμένα, ήθελα να με- 
θύσω... 

με τράβηξε όρθια μαζί του & τελικά κάναμε έρωτα πάνω στον τοίχο - 
μετά σοβάδες ήταν κολλημένοι στην πλάτη μου, από τον ιδρώτα, μέ- 
χρι να ξεκολλήσουν & να πέσουν τυχαία από δω & από κει. ο Φέκτα- 
ρελ ήταν κουρασμένος - γύριζε όλο το απόγευμα, ψάχνοντας για 
δουλειές για εμάς - & ήταν & μεθυσμένος, οπότε ξάπλωσε ανάσκελα 
σαν ξεθεωμένο μαύρο τέρας & κοιμήθηκε ροχαλίζοντας γουστόζικα, 
το κέρατό του ήταν ακόμα σηκωμένο - πήρα την περισκελίδα του & 
την έριξα επάνω για να το καλύιμω. εγώ δεν αισθανόμουν & τόσο 
εξουθενωμένη - το αντίθετο μάλλον, ήμουν σε τρομερή υπερδιέγερ- 
ση. σκεφτόμουν τόσες ώρες για τις «διακυμάνσεις» (αν & δεν είμαι 
βέβαιη ότι αυτός είναι σωστός σαν ορισμός) & τώρα, που οι σκέψεις 
μου είχαν για λίγο σβήσει, επέστρεψαν & πάλι, ακολουθώντας μια 
νέα κατεύθυνση ! 


έπρεπε να κάνω κάτι! μια δοκιμή! αλλιώς τα άλλα ήταν όλα θεωρη- 
τικά. ήταν ίσως για μια μάγισσα του τάγματος των Ερευνητών, όχι 

των Δεσμοφυλάκων· εμείς οι Δεσμοφύλακες είμαστε πάντα πρακτι- 
κοί. 

κοιτάζοντας έξω απ’το παράθυρο είδα ότι ήταν βαθιά νύχτα, τι ώρα 
άραγε; είδα το ρολόι μου: περασμένα μεσάνυχτα, η κατάλληλη ώρα 
ίσως... ντύθηκα & βγήκα από το δωμάτιο ενώ ο Φέκταρελ ροχάλιζε. 

η Πολεμική Καρδιά της Συναγωγής των Θηρίων ήταν ανήσυχη μέσα 
στον κατοπτρόλιθο του βραχιολιού μου - καταλάβαινε ότι πήγαινα να 
κάνω κάτι ίσως επικίνδυνο, την καθησύχασα: ήμουν η αφέντρα της, 
ήξερα τι έκανα, δεν ήταν η θέση της να με κρίνει. 

έφυγα από το πανδοχείο σηκώνοντας την κουκούλα της κάπας μου 
& περνώντας από την τραπεζαρία έτσι καλυμμένη, για να μη με δει 
κανένας άλλος από τους Ζωντανούς-Νεκρούς· δεν ήθελα να με στα- 
ματήσουν για να με ρωτήσουν πού πήγαινα. 

καθώς βάδιζα, το κατάφερα αμέσως - κατάφερα να μπω σ’ αυτό τον 
«κόσμο του ανάμεσα», παρακολουθούσα τις σκιές, τα διαστήματα 
ανάμεσα στα αντικείμενα & τα διαστήματα ανάμεσα στα αντικείμε- 
να & τις σκιές, & ανάμεσα στις σκιές & τις άλλες σκιές, προχωρούσα 
έτσι & νόμιζα πως είχα βρεθεί σε άλλο σύμπαν, το οποίο ήταν αντι- 
κατοπτρισμός του δικού μας. είμαι βέβαιη πως αυτή είναι μια μορφή 
επικοινωνίας. 

προσπαθώ να φτάσω σ’ αυτήν κάθε φορά όπως έφτασα τότε, στα 
Χρυσά Όρη, όταν βρέθηκα στην αγκαλιά εκείνης της θεάς· αλλά κά- 
θε φορά που το προσπαθώ αποτυχαίνω: είναι σαν να μπαίνω &, α- 
μέσως μετά, να βγαίνω, χωρίς να το θέλω, είναι σαν κάτι να με πετά 
έξω. τώρα, όμως, τα είχα καταφέρει πολύ καλύτερα από οποιαδήπο- 
τε άλλη φορά, δεν ξέρω τι ακριβώς ήταν εκείνο που είχε αλλάξει, ί- 
σως να έφταιγε η συνεχής παρατήρησή μου, ίσως ο δαίμονας που 
συναντήσαμε στους Καταρράκτες &, μετά, το πέρασμά μας κοντά 
από τη διαστασιακή δίοδο, αλλά δεν είμαι σίγουρη για τίποτα, το 
μόνο που ξέρω είναι ότι τώρα είχα φτάσει εκεί καλύτερα από ποτέ. 

ακολουθούσα ένα μονοπάτι που διαγραφόταν ανάμεσα από την 
πραγματικότητά μας, & πιστεύω πως ήταν μια γλώσσα: μια και- 

νούργια γλώσσα, μια μορφή επικοινωνίας, κάτι μού έλεγε μα δεν 
ήξερα τι. ακολουθούσα όμως, διέσχισα μες στη νύχτα την Πάνω Α- 
γορά της Νασόλκαθ διαβάζοντας τα διαστήματα ανάμεσα στα σκο- 
τάδια, ανάμεσα στα οικήματα, ανάμεσα στους λίγους περαστικούς, 
στα ζώα, στα οχήματα, σαν να ήταν γραφή, έφτασα σ’ έναν μεγάλο 
δρόμο, είδα ότι η πινακίδα έγραφε «Λεωφόρος των Τροχών», η κε- 
ντρικότερη λεωφόρος της Νασόλκαθ, νομίζω, συνέχισα να προχωρώ, 
βρέθηκα σ’ ένα μεγάλο σταυροδρόμι, η Γλώσσα μού έδειξε προς μια 
μεριά & πήγα, μπήκα σ’έναν δρόμο, μια πινακίδα σ’ έναν τοίχο, η ο- 
ποία ίσα που φαινόταν στο φως μιας απόμακρης λάμπας, έγραφε 
«Οδός του Θεού», πλησίαζα τον Τόπο του Θεού, λοιπόν, συνειδητο- 
ποίησα αμέσως, δεν είχε τύχει να ξανάρθω εδώ, μα είχα ακούσει ότι 
οι Νασολκάθιοι λατρεύουν το Μεγάλο Στόμα, το οποίο πρέπει να 
βρισκόταν κάπου εδώ... 

προχώρησα με προσοχή, εξακολουθώντας να ακολουθώ τη Γλώσσα 
εκείνη του ανάποδου κόσμου, πραγματικά - ήταν σαν όλα να είχαν 
αναποδογυρίσει! νόμιζα ότι διάβαζα για μια απώλεια κλοπή, παρά- 
ξενο... 

βρέθηκα στο μέρος όπου η Νασολκάθιοι λατρεύουν τον θεό τους: 
έναν μεγάλο πέτρινο ναό με κολόνες, η πόρτα του ήταν ανοιχτή & δε 
νομίζω πως ποτέ έκλεινε, μπήκα, οδηγημένη από τη Γλώσσα, & είδα 
πως κανένας άλλος δεν ήταν τώρα εδώ, & στο κέντρο του σηκού αν- 
αιρείτο ένας δαίμονας από φωτιά & αέρα: ένα γιγάντιο στόμα (μεγα- 
λύτερο απ’το κεφάλι μου!) το οποίο ανοιγόκλεινε & μιλούσε, έλεγε 
ασυναρτησίες, άκουσα όμως κάτι: 

«τους κλέφτες ψάξε, μα θα τους βρει; θα τους βρεις;» 

ήταν σαν να ήξερε ότι η Γλώσσα με οδηγούσε προς μια κλοπή! πλη- 
σίασα το Μεγάλο Στόμα & περίμενα, μήπως μου έλεγε & άλλα - μα 
τώρα αυτά που έλεγε δεν έβγαζαν κανένα νόημα, νομίζω πως είχα 
ακούσει ότι οι ιερείς του κάνουν μαντείες από αυτά που λέει· εγώ 
δεν ήμουν ιέρειά του & δεν καταλάβαινα τίποτα. 

αλλά ο ανάποδος κόσμος συνέχιζε να με καθοδηγεί: ο δρόμος δεν 
τελείωνε στον ναό. τα διαστήματα ανάμεσα στις κολόνες μού μιλού- 

σαν, το ίδιο & οι σκιές που έριχναν τα μεγάλα πύραυνα, & τόσα άλλα 
μικρά πράγματα που παλιότερα δεν θα παρατηρούσα, προχώρησα 
κάνοντας τον γύρω του Μεγάλου Στόματος, το οποίο δεν μου έδωσε 
καμία σημασία - σαν να μην υπήρχα γι’ αυτό, (κοιμάται, ίσως, & ο- 
νειρεύεται παραμιλώντας;) 

βαδίζοντας μέσα στον σηκό έφτασα μπροστά σε μια πόρτα, πέρασα 
από εκεί & βγήκα πίσω απ’τον ναό - ήμουν στους δρόμους της Να- 
σόλκαθ ξανά, & προχωρούσα ατενίζοντας τον ανάποδο κόσμο... δεν 
κάθισα να σκεφτώ πού πήγαινα, πού θα κατέληγα... δε νομίζω πως 
ήμουν & πολύ πως έκανα & πολύ λογικές σκέψεις εκείνη την ώρα, 
από τότε που έφυγα από το πανδοχείο... 

η Καρδιά της Συναγωγής είχε θορυβηθεί από τη συνάντησή μου με 
το Μεγάλο Στόμα, άκουγα τα γρυλίσματά της· δεν της αρέσει όταν 
πλησιάζω άλλους δαίμονες, όταν συνάντησα εκείνη τη θεά στα Χρυ- 
σά Όρη, η Καρδιά της Συναγωγής είχε εξοργιστεί πάρα πολύ, ήταν 
στα όρια της παραφροσύνης· είχα ανησυχήσει ότι μπορεί να χρεια- 
ζόταν να την απελευθερώσω από τον κατοπτρόλιθο & να βρω έναν 
άλλο δαίμονα - αλλά τελικά συνήλθε. 

βάδιζα τώρα μέσα στη Νασόλκαθ, περνώντας από έρημους δρόμους, 
μικρούς κυρίως, έφτασα κοντά στα τείχη - στα δυτικά τείχη, σίγου- 
ρα. είδα κάτι ανθρώπους εκεί, να περνάνε από ένα άνοιγμα των τει- 
χών & να τραβάνε & κάτι πράγματα μαζί τους - με το ζόρι, γιατί το 
άνοιγμα ήταν στενό, τότε δεν κατάλαβα αμέσως τι συνέβαινε, αν & 
ήταν προφανές. ΛΑΘΡΕΜΠΟΡΙΟ. 

ο δρόμος που είχα ακολουθήσει τελείωνε εδώ. 

...κλοπή... 

κοίταζα περιμένοντας να δω κάτι συνταρακτικό· κρυμμένη καλά, 
νόμιζα, στο πλάι ενός τοίχου, σε μια γωνία, —πρόσεχε, με προειδο- 
ποιούσε με γρυλίσματα η Καρδιά της Συναγωγής τα οποία μονάχα 
εγώ μπορούσα ν’ακούσω. την ένιωθα να περιστρέφεται μέσα στη 
φυλακή της στον κατοπτρόλιθο του βραχιολιού μου. 

οι λαθρέμποροι (που τότε ακόμα, λες & ήμουν μεθυσμένη, δεν είχα 
καταλάβει τι ήταν!) με πρόσεξαν, μάλλον δεν ήμουν & τόσο καλά 
κρυμμένη όσο πίστευα, —εσύ εκεί! φώναξε ένας, & τράβηξε πιστόλι 
μέσα από την κάπα του. φοβήθηκα & έτρεξα. η αντίληψή μου ήταν 
ακόμα παγιδευμένη εστιασμένη στον ανάποδο κόσμο - ακόμα διά- 
βαζα τη Γλώσσα! - & νομίζω πως αυτό, στην προκειμένη περίπτωση, 
μου έκανε κακό μάλλον παρά καλό, κανένας δεν πυροβόλησε αλλά 
με καταδίωξαν τρέχοντας σαν αγρίμια, κάποιος άρπαξε την κάπα 
μου & με τράβηξε κάτω - χτύπησα τον αριστερό μου αγκώνα επώδυ- 
να & το αριστερό μου γόνατο, η Πολεμική Καρδιά της Συναγωγής 
των Θηρίων ήθελε να επιτεθεί, να χιμήσει, & εγώ από συνήθεια & 
μόνο τη συγκροτούσα: οι ορμές της είναι πολλές & άμα την αφήνεις 

να κάνει ό,τι θέλει τέλος πάντων, η Πολεμική Καρδιά πάλεψε τον 

έλεγχο που ασκούσα επάνω της, πάλεψε να πεταχτεί από τη φυλακή 
της & να ορμήσει... 

φώναξα στους αγνώστους: —τι κάνετε;! περιμένετε! δεν σας ξέρω & 
δεν έχω τίποτα εναντίον σας! ! (ή κάτι τέτοιο - δεν θυμάμαι ακριβώς 
τι φώναξα) δεν μου έδωσαν όμως σημασία - άκουσα κάποιον να λέει: 
— πιάστε τη, ρε! δέστε τη! & με τραβούσαν σαν παλαβοί, ούρλιαξα, 
μα κανένας δεν ήταν εκεί κοντά για να με βοηθήσει μες στη νύχτα - 
το μέρος ήταν έρημο. 

& ο έλεγχός μου πάνω στην Πολεμική Καρδιά της Συναγωγής των 
Θηρίων δεν ήταν τώρα καθόλου καλός, η Καρδιά πετάχτηκε από τη 
φυλακή της. δεν δραπέτευσε, φυσικά - δεν μπορεί να δραπετεύσευ 
είναι παγιδευμένη μέσα στον κατοπτρόλιθο, για πάντα δέσμια σε 
μένα, όμως μπορεί να περιφέρεται γύρω από τη φυλακή της, όταν 
την αφήνω, τώρα δεν την άφησα, μου ξέφυγε. 

γρυλίσματα & αλυχτήματα αντήχησαν από το πουθενά, αόρατες δυ- 
νάμεις έσπρωξαν τους λαθρέμπορους, αόρατα νύχια & αόρατα δό- 
ντια ξέσκισαν τις σάρκες τους, είδα το κόκαλο ενός χεριού να απο- 
καλύπτεται μέσα από ένα κουρελιασμένο μανίκι, αίμα τιναζόταν, & 
οι λαθρέμποροι πανικό βλήθηκαν, ούρλιαζαν, —είναι μάγισσα, ρε!! 
κάποιος φώναξε, -φύγετε!!! φύγετε!!! & έφυγαν, τρέχοντας. ένας 
δεν πρόλαβε να απομακρυνθεί αρκετά - η Καρδιά τον σώριασε & τον 

διέλυσε, αυτό που απέμεινε ήταν ένα κουφάρι που έμοιαζε να το έ- 
χουν κατασπαράξει θηρία. 

έχοντας συνέλθει, σηκώθηκα όρθια μαζεύοντας την κάπα γύρω μου, 
η οποία ήταν άσχημα τραβηγμένη & είχε σκιστεί μάλιστα, για τα 
ρούχα μου, ίσχυε το ίδιο - ήμουν, βασικά, τυχερή που η Καρδιά είχε 
ξεφύγει από τον έλεγχό μου - αυτοί μπορεί &να με είχαν σκοτώσει 
από τον φόβο τους μήπως τους μαρτυρήσω στον Ηγεμόνα, τώρα, 
όμως, επανέφερα την Καρδιά της Συναγωγής στη φυλακή της, & κα- 
ταλάβαινα ότι ήταν ικανοποιημένη & επειδή είχε πολεμήσει & επει- 
δή με είχε γλιτώσει από έναν τέτοιο κίνδυνο. 

επίσης, συνειδητοποίησα ότι δεν έβλεπα πλέον τον αναποδογυρι- 
σμένο κόσμο, & τώρα δεν έκανα καμία προσπάθεια για να επιστρέ- 
φω εκεί, έπρεπε να σκεφτώ πρώτα προτού επιχειρήσω ξανά κάτι 
τέτοιο. 

μετά από ώρα, κατάφερα να ξεμπλέξω από τους νυχτερινούς δρό- 
μους της Νασόλκαθ & να γυρίσω στο πανδοχείο, τρεις ώρες πριν από 
τα ξημερώματα, παραμέρισα τη δερματόπορτα & μπήκα στην τρα- 
πεζαρία. ήταν άδεια, ανέβηκα στο δωμάτιο & ξεκλείδωσα την ξύλινη 
πόρτα προσεχτικά για να μην ξυπνήσω τον Φέκταρελ που ήμουν βέ- 
βαιη ότι θα κοιμόταν... & όντως, κοιμόταν, ούτε που είχε κουνηθεί 
από τότε που τον είχα αφήσει & είχα φύγει. 

το πρωί, του έκρυψα κάτω από τα ρούχα μου το γεγονός ότι ήμουν 
μελανιασμένη & γδαρμένη από δω & από κει. ευτυχώς δεν πρόσεξε 
ότι η κάπα μου ήταν τραβηγμένη & λιγάκι σκισμένη στις άκριες. 

Κεφάλαιο Πέμπτο 

Εργοδότες και Πληροφοριοδότες 


Τις επόμενες ημέρες έψαχναν για δουλειά, και περίμεναν και ο Κα- 
ντάρφιλ να τους βοηθήσει ως αντάλλαγμα για τις υπηρεσίες που του 
είχαν ώς τώρα προσφέρει. Η αναζήτησή τους δεν πήγε τελείως χα- 
μένη, αν και οι δουλειές που τους παρουσιάστηκαν δεν ήταν και ε- 
ξαιρετικές. 

Μια νύχτα, ένας τύπος πλησίασε τον Ζαώρδιλ που εκείνος θα μπο- 
ρούσε να τον αποκαλέσει μονάχα σκιερό. Ο μυστηριώδης άντρας 
αρνήθηκε να δώσει το όνομά του και, αφού βεβαιώθηκε πως μιλούσε 
με τον αρχηγό των Ζωντανών -Νεκρών, θέλησε να κουβεντιάσουν οι 
δυο τους σ’ ένα από τα γωνιακά τραπέζια του Τέλους του Δρόμου. Ο 
Σκοτωμένος δέχτηκε, και ο άγνωστος - που δεν έμοιαζε για Φεη- 
νάρκιος: είχε δέρμα κατάλευκο σαν κόκαλο, κατά πρώτον - του είπε 
ότι χρειαζόταν τους μισθοφόρους του για μια... ειδική δουλειά. Ήθε- 
λε να σαμποτάρουν ένα όχημα, όταν θα έβγαινε από την πόλη. Τι 
είδους όχημα; ρώτησε ο Ζαώρδιλ. Πολεμικό; Ο άντρας αποκρίθηκε 
ότι δεν ήταν πολεμικό - ήταν ένα μεγάλο φορτηγό, το οποίο ίσως να 
είχε μια κάποια μικρή προστασία από... ερασιτέχνες (το τόνισε αυτό, 
σαν να ήθελε να υπονοήσει πως ο Σκοτωμένος και οι δικοί του δεν 
θα κινδύνευαν). Περισσότερα αρνήθηκε να αποκαλύψει, εκτός αν ο 
Ζαώρδιλ δεχόταν τη δουλειά. Και ούτε το όνομά του είπε, όταν εκεί- 
νος τού το ξαναζήτησε. Ο Ζαώρδιλ, δυσάρεστη μένος από όλα τούτα 
(οι σκιερές δουλειές είχαν και σκιερές συνέπειες, πολλές φορές), ρώ- 
τησε: 

«Πόσο πληρώνεις, τουλάχιστον;» 

«Διακόσια θηρεύσιμα,» είπε ο μυστηριώδης άγνωστος. 

Σχεδόν όσα χρωστάμε στον Αρχίφύλακα της Μεγάλης Πύλης... 
«Λίγα είναι, λέω εγώ.» 

Ο κατάλευκος άντρας αναστέναξε. «Εντάξει, θα το κανονίσουμε 
αυτό. Σ’ενδιαφέρει η δουλειά;» 

«Δεν ξέρω ακόμα. Τετρακόσια θηρεύσιμα;» 

«Πολύ πιθανόν - αν και με πιέζεις. Δέχεσαι τη δουλειά;» 

Όχι ακόμα, του είπε ο Ζαώρδιλ. Θα την είχε, όμως, υπόψη του. Και 
τον ρώτησε πού μπορούσε να τον βρει για να επικοινωνήσουν. Ο κα- 
τάλευκος άντρας ζήτησε να μάθει αν είχε τηλεπικοινωνιακό πομπό. 
Ο Σκοτωμένος αποκρίθηκε πως φυσικά και είχε. 

«Δώσε μου, τότε, έναν κωδικό για να μπορέσω εγώ να επικοινω- 
νήσω μαζί σου μέσα στις επόμενες δύο ημέρες.» Ο τύπος ήταν κα- 
ταφανές πως δεν ήθελε με τίποτα να μπορούν να τον εντοπίσουν. 
Ποιος ξέρει τι όχημα ήταν αυτό που είχε κατά νου να σαμποτάρει. 

Ο Ζαώρδιλ τού έδωσε έναν τηλεπικοινωνιακό κωδικό, και του είπε 
πως θα περίμενε την κλήση του για να του απαντήσει. Προτού ο ά- 
ντρας φύγει από το πανδοχείο, τον ρώτησε από πού είχε μάθει για 
τους Ζωντανούς-Νεκρούς. 

«Ακόυσα ότι κάποιοι καινούργιοι μισθοφόροι είχαν φανεί στην 
πόλη,» αποκρίθηκε μόνο αυτός. «Ακόυσα...» Κι απομακρύνθηκε, 
βγαίνοντας από την είσοδο του πανδοχείου σαν να τον κυνηγούσαν. 

Του Ζαώρδιλ δεν του άρεσε καθόλου τούτη η κατάλευκη φάτσα. 

Αλλά και κάποιες από τις επόμενες προσφορές που του έγιναν δεν 
ήταν κι από πολύ καλύτερους ανθρώπους. Ο ένας, μάλιστα, πρέπει 
φανερά ν’ανήκε σε δίκτυο απατεώνων. Συνάντησε τον Ζαώρδιλ όταν 
εκείνος βάδιζε, ένα απόγευμα, στην Κάτω Αγορά, κοντά στο νοτιοα- 
νατολικό τείχος της Νασόλκαθ. Τον ρώτησε αν ήταν ο αρχηγός των 
καινούργιων μισθοφόρων που είχαν έρθει - αυτών που κάποιοι τούς 
αποκαλούσαν Ζωντανούς-Νεκρούς. 

«Βρήκες τον άνθρωπο που έψαχνες,» του είπε ο Σκοτωμένος. 

Ο άντρας ήταν κοντός, πορφυρόδερμος, και η μούρη του θύμιζε 
αρουραίου. Στο στόμα του φαινόταν να λείπουν πιο πολλά δόντια 
απ’ό,τι του είχαν απομείνει. Δεν ζήτησε από τους άλλους που συνό- 
δευαν τον Ζαώρδιλ να φύγουν του είπε κατευθείαν για τι τον έψα- 
χνε. «Θέλω να πάρετε έναν άνθρωπό μας από τις φυλακές. Μπορεί- 
τε να το κάνετε αυτό; » 

Πρέπει όλοι νάχουν ακούσει ότι είμαστε απεγνωσμένοι για δου- 
λειά! σκέφτηκε ο Ζαώρδιλ. Αλλά, από την άλλη, πολλοί ήταν απε- 
γνωσμένοι για δουλειά τελευταία. «Τι φυλακές;» 

«Του Ηγεμόνα.» 

Ο Ζαώρδιλ τού είπε πως δεν ενδιαφερόταν. 

«Η πληρωμή θάναι καλή, μη νομίζεις!» 

«Δεν ενδιαφέρομαι, είπαμε.» Μόλις είχαν έρθει στην πόλη· δεν 
χρειαζόταν να τους κυνηγάνε οι αρχές. Εξάλλου, ήδη τους κυνηγού- 

σαν από μια άποψη. Χρωστούσαν στον Αρχιφύλακα της Μεγάλης 
Πύλης. 

«Από πού έμαθες για μας;» ρώτησε ο Σκοτωμένος τον ποντικο- 
μούρη. 

«Μου το σφύριξε κάποιος που του τόχε σφυρίξει κάποιος άλλος· 
ξέρεις πώς είν’ αυτά.» Και, χαμογελώντας κουτσοδόντικα, εξαφανί- 
στηκε μέσα στην κοσμοπλημμύρα της Κάτω Αγοράς. 

Ο ένας χειρότερος από τον όχλλο... 

Και τι να έλεγε ο Ζαώρδιλ για την επόμενη; Ήταν, αναμφίβολα, 
όμορφη αν και είχε, φανερά, πατήσει τα πενήντα. Πορφυρόδερμη 
με μενεξεδιά μαλλιά, άψογα χτενισμένα και πιασμένα με αργυρά 
πιαστράκια. Το φόρεμά της ήταν από τα καλύτερα τομάρια ζώων, κι 
από τη ζώνη της κρεμόταν ένα πιστόλι με λαξευτή ξύλινη λαβή. Δύο 
άντρες τη συνόδευαν, αλλά έμειναν πίσω καθώς εκείνη πλησίαζε τον 
Σκοτωμένο μέσα στην τραπεζαρία του Τέλους του Δρόμου. 

«Η Βαρμάλνα» - έριξε ένα κοφτό βλέμμα στην πανδοχέα, που ή- 
ταν πίσω από το μπαρ μιλώντας με δυο άλλες γυναίκες - «λέει πως 
είσαι αρχηγός μισθοφόρων και πως ψάχνετε για δουλειά.» 

«Ναι...» 

«Ωραία.» Η γυναίκα χαμογέλασε όπως ένα θηρίο που ετοιμάζεται 
να κατασπαράξει, και κάθισε αντίκρυ στον Ζαώρδιλ. Εκτός από τους 
δυο τους, στο τραπέζι ήταν κι ο Φέκταρελ καθώς κι ένας από τους 
ανιχνευτές του. 

Η γυναίκα τόνισε πως η δουλειά που πρόσφερε απαιτούσε προσο- 
χή και διακριτικότητα. Ο Ζαώρδιλ τής είπε να συνεχίσει, κι εκείνη 
συνέχισε εξηγώντας ότι ήθελε να δολοφονήσουν έναν συγκεκριμένο 
άνθρωπο της φρουράς. 

Τί γίνεται σ’ ετούτη την πόλη; απόρησε ο Σκοτωμένος. Όλοι όσοι 
έχουν πρόβλημα με τον Ηγεμόνα και τους ανθρώπους του έρχονται 
σ’εμάς; Από την άλλη, βέβαια, σε ποιον θα πήγαιναν; Οι καινούργιοι 
μισθοφόροι υπήρχαν λιγότερες πιθανότητες να είναι δικτυωμένοι 
και, άρα, να τους προδώσουν. 

Ο Ζαώρδιλ τής είπε πως δεν ενδιαφερόταν. Η γυναίκα πρόσφερε 
αρκετά χρήματα. Ο Ζαώρδιλ επέμεινε. Τελικά, η γυναίκα (χωρίς να 
συστηθεί) σηκώθηκε και έφυγε, έκδηλα δυσάρεστη μένη, σχεδόν σαν 
να πίστευε πως επιδεικνύοντας τη δυσαρέσκειά της μπορεί να τον 
έκανε ν’αλλάξει γνώμη. 

«Αν συνεχίσουμε έτσι, αρχηγέ, στο τέλος πάλι χωρίς δουλειά θα 
μείνουμε,» σχολίασε ο Φέκταρελ, κοιτάζοντας καχύποπτα τη γυναί- 
κα η οποία εγκατέλειπε το πανδοχείο μαζί με τους δύο φρουρούς 
της. «Και δεν κάνουμε και φίλους μ’αυτό τον τρόπο. Η τύπισσα πρέ- 
πει να έχει μια κάποια οικονομική άνεση: θα μας συνέφερε νάναι 
φίλη μας.» 

«Κι ο Ηγεμόνας εχθρός μας;» 

«Κοίτα, αρχηγέ, δε μπορείς να τάχεις καλά με όλους.» 

Ο Ζαώρδιλ, όμως, κούνησε το κεφάλι. «Όχι,» είπε. «Τουλάχιστον, 
πρέπει να ξεκινήσουμε αλλιώς.» 

«Αυτό το καθίκι ο Καντάρφιλ έχει προτείνει τίποτα, ή ακόμα;» 

Ο Καντάρφιλ τούς σύστησε σ’ έναν άλλο έμπορο που ήταν ντόπιος 
και είχε μια δουλειά γι’ αυτούς η οποία, αν μη τι άλλο, ήταν λιγότερο 
σκιερή από κάποιες που τους είχαν προταθεί. Τον συνάντησαν στο 
κατάστημά του στην Πάνω Αγορά, όπου πουλούσε ποτά που προέρ- 
χονταν αποκλειστικά από αναμίξεις - και, κυρίως, αναμίξεις με ου- 
σίες ζώων. Ο Ζαώρδιλ τού μίλησε μαζί με τη Νιρκέκα, και ο έμπορος 
είπε πως ήταν πρόθυμος να τους προσλάβει για να αναζητήσουν μια 
άλλη ομάδα η οποία είχε ξεκινήσει ως μισθοφορική, όπως οι ίδιοι, μα 
είχε στραφεί στη ληστεία. «Τους είχα προσλάβει κάποτε αλλά με 
πούλησαν, τα τομάρια!» είπε. «Και δεν έχουν κάνει μονάχα σ’εμένα 
κακό μα και σ’ άλλους έμπορες της Νασόλκαθ. Πολλοί τούς θέλουνε 
πεθαμένους. Θα πληρωθείτε καλά, σας το εγγυώμαι· δε θα βάλω μό- 
νο εγώ λεφτά.» 

«Θέλεις, δηλαδή, να τους βρούμε και να τους σκοτώσουμε...» είπε 
ο Ζαώρδιλ. 

«Μέχρι τον τελευταίο! » 

«Ξέρεις πού βρίσκονται;» 

Ο έμπορος απάντησε ότι περιφέρονταν στις άγριες περιοχές προς 
τ’ανατολικά, προκαλώντας ένα σωρό προβλήματα με το εμπόριο από 
κείνη τη μεριά όπου, εκτός των άλλων, δεν υπήρχε και καμία δημο- 
σιά καλή για οχήματα. «Και τώρα στα νότια δεν θα μπορούμε να ε- 
μπορευτούμε!» τόνισε ο άντρας. «Όπως μου είπε ο Καντάρφιλ ότι 
ξέρετε, η Γαλανή Δράκαινα κρατά την Ψηλή Γέφυρα. Αλίμονο! Οι 
Λάμιες θα κατασπαράξουν όποιον πάει προς τα κει. Ο μόνος σοβα- 
ρός εμπορικός δρόμος είναι προς τ’ανατολικά, λοιπόν - αλλά αυτά 
τα καθάρματα πρέπει να φύγουν από εκεί. Θα βοηθήσετε;» 

«Θα το σκεφτούμε. Πόσο πληρώνετε, εσύ κι οι άλλοι;» 

«Δυο χιλιάδες θηρεύσιμα, στα σίγουρα.» 

«Θα τα ξαναπούμε,» υποσχέθηκε ο Ζαώρδιλ. «Αλήθεια, γιατί ώς 
τώρα δεν έχετε στείλει άλλους μισθοφόρους; Γιατί ο Ηγεμόνας δεν 
έχει κάνει κάτι;» 

«Στάλθηκαν κι άλλοι μισθοφόροι, παλιότερα...» είπε ο έμπορος 
κομπιάζοντας λιγάκι. 

«Και;» τον πίεσε ο Σκοτωμένος. 

«Δεν επέστρεψαν. -Αλλά δεν ήταν και τόσο καλοί,» πρόσθεσε α- 
μέσως. «Κι επιπλέον, αυτό σημαίνει ότι τώρα ο εχθρός θάναι αποδυ- 
ναμωμένος.» 

«Ναι, κατά πάσα πιθανότητα,» αποκρίθηκε ο Ζαώρδιλ. 

Καθώς έφευγαν από το κατάστημα του εμπόρου, η Νιρκέκα είπε 
στον Σκοτωμένο: «Είναι η μοναδική σοβαρή προσφορά που μας έχει 
γίνει, αρχηγέ...» 

«Τίποτα δεν σε φοβίζει.» Δεν ήταν ερώτηση. 

«Είμαστε ήδη νεκροί, δεν είμαστε;» 

Μετά, όμως, τους έγινε κι άλλη μια προσφορά που δεν ήταν και 
τόσο κακή. Λιγότερο προσοδοφόρα αλλά και λιγότερο επικίνδυνη 
μάλλον. Μια εμπόρισσα - που είχε μάθει για τους Ζωντανούς- 
Νεκρούς από την πανδοχέα Βαρμάλνα - συνάντησε τον Ζαώρδιλ και 
τους συντρόφους του στο Τέλος του Δρόμου και τους είπε ότι ήθελε 
να ερευνήσουν ένα μονοπάτι στα Πυρόκενα Όρη, την οροσειρά νο- 
τιοανατολικά της Νασόλκαθ. 

«Μέχρι στιγμής,» είπε, «όσοι έμποροι ήθελαν να πάνε προς τις 
Ενδότερες Πολιτείες ακολουθούσαν ένα μονοπάτι νότια του ποτα- 
μού Νίρφεβ - το Πέρασμα του Τρίτου Φεγγαριού. Τώρα, όμως, που 
η Ψηλή Γέφυρα πάρθηκε από τη Σαρντίκα-Νοθ, είναι αδύνατο να 
φτάσουμε εκεί. Επομένως, θέλω να δω αν ένα άλλο μονοπάτι είναι 
ασφαλές. Ένα μονοπάτι που βρίσκεται κάπου εδώ...» Και με τούτα 
τα λόγια, έβγαλε έναν χάρτη από την τσάντα της, τον ξετύλιξε, και 
τον άπλωσε πάνω στο τραπέζι, ανάμεσα στον Ζαώρδιλ, τη Νιρκέκα, 
τον Νικηφόρο τον Κολπατζή, τον Φέκταρελ, και μερικούς άλλους. Το 
μέρος που το χέρι της έδειχνε ήταν, πράγματι, νοτιοανατολικά της 
Νασόλκαθ, μέσα στα βουνά. 

«Πόσο πληρώνεις;» ρώτησε ο Ζαώρδιλ. 

«Υποθέτω, μια ομάδα ανιχνευτών θα μπορεί να κάνει τη δουλειά. 
Επομένως, εκατό-πενήντα θηρεύσιμα.» 

«Κι αν συναντήσουμε κίνδυνο;» 

«Η αμοιβή σας θα αυξηθεί, ασφαλώς - δεδομένου ότι θα δεχτείτε 
να τον αντιμετωπίσετε για να καθαρίσετε το μονοπάτι.» 

Ο Νικηφόρος ρώτησε: «Τι κίνδυνοι μπορεί να υπάρχουν εκεί;» 

«Για ληστές δεν έχω ακούσει-» 

«Οι ληστές πάνε όπου πάνε κι οι έμποροι. Θάχετε ν’ανησυχείτε για 
τέτοιους αφού ξεκινήσετε να χρησιμοποιείτε το μονοπάτι.» 

«Σωστά,» είπε η εμπόρισσα ρίχνοντάς του ένα πονηρό βλέμμα που 
έλεγε, ξεκάθαρα, Σε συμπαθώ. «Θηρία, όμως, πολύ πιθανόν να υ- 
πάρχουν στο μονοπάτι, και ίσως... δαίμονες, φυσικά. Έχω ακούσει 
και για έναν θρύλο,» πρόσθεσε. 

«Τι θρύλο;» ρώτησε ο Ζαώρδιλ, ξέροντας ότι οι θρύλοι στη Φεη- 
νάρκια ήταν πολλές φορές αληθινοί. 

«Για έναν ι Χρυσό Καβαλάρη’ που λένε πως διεκδικεί το πέρασμα 
για δικό μου. Δε νομίζω να αληθεύει, όμως.» 

«Μάλιστα. Θα το σκεφτούμε και θα σου απαντήσουμε. Πού μπο- 
ρούμε να σε βρούμε;» 

Η εμπόρισσα τού έδωσε έναν κωδικό τηλεπικοινωνίας, και του συ- 
στήθηκε. «Αν δεν απαντήσω η ίδια, ζήτησέ με.» 

Εκτός από αυτά, οι Ζωντανοί-Νεκροί έμαθαν και κάτι ακόμα, από 
φήμες που κυκλοφορούσαν μέσα στη Νασόλκαθ: Ο Ηγεμόνας σκε- 
φτόταν να ετοιμάσει στρατό και, σύντομα, θα ζητούσε να προσλάβει 
μισθοφόρους, μέσα αλλά και έξω από την πόλη. Σκοπός του ήταν να 
πολιορκήσει το Οχυρό της Ψηλής Γέφυρας. Δεν φαινόταν να σχεδιά- 
ζει να πληρώσει τα λύτρα που είχε ζητήσει η Σαρντίκα-Νοθ για τον 
ξάδελφό του, τον Άρχοντα Βάλγκερελ... 

Ένα απόγευμα, στην Πάνω Αγορά, καβγάς ξέσπασε έξω από το 
πανδοχείο «Ο Ξεχασμένος Βαστάζος». Τέσσερις άνθρωποι - τρεις 
άντρες και μία γυναίκα: μισθοφόροι όλοι τους - ξυλοκοπιούνταν με 
άλλους έξι - οι οποίοι επίσης μισθοφόροι ήταν αλλά από διαφορετι- 
κή ομάδα. Κόσμος είχε συγκεντρωθεί γύρω τους, καθώς κλοτσιές, 
γρονθοκοπήματα, και καρεκλιές έπεφταν (είχαν φέρει τις καρέκλες 
απ’το εσωτερικό του πανδοχείου). Ορισμένοι έβαζαν στοιχήματα για 
το ποια ομάδα θα νικούσε - ή γελούσαν, απλώς διασκεδάζοντας πα- 
ρακολουθώντας τους. Οι έξι μισθοφόροι ήταν από μια συντροφιά 
αρκετά γνωστή στην πόλη - τα Οπλισμένα Κτήνη, λεγόταν. Οι τέσσε- 
ρις με τους οποίους δέρνονταν ήταν από μια άλλη συντροφιά που οι 
περισσότεροι δεν την είχαν ξανακούσει. Ζωντανοί-Νεκροί ήταν το 

όνομα που είχε. Ακούς εκεί ονομασία! έλεγαν κάποιοι. Θέλουν να 
βρίζουν τους εαυτούς τους; Και γελούσαν. 

Το ξύλο που έπεφτε τώρα, όμως, δεν ήταν καθόλου αστείο... αν και 
αυτοί που ήθελαν, και είχαν την τάση, να γελάνε εξακολουθούσαν 
να χαχανίζουν σαν χαζοί. Κεφάλια είχαν ματώσει, μύτες είχαν ανοί- 
ξει, πρόσωπα είχαν γεμίσει μελανιές, ρούχα είχαν κουρελιαστεί. Κα- 
μία από τις καρέκλες που είχαν φέρει απ’τον Ξεχασμένο Βαστάζο 
δεν είχε μείνει άθικτη. Ένας άντρας από τα Οπλισμένα Κτήνη ήταν 
πεσμένος στο πλακόστρωτο κρατώντας το πόδι του και ουρλιάζο- 
ντας. 

Ο Ζαώρδιλ, ειδοποιημένος από τον Φέκταρελ, ήρθε εδώ σχεδόν 
την ίδια στιγμή που κι οι φρουροί της πόλης συγκεντρώνονταν με 
πυροβόλα και αγχέμαχα όπλα στα χέρια. Ο Σκοτωμένος είδε ότι ο 
Νικηφόρος ο Κολπατζής ήταν ένας από τους τέσσερις δικούς του 
που είχαν μπλέξει στον καβγά, και τώρα είχε μόλις τραβήξει το Δα- 
γκωτό Φιλί απ’το θηκάρι του μοιάζοντας στα πρόθυρα να χρησιμο- 
ποιήσει φονικά την κόψη του. 

«Κάτω!» του φώναξε ένας φρουρός, σημαδεύοντάς τον με τουφέ- 
κι. «Ρίξ’ το κάτω!» 

«Πείτε τους να κάνουν πέρα και να μη μας ξαναπλησιάσουν!» α- 
ντιγύρισε ο Νικηφόρος, ρίχνοντας ένα βλέμμα στα Οπλισμένα Κτήνη 
και φτύνοντας προς εκείνη τη μεριά, στο πλακόστρωτο - αίμα μαζί 
με σάλιο. 

«Απομακρυνθείτε ο ένας απ’τον άλλο! Κι εσύ ρίξε κάτω το σπαθί 
σου! » γκάριξε ένας άλλος από τους φρουρούς. 

Ο Νικηφόρος θηκάρωσε το Δαγκωτό Φιλί στην πλάτη του, καθώς 
τα Οπλισμένα Κτήνη απομακρύνονταν από τους Ζωντανούς- 
Νεκρούς (τραβώντας μαζί τους αυτόν με το σπασμένο πόδι) και οι 
Ζωντανοί-Νεκροί απομακρύνονταν από τα Οπλισμένη Κτήνη. 

«Σου είπαν να ρίξεις κάτω το σπαθί σου, όχι να το θηκαρώσεις, μι- 
σθοφόρε!» αντήχησε η φωνή μιας γυναίκας, και η μορφή της ξεχώ- 
ρισε ανάμεσα από τους φρουρούς της πόλης. Ήταν ψηλή και ντυμέ- 
νη με την τοπική πανοπλία και στολή του Ηγεμόνα της Νασόλκαθ. 
Είχε επάνω της διακριτικά που την αναγνώριζαν ως κάτι περισσότε- 
ρο από μια απλή πολεμίστρια. Το δέρμα της ήταν κόκκινο, τα μαλλιά 
της γαλανά με τούφες μαύρων ανάμεσά τους, καθώς έπεφταν στους 
ώμους της πιασμένα χαλαρά πίσω από το κεφάλι της. Κρατούσε ένα 
πιστόλι στο δεξί χέρι, το οποίο πάνω από την κάννη του είχε μια 

πλατιά λεπίδα και στο πέρας της ξύλινης λαβής του ένα μεγάλο, επι- 
κίνδυνο καρφί. 

Ο Ζαώρδιλ νόμιζε πως ήξερε ποια ήταν αυτή η γυναίκα - δεν την εί- 
χε ξαναδεί μα είχε ακούσει γι’ αυτήν. 

«Γιατί;» της είπε ο Νικηφόρος. «Σκέφτεστε να μου το πάρετε; Δε 
νομίζω ότι σας το χρωστάω.» Κι έφτυσε ξανά στο πλακόστρωτο - 
αίμα και σάλιο. Ή είχε κόψει το χείλος του ή του είχε φύγει κανένα 
δόντι. 

Οι άλλοι τρεις Ζωντανοί-Νεκροί επιδοκίμασαν τα λόγια του με 
νεύματα και μουγκρίσματα. Τα Οπλισμένα Κτήνη τούς ατένιζαν δο- 
λοφονικά, με στενεμένα μάτια. 

«Ποιος λεχρίτης είναι ο αρχηγός σας;» ρώτησε η γυναίκα της 
φρουράς τον Νικηφόρο τον Κολπατζή. 

«Εγώ είμαι ο λεχρίτης που είναι αρχηγός τους,» είπε ο Ζαώρδιλ 
πλησιάζοντας μέσα από το πλήθος και κάνοντας νόημα στον Φέκτα- 
ρελ και κάτι άλλους που είχαν έρθει μαζί του να μείνουν πίσω. 

Η γυναίκα έστρεψε το βλέμμα της επάνω του. Είχε σκληρά, διαπε- 
ραστικά μάτια. Κατάμαυρα. Θα τρόμαζε και τη Γαλανή Δράκαινα, 
ίσως- Μάλλον όχι , αποφάσισε στιγμιαία ο Ζαώρδιλ - και συστήθηκε: 

«Το όνομά μου είναι Ζαώρδιλ. Ο Σκοτωμένος.» 

«Ο Σκοτωμένος...» Η γυναίκα τον ατένισε από πάνω ώς κάτω, υ- 
πολογιστικά. «Ο αρχηγός των Ζωντανών-Νεκρών.» 

«Μας έχεις ακούσει,» παρατήρησε ο Ζαώρδιλ. 

«Χρωστάτε,» είπε εκείνη. 

«Το ξέρουμε.» 

Η γυναίκα στράφηκε ξαφνικά στους φρουρούς, λέγοντας: «Διώξτε 
τους από δω, και μην τους αφήσετε να πλησιάσουν πάλι ο ένας τον 
άλλο. Ρωτήστε τον πανδοχέα, επίσης, αν χρειάζεται αποζημίωση.» 
Και προς τον Ζαώρδιλ: «Εσένα θέλω να σου μιλήσω.» Τον πλησίασε, 
για να σταθεί εμπρός του, καθώς οι φρουροί απομάκρυναν τους Ζω- 
ντανούς-Νεκρούς από τα Οπλισμένα Κτήνη, και δύο έμπαιναν στον 
Ξεχασμένο Βαστάζο για να συναντήσουν τον πανδοχέα. 

«Αναρωτιέμαι,» είπε ο Σκοτωμένος, μιλώντας τώρα πιο σιγανά έ- 
τσι ώστε να μη μπορεί να τον ακούσει ο κόσμος που βρισκόταν συ- 
γκεντρωμένος γύρω, «τι μπορεί να θέλει από εμένα η Πρώτη Φύλα- 
κας της Νασόλκαθ.» 

Δε φάνηκε να την εκπλήσσει το γεγονός ότι την ήξερε - μάλλον ή- 
ταν συνηθισμένη να την ξέρουν. Η υποψία του Ζαώρδιλ, πάντως, 

τώρα επιβεβαιώθηκε: Είχε μπροστά του τη Ραλκάβδη, Πρώτη Φύ- 
λακα της Νασόλκαθ και γυναικαδέλφη του Ηγεμόνα. 

«Δε γνωρίζω ποιος ξεκίνησε τούτο τον καβγά,» του είπε, «και δεν 
πρόκειται να καθίσω να το ψάξω - λίγο μ’ ενδιαφέρει. Γνωρίζω, ό- 
μως, τι είσαι - και εσύ και οι μισθοφόροι σου. Σε προειδοποιώ πως, 
αν ξανασυμβούν τέτοια επεισόδια ή και χειρότερα, δεν θα περάσετε 
καθόλου καλά στη Νασόλκαθ.» 

«Γνωρίζεις τι είμαι;» μούγκρισε ο Ζαώρδιλ. «Και τι είμαι, ακρι- 
βώς;» 

«Πολεμιστής της Παντοκράτειρας. Από τη Χόλκεραλ. Δεν είσαι 
και τόσο μακριά από εκεί όσο πιστεύεις.» 

Ποιο καθίκι διέδωσε αυτό το πράγμα σ’ ετούτη τη σκύλα; σκύφτηκε 
ο Ζαώρδιλ· κι αμέσως, ακούσια, στο νου του ήρθε ο Καντάρφιλ. 
«Αυτά που λες ανήκουν στο παρελθόν. Ένας μισθοφόρος είμαι τώ- 
ρα, μονάχα - και-» 

«Αυτό έλεγες όταν υπηρετούσες και την Παντοκράτειρα, υποθέ- 
τω-» 

«Και,» συνέχισε ο Ζαώρδιλ, διακόπτοντάς την απότομα, «πολλοί 
από τους ανθρώπους της συντροφιάς μου δεν ήταν ποτέ Παντοκρα- 
τορικοί πολεμιστές. Είναι, όπως κι εγώ, γηγενείς της Φεηνάρκια.» 

«Τι κρίμα που συμμάχησαν με προδότες...» 

«Δεν είμαστε προδότες! Προσπαθούμε να επιβιώσουμε όσο πιο τί- 
μια μπορούμε! Θα μπορούσαμε δεκάδες φορές νάχαμε στραφεί στη 
ληστεία - ποτέ δεν το κάναμε, όμως!» 

Η Ραλκάβδη δεν φάνηκε να πείθεται, ούτε να τον συμπαθεί στο 
ελάχιστο. Τα μάτια της ήταν σαν μαύρες πέτρες. «Σκοτώνουμε τους 
ληστές σε τούτα τα μέρη· δε θάχατε ζήσει για πολύ,» του είπε. «Έχε 
με υπόψη σου γιατί κι εγώ θα σ’ έχω υπόψη μου.» Στράφηκε απ’την 
άλλη και έφυγε. 

Δεν πρόκειται να σε ξεχάσω, σκύφτηκε ο Ζαώρδιλ, οργισμένα. 

Ο Φέκταρελ τον πλησίασε. «Τι ήταν αυτό, αρχηγέ;» 

«Η Πρώτη Φύλακας της Νασόλκαθ. Φαίνεται πως ξέρει τι ήμασταν 
κάποτε. » 

«Τι! Πώς;» Ο Φέκταρελ δεν ήταν μαζί τους από παλιά - δεν είχε πο- 
τέ υπηρετήσει την Παντοκράτειρα. Τελευταία είχε μπει στην ομάδα 
τους, αλλά είχε πολύ γρήγορα γίνει ένα μ’ αυτούς, σαν ανέκαθεν να 
τους γνώριζε. 

«Δεν ξέρω, αλλά θα μάθω,» είπε ο Ζαώρδιλ, έχοντας ακόμα στο 
μυαλό του τον Καντάρφιλ τον έμπορο. Θα τον τσακίσω αν γυρίζει 
και λέει ότι κάποτε ήμασταν στις υπηρεσίες της Παντοκράτειρας! Το 
αρχίδι! 

Βαδίζοντας, έκανε νόημα στον Νικηφόρο και τους άλλους τρεις να 
έρθουν μαζί του. «Ελάτε!» φώναξε τσαντισμένα, κι εκείνοι τον ακο- 
λούθησαν καθώς πήγαινε προς το Τέλος του Δρόμου. 

«Πώς σκατά μπλέξατε έτσι;» τους ρώτησε. «Είστε ηλίθιοι;» 

«Μην κάνεις σα να σε τσίμπησε μολυσμένο κουνούπι, αρχηγέ,» εί- 
πε ο Νικηφόρος. «Δεν είναι η πρώτη φορά που-» 

«Αυτή η σκρόφα που μου μίλησε ξέρεις ποια ήταν;» 

«Όχι.» 

«Η Πρώτη Φύλακας της Νασόλκαθ. Αδελφή της γυναίκας του Η- 
γεμόνα. Και γνωρίζει τι ήμασταν στη Χόλκεραλ-» 

«Αποκλείεται!» 

«Δεν αποκλείεται - μου το είπε ξεκάθαρα. Και δε δείχνει να μας 
συμπαθεί: £ θα σας παρακολουθώ/ είπε, και κάτι παρόμοιες μαλακί- 
ες. Κάποιος τής σφύριξε ότι ήμασταν Παντοκρατορικοί.» 

«Γάμα την,» είπε ο Νικηφόρος. «Τι θα μας κάνει; Δεν κάνουμε τί- 
ποτα παράνομο. Δεν είμαστε ληστές-» 

«Πήγατε, όμως, και παίξατε ξύλο μ’αυτούς τους μαλάκες! Οι οποί- 
οι είναι απ’τα Οπλισμένα Κτήνη - γνωστή μισθοφορική συντροφιά 
σε τούτα τα μέρη. Κάποιοι, μάλιστα, είναι κι ανάμεσα στους φρου- 
ρούς.» 

«Το ξέρω, ρ’αρχηγέ, αλλά μας προκάλεσαν. Μας έβριζαν και μας 
έλεγαν να πάμε σε καμία άλλη πόλη να ζητιανέψουμε. Και τον Νι- 
κηφόρο τον Κολπατζή κανένας δεν τον αποκαλεί ζητιάνο.» 

Ο Σκοτωμένος δεν μίλησε. Σκεπτικός. 

«Τι;» ρώτησε ο Νικηφόρος παρατηρώντας την έκφρασή του. 

«Μπορεί και να τόκαναν επίτηδες, οι Λάμιες να τους φάνε...» 

«Τι εννοείς; Βαλτοί από την Πρώτη Φύλακα;» 

«Δεν ξέρω. Αναρωτιέμαι πόσο μπορεί να έχει κυκλοφορήσει ότι 
κάποτε ήμασταν Παντοκρατορικοί, και πόσο μπορεί να θέλουν κά- 
ποιοι να μας διώξουν από εδώ εξαιτίας αυτού.» 

«Ας μη γινόμαστε παρανοϊκοί, αρχηγέ...» είπε ο Νικηφόρος. 

«Ίσως νάχεις δίκιο.» Αλλά εξακολουθούσε να είναι σκεπτικός. 
«Τώρα που θα πάμε στο Τέλος του Δρόμου , περιποιηθείτε τα χτυπή- 

ματά σας και πλυθείτε. Κι από δω και πέρα να φροντίσετε να μη δώ- 
σετε άλλους λόγους για να στραφεί η φρουρά εναντίον μας.» 

«Κι άμα πάνε να μας επιτεθούνε, αρχηγέ;» ρώτησε ένας από αυ- 
τούς που είχαν μπλεχτεί στον καβγά. «Να φάμε ξύλο; Να σκοτω- 
θούμε;» 

«Να προσπαθήσετε να αποφύγετε τη σύγκρουση. Καταλαβαίνεις 
τι θα πει να αποφύγετε τη σύγκρουση;» 

«Ναι, αρχηγέ, καταλαβαίνω.» Το αριστερό του μάτι ήταν πρησμέ- 
νο από κάποιο χτύπημα. 

Καθώς πλησίαζαν το Τέλος του Δρόμου, μια φιγούρα ξεπρόβαλε 
από ένα σοκάκι και τους ζύγωσε. Φορούσε κάπα και κουκούλα, και 
μέσα στο φως του απογεύματος έμοιαζε με ζωντανή σκιά. Δεν υπήρ- 
χε αμφιβολία ότι ερχόταν εσκεμμένα για να τους συναντήσει. 

Ο Ζαώρδιλ, προπορευόμενος, σταμάτησε, και οι άλλοι σταμάτησαν 
πίσω και γύρω του. 

Η φιγούρα τον πλησίασε. Ήταν γυναικεία η μορφή της, διέκρινε 
τώρα εκείνος, από πιο κοντά. Και μέσα από την κουκούλα της είδε 
ένα γυναικείο πρόσωπο. Δέρμα λευκό με απόχρωση του ροζ. Εξωδι- 
αστασίακή; 

«Ο Ζαώρδιλ ο Σκοτωμένος, σωστά;» είπε. 

Αρχίζουν να με ξέρουν πολλοί περίεργοι εδώ πέρα· κι αυτό 
μ’ανησυχεί. «Αναλόγως ποια ρωτά.» 

Η γυναίκα μειδίασε, λιγάκι στραβά. «Το ξέρω πως είσαι εσύ. Μπο- 
ρούμε να μιλήσουμε μόνοι, οι δυο μας;» 

«Στο Τέλος του Δρόμου, αν θέλεις.» 

«Δεν έχω πρόβλημα.» Ο Ζαώρδιλ τής έριχνε ένα κεφάλι, αλλά ε- 
κείνη τον ατένιζε κατάματα, με το πρόσωπό της υψωμένο. Τα μάτια 
της ήταν γαλανά και γυαλιστερά, καθόλου σαν της Πρώτης Φύλακα - 
αλλά, συγχρόνως, ήταν φανερά υποψιασμένα μάτια. Δεν ήταν κά- 
ποια τυχαία γυναίκα, προφανώς. 

Και ο Σκοτωμένος αναρωτήθηκε αν είχε έρθει για να του προτείνει 
κάποια δουλειά, όπως κι άλλοι πριν από αυτήν. Ήταν πιθανό. Καθώς 
είπε κι ο Κολπατζής, ας μη γινόμαστε παρανοϊκοί αμέσως... 

Η δερματόπορτα της τραπεζαρίας του Τέλους του Δρόμου ήταν 
ανοιχτή. Πέρασαν το κατώφλι και είδαν ότι κάμποσος κόσμος ήταν 
συγκεντρωμένος στα τραπέζια. Ο Ζαώρδιλ και η λευκόδερμη γυναί- 
κα κάθισαν σ’ένα γωνιακό, ξεμακραίνοντας από τους υπόλοιπους 
Ζωντανούς-Νεκρούς. 

«Θα πιεις κάτι;» τον ρώτησε εκείνη. 

«Θα βγάλεις την κουκούλα σου, τώρα;» 

«Όχι ακόμα.» 

«Όπως θέλεις.» 

Η γυναίκα ύψωσε το χέρι της και μια σερβιτόρα ήρθε κοντά τους. 
«Δύο ποτήρια Σεργήλιο οίνο θα μας φέρεις.» 

«Μάλιστα, κυρία.» Η σερβιτόρα έφυγε. 

«Σεργήλιο οίνο, ε; Δεν είναι φθηνός, τελευταία,» είπε ο Ζαώρδιλ. 

«Μη νομίζεις ότι προσπαθώ να σε μεθύσω.» 

Η σερβιτόρα επέστρεψε μαζί με δύο ποτήρια. Η γυναίκα την πλή- 
ρωσε αμέσως κι εκείνη έφυγε πάλι. «Δε θέλω να μας ξαναενοχλή- 
σει,» εξήγησε η άγνωστη στον Σκοτωμένο - κι ύστερα, χωρίς άλλη 
καθυστέρηση, συστήθηκε: «Το όνομά μου είναι Έρικα Σάλκερκοφ, 
και ήμουν κάποτε πράκτορας της Παντοκράτειρας.» 

Ο Ζαώρδιλ συνοφρυώθηκε. Κανένας δεν παραδεχόταν τόσο ανοι- 
χτά ότι κάποτε ήταν πράκτορας της Παντοκράτειρας! Κανένας. Αν 
την άκουγαν όσοι βρίσκονταν τώρα μέσα σε τούτη την τραπεζαρία 
δεν θα ήταν καθόλου απίθανο να σηκωθούν για να τη λιντσάρουν. 

«Ελπίζω πως δεν θ’αποκαλύψεις το μυστικό μου...» είπε η γυναίκα. 
Η Έρικα. 

Σέίλκερκοφ... «Από τη Σεργήλη κατάγεσαι;» 

«Μπράβο - ξέρεις από επώνυμα. Αν και αυτό ήταν το τελευταίο που 
περίμενα να παρατηρήσεις...» 

«Γιατί μου λες ποια είσαι;» 

«Γιατί είμαστε το ίδιο. Κι εσύ υπηρετούσες κάποτε την Παντοκρά- 
τειρα, Ζαώρδιλ Νυκτόκορμε.» 

Το ήξερα! Έχει διαρρεύσει! Όλη η γαμημένη πόλη γνωρίζει για ε- 
μάς! «Και τι θέλεις; Να μας εκβιάσεις;» 

«Αντιθέτως...» Η Έρικα ήπιε μια γουλιά από το κρασί της. «Χαί- 
ρομαι που συναντώ κάποιους ανθρώπους με τους οποίους θα μπο- 
ρούσα να συνεργαστώ.» 

«Δε θέλουμε κι άλλους μπελάδες.» 

Η Έρικα μειδίασε λιγάκι στραβά μέσα από την κουκούλα της. 
«Νομίζεις ότι θα σας φέρω μπελάδες;» είπε. «Είστε ήδη πολύ βαθιά 
χωμένοι, σε διαβεβαιώνω. Χρωστάτε λεφτά για την είσοδό σας στην 
πόλη, κατ’αρχήν. Και τώρα, η Πρώτη Φύλακας έχει μάθει ποιοι εί- 
στε, και δε νομίζω ότι της αρέσουν οι πρώην Παντοκρατορικοί.» 

«Επομένως, ούτε εσύ.» 

«Πράγματι, αλλά εγώ έχω καταφέρει να επιβιώσω μέχρι στιγμής, 
αλλιώς δεν θα ήμουν τώρα εδώ για να μιλάμε.» Ήπιε ακόμα μια 
γουλιά κρασί. 

«Τι κάνεις; Δουλειές για τον Ηγεμόνα;» 

Μόρφασε. «Καμία σχέση. Δεν είμαι μόνη μου, κατά πρώτον. Αν 
και είμαι η αρχηγός του δικτύου που έχω οργανώσει.» 

«Δίκτυο;» 

«Μικρό δίκτυο. Μέσα στη Νασόλκαθ. Αλλά με βλέψεις.» 

«Και τι κάνει το δίκτυό σου;» 

«Ασχολείται με το σημαντικότερο εμπόρευμα, Ζαώρδιλ: την πλη- 
ροφορία. Μαθαίνουμε πράγματα και τα μεταβιβάζουμε στους ενδι- 
αφερομένους - με το αζημίωτο, φυσικά.» 

«Εξαιτίας σας έχει διαδοθεί ότι κάποτε υπηρετούσαμε την Παντο- 
κράτειρα;» 

«Δε θα έκανα ποτέ κάτι ενάντια σε άλλους πρώην Παντοκρατορι- 
κούς. » 

«Πώς έμαθες για εμάς;» 

«Δεν ήταν καθόλου δύσκολο να πληροφορηθώ ότι μπήκατε στην 
πόλη και ότι χρωστάτε-» 

«Ναι, εντάξει, αυτά είναι φανερά.» 

«Το ότι ήσασταν κάποτε Παντοκρατορικοί το έμαθα από έναν έ- 
μπορο.» 

Ο Καντάρφιλ... «Πώς τον λένε;» 

«Χίρμωντ. Εμπορεύεται πυρομαχικά, στην Κάτω Αγορά. Έχει και 
πολλές... υπόγειες διασυνδέσεις.» 

«Και ποιος του είπε για εμάς; » 

«Αυτό δεν το ξέρω. Αλλά θα μπορούσα να το μάθω για σένα...» 
Μειδίασε λιγάκι στραβά, και ήπιε μια γουλιά Σεργήλιο οίνο. 

Ο Ζαώρδιλ δεν είχε ακόμα αγγίξει το ποτό του. «Με το αζημίωτο, 
υποθέτω. Λυπάμαι αλλά δεν έχουμε λεφτά.» 

«Για την ακρίβεια, δεν σκεφτόμουν τα λεφτά.» 

Ο Ζαώρδιλ ύψωσε ερωτηματικά το κομμένο του φρύδι. 

«Θέλω να συνεργαστούμε. Σ’το είπα ήδη.» 

Ο Σκοτωμένος ήπιε, επιτέλους, μια γουλιά κρασί. «Γιατί εγώ να 
θέλω να συνεργαστώ μαζί σου;» 

«Πληροφορίες;» 

«Κι εσύ τι έχεις να κερδίσεις;» 

«Όταν σας βρίσκω δουλειές θα παίρνω κι εγώ ένα ποσοστό. Όχι 
από εσάς, μην ανησυχείς- από τον ενδιαφερόμενο να σας προσλάβει. 
Επιπλέον, θέλω να ξέρω πως έχω στην πόλη κάποιους μαχητές που 
μπορώ να εμπιστευτώ. Θα αλληλοβοηθιόμαστε, εν ολίγοις. Νομίζεις 
ότι θα βρεθεί κανένας άλλος να βοηθήσει ανθρώπους σαν εμάς;» 

Ο Ζαώρδιλ την κοίταξε συλλογισμένα. Ήπιε άλλη μια γουλιά κρα- 
σί. «Πόσους πληροφοριοδότες έχεις;» τη ρώτησε. «Πόσους κατα- 
σκόπους;» 

«Θέλεις να συνεργαστούμε ή όχι; Γιατί, αν όχι, δεν δίνω τέτοιες 
πληροφορίες στον καθένα.» Τελείωσε το κρασί της κι άφησε το ά- 
δειο ποτήρι ανάμεσά τους. 

Ο Ζαώρδιλ, ακόμα συλλογισμένος, έστριψε δύο τσιγάρα και της 
πρόσφερε το ένα. Εκείνη το δέχτηκε, βάζοντας το στο στόμα της, 
ενώ τον περίμενε να μιλήσει. Ο Σκοτωμένος άναψε το τσιγάρο του 
μ’έναν ενεργειακό αναπτήρα. Φύσηξε καπνό και, μετά, πλησίασε την 
καύτρα του στο τσιγάρο της Έρικας, ανάβοντάς το κι αυτό. 

«Θα συνεργαστούμε,» δήλωσε. Σ’ετούτη την πόλη είχε, προφανώς, 
κάμποσους εχθρούς- γιατί να μην έχει, λοιπόν, και μερικούς φίλους; 

Η 'Ερικα γέλασε. «Ωραία!» είπε. «Ωραία.» Έμοιαζε πολύ ευχαρι- 
στημένη καθώς ρουφούσε τον καπνό του τσιγάρου της χαμογελώ- 
ντας λιγάκι στραβά. 

Ο Ζαώρδιλ δεν μπορούσε να καταλάβει αν το στόμα της ήταν λι- 
γάκι στραβό ή αν αυτό το μειδίαμα δεν ήταν παρά μια κακή συνή- 
θεια. 

Ημερολόγιο Φαίδρας’λι Κασλίμω 


απέφυγα για λίγο να κοιμηθώ με τον Φέκταρελ, αλλά δεν μπορούσα 
να το αποφεύγω συνέχεια, & οι τρισκατάρατες μελανιές ήταν επίμο- 
νες. τελικά τις είδε, τι να έκανα; δεν μπορούσα να του τις κρύψω, με 
ρώτησε (φυσικά) τι είχε συμβεί. του απάντησα ότι σκόνταψα & έπε- 
σα. δε φάνηκε να με πιστεύει, νόμιζε ότι του έλεγα ψέματα, δε σου 
λέω ψέματα, του είπα, έπεσα: είχα βγει μια βόλτα προχτές το από- 
γευμα, ζαλίστηκα & έπεσα, ευτυχώς δεν είναι τίποτα, μην ανησυχείς. 

& πάλι, όμως, δεν είμαι σίγουρη ότι με έχει πιστέψει, με ρώτησε μή- 
πως μου επιτέθηκε κανένας, γέλασα & του απάντησα ότι θα τολμού- 
σε κανένας να μου επιτεθεί; η Πολεμική Καρδιά της Συναγωγής των 
Θηρίων θα τον έκανε κομμάτια! αυτό τον σώπασε τον Φέκταρελ για- 
τί ήξερε ότι έλεγα αλήθεια, η Καρδιά είναι τρομερή. 

επομένως, το θέμα έληξε εκεί, & ο Φέκταρελ με άφησε ήσυχη, στις 
σκέψεις μου. & έχω πολλά να σκεφτώ τώρα, εκείνος ο νυχτερινός 
μου περίπατος στη Νασόλκαθ δεν έχει πάει χαμένος, νομίζω ότι έχω 
καταλάβει & άλλα τώρα, έχω αρχίσει να σχηματίζω «γράμματα» 
σ’ ένα άδειο βιβλίο που αγόρασα από την Πάνω Αγορά, δεν είναι α- 
κριβώς γράμματα, δλδ: είναι οι μορφές που παίρνουν οι «διακυμάν- 
σεις». η Γλώσσα, τέλος πάντων, έχω πολλή δουλειά τώρα... 

Κεφάλαιο Έκτο 

Από τον Έναν στον Άλλο... 


Καθώς βράδιαζε, πήγαν να βρουν τον Χίρμωντ τον έμπορο, στο κα- 
τάστημά του στην Κάτω Αγορά της Νασόλκαθ. Η Έρικα είπε στον 
Σκοτωμένο ότι το έκανε αυτό ώς πράξη καλής θέλησης, για να του 
δείξει πως εκείνος και οι μισθοφόροι του θα επωφελούνταν σίγουρα 
από τη συνεργασία τους. «Και πολλές ακόμα τέτοιες πράξεις καλής 
θέλησης θα ακολουθήσουν,» τον διαβεβαίωσε, μειδιώντας λιγάκι 
στραβά μέσα στην κουκούλα της, την οποία ακόμα δεν είχε βγάλει, 
ύστερα από ώρα που είχαν συναντηθεί και κάθονταν στην τραπεζα- 
ρία του Τέλους τον Δρόμου. 

Επί του παρόντος, ο Ζαώρδιλ και η Έρικα βάδιζαν σε δρόμους της 
Νασόλκαθ που ο πρώτος από τους δύο δεν είχε, μέχρι στιγμής, ιδέα 
ότι υπήρχαν. Καταλάβαινε, όμως, ότι κατευθύνονταν νότια, και 
πρέπει, αργά ή γρήγορα, να έφταναν στη Γέφυρα (η οποία ήταν ο- 
δός, όχι πραγματική γέφυρα - απλώς αυτό ήταν το όνομά της). 

«Βλέπεις από τι ωραία μέρη σε πηγαίνω;» είπε η Έρικα. «Στοιχη- 
ματίζω πως δεν έχεις ξανάρθει από δω.» Ο Ζαώρδιλ δεν μπορούσε 
να δει το πρόσωπό της μέσα από το σκοτάδι της κουκούλας της αλλά 
θα ορκιζόταν πως, αν μπορούσε να το δει, θα έβλεπε ξανά εκείνο το 
λιγάκι λοξό χαμόγελο στο πρόσωπό της. 

«Δεν εντυπωσιάζομαι τόσο εύκολα,» της αποκρίθηκε. 

«Δεν το περίμενα ότι θα εντυπωσιαζόσουν.» Δεν ακουγόταν προ- 
σβεβλημένη στο ελάχιστο. 

Οι Ζωντανοί-Νεκροί δεν την είχαν κοιτάξει με καλό μάτι, όταν ο 
Ζαώρδιλ τούς την είχε συστήσει στο Τέλος του Δρόμου λέγοντάς 
τους πως θα συνεργάζονταν, από δω και στο εξής, μαζί της. Ο Φέ- 
κταρελ τής είχε κάνει ένα σωρό ερωτήσεις, τις περισσότερες από τις 
οποίες εκείνη είχε αρνηθεί να απαντήσει γιατί, του είχε πει, «δεν 
είναι πολύ νωρίς ακόμα για να με ρωτάς τέτοια πράγματα;» Ο Νι- 
κηφόρος ο Κολπατζής ήταν καταφανές ότι δεν την εμπιστευόταν. 
Και η Νιρκέκα έδειχνε να τη συμπαθεί ακόμα λιγότερο. Κανένας, 

ωστόσο, δεν είχε διαφωνήσει με τη συνεργασία μπροστά στην Έρι- 
κα. 

Μετά, όμως, όταν ο Ζαώρδιλ τούς είχε πει ότι θα πήγαινε μαζί της 
για να βρουν αυτό τον έμπορο πυρομαχικών, τον Χίρμωντ, τον είχαν 
προειδοποιήσει ότι δεν μπορούσε να πάει μόνος του φυσικά! Όχι 
μ’αυτή την άγνωστη, ύποπτη γυναίκα! (Και, ναι, η Έρικα εξακολου- 
θούσε να είναι μπροστά.) Κάποιοι έπρεπε να τον συνοδέψουν. Ο 
Σκοτωμένος τούς είχε αποκρίθηκε ότι δεν ήθελε ν’ακούει μαλακίες. 
«Οι νεκροί δεν έχουν τίποτα να φοβηθούν - και σίγουρα όχι μια νυ- 
χτερινή βόλτα στην πόλη.» 

«Κι εγώ θα είμαι μόνη,» τους είπε η Έρικα ανασηκώνοντας τους 
ώμους. 

Την αγριοκοίταξαν σαν να ήταν έτοιμοι να τη μαχαιρώσουν. 

Εκείνη χαμογέλασε λιγάκι στραβά. 

Τελικά, ο Ζαώρδιλ πήγε μαζί της χωρίς κανένας να τον συνοδέψει. 

Και τώρα έβγαιναν στη Γέφυρα - τον δρόμο που ένωνε την Κάτω 
Λεωφόρο με τη Λεωφόρο των Τροχών. 

«Κάποιοι μάς παρακολουθούν,» είπε η Έρικα, καθώς περίμεναν 
ένα φορτηγό να περάσει από εμπρός τους και, μετά, διέσχιζαν κάθε- 
τα τη Γέφυρα για να βρεθούν στην άλλη μεριά της. «Οι άνθρωποί 
σου, νομίζω. » 

«Τα μυαλά του Σκοτοδαίμονος...» μούγκρισε ο Ζαώρδιλ, επικα- 
λούμενος έναν δαιμονικό θεό της Ρελκάμνια - της πρώην έδρας της 
Παντοκρατορίας - ο οποίος δεν είχε καμία ισχύ στη Φεηνάρκια. «Ο 
Φέκταρελ, μάλλον, και οι ανιχνευτές του.» 

«Είναι καλοί,» είπε η Έρικα, «αλλά πρέπει νάχουν συνηθίσει να 
κινούνται στην ύπαιθρο, όχι στην πόλη.» 

«Ναι,» ένευσε ο Σκοτωμένος. «Αγνόησέ τους.» 

«Αυτό κάνω. » 

Ο Χίρμωντ δεν έμοιαζε έτοιμος να κλείσει το κατάστημά του, όταν 
έφτασαν εκεί. Μάλλον είχε κάμποση πελατεία τις νυχτερινές ώρες. 
Πράγμα που δεν εξέπληττε τον Ζαώρδιλ, αφού ο έμπορος είχε επα- 
φές με ανθρώπους σαν την Έρικα. Το οίκημα ήταν ισόγειο, χωρίς 
επάνω όροφο, και περισσότερο αποθήκη θύμιζε. Η πόρτα του ήταν 
ξύλινη και βαριά. Μισάνοιχτη. 

Η Έρικα την έσπρωξε και μπήκε, και ο Ζαώρδιλ ακολούθησε την 
πρώην πράκτορα της Παντοκράτειρας μέσα στο μαγαζί. Το εσωτε- 
ρικό του ήταν όπως και το εξωτερικό του: αποθήκη έφερνε στο μυα- 



74 I Κώστας Βουλαζέρης 


λό. Γεμάτο κιβώτια, βαρέλια, κουτιά, και σκόνη. Ένας ευτραφής, 
πορφυρόδερμος άντρας στεκόταν ανάμεσα σ’όλα αυτά και κάτι ση- 
μείωνε επάνω σ’ένα σημειωματάριο στο χέρι του. Αμέσως στράφηκε 
να τους κοιτάξει πίσω από τα τετράγωνα γυαλιά του. 

Η Έρικα κατέβασε την κουκούλα της κάπας της αποκαλύπτοντας 
μακριά ξανθά μαλλιά που κάμποσες τούφες τους ήταν δεμένες σε 
πλεξίδες. 

Ο άντρας έβγαλε τα γυαλιά του. «Καλώς την. Δε σε περίμενα τόσο 
γρήγορα.» 

«Δεν έρχομαι για εφόδια.» 

«Το φαντάστηκα.» Και ρίχνοντας μια ματιά στον Ζαώρδιλ: «Φίλος 
σου;» 

«Και συνεργάτης. Αυτός είναι ο λόγος που βρίσκομαι εδώ.» 

Ο άντρας - που δεν μπορεί να ήταν άλλος από τον Χίρμωντ - ύ- 
ψωσε τα φρύδια του ερωτηματικά. 

«Μου είπες για τους Ζωντανούς-Νεκρούς: ότι κάποτε υπηρετού- 
σαν την Παντοκράτειρα...» του θύμισε η Έρικα. 

«Και λοιπόν;» Επιφυλακτικός ο έμπορος, και το ένα του χέρι είχε 
πάει σε μια μεγάλη τσέπη του. Ο Ζαώρδιλ αναρωτήθηκε αν ήταν κα- 
νένα πιστόλι κρυμμένο εκεί. 

«Ποιος σου έδωσε εσένα αυτή την πληροφορία;» 

Ο Χίρμωντ ρουθούνισε, μοιάζοντας λιγάκι να χαλαρώνει. «Πληρο- 
φορία... Μια φήμη, μονάχα. Μου το ανέφεραν εκ παραδρομής.» 

«Ποιος σ’το ανέφερε;» επέμεινε η Έρικα. 

Ο Χίρμωντ συνοφρυώθηκε και λοξοκοίταξε τον Ζαώρδιλ. «Είπες 
ότι ο φίλος σου...» Μετά απευθύνθηκε σ’ εκείνον: «Είσαι από τους 
Ζωντανούς-Νεκρούς; » 

«Ο αρχηγός τους.» 

«Ο Σκοτωμένος;» 

«Ναι.» 

«Έχω το καλύτερο εμπόρευμα εδώ πέρα, νάχεις υπόψη σου,» του 
είπε ο Χίρμωντ. «Ό,τι σφαίρα βάζει ο νους σου, ό,τι εκρηκτική ύλη 
μπορείς να διανοηθείς!» 

«Θα το θυμάμαι. Για τώρα το μόνο που θέλω είναι να μου πεις ποι- 
ος σου είπε για εμάς.» 

«Δε θάπρεπε νάχε γίνει γνωστό, ε; » 

«Ας πούμε ότι δεν ήθελα να έχει κυκλοφορήσει και τόσο πολύ... 
Τώρα, πες μου.» Το βλέμμα του Σκοτωμένου έγινε απειλητικό. 

«Καλά, ντε! Ήρεμα,» είπε ο Χίρμωντ. «Δε θέλω φασαρίες, ούτε 
έχω τίποτα να κρύψω. Ένας μεταφορέας μού το είπε. Μου φέρνει 
εδώ κάτι πράγματα που παραγγέλνω. Τον ξέρω χρόνια-» 

«Το όνομά του;» 

Ο Χίρμωντ είπε το όνομά του, καθώς και πού μπορούσαν να τον 
βρουν όταν τον ήθελαν. Το καλύτερο μέρος ήταν εκεί όπου άφηνε 
την άμαξά του. «Μην τον τρομάξετε, όμως· ο άνθρωπος είναι πολύ 
εντάξει. Αν θέλετε κάτι να σας πει, θα σας το πει μόλις του δώσετε 
μερικά θηρεύσιμα.» 

«Σ’ευχαριστούμε, Χίρμωντ,» είπε η Έρικα - και φόρεσε πάλι την 
κουκούλα της καθώς έφευγαν από το κατάστημα. 

Δεν πήγαν αμέσως να βρουν τον μεταφορέα. Συμφώνησαν να συνα- 
ντηθούν την αυγή (που εκείνος ξεκινούσε τις δουλειές του) και να 
πάνε τότε να του μιλήσουν. Ο Ζαώρδιλ είπε στην Έρικα πως δεν υ- 
πήρχε λόγος να έρθει κι εκείνη· τον είχε ήδη βοηθήσει αρκετά. «Α- 
νοησίες!» αποκρίθηκε η Έρικα. «Φυσικά και θα έρθω. Είμαι ειδική 
σε τέτοιες δουλειές· εσύ δεν είσαι.» 

«Όπως θέλεις,» της είπε ο Ζαώρδιλ. «Θάρθεις εσύ στο Τέλος τον 
Δρόμου, ή θα σε βρω εγώ κάπου;» 

«Θα έρθω εγώ,» του απάντησε - κι ενώ βρίσκονταν μέσα στην Πά- 
νω Αγορά, έφυγε από κοντά του, και σύντομα την έχασε μέσα στα 
σκοτάδια. 

Όταν ο Σκοτωμένος επέστρεψε στο πανδοχείο, είδε πως ο Φέκτα- 
ρελ τον περίμενε εκεί μαζί με τη Νιρκέκα, τη Φαίδρα’λι, και μερικούς 
άλλους - οι περισσότεροι ανιχνευτές. 

Ο Ζαώρδιλ τράβηξε μια καρέκλα και κάθισε ανάμεσά τους. «Με 
παρακολουθούσατε,» τους κατηγόρησε. 

Εκείνοι αλληλοκοιτάχτηκαν. Ύστερα ο Φέκταρελ είπε: «Εγώ κι άλ- 
λοι τρεις. Μας κατάλαβες, αρχηγέ;» 

«Η Έρικα σάς κατάλαβε.» 

«Δε μ’αρέσει καθόλου αυτή η Έρικα,» είπε έντονα η Νιρκέκα. 
«Ούτε έτσι όπως χαμογελά μ’αρέσει!» 

«Την υποπτεύεσαι για το χαμόγελό της;» μούγκρισε ο Ζαώρδιλ. 

«Είναι ακόμα ένας λόγος! » 

«Δε μου είπε ψέματα, πάντως. Με πήγε εκεί που υποσχέθηκε.» 
Και τους μίλησε για τη συνάντηση του με τον Χίρμωντ. «Εξακολου- 
θείτε να νομίζετε ότι είναι ύποπτη;» 

Κανένας τους δεν απάντησε. Τελικά, ο Φέκταρελ είπε: «Πρέπει να 
είναι αυτό που λέει. Πρώην πράκτορας της Παντοκράτειρας...» 

«Και λοιπόν;» έκανε απότομα η Νιρκέκα. «Έχει καμία σημασία; 
Την κάνει αυτό πιο αξιόπιστη;» 

«Τέλος πάντων,» είπε ο Ζαώρδιλ. «Ας δούμε. Μπορεί το δίκτυό της 
να μας φανεί χρήσιμο. Τι έχουμε να χάσουμε; Ήξερε ήδη για εμάς. 
Δεν της δώσαμε καμία πληροφορία που δεν είχε. Ό,τι κακό μπορού- 
σε να μας κάνει πριν, μπορεί να μας το κάνει και τώρα - αν υποθέ- 
σουμε ότι έχει κακό στο μυαλό της.» 

Ο Φέκταρελ ένευσε. «Πράγματι, αυτό έτσι είναι...» παραδέχτηκε. 

Ο Ζαώρδιλ ρώτησε: «Πού είναι ο Κολπατζής;» Γιατί τον είχε ικανό 
να επιχειρήσει καμία τεράστια μαλακία - όπως να παρακολουθήσει 
την Έρικα, να δει πού θα πήγαινε. 

«Στο δωμάτιό του. Ήταν κουρασμένος.» 

Ευτυχώς , σκέφτηκε ο Ζαώρδιλ. Και, με τις άκριες των ματιών του, 
παρατήρησε ότι η Βαρμάλνα, η πανδοχέας, τους κοίταζε καθώς μι- 
λούσαν καθισμένοι γύρω απ’το τραπέζι τους. Αλλά δεν μπορεί 
ν’άκουγε τα όσα έλεγαν είχαν όλοι τις φωνές τους εσκεμμένα χαμη- 
λωμένες. 

Όταν ο ήλιος ανέτειλε, ο Ζαώρδιλ κατέβηκε στην τραπεζαρία του 
Τέλους του Δρόμου και είδε την Έρικα να τον περιμένει καθισμένη 
σ’ένα τραπέζι. Την αναγνώρισε αμέσως παρότι πάλι φορούσε την 
κουκούλα της. Εκτός από εκείνη, ήταν και κάμποσοι άλλοι πελάτες 
στο πανδοχείο οι οποίοι έπαιρναν το πρωινό τους. Μια σερβιτόρα 
χασμουριόταν καθώς πήγαινε προς την κουζίνα. 

«Θα καθίσεις για πρωινό, ή θα φύγουμε κατευθείαν;» ρώτησε η 
Έρικα όταν ο Ζαώρδιλ πλησίασε το τραπέζι της. 

«Δεν είμαι άνθρωπος του πρωινού.» 

Η Έρικα σηκώθηκε από την καρέκλα, ρίχνοντας ένα νόμισμα πλάι 
στην κούπα της. «Φύγαμε.» 

Ο Ζαώρδιλ άνοιξε τη δερματόπορτα του πανδοχείου και βγήκαν 
στην Πάνω Αγορά, όπου, μέσα στο ξημέρωμα, οι λιγοστοί ήχοι α- 
κούγονταν έντονα: τροχοί κάρων που κυλούσαν πάνω στο πλακό- 
στρωτο - οπλές αλόγων, και χρεμετίσματα - μηχανές μεταφορικών 
οχημάτων - φωνές εμπόρων και αχθοφόρων. 

Ο άνθρωπος που έψαχναν ο Ζαώρδιλ και η Έρικα άφηνε την άμα- 
ξά του στις νοτιοδυτικές παρυφές της Πάνω Αγοράς, σύμφωνα μ’ό,τι 

είχε πει ο Χίρμωντ. Έτσι εκεί τον αναζήτησαν. Και εκεί τον συνά- 
ντησαν, επάνω που ήταν έτοιμος να φύγει. Του ζήτησαν να περιμέ- 
νει, και τον ρώτησαν πού είχε ακούσει για τους Ζωντανούς-Νεκρούς, 
ποιος του είχε αναφέρει ότι ήταν κάποτε στις υπηρεσίες της Παντο- 
κράτειρας. Ο μεταφορέας τούς ατένισε αμήχανα, με δισταγμό και 
κάποιο φόβο. Η Έρικα έβγαλε ένα χαρτονόμισμα πέντε θηρεύσιμων 
από μια τσέπη της και του έδωσε. ( Πολύ εύκολα δίνει χρήματα! πα- 
ρατήρησε ο Ζαώρδιλ.) Ο μεταφορέας χαμογέλασε δείχνοντας ευχα- 
ριστημένος. Τους είπε ότι είχε ακούσει για τους Ζωντανούς-Νεκρούς 
από έναν έμπορο. «Το έλεγε σ’έναν άλλο, που δεν τον ξέρω, κι απλά 
το πήρε τ’ αφτί μου.» Τους ανέφερε, φυσικά, το όνομα του εμπόρου, 
καθώς και πού μπορούσαν να τον βρουν. Πουλούσε τροχούς - για 
όχημα κάθε είδους, μηχανοκίνητο ή μη - και άλλα παρεμφερή εξαρ- 
τήματα. Είχε το κατάστημά του στην Πάνω Αγορά. 

Η Έρικα είπε στον Ζαώρδιλ πως τον ήξερε αυτό τον έμπορο, κα- 
θώς έβλεπαν τον μεταφορέα να ξεμακραίνει επάνω στην άμαξά του, 
χτυπώντας το άλογο με τα λουριά. 

«Έχεις πάρε-δώσε μαζί του;» τη ρώτησε ο Σκοτωμένος. 

«Όχι ακριβώς πάρε-δώσε, αλλά είναι γνωστός. Βασικά, ποτέ δεν 
έχω αγοράσει κάτι από αυτόν.» 

«Το δίκτυό σου δεν χρησιμοποιεί οχήματα;» 

«Δεν είμαστε τόσο εξαπλωμένοι ακόμα. Σου είπα: μόνο μέσα στη 
Νασόλκαθ λειτουργούμε. Προς το παρόν.» 

Ο Ζαώρδιλ αναρωτήθηκε τι μπορεί να σήμαινε αυτό το προς το 
παρόν, μα δεν ρώτησε. 

Πήγαν στο κατάστημα του εμπόρου και το βρήκαν κλειστό. Δεν εί- 
χε ανοίξει ακόμα. Οπότε κάθισαν σε κάτι σκαλοπάτια όπου η Έρικα 
οδήγησε τον Ζαώρδιλ και περίμεναν. 

«Πόσους κατασκόπους έχεις, λοιπόν;» τη ρώτησε εκείνος. «Ακόμα 
δεν μου έχεις πει· και μέχρι στιγμής δεν έχω δει κανέναν. Αν κατα- 
λάβω ότι με δουλεύεις....» Εσκεμμένα δεν ολοκλήρωσε τη φράση 
του. 

Τα γαλανά της μάτια τον αγριοκοίταξαν μέσα απ’την κουκούλα 
της. «Δεν σε δουλεύω! Έχω αρκετούς ανθρώπους στο δίκτυό μου.» 

«Πρώην Παντοκρατορικούς;» 

«Μερικοί μόνο.» 

«Κι οι άλλοι;» 

«Διάφοροι τύποι.» 



78 | Κώστας Βουλαζέρης 


«Ξέρουν ότι κάποτε δουλεύατε για την Παντοκράτειρα;» 

«Ναι. Και δεν τους πειράζει.» 

Αναρωτιέμαι τι είδους άνθρωποι είναι... σκέφτηκε ο Ζαώρδιλ. 

Η Έρικα πρόσδεσε: «Έχω κι έναν μάγο. Του τάγματος των Διαλο- 
γιστούν.» 

«Παλιός Παντοκρατορικός;» 

«Ναι.» 

«Πόσοι είστε, συνολικά;» 

«Δεκάξι.» 

«Όχι και τόσοι πολλοί.» 

«Τι περίμενες;» έκανε απότομα η Έρικα. «Μη νομίζεις, όμως, ότι 
δεν έχουμε τα πλοκάμια μας απλωμένα παντού!» 

Ο Ζαώρδιλ είδε έναν άντρα να πλησιάζει το κλειστό κατάστημα 
που τους ενδιέφερε. «Αυτός είναι;» 

«Ναι. Και είμαστε τυχεροί που είναι μόνος του.» Σηκώθηκε απ’τα 
σκαλοπάτια. 

«Τι θες να πεις Είμαστε τυχερού; Ποιος μπορεί να-;» 

«Έχει κι έναν βοηθό, απ’ό,τι ξέρω.» 

Πλησίασαν γρήγορα τον έμπορο καθώς εκείνος ξεκλείδωνε το κα- 
τάστημα και έμπαινε. Τον ακολούθησαν μέσα κι έκλεισαν την πόρτα 
πίσω τους. Εκείνος φάνηκε ταραγμένος. Η Έρικα τού είπε να μη 
φοβάται: μια πληροφορία ήθελαν μόνο. Κι εξακολουθούσε να φορά 
την κουκούλα της· η όψη της ήταν αόρατη μες στο μισοσκόταδο του 
καταστήματος, όπου τα παραθυρόφυλλα ήταν ακόμα κλειστά και 
μονάχα μια αδύναμη ενεργειακή λάμπα αναμμένη. 

«Δεν πουλάω πληροφορίες,» αποκρίθηκε, εχθρικά, ο έμπορος. 
«Και δε μ’αρέσει ο τρόπος σας! Γιατί κλείσατε την πόρτα μου;» 

«Ακούσαμε πως κάποιος σού είπε ότι οι Ζωντανοί-Νεκροί κάποτε 
υπηρετούσαν την Παντοκράτειρα,» εξήγησε η Έρικα. «Θέλουμε α- 
πλά να μάθουμε ποιος ήταν αυτός.» 

«Δεν ξέρω για τι πράγμα μιλάτε. Φύγετε απ’το μαγαζί-!» 

Ο Ζαώρδιλ τον άρπαξε απ’τον γιακά και τον κόλλησε στον τοίχο. 
«Σε ρωτήσαμε ευγενικά. Δεν είναι τόσο σπουδαίο να μας δώσεις μια 
απλή απάντηση. Είναι;» 

Ο έμπορος τώρα είχε τρομάξει. Ζήτησε συγνώμη αν είχε μιλήσει 
απότομα - δεν ήθελε να φανεί αγενής, είπε. Καταλάβαινε πως δεν 
είχαν έρθει για να τον ενοχλήσουν απλώς ήθελαν να μάθουν κάτι. 

«Εγώ, όμως, δεν ξέρω ποιοι είστε... Δεν... δεν ξέρω τίποτα για 
σας...» 

«Και δεν χρειάζεται να μάθεις.» 

«Μπορεί όμως να γίνουμε πελάτες σου αν φανείς συνεργάσιμος,» 
πρόσθεσε, διπλωματικά, η Έρικα, πίσω απ’τον Ζαώρδιλ. 

Ο έμπορος φάνηκε να συμβιβάζεται μ’αυτό. Τους αποκρίθηκε ότι 
ήξερε έναν άλλο έμπορο που ονομαζόταν Καντάρφιλ, και ο Καντάρ- 
φιλ είχε πει σ’εκείνον και μερικούς άλλους ότι γνώριζε κάποιους μι- 
σθοφόρους που μόλις τώρα είχαν έρθει στην πόλη και που τον είχαν 
βοηθήσει, μάλιστα, να φτάσει ώς εδώ αντιμετωπίζοντας τους ληστές 
της Γαλανής Δράκαινας. Ο Καντάρφιλ είπε, επίσης, ότι αυτοί - οι 
Ζωντανοί-Νεκροί - ίσως μπορούσαν να αντιμετωπίσουν και τους 
ληστές που λυμαίνονταν τις περιοχές ανατολικά της Νασόλκαθ. 

«Και ανέφερε ότι οι Ζωντανοί-Νεκροί ήταν κάποτε στη δούλεψη 
της Παντοκράτειρας;» ρώτησε ο Ζαώρδιλ. Θα τον σκοτώσω! Του 
είχα ζητήσει να μην το πει πουθενά , και με αγνόησε! 

«Ναι, το ανέφερε σε κάποια στιγμή. Είπε ότι είναι από τη Χόλκε- 
ραλ. Μετά, όμως, τα μάσησε... Ήταν και λιγάκι πιωμένος. Αλλά δε 
νομίζω πως είπε ψέματα...» 

Οι σκιές πύκνωναν στην Πάνω Αγορά καθώς ο Καντάρφιλ επέστρε- 
φε στο Τέλος του Δρόμου μαζί με μερικούς από τους βοηθούς του. Οι 
δουλειές του είχαν πάει καλά, τις ημέρες που βρισκόταν στη Νασόλ- 
καθ. Όχι πολύ καλά, αλλά αρκετά καλά για τα δεδομένα της οικονο- 
μικής κατάστασης που επικρατούσε τον τελευταίο καιρό. Δεν σκό- 
πευε να φύγει ακόμα από την πόλη· θα έμενε κι άλλο. Μέχρι να που- 
λήσει σχεδόν όλη την πραμάτεια του. Χρειαζόταν τα χρήματα. 

Κι επιπλέον - έπρεπε να το παραδεχτεί - φοβόταν να φύγει. Πώς 
θα επέστρεφε στη Χόλκεραλ; Την Ψηλή Γέφυρα την έλεγχε η Σαρ- 
ντίκα-Νοθ' δεν υπήρχε περίπτωση, επομένως, να περάσει από εκεί. 
Και το πέρασμα μέσα από τους Καταρράκτες, πίσω από τη διαστα- 
σιακή δίοδο για Χάρνταβελ, δεν νόμιζε ότι το θυμόταν τόσο καλά 
ώστε να επιχειρήσει να πάει από εκεί μόνος. Εκτός του ότι, φυσικά, 
αυτό θα ήταν επικίνδυνο. Θυμόταν πολύ καλά εκείνο τον δαίμονα 
που είχε, την προηγούμενη φορά, ξεπροβάλει μέσα από το ρέμα, κα- 
θώς και τους πτεροδάκτυλους που κοίταζαν από τους κρημνούς· και, 
βέβαια, ένα σωρό άλλα θηρία και θεοί τριγύριζαν σ’ εκείνα τα άγρια 
μέρη. Σίγουρα, ο Καντάρφιλ χρειαζόταν προστασία για να περάσει 

από εκεί. Μισθοφόρους. Και δεν νόμιζε πως οποιοιδήποτε μισθοφό- 
ροι θα δέχονταν ν’ακολουθήσουν έναν τέτοιο αβέβαιο δρόμο. Ποιος 
ήξερε αυτό το περίεργο μονοπάτι εκτός από τον Σκοτωμένο και τους 
ανθρώπους του; Ο Καντάρφιλ από εκείνον το είχε ακούσει για πρώ- 
τη φορά, και ήταν χρόνια στο εμπόριο. 

Αν είναι να ξαναπεράσω από εκεί , πρέπει να περάσω μαζί με τους 
Ζωντανούς-Νεκρούς , σκεφτόταν καθώς πλησίαζε το πανδοχείο, α- 
γνοώντας τις μυρωδιές ενός ψητοπωλείου που του έσπαγαν τη μύτη. 
Και πόσο θα ζητήσουν να πληρωθούν;... Ο Καντάρφιλ είχε μαζέψει 
κάμποσα χρήματα από τις πωλήσεις· δεν ήθελε τώρα να τα χάσει για 
να επιστρέφει. Αλλά σίγουρα δεν χρειαζόταν να προσλάβει όλους 
τους Ζωντανούς-Νεκρούς... Θα δέχονταν, άραγε, μονάχα μερικοί να 
πάνε μαζί του ώς τη Χόλκεραλ; 

Το θέμα αυτό τον προβλημάτιζε από τότε που είχε πρωτοέρθει στη 
Νασόλκαθ, και όσο οι ημέρες περνούσαν ήξερε ότι έπρεπε να βρει 
μια λύση... 

Πώς θα γυρίσω στη Χόλκεραλ; Η Νελμίρα, η γυναίκα του, στο τέ- 
λος θ’άρχιζε να ανησυχεί γι’ αυτόν, αν αργούσε περισσότερο από ό,τι 
στα συνηθισμένα του ταξίδια. 

Ο Καντάρφιλ μπήκε στην απογευματινή βαβούρα της τραπεζαρίας 
του Τέλους του Δρόμου και, καθώς βάδιζε προς τη σκάλα, παρατή- 
ρησε πως κάποιοι από τους Ζωντανούς-Νεκρούς που κάθονταν 
σ’ ένα τραπέζι τον κοίταζαν καλά-καλά. Τι έχουν αυτοί; 

Τους αγνόησε και, αφού χαιρέτησε τους βοηθούς του, πήγε προς 
το δωμάτιό του γιατί ήταν κουρασμένος. Όλη την ημέρα δούλευε. 
Και ήθελε, οπωσδήποτε, να κάνει κι ένα μπάνιο. Δεν ανέβηκε τη 
σκάλα - μπήκε στον ανελκυστήρα δίπλα από αυτήν και, πατώντας το 
τελευταίο κουμπί στην κονσόλα του, έφτασε στον τελευταίο όροφο 
του Τέλους του Δρόμου. Ο Καντάρφιλ είχε κλείσει ένα από τα καλύ- 
τερα δωμάτια του πανδοχείου. Αφού θα έμενε εδώ για κάποιες ημέ- 
ρες, τουλάχιστον ας κοιμόταν σ’ ένα όμορφο μέρος με λουτρό και α- 
νέσεις. 

Ξεκλείδωσε την πόρτα και μπήκε, βλέποντας πως το κρεβάτι ήταν 
στρωμένο και όλα συγυρισμένα. Άρχισε να γδύνεται για να κάνει 
μπάνιο, όταν η πόρτα χτύπησε. 

«Ποιος είναι;» 

«Ο Ζαώρδιλ.» 

Τι μπορεί να ήθελε ο Σκοτωμένος; Είχε, άραγε, κι εκείνος συμπε- 
ράνει πως ο Καντάρφιλ θα χρειαζόταν κάποιους για να τον συνοδέ- 
ψουν στην επιστροφή του στη Χόλκεραλ; 

Άνοιξε την πόρτα, και ο Ζαώρδιλ μπήκε αμέσως, σπρώχνοντάς τον 
και ρίχνοντάς τον στο πάτωμα. Μαζί με τον Σκοτωμένο μπήκε κι ο 
Νικηφόρος ο Κολπατζής κι έκλεισε την πόρτα με το πόδι. Τραβώ- 
ντας τον σύρτη, την αμπάρωσε πίσω του. 

Ο Καντάρφιλ τούς κοίταζε με γουρλωμένα μάτια, ακόμα πεσμένος 
στο πάτωμα και μισοντυμένος. Είχε προλάβει να βγάλει το πουκάμι- 
σό του, τις μπότες, και τις κάλτσες του προτού η πόρτα χτυπήσει. 

«Μου είπες ψέματα,» τον κατηγόρησε ο Ζαώρδιλ. 

«Τι πράγμα;...» Ο Καντάρφιλ άρχισε να σηκώνεται, και ο Σκοτω- 
μένος αισθάνθηκε μια παρόρμηση να τον ξανασπρώξει, ή να τον αρ- 
πάξει απ’τον λαιμό, αλλά συγκρότησε τον εαυτό του. 

«Υποσχέθηκες ότι δεν θα έλεγες σε κανέναν ότι κάποτε υπηρετού- 
σαμε την Παντοκράτειρα-» 

«Μα δεν - δεν το είπα πουθενά! Το ορκί-!» 

«Μη μου λες ξανά ψέματα!» φώναξε ο Ζαώρδιλ. 

Ο Καντάρφιλ έκανε ένα βήμα όπισθεν, ψελλίζοντας: «Κάποιος... 
κάποιος σε...» 

«Κάποιος,» είπε ο Ζαώρδιλ, «διέδωσε ότι υπηρετούσαμε την Πα- 
ντοκράτειρα! Ακόμα και η Πρώτη Φύλακας του Ηγεμόνα το ξέρει! 
Σε λίγο, πιθανώς, οι πάντες θα το ξέρουν! Εξαιτίας σου.» 

«Δεν μίλησα ποτέ στην Πρώτη Φύλακα - σ’τ’ορκίζομαι!» 

«Το ανέφερες, όμως, σε άλλους. Ρώτησα και μου το είπαν.» 

«Ποιος σ’το είπε;» 

Ο Ζαώρδιλ τού απάντησε, και ο Καντάρφιλ ξεροκατάπιε. «Ναι... 
ίσως...» αποκρίθηκε. «Κοίτα. Δεν τους το είπα ακριβώς. Για μια 
στιγμή μού ξέφυγε. Τους έλεγα για εσάς. Τους μιλούσα για να σας 
προσλάβουν! Μήπως κάποιος χρειαζόταν τις υπηρεσίες σας. Είναι 
όλοι τους έμποροι της περιοχής. Βασικά, δε νόμιζα ότι θα το έπαιρ- 
ναν στα σοβαρά - δεν το έκανα επίτηδες. Μου ξέφυγε, εκεί που τα 
πίναμε όλοι μαζί. Κι όταν με ρώτησαν, απάντησα πως όχι, μάλλον 
όχι, δεν μπορεί να ήσασταν Παντοκρατορικοί, μάλλον η ιδέα μου θα 
ήταν...» 

«Κατάλαβαν, όμως, ότι τους έλεγες ψέματα,» είπε ο Νικηφόρος. 

Ο Καντάρφιλ πήρε μια βαθιά ανάσα, νευρικά. «Μπορεί... Δεν εί- 
μαι...» 

«Δεν είσαι αξιόπιστος· αυτό είναι το βέβαιο,» τόνισε ο Νικηφόρος. 

«Για μια στιγμή! Σας βρήκα δουλειά, όπως σας υποσχέθηκα! Δεν 
μιλήσατε με τον-;» 

«Μιλήσαμε μαζί του,» τον διέκοιμε ο Ζαώρδιλ, «αλλά δεν είμαστε 
σίγουροι ότι θέλουμε να δεχτούμε να πάμε ανατολικά εκεί όπου-» 

«Δε φταίω εγώ γι’αυτό! Τι να κά-;» 

«Δεν είναι εκεί το πρόβλημά μας μαζί σου, Καντάρφιλ!» 

Ο έμπορος αναστέναξε. «Το ξέρω... Με συγχωρείτε. Δεν το έκανα 
επίτηδες. Δεν φανταζόμουν ότι θα σας προκαλούσα τέτοιο πρόβλη- 
μα...» 

«Και τι φανταζόσουν;» είπε ο Νικηφόρος. «Ότι θα μας συμπαθού- 
σαν εδώ όταν μάθαιναν πως κάποτε ήμασταν στο Στρατό της Πα- 
ντοκράτειρας;» 

«Δε νομίζω κανένας να σας πειράξει χωρίς λόγο. Στη Νασόλκαθ 
είμαστε, όχι σε καμία μικρή πόλη γεμάτη αγρίους...» 

Ο Νικηφόρος ρουθούνισε για να δείξει τη γνώμη του γι’αυτό. «Να 
τον σφάξουμε τώρα, αρχηγέ, ή αφού του κόψω τη γλώσσα;» ρώτησε 
τον Σκοτωμένο. 

«Ε!» ούρλιαξε ο Καντάρφιλ. «Τι νομίζεις ότι-!» 

«Άσε τις μαλακίες,» είπε ο Ζαώρδιλ στον Νικηφόρο. «Τρομάζεις 
τους πελάτες.» 

Ο Κολπατζής γέλασε. 

Ο Σκοτωμένος μειδίασε πλατιά. 

Ο Καντάρφιλ αισθάνθηκε ότι μπορούσε, ξαφνικά, πάλι να ανασά- 
νει. «Αυτό δεν ήταν αστείο,» τους πληροφόρησε έντονα. 

Κεφάλαιο Έβδομο 

Ανταλλαγή Χρημάτων, και Ιστοριών 


Το όνομά της ήταν Ρίλκα της Νασόλκαθ και εμπορευόταν δέρματα 
από θηρία και μεταλλεύματα από τα ορυχεία στους Καταρράκτες. 
Τα έπαιρνε από εδώ και τα μετέφερε στις Ενδότερες Πολιτείες. Τώ- 
ρα, όμως, όλοι όσοι έκαναν εμπόριο μ’αυτές τις περιοχές είχαν πρό- 
βλημα, γιατί η Σαρντίκα-Νοθ, η Γαλανή Δράκαινα, είχε καταλάβει 
το Οχυρό της Ψηλής Γέφυρας: κι από εκεί ήταν που έπρεπε κάποιος 
να περάσει προκειμένου να φτάσει στο μονοπάτι που διέσχιζε τα 
βουνά και κατέληγε στις Ενδότερες Πολιτείες. 

Η Ρίλκα, ωστόσο, είχε ακούσει και για ένα άλλο μονοπάτι, από ε- 
τούτη τη μεριά του ποταμού Νίρφεβ. Περνούσε από τα Πυρόκενα 
Όρη και ονομαζόταν Πέρασμα του Χρυσού Καβαλάρη, εξαιτίας του 
μύθου που υπήρχε γι’αυτό. Κανένας έμπορος της Νασόλκαθ δεν το 
χρησιμοποιούσε. Δεν ήταν βέβαιοι πως ήταν ασφαλές. Η Ρίλκα ήθε- 
λε να το ερευνήσει για να βεβαιωθεί· κι αν συμπέραινε πως όντως 
υπήρχε κίνδυνος, τότε - ελπίζοντας πάντα ότι θα ήταν μικρότερος 
από αυτόν της Σαρντίκα-Νοθ - θα φρόντιζε να τον διαλύσει ώστε να 
ανοίξει το μονοπάτι και, επομένως, το εμπόριο. 

Γιατί, τι άλλος τρόπος υπήρχε για να συνεχίσει να εμπορεύεται με 
τις Ενδότερες Πολιτείες; Μονάχα να χρησιμοποιήσει αεροσκάφη. 
Αλλά δεν είχε τέτοια στην κατοχή της και, για να τα μισθώσει, τα 
έξοδα θα ήταν πολλά, αφού θα έπρεπε να είναι μεγάλα ώστε να 
φορτώσει εκεί τα εμπορεύματά της. Επιπλέον, στα μεγάλα αερο- 
σκάφη κάποιος μάγος επιβαλλόταν να δουλεύει για να ρυθμίζει τη 
ροή της ενέργειας - που σήμαινε ότι κι αυτός θα έπρεπε να πληρω- 
θεί για τις υπηρεσίες του. Και οι μάγοι δεν έπαιρναν λίγα χρήματα... 

Επομένως, καλύτερα η Ρίλκα να προσπαθούσε πρώτα να δει τι γι- 
νόταν στο Πέρασμα του Χρυσού Καβαλάρη. Είχε μιλήσει σε μερι- 
κούς ανθρώπους, για να τους προσλάβει γι’αυτή τη δουλειά, μα κα- 
νένας ώς τώρα δεν είχε δεχτεί. Ίσως να έφταιγε η φήμη του περά- 
σματος, υπέθετε η Ρίλκα - αλλά, μάλλον, εκείνο που έφταιγε ήταν μια 
άλλη φήμη που κυκλοφορούσε: ότι σύντομα ο Ηγεμόνας θα συγκέ- 



84 | Κώστας Βουλαζέρης 


ντρωνε στρατό από μισθοφόρους για να επιτεθεί στο Οχυρό της Ψη- 
λής Γέφυρας. Και οι περισσότεροι μισθοφόροι δεν ήθελαν να είναι 
αλλού όταν η στρατολόγηση θα άρχιζε. Ο Ηγεμόνας λεγόταν πως 
πλήρωνε καλά, και από τη νίκη ενάντια στους ληστές της Γαλανής 
Δράκαινας σίγουρα το πλιάτσικο δεν θα ήταν μικρό. 

Ωστόσο, δεν μπορεί κάποιοι να μην ενδιαφέρονταν να ερευνήσουν 
το πέρασμα, σκεφτόταν η Ρίλκα. Ήταν, εξάλλου, νωρίς ακόμα. Εδώ 
και τέσσερις μέρες είχε ξεκινήσει να αναζητά... 

Καθόταν και κάπνιζε στο μπαλκόνι του οροφοδιαμερίσματός της, 
στο πέμπτο πάτωμα μιας πολυκατοικίας ανάμεσα στην Οδό του Η- 
γεμόνα και στη Λεωφόρο των Τροχών, όταν ο άντρας της ήρθε κρα- 
τώντας τον τηλεπικοινωνιακό δίαυλο στο χέρι. 

«Σε ζητάνε. Κάποιος Ζαώρδιλ ο Σκοτωμένος.» 

Η Ρίλκα σηκώθηκε από την καρέκλα της και πήρε τον δίαυλο. 
«Ναι;» 

Ήταν βράδυ τότε, και το επόμενο πρωί ξύπνησε νωρίς και πήγε 
στην αποθήκη της, βόρεια της Πάνω Αγοράς, όπου οι Ζωντανοί- 
Νεκροί θα έρχονταν να τη συναντήσουν. 

Η αποθήκη ήταν ένα αρκετά μεγάλο οικοδόμημα, ισόγειο, αλλά με 
ευρύχωρα υπόγεια από κάτω. Πλάι του υπήρχε ένας χώρος στάθ- 
μευσης όπου, επί του παρόντος, ένα ψηλό φορτηγό όχημα ήταν στα- 
ματημένο - και δεν προ βλεπόταν να ξεκινήσει μέχρι που να ανοίξει 
πάλι το εμπόριο. 

Η Ρίλκα στεκόταν μπροστά στο ένα ανοιχτό φύλο της πύλης της 
αποθήκης, ντυμένη με καφετί φόρεμα από δέρμα Μεγαθήριου (ένα 
από τα ακριβότερα δέρματα που εμπορευόταν) και ψηλές μαύρες 
μπότες που κρύβονταν πίσω από τον ποδόγυρο. Στους ώμους της 
ήταν ριγμένος ένας βαθυγάλανος μανδύας με άσπρα νερά. Από τη 
ζώνη της κρεμόταν ένα μικρό πιστόλι. Τα δάχτυλα του αριστερού της 
χεριού ήταν γεμάτα μικρά δαχτυλίδια, και στο μικρό δάχτυλο υπήρ- 
χε ένα μεγαλύτερο δαχτυλίδι που επάνω του γυάλιζε ένας λίθος. Το 
δέρμα της εμπόρισσας ήταν κατάμαυρο και τα μαλλιά της κόκκινα, 
τώρα δεμένα αλογοουρά πίσω απ’το κεφάλι της. 

Παραδίπλα στεκόταν ο φρουρός της αποθήκης, φορώντας αλεξί- 
σφαιρη πανοπλία με κομμάτια μετάλλου και δέρματος, κι έχοντας τα 
χέρια του σταυρωμένα εμπρός του. Στον ώμο του κρεμόταν ένα 
τουφέκι - στη μέση του ένα σπαθί κι ένα μεγάλο πιστόλι. 

Ο Ζαώρδιλ ο Σκοτωμένος πλησίασε μαζί με τη Νιρκέκα και τον Νι- 
κηφόρο τον Κολπατζή, και καλημέρισε την εμπόρισσα. 

«Θα το αναλάβετε, λοιπόν...» είπε η Ρίλκα. 

«Ναι,» αποκρίθηκε ο Ζαώρδιλ. «Μας έχουν γίνει και χειρότερες 
προσφορές όσο είμαστε εδώ.» 

«Δε νομίζω η δική μου να είναι και τόσο άσχημη...» 

«Η αμοιβή θα μπορούσε νάταν και μεγαλύτερη,» είπε ο Σκοτωμέ- 
νος, ελπίζοντας πως αυτό ίσως να την έκανε να αυξήσει τα χρήματα. 
«Εκατό-πενήντα θηρεύσιμα δεν είναι πολλά.» 

«Για έρευνα μόνο,» τόνισε η Ρίλκα. «Αν χρειαστεί να αντιμετωπί- 
σετε κινδύνους, θα πληρωθείτε περισσότερο.» 

«Δε σκέφτεσαι να τα αυξήσεις, λοιπόν...» 

«Όχι από τώρα.» 

Υπάρχουν κι έιλλοί που προσφέρονταί να ερευνήσουν το πέρασμα , 
αναρωτήθηκε ο Ζαώρδιλ, ή τα οικονομικά της δεν πάνε καλά; Μπο- 
ρεί, όμως, απλώς να ήταν δύσκολη στα παζάρια γενικά... Δυστυχώς, 
ο Σκοτωμένος δεν είχε περιθώρια για διαπραγματεύσεις: οι Ζωντα- 
νοί-Νεκροί χρωστούσαν, και τα εφόδια, επίσης, τους τελείωναν. 
«Καλώς,» είπε. «Εκατό θηρεύσιμα, όμως, θα μου τα δώσεις τώρα ως 
προκαταβολή. Δε βάζω τους ανθρώπους μου σε πιθανό κίνδυνο για 
λιγότερα λεφτά.» 

Η Ρίλκα σούφρωσε τα χείλη της που ήταν βαμμένα μοβ. Τελικά εί- 
πε: «Εντάξει. Εκατό προκαταβολή. Θα στείλεις ανιχνευτές;» 

Ο Ζαώρδιλ ένευσε. «Με άλογα και δίκυκλα, και θάχουν μαζί τους 
κι ένα ορνιθόπτερο. Μόνο τον χάρτη θέλω από εσένα, για να βρούμε 
το πέρασμά σου.» 

«Ναι,» είπε η Ρίλκα. «Εδώ τον έχω.» Έβγαλε μια περγαμηνή από 
έναν μικρό σάκο που κρεμόταν από τη ζώνη της και του την έδωσε. 

Ο Σκοτωμένος την ξετύλιξε και είδε πως, μάλλον, ήταν η ίδια που 
τους είχε δείξει και στην τραπεζαρία του Τέλους του Δρόμου. «Εντά- 
ξει,» είπε. 

«Κι εδώ είναι τα χρήματα.» Η Ρίλκα άνοιξε ένα πορτοφόλι κι έ- 
βγαλε από μέσα χαρτονομίσματα. Τα μέτρησε και του τα έδωσε. 

Και ο Ζαώρδιλ τα μέτρησε. Ήταν εκατό θηρεύσιμα ακριβώς. «Τα 
υπόλοιπα θα μου τα δώσεις με το που οι άνθρωποί μου θα επιστρέ- 
φουν. » 

Η Ρίλκα κατένευσε. 

«Κι αν δεν επιστρέφουν, μου χρωστάς δεκαπέντε τοις εκατό πα- 
ραπάνω.» 

Τα μάτια της στένειμαν. «Δεν συμπεριλαμβάνεται το ρίσκο στις 
δουλειές σας;» 

«Μέσα σε εκατό-πενήντα θηρεύσιμα, όχι.» 

Η Ρίλκα δίστασε λίγο ν’απαντήσει αλλά, τελικά, είπε: «Σύμφωνοι. 
Δεκαπέντε τοις εκατό παραπάνω, σε τέτοια περίπτωση - που δεν 
νομίζω να προκύψει.» 

«Ούτε κι εγώ, αλλά πρέπει να έχουμε υπολογίσει κάθε ενδεχόμε- 
νο.» 


Ο Ζαώρδιλ, η Νιρκέκα, και ο Νικηφόρος ανέβηκαν στα δίκυκλα που 
είχαν πάρει μαζί τους (κι αφήσει λίγο πριν από την αποθήκη της 
Ρίλκα) και επέστρεψαν στο Τέλος του Δρόμον. Ο Φέκταρελ και δύο 
από τους ανιχνευτές του τους περίμεναν καθισμένοι έξω από την 
είσοδο του πανδοχείου. Ο Σκοτωμένος, η Νιρκέκα, και ο Νικηφόρος 
σταμάτησαν τα δίκυκλα μπροστά τους, κι ο πρώτος είπε στον Φέ- 
κταρελ ότι μπορούσε να πάρει τους ανθρώπους του και να ξεκινήσει. 

Ύστερα, του έδωσε τον χάρτη της εμπόρισσας. «Να πάρεις μαζί 
σου και τη μάγισσα,» του είπε. «Θα τη χρειαστείς αν, όντως, δαίμο- 
νες κυκλοφορούν σ’ αυτό το μέρος.» 

«Θα την έπαιρνα έτσι κι αλλιώς, αρχηγέ,» αποκρίθηκε ο Φέκταρελ. 

«Πάω τώρα να ξεπληρώσω τον Αρχιφύλακα της Μεγάλης Πύλης,» 
δήλωσε ο Ζαώρδιλ, «με τα χρήματα που μαζέψαμε από την εμπό- 
ρισσα. » 

«Δε φτάνουν για να τον ξεπληρώσεις,» είπε ο Νικηφόρος. «Διακό- 
σια-πενήντα-δύο τού χρωστάμε.» 

«Το ξέρω, αλλά καλύτερα να βλέπει ότι έχουμε αρχίσει να του τα 
επιστρέφουμε. Δε χρειάζεται νάρθετε μαζί μου - θα πάω μόνος.» Η 
μηχανή του δίκυκλού του βούιξε. 

«Εγώ θα έρθω,» είπε η Νιρκέκα. 

«Όπως θέλεις.» Ο Ζαώρδιλ ξεκίνησε το δίκυκλό του κι εκείνη τον 
ακολούθησε. Βγήκαν στη Λεωφόρο των Τροχών και κατευθύνθηκαν 
προς τα νότια, χωρίς να τρέχουν, αποφεύγοντας άλλα οχήματα στο 
δρόμο τους καθώς και πεζούς και ζώα. 

Σταμάτησαν μπροστά στη Μεγάλη Πύλη και ο Ζαώρδιλ ζήτησε 
από τους φρουρούς να μιλήσει στον Αρχιφύλακα Νάρακαμ. Μετά 
από λίγο, εκείνος ήρθε. 

«Δεν περίμενα να ξαναδώ τις δικές σας φάτσες,» είπε κακεντρε- 
χώς. 

«Δε σου είπα ότι θα σε ξεπλήρωνα σύντομα;» 

«Αυτό δεν πάει να πει ότι περίμενα και λεφτά, όμως.» 

Ο Ζαώρδιλ κατέβηκε από το δίκυκλο και τον πλησίασε κρατώντας 
τα χαρτονομίσματα μπροστά του. 

Ο Νάρακαμ τα πήρε από το χέρι του και τα μέτρησε. «Αυτά δεν εί- 
ναι ούτε τα μισό!» παρατήρησε. «Ξεχνάς ότι έχω καλή μνήμη;» 

«Δεν ξεχνάω τίποτα. Αυτά έχω να σου δώσω για την ώρα - τα υπό- 
λοιπα, σε λίγο καιρό.» 

«Η προθεσμία συνεχίζει νάναι ένας μήνας.» 

«Σου είπα, δεν ξεχνάω τίποτα.» 

«Θα δούμε.» Ο Νάρακαμ έκρυψε τα χαρτονομίσματα μέσα στην 
ενδυμασία του. 

Η Νιρκέκα είπε, ακόμα καβαλώντας το δίκυκλό της: «Μην τα φας 
όλα στις πουτάνες...» 

Ο Νάρακαμ τής έριξε ένα βλέμμα που πετούσε φωτιές. «Δε νομίζω 
ότι σ’άκουσα καλά, μισθοφόρε!» 

«Η φίλη μου συχνά παραμιλάει,» είπε ο Ζαώρδιλ με σοβαρή όψη 
(αν και ήθελε να γελάσει). «Δε μιλούσε σε σένα.» 

«Δεν ξέρω αν τάχατε συνήθειο να μιλάτε στον εαυτό σας όταν φο- 
ρούσατε τα άσπρα, αλλά τώρα τα πράγματα έχουν αλλάξει!» είπε ο 
Νάρακαμ· και, στρέφοντάς τους την πλάτη, έφυγε. 

Άσπρες ήταν οι στολές των πολεμιστών της Παντοκράτειρας. Επο- 
μένως, κι αυτός γνώριζε για το παρελθόν των Ζωντανών-Νεκρών. Η 
Ραλκάβδη, μάλλον, δεν δίστασε να ενημερώσει όλη τη φρουρά της 
πόλης για εμάς, σκέφτηκε ο Ζαώρδιλ. 

«Το καθίκι!» μούγκρισε η Νιρκέκα. «Κατάλαβες γιατί το είπε αυ- 
τό; Για να μας απειλήσει δήθεν - ότι ξέρει ποιοι είμαστε.» 

«Κι εσύ, όμως, δεν ήταν απαραίτητο να τον βρίσεις.» Ο Σκοτωμέ- 
νος καβάλησε το δίκυκλό του κι άρχισαν να κινούνται ξανά επάνω 
στη Λεωφόρο των Τροχών. 

«Δεν τον έβρισα.» 

«Σα βρισιά μού φάνηκε εμένα.» 

«Πιστεύεις ότι ένα τέτοιο κάθαρμα δεν θα κλέβει μέρος του φόρου 
που παίρνει από τη Μεγάλη Πύλη;» 

Ο Ζαώρδιλ δεν θέλησε να απαντήσει. 

Όταν το βράδυ ήρθε στη Νασόλκαθ, ο Φέκταρελ, η Φαίδρα’λι, και 
μερικοί άλλοι είχαν προ πολλού φύγει για το Πέρασμα του Χρυσού 
Καβαλάρη, και ο Ζαώρδιλ, η Νιρκέκα, κι ο Νικηφόρος κάθονταν 
σ’ ένα από τα τραπέζια του Τέλους του Δρόμου πίνοντας, τρώγοντας, 
και συζητώντας σχετικά με τις διάφορες πιθανές δουλειές που τους 
είχαν παρουσιαστεί. 

«Η μόνη αξιόλογη δουλειά είναι αυτή με τους ληστές 
στ’ανατολικά,» έλεγε η Νιρκέκα. «Δεν υπάρχει άλλη. Οι άλλες θα 
μας μπλέξουν.» 

«Κι αυτή, όμως, επικίνδυνη φαίνεται,» είπε ο Νικηφόρος. «Όσοι 
πήγαν δεν γύρισαν. Και ρωτώντας λίγο μέσα στην πόλη έμαθα ότι 
δεν ήταν τελείως άχρηστοι αυτοί που πήγαν.» 

«Δηλαδή;» 

«Ακόμα και τα Οπλισμένα Κτήνη έστειλαν ανθρώπους τους. Πενή- 
ντα μαχητές, οπλισμένους ώς τα δόντια, μαζί με άρματα και άλογα. 
Ένας επέστρεψε στη Νασόλκαθ, κουτσαίνοντας, χωρίς άλογο, χωρίς 
άρμα, χωρίς ούτε καν ρούχα.» 

«Σοβαρολογείς;» 

«Τον είχαν βιάσει, επίσης, αν οι φήμες αληθεύουν. Και του είχαν 
κόψει τον τένοντα της δεξιάς φτέρνας· δεν πρόκειται να ξανατρέξει 
ο τύπος, είναι σίγουρο. 

»Δυο άλλες μισθοφορικές ομάδες - πολύ μικρότερες από τα Οπλι- 
σμένα Κτήνη - που πήγαν ολόκληρες για να αντιμετωπίσουν τους 
ληστές στ’ανατολικά εξαφανίστηκαν τελείως - μαζί με τους εξοπλι- 
σμούς τους κι ό,τι άλλο κουβαλούσαν. Μπορεί οι έμποροι εδώ να λέ- 
νε πως οι ληστές θάναι αποδυναμωμένοι, αλλά εγώ νομίζω 
τ’αντίθετο, ύστερα από τόσα εφόδια που θα έχουν μαζέψει.» 

Η Νιρκέκα συνοφρυώθηκε καθώς έπινε μπίρα από τη μεγάλη κού- 
πα της. 

«Τι είπε εκείνος ο κουτσός που γύρισε;» ρώτησε ο Ζαώρδιλ. «Τους 
είχαν στήσει ενέδρα;» 

«Ναι,» απάντησε ο Νικηφόρος. «Τα μέρη ανατολικά από δω είναι 
άγρια, κι υπάρχουν ένα σωρό κρυψώνες και μονοπάτια, όπως ξέρεις, 
αρχηγέ.» 

Δυο άνθρωποι πλησίασαν τότε το τραπέζι τους. Οι Ζωντανοί- 
Νεκροί στράφηκαν και είδαν την Έρικα μαζί μ’έναν άγνωστο άντρα, 
μαυρόδερμο με καστανά μαλλιά και μούσι. Κρατούσε ένα κοντό ρα- 
βδί που επάνω του γυάλιζαν μικροί κρύσταλλοι και κάτοπτρα. 

Ο Διαλογίστής που μου είπε; αναρωτήθηκε ο Ζαώρδιλ. 

«Καλησπέρα,» χαιρέτησε η Έρικα. «Να καθίσουμε;» 

«Δε θα θέλαμε να σε διώξουμε,» της είπε ο Νικηφόρος, κι εκείνη 
κάθισε μαζί με τον μαυρόδερμο άντρα. 

«Ο κύριος;» ρώτησε ο Νικηφόρος. 

«Ναλτάφιρ’χοκ,» συστήθηκε ο ίδιος. 

Ο Νικηφόρος συνοφρυώθηκε. «Ναλτάφιρ; Μοργκιανό όνομα, σω- 
στά;» 

«Από τη Μοργκιάνη είναι,» εξήγησε η Έρικα, «αλλά έχει ξεμείνει 
εδώ μαζί μας - και με βοηθάει στις δουλειές μου με τη μαγεία του.» 

«Στη Ρελκάμνια νομίζω πως είχα ακούσει μια γυναίκα από τη 
Μοργκιάνη να τη λένε Ναλτάφιρ,» είπε ο Νικηφόρος. «Δεν είναι γυ- 
ναικείο όνομα;» 

Ο Ναλτάφιρ’χοκ χαμογέλασε. «Στη Μοργκιάνη έχουμε ονόματα 
που είναι, συγχρόνως, και αντρικά και γυναικεία, φίλε μου.» 

«Μπορεί να σ’αρέσει αυτή η διάσταση, Νικηφόρε,» πείραξε ο 
Ζαώρδιλ τον Κολπατζή. 

Εκείνος τον λοξοκοίταξε. «Τώρα αρχίζεις εσύ τις μαλακίες, αρχη- 
γέ.» 

Ο Σκοτωμένος μειδίασε. 

Η Νιρκέκα ρώτησε την Έρικα: «Τι θέλεις από εμάς τώρα; Πληρω- 
μή που μας βοήθησες να εντοπίσουμε την προδοσία του Καντάρ- 
φιλ; » 

(«Τη μαλακία του, θες να πεις,» μουρμούρισε ο Νικηφόρος ο Κολ- 
πατζής, σαν υποβολέας, πίσω από τις ομιλίες των άλλων.) 

«Πληρωμή;» έκανε η Έρικα. «Δεν είπαμε ότι είμαστε συνεργάτες; 
Δεν περιμένω πληρωμή από τους συνεργάτες μου.» 

«Σε είδος, ίσως;» 

Η Έρικα χαμογέλασε λιγάκι λοξά. «Είσαι πολύ καχύποπτη, Νιρκέ- 
κα. Είμαι φίλη σας. Απλώς φίλη σας.» 

Μια σερβιτόρα πλησίασε για να ρωτήσει αν η Έρικα και ο Ναλτά- 
φιρ’χοκ ήθελαν κάτι. Εκείνοι παράγγειλαν φαγητό και ποτό. 

«Γιατί ήρθες, λοιπόν;» ρώτησε η Νιρκέκα. 

«Για να σας συστήσω τον Ναλτάφιρ και για να καθίσω μαζί σας. Τι 
άλλος λόγος να υπάρχει; Θέλω να μάθω τα νέα σας. Και να γνωρι- 
στούμε. Δε σας γνωρίζω και τόσο καλά.» 

«Ούτε εμείς εσένα.» 

«Θα με γνωρίσετε - μην αμφιβάλλεις.» 

Ο Νικηφόρος τη ρώτησε: «Ήσουν στη Νασόλκαθ και όσο οι δυνά- 
μεις της Παντοκράτειρας βρίσκονταν εδώ, έτσι;» 

Η Έρικα κατένευσε. «Πώς αλλιώς θα ήξερα το μέρος τόσο καλά; 
Μετά, οι επαναστάτες ήρθαν, πολιόρκησαν την πόλη...» Ανασήκωσε 
τους ώμους. 

«Η Παντοκρατορική Επόπτρια της Νασόλκαθ αιχμαλωτίστηκε,» 
είπε ο Νικηφόρος, «καθώς και ο περισσότερος στρατός της. Ήσουν 
κι εσύ ανάμεσα στους αιχμαλώτους;» 

«Στην αρχή,» παραδέχτηκε η Έρικα. 

«Και μετά;» 

«Δραπέτευσα προτού μας εκτελέσουν. Βοήθησα και τον Ναλτάφιρ 
να δραπετεύσει. Πολλούς άλλους τούς σκότωσαν. Εν ψυχρώ.» Θυ- 
μός φαινόταν να καθρεπτίζεται στα γαλανά μάτια της, μέσα από την 
κουκούλα της κάπας που φορούσε. 

Το φαγητό που είχαν παραγγείλει ήρθε. 

«Πολλούς, επίσης, τους άφησαν να φύγουν με λύτρα. Έτσι δεν εί- 
ναι;» είπε ο Ζαώρδιλ. 

Η Έρικα ένευσε καθώς δάγκωνε μια ψητή πατάτα. «Ναι, αλλά δεν 
ήθελα να καθίσω να δω αν η τύχη θα μ’ ευνοούσε.» 

«Πολύ παράλογο από μέρους σου,» της είπε ο Νικηφόρος, φανερά 
αστειευόμενος. 

Η Έρικα μειδίασε λιγάκι λοξά καθώς μασούσε το φαγητό της. Κι 
αυτή έμοιαζε να έχει συμπαθήσει τον Κολπατζή. Ο άνθρωπος είναι 
περίπτωση! σκέφτηκε ο Ζαώρδιλ, διασκεδασμένος. 

«Είχες σημαντική θέση όταν οι Παντοκρατορικοί ήταν ακόμα ε- 
δώ;» ρώτησε η Νιρκέκα την Έρικα. 

«Γνωρίζεις την ιεραρχία των πρακτόρων της Παντοκράτειρας;» 

«Όχι.» 

«Δεν έχει διαφορά ό,τι κι αν ήμουν. Τώρα είμαι απλά κάποια που 
συγκεντρώνει πληροφορίες μέσα στη Νασόλκαθ και τις πουλά σε 
όσους δίνουν καλά λεφτά.» 

«Κι ο σκοπός σου;» τη ρώτησε ο Νικηφόρος. «Να πλουτίσεις, ή να 
επιστρέφεις στη Ρελκάμνια; Από εκεί δεν είσαι;» 

«Δεν είμαι από τη Ρελκάμνια - από τη Σεργήλη είμαι. Και ο σκοπός 
μου δεν είναι να επιστρέφω εκεί. Θέλω να κάνω κάτι με τις ικανότη- 
τες που έχω - κι αυτή είναι μια πόλη που ξέρω καλά, οπότε ξεκινάω 
από εδώ. 

»Εσείς πώς φύγατε από τη Χόλκεραλ;» 

«Κυνηγημένοι,» της είπε ο Νικηφόρος. «Όπως, σίγουρα, θα έχεις 
ακούσει. » 

«Πολλοί έφυγαν έτσι από εκεί.» Η Έρικα έγλειψε το δάχτυλό της 
και σκούπισε τα χείλη της με μια πετσέτα. 

«Οι επαναστάτες είχαν ανθρώπους τους μέσα στην πόλη,» είπε ο 
Ζαώρδιλ. «Μας επιτέθηκαν εκ των έσω ενώ συγχρόνως πολιορκού- 
σαν τα τείχη μας. Είχαν κι ένα σωρό δαίμονες μαζί τους· οι μάγοι 
μας δεν μπορούσαν να τους αντιμετωπίσουν. Και κάποιος από την 
Τριανδρία της Χόλκεραλ - τουλάχιστον ένας - πρέπει να μας είχε 
προδώσει. Πρέπει να τα είχε καλά με τη Λοάρδη.» 

«Την Πρόμαχο της Επανάστασης στη Χόλκεραλ.» 

«Ναι, αυτήν. Σκορπιστήκαμε προς κάθε κατεύθυνση, τελικά, ενώ 
μας καταδίωκαν άνθρωποι και δαίμονες. Πολλοί σκοτώθηκαν. Ο δι- 
κός μου λόχος υποχώρησε μέσα στα Χρυσά Όρη, όπως και κάμποσοι 
άλλοι. Φτάσαμε στα όρια του θανάτου. Κι εγώ ο ίδιος παραλίγο να 
σκοτωθώ. » 

«Τ\ ακόμα μια φορά,» τόνισε ο Νικηφόρος. «Γι’ αυτό τον λέμε Σκο- 
τωμένο. Θάπρεπε, στ’αλήθεια, νάναι νεκρός. Εδώ και χρόνια.» 

«Όλοι μας θα έπρεπε να είμαστε νεκροί τώρα,» είπε ο Ζαώρδιλ, 
συνεχίζοντας να μιλά στην Έρικα. «Το μεγαλύτερο μέρος του λόχου 
μου χάθηκε στα Χρυσά Όρη. Μια χούφτα άνθρωποι μείναμε, με ε- 
λάχιστους εξοπλισμούς. Ούτε να φάμε δεν είχαμε, τον πρώτο καιρό. 
Προσπαθούσαμε απλά να επιβιώσουμε. Ακόμα προσπαθούμε να ε- 
πιβιώσουμε, αλλά οι προοπτικές μας είναι λιγάκι καλύτερες.» 

«Πολλοί μαχητές της Παντοκράτειρας κατέληξαν έτσι...» είπε η 
Έρικα, που τώρα δεν έτρωγε καθώς τον άκουγε να μιλά - μονάχα έ- 
πινε καμία γουλιά απ’τη μπίρα της κάπου-κάπου. 

«Και πολλοί πέθαναν. Οι υπόλοιποι γίναμε ή μισθοφόροι ή ληστές. 
Η Σαρντίκα-Νοθ είναι από τους πιο επιτυχημένους στο δεύτερο 
απ’αυτά τα επαγγέλματα. Και τώρα μαζεύει υπό την αρχηγεία της 
όλους τους ληστές στα εδάφη ανάμεσα στη Χόλκεραλ και τη Νασόλ- 
καθ. Μου πρότεινε κι εμένα να πάω μαζί της, αλλά δεν δέχτηκα.» 

«Δε μ’ εκπλήσσει,» είπε η Έρικα. «Ο Ηγεμόνας, παρεμπιπτόντως, 
συγκεντρώνει στρατό για να την αντιμετωπίσει.» 

«Νόμιζα ότι δεν έχει αρχίσει η στρατολόγηση ακόμα.» 

«Επισήμως, όχι, δεν έχει αρχίσει. Όμως ο Ηγεμόνας κάνει συμφω- 
νίες με κάποιους μισθοφόρους που τους θέλει για πυρήνα του στρα- 
τού του, απ’ό,τι έχω ακούσει.» 

«Υποθέτω, εμάς δεν θα μας ήθελε στον πυρήνα του,» είπε ο Νικη- 
φόρος. 

«Δε θα σας εμπιστευόταν. Ειδικά αφού η Πρώτη Φύλακας έμαθε 
πως ήσασταν κάποτε Παντοκρατορικοί.» 

«Όταν πάντως αρχίσει η επίσημη στρατολόγηση,» είπε ο Νικηφό- 
ρος στον Ζαώρδιλ, «πιθανώς να μας συνέφερε να μπούμε στο στρα- 
τό του Ηγεμόνα. Καλύτερο απ’το να κυνηγάμε ληστές στ’ανατολικά. 
Και με δουλειές σαν αυτή της Ρίλκα δεν πρόκειται να ζήσουμε.» 

«Ποιας Ρίλκα;» θέλησε να μάθει η Έρικα. 

Ο Ζαώρδιλ τής είπε. 

«Γιατί δεν με ρωτήσατε πρώτα;» 

«Θα είχες να μας πεις κάτι ενδιαφέρον;» 

«Θα έψαχνα να μάθω για το πέρασμα. Μπορεί νάναι πιο επικίνδυ- 
νο απ’ό,τι νομίζει αυτή η εμπόρισσα.» 

Ο Νικηφόρος τη ρώτησε: «Για τους ληστές στ’ανατολικά τι ξέ- 
ρεις;» 

Η Έρικα τούς είπε για την περίπτωση του κουτσού μισθοφόρου 
που επέστρεψε, καθώς και για τις άλλες ομάδες που χάθηκαν τελεί- 
ως. 

«Τα ξέρουμε αυτά,» την πληροφόρησε ο Νικηφόρος. «Τίποτα και- 
νούργιο;» 

«Αυτά ξέρω κι εγώ. Καλύτερα να μην πάτε, πάντως. Μπορώ να 
συνεργάζομαι με Ζωντανούς-Νεκρούς αλλά όχι με Νεκρούς- 
Νεκρούς.» 

«Πιστεύεις, δηλαδή, ότι θα μας σκοτώσουν;» είπε ο Ζαώρδιλ. 

«Τα μέρη στα ανατολικά έχουν γίνει πολύ επικίνδυνα εξαιτίας αυ- 
τών των ληστών όλοι το λένε.» 

«Είναι Παντοκρατορικοί;» ρώτησε ο Νικηφόρος. 

«Δε νομίζω.» 

«Θα το γνώριζες αν ήταν;» 

«Ίσως.» 

Η Νιρκέκα παρατήρησε: «Η Νασόλκαθ μοιάζει αποκλεισμένη, έτσι 
όπως είναι τα πράγματα. Ούτε ανατολικά μπορείς να πας, ούτε νότι- 
α, ούτε νοτιοανατολικά προς τις Ενδότερες Πολιτείες.» 

Η Έρικα ένευσε. «Κι αυτό ας ελπίσουμε πως θα κάνει καλό στις 
δικές μας δουλειές.» Εκείνο το λιγάκι στραβό χαμόγελο παρουσιά- 
στηκε ξανά στο πρόσωπό της. 

Κεφάλαιο Όγδοο 

Στο Πέρασμα του Χρυσού Καβαλάρη 


Η Φαίδρα’λι νόμιζε ότι είχε φτάσει σε αδιέξοδο με τα «γράμματα» 
που σημείωνε. Δεν θεωρούσε ότι ήταν αρκετά για μια ολοκληρωμένη 
επικοινωνία, και αναρωτιόταν αν θα έπρεπε να επιχειρήσει ακόμα 
μια νυχτερινή εξόρμηση μέσα στη Νασόλκαθ. Ύστερα, όμως, ήρθε ο 
Φέκταρελ και της είπε ότι ο Σκοτωμένος είχε δεχτεί να ερευνήσουν 
το Πέρασμα του Χρυσού Καβαλάρη, και ήθελε κι εκείνη να πάει μαζί 
επειδή ίσως να συναντούσαν εκεί τίποτα άγριους θεούς. Στην αρχή, 
η Φαίδρα το θεώρησε ενόχληση που θα έπρεπε να φύγει από την 
πόλη· αλλά μετά σκέφτηκε πως αυτή η αποστολή ίσως να της έδινε 
περισσότερες ευκαιρίες να συνεχίσει τις έρευνές της. 

Καθόταν οκλαδόν επάνω στο κρεβάτι της όταν ο Φέκταρελ είχε 
μπει στο δωμάτιο και της είχε μιλήσει. Στα γόνατά της ήταν το ση- 
μειωματάριό της. Στο χέρι της, ένας στυλογράφος. Η άκρη του στυ- 
λογράφου ήταν στα δόντια της, καθώς η μάγισσα κοίταζε μια γωνία 
του ταβανιού. 

Ο Φέκταρελ δεν ήταν βέβαιος ότι τον είχε ακούσει· του έμοιαζε ότι 
η Φαίδρα ονειροβατούσε - κι ήταν έτοιμος να της ξαναμιλήσει - να 
της πει ακριβώς τα ίδια - όταν εκείνη, παίρνοντας ξαφνικά τον στυ- 
λογράφο απ’το στόμα της και κλείνοντας απότομα το σημειωματά- 
ριό της, αποκρίθηκε: «Θα έρθω, φυσικά,» και σηκώθηκε από το 
κρεβάτι πατώντας στα γυμνά της πόδια. Ήταν ντυμένη με το μάλλι- 
νο μεσοφόρι της, και τα πράσινα μαλλιά της ήταν αχτένιστα και 
μπλεγμένα. Ο Φέκταρελ ακόμα μπορούσε να δει επάνω στο λευκό- 
δερμο σώμα της μερικές από εκείνες τις παράξενες μελανιές. Η Φαί- 
δρα είχε υποστηρίξει πως είχε πέσει κι έτσι είχαν παρουσιαστεί, αλ- 
λά εκείνος δυσκολευόταν να την πιστέψει. Δεν του έμοιαζαν για με- 
λανιές από πέσιμο. Περισσότερο για μελανιές από πάλη τού έμοια- 
ζαν. Αλλά, αν ήταν έτσι, πότε η ερωμένη του είχε μπλεχτεί σε πάλη; 
Και ποιος θα τολμούσε ποτέ να παλέψει μαζί της, με την Πολεμική 
Καρδιά της Συναγωγής των Θηρίων να την προστατεύει; 

Η Φαίδρα ήταν ένα πολύ περίεργο άτομο, δίχως αμφιβολία... 

«Πότε θα ξεκινήσουμε;» τον ρώτησε. 

«Τώρα.» 

«Αμέσως; » 

«Ναι. Ο αρχηγός θέλει να τελειώνουμε μ’αυτή την ιστορία γρήγο- 
ρα, για να ξεμπερδεύουμε και να πληρωθούμε.» 

«Επιτέλους κάποια δουλειά, ε;» είπε η Φαίδρα, αρχίζοντας να ντύ- 
νεται και νιώθοντας την Πολεμική Καρδιά μέσα στον κατοπτρόλιθο 
του βραχιολιού της ενθουσιασμένη. Είχε λείιμει στον φυλακισμένο 
δαίμονά της λίγη δράση. Βαριόταν τις ατελείωτες ώρες σκέψης που 
περνούσε η Φαίδρα ύστερα από όσα τής είχαν αποκαλυφθεί στα 
Χρυσά Όρη. Αποζητούσε τις παλιές ημέρες, που η φύση της αφέ- 
ντρας του ήταν πιο ατίθαση. Η Φαίδρα, όμως, δεν μπορούσε να ξα- 
ναγίνει όπως παλιά. Ήθελε να καταλάβει. Είχε γνωρίσει τον νου μι- 
ας θεάς πολύ ανώτερης της Πολεμικής Καρδιάς της Συναγωγής των 
Θη ρίων. 

«Ναι,» αποκρίθηκε ο Φέκταρελ. «Αν και μας είχαν γίνει κι άλλες 
προτάσεις.» Είχε αρχίσει κι εκείνος να μαζεύει τα πράγματά του και 
να ετοιμάζεται. «Δεν ήταν αυτή η μόνη.» 

«Το θυμάμαι!» είπε, έντονα αλλά όχι τσαντισμένα, η Φαίδρα. «Ώ- 
ρες-ώρες μού δίνεις την εντύπωση πως νομίζεις ότι έχω αμνησία.» 

«Ώρες-ώρες, κι εσύ την ίδια εντύπωση μου δίνεις, Φαίδρα,» της 
είπε ο Φέκταρελ και, τραβώντας την κοντά του, φίλησε το πλάι του 
λαιμού της θέλοντας να της δείξει πως δεν μιλούσε έτσι για να την 
προσβάλει. 

Η μάγισσα γέλασε. «Θα ετοιμαστούμε ή όχι;» 

Αφού πήραν τα πράγματά τους από το δωμάτιο που μοιράζονταν 
στο Τέλος τον Δρόμον, συνάντησαν έξω από το πανδοχείο τούς άλ- 
λους δεκαπέντε ανθρώπους που θα έρχονταν μαζί τους: πέντε που 
θα καβαλούσαν άλογα στην έρευνα του περάσματος· δύο που θα 
καβαλούσαν δίκυκλα - ένας ο πιλότος του ορνιθόπτερου - ένας ο οδη- 
γός του φορτηγού που θα τους πήγαινε ώς το πέρασμα - και έξι οι 
πολεμιστές που θα έμεναν πίσω, μαζί με το φορτηγό και τον οδηγό 
του, όσο οι υπόλοιποι θα εξερευνούσαν το πέρασμα. 

«Όλα εντάξει;» είπε ο Φέκταρελ. 

«Έτοιμοι για πτήση, μαύρε άνθρωπε,» αποκρίθηκε ο πιλότος του 
ορνιθόπτερου: ένας πορφυρόδερμος νάνος με μακριά ώς τη μέση 
μαύρα μαλλιά και φουντωτά μούσια, ο οποίος ονομαζόταν Ράκαλωντ 
και είχε μπει στους Ζωντανούς-Νεκρούς ύστερα από την υποχώρησή 

τους από τη Χόλκεραλ, όπως κι ο Φέκταρελ. Δεν είχε ποτέ υπηρετή- 
σει την Παντοκράτειρα, σε αντίθεση με τη Φαίδρα’λι και τους άλ- 
λους παλαίμαχους της μισθοφορικής συντροφιάς. 

«Το λοιπόν,» είπε ο Φέκταρελ, που πολλοί τον έλεγαν και μαύρο 
άνθρωπο μέσα στην ομάδα καθότι κατάμαυρος στο δέρμα. «Θα χω- 
ριστούμε εδώ και θα συναντηθούμε στη Δεύτερη Πύλη. Εσείς που θα 
πάρετε άλογα και δίκυκλα, ελάτε μαζί μ’εμένα. » 

Κατένευσαν, κι όσοι ήταν να τον ακολουθήσουν τον ακολούθησαν. 
Οι υπόλοιποι πήγαν από την άλλη. Κανένας δεν έμεινε μπροστά στο 
Τέλος τον Δρόμου. 

Τα δίκυκλα τα είχαν αφήσει εκεί κοντά, σ’έναν χώρο στάθμευσης 
όπου πλήρωναν για τη φύλαξή τους. Ο Φέκταρελ έδειξε την κάρτα 
τους στον φύλακα και πήραν τα τρία από τα πέντε οχήματα. Το ένα 
το καβάλησε εκείνος (και η Φαίδρα’λι κάθισε πίσω του)· τ’άλλα δύο, 
δύο από τους ανιχνευτές του. Έβαλαν τους τροχούς να κυλήσουν 
αργά, καθώς οι υπόλοιποι τούς ακολουθούσαν πεζοί. Λίγο παρακάτω 
έφτασαν στον στάβλο όπου είχαν αφήσει τα μισά από τα άλογά 
τους, και οι πέντε ανιχνευτές που βάδιζαν πήραν τα ζώα τους και, 
αφού τα σέλωσαν και τα χαλίνωσαν, τα καβάλησαν. Η Φαίδρα’λι 
κατέβηκε από το δίκυκλο του Φέκταρελ και πήρε το δικό της άλογο, 
πηδώντας ευέλικτα στη σέλα. Το ζώο χρεμέτισε καθώς ένιωθε την 
παρουσία της Καρδιάς της Συναγωγής, και η μάγισσα αισθάνθηκε 
την Καρδιά να χαιρετά το άλογο (με τον τρόπο της) μέσα από τον 
κατοπτρόλιθο του βραχιολιού της. 

«Πάμε!» είπε ο Φέκταρελ προς όλους. «Στη Δεύτερη Πύλη!» Κι 
ενεργοποίησε ξανά τη μηχανή του δίκυκλού του. Τ’άλλα δύο δίκυκλα 
και οι καβαλάρηδες τον ακολούθησαν, καθώς ξεκινούσε να κυλά ε- 
πάνω σ’έναν δρόμο της Πάνω Αγοράς, οδηγώντας με προσοχή γιατί 
η κίνηση σε τούτες τις περιοχές της Νασόλκαθ δεν ήταν λίγη. 

Η Δεύτερη Πύλη - πολύ μικρότερη από τη Μεγάλη Πύλη - βρι- 
σκόταν στη νοτιοανατολική μεριά των τειχών της πόλης, κι από εκεί 
ξεκινούσε η Κάτω Λεωφόρος, η οποία αποτελούσε, περίπου, βόρειο 
όριο της Κάτω Αγοράς. Όταν ο Φέκταρελ και η Φαίδρα’λι έφτασαν 
εκεί δεν είδαν το εξάτροχο φορτηγό των άλλων, αλλά πέρασαν την 
πύλη και βγήκαν από τη Νασόλκαθ. Σταμάτησαν κάπου πενήντα 
μέτρα απόσταση από τα τείχη και περίμεναν. 

«Κανονικά, δε θάπρεπε νάχαν έρθει πιο γρήγορα από εμάς;» είπε 
ένας από τους ανιχνευτές του Φέκταρελ. 

«Ένα τόσο μεγάλο όχημα πρέπει να διασχίζει τους δρόμους με πε- 
ρισσότερη προσοχή απ’ό,τι εμείς,» αποκρίθηκε ο Αρχιανιχνευτής. 

Και μετά από λίγο είδαν το ψηλό, εξάτροχο φορτηγό να βγαίνει 
από τη Δεύτερη Πύλη της Νασόλκαθ και να τους πλησιάζει για να 
σταματήσει πλάι τους, τυλίγοντάς τους στη σκόνη που σήκωναν οι 
μεγάλες, μεταλλικές ρόδες του. Η Φαίδρα έβηξε. 

Η πίσω πόρτα του φορτηγού άνοιξε σαν ράμπα, κι ένας από τους 
πολεμιστές που βρίσκονταν μέσα φώναξε: «Μια στιγμή να βγει η 
κότα!» 

«Ποιον είπες κότα, κακάσχημο γέννημα λυκόχοιρης γυναίκας;» 
φώναξε ο Ράκαλωντ ο νάνος. «Το μηχάνημά μου είναι αετός!» Και ο 
πολεμιστής που είχε μιλήσει, τώρα απλά γέλασε. Δύο άλλοι έβγαλαν 
το ορνιθόπτερο από το φορτηγό, σπρώχνοντάς το και κάνοντάς το 
να κυλά επάνω στους τέσσερις μικρούς τροχούς του. Ένα τεχνούρ- 
γημα από μέταλλο και δέρμα πτεροδάκτυλου. Οι φτερούγες του, ει- 
δικά, θύμιζαν πολύ τις φτερούγες αυτών των μεγάλων θηρίων - 
πράγμα καθόλου τυχαίο. 

Ο Ράκαλωντ κάθισε στη θέση του πιλότου (τη μοναδική θέση του 
αεροσκάφους) και ενεργοποίησε τη μηχανή, η οποία τροφοδοτείτο 
με ενέργεια από μια μπαταρία καλά καλυμμένη πίσω από το κάθι- 
σμα. 

«Στάσου!» του φώναξε ο Φέκταρελ. «Δε χρειάζεται να πετάξεις 
από τώρα. Νομίζεις ότι έχουμε πολλές μπαταρίες για πέταμα; Ισχνά 
Μεγαθήρια, νάνε. Κάνουμε οικονομία.» 

«Καλώς, ρε αφεντικό,» αποκρίθηκε ο Ράκαλωντ· «απλά θα καβα- 
λήσω το τέρας και τίποτα περισσότερο.» Έδειξε, με τον αντίχειρά 
του, το φορτηγό. 

Ο Φέκταρελ κατένευσε. «’Ντάξει.» 

Καθώς οι υπόλοιποι απομακρύνονταν από το ορνιθόπτερο, ο Ρά- 
καλωντ το έβαλε να χτυπήσει δυνατά τα φτερά του και να υψωθεί 
στον αέρα σαν γιγάντιος πτεροδάκτυλος. «Άρχοντας του Αέρα!» 
φώναξε γελώντας. Και προσγειώθηκε πάνω στην οροφή του μεγά- 
λου, εξάτροχου οχήματος. 

«Πώς δε ζαλίζεται κει πάνω, ο κοντός;» είπε ο πολεμιστής που, πιο 
πριν, είχε αποκαλέσει το ορνιθόπτερο κότα. 

«Κοντός στο μπόι, Τάμπριελ,» του απάντησε ο Φέκταρελ, «αλλά 
ψηλός στο θάρρος.» 

Ο πολεμιστής μειδίασε. «Ελπίζω αυτό να μην το λες για να με προ- 
σβάλεις κάπως, μαύρε άνθρωπε.» 

Ο Φέκταρελ δεν αποκρίθηκε - έκανε νόημα ν’ανεβούν στο φορτηγό, 
και τα άλογα και τα δίκυκλα μπήκαν στο εσωτερικό του. Η πίσω 
πόρτα του έκλεισε. Ο οδηγός τούς ρώτησε, από μπροστά, αν ήταν 
όλοι έτοιμοι για να ξεκινήσουν. Ο Αρχιανιχνευτής τού έδωσε θετική 
απάντηση, και οι μηχανές του εξάτροχου οχήματος μπήκαν σε κίνη- 
ση· 

Το φορτηγό των Ζωντανών-Νεκρών κατευθύνθηκε νοτιοανατολι- 
κά, σηκώνοντας σκόνη στο πέρασμά του. 

Διέσχισαν περιοχές έρημες, όπου ήταν φανερό πως ποτέ δεν κατοι- 
κούσαν άνθρωποι, παρά μόνο θηρία και, ίσως, θεοί· διέσχισαν περι- 
οχές όπου υπήρχαν μικρά χωριά και οικισμοί, κυνηγών ή καλλιεργη- 
τών της γης, ανθρώπων που τους ατένιζαν επιφυλακτικά από από- 
σταση, βαστώντας όπλα στα χέρια - διέσχισαν περιοχές όπου μικρά 
χωριά και οικισμοί ήταν καταφανώς χτυπημένα από επιθέσεις λη- 
στών, λεηλατημένα. Όσο πιο μακριά από τη Νασόλκαθ πήγαινες, 
τόσο πιο πολλές τέτοιες περιπτώσεις συναντούσες. Η Σαρντίκα-Νοθ, 
ή άλλοι λήσταρχοι; Ποιος ξέρει , έτσι όπως έχει γεμίσει ο τόπος με 
τσακόιλια , σκύφτηκε ο Φέκταρελ βλέποντας τις καταστροφές έξω 
από ένα παράθυρο του εξάτροχου φορτηγού. 

Έφτασαν στους πρόποδες των Πυρόκενων Ορέων πριν από το μέ- 
ση μέρι, αλλά αντίκρυ τους δεν είδαν κανένα μονοπάτι να ανοίγεται. 
Ο Φέκταρελ, που είχε τώρα πλησιάσει τον οδηγό του φορτηγού, εί- 
πε: «Πήγαινε λιγάκι προς τα βόρεια.» Μπροστά του είχε ξεδίπλωτη 
την περγαμηνή με τον χάρτη της Ρίλκα, της εμπόρισσας. «Ίσως προς 
τα εκεί να το συναντήσουμε.» 

«Ό,τι πεις, μαύρε άνθρωπε.» Ο οδηγός έστριψε το τιμόνι, και το 
εξάτροχο όχημα κινήθηκε βόρεια, πλάι στα Πυρόκενα Όρη, που άλ- 
λα τους μέρη φαίνονταν γεμάτα βλάστηση, άλλα ήταν ξερά, όλο 
γκρίζα πέτρα. Σε ορισμένα από τα ψηλότερά τους σημεία, καθώς και 
στις κορυφές τους, μπορούσες να διακρίνεις χιόνια. 

«Αυτό πρέπει νάναι,» είπε ο Φέκταρελ ύστερα από κανένα μισάω- 
ρο. Υπήρχαν δέντρα εκεί όπου κοίταζε, αλλά πίσω από τα δέντρα, αν 
παρατηρούσες, οι πελώριοι βράχοι άνοιγαν και οι κρημνοί σχημάτι- 
ζαν μεταξύ τους κάτι που έμοιαζε με πέρασμα. 

Ο οδηγός σταμάτησε το φορτηγό. «Σίγουρος;» 

«Αν ο χάρτης της είναι σωστός, ναι, μάλλον.» Ο Φέκταρελ τύλιξε 
την περγαμηνή και άνοιξε την πόρτα πλάι του. Φώναξε σε όλους να 
κατεβούν και, μετά, πήδησε έξω από το φορτηγό. 

Όταν οι σύντροφοί του συγκεντρώθηκαν γύρω του, τους είπε: 
«Λοιπόν, έχουμε συμφωνήσει ήδη τι πρέπει να γίνει. Εμείς θα πάμε 
να ρίξουμε μια ματιά, με τα δίκυκλα και τα άλογα, κι εσείς θα μας 
περιμένετε εδώ, στο φορτηγό, ώσπου να επιστρέφουμε. Έτσι όπως 
βλέπω το πέρασμα σχεδιασμένο πάνω στον χάρτη, πρέπει να εκτεί- 
νεται καμία εκατοστή χιλιόμετρα μέχρι τις Ενδότερες Πολιτείες πί- 
σω από τα βουνά. Επομένως, υπολογίζω ότι θα χρειαστούμε τουλά- 
χιστον δύο μέρες για να πάμε και δύο μέρες για να γυρίσουμε, αν 
τίποτα απρόοπτο δεν συμβεί. Που σημαίνει ότι θα πρέπει να μας πε- 
ριμένετε εδώ τουλάχιστον έξι μέρες.» 

«Καλώς, μαύρε άνθρωπε,» είπε ο οδηγός του φορτηγού. «Να προ- 
σέχετε, και καλή τύχη.» 

«Ευχαριστούμε,» αποκρίθηκε ο Φέκταρελ «Σε περίπτωση που θέ- 
λουμε κάτι από εσάς, θα στείλουμε τον Ράκαλωντ να σας ειδοποιή- 
σει. » 

Και μετά, χωρίς πολλές άλλες κουβέντες, ξεκίνησαν: ο Φέκταρελ 
και δύο από τους ανιχνευτές του καθισμένοι σε δίκυκλα, οι υπόλοι- 
ποι πέντε ανιχνευτές και η Φαίδρα’λι καβάλα σε άλογα, ενώ ο Ράκα- 
λωντ φτερούγιζε από πάνω τους μέσα στο ορνιθόπτερό του. Είχε τον 
τηλεπικοινωνιακό του πομπό ενεργοποιημένο και συντονισμένο στη 
συχνότητα του πομπού του Φέκταρελ· και τώρα, του είπε: 

«Πρέπει όντως νάναι πέρασμα, μαύρε άνθρωπε. Φαίνεται να συ- 
νεχίζεται στο βάθος. Πάει μακριά.» 

«Ναι,» αποκρίθηκε μόνο ο Αρχιανιχνευτής καθώς οδηγούσε το δί- 
κυκλό του ανάμεσα από τα δέντρα κι έβλεπε το άνοιγμα στους πε- 
λώριους βράχους να έρχεται πιο κοντά. 

Μπήκε πρώτος στο πέρασμα, και οι άλλοι τον ακολούθησαν. Τα 
αφτιά του και τα μάτια του ήταν ανοιχτά για οποιονδήποτε κίνδυνο, 
και το χέρι του βρισκόταν κοντά στην καραμπίνα που κρεμόταν από 
τη σέλα του δίκυκλού του - όμως δεν παρατήρησε τίποτα επικίνδυνο. 
Ακόμα. 

Η Φαίδρα’λι, που τρόχαζε πίσω του, μουρμούρισε ένα Ξόρκι 
Πνευματικής Ανιχνεύσεως, απλώνοντας τις αισθήσεις της εκεί όπου 
οι αισθήσεις του Φέκταρελ δεν έφταναν - εκεί όπου κατοικούσαν οι 
οντότητες που αποτελούνταν μονάχα ή κυρίως από πνεύμα. Η Φαί- 

δρα, όμως, εντόπισε μόνο μερικά αθώα στοιχειά των βράχων να τους 
παρακολουθούν - όχι κάτι το ανησυχητικό. Κανένας δαίμονας δεν 
καιροφυλακτούσε στην αρχή τούτου του περάσματος. 

Και η Καρδιά της Συναγωγής, μέσα στο βραχιόλι της, ήταν ήρεμη. 
Πράγμα που σήμαινε ότι δεν διαισθανόταν τίποτα. 

Η ομάδα προχώρησε για δύο ώρες μέσα στο πέρασμα βλέποντας 
πελώριους βράχους ολόγυρά της καθώς και δέντρα εδώ κι εκεί. Το 
μονοπάτι δεν ήταν στρωτό, έκανε κάμποσα σκαμπανεβάσματα, αλ- 
λά ούτε και άβατο ήταν σε κάποιο σημείο μέχρι στιγμής. Κραυγές 
ακούγονταν απόμακρα, κάπου-κάπου - μα αυτό δεν ήταν ασυνήθιστο 
για άγριες περιοχές σαν ετούτη. Η Φαίδρα συνέχιζε να χρησιμοποιεί 
κάθε τόσο το Ξόρκι Πνευματικής Ανιχνεύσεως, αλλά δεν εντόπιζε 
κάτι για το οποίο πίστευε πως θα έπρεπε να ειδοποιήσει τους συ- 
ντρόφους της. 

Ο Φέκταρελ πρόσταζε, τελικά, να σταματήσουν για το μεσημέρι· 
και είπε, μέσω του πομπού του, και στον Ράκαλωντ να κατεβεί. 

«Δεν πήγαμε και πολύ μακριά,» παρατήρησε μία από τους ανι- 
χνευτές. 

«Θα συνεχίσουμε το απόγευμα,» αποκρίθηκε ο Φέκταρελ, κι έστη- 
σαν έναν πρόχειρο - πολύ πρόχειρο - καταυλισμό, ίσα για να φάνε 
και να καθίσουν στο πλάι του μονοπατιού, ανάμεσα στους γιγάντι- 
ους βράχους και κάτω από τη σκιά κάτι ψηλών δέντρων με κωνοειδή 
φύλλα. Ένας κρύος άνεμος είχε σηκωθεί, ερχόμενος μάλλον από κά- 
ποια χιονισμένη βουνοκορφή. 

«Είδες τίποτα μπροστά μας;» ρώτησε ο Φέκταρελ τον Ράκαλωντ, 
καθώς έτρωγαν. 

«Νεκρό τοπίο, μαύρε άνθρωπε,» απάντησε ο νάνος, τυλιγμένος 
στην κάπα του. «Στο μονοπάτι, δηλαδή. Τριγύρω θηρία περιφέρο- 
νται. » 

«Τι θηρία;» 

«Τριχόσαυρες κυρίως. Και Ακάθιστοι. Και κάτι λιοντάρια των βου- 
νών μπάνισα για λίγο. Κι απέφυγα και δύο πτεροδάκτυλους.» 

«Ναι,» του είπε ένας ανιχνευτής· «σε είδαμε που έκανες μανού- 
βρες στον αέρα.» 

«Για μια στιγμή νόμιζα πως θα μου επιτίθονταν,» είπε ο Ράκα- 
λωντ. «Είχα τραβήξει το πιστόλι μου. Αλλά μετά φύγανε.» 

Η Φαίδρα τον ρώτησε: «Είπες ότι είδες θηρία μόνο γύρω από το 
μονοπάτι;» 

«Βασικά, ναι, βόρεια και νότια.» 

«Μέσα στο μονοπάτι, τίποτα απολύτως;» 

«Δεν πρόσεξα κάτι.» 

Ο Φέκταρελ ρώτησε τη Φαίδρα: «Κακό αυτό;» 

«Περίεργο. Γιατί να μην περνάνε θηρία από εδώ, αφού δεν έρχο- 
νται άνθρωποι;» 

«Μπορεί νάταν τυχαίο,» υπέθεσε ο Ράκαλωντ. «Μπορεί να μη συ- 
χνάζουν στο μονοπάτι.» 

«Μπορεί...» είπε η Φαίδρα αινιγματικά, κοιτάζοντας συλλογισμένη 
τη μία από τις δύο φωτιές που είχαν ανάψει. Οι φλόγες και οι σκιές 
άρχισαν ξαφνικά να της μιλάνε, και η μάγισσα έμεινε σιωπηλή. Πα- 
ρατηρώντας. Είδε μερικά από τα «γράμματά» της να σχηματίζονται. 
Είδε και πολλά καινούργια γράμματα... Συνοφρυώθηκε. 

Δεν άκουσε τον Φέκταρελ καθώς εκείνος έλεγε: «Η Φαίδρα έχει 
δίκιο: μπορεί, όντως, να συμβαίνει κάτι παράξενο. Η εμπόρισσα μάς 
είχε μιλήσει για έναν Χρυσό Καβαλάρη που διεκδικεί το πέρασμα 
για δικό του - γι’αυτό κιόλας όσοι το ξέρουν το λένε ι το Πέρασμα του 
Χρυσού Καβαλάρη’.» 

«Δεν είδαμε κανέναν καβαλάρη ακόμα,» σχολίασε ένας ανιχνευ- 
τής. «Ούτε χρυσό ούτε κόκκινο.» 

«Αν είναι θεός, μπορεί να μην είναι αυτό που νομίζεις,» του είπε η 
ανιχνεύτρια που είχε μιλήσει και πριν για να πει στον Φέκταρελ ότι 
δεν είχαν ταξιδέψει και πολύ μακριά. Ήταν η μία από τις δύο γυναί- 
κες ανάμεσα στους ανιχνευτές· οι άλλοι ήταν όλοι άντρες. Πορφυ- 
ρόδερμη, μικρόσωμη, και κουρεμένη γουλί, με μια περίπλοκη μαύρη 
δερματοστιξία επάνω στο ξυρισμένο κεφάλι της. (Έλεγε ότι το πα- 
ράξενο σχήμα κρατούσε τα δαιμονικά πνεύματα μακριά από το μυα- 
λό της.) 

«Μπορεί...» 

«Όπως και νάχει,» είπε ο Φέκταρελ. «Θα έχουμε τα μάτια και 
τ’αφτιά μας ανοιχτά. Αν κάτι κυκλοφορεί σε τούτο το πέρασμα, σύ- 
ντομα θα το εντοπίσουμε.» 

«Ή αυτό θα εντοπίσει εμάς,» είπε η ανιχνεύτρια με τη δερματο- 
στιξία στο κεφάλι. 

Αφότου είχαν φάει, κι ενόσω ξεκουράζονταν και ορισμένοι 
απ’αυτούς κοιμόνταν, καλπασμός αντήχησε από τα βουνά γύρω 
τους. 

Ο Φέκταρελ λαγοκοιμόταν, αλλά τα μάτια του άνοιξαν αμέσως. 
Σηκώθηκε όρθιος, με λυγισμένα τα γόνατα και με την καραμπίνα 
του οπλισμένη στα χέρια. Παρατηρώντας ολόγυρα. Μπορούσε 
ν’ακούσει τον καλπασμό να συνεχίζεται, μα δεν ήταν βέβαιος από 
πού προερχόταν. Αισθανόταν αποπροσανατολισμένος. Ατένιζε ανά- 
μεσα και πάνω στους πελώριους βράχους, πίσω από τη βλάστηση, 
όμως τίποτα δεν έβλεπε - μονάχα σκιές και κανένα πτηνό που φτε- 
ρούγιζε σαν να ήταν τρομαγμένο. 

Οι υπόλοιποι ανιχνευτές που ήταν ξύπνιοι, ή είχαν τώρα ξυπνήσει, 
αντιδρούσαν παρόμοια με τον Αρχιανιχνευτή: παρατηρούσαν, τσι- 
τωμένοι, με τα όπλα τους ανά χείρας. 

«Φαίδρα...» είπε ο Φέκταρελ. 

«Το ακούω,» αποκρίθηκε η μάγισσα, κι έκανε ένα Ξόρκι Πνευμα- 
τικής Ανιχνεύσεως. Οι αισθήσεις της απλώθηκαν προς κάθε κατεύ- 
θυνση, γιατί δεν μπορούσε να καταλάβει από πού ερχόταν ο μυστη- 
ριώδης καλπασμός. Συγχρόνως, ένιωσε την Πολεμική Καρδιά της 
Συναγωγής των Θηρίων να αναδεύεται ανήσυχα μέσα στο βραχιόλι 
της - αλλά, για την ώρα, δεν έδωσε σημασία. 

Οι αισθήσεις της άγγιξαν κάτι το πνευματικό. Μια παρουσία. Στα 
άκρα της αντίληψής της. Και ξαφνικά, ο καλπασμός γέμισε το κεφά- 
λι της. Μαζί με γρυλίσματα και αλυχτήματα θηρίων. Ύστερα απο- 
τραβήχτηκε - χάθηκε. 

Η Φαίδρα διέκοψε το ξόρκι της, και συνειδητοποίησε ότι τα γρυλί- 
σματα και τα αλυχτήματα των θηρίων δεν ήταν μόνο μέσα στο μυα- 
λό της. Αντηχούσαν στα βουνά. Ο Φέκταρελ και οι ανιχνευτές του 
είχαν τα όπλα τους υψωμένα και είχαν σχηματίσει έναν δακτύλιο 
γύρω της. Τα άλογα χρεμέτιζαν φοβισμένα. 

«Τι συμβαίνει, Φαίδρα;» ρώτησε ο Αρχιανιχνευτής. 

«Υπάρχει κάτι εδώ,» αποκρίθηκε εκείνη. «Ή μάλλον, υπήρχε. Α- 
πομακρύνθηκε τώρα.» 

«Ήταν ο καλπασμός που ακούσαμε;» 

«Ναι. Νομίζω.» 

«Και γιατί όλ’ αυτά τα θηρία φωνάζουν;» 

«Ίσως να τρόμαξαν. » 

Ο Ράκαλωντ, που κρατούσε ένα μεγάλο πιστόλι στα χέρια του, ρώ- 
τησε: «Έρχονται προς τα δω για να μας χιμήσουν;» 

«Δεν ξέρω,» απάντησε η Φαίδρα. 

«Δεν τ’ακούω να ζυγώνουν,» είπε ο Φέκταρελ. «Μπορεί, πράγματι, 
απλά να τρόμαξαν από τον καλπασμό. Από την παρουσία αυτού του 
δαίμονα.» 

«Ο Χρυσός Καβαλάρης,» είπε η ανιχνεύτρια με τη δερματοστιξία 
στο κεφάλι. 

«Ας μη βγάζουμε αμέσως συμπεράσματα. Ετοιμαστείτε, και συνε- 
χίζουμε να εξερευνούμε.» 

Μέχρι να ετοιμαστούν, οι φωνές των θηρίων είχαν πάιμει, σαν ό,τι 
τα είχε θορυβήσει ή εξοργίσει να είχε φύγει τώρα. Οι ανιχνευτές, 
καβαλώντας τα δίκυκλα και τα άλογά τους, κινήθηκαν μέσα στο πέ- 
ρασμα καθώς οι σκιές πλήθαιναν ολόγυρα. Ο Ράκαλωντ πετούσε 
από πάνω τους, κατοπτεύοντας. Φρουπ - φρουπ - φρουπ ακούγο- 
νταν οι φτερούγες του ορνιθόπτερού του μέσα στη μύστη ριακή απο- 
γευματινή σιγαλιά των άγριων βουνών. 

«Τι βλέπεις;» τον ρώτησε ο Φέκταρελ, μέσω του πομπού του. «Έ- 
χει θηρία κοντά μας;» 

«Τίποτα τώρα. Μονάχα κανένας Ακάθιστος πηγαίνει πέρα-δώθε. 
Συνηθισμένο.» 

«Εντάξει. Έχε το νου σου.» 

Ο Ράκαλωντ, όμως, δεν τον ειδοποίησε για τίποτα το ύποπτο κα- 
θώς οι ώρες περνούσαν και η νύχτα έπεφτε στα Πυρόκενα Όρη. 
Καλπασμός αντήχησε ξανά, ενώ ο ήλιος έδυε πίσω τους κάνοντας τις 
σκιές να φαίνονται μακριές εμπρός τους. 

«Πού είναι ο καβαλάρης, Ράκαλωντ;» ρώτησε ο Φέκταρελ. 

Και μέσα απ’τον πομπό του άκουσε τον νάνο να αποκρίνεται: «Δε 
βλέπω κανέναν καβαλάρη, πουθενά. Ακούτε καλπασμό πάλι; » 

«Ναι.» 

«Εγώ δεν ακούω τίποτα εδώ πάνω. Ούτε διακρίνω κάτι που θα 
μπορούσε να κάνει τέτοιο θόρυβο. Για στάσου...» 

«Τι; Τι συμβαίνει, Ράκαλωντ;» 

«Θηρία, μαύρε άνθρωπε. Θηρία έρχονται και από τα βόρεια και 
από τα νότια. Ολόκληρες αγέλες από τριχόσαυρες, μα τους θεούς! 
Και μερικοί πολύκεροι απ’τα νοτιοανατολικά σας, επάνω σ’ένα ορο- 
πέδιο. -Πτεροδάκτυλοι, γαμώ!» 

Ο Φέκταρελ ύψωσε το βλέμμα του και είδε το ορνιθόπτερο να κα- 
τεβαίνει βιαστικά. Έκανε νόημα στους ανιχνευτές του να σταματή- 
σουν καθώς σταματούσε κι ο ίδιος το δίκυκλό του. 

Ο Ράκαλωντ προσγείωσε το αεροσκάφος του πίσω τους και πήδη- 
σε έξω, βαστώντας το πιστόλι του υψωμένο. 

Από πάνω τους ένα ολόκληρο σμήνος πτεροδάκτυλων πέρασε, 
φτερουγίζοντας και κρώζοντας. Οι φωνές τους γέμιζαν το ορεινό πέ- 
ρασμα καθώς συγχρόνως κι άλλες κραυγές και αλυχτήματα αντη- 
χούσαν. 

«Τι σκατά γίνεται;» είπε ένας ανιχνευτής. 

Η Φαίδρα έκανε πάλι το Ξόρκι Πνευματικής Ανιχνεύσεως και είπε: 
«Ο ίδιος θεός είναι ξανά.» 

«Αυτός προκαλεί τα θηρία;» ρώτησε ο Φέκταρελ. 

«Δε νομίζω ότι υπάρχει άλλη εξήγηση.» 

Ο Φέκταρελ στράφηκε στον Ράκαλωντ: «Τώρα οι πτεροδάκτυλοι 
έφυγαν. Ανέβα πάλι επάνω και δες τι γίνεται· δες αν έρχονται προς 
το μέρος μας.» 

Ο νάνος φάνηκε διατακτικός προς στιγμή· ύστερα, όμως, κάθισε 
στη θέση του οδηγού και απογείωσε το ορνιθόπτερο. Ο Φέκταρελ 
τον άκουσε να λέει μέσα από τον πομπό του: «Οι τριχόσαυρες έρχο- 
νται καταπάνω σας! Καί βλέπω καί μερικά λιοντάρια, επίσης. Και... 
μα τους θεούς! Ένα Μεγαθήριο! Ξεχωρίζει ανάμεσα από τις τριχό- 
σαυρες. Και Ακάθιστοι, από δω κι από-» Σταμάτησε απότομα να 
μιλά. 

«Τι είναι;» ρώτησε ο Φέκταρελ. «Προς τα πού να πάμε, Ράκαλωντ; 
Αν συνεχίσουμε ευθεία, όπως πηγαίναμε, θα μας κόψουν τον δρό- 
μ0;>> 

«Βλέπω φως από φωτιές, μαύρε άνθρωπε. Σε μια μεγάλη σπηλιά 
στα βόρειά σας. Δεν ξέρω αν υπάρχει δρόμος προς τα εκεί· ίσως και 
να υπάρχει-» 

«Θες να πεις ότι άνθρωποι μπορεί να κατοικούν εκεί;» 

«Σου λέω: βλέπω φως από φωτιές.» 

Ο Φέκταρελ κοίταξε προς τα βόρεια. Όλο απότομους κρημνούς α- 
τένιζε. Πουθενά φως. Ο νάνος, όμως, σίγουρα είχε καλύτερη θέα 
από εκείνον. Ο Φέκταρελ έκανε νόημα στους ανιχνευτές του να έρ- 
θουν μαζί του και προπορεύτηκε επάνω στο δίκυκλό του, ακολουθώ- 
ντας το μονοπάτι. Οι σύντροφοί του ήρθαν πίσω και γύρω του, με τα 
όπλα τους έτοιμα. Η Φαίδρα’λι κρατούσε ένα πιστόλι στο δεξί της 
χέρι, οπλισμένο και με την ασφάλεια κατεβασμένη. Μπορεί να είχε 
τη βοήθεια της Πολεμικής Καρδιάς στις μάχες, μα ήξερε ότι και τα 

πυροβόλα όπλα αποδεικνύονταν, συνήθως, πολύ χρήσιμα ενάντια σε 
εχθρούς με σάρκα και οστά. 

Ο Φέκταρελ παρατηρούσε τους κρημνούς και τις πλαγιές ενώ οδη- 
γούσε το δίκυκλό του, και επάνω σε πανύψηλους βράχους είδε τρι- 
χόσαυρες να ατενίζουν την ομάδα, καθώς και ορεσίβιους λέοντες. Τα 
μάτια τους γυάλιζαν μέσα στο φως της δύσης. Και, σε κάποια στιγ- 
μή, ο Φέκταρελ διέκρινε επίσης μια έφιππη φιγούρα. Μια φιγούρα 
που περισσότερο με φασματική μορφή του έμοιαζε, και ήταν χρυσή. 
Ή, ένα χρυσό φως την περιέλουζε. 

Μετά, η μύστη ριακή μορφή εξαφανίστηκε, και καλπασμός αντή- 
χησε δυνατός παντού και από κάθε κατεύθυνση. 

Ο Χρυσός Καβαλάρης! Αυτός ήταν που έφερνε τα θηρία; Ο αρχη- 
γός θα έπρεπε νάχε ζητήσει περισσότερα λεφτά για την εξερεύνηση 
τούτου του καταραμένου περάσματος! 

«Μαύρε άνθρωπε!» ακούστηκε η φωνή του Ράκαλωντ από τον πο- 
μπό. «Μου φαίνεται πως υπάρχει μονοπάτι στα βόρειά σας. Ένα μι- 
κρότερο μονοπάτι που συναντά το δικό σας. Και ίσως να πηγαίνει 
προς τις φωτιές.» 

Τι είδους άνθρωποι, όμως, μπορεί να κατοικούσαν σε τούτα τα μέ- 
ρη; αναρωτήθηκε ο Φέκταρελ. Βάρβαροι, κατά πάσα πιθανότητα. 
Θα μας προσφέρουν βοήθεια ή θα μας επιτεθούν εν όψει; 

«Αν συνεχίσουμε ευθεία, Ράκαλωντ, είναι ανοιχτό το πέρασμα;» 

Ο νάνος δεν απάντησε αμέσως, και ο Φέκταρελ είδε, από πάνω 
τους, το ορνιθόπτερο να πετά λιγάκι πιο μπροστά χτυπώντας τις 
φτερούγες του. «Όχι!» είπε ο Ράκαλωντ. «Δεν είναι ανοιχτό! Μην 
έρθετε προς τα δω - εκτός αν θέλετε να αντιμετωπίσετε ένα Μεγα- 
θήριο, ένα σωρό Ακάθιστους, και μια ολόκληρη αγέλη από λιοντάρι- 
α!» 

«Αυτά τα θηρία φαίνεται να συνεργάζονται;» ρώτησε απορημένος 
ο Φέκταρελ. 

«Ναι.» 

Ο Φέκταρελ στράφηκε στη Φαίδρα η οποία ίππευε πλάι του. 
«Τ’άκουσες αυτό;» τη ρώτησε. 

«Ναι,» είπε εκείνη. «Ο θεός που έχω εντοπίσει πρέπει να τα καθο- 
δηγεί, Φέκταρελ.» 

«Δε μπορείς να τον διώξεις; Δε μπορείς να συνεννοηθείς μαζί 
του; » 



Η Σκευωρία τον Γελαστού Άρχοντα | 105 


«Δεν πλησιάζει. Συνέχεια στα όρια της αντίληψής μου περιφέρε- 
ται.» 

«Ο δαίμονάς σου δεν μπορεί να του επιτεθεί;» 

«Για να φτάσει τόσο μακριά, θα πρέπει να τον ελευθερώσω. Κι αν 
το κάνω αυτό, η φύση του είναι τέτοια που μάλλον πρώτα σ’εμάς θα 
επιτεθεί. » 

Ο Φέκταρελ καταράστηκε θεούς και δαίμονες μέσα απ’την κου- 
κούλα της κάπας του. Και μετά, είδε αντίκρυ του το μονοπάτι που 
του είχε αναφέρει ο Ράκαλωντ. Ήταν, όντως, μικρότερο από αυτό 
που ακολουθούσαν - πολύ μικρότερο - πολύ πιο κακοτράχαλο, και 
πήγαινε βόρεια. 

Ο Φέκταρελ σταμάτησε το δίκυκλό του εκεί μπροστά. «Ράκα- 
λωντ,» είπε, μιλώντας στον πομπό του - τον οποίο είχε προσαρτη- 
μένο στο τιμόνι του δίκυκλού του, για να μη χρειάζεται να τον κρα- 
τά. «Μ’ακούς, Ράκαλωντ;» 

«Ναι.» 

«Στο πέρασμα στα βόρεια, υπάρχει αντίσταση;» 

«Μέχρι στιγμής δεν υπήρχε· τώρα , όμως, νομίζω ότι βλέπω κάτι 
σκιές να κινούνται εκεί μέσα. Είναι βαθύ· δεν μπορώ να διακρίνω 
καλά. Και το φως στον ουρανό λιγοστεύει- Το Μεγαθήριο και τ’άλλα 
θηρία έρχονται προς το μέρος σας! -Θεοί!» 

Ο Φέκταρελ άκουσε το φρουπ - φρουπ από τις φτερούγες του Ρά- 
καλωντ να πλησιάζει και, υψώνοντας το βλέμμα του, είδε πάλι το 
ορνιθόπτερο να κατεβαίνει, να προσγειώνεται. «Πτεροδάκτυλοι!» 
φώναξε ο νάνος. «Πτεροδάκτυλοι!» 

Και μετά από μια στιγμή, ένα σμήνος πτεροδάκτυλων γέμισε τον 
ουρανό από πάνω τους, κρώζοντας. 

«Στο πέρασμα!» φώναξε ο Φέκταρελ στους συντρόφους του. «Μα- 
ζί μου! Στο πέρασμα!» Και οδήγησε το δίκυκλό του μέσα στο κακο- 
τράχαλο μονοπάτι στα βόρεια. Τουλάχιστον, σ’ένα στενό μέρος ο 
εχθρός τους θα έχανε το πλεονέκτημα του μεγαλύτερου αριθμού 
του... 



ιοό | Κώστας Βουλαζέρης 


Κεφάλαιο Ένατο 

Αναμέτρηση Θεών 


Πτεροδάκτυλοι ήρθαν καταπάνω τους καθώς ανέβαιναν το κακο- 
τράχαλο μονοπάτι. Οι ανιχνευτές ύψωσαν τα όπλα τους και τους πυ- 
ροβόλησαν, και οι γιγάντιες ιπτάμενες σαύρες απομακρύνθηκαν. 
Δύο έπεσαν νεκρές επάνω στους απότομους βράχους που ορθώνο- 
νταν παντού γύρω από την ομάδα. 

Ο Φέκταρελ προπορευόταν καβάλα στο δίκυκλό του, και οι υπό- 
λοιποι τον ακολουθούσαν κατά σειρά, γιατί το μονοπάτι αυτό ήταν 
τόσο στενό που ήταν πολύ δύσκολο ακόμα και δύο να πηγαίνουν ο 
ένας πλάι στον άλλο. Στο ένα του χέρι ο Αρχιανιχνευτής βαστούσε 
την καραμπίνα του, και πίσω του επάνω στο δίκυκλο καθόταν ο Ρά- 
καλωντ, έχοντας αφήσει το ορνιθόπτερο έξω από το πέρασμα - ήταν 
αδύνατο να χωρέσει εδώ μέσα. 

Ο Φέκταρελ έβλεπε, κάπου-κάπου, δεξιά κι αριστερά στους ψη- 
λούς βράχους σκιερές μορφές να τους ατενίζουν: τριχόσαυρες, μάλ- 
λον, ή άλλα θηρία - λιοντάρια. Αλλά κανένα δεν πηδούσε κάτω για 
να τους επιτεθεί, σαν να φοβόνταν, ή σαν να περίμεναν την κατάλ- 
ληλη στιγμή. Την έχουμε πολύ άσχημα , σκύφτηκε ο Αρχιανιχνευτής. 
Όταν τελικά όλ’ αυτά τα θηρία μάς φτάσουν, ακόμα κί ο δαίμονας 
τής Φαίδρας αμφιβάλλω αν θα αποδειχτεί αρκετά ισχυρός για να 
μας γλιτώσει. 

Μάλλον θα το ανακαλύψουμε σύντομα, συμπέρανε μετά από λίγο, 
σταματώντας απότομα το δίκυκλό του καθώς ο προβολέας του οχή- 
ματος φώτιζε ένα τριχωτό, ερπετοειδές πλάσμα με πορφυρά μάτια 
και μυτερά αφτιά. Μια τριχόσαυρα. Και πίσω ήταν κι άλλες! Προ- 
σπαθούσαν η μία να περάσει πάνω από την άλλη, μέσα στο στενό 
πέρασμα. 

Ο Φέκταρελ ύψωσε την καραμπίνα του και τις πυροβόλησε. Και ο 
Ράκαλωντ, καθισμένος πίσω του, πυροβόλησε επίσης, με το πιστόλι 
του. «Φαίδρα!» φώναξε ο Αρχιανιχνευτής, και μετά είδε πως οι τρι- 
χόσαυρες δέχονται επίθεση από... κάτι. Κάτι που δεν μπορούσε να 
αντιληφτεί ακριβώς, παρά μονάχα ως μια εντύπωση άγριας επίθε- 

σης θηρίων. Γρυλίσματα και μουγκρητά ακούγονταν τα οποία κατα- 
φανώς δεν προέρχονταν από τις τριχόσαυρες. 

Η Φαίδρα’λι, οδηγώντας το άλογό της πίσω από το δίκυκλο του 
Φέκταρελ, είχε εξαπολύσει την Πολεμική Καρδιά της Συναγωγής 
των Θηρίων μέσα από τον κατοπτρόλιθο του βραχιολιού της, κι αι- 
σθανόταν τώρα τον δαίμονα να καταχαίρεται από την πάλη του με 
τις τριχόσαυρες. 

Οι πτεροδάκτυλοι κατήλθαν από ψηλά, κρώζοντας και χτυπώντας 
τις μεγάλες φτερούγες τους. Οι ανιχνευτές πυροβόλησαν - ακόμα κι 
η Φαίδρα πυροβόλησε με το πιστόλι της - απομακρύνοντάς τους για 
δεύτερη φορά. Ούτε ένας δεν έφτασε αρκετά κοντά για ν’αρπάξει 
κάποιον με τα νύχια του ή για να τον χτυπήσει με το μακρύ του 
ράμφος. Δύο πτεροδάκτυλοι έπεσαν μέσα στο στενό πέρασμα, ανά- 
μεσα τους ανιχνευτές, νεκροί και τυλιγμένοι στο αίμα. 

«Και νάχαμε χρόνο να τους μαζέψουμε για το δέρμα τους...» ά- 
κουσε η Φαίδρα κάποιον να λέει. 

Εν τω μεταξύ, ο Φέκταρελ και ο Ράκαλωντ συνέχιζαν να πυροβο- 
λούν τις τριχόσαυρες ενώ η Πολεμική Καρδιά έκανε μακελειό ανά- 
μεσά τους. Μετά από λίγο, μονάχα τριχωτά, ερπετοειδή κουφάρια 
βρίσκονταν μπροστά από τον Αρχιανιχνευτή, κι εκείνος φώναξε να 
συνεχίσουν, γρήγορα! γρήγορα! προτού έρθουν και τα θηρία από 
την άλλη μεριά. 

Αλυχτήματα, ουρλιαχτά, και γρυλίσματα έμοιαζαν τώρα να αντη- 
χούν από κάθε μεριά των βουνών, καθώς κι ένας δυνατός καλπα- 
σμός, σαν κάποιο πελώριο άτι να κοπανούσε τις πεταλωμένες του 
οπλές μανιασμένα επάνω στις πέτρες. Ο Φέκταρελ, καθώς οδηγούσε 
το δίκυκλό του μέσα στο στενό, κακοτράχαλο μονοπάτι, νόμισε προς 
στιγμή πως είδε τη χρυσή φασματική μορφή ενός καβαλάρη επάνω 
σ’έναν κρημνό. Μετά, η μορφή - αν όντως υπήρχε ποτέ - εξαφανί- 
στηκε. Και ο Φέκταρελ αισθάνθηκε τις τρίχες του να ορθώνονται. 
Κάτι ήξεραν αυτοί που απέφευγαν το πέρασμα, συμπέρανε. 

Ύστερα από μερικές στροφές και απότομες ανηφοριές ανάμεσα 
από τους ψηλούς βράχους που έμοιαζαν να θέλουν να καταβροχθί- 
σουν τον Φέκταρελ και τους συντρόφους του, οι ανιχνευτές βγήκαν 
από το πέρασμα φτάνοντας σ’ ένα ψηλό μέρος των βουνών όπου ο 
άνεμος φυσούσε δυνατότερα. 

Κι εδώ δεν ήταν μόνοι τους μαζί με τα θηρία. 

Αντίκρυ τους έβλεπαν το στόμιο μιας μεγάλης σπηλιάς, από την 
οποία προερχόταν φως από ζωηρή φωτιά. Απέξω στέκονταν σκιερές 
φιγούρες μέσα στις τελευταίες ανταύγειες του δειλινού. Για άγριοι 
φαίνονταν, ντυμένοι με τομάρια ζώων και βαστώντας χοντροφτιαγ- 
μένα αγχέμαχα όπλα και τόξα. Βέλη ήταν στραμμένα προς την ομά- 
δα του Φέκταρελ, και τσεκούρια και ρόπαλα ήταν υψωμένα. 

Ο Αρχιανιχνευτής έκανε νόημα στους συντρόφους του να σταμα- 
τήσουν και να μην επιτεθούν αμέσως. «Δεν είμαστε εχθροί!» φώνα- 
ξε στους αγρίους, ελπίζοντας πως θα τον καταλάβαιναν, πως μιλού- 
σαν την Κοινή Γλώσσα της Φεηνάρκια· διότι υπήρχαν και φυλές τό- 
σο άγριες, σε απομονωμένες περιοχές, που δεν την είχαν ποτέ ξανα- 
κούσει. 

Ευτυχώς, ο Φέκταρελ δεν είχε πέσει σε τέτοια περίπτωση. Τουλά- 
χιστον κάποιος ήξερε την Κοινή Γλώσσα - αν και τη μιλούσε σπα- 
στά. «Εχθροί!» είπε. «Σκοτώσατε θηρία!» Ήταν ένας ψηλός, πορ- 
φυρόδερμος άντρας με μεγάλο τόξο στα χέρια, τεντωμένο. 

«Τα θηρία μάς επιτέθηκαν,» αποκρίθηκε ο Φέκταρελ. «Δεν θέλαμε 
να τα σκοτώσουμε. Δε μπορούσαμε, όμως, να κάνουμε αλλιώς.» 

«Θηρία είναι θεού. Χρυσός Καβαλάρης! Εσείς... ξένοι.» 

«Δεν είχαμε πειράξει κανέναν,» είπε ο Φέκταρελ. «Απλώς περνού- 
σαμε από τα μέρη σας.» Μιλούσε όσο πιο ευκολονόητα και καθαρά 
μπορούσε, ελπίζοντας πως δεν θα γινόταν καμία μοιραία παρεξήγη- 
ση. Γιατί, παρότι αυτοί οι άγριοι δεν φαινόταν να έχουν πυροβόλα 
όπλα, ήταν πολλοί, και μπορούσαν άνετα να τους σκοτώσουν ακόμα 
και με τα τόξα, τα ρόπαλα, και τα τσεκούρια τους. 

«Δρόμος είναι θεού!» φώναξε ο άντρας, που ίσως να ήταν φύλαρ- 
χος. «Ξένοι δεν περνάτε. Θεός θέλει τον λατρεύουμε.» 

«Αν ο θεός σας θέλει κάποια θυσία, ίσως μπορούμε να την προ- 
σφέρουμε,» είπε ο Φέκταρελ διπλωματικά. 

Από πάνω τους, στον ουρανό, πτεροδάκτυλοι φτεροκοπούσαν. Πί- 
σω από τους βράχους, τριχόσαυρες και λιοντάρια φαινόταν να και- 
ροφυλακτούν. Τίποτα, όμως, δεν βρυχιόταν ούτε αλυχτούσε τώρα. 

Ο άντρας με τον οποίο μιλούσε ο Φέκταρελ δεν αποκρίθηκε αμέ- 
σως. Στράφηκε να κοιτάξει έναν άλλο, κι εκείνος άρθρωσε μερικά 
λόγια σε κάποια γλώσσα που ούτε ο Αρχιανιχνευτής ούτε η Φαί- 
δρα’λι αναγνώριζαν. Ήταν ντυμένος διαφορετικά από τους υπόλοι- 
πους, και η μάγισσα σκέφτηκε: Ιερέας , μάλλον. Σαμάνος. 

Ο πρώτος άντρας, κατεβάζοντας το τόξο του, είπε στον Φέκταρελ: 
«Ελάτε μέσα, στις Σπηλιές της Φωτιάς.» 

Η Φαίδρα δεν ήξερε γιατί αυτές οι περιοχές ονομάζονταν Πυρόκενα 
Όρη· περνώντας όμως τώρα το στόμιο της σπηλιάς, άρχισε να κατα- 
λαβαίνει. Το σπήλαιο ήταν αρκετά ευρύχωρο - χωρούσε όλους τους 
ανιχνευτές του Φέκταρελ καθώς και τους αγρίους που είχαν συνα- 
ντήσει - και σε μια μεριά του, λιγάκι πιο δεξιά του κέντρου, υπήρχε 
μια τρύπα στο πάτωμα από την οποία φωτιά έβγαινε κι ορθωνόταν 
σχεδόν ώς την ψηλή οροφή. Η Φαίδρα, παρατηρώντας τη φωτιά αυ- 
τή, πρόσεξε ότι δεν κατανάλωνε ξύλα, ούτε κάποια άλλη καύσιμη 
ύλη· έδειχνε να ξεπηδά από το ίδιο το έδαφος. 

Ο Φέκταρελ είπε στους συντρόφους του να κρύψουν τα όπλα τους. 

«Κι άμα μας επιτεθούν;» τον ρώτησε ένας ανιχνευτής. 

«Αν μας επιτεθούν, δύσκολα θα τη γλιτώσουμε.» Ή ίσως να μην τη 
γλιτώσουμε καθόλου, πρόσθεσε νοερά. «Καλύτερα να συνεννοη- 
θούμε μαζί τους. Μπορεί να είναι λογικοί άνθρωποι.» 

«Άγριοι είναι,» ρουθούνισε η μία από τις δύο ανιχνεύτριες της ο- 
μάδας - όχι αυτή με το ξυρισμένο κεφάλι και τη δερματοστιξία, αλ- 
λά μια ψηλή, λιγνή γυναίκα με πορφυρό δέρμα και κοντά, σγουρά, 
γαλανά μαλλιά. 

«Ακόμα κι οι άγριοι έχουν τους δικούς τους νόμους-» 

Προτού ο Φέκταρελ τελειώσει, ο άντρας που έμοιαζε για φύλαρχος 
τού μίλησε ξανά, στεκόμενος σε κάποια απόσταση από αυτόν αλλά 
τώρα χωρίς να κρατά το τόξο του. Το είχε περασμένο στην πλάτη, 
δίπλα στη φαρέτρα του. «Ιερέας λέει πως θεός μας είδε θεό σας, και 
είπε ( θεός σας ισχυρός! και ιέρειά σας σοφή’.» 

Ο Φέκταρελ συνοφρυωμένος στράφηκε στη Φαίδρα. «Πρώτη φο- 
ρά με λένε σοφή,» του είπε εκείνη, «και ιέρεια.» 

«Δε μιλάει καλά την Κοινή Γλώσσα,» είπε ο Ράκαλωντ. «Ίσως να 
εννοεί κάτι άλλο.» 

«Ακούστε εσείς!» είπε δυνατά ο φύλαρχος, και του έδωσαν πάλι 
όλη τους την προσοχή. «Χρυσός Καβαλάρης δεν αφήνει ξένους να 
περνάνε από δρόμο του. Εμείς δεν θα σας πολεμήσουμε - μπορείτε 
φύγετε. Αλλά Χρυσός Καβαλάρης σάς δείξει μεγάλη οργή αν βαδί- 
σετε δρόμο του. Δεν θα περάσετε. Ιερέας όμως μου λέει ότι Χρυσός 
Καβαλάρης είδε δικό σας θεό και ιέρειά σας. Χρυσός Καβαλάρης δεν 

δέχεται άλλους θεούς εδώ. Ζητά αναμέτρηση με θεό σας, ή θεός σας 
να φύγει μακριά.» 

«Δηλαδή, αν φύγουμε δεν θα μας επιτεθεί ο Χρυσός Καβαλάρης;» 
ρώτησε ο Φέκταρελ, μπερδεμένος από τα λόγια του φύλαρχου. 

«Αν φύγει θεός σας, Χρυσός Καβαλάρης είναι ευχαριστημένος. 
Εσάς σάς χτυπήσει με την οργή του! » 

Ο Φέκταρελ κοίταξε τη Φαίδρα. «Τι προσπαθεί να πει;» 

«Ο θεός τους βλέπει εμάς και την Πολεμική Καρδιά ξεχωριστά, 
νομίζω. Δεν καταλαβαίνει ότι πρέπει κι εμείς να φύγουμε για να φύ- 
γει η Πολεμική Καρδιά μαζί μας.» 

«Εξήγησέ του το.» 

«Δε νομίζω ότι θα το κατανοήσει, Φέκταρελ Ο Χρυσός Καβαλάρης 
επικοινωνεί κάπως με τον σαμάνο τους, και ο σαμάνος τους λέει 
στον φύλαρχο τι να μας πει.» 

Ο Φέκταρελ συνοφρυώθηκε. «Ποια είναι η λύση, λοιπόν;» Στρά- 
φηκε στον φύλαρχο. «Αν δεχτούμε να φύγουμε από το πέρασμα των 
βουνών, να πάμε πίσω, εκεί απ’όπου ήρθαμε, ο θεός σας θα μας χτυ- 
πήσει;» 

Ο φύλαρχος μίλησε, σ’ εκείνη την άγνωστη γλώσσα, στον σαμάνο - 
που ήταν, φανερά, μικρότερης ηλικίας, νεαρός σχεδόν - και ο σαμά- 
νος τού απάντησε. Μετά, ο φύλαρχος είπε στον Φέκταρελ: «Χρυσός 
Καβαλάρης έχει δει εσάς για ξένους και προσβολή. Φύγετε από κο- 
ντά μας και οργή του πέσει στα κεφάλια σας. Με θεό σας θέλει να...» 
- μάλλον προσπαθούσε να βρει την κατάλληλη λέξη στην Κοινή 
Γλώσσα - «αναμετρηθεί· ή θεός σας φύγει αμέσως.» 

«Αν ο θεός μας νικήσει τον Χρυσό Καβαλάρη;» ρώτησε η Φαίδρα 
μιλώντας μεγαλόφωνα. «Θα μας αφήσει ο Χρυσός Καβαλάρης να 
περάσουμε;» 

Μουρμουρητά ακούστηκαν ανάμεσα στους αγρίους· μάλλον, δεν 
καταλάβαινε μόνο ο φύλαρχός τους την Κοινή Γλώσσα. Ο φύλαρχος, 
όμως, ήταν πάλι που μίλησε, λέγοντας: «Κανείς άλλος θεός δεν μπο- 
ρεί νικήσει Χρυσό Καβαλάρη!» Γέλασε. «Ήμουν ζωντανός όταν ήρ- 
θε άλλος θεός εδώ, για να πάρει δρόμο Χρυσού Καβαλάρη. Θεός ε- 
κείνος δεν υπάρχει πια. Χρυσός Καβαλάρης μόνο υπάρχει.» 

Η Φαίδρα στράφηκε στον Φέκταρελ. «Αν η Πολεμική Καρδιά της 
Συναγωγής των Θηρίων νικήσει τον Χρυσό Καβαλάρη, τότε θα μπο- 
ρέσουμε να φύγουμε και το πέρασμα δεν θα είναι πια επικίνδυνο.» 

«Δεν τον άκουσες τι είπε; Ο Χρυσός Καβαλάρης δεν έχει νικηθεί 
ποτέ, από κανέναν θεό!» 

«Προφανώς, αλλιώς δεν θα βρισκόταν ακόμα εδώ. Όμως αυτό δεν 
νομίζω πως σημαίνει κι ότι δεν μπορεί να νικηθεί.» 

Ο Φέκταρελ συνοφρυώθηκε, φοβούμενος για εκείνη. «Τι έχεις, δη- 
λαδή, στο μυαλό σου να κάνεις; Θα βάλεις τον δαίμονά σου να πολε- 
μήσει τον Καβαλάρη;» 

«Μοιάζει νάναι η μόνη λύση.» Και η Φαίδρα φοβόταν αλλά, έτσι 
όπως τα έλεγε ο φύλαρχος, της φαινόταν πως θα έπρεπε τελικά να 
αντιμετωπίσει τον Χρυσό Καβαλάρη ούτως ή άλλως. Γιατί, ακόμα κι 
αν εκείνη κι οι σύντροφοί της προσπαθούσαν να φύγουν, πάλι ο 
θεός τούτου του περάσματος θα έστελνε τα θηρία των βουνών ενα- 
ντίον τους· και ίσως να ερχόταν κι ο ίδιος για να τους επιτεθεί. 

«Δε μπορεί νάναι η μόνη λύση!» διαφώνησε ο Φέκταρελ. Και πιο 
σιγανά: «Μπορούμε πάντα να τους πολεμήσουμε. Να φύγουμε από 
δω σκοτώνοντας. » 

«Δε θα τα καταφέρουμε, Φέκταρελ. Και πάλι ο Χρυσός Καβαλάρης 
θα μας επιτεθεί. Λες να μας αφήσει να φύγουμε; Και μόνο που πα- 
τήσαμε το πόδι μας στο μονοπάτι του το θεωρεί προσβολή.» 

Ο Φέκταρελ κούνησε το κεφάλι. «Αδύνατον! Δεν υπάρχει τρόπος 
κάπως να... να διαπραγματευτούμε μαζί του;» 

«Αν υπάρχει, δεν μπορώ να τον βρω από απόσταση,» είπε η Φαί- 
δρα παίρνοντας μια βαθιά ανάσα για να ατσαλώσει τον εαυτό της. 
Δεν ήταν η πρώτη φορά που είχε να κάνει με δαίμονες. Η ίδια, άλ- 
λωστε, ήταν που είχε υποτάξει την Πολεμική Καρδιά της Συναγωγής 
των Θηρίων, ως τελείωμα της εκπαίδευσής της στο τάγμα των Δε- 
σμοφυλάκων. Η θέλησή της ήταν ισχυρή, και ήξερε πώς να δαμάζει 
τον φόβο της όταν βρισκόταν αντιμέτωπη με άγριους θεούς της Φε- 
ηνάρκια. Παρότι δεν είχε γεννηθεί σε τούτη τη διάσταση, αλλά στη 
Ρελκάμνια, την αισθανόταν πλέον σαν πατρίδα της. Και ανέκαθεν 
είχε μια κλίση στο να έρχεται σε επαφή και να υποτάσσει άλλες ο- 
ντότητες, γι’αυτό κιόλας είχε ακολουθήσει τον δρόμο του Δεσμοφύ- 
λακα αντί να ενταχθεί σε κάποιο άλλο από τα μαγικά τάγματα. 
«Πρέπει να τον συναντήσω από κοντά, Φέκταρελ. Κι αν αυτό με ο- 
δηγήσει σε μάχη μαζί του, τότε θα τον πολεμήσω. Δε θα είναι η πρώ- 
τη φορά που αντιμετωπίζω δαίμονες, και έχω και την Πολεμική 
Καρδιά μαζί μου.» Ύψωσε το βραχιόλι της, μέσα στον κατοπτρόλιθο 

του οποίου κάτι φάνηκε να ανασαλεύει πίσω από τη διαστρεβλωμέ- 
νη αντανάκλαση της Φαίδρας και του Φέκταρελ. 

Ο Αρχιανιχνευτής δεν μίλησε. Ακόμα φοβόταν για τη ζωή της. Όσο 
καλή κι αν ήταν στη μαγεία της, δεν ήταν άτρωτη· και ο Χρυσός Κα- 
βαλάρης, σίγουρα, δεν ήταν αδύναμος θεός. Πρέπει να είχε το πέ- 
ρασμα υπό την κυριαρχία του για δεκάδες χρόνια. Για αιώνες, πολύ 
πιθανόν. 

«Ας ελπίσουμε μόνο ότι θα μου δώσουν λίγο χρόνο να ξεκουραστώ 
και να προετοιμαστώ,» είπε η Φαίδρα’λι. Και στράφηκε στον φύ- 
λαρχο. Τον ρώτησε αν έπρεπε τώρα αμέσως ο θεός της να αντιμετω- 
πίσει τον Χρυσό Καβαλάρη, ή αν μπορούσε να περιμένει ώς την αυ- 
γή. «Θα είμαι κι εγώ η ίδια εκεί, και χρειάζομαι ανάπαυση. Ή μήπως 
ο Χρυσός Καβαλάρης θα φοβόταν να με αντιμετωπίσει ξεκούρα- 
στη;» 

Ο φύλαρχος μίλησε στον νεαρό που ήταν σαμάνος της φυλής του, 
ο σαμάνος τού απάντησε, και ο φύλαρχος είπε στη Φαίδρα: «Μείνε- 
τε στα σπήλαια μαζί μας. Αν είστε εδώ ο θεός δεν σας δείξει οργή. 
Φύγετε και η οργή του πέσει στα κεφάλια σας!» 

Εκτός αν ο θεός σας δεν είναι πια ζωντανός, σκέφτηκε η Φαίδρα, κι 
αισθάνθηκε την Πολεμική Καρδιά της Συναγωγής των Θηρίων να 
περιστρέφεται οργισμένα μέσα στον κατοπτρόλιθο του βραχιολιού 
της. Είχε καταλάβει τι συνέβαινε, και ανυπομονούσε να αναμετρηθεί 
με τον Χρυσό Καβαλάρη. 

Η άγρια φυλή είχε ένα όνομα που ο φύλαρχος είπε στον Φέκταρελ 
και τους ανιχνευτές του αλλά εκείνοι δεν μπορούσαν να το προφέ- 
ρουν και πολύ καλά. Με γρύλισμα τούς έμοιαζε. Οπότε δεν έδωσαν 
και ιδιαίτερη σημασία. 

Έμειναν στο μεγάλο σπήλαιο, και οι άγριοι τούς έφεραν ψημένο 
φαγητό για να δειπνήσουν. Οι ίδιοι δεν έμειναν μαζί τους: αποσύρ- 
θηκαν ακολουθώντας σκοτεινά περάσματα μέσα στη γη. 

«Τούτα τα σπήλαια,» είπε ένας ανιχνευτής, «πρέπει νάναι πολύ 
βαθιά. » 

«Μην απομακρύνεσαι!» του φώναξε ο Φέκταρελ, βλέποντάς τον 
στην αρχή μιας σήραγγας, να φωτίζει με τον φακό του. 

«Δε θ’απομακρυνόμουν,» αποκρίθηκε ο ανιχνευτής επιστρέφοντας 
κοντά στους υπόλοιπους. «Αλλά τούτο το μέρος μού μοιάζει πολύ 
περίεργο. Επιπλέον, δες αυτή τη φωτιά, μαύρε άνθρωπε!» Έδειξε τις 

φλόγες που ξεπηδούσαν από την τρύπα στο πάτωμα. «Από πού έρ- 
χεται; Από τα έγκατα των βουνών;» 

«Μάλλον,» είπε ο Φέκταρελ. «Πάντως, δε φαίνεται να καίει τίπο- 
τα...» 

Ο Ράκαλωντ γέλασε. «Καλά, δεν ξέρετε γιατί τα λένε Πυρόκενα 
Όρη;» 

«Θες να μας διαφωτίσεις, νάνε;» ρώτησε η ανιχνεύτρια με τη δερ- 
ματοστιξία στο κεφάλι. 

«Τα βουνά ετούτα είναι όλο μεγάλες σπηλιές που φωτιές βγαίνουν 
από διάφορα σημεία τους. Κι όσο πιο βαθιά κάτω από τη γη πας, τό- 
σο πιο πολλές τέτοιες φωτιές συναντάς, καθώς και μεγάλα άδεια 
σπήλαια. » 

«Πώς το ξέρεις εσύ;» τον ρώτησε ένας ανιχνευτής. 

«Μου τόχει πει ένας θείος μου που ταξιδεύει πολύ. Δεν είχα έρθει 
ποτέ ξανά εδώ.» 

Η ανιχνεύτρια με τα γαλανά μαλλιά είπε: «Θα τα φάμε αυτά που 
μας έχουν φέρει;» Κανείς δεν είχε αγγίξει ακόμα τα ψητά κρέατα 
και τους καρπούς που τους είχαν προσφέρει οι άγριοι μέσα σε πέ- 
τρινες πιατέλες. «Ή μπορεί νάναι δηλητηριασμένα;» 

«Δε νομίζω ότι θα μας δηλητήριαζαν,» είπε ο Φέκταρελ. «Αν ήθε- 
λαν να μας σκοτώσουν, απλά θα μας σκότωναν. » 

«Κι εγώ έτσι πιστεύω,» συμφώνησε ο Ράκαλωντ. 

«Μας θρέφουν για να μας σφάξουν μετά,» αστειεύτηκε ένας ανι- 
χνευτής. Αλλά κανένας δεν γέλασε με το αστείο του. 

«Δε μπορεί η μάγισσα να δει αν είναι δηλητηριασμένα;» ρώτησε 
ένας άλλος, κι όλων τα βλέμματα στράφηκαν στη Φαίδρα’λι. 

Εκείνη βρισκόταν σε κάποια απόσταση από τους υπόλοιπους. Είχε 
βγάλει τις μπότες της και ήταν γονατισμένη επάνω στο σκληρό έδα- 
φος, με τα βλέφαρα κλειστά. Τα πράσινά της μαλλιά πλαισίωναν το 
πρόσωπό της που από τη μια μεριά φωτιζόταν από τη φωτιά του 
σπηλαίου και από την άλλη ήταν κρυμμένο στο σκοτάδι. Ο κατο- 
πτρόλιθος του βραχιολιού της έκανε περίεργες αντανακλάσεις, ενώ 
κάτι ζωντανό ανασάλευε μέσα του - ο δαίμονας της μάγισσας, όπως 
όλοι οι ανιχνευτές γνώριζαν. 

«Να την ενοχλήσουμε;» ρώτησε η ανιχνεύτρια με τη δερματοστι- 
ξία στο κεφάλι, χαμηλόφωνα λες κι η Φαίδρα μπορεί ήδη να ήξερε 
ότι μιλούσαν για εκείνη. 

«Δε νομίζω τίποτα κακό να συμβεί,» αποκρίθηκε ο Φέκταρελ. «Και 
σίγουρα θα σας καθησυχάσει αν ελέγξει την τροφή που μας έφε- 
ραν.» 

«Μπορούμε να φάμε κι από τις προμήθειές μας,» είπε ο Ράκαλωντ 
ανασηκώνοντας τους ώμους. Αλλά ο Αρχιανιχνευτής σηκώθηκε και 
πλησίασε τη Φαίδρα. 

«Να σε ρωτήσω κάτι;» της είπε. 

Τα μάτια της άνοιξαν. «Ναι.» 

Ο Φέκταρελ τής εξήγησε για το φαγητό. Η Φαίδρα σηκώθηκε όρ- 
θια και, βαδίζοντας ξυπόλυτη, πλησίασε τις τροφές που τους είχαν 
φέρει οι άγριοι μέσα στις πέτρινες πιατέλες. 

«Μπορείς να το ελέγξεις;» τη ρώτησε ο Ράκαλωντ. 

«Μπορώ,» απάντησε η Φαίδρα, λιγάκι ενοχλημένη που την είχαν 
διακόιμει από την πνευματική προετοιμασία της αλλά καταλαβαίνο- 
ντας τον φόβο τους. Υψώνοντας το χέρι της πάνω από τις τροφές 
άρθρωσε τα λόγια για ένα Ξόρκι Αναλύσεως Συστάσεως Τροφής... 
και δεν εντόπισε καμία ανωμαλία - τίποτα που δεν θα έπρεπε να 
είναι εκεί - στη σύνθεση των φαγητών. «Εντάξει φαίνονται,» είπε 
στους ανιχνευτές. «Αυτό, όμως, δεν σημαίνει κι ότι θα έχετε συνηθί- 
σει να τρώτε ό,τι τρώνε οι άνθρωποι που μένουν εδώ.» 

«Κανονικό κρέας λυκόχοιρου μού μοιάζει εμένα,» είπε ένας ανι- 
χνευτής· «και καλοψημένο, μάλιστα.» 

«Φάτε το, τότε,» είπε η Φαίδρα. «Δε νομίζω ότι είναι επικίνδυνο.» 
Και βάδισε προς τα εκεί όπου ήταν πριν. 

«Εσύ δε θα φας μαζί μας;» τη ρώτησε ο Ράκαλωντ. 

«Όχι,» αποκρίθηκε η μάγισσα, και γονάτισε πάλι κλείνοντας τα 
βλέφαρά της. 

Ημερολόγιο Φαίδρας’λι Κασλίμω 


αφού προετοιμάστηκα ψυχικά για αναμέτρηση, πήρα μερικά ξύλα 
από αυτά που κουβαλούσαμε στους σάκους μας & τα έβαλα κοντά 
στη φωτιά που ξεπηδούσε από την τρύπα στο έδαφος του μεγάλου 
σπηλαίου, σύντομα έγιναν στάχτη ενώ εγώ έβγαζα τα ρούχα μου (& 
με τις άκριες των ματιών μου μπορούσα να δω ότι κάμποσοι από 
τους ανιχνευτές του Φέκταρελ με κρυφοκοίταζαν (δεν με πειράζει 
καθόλου)) & έμεινα τελικά μόνο με το μάλλινο μεσοφόρι μου & τα 
εσώρουχά μου. μάζεψα τις στάχτες με προσοχή (γιατί έκαιγαν) & 
περίμενα να κρυώσουν, όταν κρύωσαν τις χρησιμοποίησα για να ζω- 
γραφίσω σύμβολα προστασίας στο πρόσωπο, στα χέρια, στα πόδια 
& στο στήθος μου. τα σύμβολα αυτά είναι υποκειμενικά για πολ- 
λούς... εξαρτώνται από εσένα & από το τι πιστεύεις γι’ αυτά, & ορι- 
σμένοι δαίμονες τα φοβούνται επειδή έχουν χρησιμοποιηθεί πολλές 
φορές ξανά & ξανά από μάγους - ή τουλάχιστον έτσι έχω διδαχθεί. 

δεν έχει μεγάλη σημασία τώρα... 

η αυγή πλησίαζε, & θα έβγαινα να αντιμετωπίσω τον Χρυσό Καβα- 
λάρη με τις πρώτες αχτίνες του ήλιου, είχα την αίσθηση ότι πρέπει 
να ήταν πιο ισχυρός τη νύχτα - ίσως η ιδέα μου... 

ο Φέκταρελ μού είχε πει ότι είχε δει τον θεό δυο φορές σαν χρυσή 
φασματική μορφή, το ίδιο είπαν & άλλοι από τους ανιχνευτές του. 
παράξενο που εγώ δεν τον είδα καθόλου, μου κρυβόταν, ίσως; πά- 
ντως με είχε καταλάβει· αυτό είναι βέβαιο, «η σοφή ιέρεια» με απο- 
κάλεσε ο φύλαρχος, (ιέρεια δεν είμαι, φυσικά, ούτε ποτέ ήθελα να 
είμαι.) 

χύνω κρασί από το φλασκί μου σε μια κούπα & ρίχνω μέσα δέκα 
σταγόνες από αίμα γατίδας & πέντε σταγόνες από αίμα Ακάθιστου, 
μετά ανάβω φωτιά με ξύλα & κρεμάω την κούπα από πάνω (πρέπει 
να βράσει), (δεν μπορούσα να χρησιμοποιήσω τις φλόγες που έβγαι- 
ναν από το έδαφος γιατί πυργώνονταν ώς το ταβάνι της σπηλιάς!) 
όταν το κρασί έχει βράσει, πιάνω την κούπα με ένα δερμάτινο γάντι 

(γιατί είναι πολύ ζεστή τώρα) & την αφήνω κάτω, περιμένω να 
κρυώσει κάμποσο, μετά πίνω το μίγμα, που θα μου δώσει κάποιες 
από τις ιδιότητες της γατίδας & του Ακάθιστου - & τώρα θα μου 
χρειαστεί να είμαι γρήγορη νομίζω! 

η αυγή έχει έρθει· βλέπω το πρώτο φως να πέφτει στα βουνά έξω 
από το σπήλαιο, χωρίς να χαιρετήσω κανέναν, ούτε τον Φέκταρελ 
(είναι όλα μέρος της τελετής μου), φεύγω, τρέχω μέσα στο ορεινό 
τοπίο πατώντας στους βράχους ξυπόλυτη, αφήνοντας τη σάρκα μου 
να γνωρίσει το τοπίο & το τοπίο να γνωρίσει τη σάρκα μου. αφήνω 
την Πολεμική Καρδιά της Συναγωγής των Θηρίων να βγει από τον 
κατοπτρόλιθο του βραχιολιού μου & την προστάζω να προκαλέσει 
τον Χρυσό Καβαλάρη με τη φωνή της. θηριώδεις κραυγές αντηχούν 
στα βουνά, ενώ συνεχίζω να κινούμαι γρήγορα σαν να έχω γίνει γα- 
τίδα & Ακάθιστος μαζί. 

ο Χρυσός Καβαλάρης δεν αργεί να δώσει απάντηση στην πρόκλησή 
μου. πτεροδάκτυλοι έρχονται από τον ουρανό, καταπάνω μου, χτυ- 
πώντας τις φτερούγες τους, ανοιγοκλείνοντας τα ράμφη τους, δεν 
κάνω καμία προσπάθεια να τους αποφύγω: πηδάω πάνω σ’έναν 
βράχο σαν να θέλω να τους συναντήσω & τους πυροβολώ με το πι- 
στόλι μου. πετυχαίνω έναν τους υπόλοιπους τούς κομματιάζει η Πο- 
λεμική Καρδιά, δρώντας σαν μια προστατευτική λαίλαπα ολόγυρά 
μου, σαν ένα κυκλικό τείχος από η μιαόρατα νύχια & δόντια, που υ- 
πάρχουν μονάχα στα όρια της αντίληψης, τα βλέπεις & δεν τα βλέ- 
πεις, είναι εντυπώσεις για την ανθρώπινη όραση... 

όσοι πτεροδάκτυλοι επιζούν τρέπονται σε φυγή. & συνεχίζω την α- 
καθόριστη πορεία μου μες στα βουνά, ακούω απόμακρα καλπασμό, 
βλέπω τώρα & τη χρυσή φασματική μορφή κάποιου επάνω σε άλο- 
γο, ανάμεσα σε δύο γιγάντιους βράχους, το άλογο σηκώνεται στα 
πίσω πόδια, κλοτσά τον αέρα με τα μπροστινά, ένα δαιμονικό χρε- 
μέτισμα αντηχεί από κάθε πλαγιά & κρημνό των βουνών, & ύστερα ο 
καβαλάρης πηδά πίσω από κάτι δέντρα & χάνεται. 

πέντε Ακάθιστοι παρουσιάζονται αντίκρυ μου πηδώντας από κρη- 
μνούς, ευέλικτοι με τα μακριά τους πόδια, & με τα σαγόνια τους 
ν’ανοιγοκλείνουν στάζοντας σάλια - τα μάτια τους αστράφτουν οι 

μικρές φτερούγες τους, που τους επιτρέπουν να αιωρούνται για λίγο, 
ανοιγοκλείνουν, μου επιτίθενται μανιασμένα - & συναντούν το τέ- 
λος τους από την τρομερή δύναμη της Πολεμικής Καρδιάς - η οποία 
σήμερα είναι ΠΟΛΥ ευχαριστημένη με την αφέντρα της. αίματα & 
σκισμένες σάρκες έχουν απλωθεί παντού, κόκαλα είναι κομματια- 
σμένα... 

ο Χρυσός Καβαλάρης όμως δεν το βάζει κάτω, ακούω πάλι τον καλ- 
πασμό του καθώς βαδίζω στα βουνά, μη νιώθοντας τις πέτρες που 
τρώνε τα γυμνά μου πέλματα, μη νιώθοντας τον ψυχρό άνεμο που 
καίει το δέρμα μου - έχω γίνει ένα με το τοπίο, είμαι προέκτασή του, 
στοιχείο του! 

ένα Μεγαθήριο στέλνει τώρα ο Χρυσός Καβαλάρης εναντίον μας: το 
βλέπω να έρχεται στα τέσσερα - μια τεράστια πράσινη μάζα από 
μύες & άγριες αραιές τρίχες, κέρατο στο κεφάλι, ένα μεγάλο μοναδι- 
κό μάτι, βρυχάται με τρομερή ένταση, πάει να με κουφάνει. η Καρ- 
διά της Συναγωγής απαντά σαν να είναι πολλά θηρία συγκεντρωμέ- 
να μαζί για να πολεμήσουν αυτό το κτήνος, το Μεγαθήριο σηκώνε- 
ται στα δύο χοντρά πόδια του - πυργώνεται από πάνω μου σχεδόν 
σαν νάναι σπίτι! - & ορμά λυσσασμένα λες & είμαστε από καιρό ε- 
χθροί του! το πυροβολώ & ούτε που δείχνει να καταλαβαίνει τη 
σφαίρα του πιστολιού μου. αλλά την επίθεση της Πολεμικής Καρ- 
διάς την καταλαβαίνει - & πολύ καλά μάλιστα, μάχεται με κάτι που 
μπορεί & δεν μπορεί να αντιληφτεί (αν & δεν είμαι σίγουρη τι ακρι- 
βώς αντιλαμβάνονται τα Μεγαθήρια - ίσως να έχουν διαφορετικές 
αισθήσεις από τους ανθρώπους), μάχεται με τρομερή μάνητα - αν 
αντιμετώπιζε φυσικό εχθρό θα τον είχε κομματιάσει μέσα σε μερικές 
στιγμές· μα η Πολεμική Καρδιά της Συναγωγής των Θηρίων είναι 
θεός, δεν είναι από τους πιο ισχυρούς θεούς που μπορεί κανείς να 
απαντήσει στη Φεηνάρκια, μα δεν είναι & ένα απλό θηρίο, τα χτυ- 
πήματά της γονατίζουν το Μεγαθήριο, το ρίχνουν ξανά στα τέσσερα, 
ένα νύχι της το τυφλώνει, & το πλάσμα βρυχάται με τρόπο που μου 
σπαράζει την καρδιά. & μετά, ο δαίμονάς μου πάει να αποτελειώσει 
το Μεγαθήριο, προσπαθώ να τον σταματήσω. ΠΙΣΩ! τον προστάζω. 
ΣΈΜΕΝΑ! μου αντιστέκεται, όμως! δεν έρχεται, αποτελειώνει το 
Μεγαθήριο λιανίζοντας τις σάρκες του. ύστερα κατορθώνω να φέρω 

υπό έλεγχο πάλι την Καρδιά & την προειδοποιώ ότι αυτό δεν θα το 
ξεχάσω. 

ουρλιάζω μέσα στο ορεινό τοπίο, φωνάζω στον Χρυσό Καβαλάρη να 
εμφανιστεί. ΤΑ ΘΗΡΙΑ ΣΟΥ ΔΕΝ ΜΠΟΡΟΥΝ ΝΑ ΜΑΣ ΝΙΚΗΣΟΥΝ! 
του φωνάζω. ΘΑ ΠΑΡΟΥΣΙΑΣΤΕΙΣ ΜΠΡΟΣΤΑ ΜΑΣ;! ΕΛΑ ΣΕ ΜΕ- 
ΝΑ! ΕΛΑ ΣΕ ΜΕΝΑ! η φωνή μου αντηχεί υπερφυσικά νομίζω. 

καλπασμός ακούγεται, βλέπω τον Χρυσό Καβαλάρη πάνω σε μια 
πλαγιά, νομίζω ότι μου κουνά ένα σπαθί στον αέρα, μετά μια αγέλη 
από ορεσίβια λιοντάρια μού επιτίθεται, η μάχη είναι άγρια, πολύ 
άγρια, η Πολεμική Καρδιά λιανίζει & λιανίζει & λιανίζει, & εγώ πυ- 
ροβολώ με το πιστόλι μου μέχρι που μου τελειώνουν οι σφαίρες, ένα 
λιοντάρι τότε με δαγκώνει στην αριστερή κνήμη, νιώθω τα δόντια 
του να μπήγονται στη σάρκα μου & να με τραβάνε, αμέσως η Πολε- 
μική Καρδιά το αποκεφαλίζει. & μετά από λίγο, η επίθεση των λιο- 
νταρών παύει, βασικά, δεν έχει μείνει κανένα ζωντανό. 

ο Χρυσός Καβαλάρης έρχεται τώρα καταπάνω μου! η χρυσή φασμα- 
τική μορφή του μοιάζει με παιχνίδισμα του πρωινού φωτός, χρησι- 
μοποιώ τη μαγεία μου εναντίον του, όλα όσα ξέρω ως Δεσμοφύλα- 
κας - Ξόρκι Προσωρινής Πνευματικής Καταπαύσεως (δεν πιάνει), 
Ξόρκι Πνευματικής Εκδιώξεως (ούτε αυτό πιάνει), η παρουσία του 
Χρυσού Καβαλάρη & μόνο με γεμίζει τρόμο, αλλά δεν φοβάμαι, έχω 
εκπαιδευτεί - έτσι δάμασα & την Πολεμική Καρδιά της Συναγωγής 
των Θηρίων. 

& η Πολεμική Καρδιά τώρα συγκρούεται με τον Χρυσό Καβαλάρη: 
βλέπω μια τρομερή αναμέτρηση να διεξάγεται μπροστά μου. & ο 
Καβαλάρης είναι ισχυρός πανίσχυρος, μια συναγωγή θηρίων δεν τον 
τρομάζει: το άλογό του κλοτσά, το σπαθί του σπαθίζει, η ίδια του η 
παρουσία καίει με χρυσή φωτιά - νιώθω την Πολεμική Καρδιά να 
τραυματίζεται, να πονά, μέσα από τον κατοπτρόλιθο που αποτελεί 
φυλακή της. αλλά δεν υπάρχει ούτε μια σκέψη για υποχώρηση στο 
νου της· έτσι είναι η Πολεμική Καρδιά - θα αγωνιστεί μέχρι το τέ- 
λος, δεν θα παραδοθεί. 

προσπαθώ να χρησιμοποιήσω τις τεχνικές των Δεσμοφυλάκων ενα- 
ντίον του Καβαλάρη, να τον υποτάξω με τη θέλησή μου, ενώ ξαναε- 
πιχειρώ Ξόρκι Προσωρινής Πνευματικής Καταπαύσεως, όχι για να 
τον κοιμίσω (αδύνατο αυτό τώρα) αλλά για να μειώσω τη δύναμή 
του & να χάσει τη μάχη που δίνει με την Πολεμική Καρδιά, τα κατα- 
φέρνω - καταφέρνω τουλάχιστον να του προκαλέσω κάποιο πρό- 
βλημα. αλλά αυτό νομίζω ότι δεν είναι αρκετό, η Πολεμική Καρδιά 
είναι που χάνει τη μάχη, την αισθάνομαι να αποδυναμώνεται! 

κάτι πρέπει να κάνω! σκέφτομαι. & τότε είναι που διακρίνω τα σχή- 
ματα ανάμεσα από τον Χρυσό Καβαλάρη & την Πολεμική Καρδιά - 
τα σχήματα που σχηματίζονται από το αντίστροφο της σύγκρουσής 
τους, είναι σαν να κοιτάω τα διαστήματα ανάμεσα σε μαχόμενους 
πολεμιστές, αλλά αυτοί οι δύο θεοί δεν είναι άνθρωποι, δεν είναι καν 
απλά θηρία, δεν έχουν ούτε καν υλικές μορφές, αυτό που διακρίνω 
είναι ανείπωτο! δεν μπορώ να το περιγράφω, παραπατάω, ζαλισμέ- 
νη. το σώμα μου τρέμει, νιώθω ξαφνικά ότι τα γυμνά πόδια μου είναι 
πληγιασμένα από τις πέτρες του βουνού, νιώθω το τραύμα της κνή- 
μης μου να με σουβλίζει, νιώθω τον παγερό αέρα επάνω στο ημίγυ- 
μνο σώμα μου. φοβάμαι, έχω βγει, απότομα, πολύ απότομα, από την 
προηγούμενη νοητική κατάσταση που βρισκόμουν... 

...αλλά είμαι τώρα σε μια άλλη νοητική κατάσταση, & νομίζω πως με 
εξυπηρετεί καλύτερα, πίσω από τον φόβο & τον πόνο διακρίνω το 
αντίστροφο της σύγκρουσης των θεών, & έχοντας μια αναπάντεχη 
έμπνευση (προερχόμενη από την απόγνωση πιθανώς) κάνω Ξόρκι 
Πνευματικής Εκδιώξεως επάνω σ’όλο το αντίστροφο της σύγκρου- 
σης που περικλείει τον Χρυσό Καβαλάρη, είναι σαν να τον χτυπάω 
από κάπου όπου δεν μπορεί να δει. & το ξόρκι μου πιάνει! νιώθω 
πως τον τρομοκρατώ, πως του δημιουργώ τάση φυγής, η Πολεμική 
Καρδιά πηδά πάνω του με περισσότερη αγριότητα, συνεχίζω & εγώ 
την επίθεσή μου. ο Χρυσός Καβαλάρης καταλαβαίνει ότι από εμένα 
προέρχεται τώρα η χειρότερη μορφή επίθεσης: βλέπω τη φασματική 
μορφή του να ξεγλιστρά από τα νύχια & τα δόντια του δαίμονά μου 
& να έρχετ να είναι τελείως απρόσμενα μπροστά μου. δυο γιγάντιες 
οπλές υψώνονται πάνω απ’το κεφάλι μου! μονάχα η ισχυρή μου θέ- 
ληση τις σταματά, μονάχα το γεγονός ότι δεν αφήνω τον τρόμο να 
με παραλύσει, δεν υποχωρώ, μένω στη θέση μου, με τα πληγιασμένα 

πόδια μου να πατάνε στέρεα στη γη. ο Χρυσός Καβαλάρης κάνει πί- 
σω... & δέχεται την επίθεση της Πολεμικής Καρδιάς. 

μετά από λίγη ακόμα πάλη, εγώ & ο δαίμονάς μου τον έχουμε απο- 
τελειώσει. τον είδα να συρρικνώνεται μπροστά μου: ένα γιγάντιο άτι 
μ’έναν γιγάντιο πολεμιστή επάνω - να γίνεται ένα μικρότερο άτι 
μ’έναν μικρότερο πολεμιστή - & ακόμα πιο μικρό, στο τέλος ήταν 
στο ύιμος μου - & δεν είμαι ψηλή γυναίκα, μετά ο Χρυσός Καβαλά- 
ρης ήταν πιο κοντός από εμένα - μπορούσα να τον κλοτσήσω κατα- 
κέφαλα αν ήθελα... αν θα είχε κανένα νόημα... τελικά, η μορφή του 
έσβησε τελείως σαν να φύσηξε ένας χρυσός άνεμος & να τη διέλυσε. 

έπεσα στα γόνατα, πολύ κουρασμένη. & η Πολεμική Καρδιά ήταν 
κουρασμένη επίσης, την κάλεσα να μαζευτεί μέσα στον κατοπτρόλι- 
θο του βραχιολιού μου & δεν έφερε την παραμικρή αντίρρηση, ακό- 
μα & ένας τέτοιος δαίμονας υπάρχουν περιπτώσεις που χορταίνει τη 
μάχη & δεν θέλει άλλο... 

αναρωτιέμαι πώς θα καταφέρω να επιστρέφω στο σπήλαιο όπου με 
περιμένουν ο Φέκταρελ & οι άλλοι, δεν ξέρω ούτε καν πού ακριβώς 
βρίσκομαι, τώρα που η επίδραση της εκστατικής αναζήτησης & της 
μάχης έχει περάσει... 

Κεφάλαιο Δέκατο 

Έρευνα και Επιστροφή 


Οι ανιχνευτές περίμεναν μέσα στο μεγάλο σπήλαιο καθώς το φως 
της ημέρας γινόταν ολοένα και δυνατότερο στα Πυρόκενα Όρη. Η 
Φαίδρα’λι είχε φύγει με το χάραμα, χωρίς να μιλήσει σε κανέναν, 
σχεδόν ξαφνιάζοντάς τους· κι ακόμα δεν είχε επιστρέφει. Πράγμα 
που τους έκανε όλους ανήσυχους σχετικά με το αποτέλεσμα της α- 
ναμέτρησής της με τον Χρυσό Καβαλάρη. 

Ο Φέκταρελ αναρωτιόταν αν ήταν τεράστιο λάθος που την είχαν 
αφήσει να φύγει. Μπορούσε να σκοτωθεί εκεί έξω, μόνη της μέσα σε 
τούτα τα βουνά που ήταν γεμάτα άγρια θηρία. Ήταν, βέβαια, μά- 
γισσα του τάγματος των Δεσμοφυλάκων, αλλά και πάλι ο Φέκταρελ 
φοβόταν για εκείνη... Αφού, όμως, η Φαίδρα ήθελε να πάει να αντι- 
μετωπίσει τον Χρυσό Καβαλάρη, δε νόμιζε πως μπορούσε να τη 
σταματήσει. Ούτε εκείνος ούτε κανένας άλλος. Και τώρα, καθώς πε- 
ρίμενε, θύμιζε στον εαυτό του το εξής: Ακόμα κι αν δεν πήγαινε να 
τον αντιμετωπίσει θα κινδύνευε να σκοτωθεί. Μαζί μας. Διότι, φυσι- 
κά, θα έπρεπε να φύγουν από εδώ, και τότε ο Χρυσός Καβαλάρης θα 
τους καταδίωκε, και το αποτέλεσμα θα ήταν πάλι να εμπλακούν σε 
μάχη μ’αυτόν - και το ίδιο κι η Φαίδρα. Ό,τι κι αν επιχειρούσαν, ο 
κίνδυνος ήταν μεγάλος. Τουλάχιστον, τώρα αν η Φαίδρα καταφέρει 
να τον νικήσει- 

Οι σκέψεις του διακόπηκαν απότομα, καθώς αντιλήφτηκε κάποι- 
ους να έρχονται από τις σήραγγες στα βάθη του σπηλαίου. Σηκώθη- 
κε όρθιος, όπως ήδη είχαν σηκωθεί αρκετοί από τους ανιχνευτές 
του, και κοίταξε τους δερματοντυμένους αγρίους. Ο φύλαρχος ήταν 
ανάμεσά τους, το ίδιο κι ο νεαρός σαμάνος. Ο πρώτος είπε στον Αρ- 
χιανιχνευτή: 

«Θεός σας πολύ μεγάλος. Οφείλουμε τιμή δώσουμε.» 

Κι όλοι τους γονάτισαν στο ένα γόνατο αντίκρυ στον Φέκταρελ και 
τους ανιχνευτές του. 

«Τι γίνεται, ρε μαύρε άνθρωπε; Τρελαθήκανε;» ρώτησε ο Ράκα- 
λωντ. 

«Κάτι μού λέει ότι η μάγισσα νίκησε,» είπε η ανιχνεύτρια με τη 
δερματοστιξία στο κεφάλι, «και ο σαμάνος τους, κάπως, το κατάλα- 
βε.» 

«Τι έγινε;» ρώτησε ο Φέκταρελ τον φύλαρχο. «Τι;» 

Ο φύλαρχος ορθώθηκε, και το ίδιο κι οι άλλοι της φυλής του. 
«Θεός σας νίκησε Χρυσό Καβαλάρη. Πολύ ισχυρός.» 

Και η Φαίδρα; ήθελε αμέσως να ρωτήσει ο Φέκταρελ. Που είναι η 
Φαίδρα; Αλλά συγκρότησε τον εαυτό του. Εξάλλου, μπορεί ο σαμά- 
νος τους να ήξερε ότι ο Χρυσός Καβαλάρης είχε ηττηθεί αλλά μάλ- 
λον δεν θα ήξερε πού βρισκόταν τώρα η μάγισσα. 

«Θα μείνουμε λίγο ακόμα εδώ και, μετά, θα φύγουμε,» είπε ο Φέ- 
κταρελ στον φύλαρχο. 

Εκείνος έγνεψε καταφατικά, και είπε: «Σας φέρουμε προσφορές.» 

«Ευχαριστούμε αλλά το μόνο που θέλουμε είναι να διασχίσουμε το 
πέρασμα, να φτάσουμε στην άλλη μεριά των βουνών. Δεν χρειαζό- 
μαστε προσφορές.» 

Ο φύλαρχος έγνεψε πάλι, και εκείνος κι οι δικοί του έφυγαν: χά- 
θηκαν στις σκοτεινές σήραγγες. 

«Πού είναι η Φαίδρα;» μονολόγησε ο Φέκταρελ, και πλησίασε το 
στόμιο της σπηλιάς, για να σταθεί εκεί και να κοιτάξει στα βουνά με 
τα κιάλια του, προσπαθώντας να εντοπίσει τη μάγισσα. 

Δεν την έβρισκε, όμως. Το ορεινό τοπίο έμοιαζε να την έχει κατα- 
βροχθίσει. 

Είδε κομματιασμένα πτώματα θηρίων. Πτεροδάκτυλων... Ο δαίμο- 
νας της Φαίδρας πρέπει να οργίασε εδώ. 

Όμως πού είναι η Φαίδρα τώρα; Ο Φέκταρελ κοίταζε πάνω στις 
πλαγιές και στους ψηλούς απότομους βράχους, μέσα στις σκιές των 
δέντρων, σε χάσματα και σε ανοίγματα... Πουθενά δεν έβλεπε την 
ατίθαση πράσινη χαίτη των μαλλιών της, ούτε τη γυαλάδα από τον 
κατοπτρόλιθο στο βραχιόλι της. Αδύνατον να σκοτώθηκε πολεμώ- 
ντας τον Χρυσό Καβαλάρη! Δε μπορώ να το πιστέψω. Αν αυτός είναι 
νεκρός , εκείνη θα είναι ζωντανή. 

Και μετά, την είδε. Να βαδίζει πλάι σ’ έναν κρημνό, κοντά σε κάτι 
ψηλά δέντρα. Παραπατώντας. Το ένα της πόδι ήταν τραυματισμένο - 
κόκκινα υγρά γυάλιζαν επάνω στο λευκό δέρμα της που φάνταζε ε- 
ξωτικό στη Φεηνάρκια. Μοιάζει χαμένη! 

«Τη βρήκα!» είπε ο Φέκταρελ κατεβάζοντας τα κιάλια του. «Ελάτε 
μαζί μου. Πάμε να την πάρουμε από κει.» Πλησίασε το δίκυκλό του 
και το καβάλησε, ενεργοποιώντας τη μηχανή. 

«Έχει χαθεί;» τον ρώτησε ένας ανιχνευτής. 

«Είναι χτυπημένη;» τον ρώτησε ένας άλλος. 

«Και τα δύο,» απάντησε ο Φέκταρελ, καθώς ο Ράκαλωντ ανέβαινε 
πίσω του. Οι υπόλοιποι καβάλησαν τα δίκυκλα και τα άλογά τους και 
τον ακολούθησαν έξω απ’τη σπηλιά, μέσα στο ορεινό τοπίο, διασχί- 
ζοντάς το με προσοχή. 

Αναγκάστηκαν σύντομα να σταματήσουν, γιατί ούτε τα οχήματα 
ούτε τα ζώα μπορούσαν να περάσουν από ένα σημείο και ύστερα - 
μπροστά τους ορθωνόταν ένας απότομος κρημνός. Οι ανιχνευτές και 
ο Φέκταρελ κατέβηκαν από τις σέλες και σκαρφάλωσαν στους βρά- 
χους. Όταν έφτασαν επάνω, μπορούσαν όλοι να διακρίνουν αντίκρυ 
τους τη μάγισσα, και ο Αρχιανιχνευτής τής φώναξε κουνώντας τα 
χέρια του. Εκείνη σταμάτησε - τους είχε δει. Άρχισε να έρχεται προς 
το μέρος τους. 

Ο Φέκταρελ έκανε νόημα στους άλλους να μείνουν πίσω, και πήγε 
να την πλησιάσει. Τη συνάντησε στα μέσα της απόστασης που τους 
χώριζε, ανάμεσα σε ψηλούς βράχους. Ήταν πράγματι τραυματισμέ- 
νη στην αριστερή κνήμη και παραπατούσε. Την έπιασε στα χέρια 
του και τη σήκωσε από το έδαφος. «Έλα εδώ.» Παρατήρησε ότι και 
οι πατούσες της ήταν καταπληγιασμένες - φυσικό επακόλουθο αφού 
τριγύριζε ξυπόλυτη μες στα βουνά. 

«Φέκταρελ...» έκανε κουρασμένα η Φαίδρα, ακουμπώντας το κε- 
φάλι της στον ώμο του και νιώθοντας μια ξαφνική παρόρμηση να 
κοιμηθεί. Ακόμα κι η Πολεμική Καρδιά ήταν ήσυχη μέσα στον κατο- 
πτρόλιθο του βραχιολιού της. 

«Οι άγριοι μάς είπαν ότι νίκησες τον θεό τους.» 

«Ναι, είναι νεκρός. Και η Πολεμική Καρδιά είναι τραυματισμένη, 
αλλά θα συνέλθει.» 

«Κι εσύ είσαι τραυματισμένη.» 

«Θα συνέλθω κι εγώ.» 

Ο Φέκταρελ βάδιζε προς τους ανιχνευτές του, που τον περίμεναν 
κοντά στον κρημνό. «Ο Χρυσός Καβαλάρης ήταν που σε χτύπησε 
στο πόδι; » 

«Ένα λιοντάρι με δάγκωσε.» 

«Πρέπει να το κοιτάξουμε αυτό το τραύμα.» 

Επέστρεψαν στο Πέρασμα του Χρυσού Καβαλάρη πολύ πριν από το 
μεσημέρι, και τώρα κανένα θηρίο δεν ζύγωσε για να τους επιτεθεί. 
Ούτε άκουγαν μυστηριώδεις καλπασμούς από απόσταση. 

Το ορνιθόπτερο του Ράκαλωντ τούς περίμενε εκεί όπου το είχαν 
αφήσει, και ο νάνος καταχάρηκε που το ξαναβρήκε. «Δεν αντέχω με 
τα πόδια μου στη γη,» είπε. «Γεννήθηκα για να πετάω!» Και, καθί- 
ζοντας στη μοναδική θέση του αεροσκάφους, το ενεργοποίησε και 
υψώθηκε στον αέρα. 

Η Φαίδρα τώρα καθόταν πίσω από τον Φέκταρελ, επάνω στο δίκυ- 
κλό του. Ήταν πολύ εξουθενωμένη για να καβαλήσει μόνη της το 
άλογό της. Της είχαν δέσει το τραύμα στην κνήμη (βάζοντας και θε- 
ραπευτικά βοτάνια επάνω) και τα μικρότερα τραύματα στα πέλματά 
της, και εκείνη είχε καταφέρει να φορέσει μόνη τα ρούχα και τις 
μπότες της - αν και μορφάζοντας από πόνο καθώς έβαζε τα υποδή- 
ματα. Επί του παρόντος, καθισμένη πίσω από τον Φέκταρελ, μισο- 
κοιμόταν επάνω στην πλάτη του. 

Ο Αρχιανιχνευτής, μιλώντας στον τηλεπικοινωνιακό πομπό του, 
ρώτησε τον Ράκαλωντ: «Βλέπεις τίποτα επικίνδυνο γύρω μας;» 

«Τίποτα. Κινηθείτε άφοβα.» 

Ο Φέκταρελ έκανε νόημα στους ανιχνευτές του, και προχώρησαν 
μέσα στο ορεινό πέρασμα. 

Μερικές φορές μέσα στην ημέρα άκουσαν θηρία να βρυχιούνται ή 
να αλυχτούν, αλλά αυτό δεν ήταν τίποτα το ασυνήθιστο για μια πε- 
ριοχή σαν τα Πυρόκενα Όρη. Δε συνάντησαν τίποτα στον δρόμο 
τους πέρα από μερικές τριχόσαυρες οι οποίες υποχώρησαν πίσω από 
τους μεγάλους βράχους ύστερα από μερικούς πυροβολισμούς των 
ανιχνευτών. Το βράδυ κατασκήνωσαν στο πλάι του περάσματος, 
φυλώντας σκοπιές. 

Την επόμενη ημέρα, ο Φέκταρελ περίμενε ότι, λογικά, θα έφταναν 
πια στο τέλος της διαδρομής τους. Αν δεν έφταναν, τότε ο χάρτης 
της εμπόρισσας ήταν λάθος φτιαγμένος. Όμως ο Αρχιανιχνευτής 
δεν το πίστευε αυτό. Εξάλλου, τα Πυρόκενα Όρη είχαν κι ένα δεδο- 
μένο πλάτος· για πόσο μπορεί κάποιος να ταξίδευε εδώ μέσα, αν α- 
κολουθούσε συνεχώς μία και μόνο κατεύθυνση; 

Οι υπολογισμοί του αποδείχτηκαν σωστοί, καθώς, ύστερα από το 
ταξίδι μίας ημέρας, εκείνος κι οι ανιχνευτές του έφτασαν στο τέλος 

του ορεινού περάσματος. Ήταν δειλινό, και το τοπίο γύρω τους σκο- 
τεινό, μα κανένας δεν είχε αμφιβολία ότι είχαν βρεθεί στους πρόπο- 
δες των βουνών. Κι αντίκρυ τους αγνάντευαν πεδινά μέρη - τις πε- 
ριοχές των Ενδότερων Πολιτειών. Η Φαίδρα’λι ενίσχυσε με τη μα- 
γεία της δύο ζευγάρια κιάλια, και ο Φέκταρελ κι άλλος ένας ανιχνευ- 
τής κοίταξαν προς τα νότια και προς τα ανατολικά, και είπαν πως 
διέκριναν μία μικρή πόλη και δύο χωριά, καθώς επίσης και μια αγέ- 
λη λυκόχοιρων (καμία ντουζίνα στο σύνολό τους) που έτρωγε κάτι 
σκοτωμένα ζώα. 

«Τελειώσαμε, λοιπόν,» είπε ο Φέκταρελ, όταν όλοι τους συγκε- 
ντρώθηκαν γύρω από τις δύο μεγάλες φωτιές που είχαν ανάψει. 
«Μπορούμε να επιστρέφουμε στη Νασόλκαθ και να πούμε στην ε- 
μπόρισσα ότι το πέρασμα είναι ασφαλές.» 

«Είναι σίγουρα ασφαλές;» έθεσε το ερώτημα ένας ανιχνευτής. 

«Καμία περιοχή δεν είναι τελείως ασφαλής. Αλλά ο Χρυσός Καβα- 
λάρης δεν υπάρχει πλέον εδώ.» 

«Αυτό είναι βέβαιο,» τόνισε η Φαίδρα. «Κανένας δεν πρόκειται να 
τον ξανασυναντήσει.» Την κοίταζαν όλοι τους με ανανεωμένο δέος 
ύστερα από την αναμέτρησή της με τον θεό ετούτης της ορεινής πε- 
ριοχής. Η μάγισσα είχε γίνει λιγάκι πιο παράξενη στα μάτια τους. 

Αργότερα, αφού είχαν φάει από τις προμήθειές τους και ξεκουρά- 
ζονταν, ο Φέκταρελ έλυσε τους επιδέσμους από τα πόδια της Φαί- 
δρας για να τους αντικαταστήσει με καινούργιους· και για να βάλει, 
επίσης, καινούργια βότανα. «Αισθάνεσαι καλύτερα;» τη ρώτησε. 

«Τώρα που έχω ξεκουραστεί, είμαι ’ντάξει,» αποκρίθηκε εκείνη. 
«Αλλά μη μου πεις να βαδίσω παραπάνω από μερικά μέτρα,» πρό- 
σθεσε με σοβαρό ύφος. 

Ο Φέκταρελ μειδίασε. «Δε θα χρειαστεί να επιστρέφουμε βαδίζο- 
ντας,» είπε - και, παραμερίζοντας τα πράσινα μαλλιά της με το ένα 
χέρι, φίλησε τα χείλη της. 

Η Φαίδρα τού έδωσε ακόμα ένα φιλί και, μετά, σηκώθηκε όρθια 
χωρίς να φορέσει τις μπότες της, που την ενοχλούσαν. Στάθηκε με 
την κόπα της τυλιγμένη γύρω της σαν τις φτερούγες γιγάντιου πτη- 
νού, και ύφανε μια Μαγγανεία Υλικής Διαισθήσεως και μια Μαγγα- 
νεία Πνευματικής Διαισθήσεως, ώστε να προφυλάξει τον μικρό κα- 
ταυλισμό τους. Αν κάποια υλική ή πνευματική οντότητα ζύγωνε, η 
Φαίδρα αμέσως θα το καταλάβαινε, ακόμα κι αν βρισκόταν σε βαθύ 
ύπνο. Όταν τελείωσε με τη μαγική δουλειά της κάθισε πάλι κι αι- 

σθάνθηκε ότι τα πέλματά της την πονούσαν παρότι δεν είχε σταθεί 
και πολλή ώρα - κανένα τέταρτο (ίσως λίγο παραπάνω) μέχρι να 
ολοκληρώσει και τις δύο μαγγανείες. Τα βουνά είχαν ταλαιπωρήσει 
άσχημα τα πόδια της. 

Όταν ξημέρωσε, ακολούθησαν την αντίστροφη πορεία μέσα στο πέ- 
ρασμα με σκοπό να βγουν βόρεια των Πυρόκενων Ορέων. Κανένας 
δαιμονικός θεός δεν προσπάθησε να τους σταματήσει, και επικίνδυ- 
να θηρία συνάντησαν μονάχα μια φορά: μια αγέλη ορεσίβιων λιο- 
νταρών που, όμως, δεν τους επιτέθηκε. Ο Φέκταρελ παρατήρησε ότι 
τώρα τα ζώα της περιοχής έμπαιναν κανονικά στο πέρασμα ενώ 
πριν, όσο ο Χρυσός Καβαλάρης ήταν ακόμα ζωντανός, το απέφευ- 
γαν. 

Οι ανιχνευτές χρειάστηκαν λιγότερες ημέρες για να επιστρέφουν 
στην αρχή του ορεινού μονοπατιού, επειδή δεν το διέσχιζαν με την 
ίδια προσοχή όπως όταν πήγαιναν. Τώρα δεν έψαχναν για κινδύνους 
(αν και πάντα ήταν προσεχτικοί), απλώς ταξίδευαν (και ήξεραν καλά 
πώς να περνάνε κι από μακράν πιο δύσβατες περιοχές). Στο τέλος 
της δεύτερης ημέρας έφτασαν στην αρχή του περάσματος και συνά- 
ντησαν το μεγάλο, εξάτροχο φορτηγό και τους ανθρώπους που τους 
περίμεναν εκεί. Τίποτα απρόοπτο δεν είχε συμβεί κατά την αναμονή 
τους, όπως τους είπαν. 

«Βαρεθήκαμε να καθόμαστε,» σχολίασε ο οδηγός του φορτηγού. 
«Το ταξίδι σας είχε, τουλάχιστον, περισσότερο ενδιαφέρον;» 

Κεφάλαιο Ενδέκατο 

Το Φουσάτο του Ηγεμόνα 


Οι ανιχνευτές του Φέκταρελ ανέβασαν τα άλογα και τα δίκυκλά τους 
στο φορτηγό αλλά δεν ξεκίνησαν την ίδια νύχτα το ταξίδι της επι- 
στροφής προς της Νασόλκαθ. Ήθελαν να ξεκουραστούν κι επιπλέ- 
ον, ήταν καλύτερα κανείς να μην οδηγεί μεγάλα οχήματα μες στο 
σκοτάδι. Καταυλίστηκαν, επομένως, και κοιμήθηκαν μέχρι την αυγή 
φυλώντας σκοπιές. 

Όταν ξημέρωσε, ο Φέκταρελ ζήτησε από τη Φαίδρα’λι να ενισχύσει 
τα κιάλια του με τη μαγεία της, και μετά ατένισε τις περιοχές γύρω 
τους για πιθανή παρουσία ληστών. Δεν είδε τίποτα το επικίνδυνο, 
έτσι επιβιβάστηκαν στο φορτηγό και ο οδηγός ενεργοποίησε τις μη- 
χανές του κι έστριψε προς τα βορειοδυτικά. 

Καθώς ταξίδευαν είδαν τα ίδια μικρά χωριά και οικισμούς που εί- 
χαν αντικρίσει και όταν έρχονταν στα Πυρόκενα Όρη, αλλά επίση ς 
πρόσεξαν και ότι μερικά οχήματα κατευθύνονταν προς Νασόλκαθ, 
καθώς και ομάδες ανθρώπων επάνω σε ζώα. Οπλισμένες ομάδες. Για 
μισθοφόροι έμοιαζαν στον Φέκταρελ. 

«Τι γίνεται, ρε μαύρε άνθρωπε;» είπε ο οδηγός του φορτηγού. «Ό- 
ταν πηγαίναμε προς τα βουνά δεν είχαμε δει τόση κίνηση.» 

Ο Φέκταρελ ήταν συνοφρυωμένος. Μπορούσε να κάνει μια υπόθε- 
ση για τούτο το φαινόμενο μα δεν ήταν βέβαιος, έτσι δεν μίλησε 
γι’αυτήν. Είπε μονάχα: «Μάλλον θα μάθουμε φτάνοντας στην πό- 
λη . » 

Και έμαθαν όταν έφτασαν στην πόλη, δύο-και-κάτι ώρες ύστερα 
από την αρχή του ταξιδιού τους. Έξω από τα τείχη της Νασόλκαθ, 
μέσα στο πρωινό φως του ήλιου της Φεηνάρκια, ήταν στημένος ένας 
ολόκληρος στρατιωτικός καταυλισμός σαν κάποιος να προετοιμαζό- 
ταν για πόλεμο. 

«Ο Ηγεμόνας,» είπε ο Φέκταρελ, κοιτάζοντας από το μπροστινό 
παράθυρο του φορτηγού καθώς πλησίαζαν την πόλη, «συγκεντρώνει 
στρατό για να επιτεθεί στη Γαλανή Δράκαινα. Οι φήμες ήταν αληθι- 
νές. » 

Πριν από Δύο Ημέρες... 


Το οίκημα ήταν διώροφο και οικοδομημένο με μουντή, γκρίζα πέ- 
τρα. Βρισκόταν στις γειτονιές κάπου ανάμεσα στην Πάνω Αγορά, 
στη Γέφυρα, και στη Λεωφόρο των Τροχών, κι έμοιαζε να ξεπροβάλ- 
λει μέσα από τα σκοτάδια της νύχτας. Η κεντρική του είσοδος ήταν 
ψηλή κι έκλεινε με μια δερματόπορτα - θύρες χρησιμοποιούμενες, 
απ’όλο το Γνωστό Σύμπαν, μόνο στη Φεηνάρκια, οι οποίες φτιάχνο- 
νταν από σκληρά δέρματα ενισχυμένα με διάφορες ουσίες ώστε να 
γίνονται σχεδόν σαν ξύλα. Κλειδαριές δεν μπορούσε κανείς να βάλει 
επάνω τους, οπότε, αν κάποιος ήθελε να τις κλειδώσει, τις κλείδωνε 
με λουκέτα. Η συγκεκριμένη δερματόπορτα δεν είχε λουκέτο τώρα, 
κι επάνω της ήταν κεντημένες παραστάσεις με καλλιτεχνικό τρόπο 
οι οποίες αναγνώριζαν το οίκημα ως πορνείο. Άνθρωποι ζευγάρωναν 
με ανθρώπους σ’ αυτές τις παραστάσεις, που έμοιαζε να τις έχει 
φτιάξει πολύ ευφάνταστος καλλιτέχνης, θηρία ζευγάρωναν με θηρί- 
α, άνθρωποι ζευγάρωναν με θηρία, κι επίσης εμφανίζονταν, κάπου- 
κάπου, και κάποια πλάσματα ακατονόμαστα - αναπαραστάσεις 
θεών της Φεηνάρκια. 

Η πόρτα βρισκόταν λιγάκι πάνω από το επίπεδο του δρόμου και 
μπορούσε κανείς να φτάσει εκεί είτε από τα σκαλοπάτια στα δεξιά 
είτε από τα σκαλοπάτια στ’αριστερά. Και οι δύο σύντομες, πέτρινες 
σκάλες στο ίδιο σημείο μπροστά στη δερματόπορτα κατέληγαν. 

Από το εσωτερικό του οικήματος, κάθε τόσο, καμία φωνή ή κανένα 
γέλιο αντηχούσε. Κάποιος πελάτης ερχόταν, έσπρωχνε τη δερματό- 
πορτα, και έμπαινε. (Η πόρτα έκλεινε πίσω του αυτόματα, καθώς 
μια μικρή αλυσίδα την τραβούσε.) Κάποιος πελάτης, έχοντας απο- 
λαύσει τις υπηρεσίες που πρόσφερε το οίκημα, έσπρωχνε τη δερμα- 
τόπορτα και έβγαινε, κατέβαινε τις δεξιές ή αριστερές σκάλες και 
έφευγε μέσα στη νύχτα. 

Η δερματόπορτα άνοιξε γι’ακόμα μια φορά και ο Ζαώρδιλ ο Σκο- 
τωμένος βγήκε. Στο στόμα του ήταν ένα στριμμένο τσιγάρο που η 
καύτρα του γυάλιζε. Κατέβηκε αργά την αριστερή σκάλα έχοντας το 
νου του μήπως κανένας τού την πέσει από τα τριγυρινά σκοτάδια. 



Η Σκευωρία τον Γελαστού Άρχοντα | 129 


Δεν ήταν σπάνιο διάφοροι λεχρίτες να παραφυλάνε για θύματα έξω 
από μπουρδέλα. Άλλωστε, δεν μπορεί κάποιος να πήγαινε να πηδή- 
ξει χωρίς να κουβαλά καθόλου λεφτά μαζί του. 

Κανείς δεν ζύγωσε τον Ζαώρδιλ, κι εκείνος μπήκε στο πλαϊνό δρο- 
μάκι όπου είχε αφήσει το δίκυκλό του. Το όχημα τον περίμενε στη 
θέση του. Ο Σκοτωμένος έπιασε το πετσί που το κάλυπτε και το τρά- 
βηξε. Καθώς το δίπλωνε για να το δέσει στην πίσω μεριά του δίκυ- 
κλου, άκουσε μερικά βήματα πίσω του και το δεξί του χέρι πήγε στο 
πιστόλι στη ζώνη του. 

«Η Νασόλκαθ έχει και καλύτερα πορνεία,» είπε η Έρικα. 

Ο Ζαώρδιλ, αφήνοντας τη λαβή του πιστολιού, στράφηκε 
ν’αντικρίσει τη σκοτεινή μορφή της. Φορούσε κουκούλα, όπως συ- 
νήθως. Αν δεν του είχε μιλήσει, μπορεί και να την είχε πυροβολήσει. 
Το πρόσωπό της ήταν τελείως κρυμμένο στο σκοτάδι - μονάχα τα γα- 
λανά της μάτια φαίνονταν να γυαλίζουν εκεί μέσα. Ο Ζαώρδιλ έβγα- 
λε το τσιγάρο από την άκρη του στόματός του, φύσηξε καπνό. «Πα- 
ραφυλούσες απέξω για να μου συστήσεις κανένα από τα καλύτερα;» 

Την άκουσε να γελά σιγανά μέσα απ’την κουκούλα της, καθώς τον 
πλησίαζε, και φανταζόταν ότι πάλι το στόμα της θα είχε πάρει εκείνη 
τη στραβή κλίση. «Μπορώ να σου συστήσω κάποιο, αν θέλεις. Αλλά, 
όχι, τώρα δεν είμαι εδώ γι’ αυτό.» 

«Γιατί, λοιπόν;» Ο Ζαώρδιλ έδεσε το τυλιγμένο δέρμα στην πίσω 
μεριά του οχήματος του. «Είχαμε να σε δούμε καιρό, τελευταία.» 

«Είχα δουλειές,» είπε η Έρικα. 

Ο Ζαώρδιλ κάθισε πάνω στο δίκυκλο κι έβαλε τα χέρια του στο τι- 
μόνι, περιμένοντάς τη να συνεχίσει. Εκείνη κάθισε πίσω του, τυλίγο- 
ντας την κόπα της γύρω κι από τους δυο τους. «Ξεκίνα,» είπε. «Ούτ’ 
εγώ θα μείνω εδώ.» 

Ο Ζαώρδιλ έβαλε μπροστά τη μηχανή και οι τροχοί του δίκυκλου 
κύλησαν πάνω στους πλακόστρωτους δρόμους. Πέταξε το τσιγάρο 
του στο πλάι, αφήνοντάς το να σβήσει απ’τον αέρα της κίνησης κι 
από την πτώση. 

Η Έρικα είπε, πάνω από τον ώμο του, με το στόμα της κοντά 
στ’αφτί του: «Ο Ηγεμόνας ξεκινά αύριο τη στρατολόγηση. Επισή- 
μως. Έχει τον πυρήνα του έτοιμο, και ο πυρήνας θ’αρχίσει να συγκε- 
ντρώνει στρατό έξω από τα τείχη.» 

«Πού το έμαθες;» 

«Το άκουσα να κυκλοφορεί.» 

«Είναι σίγουρο ή δεν είναι;» 

«Θα στο έλεγα αν δεν ήταν σίγουρο;» 

Ο Ζαώρδιλ δεν μίλησε για λίγο. Ύστερα ρώτησε: «Καμία άλλη 
δουλειά δεν έχεις υπόψη σου για μας;» 

«Για την ώρα, τίποτα που να δίνει πολλά λεφτά γρήγορα, όπως 
μου είπες ότι θέλεις.» 

«Χμμ...» Ο Ζαώρδιλ σκεφτόταν ότι ίσως, τελικά, θα τον συνέφερε 
να δεχτεί την προσφορά του Καντάρφιλ. Ο έμπορος τού είχε ζητή- 
σει, χτες, να τον βοηθήσει να επιστρέφει στη Χόλκεραλ. Είσαι ο μό- 
νος που μπορεί να με περάσει από το πέρασμα πίσω από τη διαστα- 
σιακή δίοδο , του είχε πει. Κανένας όιλλος δεν το ξέρει, και δε θα τολ- 
μούσα ποτέ να περάσω μόνος μου. Ισχυριζόταν πως, μέσα στις επό- 
μενες ημέρες, ήθελε να επιστρέφει στην πατρίδα του - η γυναίκα του 
θ’άρχιζε ν’ανησυχεί αλλιώς - ειδικά μ’όλα όσα συνέβαιναν. Ο Ζαώρ- 
διλ τού είχε απαντήσει ότι θα το σκεφτόταν. Αφού δεν μπορείς να 
προσλάβεις όλους τους μισθοφόρους μου για να σε συνοδέψουν, δεν 
μπορώ να σου εγγυηθώ τίποτα, του είχε πει. Και ο Καντάρφιλ είχε 
διαμαρτυρηθεί: Μα, αν σας προσλάβω όλους, τι λεφτά θα μείνουν σε 
μένα από τις πωλήσεις; Θέλεις να με χρεοκοπήσεις; Ο Ζαώρδιλ είχε 
πάλι αποκριθεί ότι θα το σκεφτόταν. Και πολύ είναι αυτή η απάντη- 
ση που σου δίνω, έμπορα. Έχουμε μπλεξίματα εξαιτίας της φλυαρίας 
σου! 

«Τι σκέφτεσαι;» τον ρώτησε η Έρικα καθώς έμπαιναν πλέον στην 
Πάνω Αγορά. «Νομίζω πως σας συμφέρει, ίσως, να καταταγείτε στο 
στράτευμα του Ηγεμόνα.» 

«Λες, ε;» 

«Γιατί όχι; Κατά πρώτον, έτσι θα ξεπληρώσετε τον Αρχιφύλακα 
της Μεγάλης Πύλης. Κατά δεύτερον, θα σας δουν με περισσότερη 
εμπιστοσύνη αν υπηρετήσετε τον Ηγεμόνα καλά. Προτιμότερο απ’το 
να πάτε να κυνηγάτε τους ληστές στ’ανατολικά.» 

«Η Σαρντίκα-Νοθ, νομίζεις, δεν είναι επικίνδυνη;» 

«Μπορεί να είναι· αλλά εσείς δεν θα είστε πιο ασφαλείς μέσα 
σ’ ένα ολόκληρο στράτευμα;» 

«Ίσως νάχεις δίκιο,» είπε ο Ζαώρδιλ οδηγώντας το δίκυκλό του 
στους δρόμους της Πάνω Αγοράς, που ήταν ήσυχοι μέσα στη νύχτα. 
«Έχω, όμως, και τον έμπορο υπόψη μου.» 

«Ποιον έμπορο;» 

«Τον Καντάρφιλ της Χόλκεραλ. Θέλει να τον γυρίσουμε στην πα- 
τρίδα του.» 

« Πλη ρώνει καλά; » 

«Σχετικά. Δεν προτίθεται να μας προσλάβει όλους. Μπορεί τελικά 
να τα κάνουμε και τα δύο...» 

«Τι £ και τα δύο’;» 

«Και να μπούμε στο στράτευμα του Ηγεμόνα και να βοηθήσουμε 
τον έμπορο.» 

Ο Ζαώρδιλ οδήγησε το δίκυκλό του στον χώρο στάθμευσης που οι 
Ζωντανοί-Νεκροί πλήρωναν και το άφησε εκεί. Μετά, μαζί με την 
Έρικα, βάδισε προς το Τέλος του Δρόμου. 

«Με παρακολουθείς;» τη ρώτησε. 

«Τι;» 

«Βλέπεις πού πηγαίνω; Γιατί, αν όχι, τότε απορώ πώς ήξερες πού 
θα με έβρισκες απόψε.» 

«Είμαστε συνεργάτες. Θέλω να ξέρω αν είσαι καλά, ή αν βρίσκε- 
σαι σε κίνδυνο.» 

«Δε μ’αρέσει να με παρακολουθούν.» 

«Δε σε παρακολουθώ συνέχεια! Βασικά, έτυχε το μάτι ενός αν- 
θρώπου μου να σε πάρει να φεύγεις μες στη νύχτα και είδε πού πή- 
γες. Σκόπευα να σου μιλήσω, οπότε ήρθα και σε βρήκα.» 

Ο Ζαώρδιλ δεν την πολυπίστευε. Ίσως όντως να τον παρακολου- 
θούσε συνέχεια. «Πάω να κοιμηθώ,» της είπε καθώς έφταναν έξω 
απ’την είσοδο του Τέλους του Δρόμου. «Εσύ ακόμα δεν μου έχεις πει 
πού μένεις μέσα στην πόλη...» 

«Πολύ περίεργος είσαι, απόψε!» αποκρίθηκε η Έρικα, κι απομα- 
κρύνθηκε: έγινε ένα με τα σκοτάδια ανάμεσα από τα φώτα των δρό- 
μων της αγοράς. 

«Καλά...» μονολόγησε ο Σκοτωμένος, και μπήκε στο πανδοχείο, 
που η τραπεζαρία του ήταν σχεδόν άδεια ετούτη την ώρα, εκτός από 
τρεις γυναίκες που έπαιζαν χαρτιά (η μία από τις οποίες ήταν η 
Βαρμάλνα, η πανδοχέας), έναν ταξιδιώτη που καθόταν πλάι στο 
τζάκι πίνοντας κάποιο ποτό, κι έναν μεθυσμένο που κοιμόταν ξα- 
πλωμένος πάνω σ’ένα τραπέζι. Ο Ζαώρδιλ αγνοώντας τους όλους 
ανέβηκε στο δωμάτιό του. 

Το πρωί, συνάντησε στην τραπεζαρία τον Νικηφόρο, τη Νιρκέκα, 
και μερικούς άλλους και τους είπε ότι ο Ηγεμόνας σήμερα θ’άρχιζε 
τη στρατολόγηση. 

«Σπουδαία πληροφορία σού έδωσε αυτή,» του είπε ο Νικηφόρος 
πίνοντας μια γουλιά από το τσάι του. «Υπήρχε περίπτωση να μην το 
μαθαίναμε;» 

«Είναι σαν απλά να προσπαθεί να μας κάνει τη φίλη,» παρατήρη- 
σε η Νιρκέκα. «Δεν την εμπιστεύομαι, αρχηγέ.» 

«Μου το έχεις ξαναπεί,» είπε ο Ζαώρδιλ. 

«Δεν την εμπιστεύομαι, πάντως.» 

«Τέλος πάντων. Πώς σας φαίνεται να στρατολογηθούμε;» 

«Ούτε πολύ καλό ούτε, όμως, και πολύ κακό,» αποκρίθηκε ο Νι- 
κηφόρος ο Κολπατζής. «Ο Ηγεμόνας έχει την τάση να πληρώνει αξι- 
οπρεπώς, απ’ό,τι έχω ακούσει.» 

«Ναι, κι εγώ το άκουσα αυτό,» συμφώνησε η Νιρκέκα. 

«Εκτός απ’τους φρουρούς που θεωρεί δεύτερης κατηγορίας,» είπε 
ένας άλλος μισθοφόρος, «και τους βάζει να φυλάνε κάτι ελεεινά ση- 
μεία στην Κάτω Αγορά, στα Πηγάδια, ή κοντά στον Αβυσσαίο.» 

«Κι ο Καντάρφιλ;» έθεσε το ερώτημα ο Ζαώρδιλ. 

«Ποιος γαμάει τον Καντάρφιλ;» είπε ο Νικηφόρος. «Ξύλο θέλει, 
κανονικά. » 

«Θα πληρώσει θηρεύσιμα, όμως. Και σίγουρα περισσότερα απ’ό,τι 
ο Ηγεμόνας για μερικούς μισθοφόρους ακόμα μέσα στο φουσάτο 
του. » 

«Προτείνεις, δηλαδή, να μην καταταγούμε αλλά να βοηθήσουμε 
τον έμπορο της ρουφιανοσύνης;» 

«Προτείνω να τα κάνουμε και τα δύο, ει δυνατόν.» 

Ο Νικηφόρος φάνηκε σκεπτικός. 

«Ο Καντάρφιλ ούτως ή άλλως δεν μπορεί να μας προσλάβει ό- 
λους,» συνέχισε ο Ζαώρδιλ. «Δεν έχει αρκετά λεφτά.» 

«Και θέλει να τον περάσουμε πίσω από τη δίοδο πάλι και να τον 
πάμε ώς τη Χόλκεραλ, ε; » 

«Δεν υπάρχει άλλος τρόπος να φτάσει στη Χόλκεραλ...» 

«Ας δούμε πρώτα τι γίνεται με τη στρατολόγηση,» πρότεινε ο Νι- 
κηφόρος. 

Ο Ζαώρδιλ κατένευσε. «Αυτό ήμουν έτοιμος να πω κι εγώ.» 

«Στο Οχυρό του Ηγεμόνα θα πρέπει να πάμε;» ρώτησε η Νιρκέκα. 

«Δεν είμαι σίγουρος.» 

«Πολλά σού είπε η Έρικα...» σχολίασε ο Νικηφόρος. 

Όταν, όμως, οι τρεις τους έβγαιναν από το Τέλος του Δρόμου, για 
να αναζητήσουν τη δουλειά που μπορούσε να τους προσφέρει ο Η- 

γεμόνας, η Έρικα παρουσιάστηκε ξανά μέσα από το πλήθος της Πά- 
νω Αγοράς, και τώρα είχε περισσότερα να τους πληροφορήσει. 

«Καλημέρα,» είπε. «Έχω μια υποψία ότι μπορώ να σας οδηγήσω 
εκεί πού πηγαίνετε. » 

Η Νιρκέκα την ατένισε με στενεμένα μάτια. «Και πού πηγαίνου- 

με;» 

Η Έρικα χαμογέλασε λιγάκι στραβά μέσα απ’την κουκούλα της. 
«Να καταταγείτε στον στρατό του Ηγεμόνα;» 

«Πρέπει να είσαι μάντισσα!» είπε ειρωνικά ο Νικηφόρος. 

Εκείνη δεν φάνηκε να τον παρεξηγεί. «Η στρατολόγηση γίνεται 
έξω από τη Δεύτερη Πύλη. Και έχω κι άλλα να σας πω. Ας βαδίσουμε 
ώς εκεί.» 

Δεν έφεραν αντίρρηση. 

Καθώς περπατούσαν η Έρικα συνέχισε να μιλά: «Καλό θα ήταν να 
ξέρετε ότι ο πυρήνας του στρατεύματος είναι που κάνει τη στρατο- 
λόγηση.» 

«Μου το είπες και χτες, νομίζω,» παρατήρησε ο Ζαώρδιλ. 

«Δεν πρέπει, όμως, να σου είπα πως ο πυρήνας αποτελείται από 
τρεις ομάδες ανθρώπων: τους Ξεσηκωμένους, τα Οπλισμένα Κτήνη, 
και τους Επιφανείς Κρανοφόρους.» 

«Τα Οπλισμένα Κτήνη;» ρουθούνισε ο Νικηφόρος. «Μας έφτιαξες 
τη μέρα...» 

«Ήταν αναμενόμενο,» είπε η Έρικα. «Ο Ηγεμόνας τούς εμπιστεύ- 
εται. Πολλοί απ’αυτούς είναι και στη φρουρά της πόλης.» 

«Ναι, το ξέρουμε, δυστυχώς...» μόρφασε ο Νικηφόρος. 

«Τους άλλους τούς έχετε ακουστά;» ρώτησε η Έρικα. «Τους Επι- 
φανείς Κρανοφόρους και τους Ξεσηκωμένους;» 

«Το μόνο που έχω ακούσει,» είπε ο Ζαώρδιλ, «είναι πως οι Κρα- 
νοφόροι είναι πολύ καλοί στη δουλειά τους.» 

Η Έρικα ένευσε. «Πράγματι, αυτή τη φήμη έχουν. Και αληθεύει. 
Είναι εξαιρετικοί μαχητές. Ελίτ, θα έλεγε κανείς. Εργάζονται για αν- 
θρώπους πλούσιους. Κάνουν τους σωματοφύλακες. Δεν είναι και 
τόσοι πολλοί, αλλά είναι διαλεγμένοι.» 

«Και οι Ξεσηκωμένοι;» 

«Αυτοί είναι μια σχετικά καινούργια ομάδα. Αρχηγοί τους είναι 
κάποιοι πολεμιστές που ήταν στην Επανάσταση, γι’ αυτό κιόλας έ- 
χουν πάρει την ονομασία 4 Ξεσηκωμένοι 1 .» 

«Κατάλαβα,» είπε ο Ζαώρδιλ. «Δε νομίζω να μας συμπαθήσουν. 
Ξέρουν για εμάς;» 

«Κατά πάσα πιθανότητα. Η Πρώτη Φύλακας θα τους έχει ενημε- 
ρώσει, υποθέτω.» 

«Ελπίζω,» είπε ο Νικηφόρος ο Κολπατζής, «να μην πηγαίνουμε 
εκεί για να φάμε ξύλο. » 

Μόλις βγήκαν από τη Δεύτερη Πύλη είδαν αντίκρυ τους το μέρος 
όπου γινόταν η στρατολόγηση. Δε μπορούσαν και να μην το προσέ- 
ξουν. Ο πυρήνας του στρατεύματος του Ηγεμόνα είχε στήσει σκηνές 
στρατιωτικού τύπου, και ζώα, άνθρωποι, και οχήματα ήταν συγκε- 
ντρωμένα εκεί. Έξω από την πύλη υπήρχε μια μεγάλη πινακίδα που 
έγραφε: 


Ο ΗΓΕΜΟΝΑΣ ΤΗΣ ΝΑΣΟΛΚΑΘ 

ΖΗΤΑ 

ΕΜΠΙΣΤΟΥΣ ΚΑΙ ΓΕΝΝΑΙΟΥΣ ΠΟΛΕΜΙΣΤΕΣ 
ΓΙΑ ΤΟΝ ΣΤΡΑΤΟ ΤΟΥ. 

ΘΑ ΠΟΛΕΜΗΣΕΙ ΤΗΝ ΛΗΣΤΑΡΧΟ ΣΑΡΝΤΙΚΑ-ΝΟΘ 
ΣΤΟ ΟΧΥΡΟ ΤΗΣ ΨΗΛΗΣ ΓΕΦΥΡΑΣ. 

ΑΜΟΙΒΕΣ ΑΝΑΛΟΓΕΣ ΤΗΣ ΕΜΠΕΙΡΙΑΣ ΤΩΝ ΜΑΧΗΤΩΝ 
ΟΧΙ ΚΑΤΩΤΕΡΕΣ ΑΠΟ 9 ¥2 ΤΟ ΑΤΟΜΟ 
(ΒΑΣΙΚΗ ΤΡΟΦΗ ΣΥΜΠΕΡΙΛΑΜΒΑΝΕΤΑΙ - ΣΚΗΝΗ ΟΧΙ) 

Ο Ζαώρδιλ ο Σκοτωμένος, ο Νικηφόρος ο Κολπατζής, και η Νιρκέ- 
κα πλησίασαν τον καταυλισμό ενώ η Έρικα έμεινε πίσω, μη θέλο- 
ντας να τη δουν. 

«Βλέπεις πώς βγάζει την ουρά της απέξω;» είπε η Νιρκέκα. 

«Κατάσκοπος είναι, όχι πολεμίστρια,» αποκρίθηκε ο Ζαώρδιλ. 
«Καλύτερα να μην την ξέρουν.» 

«Νομίζω ότι τη γουστάρεις, αρχηγέ.» 

«Μην ακούω μαλακίες.» 

Ζύγωσαν τον μεγάλο πάγκο γύρω από τον οποίο ήταν συγκεντρω- 
μένοι μερικοί πολεμιστές που είχαν επάνω τους τα εμβλήματα των 
Οπλισμένων Κτηνών και άλλα δύο. Το ένα, σίγουρα, ήταν των Επι- 
φανών Κρανοφόρων: ένα ψηλό κράνος μέσα σ’έναν κύκλο. Το άλλο, 
επομένως, πρέπει να ήταν των Ξεσηκωμένων: δύο διασταυρωμένα 
ξιφίδια κι ανάμεσά τους ένα τουφέκι με ξιφολόγχη. Επάνω στον πά- 

γκο υπήρχαν χαρτιά, στυλογράφοι, και ένα μηχανικό σύστημα με 
κονσόλα και οθόνη. Κάτω από τον πάγκο ήταν μια ενεργειακή φιάλη 
συνδεδεμένη, μέσω ενός χοντρού καλωδίου, με το μηχανικό σύστη- 
μα. 

Δύο άντρες και μια γυναίκα απομακρύνονταν εκείνη τη στιγμή 
από τον πάγκο - μάλλον, κάποιοι μισθοφόροι που είχαν μόλις κατα- 
ταγεί. 

«Καλημέρα,» χαιρέτησε ο Ζαώρδιλ τους στρατολόγους. «Θέλουμε 
να μπούμε στο στρατό σας.» 

«Ποιοι είστε;» ρώτησε ένας άντρας που είχε επάνω του το έμβλη- 
μα των Επιφανών Κρανοφόρων. 

«Ζαώρδιλ ο Σκοτωμένος, αρχηγός των Ζωντανών-Νεκρών. Έχω 
αρκετούς μαχητές, ζώα, και οχήματα να σας προσφέρω. Με την α- 
νάλογη αμοιβή, πάντα.» 

«Ζωντανοί-Νεκροί;» είπε ένας άλλος άντρας, που είχε επάνω του 
το έμβλημα των Οπλισμένων Κτηνών. Ήταν μυώδεις και χοντρός, με 
στραβή μύτη που, σίγουρα, κάποτε είχε σπάσει πολύ άσχημα. Πορ- 
φυρόδερμος, με μούρη όλο εξανθήματα. «Τα καθάρματα της Πα- 
ντοκράτειρας.» 

Το βλέμμα του Ζαώρδιλ σκλήρυνε. «Δεν έχουμε πειράξει κανέναν 
στην πόλη σας, και η Παντοκράτειρα δεν υπάρχει πλέον.» 

Το Οπλισμένο Κτήνος έφτυσε παραδίπλα. 

«Υπάρχει κανένα πρόβλημα μ’εσένα;» μούγκρισε ο Νικηφόρος· 
και το χέρι του είχε πάει στη λαβή του Δαγκωτού Φιλιού η οποία 
προεξείχε από τον ώμο του. 

Ο Ζαώρδιλ έπιασε τον πήχη του Κολπατζή, για να του υπενθυμίσει 
πως δεν είχαν έρθει εδώ για να καβγαδίσουν. 

Και ο Επιφανής Κρανοφόρος, συγχρόνως, λες και είχε την ίδια 
σκέψη, αγριοκοίταξε το Οπλισμένο Κτήνος. Μετά στράφηκε στον 
Ζαώρδιλ. «Είναι αλήθεια, όμως, ότι κάποτε υπηρετούσατε την Πα- 
ντοκράτειρα;» 

«Αλήθεια είναι,» παραδέχτηκε ο Σκοτωμένος. «Αλλά τώρα απλά 
ψάχνουμε για δουλειά.» 

Ο Επιφανής Κρανοφόρος τον ατένισε συλλογισμένα. Ήταν λευκό- 
δερμος με κοντά μαύρα μαλλιά. Ο δερματικός του χρωματισμός τον 
αναγνώριζε ως εξωδιαστασιακό, αλλά, αν όντως ήταν εξωδιαστασι- 
ακός, τότε σίγουρα είχε περάσει πάρα πολλά χρόνια στη Φεηνάρκια. 

Έδειχνε να φέρεται σαν Φεηνάρκιος, κι οι άλλοι έτσι έδειχνε να τον 
βλέπουν. 

Το Οπλισμένο Κτήνος είπε: «Εγώ λέω διώξ’ τους. Τους φοβάμαι μη 
μας πουλήσουν.» Κι έριξε ένα βλέμμα σε μια γυναίκα που στεκόταν 
παραδίπλα με τα χέρια της σταυρωμένα μπροστά της. Ήταν ψηλή, 
με μακριά πόδια και μακριά μενεξεδιά μαλλιά που έπεφταν ώς τα 
μέσα της πλάτης της. Τα μάτια της ήταν μενεξεδιά επίσης, και το 
δέρμα της κόκκινο. Είχε επάνω της το έμβλημα των Ξεσηκωμένων. 
Δεν μίλησε στο Οπλισμένο Κτήνος καθώς παρατηρούσε τον Ζαώρ- 
διλ, τον Νικηφόρο, και τη Νιρκέκα. «Μπορεί ν’αποφασίσουν να πά- 
νε ξαφνικά με τη Γαλανή Δράκαινα - κι αυτή σαν κι αυτούς ήταν - με 
την Παντοκράτειρα!» συνέχισε να λέει το Οπλισμένο Κτήνος. 

Ο Κολπατζής γέλασε κοφτά, εσκεμμένα κοροϊδευτικά, σαν να ήθε- 
λε να του αποκριθεί ότι ήταν ηλίθιος. «Θα πάμε μαζί της ενώ είμα- 
στε ανάμεσά σας; Νομίζεις ότι θέλουμε ν’αυτοκτονήσουμε;» 

«Δεν είμαστε ληστές,» είπε ο Ζαώρδιλ, «και το έχουμε αποδείξει.» 

«Πώς το έχετε αποδείξει;» Η γυναίκα με τα μενεξεδιά μαλλιά ήταν 
που μίλησε, εξακολουθώντας να έχει τα χέρια της σταυρωμένα 
μπροστά της. 

«Ίσως νάχεις ακούσει ότι βοηθήσαμε τον Καντάρφιλ της Χόλκε- 
ραλ να αντιμετωπίσει τους ληστές της Σαρντίκα-Νοθ και να έρθει 
εδώ, στη Νασόλκαθ,» αποκρίθηκε ο Ζαώρδιλ. «Κι αν δεν το έχεις 
ακούσει, μπορείς εύκολα να ρωτήσεις και να το μάθεις.» 

«Ας τους πάρουμε,» είπε ο Επιφανής Κρανοφόρος. 

Στο Οπλισμένο Κτήνος δεν έμοιαζε να αρέσει αυτό. Η Ξεσηκωμένη 
ήταν σκεπτική. Κανένας τους δεν μίλησε. 

«Θα σας πάρουμε,» δήλωσε ο Κρανοφόρος στον Ζαώρδιλ, σαν η 
απόφαση να ήταν μόνο δική του. «Πες μου τι δυνάμεις έχετε στη 
διάθεσή σας.» 

Ο Σκοτωμένος τού είπε, και πρόσθεσε ότι κάποιοι έλειπαν γιατί εί- 
χαν πάει να ερευνήσουν το Πέρασμα του Χρυσού Καβαλάρη στα 
Πυρόκενα Όρη. Καλώς εχόντων των πραγμάτων, όμως, σύντομα θα 
επέστρεφαν. Σίγουρα προτού το στράτευμα ξεκινούσε για το Οχυρό 
της Ψηλής Γέφυρας. 

«Μάλιστα, μάλιστα...» αποκρίθηκε ο Επιφανής Κρανοφόρος, που 
είχε, λίγο πιο πριν - ενόσω του μιλούσε ο Ζαώρδιλ - συστηθεί ως 
Εύβουλος: πράγμα το οποίο σήμαινε ότι δεν είχε πάρει το όνομά του 
στη Φεηνάρκια. Ο Ζαώρδιλ υπέθετε ότι από τη Ρελκάμνια πρέπει να 

ήταν. Οί άλλοι, όμως, δεν φαίνεται να τον θεωρούν άνθρωπο της 
Παντοκράτείρας, σκέφτηκε. Ήταν δυνατόν στρατιωτικός από τη 
Ρελκάμνια να μην υπηρετούσε κάποτε την Παντοκράτειρα; Εκτός αν 
δεν ήταν από τη Ρελκάμνια... Το όνομά του από ποια άλλη διάσταση 
θα μπορούσε να είναι; Από τη Σεργήλη; Από την Απολλώνια, ίσως; 

Ο Εύβουλος τελείωσε να πληκτρολογεί κάποιες πληροφορίες στην 
κονσόλα επάνω στον πάγκο και μετά μίλησε στον Ζαώρδιλ για την 
αμοιβή των μισθοφόρων του. 

«Δε μπορείς να μας δώσεις το κατώτερο,» του είπε ο Σκοτωμένος. 
«Οι μαχητές μου αξίζουν περισσότερο από μισό θηρεύσιμο την ημέ- 
ρα.» 

«Ένα τέταρτο, θάλεγα εγώ,» ρουθούνισε το Οπλισμένο Κτήνος, 
που στεκόταν παραδίπλα. 

Ο Ζαώρδιλ τον αγνόησε τελείως. «Πολεμήσαμε τη Σαρντίκα-Νοθ,» 
τόνισε στον Εύβουλο, «και την τρέψαμε σε φυγή. Αν δεν με πιστεύ- 
εις, ρώτησε τον Καντάρφιλ της Χόλκεραλ, τον έμπορο. Μένει στο 
Τέλος τον Δρόμον, στην Πάνω Αγορά.» 

«Με ένα θηρεύσιμο ανά άτομο είστε εντάξει;» ρώτησε ο Εύβουλος. 

«Οριακά,» πετάχτηκε ο Νικηφόρος. «Κανονικά, μας πληρώνουν 
περισσότερα για τις υπηρεσίες μας.» 

«Τότε πηγαίντε αλλού!» ρουθούνισε πάλι το Οπλισμένο Κτήνος. 

«Μήπως άκουσε κανείς ένα βόδι να μουγκρίζει εδώ κοντά;» είπε ο 
Κολπατζής, κοιτάζοντας γύρω-γύρω σαν να έψαχνε την προέλευση 
κάποιου ήχου. 

Η Νιρκέκα γέλασε. 

«Για πρόσεχε τα λόγια σου, Παντοκρατορικό καθίκι!» γρύλισε το 
Οπλισμένο Κτήνος. 

Ο Εύβουλος κοπάνησε τη γαντοφορεμένη γροθιά του πάνω στον 
πάγκο, κάνοντας το μηχανικό σύστημα να τρίξει. «Τι θα γίνει; Θα 
συνεχίσετε να τρώγεστε από δω μέχρι το Οχυρό της Ψηλής Γέφυρας 
και κατά την πολιορκία επίσης;» γρύλισε - και αγριοκοίταζε κυρίως 
το Οπλισμένο Κτήνος. 

Το Κτήνος κοίταξε αλλού, κάνοντας πως δεν έδινε και πολλή ση- 
μασία. 

Τα πράγματα ηρέμησαν. Ο Εύβουλος είπε στον Ζαώρδιλ: «Ένα 
θηρεύσιμο ο κάθε μαχητής σου, κι επιπλέον χρήματα για τα άρματα 
και τα ζώα, όπως αναγράφεται εδώ.» Του έδωσε ένα χαρτί με μια 
μεγάλη λίστα. «Συμφωνείς;» 

Ο Σκοτωμένος διάβασε τη λίστα και αποκρίθηκε: «Συμφωνώ.» 

Ο Εύβουλος ένευσε και τον έβαλε να υπογράψει μερικά χαρτιά. Τα 
σφράγισε και του έδωσε ένα αντίγραφο. «Τώρα είστε στις υπηρεσίες 
του Ηγεμόνα της Νασόλκαθ,» είπε. «Φροντίστε να τα έχετε καλά με 
τους συμπολεμιστές σας.» 

Επέστρεψαν στο εσωτερικό της πόλης και ειδοποίησαν τους υπόλοι- 
πους πολεμιστές της ομάδας τους να συγκεντρωθούν έξω από τα 
τείχη, στον στρατιωτικό καταυλισμό του Ηγεμόνα. Ορισμένοι είχαν 
ήδη ακούσει ότι γινόταν η στρατολόγηση και δεν ξαφνιάστηκαν που 
ο Σκοτωμένος τούς είχε στρατολογήσει. Ωστόσο δεν το είδαν όλοι με 
καλό μάτι - πολλοί ήταν σκεπτικοί. Ήλπιζαν ότι θα έβρισκαν καλύτε- 
ρες δουλειές στη Νασόλκαθ: δουλειές που θα πλήρωναν περισσότε- 
ρο από ένα θηρεύσιμο την ημέρα. Αλλά κανένας δεν διαμαρτυρήθη- 
κε στον Σκοτωμένο για την απόφασή του να τους κατατάξει στο 
φουσάτο του Ηγεμόνα. Όλοι τον αποδέχονταν για αρχηγό τους, και 
δεν αμφισβητούσαν πως έκανε γι’ αυτούς ό,τι καλύτερο μπορούσε. 

Ξεκίνησαν, έτσι, να συναθροίζονται έξω από τα τείχη της Νασόλ- 
καθ, στον στρατιωτικό καταυλισμό, φέρνοντας μαζί τους και τα ζώα 
τους, τα οχήματά τους, και το μοναδικό ορνιθόπτερο που είχαν εδώ. 
Έστησαν τις σκηνές τους δίπλα στις σκηνές των άλλων μισθοφόρων 
που είχαν έρθει για να υπηρετήσουν τον Ηγεμόνα. Και πολλοί πρό- 
σεξαν ότι κάποιοι δεν τους κοίταζαν φιλικά - κυρίως από την ομάδα 
των Οπλισμένων Κτηνών, μέλη της οποίας είχαν τσακωθεί άσχημα 
με μέλη των Ζωντανών-Νεκρών μέσα στη Νασόλκαθ πριν από μέ- 
ρες. Ο Ζαώρδιλ το παρατήρησε επίσης, και προειδοποίησε τους πο- 
λεμιστές του πως δεν έπρεπε, σε καμία περίπτωση, να τσακωθούν με 
τα Οπλισμένα Κτήνη, γιατί αυτό θα είχε ως αποτέλεσμα να τους διώ- 
ξουν από το στράτευμα, ή ακόμα κι από την πόλη. Κανένας δεν τον 
παράκουσε - αλλά ούτε και τα Οπλισμένα Κτήνη, εκτός απ’το να τους 
κοιτάζουν προκλητικά, τους έδωσαν αφορμή να κάνουν κάτι. 

Ο Σκοτωμένος, όμως, περιφερόταν όλη την ημέρα γύρω από την 
περιοχή όπου οι Ζωντανοί-Νεκροί είχαν στήσει τις σκηνές τους, 
σταθμεύσει τα οχήματά τους, και μαντρώσει τα ζώα τους. Ήθελε να 
είναι βέβαιος ότι δεν θα γινόταν τίποτα απρόοπτο που θα τους έβαζε 
σε μπελάδες· και είχε πει και στον Νικηφόρο τον Κολπατζή και τη 
Νιρκέκα να έχουν τα μάτια τους ανοιχτά. Ευχόταν να ήταν κι ο Φέ- 
κταρελ εδώ - ήταν καλός στο να προσέχει για κάτι τέτοια. Ο Αρχια- 



Η Σκευωρία τον Γελαστού Άρχοντα | 139 


νιχνευτής, όμως, έλειπε. Σύντομα πρέπει να επιστρέφει, εκτός αν 
έχει συναντήσει προβλήματα στο πέρασμα... 

«Δε θα κάτσεις καθόλου, αρχηγέ;» ρώτησε ένας από τους καβαλά- 
ρηδες των ελεφάντων ο οποίος στεκόταν κοντά στη μάντρα όπου 
ήταν σταβλισμένα τα πέντε εν λόγω θηρία των Ζωντανών-Νεκρών, 
για να τα φυλά. Το παρατσούκλι του ήταν ο Ελεφαντάνθρωπος, κι 
όλοι έτσι τον αποκαλούσαν, γιατί είχε πολύ καλή σχέση με τους ελέ- 
φαντες, αλλά και γιατί ήταν ψηλός και εύσωμος άντρας που, πραγ- 
ματικά, θύμιζε αυτά τα ζώα. Το γεγονός ότι ήταν πρασινόδερμος - 
ένας σπάνιος δερματικός χρωματισμός - ποτέ δεν είχε δώσει αφορ- 
μή για παρωνύμιο - τόσο ασήμαντο φαινόταν μπροστά στην υπόλοι- 
πή του εμφάνιση. Το αληθινό όνομά του κανείς δεν έμοιαζε πια να 
το θυμάται. 

«Γιατί τα ζώα είναι ανήσυχα;» τον ρώτησε ο Ζαώρδιλ, αγνοώντας 
τη δική του ερώτηση και ρίχνοντας μια ματιά στους ελέφαντες μέσα 
στη μάντρα, το ξύλινο τείχος της οποίας ήταν πολύ αδύναμο για να 
συγκρατήσει τα θηρία σε περίπτωση που αφήνιαζαν. 

«Δεν ξέρω, αρχηγέ,» αποκρίθηκε ο Ελεφαντάνθρωπος, τρίβοντας 
τη μεγάλη, μυώδη κοιλιά του, καθώς ήταν γυμνός από τη μέση κι 
επάνω μες στο μεσημέρι. «Ίσως ο ήλιος να φταίει...» 

Για να μην ξέρει ο Ελεφαντάνθρωπος σήμαινε ότι ήταν κάτι το μυ- 
στηριώδες, σκέφτηκε ο Ζαώρδιλ, κι έριξε ένα βλέμμα στον ουρανό. 
Ο ήλιος ήταν όντως αρκετά δυνατός, κι έκανε ζέστη. «Δώσ’ τους να 
πιουν νερό. Μην τους αφήσεις να αφηνιάσουν.» 

«Μη φοβάσαι, αρχηγέ. Δεν πρόκειται να συμβεί όσο είμ’ εγώ ε- 
δώ,» μειδίασε ο Ελεφαντάνθρωπος. 

Ο Ζαώρδιλ ένευσε κι απομακρύνθηκε, συνεχίζοντας την αδιάκοπη 
περιπολία του. 

Λίγο παρακάτω, παρατήρησε πως οι τέσσερις λυκόχοιροι των Ζω- 
ντανών-Νεκρών είχαν την ίδια ανησυχία με τους ελέφαντες, αν και 
έδειχναν να είναι πιο βίαιοι - ίσως λόγω της φύσης τους. Γρύλιζαν 
και δάγκωναν τα ξύλινα κάγκελα της μάντρας τους. Οι φύλακές τους 
- ένας άντρας και μια γυναίκα με μαστίγια - τους χτυπούσαν κά- 
που-κάπου και τους φώναζαν, για να τους καλμάρουν. 

«Τι είναι;» ρώτησε ο Ζαώρδιλ. «Ο ήλιος τούς πειράζει κι αυτούς;» 

«Ποιον άλλο πειράζει;» ρώτησε η γυναίκα. 

«Τους ελέφαντες. Έτσι λέει ο Ελεφαντάνθρωπος, τουλάχιστον.» 

Ο άντρας κι η γυναίκα έριξαν μια ματιά προς τη μάντρα των ελε- 
φάντων, κι ο πρώτος είπε: «Κάνει ζέστη, είν’ η αλήθεια, αρχηγέ.» 

Ο Σκοτωμένος δεν μίλησε - έφυγε και, καθώς βάδιζε στα όρια του 
καταυλισμού των μαχητών του, κοίταξε να δει αν και στους άλλους 
καταυλισμούς τα ζώα ήταν ανήσυχα. Ειδικά οι λυκόχοιροι ή οι ελέ- 
φαντες. Τα Οπλισμένα Κτήνη, παρατήρησε, είχαν πολλούς λυκόχοι- 
ρους - και, ναι, φαίνονταν κι αυτοί αναστατωμένοι για κάποιο λόγο. 
Ο Ζαώρδιλ αναρωτήθηκε αν κανένας δαίμονας μπορεί νάχε επηρεά- 
σει τα ζώα. Αν η μάγισσα ήταν εδώ θα ήξερε... 

Από τα βόρεια είδε έναν άντρα να έρχεται γρήγορα με δίκυκλο, να 
περνά δίπλα απ’τον καταυλισμό των μισθοφόρων, και να σταματά 
μπροστά στη Δεύτερη Πύλη της Νασόλκαθ, όπου συνάντησε τον 
Εύβουλο και μίλησε μαζί του. Δεν ήταν η πρώτη φορά που ο Ζαώρ- 
διλ είχε προσέξει κάτι τέτοιο να συμβαίνει, είτε με ανθρώπους επά- 
νω σε δίκυκλα είτε επάνω σε άλογα. Πρέπει να ήταν μαντατοφόροι 
που έστελνε ο Ηγεμόνας για να ανακοινώσουν στις γύρω περιοχές 
ότι ήθελε να συγκεντρώσει στρατό. Ο Σκοτωμένος είχε δει, μια φο- 
ρά, και τη Ραλκάβδη, την Πρώτη Φύλακα της Νασόλκαθ, να βγαίνει 
από τη Δεύτερη Πύλη για να μιλήσει με τους μαντατοφόρους και τον 
Εύβουλο. Και αναρωτιόταν ποια να ήταν η γνώμη της για την κατά- 
ταξη των Ζωντανών-Νεκρών στο φουσάτο. 

Το απόγευμα, αφού είχε ξεκουραστεί ελάχιστα (χωρίς να κοιμηθεί) 
και φάει λίγο, ο Ζαώρδιλ συνέχιζε να περιφέρεται στα όρια του κα- 
ταυλισμού των μαχητών του, και έβλεπε ότι κάμποσοι άλλοι μισθο- 
φόροι είχαν ήδη συγκεντρωθεί. Πολλοί, μάλιστα, δεν πρέπει να ανή- 
καν σε μισθοφορικές ομάδες - πρέπει να ήταν ανεξάρτητοι, ή οι ομά- 
δες τους πολύ μικρές (των πέντε, δέκα ατόμων) για να έχουν επίση- 
μη ονομασία. Ο Εύβουλος επισκεπτόταν κάμποσους και μιλούσε μα- 
ζί τους. Έδειχνε κοινωνικός. Τα Οπλισμένα Κτήνη παρατηρούσαν, 
και στέκονταν, με ύφος που έμοιαζε να θέλει να υποδηλώσει πως 
εκείνοι ήταν τα αφεντικά του στρατού. Οι Ξεσηκωμένοι, αντιθέτως, 
διατηρούσαν διακριτική στάση. Τη γυναίκα με τα μενεξεδιά μαλλιά 
(που πρέπει να ήταν, αν όχι η αρχηγός τους, μία από τους αρχηγούς 
τους) ο Ζαώρδιλ την είχε ξαναδεί κατά τη διάρκεια του πρωινού, αλ- 
λά και μες στο μεσημέρι, να κοιτάζει εκείνον και τους ανθρώπους 
του ανάμεσα από τις σκηνές. Μάλλον δεν τους συμπαθούσε - καθό- 
λου - αφού σίγουρα ήταν κάποτε με τους επαναστάτες που είχαν 
ξεσηκωθεί πρώτοι εναντίον της Παντοκράτειρας. Ωστόσο δεν έμοια- 

ζε να δείχνει και πολύ φανερά την αντιπάθειά της. Τώρα, ο Ζαώρδιλ 
δεν μπορούσε να τη δει πουθενά. 

Καθώς οι σκιές πλήθαιναν ολόγυρά του και η νύχτα ερχόταν, τρεις 
φιγούρες πλησίασαν τον Σκοτωμένο όταν στεκόταν στη νοτιοανατο- 
λική άκρη του καταυλισμού των Ζωντανών-Νεκρών και κοίταζε έξι 
άλλους μισθοφόρους να στήνουν τον δικό τους, πολύ μικρότερο κα- 
ταυλισμό παραδίπλα χωρίς να έχουν κάνει ούτε καν τον κόπο να συ- 
στηθούν σ’εκείνον και τους ανθρώπους του. 

Ο Ζαώρδιλ συνοφρυώθηκε καθώς οι τρεις φιγούρες τον πλησίαζαν. 
Φορούσαν κάπες και κουκούλες, και τα πρόσωπά τους δεν φαίνο- 
νταν. Η Έρικα; Σαν το βάδισμα της μίας να του θύμιζε κάτι... 

Και δεν είχε άδικο: αυτή ήταν. Φτάνοντας κοντά του έγινε αμέσως 
φανερή. Το πρόσωπό της αποκαλύφθηκε στο εσωτερικό της κου- 
κούλα της. 

«Γεια,» είπε η Έρικα χαμογελώντας λιγάκι λοξά. «Όλα εντάξει, 
νομίζω, έτσι;» 

«Έτσι δείχνει,» αποκρίθηκε ο Σκοτωμένος μ’ένα κοφτό νεύμα. Εί- 
χε ήδη, προτού τον πλησιάσουν, αρχίσει να στρίβει ένα τσιγάρο, και 
τώρα το έβαλε στο στόμα του και το άναψε. 

«Σ’ενδιαφέρει άλλος ένας πολεμιστής;» 

«Τι εννοείς;» 

«Για να μπει στην ομάδα σου. Κάποιος που παλιά ήταν... μαζί 
μας... και τώρα δεν έχει πού να πάει, και θα προτιμούσε να μη βρει 
δουλειά μόνος του.» 

Αυτό το μαζί μας σήμαινε αναμφίβολα ότι η Έρικα αναφερόταν σε 
πρώην πολεμιστή της Παντοκράτειρας. Ο Ζαώρδιλ ανασήκωσε τους 
ώμους. «Γιατί όχι, αν είναι καλός και δεν κάνει φασαρίες...» 

«Δε νομίζω πως πρέπει ν’ανησυχείς ούτε για το ένα ούτε για το άλ- 
λο,» είπε η Έρικα, και στράφηκε να κοιτάξει έναν απ’τους δύο που 
στέκονταν πίσω της... 

...και που τώρα ήρθε να σταθεί πλάι της. Η κουκούλα του αγνώ- 
στου έπεσε στους ώμους του, και ο Ζαώρδιλ είδε το πρόσωπο μιας 
γυναίκας. Δέρμα λευκό με απόχρωση του ροζ, κοντά μαύρα μαλλιά, 
στενά μάτια, μικροσκοπικό στόμα, επίπεδα μάγουλα, μικρό σαγόνι. 

«Εσύ είσαι;» ρώτησε ο Σκοτωμένος. 

Η γυναίκα κατένευσε. «Χριστίνα Αλθέρβω.» 

«Από τη Ρελκάμνια η καταγωγή σου;» 

«Ναι.» 

«Τι βαθμό είχες;» 

«Στρατιώτης ήμουν, Λοχαγέ.» 

«Μη με λες έτσι· δεν είμαι λοχαγός πια, και ούτε θέλω κανένας να 
το θυμάται. Οι άνθρωποί μου απλά με λένε 'αρχηγέ’.» 

Η Χριστίνα ένευσε. «Εντάξει, αρχηγέ.» 

«Ωραία,» είπε ο Ζαώρδιλ φυσώντας καπνό απ’τα ρουθούνια. «Πή- 
γαινε μέσα» - έδειξε προς το εσωτερικό του καταυλισμού με τον α- 
ντίχειρά του - «βρες τη Νιρκέκα, κι εκείνη θα σου δείξει πού μπο- 
ρείς να βολευτείς. » 

Η Χριστίνα ένευσε ξανά - δε φαινόταν πολύ ομιλητική - και πέ- 
ρασε μέσα στον καταυλισμό των Ζωντανών -Νεκρών. 

«Πού τη βρήκες αυτήν;» ρώτησε ο Ζαώρδιλ την Έρικα. 

«Χρειαζόταν κάποια βοήθεια και καθοδήγηση μέσα στην πόλη...» 

«Είναι από το Παντοκρατορικό στράτευμα που ήταν κάποτε εδώ, 
στη Νασόλκαθ;» 

«Ναι,» είπε η Έρικα. «Και είχε τραυματιστεί. Άσχημα.» 

«Τι λες;» Ο Ζαώρδιλ τίναξε στάχτη παραδίπλα. 

«Μια λεπίδα στην κοιλιά.» 

«Θα ταιριάξει, λοιπόν, με τους Ζωντανούς-Νεκρούς και τον Σκο- 
τωμένο, τον αρχηγό τους.» 

Η Έρικα μειδίασε λιγάκι λοξά. «Κι εγώ το ίδιο σκέφτηκα.» 

«Ποιος είν’ αυτός;» Ο Ζαώρδιλ έδειξε με το βλέμμα του τον κου- 
κουλοφόρο τύπο που στεκόταν πίσω της. (Τουλάχιστον, νόμιζε πως 
ήταν άντρας.) 

«Ένας από τους φίλους μου,» αποκρίθηκε η Έρικα, χωρίς να προ- 
τίθεται να δώσει περισσότερες πληροφορίες. 

«Σ’αρέσει νάσαι μυστηριώδης, ε; Σας τόχαν διδάξει, υποθέτω, πώς 
να το κάνετε πάντα...» 

Εκείνο το στραβό χαμόγελο εμφανίστηκε πάλι, στιγμιαία. Μετά η 
Έρικα είπε: «Θα τα ξαναπούμε σύντομα.» Και στράφηκε απ’την άλ- 
λη, για να φύγει μαζί με τον κουκουλοφόρο φίλο της. 

Αλλά προτού απομακρυνθεί, ο Ζαώρδιλ τη σταμάτησε: «Περίμενε. 
Κάτι θέλω να σε ρωτήσω.» 

Η Έρικα γύρισε ξανά να τον κοιτάξει, με τα γαλανά της μάτια να 
γυαλίζουν έξυπνα. 

«Οι Ξεσηκωμένοι έχουν γι’αρχηγό τους μια γυναίκα με μακριά, 
μενεξεδιά μαλλιά. Ξέρεις ποια είναι;» 

Η Έρικα συνοφρυώθηκε προς στιγμή. «Α, αυτή... Δεν είναι αρχη- 
γός τους. Βασικά, δεν έχουν έναν αρχηγό. Έχουν τέσσερις που παίρ- 
νουν αποφάσεις. » 

«Και δεν είναι μία από αυτούς;» 

«Είναι. Ονομάζεται Ραβάσλι. Ήταν επαναστάτρια, προφανώς. Από 
ετούτες τις περιοχές. Από εκείνους που πολιόρκησαν τη Νασόλκαθ 
για να μας διώξουν.» Υπήρχε μια κάποια εχθρότητα στον τόνο της 
φωνής της Έρικας. «Να την προσέχεις. Σου μίλησε;» 

Ο Ζαώρδιλ κούνησε το κεφάλι. «Όχι και πολύ. Την είδα όταν πήγα 
να στρατολογήσω τους ανθρώπους μου. Επίσης, ήταν άλλος ένας 
εκεί με τον οποίο παραλίγο να σφαχτεί ο Νικηφόρος. Κάποιος από 
τα Οπλισμένα Κτήνη. Ένας χοντρός με μούρη χειρότερη από τη δική 
μου και σπασμένη μύτη.» 

«Αν είναι αυτός που νομίζω, τη μούρη σου δεν θάπρεπε καν να την 
αναφέρεις για σύγκριση,» είπε η Έρικα χαμογελώντας λιγάκι λοξά. 

«Μάλλον το ίδιο γομάρι έχουμε κατά νου.» 

«Τον λένε Βαράσγκιλ, και είναι ένας απ’τους υπαρχηγούς του Με- 
γάλου Κτήνους - του αρχηγού των Οπλισμένων Κτηνών.» 

«Είναι κι αυτός εδώ, στον καταυλισμό;» 

Η Έρικα ένευσε. «Είναι. Δυστυχώς θα τον έχετε μαζί σας στην εκ- 
στρατεία. Τον λένε Μάρβωντ, και είναι ένας ψηλός, μαυρόδερμος 
άντρας που συνήθως φορά για κράνος το κρανίο ενός γρυλαίου που 
ισχυρίζεται πως σκότωσε με τα ίδια του τα χέρια.» 

Ο Ζαώρδιλ ρουθούνισε. «Σιγά μην τον φύσηξε κι έπεσε, κιόλας.» 

«Ελπίζω να μην το πεις αυτό εκεί όπου μπορεί να τ’ακούσει κανένα 
από τα Κτήνη,» τον προειδοποίησε η Έρικα. «Και τώρα, πρέπει να 
πηγαίνω, εκτός αν θέλεις να με ρωτήσεις κι άλλα.» 

«Πήγαινε,» είπε ο Ζαώρδιλ, και σύντομα κοίταζε τη μορφή της και 
τη μορφή του κουκουλοφόρου φίλου της να ξεμακραίνουν προς τα 
νοτιοδυτικά. Δεν κατευθύνονταν στη Δεύτερη Πύλη, προφανώς. 
Πήγαιναν στη Μεγάλη Πύλη, ίσως; Ή, μήπως, είχαν κάποιον άλλο 
προορισμό, έξω από τα τείχη της Νασόλκαθ; 

Με την Έρικα, πού να ξέρεις;... 

Ο Ζαώρδιλ μπήκε στο εσωτερικό του καταυλισμού των Ζωντανών- 
Νεκρών, για να δει αν όλα ήταν εντάξει με τη Χριστίνα Αλθέρβω. 

Το επόμενο πρωί, μερικές ώρες πριν από το μεσημέρι, ο Ζαώρδιλ, 
που πάλι έκανε βόλτες στα όρια του καταυλισμού των μαχητών του, 

είδε ένα μεγάλο φορτηγό να έρχεται από τα ανατολικά. Και το ανα- 
γνώρισε. 

Ο Φέκταρελ! 

Ο Σκοτωμένος πήρε ένα άλογο, το καβάλησε, και κάλπασε προς το 
ψηλό, εξάτροχο όχημα, υψώνοντας το χέρι του και κάνοντας στον 
οδηγό νόημα να σταματήσει. Το φορτηγό σταμάτησε, η πόρτα πλάι 
στη θέση του οδηγού άνοιξε, και ο Φέκταρελ πήδησε έξω. 

«Αρχηγέ,» είπε, καθώς ο Ζαώρδιλ τραβούσε τα γκέμια του αλόγου 
του κοντά στον Αρχιανιχνευτή, «τι κάνεις εδώ; Στρατολογηθήκαμε 
από τον Ηγεμόνα; » 

«Ναι. Ελάτε μαζί μου, να σας δείξω πού θα σταθμεύσετε το φορ- 
τηγό. Όλα εντάξει με το πέρασμα; Είναι ασφαλές;» 

«Όχι όταν πήγαμε εκεί.» 

«Τι σημαίνει αυτό; Τώρα είναι;» 

«Είναι,» αποκρίθηκε ο Φέκταρελ. «Αλλά θα πρέπει να ζητήσεις 
περισσότερα χρήματα από την εμπόρισσα - χωρίς συζήτηση.» 

Προτού όμως ο Ζαώρδιλ προλάβει να πάει να μιλήσει στη Ρίλκα της 
Νασόλκαθ, είχε επισκέπτη στον καταυλισμό των μαχητών του. Το 
μεγάλο φορτηγό είχε σταθμεύσει στον ειδικό χώρο κοντά στις σκη- 
νές, δίπλα στο άλλο φορτηγό των Ζωντανών-Νεκρών, οι ανιχνευτές 
είχαν βγει, και ο Φέκταρελ και η Φαίδρα’λι διηγούνταν στον Ζαώρ- 
διλ, τον Νικηφόρο, τη Νιρκέκα, και μερικούς άλλους τι είχε συμβεί 
στο Πέρασμα του Χρυσού Καβαλάρη, όταν ένας μισθοφόρος ζύγωσε 
τον Σκοτωμένο και ανακοίνωσε: 

«Αρχηγέ, ο έμπορος είναι εδώ. Ο Καντάρφιλ της Χόλκεραλ.» 

«Προτείνω ανασκολοπισμό,» είπε ο Νικηφόρος ο Κολπατζής. 

Ο Ζαώρδιλ τον αγνόησε. «Φέρ’ τον εδώ,» είπε στον μισθοφόρο, κι 
εκείνος ένευσε κι απομακρύνθηκε ανάμεσα από τις σκηνές. 

«Επάνω στο καλό μάς έκοψε,» παρατήρησε ο Νικηφόρος. Και 
προς τη Φαίδρα: «Τι έγινε, λοιπόν, μάγισσα; Βγήκες και τον αντιμε- 
τώπισες; Τον νίκησες;» 

«Αν δεν τον είχα νικήσει δεν θα ήμουν τώρα εδώ,» αποκρίθηκε ε- 
κείνη. 

«Ο Καβαλάρης είναι, δηλαδή, νεκρός;» 

«Ναι, δεν υπάρχει πια.» 

«Το πέρασμα είναι ασφαλές,» επιβεβαίωσε ο Φέκταρελ. «Το ερευ- 
νήσαμε απ’τη μια άκρη ώς την άλλη. Μέχρι να μαζευτούν ληστές δεν 
θα υφίσταται κανένα πρόβλημα.» 

Ο Καντάρφιλ πλησίασε τότε. «Καλημέρα σας,» είπε, κάπως μαζε- 
μένα. «Ελπίζω να μην έρχομαι σε ακατάλληλη ώρα...» 

«Όλες οι ώρες μας ακατάλληλες είναι για σένα,» αποκρίθηκε ο Νι- 
κηφόρος. 

Ο Σκοτωμένος τον γρονθοκόπησε στα πλευρά, όχι πολύ δυνατά. 
«Είπαμε - μην τρομάζεις τους πελάτες!» 

Ο Νικηφόρος γελούσε. 

Ο Ζαώρδιλ στράφηκε στον Καντάρφιλ. «Τι συμβαίνει, έμπορα; 
Πες μου.» 

«Θέλω να μιλήσουμε για το θέμα της επιστροφής μου... 
Σ’ενδιαφέρει πια;» 

«Εννοείς επειδή καταταγήκαμε στο στράτευμα του Ηγεμόνα;» 

«Προφανώς.» 

«Δε νομίζω να μη μπορώ να στείλω τον Αρχιανιχνευτή μου και με- 
ρικούς άλλους για να σε περάσουν πίσω από τη διαστασιακή δίοδο 
και από τους Καταρράκτες.» 

«Θα με πάνε, όμως, και μέχρι τη Χόλκεραλ;» 

Ο Ζαώρδιλ σταύρωσε τα χέρια του εμπρός του, σκεπτικός. «Αυτό 
είναι ένα άλλο θέμα... Δε θα ήθελα να απομακρυνθούν τόσο.» 

«Μα, αν δεν με πάνε ώς τη Χόλκεραλ, πώς θα διασχίσω τέτοια α- 
πόσταση αφύλακτος;» 

«Κοίτα,» είπε ο Ζαώρδιλ· «μπορείς να προσλάβεις κάποιους άλ- 
λους γι’αυτή τη δουλειά. Θα έρθουν κι εκείνοι μέσα στους Καταρρά- 
κτες, όπως και οι δικοί μου, αλλά οι δικοί μου, μετά, θα φύγουν ενώ 
οι άλλοι θα μείνουν μαζί σου ώσπου να φτάσεις στη Χόλκεραλ. Τι 
λες;» 

«Δε φαίνεται κακή ιδέα,» αποκρίθηκε ο Καντάρφιλ. «Αν και τώρα 
όλοι οι μισθοφόροι μοιάζει να έχουν συγκεντρωθεί εδώ...» Κοίταξε 
γύρω τους, τον καταυλισμό του στρατεύματος του Ηγεμόνα. «Ποιοι 
θα δεχτούν να πάνε στη Χόλκεραλ; Είναι μακριά.» 

«Κάποιους θα βρούμε,» είπε ο Ζαώρδιλ, έχοντας στο μυαλό του 
την Έρικα. Αν ήταν τόσο καλή όσο έλεγε, πρέπει να μπορούσε να 
εντοπίσει μερικούς μισθοφόρους για τον έμπορο. «Θα μιλήσω σε μια 
φίλη και θα δω τι μπορώ να κανονίσω.» 

Ο Καντάρφιλ συνοφρυώθηκε. «Σε ποια φίλη;» 

«Αυτή είναι δική μου δουλειά. Πήγαινε στο Τέλος του Δρόμου και 
θα έρθω εγώ να σε βρω,» υποσχέθηκε ο Σκοτωμένος. 

Κεφάλαιο Δωδέκατο 

Αποπληρωμή Χρεών και οι Πολύτιμες Υπηρεσίες της 
Έρικας Σάλκερκοφ 


Ο Ζαώρδιλ πάτησε ένα πλήκτρο στον τηλεπικοινωνιακό πομπό του 
ενεργοποιώντας έναν αποθηκευμένο κωδικό. Ακούσε ένα σήμα ει- 
δοποίησης μέσα από το μεγάφωνο. Και μετά, μια γυναικεία φωνή: 

«Ζαώρδιλ...» 

«Έρικα. Μπορείς να με συναντήσεις μέσα στην πόλη;» 

«Τώρα;» 

«Ή το συντομότερο δυνατό.» 

«Στα Πηγάδια σε μισή ώρα;» 

«Ναι. Πού ακριβώς στα Πηγάδια;» Ήταν μια περιοχή ανάμεσα 
στο τρίγωνο που σχημάτιζαν οι οδοί Κάτω Λεωφόρος, Λεωφόρος 
των Τροχών, και Γέφυρα - και δεν ήταν και τόσο μικρή. 

« Έξω απ’το Μικρό Υδραγωγείο. Ξέρεις πού είναι;» 

«Δε θάναι δύσκολο να το βρω, υποθέτω.» 

« Όταν είσαι περίπου στα μέσα της Γέφυρας , ερχόμενος από τη 
Δεύτερη Πύλη , στρίβεις αριστερά καί πας όλο ευθεία.» 

«Εντάξει.» 

« Μην είσαι κρυμμένος καί, μόλις έρθεις, θα σε συναντήσω.» 

«Εσύ είσαι που φοράς κουκούλες.» 

Την άκουσε να γελά (και μάλλον, επίσης, χαμογελούσε λιγάκι λο- 

ξά). 

Η επικοινωνία τους τερματίστηκε, και ο Ζαώρδιλ είπε στους αν- 
θρώπους του: «Σε μισή ώρα στο Μικρό Υδραγωγείο. Έχεις, εν τω 
μεταξύ, να μας πεις τίποτ’ άλλο για το Πέρασμα του Χρυσού Καβα- 
λάρη, Φέκταρελ;» 

Μπήκαν στη Νασόλκαθ από τη Δεύτερη Πύλη, ο Ζαώρδιλ ο Σκοτω- 
μένος, ο Νικηφόρος ο Κολπατζής, η Νιρκέκα, και τρεις άλλοι μισθο- 
φόροι των Ζωντανών-Νεκρών. Καβαλούσαν άλογα αλλά δεν βιάζο- 
νταν - βάδισαν επάνω στο πλακόστρωτο της Κάτω Λεωφόρου (όπου 

μια τέτοια ώρα, που πλησίαζε το μεσημέρι, είχε πολλή κίνηση), έ- 
στριψαν στη Γέφυρα, προχώρησαν ώς τα μέσα της, έστριψαν αρι- 
στερά, και μπήκαν στα Πηγάδια. Ο Νικηφόρος ο Κολπατζής είχε πει 
πως ήξερε πού ήταν το Μικρό Υδραγωγείο, έτσι εκείνος οδηγούσε. 
Κοντά τους, κάθε τρεις και λίγο, συναντούσαν μεγάλα πηγάδια. Η 
περιοχή δεν είχε αποκτήσει τυχαία το όνομά της. Από εδώ η πόλη 
έπαιρνε ένα μεγάλο μέρος του νερού της. Το υπόλοιπο το έπαιρνε 
από τον Αβυσσαίο: έναν δυνατό ποταμό που ερχόταν από τους Κα- 
ταρράκτες, περνούσε τα δυτικά τείχη, και, μέσα στη Νασόλκαθ, 
βουτούσε σε μια τρύπα και χανόταν. Από εκεί και πέρα τα νερά του 
ήταν υπόγεια - και πιο εύκολα μπορούσες να τα φτάσεις στην περιο- 
χή που οι κάτοικοι της πόλης αποκαλούσαν «τα Πηγάδια». Εδώ υ- 
πήρχε το Μικρό Υδραγωγείο. Το Μεγάλο Υδραγωγείο ήταν στη βό- 
ρεια όχθη του Αβυσσαίου, κοντά στα δυτικά τείχη. 

Ο Νικηφόρος, πράγματι, γνώριζε τον δρόμο για το Μικρό Υδραγω- 
γείο. Χωρίς να μπερδευτούν πουθενά, έφτασαν μπροστά σ’ένα με- 
γάλο οικοδόμημα που αντλούσε νερό από τα βάθη της γης, φέρνο- 
ντάς το επάνω με ειδικές υδραντλίες και διοχετεύοντάς το σε σωλή- 
νες που το έστελναν στο υδρευτικό δίκτυο της πόλης. Το βουητό ή- 
ταν έντονο σ’ όλη ετούτη τη γειτονιά. 

Ένας πωλητής είχε μια καντίνα εκεί κοντά και φώναζε: «Φρέσκο 
νερό! Κατευθείαν απτήν πηγή! Δροσερό και καλό! Ευλογημένο από 
τις δυνάμεις υπόγειων θεών των σκοτεινών βαθών!» Μπροστά του 
είχε ένα κρυστάλλινο ψυγείο που λειτουργούσε αντλώντας ισχύ από 
μια ενεργειακή φιάλη καλυμμένη με δέρματα. Πίσω από τα διαφανή 
κρύσταλλα, μπουκάλια με νερό φαίνονταν, μικρότερα και μεγαλύτε- 
ρα. Ο Ζαώρδιλ αγόρασε ένα μεσαίο μπουκάλι για τον εαυτό του κι 
ένα για καθέναν από τους συντρόφους του, καθώς όλοι τους είχαν 
τώρα κατεβεί από τις σέλες και τραβούσαν τ’άλογά τους από τα γκέ- 
μια. 

«Εμένα δε με κερνάτε τίποτα;» ρώτησε η Έρικα Σάλκερκοφ, πλη- 
σιάζοντάς τους από εκεί όπου δεν κοίταζαν κι έχοντας, όπως πάντα 
σε δημόσιους χώρους, την κουκούλα της στο κεφάλι. 

Ο υδατοπώλης ύψωσε ένα κρύο μπουκαλάκι νερό προς το μέρος 
της, κλείνοντάς της το μάτι. «Χαρισμένο απ’τους θεούς.» 

Η Έρικα, χαμογελώντας λιγάκι λοξά, το πήρε από το χέρι του ευ- 
χαριστώντας τον. 

«Γνωρίζεις τον υδατοπώλη;» τη ρώτησε ο Νικηφόρος, ξαφνιασμέ- 
νος. 

«Ναι,» αποκρίθηκε εκείνη, ανοίγοντας το μπουκάλι και πίνοντας. 
«Τον έχω εξυπηρετήσει μια φορά. Πολύ καλός άνθρωπος.» 

«Δε θέλω να ρωτήσω καν τι έχεις κάνει γι’αυτόν.» 

«Δε θα σου έλεγα και να ρωτούσες. Αλλά δεν είναι τόσο ύποπτο 
όσο ίσως να νομίζεις. 

»Θα πάμε, λοιπόν, κάπου πιο ήσυχα να μιλήσουμε;» τους ρώτησε, 
κοιτάζοντας κυρίως τον Ζαώρδιλ. 

«Ναι,» είπε ο Σκοτωμένος· και η Έρικα, νεύοντας, τους οδήγησε 
σ’ ένα ήσυχο δρομάκι, όπου εκείνη κι ο Ζαώρδιλ κάθισαν σε μια πέ- 
τρινη πεζούλα και οι άλλοι έμειναν όρθιοι γύρω τους. 

Ο Ζαώρδιλ τής μίλησε για το πρόβλημα του Καντάρφιλ: της είπε 
ότι ο έμπορος ήθελε μισθοφόρους για να τον πάνε στη Χόλκεραλ. 

Η Έρικα το σκέφτηκε, πίνοντας νερό. 

«Μπορείς να του βρεις ανθρώπους;» 

«Ίσως,» αποκρίθηκε εκείνη. «Δε θα είναι εύκολο, όμως, τώρα με 
τη στρατολόγηση του Ηγεμόνα. Οι μισθοφόροι δύσκολα θα πάνε 
τόσο μακριά... Επιπλέον: ο Καντάρφιλ θα με πληρώσει;» 

«Ο Καντάρφιλ δεν ξέρει καν για σένα. Σ’το ζητάω ως μέρος της 
συνεργασίας μας.» 

«Μέχρι στιγμής, εγώ δεν έχω ζητήσει τίποτα ως μέρος της συνερ- 
γασίας μας.» 

«Τι πάει να πει αυτό;» 

«Ότι σύντομα ίσως να ζητήσω.» Η Έρικα σηκώθηκε από την πε- 
ζούλα. 

Ο Ζαώρδιλ σηκώθηκε επίσης. «Δηλαδή, θα βρεις μισθοφόρους για 
τον Καντάρφιλ; » 

«Θα προσπαθήσω, και θα σε ειδοποιήσω.» 

«Σύμφωνοι.» 

Καθώς έφευγαν από τα Πηγάδια, χωρίς την Έρικα, η Νιρκέκα εί- 
πε: «Δε μ’άρεσε αυτό που άκουσα. Τι μπορεί να σκέφτεται να μας 
ζητήσει, αρχηγέ;» 

«Θα δείξει,» αποκρίθηκε ο Ζαώρδιλ, στρίβοντας ένα τσιγάρο. 

Το μεσημέρι, ο Ζαώρδιλ το πέρασε στον καταυλισμό των Ζωντανών- 
Νεκρών, μην πηγαίνοντας να συναντήσει τη Ρίλκα της Νασόλκαθ. 
Επικοινώνησε, όμως, μαζί της τηλεπικοινωνιακά. Της είπε πως οι 

άνθρωποι που είχε στείλει στο πέρασμα είχαν επιστρέιμευ είχαν συ- 
ναντήσει μεγάλο κίνδυνο, όμως, κι επομένως η αμοιβή θα έπρεπε να 
αυξηθεί αξιοσημείωτα: να διπλασιαστεί. Η εμπόρισσα κόμπιασε, 
λέγοντας πως τα διπλάσια ήταν πολλά. Τριακόσια θηρεύσιμα δεν 
είναι πολλά γι’αυτό που κάναμε , της είπε ο Ζαώρδιλ. Όταν σου μιλή- 
σω από κοντά θα το καταλάβεις κι εσύ , είμαι σίγουρος. Η Ρίλκα α- 
ποκρίθηκε πως ίσως να είχε δίκιο, αλλά το ποσό ήταν μεγάλο και 
μπορεί να μην είχε αμέσως να το πληρώσει. Θα συζητούσαν, όμως, 
περισσότερο το απόγευμα, υποσχέθηκε. 

Κοίτα να δεις που θα τσακωθούμε στο τέλος μ’ αυτήν, σκέφτηκε ο 
Ζαώρδιλ καθώς έκλεινε τον τηλεπικοινωνιακό πομπό του. Δεν υπήρ- 
χε, πάντως, περίπτωση να δεχτεί μόνο εκατό-πενήντα θηρεύσιμα για 
τέτοια δουλειά. Ο Φέκταρελ, η Φαίδρα’λι, κι οι άλλοι παραλίγο να 
σκοτωθούν μέσα σ’ αυτό το καταραμένο πέρασμα. 

Ο Ζαώρδιλ καθόταν τώρα έξω απ’τη σκηνή του, έχοντας φάει και 
καπνίζοντας. Δεν είχε κουράγιο για να κάνει βόλτες πάλι γύρω 
απ’τον καταυλισμό, αλλά είχε πει στον Νικηφόρο, τον Φέκταρελ, και 
τη Νιρκέκα νάχουν τα μάτια και τ’ αφτιά τους ανοιχτά. Και είχε ζη- 
τήσει, επίσης, από τη Φαίδρα’λι να δει μήπως κυκλοφορούσε κανέ- 
νας δαίμονας εδώ πέρα ο οποίος έκανε τους ελέφαντες και τους λυ- 
κόχοιρους ανήσυχους. Η μάγισσα δεν του είχε δώσει καμία απάντη- 
ση μέχρι στιγμής. 

Ο 'Ελφοντελ, ο πιο σταθερός εραστής του Νικηφόρου, πλησίασε 
τον Σκοτωμένο. «Αρχηγέ;» 

«Τι;» 

«Έχουν έρθει κάτι καινούργιοι μισθοφόροι κι έχουν στήσει σκηνές 
στ’ανατολικά μας. Ο αρχηγός τους σε ζητά. Θα πας να του μιλή- 
σεις;» 

«Τι θέλει;» 

Ο 'Ελφοντελ μόρφασε. «Δεν είπε.» 

Ο Ζαώρδιλ σηκώθηκε. Πήρε ακόμα μια τζούρα απ’το τσιγάρο του, 
το πέταξε στη γη, και το πάτησε. «Πάμε.» 

Καθώς διέσχιζαν τον καταυλισμό των Ζωντανών-Νεκρών (ο οποίος 
ήταν μικρός, πολύ μικρός, σε σχέση με άλλους - όπως των Οπλισμέ- 
νων Κτηνών, που ήταν τεράστιος) ο Ζαώρδιλ είδε τη Χριστίνα Αλ- 
θέρβω να κάθεται μέσα σε μια ανοιχτή σκηνή μαζί με τη Νιρκέκα κι 
άλλους δύο. Ο Σκοτωμένος τη χαιρέτησε μ’ένα νεύμα, κι εκείνη τον 

αντιχαιρέτησε παρομοίως. Έμοιαζε νάχει προσαρμοστεί μια χαρά με 
τους Ζωντανούς-Νεκρούς. 

Όταν έφτασε στην ανατολική άκρη του καταυλισμού, ο Ζαώρδιλ 
βρήκε εκεί έναν πορφυρόδερμο άντρα να τον περιμένει, ντυμένο με 
αλεξίσφαιρο γιλέκο από σκληρά, ειδικά επεξεργασμένα δέρματα και 
μέταλλα. 

«Εσύ με ζήτησες;» 

«Αν είσ’ ο αρχηγός των Ζωντανών-Νεκρών, ναι, εγώ. Με λένε 
Κάρβιελ, και κάνω κουμάντο σ’αυτό το τσούρμο.» Έδειξε, με τον 
αντίχειρά του, τον μισθοφορικό καταυλισμό πίσω του ο οποίος πρέ- 
πει να ήταν μικρότερος από των Ζωντανών-Νεκρών. 

«Ζαώρδιλ ο Σκοτωμένος.» 

Αντάλλαξαν μια σύντομη χειραψία. «Μου έχουν πει ότι ήσουν κά- 
ποτε με τους Παντοκρατορικούς· γι’αυτό, βασικά, ήθελα να σου μι- 
λήσω. Θέλω να πω ότι, επειδή είμαστε τώρα δίπλα-δίπλα, να ξέρεις 
πως εγώ κι οι δικοί μου δεν έχουμε κάτι εναντίον των δικών σου, και 
όλα είναι καλά, να πούμε. Δεν ψάχνουμε να κάνουμε φασαρίες άμα 
κανένας δε μας πειράξει.» 

«Το ίδιο κι εμείς,» αποκρίθηκε ο Ζαώρδιλ. «Δεν ξέρω τι έχεις α- 
κούσει, αλλά, αν άκουσες ότι μπορεί να σας πειράξουμε χωρίς λόγο, 
δεν αληθεύει, σε διαβεβαιώνω.» 

«Καλό αυτό. Χαίρομαι, γιατί πρέπει να σου πω ότι είχα μια σχετική 
ανησυχία εδώ όπου καταυλιστήκαμε.» 

Ο Ζαώρδιλ μειδίασε. «Μην πιστεύεις ό,τι ακούς. Δεν τρώμε αν- 
θρώπους εκτός αν είμαστε πολύ πεινασμένοι και δεν υπάρχει τίποτ’ 
άλλο για φαγητό στη γύρω περιοχή.» 

Ο Κάρβιελ γέλασε. «Καλό αυτό. Εντάξει, λοιπόν. Χάρηκα για τη 
γνωριμία, Ζαώρδιλ Σκοτωμένε.» Του έδωσε πάλι το χέρι του. 

Ο Σκοτωμένος το έσφιξε. «Κι εγώ. Μπορώ να σε ρωτήσω κάτι;» 

«Ναι, εννοείται, να πούμε.» 

«Ποιος σου μίλησε για εμάς;» 

Ο Κάρβιελ έξυσε το πλάι του κεφαλιού του. «Οι Ξεσηκωμένοι, να 
πούμε. Είπαν, βασικά, να σας προσέχουμε γιατί ίσως να είσαστε ε- 
πικίνδυνοι. Αλλά αυτό μόνο, όχι κάτι περισσότερο. Τα Οπλισμένα 
Κτήνη είναι που λένε πως τους επιτεθήκατε μες στην πόλη.» 

«Δεν τους επιτεθήκαμε. Έγινε ένας καβγάς σ’ένα πανδοχείο στην 
Πάνω Αγορά - και τα Οπλισμένα Κτήνη ήταν που προκάλεσαν τους 

δικούς μου. Παρ’ όλ’ αυτά, ούτε έχουμε ούτε θέλουμε άλλες προ- 
στριβές μαζί τους.» 

«Ναι, καταλαβαίνω - είναι περίεργοι, να πούμε. Το λοιπόν θα ξα- 
ναμιλήσουμε, Ζαώρδιλ.» 

«Έγινε.» 

Ο Κάρβιελ επέστρειμε στο εσωτερικό του καταυλισμού του. 

«Υπάρχουν τελικά και λογικοί άνθρωποι, αρχηγέ,» είπε ο Έλφο- 
ντελ, καθώς εκείνος κι ο Ζαώρδιλ βάδιζαν μέσα στον δικό τους κα- 
ταυλισμό. 

«Αν δεν υπήρχαν θα είχαμε μεγάλο πρόβλημα.» Αναρωτιόταν, 
όμως, αν οι Ξεσηκωμένοι προσπαθούσαν να σπείρουν κακές φήμες 
εναντίον των Ζωντανών-Νεκρών. Άλλωστε, οι αρχηγοί τους ήταν με 
την Επανάσταση πριν από λίγο καιρό... 

«Ναι,» είπε η Ρίλκα, πλέκοντας τα δάχτυλα των χεριών σκεπτικά 
εμπρός της, «καταλαβαίνω τώρα γιατί λες ότι ήταν επικίνδυνο. Ο 
μύθος ήταν αληθινός, τελικά.» 

«Ακριβώς. Ο Χρυσός Καβαλάρης υπήρχε,» τόνισε ο Ζαώρδιλ. Ε- 
κείνος, ο Φέκταρελ, η Φαίδρα’λι, και η Νιρκέκα είχαν συναντήσει τη 
Ρίλκα μέσα στην αποθήκη της, βόρεια της Πάνω Αγοράς της Νασόλ- 
καθ. Το μέρος μύριζε δέρματα και μεταλλεύματα - ένα ασυνήθιστο 
αμάλγαμα οσμής. Μαζί με την εμπόρισσα ήταν ένας φρουρός - ο 
ίδιος που βρισκόταν εδώ και την προηγούμενη φορά, νόμιζε ο 
Ζαώρδιλ. 

«Ναι, δεν το αμφισβητώ...» είπε η Ρίλκα. 

«Ο Χρυσός Καβαλάρης ήταν ο λόγος που κανένας δεν πλησίαζε το 
πέρασμα,» εξήγησε η Φαίδρα’λι. «Έστελνε τα θηρία των βουνών 
ενάντια σ’ όλους όσους επιχειρούσαν να το διασχίσουν. Κάποιοι ά- 
γριοι των Πυρόκενων Ορέων τον λάτρευαν ως θεό.» 

«Κι εσύ τον σκότωσες... Είναι σίγουρα νεκρός;» 

«Ναι.» 

«Μάλιστα.» Η Ρίλκα καθάρισε τον λαιμό της. «Βέβαια, από το πέ- 
ρασμα δεν θα επωφεληθώ μόνο εγώ... Αφού τώρα είναι ασφαλές, θα 
το χρησιμοποιήσουν πολλοί έμποροι-» 

«Μαζί σου κάναμε τη συμφωνία, όμως,» της θύμισε ο Ζαώρδιλ. 
«Και υποσχέθηκες ότι θα μας πληρώσεις παραπάνω αν υπάρξει κίν- 
δυνος. » 

«Δεν το έχω ξεχάσει,» είπε η Ρίλκα, κάπως απότομα. «Κατ’αρχήν, 
σας χρωστάω πενήντα θηρεύσιμα ακόμα, από την αρχική μας συμ- 
φωνία. Και για τα επιπλέον... θα ήταν αρκετά άλλα εκατό;» 

«Άλλα εκατό-πενήντα,» είπε ο Ζαώρδιλ. «Και νομίζω πως σου κά- 
νουμε καλή τιμή. Το πέρασμα θα εξυπηρετήσει και εσένα και πολ- 
λούς ακόμα, όπως είπες. Και οι άνθρωποί μου λίγο έλειιρε να σκοτω- 
θούν εκεί μέσα. Αν δεν ήταν η Φαίδρα μαζί τους θα είχαν σκοτωθεί. 
Κι ακόμα και με τη Φαίδρα δεν ήταν βέβαιο ότι θα νικούσαν τον 
Χρυσό Καβαλάρη.» 

«Εντάξει,» είπε η Ρίλκα. «Διακόσια, λοιπόν, θα σας δώσω συνολι- 
κά.» Δεν έμοιαζε να της αρέσει, αλλά επίσης φαινόταν να φοβάται 
να τους δυσαρεστή σει. Ήθελε να τα έχει καλά μαζί τους. Άνοιξε μια 
τσάντα που είχε ακουμπισμένη παραδίπλα, επάνω σ’ένα κιβώτιο, και 
έβγαλε από μέσα μια δέσμη χαρτονομίσματα. Τα μέτρησε και τα έ- 
δωσε στον Ζαώρδιλ. 

Ο οποίος επίσης τα μέτρησε και τα βρήκε διακόσια θηρεύσιμα α- 
κριβώς. «Σ’ευχαριστούμε,» είπε. «Κι ό,τι άλλο θέλεις, είμαστε στη 
διάθεσή σου. Ελπίζω να μη νομίζεις ότι η τιμή μας ήταν υπερβολική 
για μια τέτοια υπηρεσία.» 

Η Ρίλκα αναστέναξε. «Δεν το νομίζω. Αλλά ούτε εσύ να νομίζεις 
ότι έχω και τόσα χρήματα διαθέσιμα, τον τελευταίο καιρό.» 

«Εύχομαι οι δουλειές σου να πάνε καλύτερα, τώρα που άνοιξε το 
πέρασμα.» 

«Κι εγώ.» 

Αντάλλαξαν μια σύντομη χειραψία, κι ύστερα ο Ζαώρδιλ και οι άν- 
θρωποί του έφυγαν από την αποθήκη. 

«Πάμε στον Αρχιφύλακα Νάρακαμ,» είπε ο Σκοτωμένος, «να ξε- 
μπερδεύουμε μαζί του.» 

«Είναι στη Μεγάλη Πύλη και τ’απογεύματα;» είπε η Νιρκέκα, κα- 
θώς ανέβαιναν στα άλογά τους τα οποία είχαν αφήσει λίγο πιο έξω 
από την αποθήκη της εμπόρισσας. 

«Θα το μάθουμε,» αποκρίθηκε ο Ζαώρδιλ, και ξεκίνησαν να τρο- 
χάζουν, μπαίνοντας στην Πάνω Αγορά. 

Σύντομα, έπιασαν τη Λεωφόρο των Τροχών και την ακολούθησαν 
προς τα νότια, περνώντας μέσα από την κίνηση που πάντοτε μάζευε 
αυτός ο δρόμος και φτάνοντας τελικά στη Μεγάλη Πύλη της Νασόλ- 
καθ. Ο Ζαώρδιλ τράβηξε τα γκέμια του αλόγου του σταματώντας το. 

«Θέλω να μιλήσω στον Αρχιφύλακα Νάρακαμ!» φώναξε στους 
φρουρούς. 

«Ποιος είσαι;» 

«Ζαώρδιλ ο Σκοτωμένος. Των Ζωντανών-Νεκρών.» 

«Ο Αρχκρύλακας δεν είναι τώρα εδώ.» 

«Δε μπορείτε να τον ειδοποιήσετε; Είναι στη μαντικό.» 

Προτού οι φρουροί απαντήσουν, μια γυναικεία φωνή ακούστηκε: 
«Θα μπορούσα εγώ να σε βοηθήσω;» 

Ο Ζαώρδιλ στράφηκε επάνω στη σέλα του, για να δει τη Ραλκά- 
βδη, την Πρώτη Φύλακα της Νασόλκαθ, να βγαίνει από μια σκοτεινή 
θύρα των μεγάλων τειχών της πόλης. Κατέβηκε απ’το άλογό του και 
την πλησίασε, ενώ οι πολεμιστές του έμεναν πίσω, έφιπποι. 

«Χρωστάμε κάτι χρήματα στον Νάρακαμ-» 

«Το ξέρω,» είπε η Ραλκάβδη, ατενίζοντάς τον μ’εκείνα τα σκληρά, 
μαύρα μάτια. 

«Ήρθαμε να τον ξεπληρώσουμε.» 

«Μπορείς να τα δώσεις σ’εμένα.» 

«Μόνο αν μου υποσχεθείς πως δεν υπάρχει περίπτωση να ξεχάσεις 
να του το αναφέρεις.» 

«Ο Νάρακαμ δεν είναι παρά ένας υπήκοος του Ηγεμόνα,» είπε η 
Ραλκάβδη. «Στον Ηγεμόνα είναι που χρωστάτε, και το χρέος σας θα 
διαγράφει δίνοντας τα χρήματα σ’εμένα.» 

Ο Ζαώρδιλ την κοίταξε με κάποια δυσπιστία. Σκέφτηκε όμως: Εί- 
ναι δυνατόν να έχει στο μυαλό της να μας παίξει ένα τόσο βρόμικο 
παιχνίδι; «Καλώς,» είπε. «Αλλά θα ήθελα ένα έγγραφο που να το 
αποδεικνύει. » 

«Θα το έχεις. Έλα μαζί μου.» 

Ο Ζαώρδιλ την ακολούθησε στην πόρτα απ’όπου εκείνη είχε βγει, 
μέσα σ’ ένα στενό δωμάτιο και, μετά, σ’άλλο ένα το οποίο ήταν γρα- 
φείο. Η Ραλκάβδη κάθισε, έπιασε χαρτί και στυλογράφο, και έγρα- 
ψε ενώ εκείνος περίμενε όρθιος. 

«Χρωστάς εκατόν-πενήντα-δύο θηρεύσιμα, αν δεν κάνω λάθος...» 
του είπε. 

«Δεν κάνεις λάθος.» Ο Ζαώρδιλ έβγαλε κάποια χαρτονομίσματα 
και μερικά κέρματα και τ’ άφησε στο γραφείο, μπροστά της. 

Η Ραλκάβδη τα μέτρηση. Έβαλε μια υπογραφή επάνω στο χαρτί, 
το σφράγισε, και του το έδωσε. Ο Ζαώρδιλ το διάβασε. 

«Εντάξει,» είπε. 

«Νόμιζες ότι σκόπευα να πάρω τα λεφτά σας και μετά να πω ότι 
ποτέ δεν με πληρώσατε;» τον ρώτησε η Ραλκάβδη, ακόμα καθισμένη 
πίσω απ’το γραφείο, ακουμπώντας την πλάτη της στην καρέκλα κι 
ατενίζοντάς τον διαπεραστικά. 

«Δε φαίνεται να μας συμπαθείς.» Ο Ζαώρδιλ δίπλωσε την απόδει- 
ξη και την έκρυψε μέσα σε μια τσέπη του. 

«Είστε Παντοκρατορικοί.» 

«Απλά έτυχε να δουλεύουμε για την Παντοκράτειρα τότε. Τώρα 
τελείωσε.» 

«Για πολλούς,» τον προειδοποίησε η Ραλκάβδη, «δεν έχει τελειώ- 
σει. Να το έχεις υπόψη σου αυτό, Ζαώρδιλ.» 

Για πολλούς... Ο Σκοτωμένος είχε την αίσθηση ότι δεν συμπερι- 
λάμβανε τον εαυτό τους. Ή, τουλάχιστον, ότι δεν θεωρούσε τον εαυ- 
τό της ανάμεσα στους πιο φανατικούς εχθρούς τους. 

«Το ξέρω,» της είπε, και έφυγε από το γραφείο, βγαίνοντας από τα 
στενά δωμάτια και πλησιάζοντας τους συντρόφους του που τον πε- 
ρίμεναν έφιπποι. 

«Όλα εντάξει;» ρώτησε ο Φέκταρελ. 

«Ναι.» Ο Ζαώρδιλ ανέβηκε στο άλογό του. «Δε χρωστάμε πια τί- 
ποτα στον Ηγεμόνα. » 

«Και τι μας έμεινε, τελικά, από την πληρωμή της Ρίλκα;» είπε η 
Νιρκέκα, δυσάρεστη μένα. «Σαράντα-οκτώ θηρεύσιμα. Ή κάνω λά- 
θος;» 

«Υπομονή,» είπε ο Ζαώρδιλ. «Θα έρθουν και περισσότερα.» Και 
προς τη Φαίδρα: «Αυτά τα σαράντα-οκτώ είναι δικά σου, μάγισσα. 
Μπορείς να τα μοιράσεις όπως νομίζεις ανάμεσα σ’αυτούς που ήταν 
μαζί σου.» Εκείνη ήταν που τους είχε σώσει όλους· κανένας δεν 
μπορούσε να το αμφισβητήσει. 

«Δεν είμαι και τόσο καλή με τα χρήματα,» αποκρίθηκε η Φαίδρα 
καθώς ο Σκοτωμένος τής έδινε μερικά χαρτονομίσματα. 

«Κανένας δεν είναι,» της είπε ο Ζαώρδιλ, και χτύπησε το άλογό 
του στα πλευρά, με τα τακούνια των μποτών του, βάζοντάς το να 
καλπάσει και να περάσει από τη Μεγάλη Πύλη, βγαίνοντας από τη 
Νασόλκαθ. 

Οι άλλοι τον ακολούθησαν. 

«Αυτά είναι πενήντα, παρεμπιπτόντως, όχι σαράντα-οκτώ,» είπε η 
Φαίδρα λίγο παρακάτω, καθώς τρόχαζαν έξω από την πόλη, κατευ- 
θυνόμενοι προς το καταυλισμένο φουσάτο του Ηγεμόνα. 

«Βλέπεις; ξέρεις να τα μετράς,» μειδίασε ο Ζαώρδιλ, που της είχε 
δώσει πενήντα επειδή δεν είχε να της δώσει σαράντα-οκτώ σε χαρ- 
τονομίσματα. 

Όταν είχε νυχτώσει, ο Ζαώρδιλ κάλεσε την Έρικα μέσω του πομπού 
του. Εκείνη άργησε να απαντήσει, και ο Σκοτωμένος, στεκόμενος 
κοντά στις νότιες παρυφές του καταυλισμού των Ζωντανών-Νεκρών, 
ήταν έτοιμος να απενεργοποιήσει τον πομπό όταν η φωνή της τελικά 
ακούστηκε: 

«Ναι;» Από πίσω αντηχούσε μουσική, όχι πολύ δυνατή. 

«Καλησπέρα, Έρικα - ο Ζαώρδιλ είμαι. Σε κάλεσα ακατάλληλη ώ- 
ρα;» 

«Όχι. Τι θέλεις;» 

«Να σε ρωτήσω τι έγινε με τους μισθοφόρους για τον έμπορο.» 

«Δεν έχω βρει κάποιους ακόμα , αλλά αύριο πιθανώς να καταφέρω 
να κανονίσω κάτι.» 

«Σίγουρη;» 

«Σχεδόν . » 

«Ο Καντάρφιλ θα είναι ευγνώμων. Και θα κανονίσω μαζί του να 
πληρωθείς για τις υπηρεσίες σου.» 

« Καλοσύνη σου.» Δεν ήταν βέβαιος αν αυτό ήταν ειρωνικό. 

«Ακόμα μια ερώτηση,» της είπε. «Μου είχες αναφέρει ότι ξέρεις 
και καλύτερα μαγαζιά από εκείνο όπου με είχες συναντήσει τις 
προάλλες...» 

Η Έρικα κατάλαβε ότι αναφερόταν στο πορνείο. «-Γιατί; 
Σ’ ενδιαφέρει;» 

«Μου είπες ότι μπορούσες να μου συστήσεις κάποιο.» 

«Ακόμα μια απλήρωτη πληροφορία, ε;» Ο Ζαώρδιλ θα ορκιζόταν 
ότι χαμογελούσε λιγάκι στραβά, τώρα. 

«Αφού αυτό είναι για μένα, όχι για τους Ζωντανούς-Νεκρούς ως 
σύνολο, είμαι πρόθυμος να σε πληρώσω.» 

«Δε χρειάζεται. Θεώρησέ το προσωπική χάρη. Και συνάντησέ με 
στην αρχή της Οδού του Ηγεμόνα, σε καμία ώρα.» 

Ο Ζαώρδιλ, επομένως, δεν βιάστηκε. Υπήρχε χρόνος. Είπε στον 
Φέκταρελ και τον Νικηφόρο ότι θα έλειπε μερικές ώρες απόψε - ίσως 
και μέχρι το πρωί. Να είχαν τα μάτια τους ανοιχτά, κι αν οτιδήποτε 
περίεργο συνέβαινε να τον ειδοποιούσαν στον τηλεπικοινωνιακό 
πομπό του. 

«Όλο κραιπάλη και παιχνίδια είσαι, αρχηγέ,» του είπε ο Κολπα- 
τζής· 

«Άμα έμενα συνέχεια μαζί σας, στο τέλος θα σας δάγκωνα,» απο- 
κρίθηκε ο Σκοτωμένος. 

Αφού ετοιμάστηκε, πήρε το δίκυκλό του και πήγε στην πόλη, μπαί- 
νοντας από τη Δεύτερη Πύλη. Ήταν σκοτεινά, και οι κεντρικοί δρό- 
μοι φωτίζονταν από ενεργειακές λάμπες. Ο Ζαώρδιλ έστριψε στη 
Γέφυρα, την ακολούθησε ώς το πέρας, βγήκε στη Λεωφόρο των 
Τροχών, κι έφτασε στη μεγάλη διασταύρωση όπου αυτή η λεωφόρος 
συναντούσε την Οδό του Θεού και την Οδό του Ηγεμόνα. Πηγαίνο- 
ντας στην αρχή της τελευταίας, ο Ζαώρδιλ κοίταξε γύρω-γύρω μες 
στα σκοτάδια προσπαθώντας να εντοπίσει την Έρικα, παρότι υπο- 
ψιαζόταν ότι μάλλον εκείνη θα εντόπιζε πρώτη αυτόν. Πολλά νυχτε- 
ρινά μαγαζιά ήταν ανοιχτά εδώ, παρατήρησε, και υπήρχε αρκετή 
κίνηση. Φωνές και γέλια αντηχούσαν, και μουσική ερχόταν από πα- 
ράθυρα και πόρτες. 

Μια γυναίκα βγήκε από ένα εστιατόριο και πλησίασε τον Σκοτω- 
μένο. Φορούσε ένα φόρεμα με όμορφα κεντήματα, φαρδύ ντεκολτέ 
που ξεκινούσε από τον έναν ώμο και έφτανε ώς τον άλλο, και σκισί- 
ματα στο πλάι των ποδιών, από τα γόνατα και κάτω. Διέθετε επίσης 
κουκούλα, την οποία η Έρικα είχε επί του παρόντος σηκωμένη (μην 
εκπλήσσοντας καθόλου τον Ζαώρδιλ). 

«Καλησπέρα,» του είπε χαμογελώντας λιγάκι λοξά. 

«Ελπίζω να μη σε βάζω σε κόπο.» 

«Καθόλου.» Κάθισε πίσω του επάνω στο δίκυκλο. Φορούσε ένα 
αρκετά δυνατό άρωμα. «Στρίψε εκεί,» του έδειξε. 

Και ο Ζαώρδιλ ακολούθησε τις οδηγίες της, μέσα σε δρόμους μι- 
κρότερους από την Οδό του Ηγεμόνα, φτάνοντας σε μια γειτονιά 
ανάμεσα σ’αυτήν και στην Πάνω Αγορά. Εκεί, μπροστά σ’ένα οίκη- 
μα με όμορφα λαξεύματα, η Έρικα τού είπε να σταματήσει και κα- 
τέβηκε από το δίκυκλό του. 

«Αυτό είναι;» τη ρώτησε. 

«Ναι. Είμαι σίγουρη ότι θα δεις μεγάλη διαφορά, σε σχέση με το 
προηγούμενο μέρος όπου σύχναζες.» 

«Μια φορά είχα πάει.» 

«Όπως και νάχει, θα τη δεις τη διαφορά.» Και, γυρίζοντας, απο- 
μακρύνθηκε προτού ο Ζαώρδιλ προλάβει να την ευχαριστήσει. 

Ο Σκοτωμένος άφησε το δίκυκλό του σ’ένα σοκάκι παραδίπλα, και 
μετά πλησίασε την είσοδο του οικήματος, πάνω από την οποία υ- 
πήρχε μια ταμπέλα που έγραφε άγρυπνες και ΕΞΑΛΛΕΣ, με φωτεινά 
γράμματα που άλλαζαν χρώματα, αργά: κόκκινο... μοβ... πράσινο... 
κόκκινο... 

Ο Ζαώρδιλ έσπρωξε τη δερματόπορτα - η οποία ήταν γεμάτη κε- 
ντήματα με όμορφες γυναίκες που έμοιαζε να έχουν κάτι το ελα- 
φρώς δαιμονικό επάνω τους - και μπήκε σ’έναν πέτρινο προθάλαμο 
με πόρτες δεξιά κι αριστερά οι οποίες έκλειναν με κουρτίνες. Στο 
βάθος ήταν μια μεγάλη τοιχογραφία που απεικόνιζε μια γυναίκα σαν 
αυτές στη δερματόπορτα - και ξαφνικά, ο Ζαώρδιλ συνειδητοποίησε: 
Λάμιες! Κι αν όχι εκείνες στη δερματόπορτα, ετούτη αντίκρυ του σί- 
γουρα τέτοια δαιμόνισσα ήταν. Ελάχιστοι έλεγαν πως τις είχαν δει, 
αλλά όλοι στη Φεηνάρκια τις ήξεραν. 

«Καλησπέρα, κύριε,» τον χαιρέτησε, χαμογελώντας θελκτικά, μια 
γυναίκα που στεκόταν παραδίπλα, ντυμένη μ’ένα φόρεμα που έ- 
μοιαζε ν’αποκαλύπτει περισσότερα απ’όσα έκρυβε. «Πώς θα μπο- 
ρούσαμε να σας εξυπηρετήσουμε;» 

Η Έρικα είχε δίκιο, όπως σύντομα διαπίστωσε και μόνος του ο 
Ζαώρδιλ: αυτό το μέρος ήταν σαφώς ανώτερο από το προηγούμενο. 
Τα ποτά ήταν καλύτερα, οι κοπέλες ενθουσιώδεις και ναζιάρες, η 
μουσική ξεσηκωτική, τα κρεβάτια μαλακά και τα μαξιλάρια μεγάλα, 
και κάθε είδους ερωτικό παιχνίδι οι κυράδες του μαγαζιού φαινόταν 
να ξέρουν πώς να το παίζουν. Για ώρες χάθηκε ανάμεσα σε γλιστερά 
υφάσματα, καλλίγραμμα σφριγηλά σώματα (πορφυρόδερμα, χρυ- 
σόδερμα, λευκόδερμα), μακριά καμπυλωτά πόδια και αρωματισμένα 
μαλλιά, γεμάτα στήθη και παιχνιδιάρικα στόματα. Νόμιζε πως το 
πουλί του είχε αρπάξει φωτιά. Όταν ξεκουραζόταν για λίγο, πίνο- 
ντας και κάνοντας ελαφριά κουβέντα με τις κοπέλες, εκείνες κοίτα- 
ζαν τις πάμπολλες ουλές επάνω στο σώμα του, τις άγγιζαν με τα δά- 
χτυλά τους και με τις γλώσσες τους, και ρωτούσαν πώς τις είχε απο- 
κτήσει. Ήταν βέβαιος πως πρόσεξαν, επίσης, ότι είχε μόνο ένα αρχί- 
δι, αλλά καμία τους δεν ρώτησε γι’αυτό. Ο Ζαώρδιλ τούς έλεγε ιστο- 
ρίες, όχι όλες τελείως αληθινές. 

Τελικά, έμεινε μαζί τους ώς την αυγή. Οπότε τον ξύπνησαν, ρωτώ- 
ντας τον αν ήθελε να φύγει ή να μείνει κι άλλο κοντά τους. Ο τόνος 
της φωνής τους τον προσκαλούσε (φυσικά) να κάνει το δεύτερο - 
αναμφίβολα, μέρος της δουλειάς τους. Ο Ζαώρδιλ, όμως, είχε και τις 

δικές του δουλειές σήμερα. Είχε ήδη αφήσει τους μισθοφόρους του 
μόνους για πολλές ώρες, και ο καταυλισμός του φουσάτου του Ηγε- 
μόνα δεν ήταν και το πιο φιλικό μέρος γι’ αυτούς. 

Ρώτησε τις κοπέλες πόσο θα πληρώνονταν, και η τιμή που του α- 
πάντησαν τον εξέπληξε. Ήταν πολύ χαμηλότερη απ’ό,τι περίμενε. 
Εξαίτίας της Έρικας; αναρωτήθηκε. Αλλά δεν ζήτησε να μάθει. 

Βγαίνοντας από τη Δεύτερη Πύλη, καβάλα στο δίκυκλό του, και κα- 
τευθυνόμενος προς τον καταυλισμό των Ζωντανών-Νεκρών, είδε τον 
Εύβουλο να τον κοιτάζει καθώς στεκόταν κοντά στη σκηνή της 
στρατολογίας. Ο Επιφανής Κρανοφόρος χαιρέτησε τον Ζαώρδιλ με 
το ύψωμα του χεριού. Ο Σκοτωμένος αντιχαιρέτησε με το κεφάλι, 
καθώς περνούσε, και σκύφτηκε: Νωρίς σηκώνεται. Κανένας δεν είχε 
έρθει για να στρατολογηθεί ακόμα. 

Εξακολουθούσε να αναρωτιέται από πού ήταν ο Εύβουλος, γιατί 
δεν το θεωρούσε και πολύ πιθανό να ήταν Φεηνάρκιος... αν και υ- 
πήρχαν ορισμένοι - ελάχιστοι - Φεηνάρκιοι με λευκό δέρμα. 
Προέρχονταν, όμως, συνήθως από γάμους Φεηνάρκιων με εξωδια- 
στασιακούς, ή ήταν νόθοι, ή τα αποκυήματα βιασμών. Θα μπορούσα 
να ζητήσω από την Έρικα να μάθει, σκέφτηκε ο Ζαώρδιλ καθώς έ- 
φτανε στον καταυλισμό των Ζωντανών-Νεκρών κι έβλεπε πως τα 
πάντα ήταν ήσυχα. Από την όιλλη, βέβαια, το έχω παρακάνει... Της 
είχε ήδη ζητήσει πολλά, ήταν η αλήθεια - και η συνεργασία τους δεν 
ήταν και πολύς καιρός που είχε ξεκινήσει. Ο Ζαώρδιλ δεν θα το φα- 
νταζόταν πριν ότι οι υπηρεσίες της θα του φαίνονταν τόσο χρήσι- 
μες- 

Χαιρετώντας τους φρουρούς, άφησε το δίκυκλό του στον χώρο 
στάθμευσης, πλάι στα τέσσερα άλλα δίκυκλα. Να δούμε πότε κι η 
Έρικα θα ζητήσει κάτι από εμάς... και τι θα είναι. 

Την υπόλοιπη ημέρα, ώς το απόγευμα, τριγύριζε μέσα στον καταυ- 
λισμό των Ζωντανών-Νεκρών και παρατηρούσε τι γινόταν γύρω από 
αυτόν, με τη στρατολόγηση. Κάμποσοι καινούργιοι μισθοφόροι ήρ- 
θαν, ανεξάρτητοι αλλά και σε συντροφιές. Ανάμεσά τους ήταν και 
μια αρκετά μεγάλη συντροφιά που ονομαζόταν «Οι Ξένοι». Προσ- 
γειώθηκαν με αεροπλάνο λίγο πριν από το μεσημέρι, κάποιες εκατο- 
ντάδες μέτρα βόρεια του καταυλισμού του φουσάτου, και αναστά- 
τωση αμέσως ξεκίνησε. Τα Οπλισμένα Θηρία έλεγαν σε όλους να 

μείνουν στις θέσεις τους και τους αγριοκοίταζαν. Δεν υπάρχει πρό- 
βλημα, τους τόνιζαν. Οι Ξένοι είναι. Τους έχει καλέσει ο Ηγεμόνας. 

Ο Ζαώρδιλ τούς είχε ξανακούσει. Επρόκειτο για μια μισθοφορική 
συντροφιά που τα μέλη της ήταν όλα - ή, τουλάχιστον, σχεδόν όλα - 
εξωδιαστασιακοί. Πρέπει να έκαναν δουλειές και σ’άλλες διαστά- 
σεις. Στη Φεηνάρκια εργάζονταν, κυρίως, στις ανατολικές Ενδότερες 
Πολιτείες και γύρω από τον Ωκεανό. Οι Παντοκρατορικοί τούς είχαν 
προσλάβει κάμποσες φορές. Ο Σκοτωμένος, όμως, ποτέ πριν δεν είχε 
τύχει να έχει συναναστροφές μαζί τους, εδώ στα δυτικά όπου ανέ- 
καθεν βρισκόταν. Σπάνια πήγαινε στις ανατολικές περιοχές της Φε- 
ηνάρκια, και σ’αυτά του τα ταξίδια δεν είχε γνωρίσει τους Ξένους. 

Το αεροπλάνο τους, πάντως, ήταν εντυπωσιακό, όφειλε να ομολο- 
γήσει τώρα, καθώς το έβλεπε να γυαλίζει βόρεια του καταυλισμού 
του φουσάτου. Μεγάλο, με φτερά που έκλειναν, και προωθητήρες 
που περιστρέφονταν ώστε να έχει την ικανότητα να προσγειώνεται 
κατακόρυφα χωρίς να χρειάζεται να τρέξει πάνω σε ρόδες. Οι Ξένοι, 
αναμφίβολα, είχαν λεφτά. 

Από το αεροσκάφος βγήκαν αρκετοί απ’αυτούς και κατατάχθηκαν 
στο στράτευμα του Ηγεμόνα. Καμία διακοσαριά, τους υπολόγισε ο 
Ζαώρδιλ καθώς τους κοίταζε από τα άκρα του καταυλισμού των Ζω- 
ντανών-Νεκρών. Μέσα στο μεσημέρι άρχισαν να στήνουν τις σκηνές 
τους βόρεια από εκεί όπου ήταν κατασκηνωμένοι οι Ξεσηκωμένοι - 
δηλαδή, αρκετά μακριά από τους Ζωντανούς-Νεκρούς. Ο Ζαώρδιλ, 
μάλλον, ούτε και τώρα θα είχε την ευκαιρία να τους γνωρίσει από 
κοντά. 

Νιώθοντας να πεινά, αποφάσισε πως είχε έρθει η ώρα να γευματί- 
σει και πήγε προς τη σκηνή όπου οι άνθρωποί του πρόσφεραν μεση- 
μεριανό. 

Καθώς βάδιζε, παρατήρησε πως ο Κάρβιελ, ο αρχηγός των μισθο- 
φόρων που ήταν καταυλισμένοι δίπλα από τους Ζωντανούς- 
Νεκρούς, έπαιζε ζάρια με τον Νικηφόρο τον Κολπατζή. Πίσω από 
τον Νικηφόρο, καθόταν η Νιρκέκα καθώς και δύο ανιχνευτές του 
Φέκταρελ. Πίσω από τον Κάρβιελ κάθονταν τέσσερις δικοί του άν- 
θρωποι. Η Νιρκέκα παραήταν κοντά στον Κολπατζή καθώς του έλε- 
γε, τώρα, κάποιο αστείο - μάλλον προσπαθούσε πάλι να τον πηδήξει 
(πράγμα που δεν ήταν ότι δεν είχε ξανασυμβεί). Ο Κάρβιελ τράνταζε 
με δύναμη τα ζάρια μέσα στη γροθιά του, γελώντας. «Σε έχω - φά- 
ει!» φώναξε, και τα τίναξε ανάμεσα σ’ εκείνον και τον Νικηφόρο. 

Ύστερα, βλέποντας το αποτέλεσμα: «Γαμώ τις Λάμιες, ρε πούστη!» 
Και γελούσαν όλοι τους. Τουλάχιστον, κάναμε και μερικούς φίλους 
εδώ πέρα, σκέφτηκε ο Ζαώρδιλ περνώντας απαρατήρητος από δί- 
πλα τους και πηγαίνοντας στη σκηνή όπου έδιναν φαγητό. 

«Τι καλά έχουμε;» 

«Ό,τι μας έστειλε ο Ηγεμόνας, αρχηγέ,» είπε η Χριστίνα Αλθέρβω, 
που σήμερα βοηθούσε με το συσσίτιο. Λιγόλογη, όπως ο Ζαώρδιλ 
είχε εξαρχής μαντέψει γι’ αυτήν. 

«Δηλαδή;» 

«Σούπα πτεροδάκτυλου.» Η Χριστίνα έδειξε ένα πελώριο καζάνι. 
«Και κρασί.» Έδειξε κάτι μεγάλες, πήλινες φιάλες. 

«Τρώγεται η σούπα;» 

«Λένε πως είναι καλύτερη απ’ό,τι φαίνεται.» 

«Εσύ έφαγες;» 

«Όχι ακόμα.» 

Ο Ζαώρδιλ πήρε ένα πιάτο. «Ας δηλητηριαστώ εγώ πρώτος.» 

Αργότερα, μες στο μεσημέρι, θα ορκιζόταν πως τα φαντάσματα 
νεκρών πτεροδάκτυλων φτεροκοπούσαν εντός του, καθώς βόλταρε 
ανάμεσα στις σκηνές του καταυλισμού. Δεν ήταν ακόμα εφησυχα- 
σμένος ότι μπορούσε να χαλαρώσει· εξακολουθούσε να βλέπει τα 
Οπλισμένα Κτήνη να αγριοκοιτάζουν τους ανθρώπους του, και οι 
Ξεσηκωμένοι ήταν βέβαιος πως επίσης τους παρατηρούσαν, σαν να 
περίμεναν μια οποιαδήποτε δικαιολογία για να τους διώξουν από 
εδώ. Αναρωτιέμαι: κανένας απ’ αυτούς δεν έχει ποτέ ακούσει ότι και 
οι Ξένοι κάποτε υπηρετούσαν την Παντοκράτειρα; Αλλά τους Ξέ- 
νους έμοιαζαν να τους εμπιστεύονται. Τους θεωρούσαν επαγγελμα- 
τίες από παλιά στη Φεηνάρκια. Εμάς θα χαίρονταν να μας ξεπα- 
στρέψουν και να βάλουν έιλλους στη θέση μας. Ο Ζαώρδιλ ήξερε ότι 
θα έπρεπε να το έχει υπόψη του αυτό στον πόλεμο εναντίον της Γα- 
λανής Δράκαινας. Δεν ήθελε να χρησιμοποιήσουν τους ανθρώπους 
του ως αναλώσιμους. 

Περνώντας έξω απ’τη σκηνή της Νιρκέκα, είδε πως η κουρτίνα ή- 
ταν μισοτραβηγμένη και μέσα φαίνονταν δύο γυμνά σώματα μπερ- 
δεμένα το ένα με το άλλο - ένα χρυσόδερμο, ένα λευκόδερμο. Το 
γέλιο της Νιρκέκα αντηχούσε - και μετά η φωνή του Νικηφόρου: 
«Σσς... Πολλή φασαρία κάνεις· είναι μεσημέρι, όλος ο καταυλισμός 
θέλει να κοιμηθεί!» - αλλά τα λόγια του την έκαναν να γελά περισ- 
σότερο αν όχι δυνατότερα. 

Ο Ζαώρδιλ απομακρύνθηκε. 

Το απόγευμα, το αεροπλάνο των Ξένων απογειώθηκε, φεύγοντας. 
Μάλλον ο Ηγεμόνας δεν είχε πληρώσει και γι’αυτό. 

Καθώς ο Ζαώρδιλ το έβλεπε να ξεμακραίνει στον ουρανό, ο τηλε- 
πικοινωνιακός πομπός του κουδούνισε. Τον τράβηξε από τη ζώνη 
του και κοίταξε να δει ποιος τον καλούσε. Η Έρικα. Άνοιξε τη συ- 
σκευή φέρνοντάς την κοντά στ’αφτί του. 

«Ναι;» 

«Βρήκα παρέα για τον φίλο σου, Ζαώρδιλ,» είπε η φωνή της. « Έλα 
στην πόλη, να μιλήσουμε.» 

Ημερολόγιο Φαίδρας’λι Κασλίμω 

μια μέρα είναι που έχουμε έρθει στον καταυλισμό, ο αρχηγός ανη- 
συχούσε ότι κάποιος δαίμονας ίσως να περιφερόταν εδώ & να τρό- 
μαζε τους ελέφαντες & τους λυκόχοιρους· μου είπε να δω μήπως τον 
εντοπίσω, μα δε νομίζω ότι κανένας άγριος δαίμονας κυκλοφορεί 
εδώ. μόνο κάποιοι φυλακισμένοι από μάγους του τάγματός μου. 
πρέπει να είναι (αν δεν κάνω λάθος) ι Δεσμοφύλακας στον καταυλι- 
σμό των Ξεσηκωμένων, 2 στον καταυλισμό των Οπλισμένων Κτη- 
νών, ι με τους Επιφανείς Κρανοφόρους, & ι κάπου αλλού ανάμεσα 
στους άλλους μισθοφόρους, (αρκετοί, οφείλω να σημειώσω!) η Πο- 
λεμική Καρδιά της Συναγωγής των Θηρίων τούς διαισθάνεται, πα- 
ρότι τραυματισμένη μού γρυλίζει πως θα ήθελε να γνωρίσει να ανα- 
μετρηθεί με μερικούς από αυτούς, την επιπλήττω φυσικά & μαζεύε- 
ται, έρχεται στα συγκαλά της. 

τέλος πάντων, όλα αυτά είναι αναμενόμενα, ο ίδιος ο καταυλισμός 
όμως έχει μεγάλο ενδιαφέρον, οι σκηνές & οι άνθρωποι & τα οχήμα- 
τα & τα θηρία - & κυρίως τα σχήματα που κάνουν ανάμεσά τους, & 
οι σκιές τους ακόμα, είναι ένας άλλος κόσμος, δίπλα δίπλα με τον 
«κανονικό», πρέπει να εξερευνήσω τον καταυλισμό! μόλις έχω έρθει 
εδώ & νιώθω πραγματικά δελεασμένη... 

προσπαθώ να σημειώσω μερικά «γράμματα» ακόμα, αλλά δεν μου 
βγαίνουν, πρέπει να εξερευνήσω! 

σκέφτομαι απόψε να 


όπως φαίνεται θα έχουμε δουλειά αύριο με την αυγή· δεν μπορώ να 
κάνω του κεφαλιού μου τη νύχτα, πρέπει να κοιμηθώ, ο Σκοτωμένος 
θέλει να συνοδέψουμε τον Καντάρφιλ της Χόλκεραλ (τον έμπορο), 
ευτυχώς, απλά θα τον περάσουμε πίσω από τη δίοδο & μετά θα τον 
αφή σου με & θα γυρίσουμε εδώ. 

(η δίοδος, άραγε, θα μου αποκαλύιμει πάλι καινούργια πράγματα; 
το αμφιβάλλω...) 

Κεφάλαιο Δέκατο-Τριτο 

Ο Μονόφθαλμος και το Παλιό Οχυρό 


Ο Καντάρφιλ, ευτυχώς, είχε ακόμα κάποια δουλειά. Δεν ήθελε ο- 
πωσδήποτε να επιστρέιμει στη Χόλκεραλ, αλλά και τώρα αν έφευγε 
ευχαριστημένος θα ήταν. Άλλωστε, σύντομα θα έπρεπε να γυρίσει 
στην πατρίδα του - η γυναίκα του θ’ανησυχούσε αν αργούσε πολύ. 
Είχε μάθει, βέβαια, ότι ο Ηγεμόνας συγκέντρωνε στρατό για να επι- 
τεθεί στη Σαρντίκα-Νοθ που είχε καταλάβει την Ψηλή Γέφυρα, αλλά 
δεν ήθελε να περιμένει μέχρι να διωχτεί η Γαλανή Δράκαινα ώστε να 
μπορέσει να φύγει. Επιπλέον, φοβόταν τι μπορεί να συνέβαινε σε 
τούτες τις περιοχές κατά τη σύγκρουση του Ηγεμόνα μαζί της. Και 
δεν ήταν σίγουρο ότι ο Ηγεμόνας θα νικούσε. Ούτε ήταν σίγουρο 
πόσο καιρό θα διαρκούσε η πολιορκία του Οχυρού της Ψηλής Γέφυ- 
ρας. Καλύτερα, επομένως, ο Καντάρφιλ να έφευγε από το μονοπάτι 
που είχε ακολουθήσει για να έρθει. 

Αναρωτιόταν, όμως, αν τελικά ο Ζαώρδιλ θα μπορούσε να τον βο- 
ηθήσει. Χτες ο Καντάρφιλ τού είχε μιλήσει, κι ακόμα ο Σκοτωμένος 
να δώσει απάντηση... 

Ήταν νύχτα τώρα, και ο έμπορος είχε μόλις επιστρέφει στο Τέλος 
τον Δρόμον. Κάθισε στο μπαρ και ζήτησε μια μπίρα. Η Βαρμάλνα 
τού γέμισε μια κούπα και την άφησε μπροστά του. 

«Τι νέα;» τον ρώτησε. «Μου φαίνεσαι πεσμένος.» 

«Πέρασε καθόλου από δω ο Ζαώρδιλ ο Σκοτωμένος;» 

«Όχι. Από τότε που μπήκαν στο φουσάτο του Ηγεμόνα, δεν έρχο- 
νται εδώ αυτός κι οι δικοί του. Και, να σου πω την αλήθεια, καλύτε- 
ρα. Όχι πως δεν τους συμπαθώ εγώ, προσωπικά - τους συμπαθώ - αλ- 
λά λένε πως ήταν με τους Παντοκρατορικούς παλιά, κι έτσι μπορεί 
να μου γίνουν φασαρίες εδώ μέσα, και δεν έχω καμία όρεξη να πλη- 
ρώνω σπασμένα.» 

Ο Καντάρφιλ την άκουγε και δεν την άκουγε, καθώς αλλού είχε το 
μυαλό του. Ήπιε μια μεγάλη γουλιά μπίρα κι αναστέναξε. 

«Τι έγινε; Σε κλέψανε;» τον ρώτησε η Βαρμάλνα, παρατηρώντας 
τη διάθεσή του. 

«Σκέφτομαι πώς να φύγω από δω...» 

«Μας βαρέθηκες από τώρα;» 

«Η Σαρντίκα-Νοθ έχει κλείσει το δρόμο προς τα νότια. Χρειάζομαι 
τον Ζαώρδιλ, αλλά εκείνος δεν ξέρει αν μπορεί να με βοηθήσει. Θυ- 
μάσαι που σου είχα πει ότι με είχε φέρει από ένα πέρασμα στους 
Καταρράκτες;» 

«Ναι.» Η Βαρμάλνα κοίταξε πίσω από τον έμπορο. «Γιατί δεν τον 
ξαναρωτάς τώρα;» 

Ο Καντάρφιλ γύρισε και είδε τον Σκοτωμένο να έχει μόλις μπει στο 
πανδοχείο μαζί με τον Νικηφόρο τον Κολπατζή και μια γυναίκα που 
φορούσε κάπα και κουκούλα. 

Οι τρεις τους πλησίασαν, κατευθείαν, τον έμπορο. 

«Καντάρφιλ,» είπε ο Ζαώρδιλ. «Σου βρήκαμε τρόπο να φύγεις, αν 
θέλεις. Αλλά πρέπει να γίνει ή αύριο την αυγή ή μεθαύριο το αργό- 
τερο. » 

«Σοβαρολογείς;» 

«Σου φαίνεται πολύ νωρίς;» 

«Δεν εννοώ αυτό. Εννοώ... βρήκες μισθοφόρους;» 

Ο Ζαώρδιλ κατένευσε. «Με κάποια εξωτερική βοήθεια, όμως. Η 
οποία θα ήθελε και να πληρωθεί.» 

«Να πληρωθεί;» 

«Κανένας δεν δουλεύει δωρεάν,» είπε η Έρικα. 

Ο Καντάρφιλ την κοίταξε συνοφρυωμένος. Δε νόμιζε ότι την είχε 
ξαναδεί με τον Σκοτωμένο, και δεν του έμοιαζε για μισθοφόρος. «Ε- 
σύ είσαι η... εξωτερική βοήθεια;» 

«Ας πούμε πως ναι.» 

Ο Ζαώρδιλ πρόσεξε ότι η Βαρμάλνα, στεκόμενη πίσω από το μπαρ, 
τους κοίταζε και τους άκουγε καλά-καλά. Στρεφόμενος στο μέρος 
της, της είπε: «Πήγαινε, αν έχεις την καλοσύνη.» 

«Με διώχνεις απ’το μαγαζί μου;» 

Ο Σκοτωμένος τής άφησε ένα τέταρτο θηρεύσιμου επάνω στον ξύ- 
λινο πάγκο. 

«Αφού επιμένεις,» είπε η Βαρμάλνα, παίρνοντας το νόμισμα και 
φεύγοντας από κοντά τους. 

Ο Καντάρφιλ ρώτησε την Έρικα: «Πόσο θέλεις;» 

«Όσο έχεις την καλοσύνη να δώσεις. Αλλά να ξέρεις πως υπάρχουν 
άνθρωποι που πληρώνουν μεγάλα ποσά για τις υπηρεσίες μου.» 

Έτσι όπως τα λέει, κί η ίδια θα τα πιστέψει , σκέφτηκε ο Ζαώρδιλ. 

Ο Καντάρφιλ είπε, επιφυλακτικά: «Δε σ’έχω ξανακούσει.» 

Η Έρικα δεν μίλησε. 

«Λοιπόν...» καθάρισε τον λαιμό του ο έμπορος. «Δέκα θηρεύσι- 
μα;» 

Η Έρικα χαμογέλασε λιγάκι λοξά μέσα στην κουκούλα της. 

«Είκοσι θηρεύσιμα;» είπε ο έμπορος. 

Η Έρικα, ξανά, δεν μίλησε. 

«Είκοσι-πέντε θηρεύσιμα,» είπε ο έμπορος, «κι αυτά είναι. Τέλος. 
Αν ήσουν τόσο γνωστή, όποια κι αν είσαι, κάπου θα σε είχα ξανα- 
κούσει εδώ πέρα!» 

Η Έρικα άπλωσε το χέρι της. 

Ο Καντάρφιλ έβγαλε μερικά χαρτονομίσματα, μέτρησε είκοσι- 
πέντε θηρεύσιμα, και της τα έδωσε. 

Εκείνη τού επέστρεψε ένα χαρτονόμισμα των πέντε. «Τιμή γνωρι- 
μίας,» εξήγησε. «Τ’ όνομά μου είναι Έρικα. Αν θέλεις κάτι μπορείς 
να ξαναεπικοινωνήσεις μαζί μου.» Και του είπε έναν τηλεπικοινωνι- 
ακό κωδικό. «Τον θυμάσαι;» 

«Ναι. Αλλά τι υπηρεσίες προσφέρεις, ακριβώς;» 

«Πληροφορίες.» 

Ο Καντάρφιλ ύψωσε ένα φρύδι. «Οτιδήποτε πληροφορίες;» 

«Οτιδήποτε.» 

«Και εντοπίζεις και μισθοφόρους, όπως τώρα;» 

«Ανάλογα. » 

«Λοιπόν,» είπε ο Ζαώρδιλ διακόπτοντάς τους. «Πότε θα συναντή- 
σεις τους φίλους μας, έμπορα; Αύριο ή μεθαύριο;» 

«Προτιμότερο αύριο,» τόνισε η Έρικα. «Με την αυγή.» 

Ο Καντάρφιλ φάνηκε σκεπτικός. «Είμαι έτοιμος, βασικά - δεν έχω 
και πολλά να μαζέψω...» 

«Επομένως αύριο,» είπε η Έρικα. 

«Γιατί βιάζεσαι τόσο;» 

Ο Ζαώρδιλ ήταν που απάντησε: «Αυτοί που θα σε συνοδέψουν έ- 
χουν κάποια μικρά προβλήματα με τον Ηγεμόνα.» 

«Τί!» τινάχτηκε ο έμπορος. Κοίταξε ολόγυρα - κανένας δεν του 
φαινόταν να τους παρακολουθεί. Είπε στον Ζαώρδιλ: «Δε θέλω νά- 
χω συναναστροφές με κακοποιούς!» 

«Δεν είναι κακοποιοί,» τον διαβεβαίωσε η Έρικα. «Θα σε συνα- 
ντήσουν έξω από την πόλη, μαζί με μερικούς από τους ανιχνευτές 

του Ζαώρδιλ, και θα σε συνοδέψουν ώς τη Χόλκεραλ. Δε θα έχεις 
κανένα πρόβλημα μαζί τους. Αν έχεις, έλα να μου παραπονυθείς.» 

Σιγά μη σε βρει για να σου παραπονεθεί, σκέφτηκε ο Ζαώρδιλ 
προσπαθώντας να μη γελάσει. 

«Καλά,» αναστέναξε ο Καντάρφιλ. «Και θα θέλουν να πληρωθούν, 
ε;» 

«Εννοείται. Ξέρεις κανέναν που να φρουρεί εμπόρους δωρεάν;» 
είπε η Έρικα. 

«Είναι, τουλάχιστον, καλοί στη δουλειά τους;» 

«Εξαιρετικοί. Θα το δεις.» 

Ο Ζαώρδιλ ήξερε μόνο ότι αυτοί που είχε βρει η Έρικα είχαν επιχει- 
ρήσει να εισβάλουν, σκαρφαλώνοντας, στο Οχυρό του Ηγεμόνα - εί- 
χαν αποτύχει, και τώρα ο Ηγεμόνας τούς κυνηγούσε. Περισσότερα ο 
Σκοτωμένος δεν γνώριζε, έτσι αυτά είχε πει στον Φέκταρελ και τη 
Φαίδρα’λι, που θα συνόδευαν τον Καντάρφιλ στο ορεινό πέρασμα 
πίσω από τη διαστασιακή δίοδο για Χάρνταβελ. 

Καθώς έβγαινε από τη σκηνή του μαζί με τη μάγισσα, ο Αρχιανι- 
χνευτής αναρωτιόταν τι λόγο μπορεί να είχαν αυτοί οι παλαβοί ώστε 
να θέλουν να εισβάλουν στο Οχυρό του Ηγεμόνα. Σχέδιαζαν να τον 
δολοφονήσουν, μήπως; Κι αν ναι, ποιος τους είχε βάλει; Ο Σκοτωμέ- 
νος έπρεπε να είχε πιέσει την Έρικα να τον πει περισσότερα. Να ξέ- 
ρουμε με ποιους θα έχουμε να κάνουμε. Ο Φέκταρελ και οι ανιχνευ- 
τές του θα ταξίδευαν μαζί τους κάμποση απόσταση, κι αυτό τον α- 
νησυχούσε. Τι είδους άνθρωποι ήταν; Εκτός από την πληροφορία ότι 
είχαν προσπαθήσει να μπουν στο Οχυρό του Ηγεμόνα, η μόνη άλλη 
πληροφορία που είχε γι’αυτούς ήταν πως αριθμούσαν δώδεκα. Κι 
εμείς - μαζί μ’εμένα και τη Φαίδρα - είμαστε έξι. 

Τέλος πάντων - μάλλον δε θα συνέβαινε τίποτα το κακό. Τι μπορεί 
να έχουν εναντίον μας; Τώρα το μόνο που λογικά θα θέλουν θα είναι 
να φύγουν μακριά από τούτες τις περιοχές , προτού ο Ηγεμόνας τούς 
μαγκώσει. 

Καθώς τα σκεφτόταν αυτά ο Φέκταρελ βάδιζε, και έφτασε εκεί ό- 
που τον περίμεναν οι τέσσερις ανιχνευτές του, πλάι στη μάντρα των 
αλόγων. Δεν θα έπαιρναν δίκυκλα μαζί τους γιατί, ούτως ή άλλως, 
θα έπρεπε να κινούνται με τον ρυθμό του μικρού καραβανιού του 
Καντάρφιλ, και ο Καντάρφιλ, εκτός των άλλων, είχε μαζί του δύο 
άμαξες που τις τραβούσαν ελέφαντες. 

«Φεύγουμε;» ρώτησε η μοναδική γυναίκα ανάμεσα στους τέσσερις 
ανιχνευτές η οποία είχε μια περίπλοκη μαύρη δερματοστιξία επάνω 
στο ξυρισμένο κεφάλι της. 

«Ναι,» αποκρίθηκε ο Φέκταρελ, βγάζοντας από τη μάντρα ένα ά- 
λογο για τον εαυτό του κι ένα για τη Φαίδρα. Οι ανιχνευτές είχαν 
ήδη τα δικά τους άλογα κοντά τους, και τώρα όλοι τους ανέβηκαν 
στις σέλες. 

Καθώς έβγαιναν από τον καταυλισμό, ο Ζαώρδιλ, που στεκόταν 
στις νότιες παρυφές του, τους χαιρέτησε από απόσταση και ο Φέ- 
κταρελ τον αντιχαιρέτησε. 

Μετά, είπε στους ανιχνευτές του, ενώ κατευθύνονταν προς τα νο- 
τιοδυτικά: «Να έχετε το νου σας μ’αυτούς τους παράξενους μισθο- 
φόρους που μας βρήκε η Έρικα. Δεν ξέρουμε ποιοι είναι.» 

«Τι θες να πεις, μαύρε άνθρωπε; Μπορεί να μας πουλήσουν;» 

«Δε νομίζω να γίνει καμία άσχημη ιστορία, όμως δε μ’αρέσει το 
γεγονός ότι φεύγουν ουσιαστικά κυνηγημένοι από την πόλη.» 

«Θα μπορούσαμε κι εμείς νάμαστε στη θέση τους,» είπε ένας άλ- 
λος ανιχνευτής. 

«Για διαφορετικούς λόγους, όμως,» τόνισε ο Φέκταρελ. «Ο Σκο- 
τωμένος δε θα μας έβαζε ποτέ να εισβάλουμε στο Οχυρό του Ηγεμό- 
να-» 

«Τα κατάφεραν, δηλαδή, να μπουν;» 

«Δεν τα κατάφεραν, γι’αυτό τώρα τρέχουν.» 

Η Φαίδρα’λι ήταν σιωπηλή δίπλα στον Φέκταρελ καθώς εκείνος 
μιλούσε με τους ανιχνευτές του. Αισθανόταν εν μέρει ενοχλημένη 
που την είχαν διακόψει από τη μελέτη της, στέλνοντάς την σε τούτη 
την αποστολή· όμως προσπαθούσε τώρα να το διώξει αυτό από το 
μυαλό της και να επικεντρωθεί σ’εκείνο που είχαν να κάνουν. Ο Φέ- 
κταρελ είχε δίκιο, πίστευε: αυτοί οι κυνηγημένοι μισθοφόροι μπορεί 
να μην ήταν και τόσο αξιόπιστοι. Μπορεί να το έβαζαν στα πόδια με 
την πρώτη δυσκολία. Όπως, για παράδειγμα, αν παρουσιαζόταν κά- 
ποιος δαίμονας στους Καταρράκτες. Θα πρέπει να είμαι έτοιμη να 
τον διώξω γρήγορα , προτού πανικοβληθούν και φύγουν. 

Το σημείο συνάντησης ήταν πίσω από έναν λόφο, στους πρόποδες 
των Καταρρακτών. Ο Φέκταρελ, η Φαίδρα’λι, και οι σύντροφοι τους 
έφτασαν χωρίς καθυστέρηση αλλά πλησίασαν με προσοχή, μέσα στο 
γκρίζο φως της αυγής, διασχίζοντας αραιή πρωινή ομίχλη. Απόμα- 
κρα κρωξίματα αντηχούσαν από τα ψηλά βουνά. Αλλά και ομιλίες, 

παρατήρησε ο Φέκταρελ. Κάποιοι είναι εδώ. Έκανε νόημα στους αν- 
θρώπους του να είναι έτοιμοι και, ικανοποιημένος, τους είδε να πιά- 
νουν τις λαβές των όπλων τους. Ο ίδιος είχε το χέρι του κοντά στην 
καραμπίνα που κρεμόταν από τη σέλα του αλόγου του. 

Πηγαίνοντας πίσω από τον λόφο, διαπίστωσαν ότι τους περίμεναν. 
Μια ντουζίνα άνθρωποι, με όπλα στα χέρια κι αυτοί. Είχαν και άλο- 
γα κοντά τους, αλλά τώρα κανένας δεν ήταν έφιππος. 

«Ποιοι είστε;» απαίτησε εκείνος που στεκόταν πρώτος ανάμεσά 
τους: ένας μαυρόδερμος, γεροδεμένος τύπος με σγουρά καφετιά 
μαλλιά και κόκκινη καλύπτρα στο αριστερό μάτι. Βαστούσε ένα κο- 
ντό τουφέκι, κι από τη ζώνη του κρεμόταν ένα πλατυλέπιδο σπαθί. 

«Ζωντανοί-Νεκροί,» αποκρίθηκε ο Φέκταρελ. «Μας περιμένετε, 
αν δεν κάνω λάθος.» 

Ο άντρας κατένευσε κι έκανε νόημα στους δικούς του να κατεβά- 
σουν τα όπλα τους. «Ναι,» είπε. «Συγνώμη γι’ αυτό - απλά είμαστε σε 
ετοιμότητα.» 

«Δικαιολογημένα.» Ο Φέκταρελ αφιππέυσε, και οι σύντροφοί του 
τον μιμήθηκαν. Πλησίασε τον άντρα δίνοντάς του το χέρι και λέγο- 
ντας τ’όνομά του. 

Εκείνος έσφιξε το χέρι του Φέκταρελ και είπε: «Σάλβιθ. Κι αυτοί» 
- τους έδειξε με τον αντίχειρα - «είν’ οι άνθρωποί μου.» 

«Μισθοφόροι ήσασταν από παλιά;» 

«Ό,τι δουλειά βρούμε την κάνουμε, φίλε,» αποκρίθηκε ο Σάλβιθ. 
«Αρκεί να πληρώνει και τίποτα.» Κι άλλαξε θέμα: «Περιμένουμε τον 
έμπορο τώρα, ε;» 

«Ναι. Δε θ’αργήσει.» 

«Έρχεται, Μονόφθαλμε!» φώναξε ένας από τους ανθρώπους του 
Σάλβιθ που ήταν σκαρφαλωμένος πάνω στον λόφο και κοίταζε προς 
τα βορειοανατολικά. 

Ο Σάλβιθ τού έκανε νόημα να κατεβεί, κι εκείνος κατέβηκε και εί- 
πε: «Ένα μηχανοκίνητο φορτηγό, ένα μικρότερο τετράκυκλο, και 
δυο άμαξες που τις σέρνουν ελέφαντες.» 

«Αυτός είναι,» επιβεβαίωσε ο Φέκταρελ. 

Και βγήκαν από την πίσω μεριά του λόφου, βλέποντας το μικρό 
καραβάνι να ζυγώνει, ώσπου έφτασε εμπρός τους και σταμάτησε. Η 
μπροστινή μεριά του μικρότερου τετράκυκλου οχήματος ήταν ανοι- 
χτή, και ο Καντάρφιλ φαινόταν να είναι καθισμένος εκεί, πλάι στον 
οδηγό. Καθώς σηκωνόταν όρθιος, είπε: «Καλημέρα. Ονομάζομαι 



Η Σκευωρία τον Γελαστού Άρχοντα | 171 


Καντάρφιλ. Ορισμένοι θα με ξέρετε, ορισμένοι όχι. Ποιοι θα με συ- 
νοδέψετε ώς τη Χόλκεραλ;» 

«Εμείς,» αποκρίθηκε ο Σάλβιθ ο Μονόφθαλμος, και συστήθηκε 
ενώ έδειχνε τους ανθρώπους του με μια ημικυκλική χειρονομία. 

«Μάλιστα...» είπε ο Καντάρφιλ παρατηρώντας τους κριτικά. 

«Θα πληρωθούμε καλά, έτσι; Η Χόλκεραλ είναι στην άλλη άκρη 
του Πεπρωμένου των Δαιμόνων.» 

«Θα πληρωθείτε καλά, και θα μιλάτε καλύτερα όσο βρίσκεστε στις 
υπηρεσίες μου,» αποκρίθηκε ο έμπορος, όχι απότομα. 

«’Ντάξει,» είπε ο Σάλβιθ - «ένα αστείο κάναμε.» 

Ο Καντάρφιλ ένευσε και στράφηκε στον Φέκταρελ και τους δικούς 
του. «Θα μας οδηγήσετε στο πέρασμα;» 

«Γι’αυτό έχουμε έρθει. Και η Φαίδρα, όπως βλέπεις, είναι μαζί μας 
για την περίπτωση που μπορεί να παρουσιαστεί κανένας δαίμονας.» 

«Καλώς,» είπε ο Καντάρφιλ, και κάθισε πάλι πλάι στον οδηγό του 
οχήματος του. 

Τα τροχοφόρα άρχισαν να κυλάνε, και οι μισθοφόροι, έφιπποι όλοι 
τους, τα περικύκλωσαν ακολουθώντας. 

Ο καιρός χάλασε μετά από κανένα δίωρο. Συννέφιασε, και άνεμος 
φυσούσε. Δεν έβρεχε, όμως. Ακόμα. 

Ο Φέκταρελ ρώτησε τον Σάλβιθ, καθώς ίππευαν ο ένας κοντά στον 
άλλο: «Τι κάνατε στον Ηγεμόνα και σας κυνηγά;» 

«Τι να λέμε τώρα, ρε φίλε. Δεν ξέρεις;» 

«Μου είπαν ότι προσπαθήσατε να σκαρφαλώσετε στο οχυρό του 
για να εισβάλετε.» 

«Αυτό ακριβώς. Μας πήραν είδηση, όμως, κι έγινε της καυλωμένης 
Λάμιας. Μας μπάνισαν, είμαι σίγουρος - είδαν τις φάτσες μας. Εμένα 
σίγουρα με είδαν. Η Νασόλκαθ δεν είναι πια για εμάς. Ελπίζω στη 
Χόλκεραλ νάχουμε καλύτερη τύχη.» 

«Θα έχετε - αν δεν εναντιωθείτε στην Τριανδρία.» 

«Τριανδρία; Οι άρχοντες της πόλης;» 

«Ναι, δεν το ξέρεις;» 

«Όχι - δεν έχω ξαναπάει προς τα κει.» 

«Η Χόλκεραλ διοικείται πάντα από τρεις άντρες - αυτό είναι το έ- 
θιμό της. Τρεις συνάρχοντες που παίρνουν από κοινού αποφάσεις.» 

«Μάλιστα...» Ο Σάλβιθ έμοιαζε συλλογισμένος, κοιτάζοντας το έ- 
δαφος. 

«Να κάνω άλλη μια ερώτηση;» είπε ο Φέκταρελ. 

«Τι;» 

«Γιατί θέλατε να εισβάλετε στο Οχυρό του Ηγεμόνα;» 

Το μοναδικό μάτι του Σάλβιθ απέφυγε το βλέμμα του Φέκταρελ. 
«Αυτό, φίλε, είναι αλλονού δουλειά - δεν κάνει τώρα να το συζητά- 
με.» 

«Τι σε νοιάζει, αφού θα πας μακριά από τη Νασόλκαθ;» 

«Δεν έχει σημασία,» αποκρίθηκε ο Σάλβιθ, κι ο τρόπος του προ- 
βλημάτισε τον Φέκταρελ. Φοβάται κάποιον ή κάποιους, ή νομίζει 
πως έχει κάτι να κερδίσει; Παράξενο, όπως και να ήταν... 

Μετά από λίγο, άφησαν τη δημοσιά και μπήκαν σε κάτι μονοπάτια 
στα δυτικά της, επειδή ο Καντάρφιλ τούς είπε πως ήταν πιο ασφαλές 
να ταξιδεύεις από δω. Οι ληστές της Γαλανής Δράκαινας έστηναν 
ενέδρες για εμπόρους και ταξιδιώτες σ’όλη τη δημοσιά, όμως ετούτα 
τα μέρη τ’άφηναν αφύλαχτα γιατί ήταν μπερδεμένα. 

«Είσαι αλεπού, έμπορα!» είπε ο Σάλβιθ μειδιώντας. «Αλεπού!» 

«Το κατά δύναμιν, φίλε μου,» αποκρίθηκε, μετριοφρόνως, ο Κα- 
ντάρφιλ. 

Μετά, άστραψε και βρόντηξε και άρχισε να βρέχει. Ευτυχώς, η 
βροχή δεν ήταν κατακλυσμική αλλά αργή και σταθερή. Δε χρειαζό- 
ταν να σταματήσουν για ν’αναζητήσουν καταφύγιο στη γύρω περιο- 
χή - μπορούσαν, άνετα, να ταξιδεύουν. Τα μόνα προβλήματα ήταν η 
σκοτεινιά και, κυρίως, οι λάσπες που γέμιζαν ολοένα και περισσότε- 
ρο τα μονοπάτια καθώς το νερό μούλιαζε τα χώματα. 

Το μεσημέρι, ακόμα έβρεχε. Ύστερα από μια τετράωρη στάση στο 
πλάι ενός δενδρώδους κρημνού, συνέχισαν την πορεία τους. Η βρο- 
χή τούς ακολουθούσε αδιάκοπα- Ένα διαπεραστικό ουρλιαχτό την 
έσκισε και όλοι είδαν κάτι να ζυγώνει γρήγορα μέσα από τη σκοτει- 
νιά του ουρανού: κάτι κατάμαυρο με πελώριες φτερούγες που θύμι- 
ζαν ξεφτισμένα υφάσματα. Δαίμονας! φώναξαν αρκετοί από τους 
ανθρώπους του Σάλβιθ, ενώ άλογα ακούγονταν να χρεμετίζουν ξέ- 
φρενα, κι ορισμένα σηκώνονταν στα πισινά τους πόδια κλοτσώντας 
τον αέρα με τα μπροστινά. Μια καβαλάρισσα έπεσε στις λάσπες, 
κραυγάζοντας τρομαγμένη. 

Η Φαίδρα’λι άρθρωσε τα λόγια για ένα Ξόρκι Πνευματικής Εκδιώ- 
ξεως ενώ, συγχρόνως, αισθανόταν την Πολεμική Καρδιά να θέλει να 
συγκρουστεί με τον δαιμονικό θεό των συννεφιασμένων ουρανών. Η 
ισχυρή θέληση της ιπτάμενης οντότητας ήρθε σε σύγκρουση με την 

εξίσου ισχυρή θέληση της μάγισσας· τα φτεροκοπήματα ελαττώθη- 
καν, και οι φτερούγες έμοιαζαν τώρα να απλώνονται ώς τα πέρατα 
του ορίζοντα, να γίνονται ένα με τα σύννεφα και τα σκοτάδια. Τα 
μάτια του δαίμονα άστραφταν. Οι κραυγές του και η παρουσία του 
γέμιζαν με τρόμο ανθρώπους και ζώα: γύρω από τη Φαίδρα, άλογα 
αφήνιαζαν, καβαλάρηδες έπεφταν ουρλιαχτά, χρεμετίσματα, και 
φωνές αντηχούσαν οι ελέφαντες είχαν υψώσει τις προβοσκίδες τους 
και σάλπιζαν σαν δαιμονισμένα βούκινα, τα πελώρια κορμιά τους 
φαίνονταν να τρεμουλιάζουν, βροντούσαν τα πελώρια πόδια τους 
στη γη. 

Η Πολεμική Καρδιά της Συναγωγής των Θηρίων ζητούσε να βγει 
για να βοηθήσει την αφέντρα της - για να τσακίσει - να τσακίσει! - 
να τσακίσει! - αυτή την κατώτερη θεότητα! Η Φαίδρα αρνήθηκε να 
αφήσει τον δαίμονά της να πολεμήσει, και συνέχισε να είναι επικε- 
ντρωμένη στο ξόρκι της. 

Λίγο προτού οι άνθρωποι του καραβανιού σκορπιστούν ολόγυρα, 
από τον τρόμο τους, και το καραβάνι διαλυθεί τελείως, ο θεός των 
ουρανών υποχώρησε. Η παρουσία του υψώθηκε γρήγορα, φτεροκο- 
πώντας και κραυγάζοντας, και χάθηκε ανάμεσα στα σύννεφα. 

Αυτοί που είχαν κρυφτεί στους βράχους και στη βλάστηση βγήκαν 
τώρα από τις κρυψώνες τους, κρατώντας τουφέκια και καραμπίνες 
στα τρεμάμενα χέρια τους. «Έφυγε;» ψέλλισε κάποιος. 

Ο Φέκταρελ, που είχε δυσκολευτεί να κρατήσει το άλογό του υπό 
έλεγχο, είπε: «Ίσως να μην ήταν καλή ιδέα που μας έφερες από δω, 
έμπορα.» 

Ο Καντάρφιλ, που είχε κουλουριαστεί μέσα στο όχημά του, σηκώ- 
θηκε όρθιος. «Πού να το ξέρω;... Μου είπαν ότι τούτα τα μονοπάτια 
είναι πιο ασφαλή ! » 

«Από ληστές,» γρύλισε θυμωμένα ο Σάλβιθ, «όχι από θεούς! Πα- 
ραλίγο να φαγωθούμε ζωντανοί!» 

«Μπορεί και να μη μας είχε κάνει τίποτα,» είπε η Φαίδρα’λι - η 
μοναδική ήρεμη φιγούρα ανάμεσά τους, μοιάζοντας απόκοσμη κα- 
θώς τα πράσινα μαλλιά της ανέμιζαν επάνω στο λευκόδερμο κεφάλι 
της. «Αλλά δεν ήθελα να το ρισκάρω.» 

«Είσαι πολύ δυνατή, μάγισσα...» παρατήρησε ο Σάλβιθ ο Μονόφ- 
θαλμος. 

«Η δύναμη είναι πάντα σχετική υπόθεση,» αποκρίθηκε εκείνη, α- 
διάφορα. 

«Δε φεύγουμε από δω, τώρα;» πρότεινε η πορφυρόδερμη ανιχνεύ- 
τρια με τη δερματοστιξία στο κεφάλι. 

Κανείς δεν μπορούσε να διαφωνήσει μ’αυτό. 

Αργότερα, όταν καταυλίστηκαν για να διανυκτερεύσουν, η βροχή 
είχε αρχίσει να κοπάζει, και με το ξημέρωμα δεν έβρεχε πλέον καθό- 
λου. Τα μονοπάτια, όμως, εξακολουθούσαν να είναι γεμάτα λάσπες 
και επικίνδυνους νερόλακκους. 

«Θ’αργήσουμε αν πάμε από δω,» προειδοποίησε ο Σάλβιθ τον Κα- 
ντάρφιλ. 

«Καλύτερα ν’αργήσουμε παρά να μας βρει η Γαλανή Δράκαινα στο 
δρόμο,» αποκρίθηκε εκείνος. 

«Καλώς. Εσύ πληρώνεις...» 

Ταξίδευαν επάνω σε δύσβατα μονοπάτια που, ύστερα από τη βροχή, 
είχαν γίνει ακόμα πιο δύσβατα. Μετά το μεσημέρι, όμως, η γη είχε 
πλέον στεγνώσει και το ταξίδι ήταν πιο εύκολο. Όταν η νύχτα έπεσε, 
ο Φέκταρελ σκέφτηκε ότι, αν ακολουθούσαν τη δημοσιά, θα είχαν 
τώρα φτάσει στο μονοπάτι που οδηγούσε στη διαστασιακή δίοδο 
προς Χάρνταβελ· αλλά ο έμπορος μάλλον έκανε καλά που φυλαγό- 
ταν από μια πιθανή συνάντηση με ληστές της Σαρντίκα-Νοθ. Διανυ- 
κτέρευσαν φυλώντας σκοπιές, όμως κανένας κίνδυνος δεν παρου- 
σιάστηκε. 

Την επόμενη ημέρα, έφτασαν σύντομα στο μονοπάτι που οδηγού- 
σε στη δίοδο και στις πηγές του ποταμού Νίρφεβ. Το ακολούθησαν, 
αφήνοντας πίσω τους τους πρόποδες των Καταρρακτών και μπαίνο- 
ντας βαθύτερα μέσα στα βουνά. Γύρω τους τρεχούμενα νερά μού- 
γκριζαν πηγαίνοντας προς τον Νίρφεβ ή βουτώντας σε αβύσσους για 
να χαθούν κάτω από τη γη. 

Στις πηγές του ποταμού, η πραγματικότητα της Φεηνάρκια αλλοι- 
ωνόταν σχηματίζοντας το συμπαντικό πέρασμα που έβγαζε στη 
Χάρνταβελ. Τα βουνά φαίνονταν να διπλώνονται και να ξεδιπλώνο- 
νται με τρόπους που το μυαλό μετά δυσκολίας μπορούσε να συλλά- 
βει. 

Δεν είχε ακόμα νυχτώσει· ήταν σούρουπο - το φως του ήλιου ερχό- 
ταν από τα δυτικά, πίσω από τα απόκρημνα βουνά και τους μεγά- 
λους καταρράκτες, κάνοντάς τα νερά να γυαλίζουν κοκκινωπά. Το 
βλέμμα του Φέκταρελ πήγε προς το παλιό, εγκαταλειμμένο Παντο- 

κρατορικό οχυρό που βρισκόταν κοντά στη δίοδο. Ακόμα παρατημέ- 
νο φαινόταν. Καμία ση μαία, τουλάχιστον, δεν- 

Γυαλάδα ήταν αυτή; 

Ο Φέκταρελ συνοφρυώθηκε. Κανένας δεν ήταν στις επάλξεις του 
οικοδομήματος. Κι όμως... 

Ήταν έτοιμος να πιάσει τα κιάλια του και να ζητήσει από τη Φαί- 
δρα να τα ενισχύσει, όταν άκουσε τον Σάλβιθ να φωνάζει: «Ο λύκος 
βγαίνει!» 

Σύνθημα, προφανώς. 

Κοιτάζοντας γύρω του, ξαφνιασμένος, ο Φέκταρελ είδε τους αν- 
θρώπους του Μονόφθαλμου να υψώνουν τα όπλα τους και να τα 
στρέφουν προς τους δικούς του ανθρώπους και προς τους ανθρώ- 
πους του Καντάρφιλ. Συγχρόνως, κάποιοι φαίνονταν να βγαίνουν 
από το οχυρό και να κατεβαίνουν - άλλοι πεζοί, άλλοι έφιπποι. 

«Προδοσία! » φώναξε ο Φέκταρελ πιάνοντας την καραμπίνα του. 

«Μείνετε ακίνητοι, αλλιώς θα πεθάνετε όλοι!» γκάριξε ο Σάλβιθ, 
που δεν ήταν μακριά από τον Αρχιανιχνευτή και ήδη τον σημάδευε 
με το κοντό του τουφέκι. «Η Γαλανή Δράκαινα δε σας θέλει νεκρούς 
άμα δεν υπάρχει λόγος. Θαρθείτε μαζί μας και μπορείτε να την υπη- 
ρετήσετε αν εκείνη συμφωνήσει.» 

Ο καταραμένος είναι με τη Σαρντίκα-Νοθ! συνειδητοποίησε ο Φέ- 
κταρελ, απορώντας πώς είχαν μπλέξει έτσι. Δεν το ήξερε αυτό η Έ- 
ρικα; 

«Άφησέ μας να φύγουμε,» είπε στον Σάλβιθ, ενώ, με τις άκριες 
των ματιών του, έβλεπε αυτούς από το παλιό οχυρό να πλησιάζουν 
κατεβαίνοντας την πλαγιά. 

«Φίλε, ούτε που να το σκέ- Αααα!» Βάζοντας το ελεύθερό του χέρι 
μπροστά στο τραυματισμένο πρόσωπό του, ο Μονόφθαλμος έπεσε 
από τη σέλα του αλόγου του. Συγχρόνως, οι άνθρωποί του δέχονταν 
επίσης επίθεση - από κάτι που βρισκόταν στα όρια της αντίληψής 
τους - τα νύχια και τα δόντια του, όμως, ήταν αληθινά! 

Η Φαίδρα’λι είχε ξαμολήσει την Πολεμική Καρδιά της Συναγωγής 
των Θηρίων από τον κατοπτρόλιθο του βραχιολιού της. 

Ο Φέκταρελ και οι ανιχνευτές του, καταλαβαίνοντας αμέσως τι εί- 
χε γίνει, εκμεταλλεύτηκαν τον αιφνιδιασμό των προδοτών και τους 
πυροβόλησαν. Άνθρωποι έπεσαν από σέλες, ουρλιάζοντας· άλογα 
χρεμέτιζαν και, αφηνιασμένα, έτρεχαν να φύγουν. Οι εχθροί αντα- 
πέδωσαν: ένας ανιχνευτής του Φέκταρελ χτυπήθηκε στο κεφάλι, θα- 

νάσιμα. Ο Φέκταρελ έστρεψε την καραμπίνα του και πυροβόλησε 
τον άντρα που είχε σκοτώσει τον σύντροφό του - τον είδε να σωριά- 
ζεται. 

«Φεύγουμε, έμπορα!» φώναξε. «Τώρα! Τώρα!» 

Ο Καντάρφιλ κι οι άνθρωποί του δεν χρειάζονταν άλλη παρότρυν- 
ση· προσπαθούσαν ήδη να στρέψουν τα αμάξια τους προς τη μεριά 
απ’όπου είχαν έρθει, κι ευτυχώς το μονοπάτι (που παλιά το χρησι- 
μοποιούσαν κι οι Παντοκρατορικοί για να περνάνε οχήματα και άρ- 
ματα από εδώ) ήταν αρκετά πλατύ ώστε να μπορούν να το κάνουν. 

Οι πολεμιστές του Σάλβιθ του Μονόφθαλμοι, σαστισμένοι, είχαν 
διαλυθεί γύρω από το μικρό καραβάνι του Καντάρφιλ· υποχωρού- 
σαν άτακτα προς αυτούς που έρχονταν από το οχυρό, προσπαθώ- 
ντας συγχρόνως να καλυφτούν πίσω από πέτρες, δέντρα, απογευμα- 
τινές σκιές. Ο Φέκταρελ σημάδεψε τον ίδιο τον Σάλβιθ με την καρα- 
μπίνα του, πάτησε τη σκανδάλη, αλλά αστόχησε, καθώς ο προδότης 
πηδούσε πίσω από έναν μεγάλο βράχο. 

Από τους δώδεκα αποκλείεται να είχαν μείνει παραπάνω από έξι, 
υπολόγιζε ο Αρχιανιχνευτής, και η επίθεση του δαίμονα της Φαίδρας 
θα ήταν αρκετή για να τους λιανίσει όλους αν παρέμεναν κοντά και 
δεν απομακρύνονταν αμέσως, περίτρομοι. Δεν υπάρχει περίπτωση 
να μας νικήσουν τώρα. Όμως, αν οι ληστές της Σαρντίκα-Νοθ τούς 
έφταναν, τότε ο Φέκταρελ και οι δικοί του ήταν τελειωμένοι. Έτσι 
όπως τους έβλεπε να κατεβαίνουν την πλαγιά, τους υπολόγιζε του- 
λάχιστον για τριάντα - και σίγουρα ήταν καλά οπλισμένοι. 

«Κουνηθείτε!» φώναξε στους ανθρώπους του εμπόρου που έστρι- 
βαν τα αμάξια. «Κουνηθείτε, αν θέλετε να ζήσετε!» 

Ο κίνδυνος τούς είχε, αναμφίβολα, δώσει ώθηση. Δεν άργησαν να 
στρέψουν τα τροχοφόρα τους προς τα ανατολικά και ν’αρχίσουν να 
τρέχουν. Μαστίγωναν τους ελέφαντές τους σαν δαιμονισμένοι· τα 
μεγαλόσωμα ζώα φώναζαν, ανάστατα, και τίναζαν τις προβοσκίδες 
τους. Ο Φέκταρελ, η Φαίδρα’λι, και οι τρεις ανιχνευτές κάλπαζαν 
κοντά στο καραβάνι. 

Ευτυχώς έχουμε το σκοτάδι για σύμμαχό μας , σκέφτηκε ο Αρχιανι- 
χνευτής, ξέροντας πως θα ήταν δύσκολο οι εχθροί να τους σημαδέ- 
ψουν μέσα στο σύθαμπο. Το μόνο που φοβόταν ήταν μήπως οι λη- 
στές της Γαλανής Δράκαινας είχαν αποκλείσει το πέρασμα και από 
την πίσω μεριά. Όμως σύντομα διαπίστωσε πως αυτό δεν συνέβαινε. 
Προφανώς, θεωρούσαν ότι η παρουσία του Σάλβιθ και των ανθρώ- 

πων του ήταν αρκετή για να κρατήσει τον έμπορο στη θέση του μέ- 
χρι που να κατεβούν από το παλιό Παντοκρατορικό οχυρό. 

Απορώ, όμως, πότε πρόλαβαν να τα κανονίσουν όλα τούτα! Η 
Σαρντίκα-Νοθ πρέπει, οπωσδήποτε, να έχει πράκτορές της μέσα στη 
Νασόλκαθ. Αυτή μόιλλον ήταν που έβαλε τον Σάλβιθ να διεισδύσει 
στο Οχυρό του Ηγεμόνα. Ο Φέκταρελ δεν το θεωρούσε πλέον καθό- 
λου απίθανο η δολοφονία του Ηγεμόνα να ήταν ο σκοπός εκείνης 
της αποτυχημένης εισβολής... 

Κεφάλαιο Δέκατο-Τέταρτο 

Τα Όνειρα της Έρικας Σάλκερκοφ 


Ολοένα και περισσότεροι μισθοφόροι γέμιζαν το φουσάτο του Ηγε- 
μόνα της Νασόλκαθ, και ο καταυλισμός μεγάλωνε ανατολικά των 
τειχών της πόλης. Είχαν έρθει πολεμιστές από όλες τις γύρω περιο- 
χές, πρόθυμοι να αγωνιστούν εναντίον της Σαρντίκα-Νοθ: και να 
πληρωθούν καλά από τον Ηγεμόνα: και ν’αρπάξουν ό,τι μπορούσαν 
από τα λάφυρα που ήταν κρυμμένα μέσα στο Οχυρό της Ψηλής Γέ- 
φυρας. Οι φήμες έδιναν κι έπαιρναν σχετικά με το τι μπορούσε να 
βρεθεί εκεί. Ο Άρχοντας Βάλγκερελ (που η τύχη του, για την ώρα, 
αγνοείτο) λεγόταν πως είχε συγκεντρωμένους στο φρούριο αμύθη- 
τους θησαυρούς: αμέτρητα χρήματα από τους φόρους που μάζευε 
από την Ψηλή Γέφυρα - πανάρχαια κειμήλια της οικογένειάς του η 
οποία διοικούσε εκείνες τις περιοχές από πολύ παλιούς χρόνους - ο- 
ρυκτά και πολύτιμους λίθους από τους Καταρράκτες κι από τις όχθες 
του ποταμού Νίρφεβ - αντικείμενα ευλογημένα ή καταραμένα από 
θεούς, ή που θεοί ενοικούσαν εντός τους. Επίσης, ακουγόταν πως το 
Οχυρό της Ψηλής Γέφυρας συνδεόταν μ’ένα υπόγειο σύστημα σπη- 
λαίων όπου δαίμονες κατοικούσαν και όπου υπή ρχαν σπηλιές γεμά- 
τες χρυσάφι και ασήμι, αν ήξερες πού να ψάξεις και πώς να γλιτώ- 
σεις απ’τους κινδύνους. 

Ο Ζαώρδιλ ήταν βέβαιος πως τα λάφυρα, σίγουρα, θα ήταν πολλά, 
αλλά αποκλείεται να ήταν και τόσα όσα έλεγαν οι φήμες. Ορισμένοι 
έμοιαζαν να προσπαθούν επίτηδες να παραφουσκώσουν τις ήδη πα- 
ραφουσκωμένες ιστορίες. Στο τέλος, αν κατακτούσαν το οχυρό, 
σφαγή θα γινόταν για ό,τι υπήρχε μέσα του. 

Τη δεύτερη μέρα αφότου ο Φέκταρελ, η Φαίδρα’λι, και οι ανιχνευ- 
τές είχαν φύγει, ο Σκοτωμένος ρώτησε την Έρικα τι γινόταν με τον 
Άρχοντα Βάλγκερελ που ήταν ξάδελφος του Ηγεμόνα. Σκόπευε ο 
Ηγεμόνας να πληρώσει τα λύτρα της Σαρντίκα-Νοθ, ή θα τον άφηνε 
να πεθάνει; 

«Δεν έχω ακούσει πως σκοπεύει να πληρώσει τίποτα,» αποκρίθηκε 
η Έρικα. «Μην ξεχνάς ότι είναι μακρινός του ξάδελφος.» 

«Τι θα κάνει, τότε, η άμεση οικογένεια του Βάλγκερελ;» Κάθονταν 
οι δυο τους μπροστά στη σκηνή του Ζαώρδιλ, στον καταυλισμό των 
Ζωντανών -Νεκρών, και κοντά τους ήταν καθισμένος κι ο Νικηφόρος 
ο Κολπατζής καπνίζοντας μια μεγάλη πίπα που είχε γεμίσει με δο- 
ντόχορτο. Ο βαρύς καπνός προκαλούσε μια ελαφριά ζαλάδα στον 
Ζαώρδιλ και στην Έρικα, αλλά ο Κολπατζής έμοιαζε να μην καταλα- 
βαίνει τίποτα. 

«Η οικογένεια του Βάλγκερελ;» Η Έρικα χαμογέλασε λιγάκι λοξά, 
κι ο Σκοτωμένος παρατήρησε ότι το χαμόγελό της φάνταζε διαφορε- 
τικό όταν δεν φορούσε κουκούλα. Ακόμα δεν είχε αποφασίσει αν το 
στόμα της ήταν λιγάκι στραβό ή όχι. «Τι νομίζεις ότι είναι; Κάτι ά- 
γριοι που μένουν νότια της Νασόλκαθ, κοντά στις όχθες του ποτα- 
μού Νίρφεβ. Γι’αυτό και η Σαρντίκα-Νοθ δεν ζήτησε λύτρα από αυ- 
τούς. Τα λύτρα που θα έχουν να πληρώσουν, μάλλον, μπορεί να 
τ’αρπάξει εύκολα από τα χωριά τους. Ο Ηγεμόνας, όμως, έχει χρή- 
ματα, και μια πολύ μεγάλη πόλη.» 

«Χμμ... Επομένως, πιστεύεις ότι ο Άρχοντας Βάλγκερελ είναι τώρα 
νεκρός; Τον σκότωσε η Γαλανή Δράκαινα;» 

«Μπορεί,» είπε η Έρικα. «Αν κι αυτό δεν θα ήταν και πολύ έξυπνο 
από μέρους της. Ως αιχμάλωτος έχει μεγαλύτερη αξία, νομίζω.» 

Λίγο προτού νυχτώσει, κι ενώ η Έρικα είχε εγκαταλείιμει τον κα- 
ταυλισμό, μια καινούργια μισθοφορική ομάδα ήρθε να καταταγεί 
στο φουσάτο του Ηγεμόνα. Και ήταν αρκετά μεγάλη. Ο Ζαώρδιλ δεν 
την είχε ξαναδεί, αλλά σύντομα έμαθε ότι είχε έρθει από τα ανατολι- 
κά και ονομαζόταν Ο/ Μελανοκνράδες τον Πολέμου επειδή αρχηγοί 
της ομάδας ήταν τρεις γυναίκες κατάμαυρες στο δέρμα. Η μία 
απ’αυτές βρισκόταν τώρα εδώ. Ο Κάρβιελ την έδειξε στον Ζαώρδιλ 
καθώς μιλούσαν. «Τη βλέπεις; Τη βλέπεις που στέκεται εκεί, ανάμε- 
σα σ’ αυτούς τους τρεις;» 

Ο Σκοτωμένος, πράγματι, την έβλεπε. Μια ψηλή, λιγνή γυναίκα με 
κράνος. «Κι όλους αυτούς τους μαντράχαλους που έχει μαζί της τους 
φωνάζουν Μελανοκυράδες’; » 

Ο Κάρβιελ γέλασε. «Όχι, ρε, να πούμε. Μελανοκύρηδες τούς λένε. 
Ή, πολλές φορές, Μελανούς.» 

«Μάλιστα. Και πού τους ξέρεις εσύ; Έχεις πάει στ’ανατολικά; » 

Ο Κάρβιελ ένευσε. «Ναι, ρε, από κει έχουμε έρθει.» 

«Δεν είσαι από τούτους τους τόπους, δηλαδή;» 

Ο Κάρβιελ κούνησε το κεφάλι. «Όχι. Από τη Νάρθεσνιλ είμαι.» 

Ο Ζαώρδιλ συνοφρυώθηκε στρεφόμενος να τον κοιτάξει. «Τόσο 
μακριά;» Η εν λόγω πόλη πρέπει να απείχε τουλάχιστον τριακόσια 
χιλιόμετρα από εδώ, αν δεν έκανε λάθος... 

«Ναι, σου λέω. Από κείνες τις περιοχές είμαι.» 

«Για νάρθεις εδώ, επομένως, θα πέρασες από τα μέρη που λένε ότι 
λυμαίνεται μια επικίνδυνη συμμορία ληστών... Εκτός αν ήρθες 
μ’αεροσκάφος.» 

Ο Κάρβιελ γέλασε δυνατά. «Ποιο αεροσκάφος, ρε; Ούτε ορνιθό- 
πτερο δεν έχουμε, να πούμε! Κανονικά ήρθαμε, ακουμπώντας στη 
γη. Κανένας δε μας ενόχλησε, όμως. Ίσως να μας κατάλαβαν ότι εί- 
μαστε ξεφτιλισμένοι, να πούμε. Χα-χα-χα-χα-χα...» 

Ο Ζαώρδιλ κούνησε το κεφάλι υπομειδιώντας. Υπάρχουν και χει- 
ρότεροί από εσάς , σκύφτηκε, αλλά έμεινε σιωπηλός, κοιτάζοντας 
πέρα, εκεί όπου οι Μελανοκυράδες του Πολέμου έστηναν τον κα- 
ταυλισμό τους, νότια από τους Ζωντανούς-Νεκρούς. 

Την επόμενη νύχτα, ο Ζαώρδιλ ο Σκοτωμένος κοιμόταν ελαφρά (ό- 
πως πάντα) στη σκηνή του όταν η φωνή της Νιρκέκα τον ξύπνησε: 

«Αρχηγέ!» 

Τα μάτια του άνοιξαν αμέσως, γυαλίζοντας μες στον σκοτεινό χώ- 
ρο, και την είδε που είχε παραμερίσει την κουρτίνα και τον κοίταζε. 
«Τι;» 

«Ο Φέκταρελ επέστρεψε, μαζί με τον Καντάρφιλ. Λένε ότι τους 
πρόδωσαν οι μισθοφόροι της Έρικας. Σου είπα ότι ποτέ δεν έπρεπε 
να την- ! » 

«Τι;» γρύλισε ο Ζαώρδιλ καθώς πεταγόταν όρθιος βγαίνοντας από 
τη σκηνή του. Δεν μπήκε καν στον κόπο να φορέσει τις μπότες του - 
ούτε φορούσε τίποτα από τη μέση κι επάνω. Το πορφυρόδερμο, γε- 
ροδεμένο σώμα του θύμιζε περίπλοκο χάρτη από τις ουλές που το 
γέμιζαν. «Πού είναι;» 

Η Νιρκέκα έδειξε υψώνοντας το χέρι, και ο Ζαώρδιλ είδε κάμπο- 
σους από τους μισθοφόρους του συγκεντρωμένους γύρω από κάποι- 
ους. Χωρίς να χάσει καιρό πλησίασε, αγνοώντας τη Νιρκέκα που τον 
ακολουθούσε. 

«...Δεν ξέρω,» άκουσε τη φωνή του Φέκταρελ, δίχως να μπορεί να 
τον διακρίνει καλά πίσω από τους άλλους. Και ταυτόχρονα ο Κα- 
ντάρφιλ - που δεν φαινόταν καθόλου - έλεγε δυνατά: «Θέλω οπωσ- 
δήποτε να μιλήσω σ’αυτή τη γυναίκα!» 

Ο Ζαώρδιλ παραμέρισε τους μισθοφόρους του για να περάσει, 
πιάνοντάς τους από τους ώμους κι από τους βραχίονες· κι όλων τα 
μάτια στράφηκαν επάνω του. 

«Αρχηγέ,» είπε ο Φέκταρελ. «Κάτι πολύ άσχημο συνέβη...» Στα 
δεξιά του στεκόταν η Φαίδρα’λι, στ’αριστερά του ο Καντάρφιλ κι έ- 
νας άνθρωπος του εμπόρου (ο λογιστής του, νόμιζε ο Σκοτωμένος). 

«Η Νιρκέκα μού είπε ότι σας πρόδωσαν οι μισθοφόροι της Έρι- 
κας-» 

«Αυτή η γυναίκα,» φώναξε ο Καντάρφιλ, «παραλίγο να μας σκο- 
τώσει όλους! Κι έχασα δύο άμαξες εξαιτίας της, και τους ελέφαντές 
μου, και πράγματα που είχα επάνω-!» 

«Ησυχία!» βρυχήθηκε ο Ζαώρδιλ. «Πείτε μου, με τρόπο κατανοη- 
τό, τι ακριβώς έγινε.» 

Και ο Φέκταρελ τού διηγήθηκε πώς, ταξιδεύοντας κοντά στους 
πρόποδες των Καταρρακτών, έφτασαν στη διαστασιακή δίοδο για 
Χάρνταβελ, όπου δέχτηκαν επίθεση από τους ληστές της Σαρντίκα- 
Νοθ και από τους ανθρώπους του Σάλβιθ του Μονόφθαλμου. «Αυτό 
το καθίκι ήταν εξαρχής με τη Γαλανή Δράκαινα, αρχηγέ,» είπε ο Αρ- 
χιανιχνευτής. «Μας το είπε ο ίδιος, ξεκάθαρα. Μας πρότεινε να πα- 
ραδοθούμε και να πάμε μαζί του, και ίσως η Γαλανή Δράκαινα να 
μας έπαιρνε στις υπηρεσίες της. Αν δεν ήταν η Φαίδρα - που, 
γι’ακόμα μια φορά, μας έσωσε - θα την είχαμε πολύ άσχημα.» 

«Η Σαρντίκα-Νοθ, δηλαδή, έχει καταλάβει το παλιό Παντοκρατο- 
ρικό οχυρό...» είπε ο Ζαώρδιλ. 

«Ναι, και πρέπει σίγουρα να έχει κι ανθρώπους της - πράκτορές 
της - μέσα στη Νασόλκαθ. Πώς αλλιώς θα ήξερε ότι-;» 

«Η Έρικα!» πετάχτηκε η Νιρκέκα. «Αυτή είναι η πράκτοράς της!» 

«Μη βιάζεσαι,» της είπε ο Ζαώρδιλ, μη θέλοντας να γίνουν φασα- 
ρίες ανάμεσα στους ανθρώπους του και στην Έρικα. «Δεν το ξέρεις 
αυτό.» 

«Δεν το ξέρω; Πώς αλλιώς θα μπορούσε η Σαρντίκα-Νοθ να γνω- 
ρίζει τόσα-;» 

«Θα το μάθουμε. Ίσως. Η Έρικα, πάντως, δεν ήξερε καν ακριβώς 
για ποιο λόγο ήθελε ο Σάλβιθ να εισβάλει στο Οχυρό του Ηγεμόνα-» 

«Ή έτσι σου είπε!» 

«Θέλω να της μιλήσω,» δήλωσε ο Καντάρφιλ. «Με κατέστρεψε!» 

«Θα της μιλήσεις,» του είπε ο Ζαώρδιλ, κάνοντας νόημα στη Νιρ- 
κέκα να σωπάσει. «Θα την καλέσω.» 

«Ούτε πού θα εμφανιστεί τώρα - θα δεις!» είπε η Νιρκέκα. 

Ο Ζαώρδιλ την αγριοκοίταξε. Ύστερα, στράφηκε στον Φέκταρελ: 
«Δε σας κυνήγησαν στην επιστροφή;» 

«Μας κυνήγησαν, δυστυχώς. Φύγαμε από το μονοπάτι της διαστα- 
σιακής διόδου σχετικά αλώβητοι... αν και ένας από τους ανιχνευτές 
μου σκοτώθηκε. Μετά, όμως, ήταν που άρχισαν τα δύσκολα. Η Σαρ- 
ντίκα-Νοθ έστειλε τους ληστές της να μας καταδιώξουν ενώ διασχί- 
ζαμε τα μονοπάτια κοντά στους πρόποδες των Καταρρακτών ερχό- 
μενοι προς τη Νασόλκαθ. Και είχαν μαζί τους μηχανοκίνητα οχήμα- 
τα - δίκυκλα κυρίως - και ορνιθόπτερα. Αναγκαστήκαμε 
ν’αφήσουμε τα άλογά μας πίσω, καθώς και τις δύο άμαξες του κυρί- 
ου Καντάρφιλ. Ανεβήκαμε όλοι στο φορτηγό και στο μικρότερο τε- 
τράκυκλο και οδηγήσαμε όσο πιο γρήγορα μπορούσαμε, ενώ πυρο- 
βολούσαμε τους ληστές που μας κυνηγούσαν. Πριν από μερικές ώ- 
ρες έγιναν αυτά που σου λέω. Οι ληστές της Σαρντίκα-Νοθ μάς άφη- 
σαν ήσυχους όταν πια ήμασταν περίπου στα μέσα της διαδρομής 
προς Νασόλκαθ.» 

«Με καταλήστεψαν!» διαμαρτυρήθηκε ο Καντάρφιλ. 

«Να χαίρεσαι που γλίτωσες ζωντανός,» του είπε ο Ζαώρδιλ. 

«Θέλω να μιλήσω σ’ αυτή τη γυναίκα! Μου είχε υποσχεθεί ότι οι 
μισθοφόροι της-!» 

«Δεν ήταν “μισθοφόροι της’, έμπορα. Δεν ξέρω πού ή πώς ακριβώς 
τους βρήκε, αλλά δεν φέρει εκείνη όλη την ευθύνη.» 

«Ποιος φέρει την ευθύνη, τότε, αρχηγέ;» είπε η Νιρκέκα. «Και οι 
δικοί μας άνθρωποι παραλίγο να σκοτωθούν εξαιτίας της!» 

«Θα της μιλήσουμε,» υποσχέθηκε ο Ζαώρδιλ. «Οπωσδήποτε θα 
της μιλήσουμε. Δεν είπα το αντίθετο.» 

«Μπορείς να την καλέσεις τώρα;» ρώτησε ο Καντάρφιλ. 

Έβλεπε ένα όνειρο μερικές φορές, από τότε που είχε έρθει στη Φεη- 
νάρκια. Ότι πετούσε πάνω από τη γη καβαλώντας έναν θεό που είχε 
τη μορφή γιγάντιας σαύρας με φτερά - έναν δράκο. Από κάτω α- 
γνάντευε άγρια βουνά και κοιλάδες· αγνάντευε τους Καταρράκτες 
και τη Νασόλκαθ, μέρη από τις Ενδότερες Πολιτείες, τους Πυκνούς 
Τόπους, τη Λάεντριλ, την Έλγκοροβ, τον Ωκεανό και τα νησιά του, 
την εγκαταλειμμένη Νουρβάλη την Πόλη των Αγαλμάτων κι αισθα- 
νόταν τον αέρα να τινάζει τα μαλλιά της. Της άρεσε. Μετά, όμως, ο 
δράκος έκανε μια απότομη κίνηση στον αέρα, γύριζε ανάποδα, κι 

εκείνη έφευγε από τη ράχη του, πέφτοντας. Άπλωνε το χέρι της και 
μετά βίας πιανόταν από ένα απ’τα πελώρια νύχια του πίσω ποδιού 
του. Κοίταζε επάνω κι έβλεπε το ένα γιγάντιο μάτι του δράκου να 
την ατενίζει... 

Ένα επίμονο κουδούνισμα αντήχησε, ξυπνώντας την από το όνειρό 
της. Ανασηκώθηκε, απότομα, επάνω στο κρεβάτι και κοίταξε ολόγυ- 
ρα. Το δωμάτιο ήταν σκοτεινό και ήσυχο... εκτός από το κουδούνι- 
σμα. 

Η Έρικα έπιασε τον τηλεπικοινωνιακό πομπό της και είδε ότι ο 
Ζαώρδιλτην καλούσε. Πατώντας ένα κουμπί, δέχτηκε την κλήση. 

«Ναι;» 

«Εγώ είμαι, Έρικα, ο Ζαώρδιλ. Σε ξύπνησα;» 

«Τι συμβαίνει;» Νόμιζε πως άκουγε τη φωνή του αναστατωμένη. 

«Πρέπει να σε δω. Αμέσως. Μπορείς να έρθεις στον καταυλισμό 

μας;» 

Η Έρικα, πιέζοντας ένα κουμπάκι επάνω στο ρολόι στον καρπό 
της, έκανε το μικρό φως μέσα του ν’ανάιμει προς στιγμή, και είδε 
πως ήταν μιάμιση ώρα μετά τα μεσάνυχτα. «Γιατί; Τι συνέβη;» ρώ- 
τησε ξανά. 

«Δε μπορώ να σου εξηγήσω από απόσταση, αλλά πρέπει οπωσδή- 
ποτε να έρθεις . » 

Λιγάκι περίεργο τής ακουγόταν αυτό. Σχεδόν σαν παγίδα, της έλε- 
γε η εμπειρία της ως παλιά πράκτορας της Παντοκράτειρας. Όμως τι 
λόγο μπορεί να είχε ο Ζαώρδιλ για να θέλει να την παγιδέψει; Ήταν 
παράλογο. «Εντάξει. Έρχομαι,» του είπε. 

«Σε περιμένω . » 

Η Έρικα διέκοψε την τηλεπικοινωνία και σηκώθηκε από το κρεβά- 
τι. Έκανε κρύο, διαπίστωσε καθώς ντυνόταν. Ενεργοποίησε πάλι τον 
πομπό της για να μιλήσει στους ανθρώπους της. 

Πρώτα στον Ναλτάφιρ’χοκ. «Να με παρακολουθείς,» του είπε, «με 
τη μαγεία σου. Αν δεις ότι ξαφνικά πηγαίνω κάπου αλλού - ότι φεύ- 
γω, για παράδειγμα, μακριά από την πόλη - να ανησυχήσεις.» Με- 
τά, μίλησε σε άλλους τέσσερις: τους ζήτησε να την ακολουθήσουν 
κρυφά, μένοντας έξω από τον καταυλισμό των Ζωντανών-Νεκρών, 
και να την παρατηρούν με κιάλια όσο θα ήταν ορατή. Επίσης, φρό- 
ντισε να ξυπνήσει κι άλλους κατασκόπους της, απλά και μόνο για να 
τους προειδοποιήσει να είναι έτοιμοι για κάθε ενδεχόμενο. Πολλοί 

τη ρώτησαν τι υποψιαζόταν την ίδια απάντηση έδωσε σε όλους: 
«Δεν ξέρω, αλλά έχω την αίσθηση ότι κάτι ύποπτο συμβαίνει.» 

Τυλιγμένη στην κάπα της, με την κουκούλα στο κεφάλι, η Έρικα 
Σάλκερκοφ βγήκε από το καταφύγιό της μέσα στη Νασόλκαθ και 
βάδισε στους δρόμους της πόλης, γρήγορα αλλά όχι βιαστικά, έχο- 
ντας το νου της (ως συνήθως) μήπως κανένας την παρακολουθούσε. 
Εκτός από τους ανθρώπους της, κανένας δεν ήταν στο κατόπι της 
όμως. 

Πλησίασε τη Δεύτερη Πύλη, βλέποντας τους βαριεστη μένους 
φρουρούς που κάθονταν εκεί. Τη μία την ήξερε (αν και όχι προσω- 
πικά)· ήταν μια γυναίκα από τα Οπλισμένα Κτήνη. Παρά την προ- 
χωρημένη ώρα, η πύλη ήταν ανοιχτή εξαιτίας του μισθοφορικού κα- 
ταυλισμού έξω από τα τείχη. Κανένας δεν σταμάτησε την Έρικα κα- 
θώς περνούσε και έβγαινε από την πόλη, βαδίζοντας προς το στρα- 
τόπεδο. 

Η στρατολογία ήταν κλειστή, και οι περισσότεροι μισθοφόροι κοι- 
μόνταν στις σκηνές τους. Αρκετές φωτιές φαίνονταν αναμμένες, κα- 
θώς και ενεργειακές λάμπες, και γύρω από ορισμένες άνθρωποι κά- 
θονταν. Τι έκαναν τέτοια ώρα, μόνο εκείνοι ήξεραν. Η Έρικα κατα- 
λάβαινε ότι διάφορα μάτια την παρατηρούσαν, υποψιασμένα. Ποια 
να ήταν αυτή η μυστηριώδης κουκουλωμένη φιγούρα; Αναμφίβολα, 
οι περισσότεροι δεν θα μπορούσαν να διακρίνουν ούτε καν πως ήταν 
γυναίκα. 

Στον καταυλισμό των Ζωντανών-Νεκρών, το κλίμα δεν ήταν ήσυχο 
όπως στους καταυλισμούς άλλων μισθοφορικών ομάδων. Πολλοί 
στέκονταν όρθιοι. Αναστατωμένοι , έκρινε η Έρικα. Σίγουρα, κάτι 
έχει συμβεί. Κάτι σοβαρό. 

Καθώς πλησίαζε, ένας φρουρός τη σταμάτησε. 

«Ο αρχηγός σας ζήτησε να με δει,» του είπε εκείνη. 

«Αρχηγέ!» φώναξε ο φρουρός, και ο Ζαώρδιλ αμέσως ήρθε κοντά. 

«Έλα,» είπε στην Έρικα κάνοντάς της νόημα να περάσει. Πιο από- 
τομος απ’ό,τι συνήθως, παρατήρησε εκείνη. 

Τον ακολούθησε μέσα στον καταυλισμό, ρωτώντας γι’ ακόμα μια 
φορά: «Τι είναι; Τι συμβαίνει;» 

«Οι μισθοφόροι σου μας πούλησαν.» 

Οι μισθοφόροι της; Τι εννοούσε; Για λίγο αισθάνθηκε αποπροσα- 
νατολισμένη. «Τι;...» 

«Οι άνθρωποι που βρήκες για τον Καντάρφιλ,» διευκρίνισε ο 
Ζαώρδιλ. «Μας πρόδωσαν.» 

«Τι £ σας πρόδωσαν’; Έφυγαν;» 

«Μακάρι απλά να είχαν φύγει...» 

Καθώς μιλούσαν έφτασαν μπροστά στη σκηνή του Ζαώρδιλ, όπου 
ήταν συγκεντρωμένοι αρκετοί από τους Ζωντανούς-Νεκρούς... κι 
ανάμεσά τους ο Καντάρφιλ της Χόλκεραλ! 

Ο έμπορος την έδειξε με το χέρι του, οργισμένα. «Πήγες να μας 
σκοτώσεις!» 

«Νόμιζα ότι εσύ θα ήσουν, ώς τώρα, μακριά από εδώ...» είπε η Έ- 
ρικα. 

«Φυσικά κι αυτό νόμιζες!» είπε η Νιρκέκα. «Και όχι μόνο ο Κα-» 

«Δεν καταλαβαίνω για τι πράγμα μιλάτε! Πείτε μου!» 

«Συνεργάζεσαι με τη Γαλανή Δράκαινα!» την κατηγόρησε η Νιρ- 
κέκα. 

Η Έρικα έκανε ένα βήμα πίσω. «Ποιος σας το είπε αυτό; Δεν είναι 
αλήθεια! Σας είπαν ψέματα!» 

«Οι μισθοφόροι που έστειλες με τον Καντάρφιλ,» της είπε ο Φέ- 
κταρελ, «υπηρετούσαν τη Σαρντίκα-Νοθ.» 

«Αποκλείεται! Κάποιο λάθος-» 

«Ο ίδιος ο Σάλβιθ ο Μονόφθαλμος μάς το είπε!» Και προτού κανέ- 
νας άλλος μιλήσει, τους έκανε νόημα να σωπάσουν και της εξήγησε 
τι ακριβώς είχε συμβεί. 

«Και πιστεύετε ότι εγώ είχα καμία ιδέα γι’αυτό;» διαμαρτυρήθηκε 
η Έρικα. 

«Η Γαλανή Δράκαινα,» είπε ο Φέκταρελ, «από κάποιον πήρε την 
πληροφορία ότι θα πηγαίναμε νότια.» 

«Κι εσύ είσαι που πουλάς πληροφορίες εδώ πέρα,» τόνισε η Νιρ- 
κέκα, εχθρικά. 

«Δεν είμαι η μόνη που πουλάει πληροφορίες!» διαμαρτυρήθηκε η 
Έρικα, ενώ συγχρόνως, με τις άκριες των ματιών της, κοίταζε τριγύ- 
ρω για πιθανούς δρόμους διαφυγής. Δυστυχώς, όμως, παντού πολε- 
μιστές των Ζωντανών-Νεκρών έβλεπε, με τα χέρια τους κοντά στα 
όπλα τους. Ο Νικηφόρος ο Κολπατζής ήταν στα δεξιά της, έχοντας 
ήδη τραβήξει το σπαθί του, το Δαγκωτό Φιλί. Από την άλλη ορθωνό- 
ταν ένας ψηλός, γιγαντόσωμος, πρασινόδερμος άντρας που θύμιζε 
ελέφαντα. Στα νώτα της Έρικας ήταν μια μικρόσωμη γυναίκα με 
δερματοστιξία επάνω στο ξυρισμένο κεφάλι της· και παραδίπλα ή- 

ταν η Χριστίνα Αλθέρβω. Η Φαίδρα’λι στεκόταν πίσω από δύο άλ- 
λους πολεμιστές, όχι και πολύ μακριά από τον Νικηφόρο, κι ο κατο- 
πτρόλιθος επάνω στο βραχιόλι της γυάλιζε. 

«Αν όχι εσύ,» ρώτησε ο Κολπατζής, «τότε ποιος μας πρόδωσε στη 
Γαλανή Δράκαινα;» 

«Δεν ξέρω... δεν... Μπορώ μόνο να υποθέσω... Είναι...» 

«Εγώ, πάντως, θέλω τα λεφτά μου πίσω! » είπε ο Καντάρφιλ. 

«Δεν επιστρέφω χρήματα! Δεν ήταν η πρόθεσή μου να σε ληστέ- 
ψω. Σου βρήκα απλά κάποιους μισθοφόρους. Δεν ήξερα-» 

«Μου είπες, αν δεν με υπηρετήσουν καλά, να έρθω να διαμαρτυ- 
ρηθώ σε σένα. Ήρθα λοιπόν! Και τολμώ να πω ότι δεν με υπηρέτη- 
σαν καθόλου καλά!» 

«Τα μισά λεφτά μπορώ να σου τα επιστρέφω,» είπε η Έρικα, σκε- 
πτόμενη πως θα ήταν συνετό να συμβιβαστεί, «αλλά όχι περισσότε- 
ρα-» 

«Τα λεφτά είναι το τελευταίο που μας απασχολεί τώρα!» παρενέ- 
βη η Νιρκέκα. 

«Για μια στιγμή!» είπε ο Καντάρφιλ. «Εμένα μ’απασχολούν. Έχα- 
σα δυο άμαξες και δυο ελέφαντες και τόσα πράγματα που ήταν εκεί 
μέσα. Δε θα χάσω και τα λεφτά μου! » 

Η Έρικα έβαλε τα χέρια της στις τσέπες της κι έβγαλε μερικά χαρ- 
τονομίσματα. Τα μέτρησε και ήταν εφτά θηρεύσιμα. Έψαξε κι άλλο 
επάνω της και βρήκε και κάποια κέρματα, ώστε συμπληρώνοντας να 
φτάσει τα δέκα θηρεύσιμα. 

Ο Ζαώρδιλ, καθώς την παρατηρούσε, είχε την εντύπωση πως η Έ- 
ρικα μάλλον δεν έκρυβε και πολύ περισσότερα λεφτά στην ενδυμα- 
σία της. Και στοίχημα ήταν αν είχε πολύ περισσότερα λεφτά γενικά. 
Μπορεί να είναι στα μέσα και στα έξω της Νασόλκαθ, σκέφτηκε ο 
Σκοτωμένος, μα οι τσέπες της μοιάζουν τρύπιες... 

«Ορίστε,» είπε η Έρικα στον Καντάρφιλ, τείνοντας τα χρήματα 
προς το μέρος του. «Δέκα είναι. Μέτρησέ τα. Πιο πολλά δεν επι- 
στρέφω. Δεν έφταιγα εγώ που αυτοί βγήκαν κακοποιοί. Μου τους 
είχαν συστήσει κι εμένα.» 

«Ποιος;» 

Η Έρικα στράφηκε ν’αντικρίσει τον Ζαώρδιλ, γιατί αυτός ήταν που 
είχε μιλήσει, όχι ο Καντάρφιλ. «Ένας... ένας άνθρωπος που ξέρω,» 
κόμπιασε. 

Ο έμπορος, εν τω μεταξύ, πήρε τα λεφτά απ’το χέρι της και τα μέ- 
τρησε. 

«Ποιος;» επέμεινε ο Ζαώρδιλ, παρατηρώντας ότι η Έρικα αναμφί- 
βολα προσπαθούσε να καλύψει κάποιον. Γιατί όμως; Ήταν τόσο ση- 
μαντικό πρόσωπο; 

Η Έρικα κοίταξε τους μισθοφόρους που την περιστοίχιζαν, και δεν 
αμφέβαλλε ότι ήταν έτοιμοι να την ξυλοκοπήσουν με το παραμικρό. 
Τους είχε τσαντίσει. Άνθρωποι της ομάδας τους είχαν κινδυνέψει 
εξαιτίας της. Ήξερε, όμως, ότι έπρεπε να φανεί επαγγελματική και 
ψύχραιμη, όχι φοβισμένη. Αν την έβλεπαν φοβισμένη, θα είχε ήδη 
χάσει το παιχνίδι. Θα την κατασπάραζαν. «Δε μπορώ να το συζητή- 
σω αυτό μπροστά σε τόσους,» είπε στον Σκοτωμένο, διπλωματικά. 
«Οι δυο μας, αν θέλεις.» 

«Εδώ θα μας μιλήσεις!» διαφώνησε η Νιρκέκα. «Τώρα.» 

«Γιατί με υποψιάζεστε τόσο;» ρώτησε απότομα η Έρικα, θυμωμέ- 
νη τώρα κι εκείνη μαζί τους. «Δε σας εξυπηρέτησα καλά μέχρι στιγ- 
μής; Ούτε ένα θηρεύσιμο δεν σας έχω πάρει για ό,τι υπηρεσίες σάς 
έχω προσφέρει! Γιατί να θέλω να βάλω τους ληστές της Σαρντίκα- 
Νοθ να σας επιτεθούν;» 

«Μάλλον θα σου έδωσε περισσότερα λεφτά,» είπε η Νιρκέκα 
σταυρώνοντας τα χέρια της εμπρός της και διαπερνώντας την Έρικα 
με το εχθρικό βλέμμα της. 

«Δεν είχα ποτέ καμία συναναστροφή με τη Γαλανή Δράκαινα! Ού- 
τε σκοπεύω να έχω. » 

«Τότε,» είπε ο Νικηφόρος, «υποθέτω πως θα είσαι πρόθυμη να 
μας βοηθήσεις να ανακαλύψουμε ποιος πληροφόρησε τη Σαρντίκα- 
Νοθ ότι θα πηγαίναμε νότια...» 

«Θα μιλήσω με τον Ζαώρδιλ,» επέμεινε η Έρικα. «Και μπορείς νά- 
σαι κι εσύ μαζί, αν θέλεις. Κι άλλος ένας, δύο, ίσως· αλλά όχι περισ- 
σότεροι.» 

Ο Σκοτωμένος τής είπε: «Έλα,» και βάδισε προς την είσοδο της 
σκηνής του. «Νικηφόρε, Φέκταρελ, Νιρκέκα - μαζί μας.» Τον Νικη- 
φόρο τον ήθελε επειδή ήταν βέβαιος πως η Έρικα (για κάποιο λόγο 
μυστηριώδη για εκείνον) τον συμπαθούσε - τον Φέκταρελ επειδή ή- 
ταν άμεσα μπλεγμένος στην προδοσία του Σάλβιθ του Μονόφθαλ- 
μου - και τη Νιρκέκα μπας και ηρεμήσει λίγο και πάψει αυτό το μέ- 
νος της εναντίον της Έρικας. 

Όλοι τους τον ακολούθησαν στο εσωτερικό της σκηνής του. Ο 
Ζαώρδιλ έκλεισε την κουρτίνα και κάθισε στο έδαφος, οκλαδόν, ό- 
πως κι εκείνοι. 

«Ποιος σου σύστησε τον Σάλβιθ;» ρώτησε ο Σκοτωμένος την Έρι- 
κα. 

Εκείνη κατέβασε την κουκούλα της κάπας της. «Ο Άσλατμιρ, ο α- 
δελφός της γυναίκας του Ηγεμόνα.» 

Για λίγο, όλοι έμειναν σιωπηλοί, μην ξέροντας τι να νομίσουν. Τι 
ακριβώς τους έλεγε η Έρικα; 

«Ο αδελφός της γυναίκας του Ηγεμόνα...» έκανε ο Νικηφόρος. 
«Δεν ήξερα ότι είχε αδελφό... αλλά... Ο Σάλβιθ και οι δικοί του δεν 
ήταν που επιχείρησαν να εισβάλουν στο Οχυρό του Ηγεμόνα;» 

«Ναι,» είπε η Έρικα. «Ο Άσλατμιρ και ο Ηγεμόνας δεν τα πηγαί- 
νουν και τόσο καλά. » 

«Γιατί;» απόρησε ο Νικηφόρος. «Έχει παντρευτεί την αδελφή 
του!» 

«Δεν ξέρω όλους τους λόγους της έχθρας τους, αλλά αυτός που α- 
νέφερες είναι ο βασικός λόγος, σύμφωνα με τις φήμες που κυκλοφο- 
ρούν. » 

«Δηλαδή, δεν ήθελε να παντρευτεί την αδελφή του;» 

Η Έρικα έγνεψε καταφατικά. «Ορισμένοι, μάλιστα, λένε πως ο 
Άσλατμιρ ήταν ερωτευμένος μαζί της - κι ακόμα είναι.» 

«Και είχε στείλει τώρα αυτούς τους λεχρίτες για να δολοφονήσουν 
τον Ηγεμόνα;» ρώτησε η Νιρκέκα. 

«Δε γνωρίζω τι σκοπό είχε η εισβολή· δεν μου είπε.» 

«Εσύ τι σχέση έχεις μαζί του;» τη ρώτησε ο Ζαώρδιλ σπάζοντας τη 
σιωπή του. 

«Τον ήξερα από παλιά,» εξήγησε η Έρικα. «Από πριν...» 

«Προτού διωχτούν οι Παντοκρατορικοί από εδώ.» Δεν ήταν ερώ- 
τηση. 

Η Έρικα ένευσε. «Κι ακόμα τα έχουμε καλά. Του φέρνω κάποιες 
πληροφορίες που χρειάζεται· μου δίνει χρήματα, φροντίζει να μη με 
εντοπίσει κανένας που δεν πρέπει να με εντοπίσει. Κι αν μπλέξω πο- 
τέ με τη φρουρά - πράγμα που, ευτυχώς, μέχρι στιγμής δεν έχει 
συμβεί - ελπίζω πως θα με ξεμπλέξει.» 

«Μέσω της άλλης αδελφής του, της Ραλκάβδης, της Πρώτης Φύ- 
λακα της Νασόλκαθ;» είπε ο Σκοτωμένος. 

«Πολύ πιθανόν.» 

«Όλα αυτά, όμως,» τόνισε ο Νικηφόρος, «μας οδηγούν σ’ένα πολύ 
επικίνδυνο συμπέρασμα...» 

«Ότι ο Άσλατμιρ συνεργάζεται με τη Γαλανή Δράκαινα,» είπε ο 
Φέκταρελ. 

«Προφανώς,» συμφώνησε ο Νικηφόρος· και κοίταξε την Έρικα, 
ερωτηματικά. Έντονα. 

«Αν είναι έτσι, εγώ δεν το ξέρω-» 

«Μα, οι άνθρωποι που δουλεύουν γι’ αυτόν δουλεύουν και για τη 
Σαρντίκα-Νοθ!» 

Ο Ζαώρδιλ είπε: «Επειδή κάποιοι έχουν δύο εργοδότες, αυτό δεν 
σημαίνει ότι οι εργοδότες τους είναι σύμμαχοι.» 

«Μας κοροϊδεύεις, ρε αρχηγέ;» είπε ο Νικηφόρος. «Δε μιλάμε 
γι’ απλές δουλειές τώρα: μιλάμε για δολοφονίες και για ληστείες! Και 
πράγματα που γίνονται το ένα μετά το άλλο.» 

«Ακόμα κι αν ο Άσλατμιρ συνεργάζεται με τη Σαρντίκα-Νοθ,» είπε 
η Έρικα, «τι μπορούμε να κάνουμε εμείς γι’αυτό; Τίποτα. Δε μας 
συμφέρει.» 

Η Νιρκέκα την αγριοκοίταξε. «Δε συμφέρει εσένα, ίσως.» 

«Ούτε εσάς σάς συμφέρει. Δε θέλετε να τον στρέψετε εναντίον 
σας, πίστειμέ με.» 

Ο Ζαώρδιλ είπε: «Αν όμως είναι με τη Σαρντίκα-Νοθ, ίσως να 
προσπαθήσει να σαμποτάρει το φουσάτο που ετοιμάζει ο Ηγεμό- 
νας...» 

«Δε νομίζω ότι θα έφτανε μέχρι εκεί,» είπε η Έρικα. 

«Ναι; Πώς το ξέρεις;» ρώτησε ο Νικηφόρος. 

Η Έρικα έσμιξε τα χείλη, αμίλητη για λίγο καθώς όλοι τους την 
κοίταζαν επίμονα. Ύστερα είπε: «Κατά πρώτον, δεν είμαστε βέβαιοι 
ότι όντως συνεργάζεται με τη Σαρντίκα-Νοθ.» 

«Τα πάντα, όμως, προς αυτό δείχνουν,» παρατήρησε ο Ζαώρδιλ. 

«Αν ξέραμε τον λόγο για τον οποίο ήθελε να βάλει τον Σάλβιθ να 
εισβάλει στο Οχυρό του Ηγεμόνα....» είπε η Νιρκέκα, σκεπτικά. 

«Δε μπορεί να ήταν τίποτα το καλό,» είπε ο Νικηφόρος. «Δολοφο- 
νία, κατά πάσα πιθανότητα.» 

«Αν ενημερώναμε τον Ηγεμόνα για ό,τι συνέβη, μπορεί να κερδί- 
ζαμε την εύνοιά του,» είπε η Νιρκέκα. 

«Δεχτήκατε να συνεργαστείτε με τον Σάλβιθ!» της θύμισε η Έρι- 
κα. «Αυτό δεν θα το δει με καλό μάτι. Κι επιπλέον, ο Άσλατμιρ απλά 



190 | Κώστας Βουλαζέρης 


θα αρνηθεί τα πάντα. Καλύτερα να αγνοήσετε τελείως το περιστατι- 
κό.» 

«Σιγά μην ακούσουμε εσένα!» γρύλισε η Νιρκέκα - και ο Ζαώρδιλ 
παρατήρησε ότι η συζήτηση δεν είχε κάνει τίποτα για να καλμάρει 
την επιθετικότητά της εναντίον της Έρικας. 

«Από την αρχή που ήρθαμε στη Νασόλκαθ,» είπε νηφάλια ο Σκο- 
τωμένος, «προσπάθησα ένα πράγμα: να μη μας μπλέξω σε ύποπτες 
και υπόγειες δραστηριότητες. Το ξέρετε πως μας έγιναν προσφορές 
που δεν τις δέχτηκα ακριβώς γι’αυτό τον λόγο. Και για τον ίδιο λόγο 
λέω τώρα να το αφήσουμε τούτο το θέμα.» 

«Μα, αρχηγέ,» διαφώνησε ο Νικηφόρος, «αν αυτός ο Άσλατμιρ 
χτυπήσει κάπως τον μισθοφορικό στρατό του Ηγεμόνα, θα χτυπήσει 
κι εμάς μαζί.» 

«Ναι,» είπε ο Ζαώρδιλ. «Επομένως έχουμε δύο επιλογές: ή μένου- 
με και έχουμε τα μάτια μας ανοιχτά, ή διακόπτουμε το συμβόλαιό 
μας με τον Ηγεμόνα και φεύγουμε προτού η εκστρατεία αρχίσει.» 

Σιγή ακολούθησε - και τελικά ο Φέκταρελ ρώτησε: «Εσύ τι απ’τα 
δύο προτείνεις;» 

«Είναι πολύ αργά μέσα στη νύχτα τώρα για να προτείνω κάτι. Θέ- 
λω να το σκεφτώ.» 

«Αυτή είναι η έκτη μέρα της στρατολόγησης,» είπε η Νιρκέκα, 
«και ήδη έχουν συγκεντρωθεί αρκετοί πολεμιστές. Ο Ηγεμόνας δεν 
θ’αργήσει να ξεκινήσει την εκστρατεία. Το πολύ να μείνουμε εδώ 
δυο, τρεις μέρες ακόμα - μετά θα προελάσουμε νότια, προς την Ψηλή 
Γέφυρα.» 

«Ναι,» αποκρίθηκε ο Ζαώρδιλ. «Πράγμα που σημαίνει ότι δεν 
μπορούμε να χρονοτριβήσουμε στην απόφασή μας.» 

Ο Νικηφόρος ρώτησε την Έρικα: «Μπορείς να μάθεις αν ο Άσλα- 
τμιρ σχεδιάζει να κάνει κάτι εναντίον του φουσάτου;» 

«Πολύ δύσκολο - και ποιος πληρώνει για μια τόσο επικίνδυνη δου- 
λειά;» 

«Σ’αφήσαμε να ζήσεις,» της είπε η Νιρκέκα. 

«Σας εξήγησα - δεν φταίω για ό,τι συνέβη!» 

«Θα σε πληρώσει ο Ηγεμόνας, αν τα καταφέρεις,» είπε ο Ζαώρδιλ. 

«Δεν έχω κάνει καμία συμφωνία με τον Ηγεμόνα.» 

«Αν μπορούσες, όμως, δεν θα έκανες;» 

Η Έρικα έσμιξε πάλι τα χείλη, σιωπηλή. «Θα έκανα,» παραδέχτη- 
κε τελικά. «Αλλά δεν πρόκειται να με δεχτεί για να μιλήσουμε. Το 



Η Σκευωρία του Γελαστού Άρχοντα | 191 


πιο πιθανό είναι να με φυλακίσει επειδή κάποτε ήμουν με την Πα- 
ντοκράτειρα.» 

«Δεν θα σε φυλακίσει αν πας να του αποκαλύψεις - με στοιχεία - 
πώς ακριβώς ο αδελφός της γυναίκας του σκοπεύει να σαμποτάρει 
το στράτευμά του.» 

Η Νιρκέκα παρενέβη: «Αυτό δεν πρότεινα κι εγώ, λίγο πιο πριν, 
αρχηγέ;» 

«Πρότεινες εμείς να πάμε να ενημερώσουμε τον Ηγεμόνα, τώρα 
αμέσως. Πράγμα που δεν θα μας κάνει καθόλου καλό, νομίζω. Εγώ 
λέω η Έρικα να συγκεντρώσει στοιχεία για την προδοσία του Άσλα- 
τμιρ και να τα παρουσιάσει στον Ηγεμόνα.» 

Η Έρικα το σκέφτηκε... Οι βλέψεις της ήταν μεγάλες· δεν ήθελε να 
μείνει για πάντα μια μικρή πληροφοριοδότρια μέσα σε μια πόλη. 
Ήθελε να καταφέρει πολύ περισσότερα. Και το να αποκτήσει την 
εύνοια του Ηγεμόνα της Νασόλκαθ μπορούσε, κάλλιστα, να είναι 
ένα βήμα προς αυτή την κατεύθυνση. Μέσα στο μυαλό της είχε το 
όραμα ενός δικτύου πληροφοριών που δεν εξαπλωνόταν μόνο στη 
Φεηνάρκια μα σ’όλο το Γνωστό Σύμπαν. Όχι κάτι σαν το δίκτυο των 
πρακτόρων της Παντοκράτειρας, που υπηρετούσε μια κεντρική ε- 
ξουσία, αλλά ένα μισθοφορικό δίκτυο πληροφοριών. 

«Κι αν χρειαστώ τη βοήθειά σας;» ρώτησε τον Ζαώρδιλ. 

Όμως η Νιρκέκα ήταν που της απάντησε: «Εμείς δεν είμαστε κα- 
τάσκοποι!» 

Η Έρικα συνέχισε να κοιτάζει τον Σκοτωμένο. 

«Θα βοηθήσουμε όπως μπορούμε,» δήλωσε εκείνος. «Αλλά μη μας 
ζητήσεις κάτι που δεν μπορούμε να κάνουμε. Ούτε να μας ζητήσεις 
να στραφούμε ανοιχτά ενάντια στις αρχές της πόλης.» 

Κεφάλαιο Δέκατο-Πέμπτο 

Νυχτερινή Εισβολή, Πρωινή Εποπτεία 


«Την αφήνεις να φύγει;» φώναξε ο Καντάρφιλ, καθώς ο Ζαώρδιλ 
έβγαινε από τη σκηνή του μαζί με την Έρικα κι έκανε νόημα στους 
μισθοφόρους του να παραμερίσουν για να περάσει. 

«Θα σου εξηγήσω,» είπε στον έμπορο. 

«Μας πρόδωσε όλους στη Γαλανή Δράκαινα!» διαμαρτυρήθηκε ο 
Καντάρφιλ. 

«Είπα, έμπορα: θα σου εξηγήσω. Και θα κρατήσεις το στόμα σου 
κλειστό, εκτός αν θες να με τσαντίσεις.» Και ο Σκοτωμένος, στρέφο- 
ντας το κεφάλι του προς τους φρουρούς στα άκρα του καταυλισμού, 
έβγαλε ένα διαπεραστικό σφύριγμα. Οι δύο που φαίνονταν στράφη- 
καν να τον κοιτάξουν, κι εκείνος τούς έκανε νόημα με το χέρι να μην 
εμποδίσουν την Έρικα να φύγει. 

Εν τω μεταξύ, η Έρικα, έχοντας την κουκούλα της κάπας της στο 
κεφάλι, περνούσε ανάμεσα από τους Ζωντανούς-Νεκρούς και τις 
σκηνές τους και πλησίαζε τα άκρα του καταυλισμού. Ακούγοντας το 
σφύριγμα του Ζαώρδιλ πίσω της κατάλαβε τον σκοπό του, γιατί είδε 
τους φρουρούς να γυρίζουν και να κοιτάζουν στο βάθος και, μετά, να 
εστιάζουν τα βλέμματά τους επάνω της. Η Έρικα πέρασε από κοντά 
τους χωρίς να τους μιλήσει, και χωρίς εκείνοι να την πειράξουν και, 
καθώς έβγαινε από τον καταυλισμό των Ζωντανών-Νεκρών, αι- 
σθάνθηκε σαν ένα χέρι που έσφιγγε τον λαιμό της να την είχε ξαφ- 
νικά ελευθερώσει. Δεν ήταν η πρώτη φορά που είχε βρεθεί σε δύ- 
σκολη θέση, και ήξερε πώς να αντιμετωπίζει τέτοιες καταστάσεις με 
ψυχραιμία, αλλά επίσης ήξερε ότι κάποια στιγμή όλων η τύχη στε- 
ρεύει: και είχε φοβηθεί πως τώρα είχε έρθει η δική της στιγμή. Πολ- 
λοί από τους Ζωντανούς-Νεκρούς την ατένιζαν με βλέμματα που έ- 
λεγαν ξεκάθαρα ότι θα τη σκότωναν επειδή είχε οδηγήσει τους συ- 
ντρόφους τους σε παγίδα - ακόμα κι αν εκείνη το είχε κάνει άθελά 

της- 

Η Έρικα βγήκε απ’το μισθοφορικό στρατόπεδο του Ηγεμόνα της 
Νασόλκαθ και, καθώς βάδιζε αργά προς τη Δεύτερη Πύλη, τέσσερις 

σκιερές φιγούρες ήρθαν από γύρω και τη ζύγωσαν. Οι κατάσκοποί 

της- 

«Τι έγινε, Έρικα;» τη ρώτησε ο Βαλέριος - ένας παλιός στρατιώ- 
της της Παντοκράτειρας τον οποίο εκείνη είχε γλιτώσει από τα νύχια 
των επαναστατών. «Φαίνονταν πολύ αναστατωμένοι εκεί μέσα.» 

«Νόμιζαν ότι τους πρόδωσα.» Τα περίχωρα της πόλης ήταν ήσυχα 
γύρω τους, μέσα στη βαθιά νύχτα. Φώτα φαίνονταν από τη Δεύτερη 
Πύλη, από τα τείχη, κι από τα οικοδομήματα της Νασόλκαθ πίσω 
από αυτά. 

«Γιατί;» 

«Γιατί ο Γελαστός Άρχοντας» (έτσι ήξεραν τον Άσλατμιρ πολλοί 
στον υπόκοσμο της Νασόλκαθ) «ίσως να μας έχει προδώσει όλους. 
Ίσως να έχει συμμαχήσει με τη Γαλανή Δράκαινα. Οι άνθρωποί του 
δούλευαν συγχρόνως και γι’αυτήν: επιτέθηκαν στον έμπορο και 
στους μισθοφόρους του Σκοτωμένου.» 

«Η Σαρντίκα-Νοθ είναι λήσταρχος, Έρικα,» είπε η Ναργκίμη, μια 
άλλη κατάσκοπος της Έρικας - Φεηνάρκια, κι από ετούτες τις περι- 
οχές. «Οι άρχοντες των πόλεων είναι όλοι εναντίον των ληστών.» 

«Ο Άσλατμιρ πάντοτε ήταν περίεργος, και ποτέ δεν συμπαθούσε 
τον άντρα της αδελφής του. Από τότε που ο Ραλνίβης δεν ήταν καν 
Ηγεμόνας γίνονταν ιστορίες αναμεταξύ τους. Όταν ακόμα η Επό- 
πτρια είχε τον έλεγχο της πόλης και ο πατέρας του Ραλνίβη ήταν 
'έκθρονος Ηγεμόνας’» (έτσι τον έλεγαν τότε οι ντόπιοι επειδή δεν 
είχε καμία εξουσία - η Επόπτρια δεν ήθελε κανέναν άρχοντα της Να- 
σόλκαθ εκτός από τον εαυτό της - ήθελε να έχει όλο τον έλεγχο μόνη 
της) «ο Άσλατμιρ μού είχε ζητήσει μια φορά να τον κλειδώσω μέσα 
σε μια αίθουσα του Οχυρού μαζί μ’έναν λυκόχοιρο.» 

«Και το έκανες;» 

«Φυσικά και δεν το έκανα. Ο Άσλατμιρ μάς βοηθούσε κάπου- 
κάπου αλλά δεν του είχαμε και τόσο μεγάλο χρέος ώστε να κάνουμε 
ανοησίες γι’αυτόν! Κι εκείνη την εποχή μπορούσα ακόμα να του αρ- 
νηθώ κάτι απλά περιγελώντας τον. Δεν ήμουν η μόνη που τον περι- 
γελούσα. Ήταν ανέκαθεν ένα ελεεινό υποκείμενο. Αλλά τώρα ελέγ- 
χει τουλάχιστον τον μισό υπόκοσμο της Νασόλκαθ. Τώρα πια, δεν 
μπορώ να τον περιγελάω.» 

Βρίσκονταν πολύ κοντά στη Δεύτερη Πύλη, έτσι η Έρικα σώπασε 
μέχρι να περάσουν κάτω από τη μεγάλη πέτρινη αψίδα και να μπουν 
στους δρόμους της Νασόλκαθ. Οι φρουροί δεν τους έδωσαν καμία 

σημασία, εξαιτίας της γενικής κίνησης που υπήρχε από το μισθοφο- 
ρικό στρατόπεδο προς την πόλη και από την πόλη προς το μισθοφο- 
ρικό στρατόπεδο. 

«Ίσως, όμως, να μπορέσω να βάλω ένα τέλος στις δράστη ριότητές 
του,» συνέχισε η Έρικα από εκεί όπου είχε μείνει. 

«Τι εννοείς, Έρικα; Να στραφούμε εναντίον του Γελαστού Άρχο- 
ντα;» είπε ο Βαλέριος. «Δε νομίζω αυτό να έχει καλή κατάληξη για 
εμάς. » 

«Σίγουρα όχι,» μούγκρισε ο Σιωπηλός Σάλαθρελ - ο τρίτος από 
τους τέσσερις κατασκόπους που την παρακολουθούσαν ώς τον κα- 
ταυλισμό των Ζωντανών-Νεκρών: ένας γηγενής της Φεηνάρκια ο 
οποίος παλιά υπηρετούσε στο δίκτυο των πρακτόρων της Παντο- 
κράτειρας. «Θα βάλει να μας κυνηγήσουν.» 

«Δε θα του δώσουμε την ευκαιρία. Αν όντως συνεργάζεται με τη 
Σαρντίκα-Νοθ και το αποκαλύιμουμε, ο Ηγεμόνας θα τον τεμαχί- 
σει,» είπε η Έρικα. «Κι εμείς θ’αυξήσουμε την επιρροή μας. Φαντα- 
στείτε! Ο Ηγεμόνας της Νασόλκαθ θα μας πληρώνει για να κάνουμε 
δουλειές γι’αυτόν. Θα μας χρειάζεται, γιατί θα έχουμε σώσει την πό- 
λη του από καταστροφή. Ο Γελαστός Άρχοντας, αναμφίβολα, σχε- 
διάζει να σαμποτάρει το φουσάτο του Ηγεμόνα, αν είναι σύμμαχος 
της Γαλανής Δράκαινας - κι εμείς μπορούμε να τον σταματήσουμε.» 

«Μπορούμε;» είπε ο Βαλέριος. 

«Θα πρέπει να συγκεντρώσουμε στοιχεία. Και γρήγορα. Προτού το 
φουσάτο ξεκινήσει.» 

«Αν τα στοιχεία δεν είναι αρκετά πειστικά, Έρικα,» είπε ο Ρίβης - 
ο τέταρτος από τους κατασκόπους που την είχαν ακολουθήσει: ένας 
πρώην Παντοκρατορικός πράκτορας από την πατρίδα της, τη Σερ- 
γήλη - «ο Ηγεμόνας θα τεμαχίσει εμάς, όχι τον αδελφό της γυναί- 
κας του.» 

Η Έρικα γνώριζε τους κινδύνους πολύ καλά. Ήξερε πως κανένας 
εδώ πέρα δεν συμπαθούσε τους πρώην Παντοκρατορικούς. Αλλά 
είχε βλέψεις για τον εαυτό της και το δίκτυό της. Και δεν πρόκειται 
να πετύχαινε τίποτα αν δεν ριψοκινδύνευε κιόλας. Ετούτη ίσως να 
ήταν η ευκαιρία που περίμενε, για να ανελιχθεί. Μια Πολύ Σημαντι- 
κή Δουλειά. Κάτι που αφορούσε άμεσα τον Ηγεμόνα και ολόκληρη 
τη Νασόλκαθ, όχι πληροφορίες σχετικά με το αν η γυναίκα κάποιου 
αριστοκράτη έδειξε τα βυζιά της σε κάποιον αμαξά, ή αν κάποιος 
μεταφορέας έκλεψε μέρος του εμπορεύματος από κάποιον έμπορο, 

ή πώς μπορούσε κανείς να βγει από την πόλη χωρίς να τον πάρουν 
είδηση οι φρουροί, ή ποιος είχε σουφρώσει το δαχτυλίδι της κόρης 
ενός νεόπλουτου μηχανουργού... Αυτές ήταν μικροδουλειές. Και η 
Έρικα δεν σκόπευε να μείνει εκεί. 

Το κρησφύγετό της - όπως το ονόμαζε - βρισκόταν νότια της Πάνω 
Αγοράς και βόρεια της Δεύτερης Πύλης, σε μια γειτονιά όπου υπήρ- 
χαν αρκετοί θηριοδαμαστές και πάντοτε, ακόμα και μια τέτοια νυ- 
χτερινή ώρα, αντηχούσαν γρυλίσματα, κρωξίματα, ή αλυχτήματα 
κάπου-κάπου. Πολλές, δε, ήταν οι φορές που κάποιο αγρίμι είχε ξε- 
φύγει απ’το κλουβί του προκαλώντας πανικό. 

Το κρησφύγετο της Έρικας ήταν ένα διώροφο οίκημα. Το ισόγειο 
λειτουργούσε ως δανειστική πλακετοθήκη μουσικής και ταινιών. Οι 
περισσότερες πλακέτες, φυσικά, ήταν εισαγμένες από άλλες διαστά- 
σεις. Ειδικά οι ταινίες. Ελάχιστες ταινίες γυρίζονταν στη Φεηνάρκια, 
και σίγουρα όχι εδώ, στα δυτικά. Το κατάστημα είχε το τετριμμένο 
όνομα Ήχος καί Εικόνα, και ο ιδιοκτήτης του ήταν, ασφαλώς, κατά- 
σκοπος της Έρικας. Η πλακετοθήκη ως προκάλυμμα κυρίως εξυπη- 
ρετούσε, αλλά έβγαζε και κάποια λεφτά. Οι δύο όροφοι από πάνω 
της ήταν, ουσιαστικά, το κρησφύγετο, εκεί όπου η Έρικα κατοικού- 
σε, έκανε τα σχέδιά της, και έκρυβε τον εξοπλισμό της. Εξοπλισμό 
που της είχε μείνει από την εποχή της Συμπαντικής Παντοκρατορί- 
ας, βασικά - δεν είχε και πολλά χρήματα να διαθέσει για καινούργιες 
συσκευές. 

Οι τέσσερις κατάσκοποί της είχαν ήδη φύγει από γύρω της, όταν 
εκείνη πλησίασε την πίσω πόρτα του οικήματος, την ξεκλείδωσε, και 
μπήκε. Ανέβηκε τη σκάλα κι έφτασε στο κεντρικό δωμάτιο του πρώ- 
του ορόφου, όπου ο Ναλτάφιρ’χοκ καθόταν σε μια πολυθρόνα 
μπροστά σ’έναν καθρέφτη. Μέσα στον καθρέφτη φαινόταν μια κόκ- 
κινη κουκκίδα, η οποία τώρα εξαφανίστηκε. Η κουκκίδα ήμουν εγώ. 
Η Έρικα δεν είχε καμία αμφιβολία γι’ αυτό. Είχε ζητήσει από τον μά- 
γο να την παρακολουθεί, και είχε ξαναδεί, πολλάκις, τι γινόταν με το 
Ξόρκι Ανιχνεύσεως. 

«Η ανησυχία σου ήταν δικαιολογημένη;» τη ρώτησε ο Ναλτά- 
φιρ’χοκ. 

«Ναι,» απάντησε η Έρικα χωρίς να καθίσει. Πήγε στη μικρή κάβα 
και γέμισε ένα ποτήρι με εισαγμένο Σεργήλιο οίνο. Ήπιε μια γουλιά. 

«Ο Γελαστός Άρχοντας είναι με τη Σαρντίκα-Νοθ, Ναλτάφιρ· κι αυ- 
τό ίσως να μας συμφέρει.» 

Ο μάγος συνοφρυώθηκε. Ήταν καλός στη μαγεία του, αλλά όχι και 
τόσο καλός στην πολιτική, είχε παρατηρήσει επανειλημμένως η Έρι- 
κα. 

Κατέβασε την κουκούλα της και έλυσε την κάπα της, κρεμώντας 
την στην κρεμάστρα στη γωνία. Χαμογέλασε λιγάκι λοξά. «Έχουμε 
μια πολύ σημαντική έρευνα να διεξάγουμε. Και καλύτερα να ξεκινή- 
σουμε από τώρα. Σύντομα έρχονται κι οι άλλοι, για να κάνουμε τα 
πρώτα σχέδια.» Ο Βαλέριος, η Ναργκίμη, ο Ρίβης, και ο Σιωπηλός 
Σάλαθρελ δεν είχαν μπει στο οίκημα μαζί με την Έρικα για λόγους 
ασφαλείας· θα έρχονταν όμως μετά - δύο, ένας, και ένας. 

«Τι έρευνα;» ρώτησε ο Ναλτάφιρ’χοκ. «Και ποιος μας πληρώνει;» 

«Κανένας. Ακόμα.» 

Το βλέμμα του μάγου έλεγε, ξεκάθαρα, πως δεν του άρεσε αυτό 
που άκουγε. 

Η Έρικα ήπιε άλλη μια γουλιά από το κρασί της, ενώ το μυαλό της 
ήταν γεμάτο σκέψεις. Πώς παγιδεύεις έναν άνθρωπο σαν τον Γελα- 
στό Άρχοντα; Πώς ανακαλύπτεις αν όντως είναι σύμμαχος μιας λή- 
σταρχου; Και πώς το αποδεικνύεις; Αν υπήρχε ακόμα το δίκτυο των 
πρακτόρων της Παντοκράτειρας, τα πάντα θα ήταν τόσο εύκολα... 
Θα ήξερα ήδη τι κάνει ο Άσλατμιρ. Τώρα, όμως, μονάχα ένας τρόπος 
τής φαινόταν πως υπήρχε για να πάρει τις πληροφορίες που ήθελε: 
Έπρεπε να εισβάλει στην οικία του, να φωτογραφήσει τα έγγραφά 
του, να ηχογραφήσει τις συζητήσεις του, να δει ποιους συναναστρε- 
φόταν εκτός από εκείνη και άλλα γνωστά πρόσωπα του υπόκοσμου 
της Νασόλκαθ... 

Η Έρικα Σάλκερκοφ καταλάβαινε ότι σκόπευε να βαδίσει επάνω 
σε πολύ επικίνδυνο, πολύ ασταθές έδαφος. Όμως είχε όνειρα για το 
δίκτυό της. Σ’αντίθεση με τον Ζαώρδιλ τον Σκοτωμένο, δεν την εν- 
διέφερε μόνο η επιβίωση. Κοίταζε προς το μέλλον κι εκεί, στον ορί- 
ζοντα, έβλεπε ένα δίκτυο πληροφοριών εξαπλωμένο σ’ολάκερο το 
Γνωστό Σύμπαν... 

Χαμογελώντας λιγάκι λόξα, ήπιε ακόμα μια γουλιά από το κρασί 
της, καθώς άκουγε βήματα ν’ανεβαίνουν τη σκάλα του διώροφου 
οικήματος. Ο Βαλέριος και η Ναργκίμη. 

Η Έρικα είχε ήδη κάποιες πληροφορίες για την οικία του Άσλατμιρ, 
από τον καιρό που ήταν ακόμα πράκτορας της Παντοκράτειρας. Α- 
ντιλαμβανόταν, βέβαια, ότι πολλά θα είχαν αλλάξει από τότε, αλλά 
τουλάχιστον τα βασικά θα είχαν μείνει ίδια. Όπως η κάτοψη του 
σπιτιού. Μέσα στους χάρτες της πόλης που η Έρικα είχε καταφέρει 
να διασώσει ήταν και της μονοκατοικίας των Λιθόαιμων. 

Οι Λιθόαιμοι ήταν ένας από τους παλιούς αριστοκρατικούς Οίκους 
της Νασόλκαθ. Παραδοσιακά ασχολούνταν με την εξόρυξη μεταλ- 
λευμάτων από τους Καταρράκτες, καθώς και με την άντληση ενέρ- 
γειας από εκεί. Προσλάμβαναν και αρκετούς μάγους του τάγματος 
των Γαιοδιφών γι’αυτή τη δουλειά. Ο Άσλατμιρ, παρότι γόνος τους, 
δεν ασχολιόταν και τόσο με τα μεταλλεύματα και την ενέργεια, παρά 
μόνο για να τα διακινεί μέσα στην πόλη και σε εμπόρους που τα με- 
τέφεραν έξω από αυτήν. Η μεγάλη αδελφή του, η Ραλκάβδη, η τωρι- 
νή Πρώτη Φύλακας της Νασόλκαθ, επίσης ποτέ δεν έδειχνε κανένα 
σπουδαίο ενδιαφέρον για τα μεταλλεύματα. Ούτε η μικρή του αδελ- 
φή, η Νασίτλα, η σύζυγος του Ηγεμόνα. Επομένως, μόνο η μητέρα 
τους και ο θείος τους ουσιαστικά ασχολούνταν πλέον με την εξόρυ- 
ξη· ο πατέρας τους ήταν νεκρός εδώ και κάποια χρόνια, προτού η 
Επανάσταση κατατροπώσει την Παντοκρατορία. 

Η Έρικα άπλωσε τον χάρτη της μονοκατοικίας επάνω στο τραπέζι, 
ανάμεσα σ’ εκείνη, τους τέσσερις κατασκόπους της, και τον Ναλτά- 
φιρ’χοκ. Συμφωνούσαν όλοι πως μια παρακολούθηση των δραστη- 
ριοτήτων του Άσλατμιρ εκεί μέσα δεν θα ήταν εύκολη. Η μονοκατοι- 
κία δεν ήταν κανένα διαμέρισμα πολυκατοικίας όπου μπορούσες να 
βάλεις δυο κοριούς, να πάρεις θέση σε μια αντικρινή στέγη ή σ’ένα 
αντικρινό διαμέρισμα, και να κατασκοπεύσεις τι γινόταν. Το σπίτι 
των Αιθόαιμων βρισκόταν σε μια πλούσια περιοχή στα βορειοανα- 
τολικά της πόλης, και είχε γύρω του ολόκληρο κήπο. Επίσης, πού να 
πρωτοβάλεις κοριούς, ακόμα κι αν κατάφερνες να εισβάλεις; Υπήρ- 
χαν ένα σωρό δωμάτια. 

Μία λύση, υποπτευόταν η Έρικα, ήταν η χρήση Ξορκιού Ελέγχου 
Επικοινωνιακών Διαύλων, το οποίο μετέτρεπε όλους τους καλωδια- 
κούς διαύλους εντός μιας περιοχής σε κοριούς. Αλλά αυτό μόνο κά- 
ποιοι Τεχνομαθείς μάγοι το γνώριζαν - και όχι ο Ναλτάφιρ’χοκ. Ε- 
πιπλέον, ήταν δύσκολο το ξόρκι να διατηρείται για μεγάλα χρονικά 
διαστήματα, απ’ό,τι θυμόταν η Έρικα, επομένως ίσως ούτε αυτό να 
ήταν λύση, τελικά... 

Ρώτησε τον Ναλτάφιρ αν είχε καμία ιδέα, μα εκείνος έδωσε αρνη- 
τική απάντηση. 

«Θα μπορούσες, τουλάχιστον, να εντοπίσεις τη θέση του Άσλατμιρ 
μέσα στην οικία!» είπε η Έρικα, λιγάκι τσαντισμένη μαζί του, γιατί 
νόμιζε πως της πήγαινε κόντρα επίτηδες, επειδή διαφωνούσε με το 
σχέδιό της. Δεν ήθελε να μπλέξουν με τον Γελαστό Άρχοντα. 

«Θα μπορούσα - και λοιπόν; Δεν ξέρεις ούτως ή άλλως πού είναι τα 
δωμάτιά του;» 

«Για να είμαι ειλικρινής, όχι,» αποκρίθηκε η Έρικα. «Κάπου εδώ 
πρέπει να είναι.» Έδειξε πάνω στον χάρτη, στο δεύτερο πάτωμα της 
οικίας. «Αλλά πού ακριβώς δεν ξέρω.» 

«Θα μπορούσα, τότε, να το ανακαλύιμω αυτό για σένα. Αλλά καλύ- 
τερα να είμαστε πιο κοντά στην οικία, όταν θα κάνω το Ξόρκι Ανι- 
χνεύσεως, και να έχω μια φωτογραφία του Άσλατμιρ από κοντά. Δεν 
τον θυμάμαι και τόσο καλά. Εσύ τον συναντάς, όχι εγώ.» 

Η Έρικα άνοιξε έναν δερμάτινο φάκελο, όπου είχε συγκεντρωμένα 
ένα σωρό θραύσματα από ξεχασμένες - ή όχι και τόσο ξεχασμένες - 
πληροφορίες, και έψαξε. Τελικά τη βρήκε. Μια φωτογραφία του Γε- 
λαστού Άρχοντα, λιγάκι παλιά βέβαια, πριν από την πτώση της Πα- 
ντοκρατορίας, αλλά ο Άσλατμιρ δεν είχε αλλάξει και τόσο από τότε. 
Η Έρικα την άφησε πάνω στο τραπέζι. 

Ο Ναλτάφιρ’χοκ ένευσε, σαν να ήθελε να πει Εντάξει τώρα. 

Συνέχισαν να κάνουν σχέδια, έχοντας τον χάρτη απλωμένο ανάμε- 
σά τους, συζητώντας για τις εισόδους και τις εξόδους του μέρους και 
ποια σημεία μπορεί να ήταν λιγότερο ή περισσότερο φρουρούμενα. 

«Το πιο λογικό μοιάζει να είναι να βάλουμε κοριούς στα δωμάτια 
του Άσλατμιρ,» είπε ο Ρίβης. Κάρφωσε ένα κομμάτι ψητό κρέας λυ- 
κόχοιρου, από το πιάτο δίπλα του, και το δάγκωσε. Ήταν κρύο, 
βγαλμένο από το ψυγείο, αλλά τέτοια ώρα δεν υπήρχαν καταστήμα- 
τα ανοιχτά εδώ κοντά απ’όπου μπορούσαν ν’αγοράσουν φαγητό. 
«Το πρόβλημα είναι, όμως, ότι βιαζόμαστε. Θέλεις να βρούμε στοι- 
χεία για τη συμμαχία του με τη Γαλανή Δράκαινα προτού το φουσά- 
το του Ηγεμόνα ξεκινήσει για την Ψηλή Γέφυρα, έτσι δεν είναι;» 

«Έτσι είναι,» είπε η Έρικα, που στεκόταν όρθια αντίκρυ τους, έ- 
χοντας τα χέρια της ακουμπισμένα στις άκριες του τραπεζιού. Τα 
ξανθά μαλλιά της, πολλά από τα οποία ήταν δεμένα πλεξίδες, έπε- 
φταν μακριά γύρω από το εξωτικό για τους Φεηνάρκιους, λευκόδερ- 
μο πρόσωπό της. 

«Επομένως, δεν έχει νόημα να βάλουμε κοριούς και να περιμένου- 
με - είναι άσκοπο,» συνέχισε ο Ρίβης. «Αλλά έστω ότι βάζουμε κο- 
ριούς. Σε δυο μέρες θα πρέπει να τους αλλάξουμε γιατί οι μπαταρίες 
θάχουν τελειώσει - δηλαδή, θα πρέπει να ξαναμπούμε στην οικία των 
Λιθόαιμων. Ασύμφορο να μπαινοβγαίνεις σ’ ένα μέρος σαν αυτό. Αν 
είναι να κάνεις τέτοια δουλειά, πρέπει νάχεις έναν σταθερό πράκτο- 
ρα εκεί μέσα. » 

«Δυστυχώς, δεν είμαστε πια στις υπηρεσίες της Παντοκράτειρας,» 
του είπε η Έρικα, που ήξερε ότι ο συμπατριώτης της θυμόταν - ό- 
πως κι εκείνη - τις παλιές, καλές μέρες. 

«Το μοναδικό πράγμα που μας προσφέρει αυτό το οίκημα,» είπε ο 
Σιωπηλός Σάλαθρελ, καπνίζοντας ένα βαρύ τσιγάρο, «είναι πολν- 
πλοκότητα. » 

Η Έρικα στράφηκε να τον ατενίσει καθώς εκείνος είχε την πλάτη 
του ακουμπισμένη στην καρέκλα του και το βλέμμα του εστιασμένο 
στην κάτοψη της οικίας των Λιθόαιμων. «Πολυπλοκότητα;» 

«Ναι. Πάω στοίχημα ότι, αν κάποιος είναι αρκετά ικανός, μπορεί 
να χωθεί εκεί μέσα απαρατήρητος και να ζήσει μερικές μέρες χωρίς 
κανένας να τον πάρει είδηση. Δες. Κατά πρώτον, ο κήπος - ένα σωρό 
κρυψώνες: μπορείς ακόμα και να πέφτεις για ύπνο εδώ. Μετά, εδώ» 
- έδειξε - «ο στάβλος. Οι αποθήκες. Κι άλλες κρυψώνες. Μπορείς 
ν’αλλάζεις - μην είσαι συνέχεια στο ίδιο μέρος. Και η κουζίνα έχει γύ- 
ρω-γύρω πόρτες και παράθυρα - βουτάς και φαγητό όποτε θες.» 

«Προτείνεις, δηλαδή, να κρυφτούμε μέσα για να παρακολουθή- 
σουμε;» είπε η Ναργκίμη. 

«Ή ένας ή - το πολύ - δύο. Σα νάσαι αρουραίος μπορείς να τη 
βγάλεις εκεί.» Ο Σάλαθρελ φύσηξε καπνό προς το ταβάνι, σκιάζο- 
ντας το φως της λάμπας από πάνω τους. 

«Και σαν αρουραίο θα σε πνίξουν άμα σε τσακώσουν,» προειδο- 
ποίησε ο Βαλέριος. 

Ο Σιωπηλός Σάλαθρελ ανασήκωσε τους ώμους, σαν να ήθελε να 
πει Και λοιπόν; Θες να ζήσεις για πάντα; 

«Θα πρέπει να υπολογίσετε και μήπως έχουν κανέναν μάγο του 
τάγματος των Βιοσκόπων που επιβλέπει τον κήπο με τη μαγεία του,» 
τους είπε ο Ναλτάφιρ’χοκ. 

«Δεν έχω ακούσει ποτέ για τίποτα τέτοιο,» αποκρίθηκε η Έρικα. 
«Δεν είμαστε στη Σεργήλη ή στην Απολλώνια, Ναλτάφιρ.» 



200 | Κώστας Βουλαζέρης 


«Θηρία, πάντως, θα τριγυρίζουν στον κήπο,» είπε η Ναργκίμη. 
«Σκυλιά, αν μη τι άλλο.» 

«Ναι...» Η Έρικα είχε, όντως, δει τα πελώρια σκυλιά που είχαν οι 
Λιθόαιμοι στον κήπο της οικίας τους. 

«Τρίβεσαι με λίγο λάδι δεντρόκρυφου,» είπε ο Σιωπηλός Σάλαθρελ 
σαν να έπρεπε ήδη να το γνωρίζουν. 

«Λάδι δεντρόκρυφου;» 

«Ναι, δεν το ξέρεις; Καλύπτει την οσμή σου από τ’άλλα θηρία.» 

«Και είναι λάδι ζώου;» 

«Ναι· περίεργο αλλά έτσι συμβαίνει. Εσένα θα σου μυρίζει άσχη- 
μα, βέβαια.» 

Η Ναργκίμη είπε στην Έρικα: «Γι’αυτό δεν βρίσκουν τον δεντρό- 
κρυφο, μάλλον.» 

«Δεν έχει “μάλλον”,» μουρμούρισε ο Σάλαθρελ τινάζοντας στάχτη 
στο τασάκι. 

«Δεν το έχω δει ποτέ αυτό το θηρίο,» είπε η Έρικα. 

«Δεν έχει πολλούς δεντρόκρυφους εδώ, στα δυτικά,» είπε η Ναρ- 
γκίμη. «Κυρίως στις Ενδότερες Πολιτείες τούς βρίσκεις.» 

«Και πώς θα προμηθευτούμε λάδι δεντρόκρυφου, τότε;» ρώτησε η 
Έρικα. 

«Το έχουμε ήδη,» είπε ο Σιωπηλός Σάλαθρελ. 

«Καλώς,» είπε η Έρικα. 

«Το βασικό θέμα, βέβαια, είναι ποιος θα πάει να βάλει το κεφάλι 
του μέσα στη φάκα,» τόνισε ο Βαλέριος. 

«Όχι εσύ, πάντως,» του είπε η Ναργκίμη. 

«Γι’αυτό νάσαι σίγουρη.» 

«Εγώ θα πάω,» δήλωσε η Έρικα. 

Την ατένισαν με ανάμικτα συναισθήματα φανερά στα πρόσωπα, 
στα μάτια, και στη σιωπηλή τους διάθεση. 

Τελικά ο Ναλτάφιρ’χοκ είπε: «Και τι θα γίνει αν σε πιάσουν, Έρι- 
κα;» 

«Δε θα είναι η πρώτη φορά που έχω διαπραγματευτεί με τον Γε- 
λαστό Άρχοντα. Αλλά δεν θα με πιάσουν. Θα φοράω και τον μαγικό 
μου μανδύα. » Μειδίασε λιγάκι στραβά. 

Η Έρικα Σάλκερκοφ συγκέντρωσε μέσα στο δωμάτιό της όλα τα ε- 
ξαρτήματα, τις συσκευές, τους εξοπλισμούς, και τα εργαλεία που 
πίστευε ότι θα της χρειαζόταν: ένα εργαλείο διάρρηξης, μια φωτο- 

γραφική μηχανή (και έναν επιπλέον αποθηκευτικό δίσκο και δύο 
μπαταρίες), μια μικρή συσκευή ηχητικής εγγραφής, τέσσερις κο- 
ριούς, έναν τηλεπικοινωνιακό πομπό (που ήταν και δέκτης για τη 
συχνότητα των κοριών), ακουστικά ηχητικής ενίσχυσης, λεπτό αλλά 
ανθεκτικό σχοινί (με μικρό γάντζο), τρία ξιφίδια, ένα πιστόλι με σι- 
γαστήρα (και επιπλέον τέσσερις γεμιστήρες), γάντια από δέρμα ο- 
ρεσίβιου λιονταριού, νύχια της γάτας από σκληρό ατσάλι (προσαρ- 
μόζονταν πάνω στα γάντια, για σκαρφάλωμα), παγούρι με νερό, ένα 
πακέτο με συμπυκνωμένη τροφή, κουκούλα (από εκείνες που κάλυ- 
πταν ολόκληρο το κεφάλι, όχι σαν αυτή της κάπας της), φακό (και 
τέσσερις επιπλέον μπαταρίες), και τον μαγικό μανδύα της. 

Πριν από κάμποσα χρόνια, ενώ η Παντοκρατορία ακόμα βασίλευε 
επάνω σ’όλο το Γνωστό Σύμπαν, η Έρικα, έχοντας πρωτοέρθει στη 
Φεηνάρκια, είχε γνωρίσει έναν μάγο του τάγματος των Δεσμοφυλά- 
κων και είχαν σύντομα καταλήξει εραστές οι δυο τους. Η σχέση τους 
δεν είχε κρατήσει για πολύ, γιατί εκείνος έπρεπε να πάει στις νότιες 
Ενδότερες Πολιτείες ενώ εκείνη στα βορειοδυτικά, στη Νασόλκαθ. 
Προτού χωρίσουν, όμως, της είχε δώσει έναν μανδύα. 

«Ένας θεός είναι εδώ μέσα,» της είχε πει, και στην αρχή η Έρικα 
νόμιζε ότι της έκανε πλάκα. Αλλά ο εραστής της συνέχισε: «Δεν είναι 
όπως η θεά μέσα στο περιδέραιό μου» - άγγιξε τον λίθο που κρεμό- 
ταν επάνω στο γυμνό πορφυρόδερμο, τριχωτό στήθος του - «δεν 
μπορεί να φύγει μέσα απ’τον μανδύα, αν ο μανδύας καεί ή σκιστεί. 
Ο θεός και το ρούχο έχουν γίνει ένα. Η ψυχή του θεού, Έρικα, έχει 
ποτίσει τις πλεγμένες ίνες του ρούχου. Καταλαβαίνεις;» 

«Νομίζω πως όχι,» είχε αποκριθεί εκείνη, ειλικρινά. 

Κι εκείνος είχε γελάσει καθώς κρατούσε τον μανδύα μέσα στα χέ- 
ρια του. «Παριστάνεις την ανόητη πολύ καλά - γι’αυτό είσαι πρά- 
κτορας της Μεγαλειοτάτης ενώ εγώ δεν είμαι. Ο θεός του μανδύα 
είναι μισοζωντανός, Έρικα. Δεν θα σου μιλήσει ποτέ, δεν θα σε ενο- 
χλήσει ποτέ, αλλά, φορώντας τον, θα καταλαβαίνεις ότι φοράς κάτι 
που ζει. » 

Και πράγματι, έτσι ήταν. Η Έρικα όποτε φορούσε τον μανδύα το 
αισθανόταν. Το ρούχο ήταν ζωντανό. Σάλευε επάνω της - όχι με 
τρόπο πολύ φανερό: κάποιος που την κοίταζε δεν θα το παρατηρού- 
σε, αλλά εκείνη το ένιωθε. Ήταν σα να την αγκάλιαζε. Μια φορά, 
για να πειραματιστεί μαζί του, τον είχε φορέσει ενώ ήταν ολόγυμνη 
στο δωμάτιό της και θα ορκιζόταν πως ο μανδύας είχε προσπαθήσει 

να της κάνει έρωτα. Αναμφίβολα , αρσενικός θεός! είχε σκεφτεί η 
Έρικα, και, φρικαρισμένη, δεν τον είχε ξαναφορέσει γυμνή. Τον φο- 
ρούσε, γενικά, μόνο όποτε τον είχε ανάγκη. 

Διότι, ασφαλώς, η χρησιμότητα του μανδύα δεν ήταν μονάχα να 
την αγκαλιάζει και να είναι ζωντανός επάνω της. Όταν έπεφτε από 
ύψος με τον μανδύα στην πλάτη της, εκείνος λειτουργούσε σχεδόν 
σαν φτερούγες, απαλύνοντας την πτώση της με εξωπραγματικό τρό- 
πο. Κάποτε η Έρικα είχε πηδήσει από την ταράτσα μιας τετραώρο- 
φης πολυκατοικίας χωρίς ούτε να στραμπουλήσει τον αστράγαλό 
της! (Από πιο ψηλά, όμως, δεν είχε ποτέ τολμήσει να πηδήσει.) Ε- 
κτός αυτού, ο μανδύας εξέπεμπε θερμότητα που ρυθμιζόταν, από 
μόνη της, ανάλογα με τη θερμοκρασία του σώματός της Έρικας. Πο- 
τέ δεν κρύωνε όταν τον φορούσε, αλλά ούτε και ζεσταινόταν. Το 
σώμα της βρισκόταν στην ιδανική κατάσταση θερμοκρασίας. Επί- 
σης, όσες φορές η Έρικα είχε βρεθεί σε συμπλοκή φορώντας τον 
μανδύα, είχε την εντύπωση πως το ένδυμα κινιόταν με τέτοιο τρόπο 
επάνω της ώστε να αποπροσανατολίζει τις επιθέσεις των εχθρών 
της. Και πάλι, δεν ήταν κάτι που φαινόταν αμέσως· για να το προσέ- 
ξεις έπρεπε ή εσύ να φοράς τον μανδύα ή να τον παρατηρείς πολύ 
προσεχτικά. Αλλιώς, το ένδυμα απλώς έμοιαζε ν’ανεμίζει από τις κι- 
νήσεις της Έρικας. 

Η Έρικα, τώρα, άνοιξε τη ντουλάπα της και έβγαλε τον μανδύα, 
καθώς στεκόταν γυμνή μες στο δωμάτιό της. Ο μανδύας αγκάλιασε 
με οικειότητα τα χέρια της, και τον αισθάνθηκε να χαϊδεύει την κοι- 
λιά και τα γόνατά της. «Μην ενθουσιάζεσαι,» του είπε χαμογελώ- 
ντας λιγάκι στραβά, αν και δεν ήταν βέβαιη πως την καταλάβαινε, 
πως μπορούσε καν να την ακούσει. «Όχι από τώρα.» Τον άφησε πά- 
νω στο κρεβάτι, πλάι στα υπόλοιπα αντικείμενα που είχε συγκε- 
ντρώσει. 

Έπιασε το ένα από τα τρία φιαλίδια που της είχε φέρει ο Σιωπηλός 
Σάλαθρελ, τα οποία ήταν ακουμπισμένα στο κομοδίνο. Το άνοιξε και 
έχυσε λάδι δεντρόκρυφου στην παλάμη της. Στεκόμενη μπροστά 
στον ψηλό καθρέφτη του δωματίου, άλειψε το σώμα της με το λάδι. 
Έβαλε κι άλλο στη χούφτα της και συνέχισε να αλείφεται, ώσπου το 
φιαλίδιο ήταν άδειο και το κορμί της ολόκληρο αλειμμένο. Το λάδι 
δεν είχε κανένα ιδιαίτερο χρώμα: έκανε απλώς το δέρμα της Έρικας 
να γυαλίζει λίγο («αλλά η γυαλάδα σύντομα θα φύγει, » της είχε υ- 
ποσχεθεί ο Σάλαθρελ) και να μοιάζει ελαφρώς πιο σκούρο. Επίσης, 

μύριζε άσχημα από κοντά. Αλλά αυτό θα έπρεπε να το ανεχθεί. Πώς 
τα θηρία της Φεηνάρκια αγνοούσαν τούτη την οσμή, αντί να τα πα- 
ραξενεύει, να τα προειδοποιεί, ήταν ένα μυστήριο για την Έρικα... 

Τα δύο εναπομείναντα φιαλίδια θα τα έπαιρνε μαζί της, γιατί, μετά 
από μια μέρα, θα έπρεπε να αλειφθεί ξανά με το λάδι, αν ήθελε η 
προστατευτική επίδρασή του να διαρκέσει. Η Έρικα, βέβαια, ήλπιζε 
να τελειώσει τη δουλειά της πιο γρήγορα. 

Ντύθηκε, με ρούχα που είχαν πολλές θήκες και τσέπες, και μετά 
φόρεσε τον μαγικό της μανδύα. 

Λίγο πριν από την αυγή, όταν το σκοτάδι ήταν πιο πυκνό και η πόλη 
πιο σιωπηλή, ο μαυρόδερμος μάγος, καθισμένος μέσα στην παλιά 
άμαξα, έκανε το ξόρκι του ενώ τρεις σκοτεινές φιγούρες ήταν γονα- 
τισμένες αμίλητα γύρω του. Μπροστά μου βαστούσε υψωμένο το 
κοντό ραβδί του που ήταν γεμάτο κρυστάλλους, μικροσκοπικά κά- 
τοπτρα, και κυκλώματα - σημάδι του τάγματος των Διαλογιστών. Οι 
κρύσταλλοι φώτισαν ελαφρώς καθώς ο μάγος αντλούσε ενέργεια 
από μέσα τους, τα κυκλώματα κοκκίνισαν λιγάκι. Επάνω στα κάτο- 
πτρα μια πορφυρή κουκκίδα παρουσιάστηκε. 

Και τώρα, τα μάτια του μάγου εστιάστηκαν στον άλλο καθρέφτη 
που βρισκόταν μέσα στην άμαξα. Έναν καθρέφτη μεγαλύτερο από 
όλα τα κάτοπτρα στο ραβδί του μαζί. Ήταν στημένος έτσι ώστε μέσα 
του να φαίνεται η αντανάκλαση του χάρτη που απλωνόταν στο πά- 
τωμα της άμαξας - του χάρτη της κάτοψης της οικίας των Λιθόαι- 
μων. 

Οι άλλοι τρεις είδαν, λιγάκι ξαφνιασμένοι, την πορφυρή κουκκίδα 
να φεύγει από τα μικρά κάτοπτρα του ραβδιού και να πετάγεται α- 
πότομα, σαν μύγα, πάνω στον μεγαλύτερο καθρέφτη - ή ίσως απλά 
να είχε εξαφανιστεί από το ένα μέρος και να είχε εμφανιστεί στο άλ- 
λο - κανένας τους δεν μπορούσε να είναι σίγουρος. 

Η κουκκίδα βρισκόταν τώρα επάνω στην αντανάκλαση της κάτο- 
ψης του μεγάλου σπιτιού. 

Και ο μάγος είπε: «Εκεί είναι ο Γελαστός Άρχοντας.» 

Η Έρικα ένευσε. «Εκεί όπου υποψιαζόμουν πως πρέπει να ήταν τα 
δωμάτιά του. Νομίζεις ότι κοιμάται, Ναλτάφιρ;» 

«Αφού δεν κινείται, μάλλον κοιμάται. » 

«Τέτοια ώρα, ακόμα κι οι ξενύχτηδες πάνε για ύπνο,» είπε ο Βαλέ- 
ριος. 

Η Έρικα βγήκε από την άμαξα, αφήνοντας μέσα τον Βαλέριο, τον 
Ναλτάφιρ’χοκ, και τη Ναργκίμη. Ο Σάλαθρελ και ο Ρίβης ήταν έξω, 
στα άκρα του σοκακιού, φυλώντας τσίλιες, μήπως κανένας ύποπτος 
ζύγωνε. 

Η Έρικα τούς έκανε νόημα με τα δάχτυλα: Τ/; 

Ο Σάλαθρελ απάντησε: Κανένας. 

Ο Ρίβης απάντησε: Κανένας. 

Η Έρικα ανακοίνωσε: Φεύγω. Και έφυγε, μέσα στο πυκνό σκοτάδι. 

Εκείνη και οι σύντροφοί της ήταν στη βορειοανατολική μεριά της 
πόλης, στα όρια της πλούσιας γειτονιάς όπου βρισκόταν η οικία των 
Λιθόαιμων έτσι δεν άργησε καθόλου να φτάσει στο μεγάλο σπίτι. 
Άλλωστε, δεν ήταν η πρώτη φορά που ερχόταν ήξερε καλά τον δρό- 

μα . 

Είδε τους φρουρούς στην πύλη του κήπου. Είδε το πέτρινο τείχος 
που στην κορυφή είχε μυτερά κάγκελα, ικανά να σε σκοτώσουν αν 
σκόνταφτες. Είδε τους τηλεοπτικούς πομπούς που παρακολουθού- 
σαν, καταγράφοντας. 

Η Έρικα πλησίασε κάτι ψηλά δέντρα πίσω από τον κήπο του σπι- 
τιού. Φορώντας τα νύχια της γάτας πάνω από τα γάντια της, σκαρ- 
φάλωσε σ’ένα από αυτά. Έφτασε, χωρίς δυσκολία, στην κορυφή του. 
Βρισκόταν τώρα πολύ πιο ψηλά από την κορυφή του τείχους, και 
έξω από την εμβέλεια των τηλεοπτικών πομπών. 

Πήδησε, και ο μανδύας της άνοιξε γύρω της σαν φτερούγες, προσ- 
γειώνοντάς την ανάλαφρα μέσα στον κήπο, λες και ήταν κάποιο 
στοιχειό της Φεηνάρκιας νύχτας. 

Τα πόδια της πατούσαν αθόρυβα επάνω στο χώμα και στο χορτάρι 
καθώς κινιόταν με προσοχή, φορώντας μπότες από μαλακό δέρμα οι 
οποίες ήταν σχεδόν σαν πολύ χοντρές κάλτσες. Οι αισθήσεις της 
βρίσκονταν σε εγρήγορση, μήπως ακούσει κάποιο από τα μεγάλα, 
άγρια σκυλιά των Λιθόαιμων να τη ζυγώνει. Ίσως να μη μπορούσαν 
να τη μυριστούν από απόσταση, μα αν την έβρισκαν μπροστά τους, 
κατά πάσα πιθανότητα θα της επιτίθονταν - και το χειρότερο: θα 
ξυπνούσαν τους πάντες με τα γαβγίσματά τους. Η Έρικα είχε ένα 
σχέδιο στο μυαλό της για μια τέτοια περίπτωση - θα τους έδινε τρο- 
φή, ελπίζοντας πως, δεδομένου ότι η οσμή της θα τα μπέρδευε, δεν 
θα της χιμούσαν αμέσως - αλλά προτιμούσε να μην τα συναντήσει 
καθόλου. 

Και, διασχίζοντας τον κατάφυτο κήπο, φτάνοντας κοντά στο κε- 
ντρικό οικοδόμημα της μονοκατοικίας, δεν τα συνάντησε. Βρισκόταν 
πλάι στο γκαράζ, τώρα - έβλεπε τα σταθμευμένα οχήματα κάτω από 
το μεγάλο υπόστεγο. Και παραπέρα μπορούσε να διακρίνει τον στά- 
βλο. Κανένας φύλακας δεν φαινόταν πουθενά. Μία ενεργειακή λά- 
μπα ήταν αναμμένη μπροστά στο γκαράζ και μία μπροστά στον 
στάβλο. Η Έρικα τα προσπέρασε κι έκανε έναν γύρω του κεντρικού 
οικοδομήματος, έχοντας συγχρόνως στο νου της την κάτοψη της μο- 
νοκατοικίας. Βρήκε τις αποθήκες εκεί όπου έπρεπε να είναι, βρήκε 
την πισίνα, βρήκε όλες τις πόρτες και τα παράθυρα όπως τα περίμε- 
νε. 

Πλησίασε μια δερματόπορτα και είδε πως ήταν χωρίς λουκέτο. Την 
άνοιξε ελάχιστα και κοίταξε απ’τη χαραμάδα. Η πτέρυγα των υπη- 
ρετών ήταν ήσυχη και σκοτεινή. Η Έρικα τη διέσχισε, ξέροντας ότι, 
αν ήθελε να τοποθετήσει κοριούς μέσα στο σπίτι, ετούτη ήταν η κα- 
λύτερη ώρα για να το κάνει. Βρέθηκε σ’ ένα καθιστικό, πέρασε κοντά 
από τη βιβλιοθήκη, δίπλα από την αίθουσα κινηματογραφικών προ- 
βολών, ανέβηκε μια σκάλα - διαρκώς αφουγκραζόμενη, κινούμενη 
αθόρυβα. Κανέναν δεν συνάντησε, ούτε άκουσε κανέναν να βαδίζει 
εκεί γύρω. Δεν σταμάτησε στον πρώτο όροφο της οικίας· συνέχισε 
στον δεύτερο, φτάνοντας κοντά στα δωμάτια του Άσλατμιρ- 

Μια πόρτα άνοιξε. 

Η Έρικα κόλλησε την πλάτη της στον τοίχο, κρυμμένη στις σκιές. 
Αισθάνθηκε τον μαγικό της μανδύα να σφίγγεται προστατευτικά 
επάνω της. Άκουσε βήματα: από μποτοφορεμένα πόδια. Με τις ά- 
κριες των ματιών της, είδε μια γυναίκα να διασχίζει τον διάδρομο. Η 
Ραλκάβδη, η Πρώτη Φύλακας της Νασόλκαθ, ντυμένη με τη στολή 
της και οπλισμένη. Περνώντας σε απόσταση μικρότερη των τριών 
μέτρων από εκεί όπου κρυβόταν η Έρικα, δεν φάνηκε να την προσέ- 
χει. Δεν περίμενε εισβολείς μέσα στο σπίτι της. 

Η Έρικα την είδε να κατεβαίνει την κεντρική σκάλα της οικίας - 
όχι αυτή από την οποία είχε εκείνη ανεβεί. Όταν τα βήματα της 
Ραλκάβδης είχαν χαθεί, η Έρικα ζύγωσε τα δωμάτια του Άσλατμιρ. 
Η δερματόπορτα είχε λουκέτο, αλλά ήταν ανοιχτό. Την έσπρωξε, με 
επιφύλαξη, και κοίταξε μέσα, ένα γραφείο-καθιστικό. Στο βάθος 
βρισκόταν μια μεγάλη κουρτίνα, μισοτραβηγμένη, και πίσω της φαι- 
νόταν ένα μεγάλο κρεβάτι όπου δύο άνθρωποι κοιμόνταν. Ένα α- 
ντρικό ροχαλητό αντηχούσε ελαφρά. Μια αδύναμη λάμπα λαδιού 

ήταν αναμμένη. Λίγο πρωινό φως είχε αρχίσει να γλιστρά ανάμεσα 
από τις κουρτίνες του παραθύρου του γραφείου, καθώς η αυγή είχε 
μόλις έρθει. 

Η Έρικα καταλάβαινε πως ο χρόνος της τελείωνε. Πλησίασε το 
γραφείο, έσκυψε, και, ανάβοντας τον μικρό φακό της, κοίταξε από 
κάτω. Βρήκε το πιο καλυμμένο σημείο και κόλλησε εκεί έναν κοριό, 
ενεργοποιώντας τον. Μετά, σηκώθηκε για να φύγει. Δεν είχε ώρα να 
ερευνήσει το δωμάτιο από πάνω ώς κάτω, όπως θα ήθελε. Κάποια 
άλλη στιγμή , όταν ο Γελαστός Άρχοντας λείπει. 

Ποια ήταν, όμως, αυτή η γυναίκα στο κρεβάτι μαζί του; 

Η Έρικα, προσεχτικά, πλησίασε και κοίταξε από την άκρη της 
κουρτίνας. Η γυναίκα, όμως, κοιμόταν μπρούμυτα πλάι στον Άσλα- 
τμιρ, και το πρόσωπό της δεν διακρινόταν φαινόταν μονάχα πως 
είχε καστανά μαλλιά και λευκό δέρμα. Εξωδιαστασιακή, μάλλον και 
δούλα, πιθανώς: από αυτές που είχαν αγορασμένες οι Λιθόαιμοι. 

Η Έρικα έφυγε, κλείνοντας τη δερματόπορτα. 

Κατέβηκε τα πατώματα της οικίας και, μία φορά, αναγκάστηκε 
πάλι να κρυφτεί για ν’αποφύγει έναν υπηρέτη. Είχαν αρχίσει να ξυ- 
πνάνε. 

Βγήκε στον κήπο ξανά, κι έψαξε να βρει μέρος για να το κάνει 
κρυψώνα της. Διέκρινε έναν από τους μεγάλους σκύλους να έρχεται, 
κι αμέσως χώθηκε πίσω από τη βλάστηση. Το ζώο σταμάτησε για 
λίγο κι οσμίστηκε τον αέρα - μετά, συνέχισε να βαδίζει. Ο Σιωπηλός 
Σάλαθρελ είχε δίκιο: αυτό το λάδι λειτουργούσε καλά. 

Η Έρικα πήγε στις αποθήκες της μονοκατοικίας και, γλιστρώντας 
μέσα, βρήκε εκεί ένα μέρος για να καταχωνιαστεί, ανάμεσα στα κι- 
βώτια και στα βαρέλια. Έβγαλε τον πομπό της από τη ζώνη της και 
πάτησε ένα πλήκτρο για να τον συντονίσει στη συχνότητα του κο- 
ριού που είχε κολλήσει κάτω απ’το γραφείο του Άσλατμιρ και να τον 
θέσει σε ακουστική ετοιμότητα. Πράγμα που σήμαινε ότι, μόλις κά- 
ποιος άρχιζε να μιλά εντός της εμβέλειας του κοριού, ο πομπός θα 
την ειδοποιούσε δονούμενος. 

Ο Ζαώρδιλ, όπως πάντα, ήταν σηκωμένος με το ξημέρωμα και έκανε 
βόλτες στα άκρα του καταυλισμού των Ζωντανών-Νεκρών, όταν πα- 
ρατήρησε ότι κάτι γινόταν στο μισθοφορικό στρατόπεδο του Ηγεμό- 
να. Επιφανείς Κρανοφόροι και Οπλισμένα Κτήνη επισκέπτονταν 
τους καταυλισμούς των άλλων μισθοφόρων και μιλούσαν μαζί τους. 

Ο Σκοτωμένος συνοφρυώθηκε. Κάποιο πρόβλημα , ίσως; Ή μήπως 
πρόκειται για διαδικαστικό έλεγχο; 

Αντίκρυ του είδε τον Εύβουλο, τον αρχηγό των Επιφανών Κρανο- 
φόρων, να μιλά με τη μαυρόδερμη αρχηγό των Μελανοκυράδων του 
Πολέμου. Δεν έδειχνε να διαπληκτίζονται. Έλεγχο πρέπει να κά- 
νουν, κατέληξε ο Ζαώρδιλ. Εκτός αν αναζητούν κάτι μέσα στο στρα- 
τόπεδο... ή κόιποιον. Η τελευταία περίπτωση θα ήταν πολύ περίεργη. 

Και κανένας δεν είχε πλησιάσει ακόμα τους Ζωντανούς-Νεκρούς... 
Ο Ζαώρδιλ αναρωτιόταν γιατί. Τόσο πολύ τους αντιπαθούσαν, ή κά- 
τι άλλο συνέβαινε; 

Κοίταξε προς τη μεριά του μικρού καταυλισμό των μισθοφόρων 
του Κάρβιελ. Μια γυναίκα των Οπλισμένων Κτηνών φαινόταν να 
μιλά με τον ίδιο τον Κάρβιελ. 

Νότια του καταυλισμού των Ζωντανών-Νεκρών, ο Εύβουλος α- 
ντάλλαξε μια σύντομη χειραψία με τη μαυρόδερμη αρχηγό των Με- 
λανοκυράδων του Πολέμου και απομακρύνθηκε από εκεί, ερχόμενος 
προς τον Σκοτωμένο. 

Τον είχε, προφανώς, δει να στέκεται στην άκρη του καταυλισμού 
και να κοιτάζει. 

«Ζαώρδιλ. Καλημέρα, φίλε μου,» χαιρέτησε, άνετα. «Όλα εντά- 
ξει;» Σαν να υπήρχε κάτι το προσποιητό, όμως, στο φέρσιμό του. 
Παραήταν φιλικός, χωρίς ιδιαίτερο λόγο. 

«Κανένας δεν έχει προσπαθήσει να μας σκοτώσει ακόμα.» 

«Τι σε κάνει να πιστεύεις ότι κάποιος θα το προσπαθήσει;» 

«Γι’αυτή τη δουλειά δεν μας έχει προσλάβει ο Ηγεμόνας;» 

«Πράγματι, αλλά όχι όσο βρίσκεστε κοντά στην πόλη του. Μες στη 
νύχτα έμαθα πως γινόταν κάποια... αναστάτωση εδώ, παρεμπιπτό- 
ντως. Συνέβη κάτι; Αν κάποιος σάς ενόχλησε χωρίς λόγο....» Δίχως 
να το πει, άφησε να εννοηθεί ότι θα τον «τακτοποιούσε». 

Ο Ζαώρδιλ κούνησε το κεφάλι. «Τίποτα τέτοιο. Οι άνθρωποί μου 
είχαν μια γενικότερη φαγούρα χτες. Αυτό ήρθες να με ρωτήσεις;» 

Ο Εύβουλος χαμογέλασε. «Φυσικά και όχι. Όπως βλέπεις,» έδειξε 
ολόγυρα, «επισκεπτόμαστε όλο το στρατόπεδο. Ένας τυπικός έλεγ- 
χος είναι. Σχετικά με τον αριθμό των δυνάμεων, αν είστε ευχαριστη- 
μένοι... οτιδήποτε έχετε να αναφέρετε.» 

«Εξαιρώντας πάντα ότι κάποιοι κακόβουλοι προσπαθούν να εξα- 
πλώσουν άσχημες φήμες για τους μισθοφόρους μου, όλα εντάξει εί- 

ναι. Και έχω και μια επιπλέον πολεμίστρια τώρα. Αυτό σημαίνει ότι 
μου οφείλεις ακόμα ένα θηρεύσιμο την ημέρα.» 

«Κανένα πρόβλημα,» είπε ο Εύβουλος. «Να βγάλεις, όμως, σε μισή 
ώρα όλους τους ανθρώπους σου από τις σκηνές τους για καταμέτρη- 
ση.» 

Ο Ζαώρδιλ ένευσε. «Έγινε.» 

«Και ποιοι είναι αυτοί οι κακόβουλοι που προσπαθούν να εξαπλώ- 
σουν άσχημες φήμες για εσάς;» 

«Οι Ξεσηκωμένοι, έχω ακούσει, και τα Οπλισμένα Κτήνη.» 

«Τι λένε; Απ’ό,τι ξέρω, με τα Οπλισμένα Κτήνη είχατε κάτι δια- 
πληκτισμούς μέσα στην πόλη, οπότε φυσικό είναι να μη σας πολυ- 
συμπαθούν.» 

Πολυσυμπαθούν... Ωραία τα λέει. «Οι Ξεσηκωμένοι προειδοποιούν 
τους άλλους μισθοφόρους ότι πρέπει να μας προσέχουν.» 

«Εντάξει, δεν μπορείς να τους παρεξηγήσεις γι’ αυτό. Ήσασταν 
κάποτε με την Παντοκράτειρα, κι εκείνοι ήταν κάποτε επαναστάτες 
εναντίον της Παντοκράτειρας. Δεν είναι παράξενο να σας βλέπουν 
με κάποια επιφύλαξη. Αλλά μην αποθαρρύνεστε - κατά βάθος, δεν 
έχουν τίποτα μαζί σας.» Και με τούτα τα λόγια, ο Εύβουλος τού έ- 
κλεισε το μάτι κι απομακρύνθηκε. 

Ναι, σκύφτηκε ο Ζαώρδιλ. Τι ωραία που τα λέει... Είχε αρχίσει να 
τον αντιπαθεί αυτό τον τύπο. 

Στράφηκε απ’την άλλη, πηγαίνοντας να ειδοποιήσει τους μαχητές 
του ότι θα γινόταν καταμέτρηση. 

«Για να θέλουν να κάνουν καταμέτρηση,» του είπε ο Νικηφόρος ο 
Κολπατζής, όταν ο Σκοτωμένος τον ξύπνησε, «σημαίνει πως σχεδιά- 
ζουν σύντομα να ξεκινήσουμε για την Ψηλή Γέφυρα.» 

«Ναι, μάλλον.» 

«Κι αν αυτός ο πούστης ο Άσλατμιρ είναι με τη Γαλανή Δράκαινα, 
κάτι πολύ άσχημο μπορεί να συμβεί σ’ετούτο το φουσάτο! » 

«Μη φέρνεις την καταστροφή, και μην αρχίσεις να λες τέτοια 
σ’ όλο τον καταυλισμό μας,» τον προειδοποίησε ο Ζαώρδιλ, καθώς ο 
Νικηφόρος ντυνόταν μπροστά από τη σκηνή του. 

«Αρχηγέ, δε χρειάζεται εγώ να τους πω τίποτα - τα ξέρουν. Τα εί- 
παν ήδη ο Φέκταρελ κι οι ανιχνευτές του. Και ο ένας απ’τους ανι- 
χνευτές είναι νεκρός, μην ξεχνάς. Το ανέφερες αυτό στον Εύβουλο;» 

«Όχι.» 

«Υποθέτω πως δεν του είπες τίποτα για την αποστολή, γενικά.» 

«Και ούτε κανένας από εσάς πρέπει να πει τίποτα. Τα συμφωνή- 
σαμε χτες!» 

Ο Νικηφόρος τελείωσε με το ντύσιμο κι έβαλε τις μπότες του. «Θα 
μας γαμήσεις όλους μ’αυτή την ιστορία. Δεν επιτίθεσαι στον εχθρό 
όταν ξέρεις πως έχει τους δολιοφθορείς του μες στο στρατό σου! » 

«Η Έρικα μπορεί ν’ανακαλύιμει κάτι. Οπότε, για την ώρα, περιμέ- 
νουμε.» 

Ο Νικηφόρος ρουθούνισε. «Η Έρικα!...» 

«Τώρα άρχισες κι εσύ να την αντιπαθείς;» 

«Δεν είναι ότι την αντιπαθώ, αρχηγέ, αλλά νομίζω πως λέει περισ- 
σότερα απ’ό,τι κάνει.» 

«Μπορεί. Θα δούμε.» 

Ο Νικηφόρος πέρασε το θηκαρωμένο Δαγκωτό Φιλί στην πλάτη 
του. «Εκτός αν μέχρι τότε είναι πολύ αργά. Ολόκληρο ετούτο το 
στρατόπεδο μού φαίνεται σαν ένα πολύ μεγάλο μπουρδέλο.» 

«Ολόκληρο το σύμπαν εσένα σού φαίνεται σαν ένα πολύ μεγάλο 
μπουρδέλο, Νικηφόρε!» 

Ο Κολπατζής γέλασε. «Με ξέρεις πολύ καλά για να σε δουλέψω, 
αρχηγέ.» 

Μετά από μισή ώρα, οι Ζωντανοί-Νεκροί ήταν εξοπλισμένοι και 
συγκεντρωμένοι για καταμέτρηση στο κέντρο του καταυλισμού 
τους. Δεν ήταν οι μόνοι μέσα στο στρατόπεδο, φυσικά: τριγύρω, 
στους άλλους καταυλισμούς, όλοι οι μισθοφόροι περίμεναν να κατα- 
μετρηθούν. 

«Για να πάιμουμε να στεκόμαστε εδώ και να νιώθουμε σα μαλά- 
κες,» πρότεινε ο Νικηφόρος στον Σκοτωμένο, «δε βάζεις μια φωνή 
στ’αφεντικό με το ψηλό κράνος να έρθει από δω για να μας πάρει 
μάτι;» 

«Όταν ζυγώσει θα του δείξουμε τα βυζιά μας!» φώναξε μια πολε- 
μίστρια, που στεκόταν ανάμεσα σ’ άλλες δύο, καθώς πολλοί γελού- 
σαν και σχολίαζαν τα λόγια του Κολπατζή. 

«Θες να μας απολύσουν και να ψοφήσουμε της πείνας;» της είπε ο 
Νικηφόρος, και τα σχόλια και τα γέλια φούντωσαν, ενώ η πολεμί- 
στρια τού έκανε μια άσεμνη χειρονομία. 

«ΣΚΑΣΜΟΣ!» γκάριξε ο Ζαώρδιλ ο Σκοτωμένος, και ησυχία πλά- 
κωσε. 

«Το αφεντικό, πάντως, δεν φαίνεται,» είπε ο Νικηφόρος, σπάζο- 
ντας τη σιγή. 

«Μπορεί να μην έρθει ο Ενβονλος για να μας ελέγξει.» 

Ο Νικηφόρος ύψωσε ένα φρύδι ερωτηματικά. 

«Σκασμός,» επανέλαβε ο Ζαώρδιλ, όχι τόσο δυνατά ή τόσο άγρια 
όσο πριν. 

«Αν έρθουν να μας ελέγξουν τα Οπλισμένα Κτήνη, θα πέσει ξύλο,» 
είπε ο Νικηφόρος. «Ίσως.» 

Ο Σκοτωμένος τον αγριοκοίταξε. Ο Κολπατζής, επιτέλους, έβγαλε 
τον σκασμό. 

Ο Ζαώρδιλ κοίταξε προς τα δυτικά, όπου ήταν ο καταυλισμός των 
Επιφανών Κρανοφόρων. Κανένας δεν φαινόταν να έρχεται από εκεί. 
Αλλά ούτε και στους άλλους καταυλισμούς έμοιαζε να έχει ξεκινήσει 
ο έλεγχος. 

Αρχίζω να έχω μια υποψία ότι θα έχουμε έναν πολύ εξέχοντα επι- 
σκέπτη... 

Ακόμα μισή ώρα πέρασε - ενώ όλοι είχαν γίνει ανήσυχοι και είχαν 
βαρεθεί να στέκονται και να περιμένουν - όταν ένα όχημα φάνηκε 
να έρχεται από τη Νασόλκαθ περιτριγυρισμένο από πάνοπλους κα- 
βαλάρηδες με τουφέκια στα χέρια και σπαθιά στις πλάτες. Το όχημα 
είχε τέσσερις ψηλούς, ατσάλινους τροχούς και ελαφριά θωράκιση. Η 
οροφή του ήταν, επί του παρόντος, ανοιχτή και δύο άτομα στέκο- 
νταν όρθια κοιτάζοντας το μισθοφορικό στρατόπεδο. Το ένα άτομο ο 
Ζαώρδιλ αμέσως το αναγνώρισε. Ήταν η Ραλκάβδη, η Πρώτη Φύλα- 
κας. Το άλλο άτομο δεν το αναγνώρισε, αλλά από την ενδυμασία του 
άντρα κατάλαβε ποιος ήταν. 

Ο ίδιος ο Ραλνίβης, ο Ηγεμόνας της Νασόλκαθ. Σωστή η υποψία 
μου, λοιπόν. 

Ήταν ένας ψηλός άντρας, καμία σαρανταριά χρονών, με πορφυρό 
δέρμα, μαύρα μαλλιά, και ξυρισμένο πρόσωπο. Φορούσε μαύρα 
ρούχα, πάνω απ’τα οποία έπεφτε ένας ανοιχτός, χρυσός χιτώνας. Τα 
μάτια του έκρυβε ένα ζευγάρι σκούρα καφέ γυαλιά. Από τη ζώνη του 
κρεμόταν ένα μεγάλο σπαθί, και ο Ηγεμόνας είχε το χέρι του ακου- 
μπισμένο στο λιθοστόλιστο μανίκι του όπλου. 

Το όχημα σταμάτησε μπροστά στη στρατολογία, και τρεις άνθρω- 
ποι ξεπρόβαλαν για να υποδεχτούν τον Ηγεμόνα. Ο πρώτος ήταν ο 
Εύβουλος, ντυμένος με το ψηλό του κράνος και την αρματωσιά του. 
Ο δεύτερος ήταν ο Μάρβωντ, το Μεγάλο Κτήνος, ο αρχηγός των 
Οπλισμένων Κτηνών, και, όπως είχε πει η Έρικα στον Ζαώρδιλ, φο- 
ρούσε για κράνος το κρανίο γρυλαίου. Ψηλός, μελανόδερμος, και 

μεγαλόσωμος. Σχεδόν σαν γρυλαίος κι ο ίδιος. Το τρίτο άτομο που 
είχε έρθει για να υποδεχτεί τον Ηγεμόνα ήταν η Ραβάσλι, η μία από 
τους αρχηγούς των Ξεσηκωμένων που ο Ζαώρδιλ είχε συναντήσει 
όταν πήγε να στρατολογήσει τους Ζωντανούς-Νεκρούς. Αμέσως την 
αναγνώρισε, από τα μακριά μενεξεδιά μαλλιά της που έπεφταν ώς 
τα μέσα της πλάτης της. 

Οι τρεις τους αντάλλαξαν μερικές κουβέντες με τον Ηγεμόνα και, 
μετά, ακολούθησαν το όχημά του καθώς αυτό κυλούσε αργά στον 
φαρδύ δρόμο ανάμεσα στους επιμέρους καταυλισμούς του στρατο- 
πέδου, περιτριγυρισμένο από τους ιππείς. Ο Ηγεμόνας κοίταζε, πίσω 
από τα σκούρα γυαλιά του, όλες τις μισθοφορικές ομάδες και τους 
ανεξάρτητους μισθοφόρους διεξοδικά, φανερά κρίνοντάς τους. 

«Με τρομάζει αυτός ο τύπος,» είπε ο Ράκαλωντ ο νάνος, στεκόμε- 
νος πλάι στα πόδια της Φαίδρας’λι. «Αλλά ίσως νάναι κι επειδή είμαι 
κοντός. » 

« Σκασμός , είπα,» γρύλισε ο Ζαώρδιλ. 

Ο Ηγεμόνας έφτασε, τελικά, κοντά στον καταυλισμό των Ζωντα- 
νών-Νεκρών. Το γαντοφορεμένο χέρι του άγγιξε τον ώμο του οδη- 
γού του οχήματος του και το όχημα σταμάτησε. 

Ο Ηγεμόνας ατένισε τους συγκεντρωμένους πολεμιστές. «Εσείς 
είστε οι Ζωντανοί-Νεκροί;» ρώτησε. 

«Μάλιστα, Άρχοντά μου. Ονομάζομαι Ζαώρδιλ ο Σκοτωμένος, και 
είμαι ο αρχηγός τους.» 

«Μου είπαν ότι προκαλέσατε κάποια προβλήματα στην πόλη 
μου...» 

«Θα αναφέρεστε στο ότι χρωστούσαμε χρήματα στον Νάρακαμ, 
τον Αρχιφύλακα της Μεγάλης Πύλης...» 

«Δεν αναφέρομαι σ’αυτό, Ζαώρδιλ Νυκτόκορμε. Αναφέρομαι στο 
περιστατικό στον Ξεχασμένο Βαστάζο.» 

Ο Ηγεμόνας έμοιαζε πολύ καλά πληροφορη μένος· και, επιπλέον, ο 
Ζαώρδιλ ήταν βέβαιος πως δεν τον είχε αποκαλέσει τυχαία «Νυκτό- 
κορμε». Θέλει να ξέρω ότι ξέρει πως κάποτε ήμουν στους στρατούς 
της Παντοκράτειρας. Πολύ καλά πληροφορη μένος εις διπλούν. «Για 
το επεισόδιο στον Ξεχασμένο Βαστάζο δεν έφταιγαν οι μαχητές μου. 
Μέλη των Οπλισμένων Κτηνών τούς προκάλεσαν-» 

«Τολμάς να αντιμιλάς στον Ηγεμόνα , σκυλί της Παντοκράτειρας; » 
Η φωνή που αντήχησε, βραχνή και άγρια, δεν ήταν του Ηγεμόνα της 
Νασόλκαθ. Ήταν του Μάρβωντ, του Μεγάλου Κτήνους. 

«Δεν αντιμίλησα στον Ηγεμόνα,» αποκρίθηκε ο Ζαώρδιλ στρέφο- 
ντας το βλέμμα του στον Μάρβωντ, «αλλά δεν θα είχα τους ίδιους 
ενδοιασμούς μ’ένα... κτήνος σαν εσένα.» 

«Κανονικά, θα σε είχα ήδη τσακίσει σαν ξερό ξύλο με τα ίδια μου 
τα χέρια!» βρυχήθηκε ο Μάρβωντ υψώνοντας τις ομολογουμένως 
τεράστιες γροθιές του. Τα χέρια του ήταν γυμνά από ρούχα και πα- 
νοπλία, και οι μύες του φάνταζαν πελώριοι σαν πέτρες από τον ώμο 
ώς τους καρπούς, με φλέβες επάνω τους που θύμιζαν ρίζες δέντρων. 

Ο Ζαώρδιλ ήταν έτοιμος να του απαντήσει, όταν ο Ηγεμόνας τον 
πρόλαβε. «Ησυχία!» είπε στον Μάρβωντ, κι εκείνος κατέβασε τις 
γροθιές του και σώπασε - σαν σκυλί που υπακούει τον αφέντη του, 
σκέφτηκε ο Ζαώρδιλ. 

Ο Ηγεμόνας στράφηκε πάλι στον Σκοτωμένο. «Σε τέτοιες περι- 
πτώσεις, όλοι φταίνε από λίγο,» είπε σταθερά. «Αλλά με πληροφό- 
ρησαν πως το περιστατικό είχε αίσιο τέλος.» 

Ο Ζαώρδιλ ένευσε, χωρίς να μιλήσει. Η Ραλκάβδη, στεκόμενη πλάι 
στον Ηγεμόνα, έμεινε επίσης σιωπηλή, μη θέλοντας προφανώς να 
κάνει κανένα σχόλιο για το γεγονός στον Ξεχασμένο Βαστάζο. 

«Με έχουν πληροφορήσει και κάτι ακόμα,» είπε ο Ηγεμόνας. 
«Χτες το έμαθα. Λένε πως οι μαχητές σου ερεύνησαν το Πέρασμα 
του Χρυσού Καβαλάρη στα Πυρόκενα Όρη, προκειμένου ν’ανοίξει 
το εμπόριο με τις Ενδότερες Πολιτείες.» 

«Μας το ζήτησε η Ρίλκα, η εμπόρισσα.» 

«Χρειάστηκε να πολεμήσετε εκεί, άκουσα...» 

«Ο Χρυσός Καβαλάρης - ένας θεός της περιοχής - προσπάθησε 
να σκοτώσει τους ανθρώπους μου, Άρχοντά μου, αλλά τελικά εκείνοι 
τον σκότωσαν. Η μάγισσά μας, η Φαίδρα’λι.» 

«Φαίδρα’λ ι;» 

«Μάλιστα, Άρχοντά μου - δεν κατάγεται από τη Φεηνάρκια, μα κα- 
νένας ποτέ δεν έχει αμφιβάλει για τις ικανότητές της ως μάγισσα του 
τάγματος των Δεσμοφυλάκων.» Κι έκανε νόημα στη Φαίδρα να έρ- 
θει πλάι του. Εκείνη υπάκουσε. 

Ο Ηγεμόνος τής έριξε ένα φευγαλέο βλέμμα και μετά είπε στον 
Σκοτωμένο: «Αξιοσημείωτο αυτό που λέτε πως κατορθώσατε. Η Να- 
σόλκαθ δεν θα το ξεχάσει. Ούτε εγώ, Ζαώρδιλ. Αν το ορεινό πέρα- 
σμα διαπιστωθεί πως έχει όντως γίνει ασφαλές, πιθανώς να ξαναμι- 
λήσουμε οι δυο μας.» 

«Όποτε επιθυμείτε, Άρχοντά μου, είμαι στη διάθεσή σας.» 

Ο Ηγεμόνας άγγιξε, με το γαντοφορεμένο χέρι του, τον ώμο του 
οδηγού του και το όχημα άρχισε πάλι να κυλά. Ο Μάρβωντ έριξε ένα 
εχθρικό βλέμμα στον Ζαώρδιλ, όλο βίαιες υποσχέσεις, και ακολού- 
θησε τον αφέντη του. 

Η επίβλεψη του μισθοφορικού στρατεύματος συνεχίστηκε. 

Κεφάλαιο Δέκατο-Έκτο 

Κρυφακούσματα 


Ο τηλεπικοινωνιακός πομπός δονήθηκε κάτω από τη μπλούζα της. Η 
Έρικα τον τράβηξε και κοίταξε την ένδειξη: κάποιοι μιλούσαν κοντά 
στον κοριό. Πάτησε το κουμπί που ενεργοποιούσε το μεγάφωνο του 
πομπού, έχοντάς το σε πολύ χαμηλή ένταση. Το έφερε στ’αφτί της 
και άκουσε τον Άσλατμιρ να μιλά με τη δούλα που είχε κοιμηθεί μαζί 
του. Σαχλαμάρες, κυρίως· τίποτα το ενδιαφέρον. Η Έρικα, πάντως, 
επιβεβαίωσε την υποψία της ότι η δούλα ήταν, όντως, από αυτές που 
είχαν αγορασμένες οι Λιθόαιμοι. 

—Πότε θα σκοτώσεις τη γυναίκα σου; την άκουσε να τον ρωτά, γε- 
λώντας. 

— Βιάζεσαι , όλο βιάζεσαι , της απάντησε, κι ένα χαστούκι ακούστη- 
κε, ακολουθούμενο από το γέλιο της δούλας. 

Απ’ό,τι γνώριζε η Έρικα, ο Άσλατμιρ ήταν σε διάσταση με τη σύζυ- 
γό του. Τις περισσότερες ημέρες, ούτε καν στο ίδιο σπίτι δεν έμεναν. 
Εκείνη ήταν από μία από τις οικογένειες τεχνουργών της πόλης. 

Οι κουβέντες του Γελαστού Άρχοντα και της δούλας διακόπηκαν 
καθώς η τελευταία έφυγε για να φέρει πρωινό. Όταν επέστρεψε, 
συνέχισαν να μιλάνε, αλλά αυτά που έλεγαν εξακολουθούσαν να μην 
έχουν κανένα ενδιαφέρον για την Έρικα. Τίποτα για τη Σαρντίκα- 
Νοθ. Μέχρι που... 

—Θα σε στείλω πίσω στη Γαλανή Δράκαινα! απείλησε ο Άσλατμιρ, 
κι απ’τον τόνο της φωνής του δεν ήταν βέβαιο αν σοβαρολογούσε ή 
αν αστειευόταν. 

—Εντάξει, είπε εκείνη, εντάξει. Το ξέρεις ότι έκανα πλάκα... Πριν 
από λίγο, του είχε ζητήσει να της αγοράσει κάποια ακριβή γούνα 
από την Πάνω Αγορά. 

Την είχε πάρει, λοιπόν, από τη Σαρντίκα-Νοθ; αναρωτήθηκε η Έ- 
ρικα. Κατευθείαν; Ή μέσω κάποιου δουλεμπόρου που ερχόταν στη 
Νασόλκαθ; 

Συνέχισε να κρυφακούει, μα τίποτ’ άλλο δεν ειπώθηκε σχετικά με 
τη Γαλανή Δράκαινα. Ύστερα από λίγο, όταν μάλλον είχαν τελειώσει 

το πρωινό τους, κάποιοι ήχοι ακούστηκαν που υποδήλωναν ότι η 
δούλα - την οποία ο Άσλατμιρ είχε, μία φορά, αποκαλέσει Ανρίθα - 
του έκανε στοματικό έρωτα. Ανρίθα; σκέφτηκε η Έρικα. Σίγουρα όχι 
Φεηνάρκιο όνομα... Δεν το είχε, τουλάχιστον, ξανακούσει στη Φεη- 
νάρκια. Ρελκάμνιο όνομα πρέπει να ήταν, νόμιζε. Σαν αυτά που εί- 
χαν οι ευγενείς εκείνης της διάστασης - όπως το Σαρντίκα-Νοθ. Αλ- 
λά ήταν δυνατόν τούτη η γυναίκα να ήταν ευγενής της Ρελκάμνια; 

Ο Γελαστός Άρχοντας ακούστηκε να μουγκρίζει ικανοποιημένα. 
Και μετά είπε: —Θα φύγω τώρα. Έχω κάτι δουλειές. Συγύρισε λίγο 
τα δωμάτια , εντάξει; 

—Ναυ η φωνή της ήταν βραχνή. 

Ο Άσλατμιρ ακούστηκε να βγαίνει, και η Ανρίθα να συγυρίζει. Η 
Έρικα περίμενε. Ήθελε η δούλα να φύγει, για να μπορέσει να ει- 
σβάλει στο δωμάτιο και να ερευνήσει το γραφείο. 

Ένας άλλος ήχος ακούστηκε. Ένας ήχος που δεν είχε έρθει από τον 
πομπό της. 

Η Έρικα κοίταξε από μια χαραμάδα ανάμεσα στα κιβώτια και τα 
βαρέλια της κρυψώνας της και είδε μια γυναίκα να έχει μπει στην 
αποθήκη μαζί με δύο άντρες, φανερά υπηρέτες ή δούλους. Εκείνη 
ήταν όμορφα ντυμένη, και η Έρικα την αναγνώριζε. Ήταν η μητέρα 
του Άσλατμιρ, της Ραλκάβδης, και της Νασίτλα: η Αρχόντισσα Ο- 
νιάρδη. 

«Αυτά εκεί,» είπε δείχνοντας στο βάθος. 

«Ναι, κυρία,» αποκρίθηκε ο ένας από τους άντρες, και πήγαν για 
να σηκώσουν στις πλάτες τους ένα μεγάλο μπαούλο κι ένα κιβώτιο. 

Η Ονιάρδη τούς κράτησε την πόρτα ανοιχτή για να βγουν και, με- 
τά, τους ακολούθησε έξω. 

Η Έρικα δεν είχε σταματήσει να κρυφακούει μέσα από τον πομπό 
της. Ούτε η Ανρίθα είχε σταματήσει να συγυρίζει. Τελικά, όμως, ύ- 
στερα από κανένα δεκάλεπτο, σταμάτησε κι ακούστηκε να φεύγει 
απ’τα δωμάτια του Άσλατμιρ. Ένα δυνατό κλικ αντήχησε: ο ήχος του 
λουκέτου της δερματόπορτας. 

Η Έρικα δεν ανησυχούσε γι’αυτό. Δε σκόπευε να μπει από την 
πόρτα, εξάλλου. 

Έχοντας στο μυαλό της την κάτοψη της περίπλοκης μονοκατοικί- 
ας, βγήκε από την αποθήκη και, βαδίζοντας προσεχτικά μέσα στον 
κήπο, έφτασε κάτω από το παράθυρο του γραφείου του Γελαστού 
Άρχοντα, το οποίο ήταν στην πίσω μεριά του σπιτιού. Κοιτάζοντας 

γύρω της δεν είδε κανέναν να πλησιάζει. Ούτε είδε κανέναν στ’άλλα 
παράθυρα ή στο μπαλκόνι. 

Στο γείσο της οροφής υπήρχαν κάτι λαξεύματα και αγάλματα δαι- 
μονικών θεών που ήταν τέλεια για τη δουλειά που η Έρικα τα ήθελε. 
Έβγαλε το σχοινί της (στην άκρη του οποίου ήταν δεμένος ένας μι- 
κρός γάντζος), το στριφογύρισε γρήγορα, και το τίναξε. Τυλίχτηκε 
άνετα γύρω από ένα άγαλμα. Η Έρικα άρχισε ν’ανεβαίνει βάζοντας 
τα πόδια της στον τοίχο. Κινούμενη γρήγορα, γιατί δεν ήθελε κανέ- 
νας να τη δει, έστω και για λίγο - θα ήταν καταστροφικό. Τα μάτια 
της συνεχώς κοίταζαν προς τα παράθυρα, μήπως παρουσιαστεί κα- 
μία μορφή. Πέρασε δίπλα από το μπαλκόνι, που ήταν στον πρώτο 
όροφο της οικίας, κι έφτασε δίπλα στο παράθυρο που την ενδιέφερε, 
το οποίο βρισκόταν στον δεύτερο όροφο. 

Δεν ήταν μανταλωμένο. Ούτε καν κλειστό. Παραμέρισε το ένα πα- 
ραθυρόφυλλο με το πόδι της και μπήκε, πατώντας ανάλαφρα. Ο μα- 
γικός της μανδύας τυλίχτηκε προστατευτικά γύρω από το σώμα της, 
αλλά κανένας δεν φαινόταν νάναι εδώ. Ούτε η Έρικα έβλεπε καμία 
ύποπτη σκιά στο υπνοδωμάτιο ή στο μπάνιο. 

Τράβηξε το σχοινί της επάνω, βάζοντάς το μέσα κι αυτό, αλλά χω- 
ρίς να το ξεγαντζώσει από το άγαλμα στο γείσο - θα το χρειαζόταν 
πάλι για να κατεβεί. Κι αν τίποτα απρόοπτο συνέβαινε, ίσως έπρεπε 
να κατεβεί γρήγορα. Δε θα το ρίσκαρε να πηδήσει και ν’αφήσει την 
κάπα της να την προσγειώσει, γιατί έτσι δεν θα είχε τη δυνατότητα 
να αποφύγει κάποιον που πιθανώς να κοίταζε από παράθυρο ή που 
στεκόταν στο μπαλκόνι. 

Έβγαλε από μια τσέπη την κουκούλα της (αυτή που σκέπαζε όλο 
το κεφάλι και είχε ανοίγματα μόνο για τα μάτια, τη μύτη, και το 
στόμα) και τη φόρεσε. Αν τύχαινε κανένας να μπει στα δωμάτια του 
Γελαστού Άρχοντα, δεν ήθελε να δει την όψη της, ούτε για λίγο. 

Χωρίς άλλη καθυστέρηση, άρχισε να ψάχνει το γραφείο του Άσλα- 
τμιρ: ν’ανοίγει συρτάρια και να κοιτάζει τα έγγραφα και τα περιεχό- 
μενα φακέλων. Όταν συναντούσε κλειδαριά, την ξεκλείδωνε με το 
εργαλείο διάρρηξης, το οποίο είχε μουσούδες για διάφορα είδη κλει- 
δαριών - έχωνε τη μύτη του παντού. Ήταν φτιαγμένο τον καιρό του 
δικτύου των πρακτόρων της Παντοκράτειρας, κι αυτοί ήθελαν να τα 
μαθαίνουν όλα. 

Καθώς έψαχνε η Έρικα πρόσεχε ν’αφήνει τα πράγματα όπως τα 
είχε βρει. Κοίταζε κάτι και, μετά, το έβαζε πάλι στη θέση του. Ξε- 

κλείδωνε ένα συρτάρι ή ένα ντουλάπι, ψαχούλευε μέσα, και μετά το 
έκλεινε και το κλείδωνε ξανά. Δεν ήθελε ο Άσλατμιρ να καταλάβει 
ότι κάποιος άλλος ήταν εδώ - αν και, μάλλον, την Ανρίθα θα υπο- 
πτευόταν σε μια τέτοια περίπτωση... 

Η Έρικα βρήκε την απόδειξη που έλεγε από ποιον έμπορο είχε ο 
Γελαστός Άρχοντας αγοράσει τη δούλα. Ο Βερνάντελ ήταν. Γνωστός 
δουλέμπορος σε τούτες τις περιοχές, αλλά και στις Ενδότερες Πολι- 
τείες. Η Σαρντίκα-Νοθ, λοιπόν, του πουλούσε δούλους... Ενδιαφέ- 
ρον, ίσως. Και η Ανρίθα ήταν γραμμένη στην απόδειξη ως Ανρίθα- 
Νοθ (!)· τι μπορούσε να σημαίνει αυτό; Ήταν συγγενής της Σαρντί- 
κα-Νοθ; Από τον ίδιο Οίκο, ίσως; Πώς, τότε, είχε καταλήξει δούλα; 
Ακόμα κάτι πολύ ενδιαφέρον... Η Έρικα φωτογράφισε την απόδειξη 
με τη μικρή φωτογραφική μηχανή της. 

Κατά τα άλλα, δεν βρήκε τίποτα που να ενοχοποιεί τον Άσλατμιρ: 
που να υποδηλώνει, ξεκάθαρα, ότι ήταν σύμμαχος της Γαλανής 
Δράκαινας. 

Η Έρικα ενεργοποίησε το μηχανικό σύστημα επάνω στο γραφείο, 
ελπίζοντας πως εκεί ίσως να έβρισκε κάποιο αποθηκευμένο τηλεπι- 
κοινωνιακό μήνυμα. Συνάντησε εμπόδιο, όμως - όπως το περίμενε. 
Το σύστημα ζητούσε κωδικό για να ανοίξει. Ορισμένες φορές εύχο- 
μαι να ήμουν μάγισσα του τάγματος των Τεχνομαθών... Ποτέ, όμως, 
δεν είχε καμία κλίση στη μαγεία. Είχε κάποτε ζητήσει να τη δοκιμά- 
σουν οι μάγοι μιας σχολής, αλλά της είχαν πει ότι δεν είχε το Χάρι- 
σμα - ό,τι κι αν σήμαινε αυτό. 

Προσπάθησε να σπάσει τον κωδικό πληκτρολογώντας διάφορους 
συνδυασμούς, μα δεν φαινόταν να μπορεί να καταφέρει τίποτα- 

Βήματα έξω από τη δερματόπορτα. 

Η Έρικα απενεργοποίησε το σύστημα και έτρεξε, αθόρυβα, στο 
παράθυρο. 

Το λουκέτο ακούστηκε να ξεκλειδώνει. 

Η Έρικα έριξε κάτω το σχοινί, πιάστηκε, και βγήκε απ’το παράθυ- 
ρο, κλείνοντας το παραθυρόφυλλο και κατεβαίνοντας γρήγορα τον 
τοίχο. Όταν είχε φτάσει κάτω, ελευθέρωσε τον γάντζο από το άγαλ- 
μα με δυο επιδέξια τραβήγματα κι εξαφανίστηκε μες στον κήπο. 
Πήγε στην κρυψώνα της, στην αποθήκη, αποφεύγοντας έναν κη- 
πουρό που περιποιόταν τα άνθη σφυρίζοντας. 

Το μεσημέρι, ο Άσλατμιρ ήταν ξανά στα δωμάτιά του, και πρέπει να 
καθόταν στο γραφείο, αν καταλάβαινε καλά η Έρικα απ’αυτά που 
άκουγε. Επίσης, πρέπει να μιλούσε σε τηλεπικοινωνιακό πομπό ή σε 
δίαυλο διότι κανένας δεν ακουγόταν να του απαντά. 

—Τι ήταν όλη αυτή η φασαρία; Σχεδιάζει να ξεκινήσει από τώρα;... 
Μμμ, ναι... Και πότε σκέφτεται να...; Ναι... Εσύ τις έχεις κάνει τις 
συμφωνίες σου, έτσι;... Ναι, εντάξει, απλά για νάμαστε βέβαιοι... 
Αυτοί δεν υπάρχει περίπτωση να μπουν στο κόλπο, ε; Αποκλείεται;... 
Ναι. Καλά, δε μας πειράζει αυτό- Α, μάλιστα· χα-χα-χα, κατόιλαβα. 
Σωστός. Ναι, θα φανούν χρήσιμοι ακόμα κι έτσι... Ναι, αυτοί πρέπει 
οπωσδήποτε να φύγουν απ’τη μέση... Μμμ... Α, ωραία, είναι μαζί μας 
λοιπόν. Ναι, εννοείται πως θα την πληρώσω. Τσάμπα δουλειές δεν 
κάνουμε... Εντάξει. Να με ενημερώσεις προτού ξεκινήσετε - κι εν- 
νοώ, κάμποσες ώρες προτού ξεκινήσετε. Σήμερα νόμιζα ότι θα φεύ- 
γατε και δε μου είχες πει τίποτα... Εντάξει, εντάξει. Θα τα ξαναπού- 
με. 

Κι εδώ η τηλεπικοινωνία του Γελαστού Άρχοντα τελείωσε. 

Η Έρικα, φυσικά, είχε συνδέσει μια συσκευή ηχογράφησης με τον 
πομπό της και είχε ηχογραφήσει τα πάντα. Θα μπορούσε ο Άσλατμιρ 
να μιλά για το φουσάτο του Ηγεμόνα; Θα μπορούσε να μιλά σε κά- 
ποιον άνθρωπό του μέσα στο φουσάτο; Ή παρεξηγώ τελείως τα λό- 
για του; Ο Γελαστός Άρχοντας δεν είχε αναφέρει ονόματα - δεν είχε 
καν αναφέρει τις λέξεις μισθοφόροι ή στράτευμα. 

Η Έρικα έπρεπε να τον παρακολουθήσει κι άλλο... 

Ίσως, τελικά, να μην έφτανε να κάθεται κρυμμένη εδώ. Ίσως να 
έπρεπε να τον ακολουθήσει και έξω από την οικία, να δει πού πήγαι- 
νε. Πολύ πιθανόν να συναντούσε κάποιον άνθρωπο της Σαρντίκα- 
Νοθ μέσα στην πόλη. Η Έρικα, όμως, ήξερε πως ήταν ριψοκίνδυνο 
να μπαινοβγαίνει στον κήπο της μονοκατοικίας. Χρειαζόταν βοήθει- 
α. 

Χρησιμοποιώντας τον τηλεπικοινωνιακό της πομπό, κάλεσε τους 
κατασκόπους της. Τους είπε πως ήταν καλά, και τους ζήτησε να κοι- 
τάζουν την είσοδο της οικίας των Άιθόαιμων. Μόλις έβλεπαν τον Άσ- 
λατμιρ να βγαίνει, έπρεπε να τον παρακολουθήσουν. 

Ο Ρίβης ήταν που της μιλούσε, μαζί με τη Ναργκίμη και τον Ναλ- 
τάφιρ’χοκ. «Να προσέχεις εκεί μέσα,» της είπε. «Αν δεις ότι δεν υ- 
πάρχει λόγος να είσαι εκεί - φύγε.» 

«Αυτό θα κάνω. Αλλά όχι από τώρα.» 

Η Έρικα ερεύνησε τις αποθήκες. Ήταν ήσυχες, ειδικά μες στο μεση- 
μέρι. Κι ακόμα κι αν κάποιος ερχόταν, εδώ μέσα δεν θα ήταν δύσκο- 
λο να τον αποφύγει. Ήλπιζε πως ίσως ανακάλυπτε κάτι που σχετιζό- 
ταν με τη Σαρντίκα-Νοθ, κάτι που ο Άσλατμιρ ήθελε να κρύψει. 

Καθώς έψαχνε, σκέφτηκε: Αναρωτιέμαι αν η Ανρίθα ξέρει τίποτα 
ουσιαστικό. Θα άξιζε , άραγε , να την απαγάγω; Μετά από την απα- 
γωγή, βέβαια, θα έπρεπε να φύγει κατευθείαν από την οικία. Δε 
μπορούσε να κρατήσει τη δούλα δεμένη κάπου μέσα στις αποθήκες 
και να συνεχίσει την παρακολούθηση. Και ο Άσλατμιρ σίγουρα θα 
αναζητούσε την Ανρίθα. Πρέπει να ξέρω ότι αξίζει να την απαγάγω, 
αλλιώς μπορεί να μη συμφέρει. Μπορεί να μου κάνει κακό αντί για 
καλό. 

Από την άλλη, όμως, αν η Ανρίθα ήταν κοντινή συγγενής της Σαρ- 
ντίκα-Νοθ, ούτως ή άλλως δεν θα είχαν αξία οι πληροφορίες της; 
Κατά πρώτον, ήταν παράξενο που η Γαλανή Δράκαινα είχε δώσει ως 
δούλα μια συγγενή της, δεν ήταν; 

Η Έρικα, παρότι ήξερε κάποια πράγματα για τη Σαρντίκα-Νοθ 
(για παράδειγμα, ότι ήταν ταγματάρχης στον Παντοκρατορικό 
Στρατό), δεν είχε ποτέ ξανακούσει τίποτα για τη Ανρίθα-Νοθ. Θα 
μπορούσε κι αυτή να ήταν κάποτε στρατιωτικός; Ή, ίσως, πράκτο- 
ρας; Αν η Έρικα είχε τα παλιά πληροφοριακά συστήματα των Πα- 
ντοκρατορικών στη διάθεσή της θα μπορούσε να μάθει. Αν. 

Η έρευνα της αποθήκης δεν την οδήγησε πουθενά, παρά μόνο 
σ’ αυτές τις σκέψεις για τη Ανρίθα... 

Το απόγευμα, ο Άσλατμιρ μιλούσε πάλι στον πομπό του ή σε κά- 
ποιον καλωδιακό δίαυλο. 

—Δε σοβαρολογείς! Είσαι σίγουρος ότι είναι εδώ;... Τον είδες... στο 
Τέλος του Δρόμου... Γαμώ τα μυαλά τους , γαμώ... Γαμώ... Ε, ήταν 
ηλίθιος τελικά! Ούτε τη μία δουλειά μπόρεσε να κάνει σωστά, κι έ- 
πρεπε να τραβιέμαι να τον φυγαδέψω, ούτε και την άλλη τώρα την 
έκανε σωστά - ο μαλάκας!... Ναι, θα τα ξαναπούμε... Μπορεί, δεν 
ξέρω. Γεια. 

Τέλος τηλεπικοινωνίας. 

Ποιον είχαν δει στο Τέλος του Δρόμου; αναρωτήθηκε η Έρικα. Τον 
Καντάρφιλ, ίσως; Τι να είχε, άραγε, πει ο έμπορος; Ελπίζω μόνο να 
μην ανέφερε το δικό μου όνομα πουθενά, γιατί τότε είναι νεκρός! 

Ο Άσλατμιρ τώρα μιλούσε μ’έναν άλλο, τηλεπικοινωνιακά: 

—Ναι, έλα. Ο Γελαστός Άρχοντας είμαι... Καλά. Τι καλά, δηλαδή; 
Γάμησέ μας. Ο Καντάρφιλ της Χόλκεραλ είναι στην πόλη, το ξέρεις; 
Λ, δεν το ξέρεις... Ξέρω γω; Χτες ίσως να γύρισε... Πού να ξέρω; 
Μου είπαν ότι λέει πως προσπάθησαν να τον ληστέψουν αλλά οι α- 
νιχνευτές των Ζωντανών-Νεκρών που είχε μαζί του τον έσωσαν... 
Εσύ τι λες, ρε, δε θα το πήρε χαμπάρι πως τον πρόδωσε ο μαλάκας ο 
Μονόφθαλμος; Ήταν τελείως βλάκας αυτός ο άνθρωπος, τελικά. 
Ούτε τη μία δουλειά μπόρεσε να κάνει ούτε την (άλλη!... Ναι, αυτό 
σκεφτόμουν κι εγώ. Απλά αναρωτιόμουν μήπως ήδη το ήξερες και 
έχεις στείλει κάποιον να της το αναφέρει... Ναι, και ξέρεις τι, τώρα; 
Μπορεί και να φτάσουν στο σημείο να κατηγορήσουν εμένα. Τι για- 
τί, ρε; Εγώ πρότεινα στην Έρικα τον Σάλβιθ και τους δικούς του!... 
Φυσικά και θα το αρνηθώ... Τέλος πάντων. Και κακώς τώρα αυτά τα 
λέμε από μακριά. Ίσως κάποιος να παρακολουθεί. Ναι, προσέχω, 
αλλά ποτέ δεν ξέρεις τι σκατά γίνεται. Μια συχνότητα είναι · μπορεί 
κέιποιος να την πιάσει... Νασ τι ώρα; Εντάξει, στις δέκα, στον Βου- 
τηχτή. 

Η Έρικα, ξανά, τα είχε ηχογραφήσει όλα. Και τούτη τη φορά ήταν 
σχεδόν ενοχοποιητικά. Δηλαδή, ήταν ενοχοποιητικά - αμέσως κατα- 
λάβαινες ότι ο Άσλατμιρ ήταν μπλεγμένος με τη Γαλανή Δράκαινα. 
Αλλά η Έρικα αμφέβαλε αν μπορούσε να πάει στον Ηγεμόνα με μια 
τέτοια μονομερή ηχογράφηση... ειδικά αφού κάποτε ήταν Παντο- 
κρατορική κι επομένως ακόμα ύποπτη. Πιο πιθανό ήταν εκείνη να 
κατέληγε σε κανένα κελί, παρά ο Άσλατμιρ, ο γυναικάδελφος του 
Ηγεμόνα, να πάθαινε κακό. 

Ωστόσο, ήταν πλέον φανερό πως ο Ζαώρδιλ είχε δίκιο που ανησυ- 
χούσε. 

Τι να κάνω τώρα; Να φύγω από εδώ και να είμαι στις δέκα στον 
Βουτηχτή, ή να στείλω εκεί τους κατασκόπους μου; σκύφτηκε η Έ- 
ρικα. Και αποφάσισε το δεύτερο, γιατί δεν ήταν έτοιμη να εγκατα- 
λείψει τη μονοκατοικία ακόμα, και δεν θα την ωφελούσε να μπαινο- 
βγαίνει. Επιπλέον, καλό θα ήταν να μάθει απόψε πού έμενε η Ανρί- 
θα-Νοθ, διότι, προφανώς, δεν έμενε συνέχεια στα δωμάτια του Άσ- 
λατμιρ. Στην πτέρυγα των υπηρετών πρέπει να βρισκόταν το δωμά- 
τιό της, αλλά η Έρικα ήθελε να ανακαλύψει ποιο ήταν ακριβώς. 

Αλλάζοντας συχνότητα στον πομπό της, κάλεσε τους κατασκόπους 

της- 



Η Σκευωρία τον Γελαστού Άρχοντα | 22 1 


Ημερολόγιο Φαίδρας’λι Κασλίμω 


μια μέρα αφότου είχαμε επιστρέφει από την παραλίγο καταστροφι- 
κή αποστολή με τον Καντάρφιλτον έμπορο... τα πράγματα είχαν 
ησυχάσει κάπως, & μετά τον έλεγχο του Ηγεμόνα στο στράτευμα 
δεν είχαμε & πολλά να κάνουμε - καθόμασταν & κάναμε τις συνηθι- 
σμένες σαχλαμάρες. πολλοί έλεγαν ότι τώρα που ο Ηγεμόνας είχε 
συμπαθήσει τον Σκοτωμένο θα βγάζαμε επιτέλους λεφτά, να δού- 
με... εμένα με ενδιέφερε να πάω απόψε να βαδίσω στο στρατόπε- 
δο... 

ο Φέκταρελ αργούσε να πέσει για ύπνο & αφού μοιραζόμαστε την 
ίδια σκηνή δεν μπορούσα να φύγω προτού κοιμηθεί, καθόταν & μι- 
λούσε με τον Νικηφόρο, τον Ελεφαντάνθρωπο & τον Ράκαλωντ & τα 
έπιναν (ο Ηγεμόνας είχε φέρει κάτι βαρέλια με ποτά), έλεγαν για 
τον Καντάρφιλ & μήπως τελικά μας συνέφερε καλύτερα να φύγουμε 
από το φουσάτο του Ηγεμόνα προτού γίνει τίποτα κακό, ο Ελεφα- 
ντάνθρωπος όμως έλεγε πως εντάξει, τι κακό να γίνει; ολόκληρο 
στράτευμα είναι! ήταν ο μόνος αισιόδοξος: ο Ράκαλωντ έλεγε πως 
θα έπαιρνε το ορνιθόπτερό του & θα έφευγε, αν έβλεπε τα σκούρα, 

& ο Φέκταρελ ήταν φανερά προβληματισμένος, εγώ δεν πολυμιλού- 
σα - τριβόμουν κάθε τόσο επάνω στον Φέκταρελ & φιλούσα το αφτί 
του, για να τον τραβήξω τελικά στη σκηνή μας & να πάμε για ύπνο, η 
Πολεμική Καρδιά της Συναγωγής των Θηρίων περιστρεφόταν νωχε- 
λικά, βαριεστημένα, μέσα στον κατοπτρόλιθο του βραχιολιού μου. 

ο Φέκταρελ τούς καληνύχτισε επιτέλους & πήγαμε στη σκηνή μας, 
όπου ανακάλυψα ότι είχα περισσότερη διάθεση από ό,τι υποπτευό- 
μουν. ό,τι κάναμε δεν ήταν καθόλου διαδικαστικό, ίσως να είχα εξά- 
ψει τον εαυτό μου πιο πολύ από εκείνον καθώς τριβόμουν τόση ώρα 
επάνω του. μου αρέσει, άλλωστε, σαν άντρας - ποτέ παλιότερα δεν 
θα φανταζόμουν ότι θα μου άρεσε τόσο ένας άντρας με κατάμαυρο 
δέρμα: είναι σαν ένα κομμάτι της νύχτας που έχει ζωντανέψει & έρ- 
χεται στο κρεβάτι σου για να σε βάλει σε πειρασμό! 

όταν κοιμόταν, ντύθηκα (εκτός από τις μπότες μου) & βγήκα από τη 
σκηνή: όχι από την είσοδο - σήκωσα λιγάκι την πίσω μεριά & γλί- 
στρησα από κάτω, τραβούσα μαζί μου την κάπα μου & τώρα την έρι- 
ξα στους ώμους & σήκωσα την κουκούλα. 

το στρατόπεδο ήταν υπέροχο μέσα στη νύχτα! ήταν δύο κόσμοι συγ- 
χρόνως - ίσως & περισσότεροι! οι σκιές ανάμεσα στα φώτα, τα δια- 
στήματα ανάμεσα στις σκιές, ο χώρος ανάμεσα στις σκηνές, ανάμε- 
σα στους ανθρώπους, «διάβαζα» το τοπίο καθώς προχωρούσα, όπως 
είχα διαβάσει τότε τη Νασόλκαθ, σ’εκείνη μου την εξόρμηση όπου 
λίγο έλειιρε να με σκοτώσουν. & τώρα ήμουν καλύτερα οργανω εξο- 
πλισμ ήξερα πιο πολλά τώρα, είχα στο μυαλό μου τα «γράμματα» 
που είχα φτιάξει & προσπαθούσα να καταλάβω! οι χώροι ανάμεσα 
στους χώρους με καθοδηγούσαν, κάποιοι μισθοφόροι με κοίταζαν 
περίεργα καθώς περνούσα - τι έβλεπαν το τόσο περίεργο; δεν έκανα 
τίποτα περίεργο, απλώς βάδιζα, τα διαστήματα ανάμεσά τους διέ- 
γραφαν σχήματα που μου έλεγαν «φόβος», φοβόνταν μία άγνωστη 
σκοτεινή μορφή που περνούσε - ναι, λογικά... 

από τον έναν αντίστροφο κόσμο στον άλλο περνούσα, σε κάποια 
στιγμή νομίζω πως ένας φρουρός ήταν έτοιμος να μου φωνάξει κάτι, 
αλλά μετά πρέπει να χάθηκα από τα μάτια του. η Πολεμική Καρδιά 
μού λέει ότι διαισθάνεται έναν άλλο θεό κοντά, ποιον; τη ρωτάω, & 
από ό,τι καταλαβαίνω πρέπει να είναι ο θεός που έχει φυλακισμένο 
ο μάγος των Ξεσηκωμένων, είμαι μέσα στον καταυλισμό τους, ή κά- 
που κοντά; έχω χάσει τον προσανατολισμό μου καθώς βαδίζω στους 
αντίστροφους κόσμους, «διαβάζοντας». 

ακούω τον ουρανό να μουγκρίζει & αρχίζει να βρέχει, το μετανιώνω 
που δεν είχα βάλει τις μπότες μου - παντού λάσπες τώρα... παρατηρώ 
νοερά διαστήματα ακόμα & ανάμεσα στις αστραπές & στις σκιές που 
προκαλούνται από τις αστραπές! φευγαλέοι κόσμοι! ζουν για μερι- 
κές στιγμές & πεθαίνουν! 

διαβάζω... ΠΡΟΔΟΣΙΑ... & με ανησυχεί, τι συμβαίνει; κινούμαι μέσα 
στις σήραγγες που σχηματίζουν οι κόσμοι που είναι ανάμεσα, στρί- 
βω στις γωνίες, εξερευνώ τους μυστηριώδεις χώρους... ακόμα διαβά- 
ζω. ΠΡΟΔΟΣΙΑ, ακολουθώ τα νοήματα, τις φράσεις... σε ποιων τον 

καταυλισμό βρίσκομαι τώρα; κάτι άγριες φάτσες με παρακολου- 
θούν τα μάτια τους γυαλίζουν μες στην καταιγίδα. 

ΠΡΟΔΟΣΙΑ! 

έτσι νομίζω πως διαβάζω. 

ακολουθώ το μονοπάτι, προσπαθώ να κρατήσω στη μνήμη μου τα 
καινούργια «γράμματα» που παρουσιάζονται, να διευρύνω τη γνώ- 
ση μου. 

-εσύ εκεί! μου φωνάζει κάποιος, -έλα δω εσύ εκεί! 

η φάτσα του είναι άγρια, δε μ’αρέσει καθόλου, τρέχω & φεύγω, α- 
κούω φωνές πίσω μου. 

η Πολεμική Καρδιά της Συναγωγής των Θηρίων με προειδοποιεί: 
ένας θεός έρχεται! συνεχίζω να τρέχω & φτάνω σ’ένα μέρος που μου 
δίνει διαφορετική αίσθηση, είναι καταυλισμός άλλων μισθοφόρων 
σίγουρα. 

ο άλλος θεός έρχεται & είναι εχθρικός! σταματώ απότομα καθώς α- 
κούω φτεροκοπήματα ολόγυρά μου & συρίγματα όπως αυτά που 
βγαίνουν από το στόμα φιδιού, αισθάνομαι δυνατό αέρα να με πα- 
ρακωλύει & μακριά πράγματα να τυλίγονται γύρω απ’τα πόδια μου. 
όποιος & αν είναι αυτός ο θεός - σ’όποιον Δεσμοφύλακα & αν ανή- 
κει - δεν είναι τόσο ισχυρός στον πόλεμο όσο ο δικός μου, δε νομίζω 
ότι μπορεί να με σκοτώσει παρά μόνο αν τον αφήσω να με πνίξει. 

αμολάω την Πολεμική Καρδιά εναντίον του, & ακούω τους βρυχηθ- 
μούς & τα γρυλίσματά της ν’αντηχούν το σύριγμα γίνεται αμυντικό, 
τρομαγμένο - τα πόδια μου ελευθερώνονται, αλλά η Καρδιά της Συ- 
ναγωγής δεν έχει συναντήσει εύκολο αντίπαλο: παρότι δεν είναι τό- 
σο πολεμικός όσο εκείνη, της αντιστέκεται με μεγάλη δύναμη, μεγά- 
λη σταθερότητα - ακούω φτερούγες να χτυπάνε μες στη βροχή· τα 
νύχια & τα δόντια της Καρδιάς μοιάζουν ανίκανα να υποτάξουν έναν 
τέτοιο αντίπαλο. 

συνειδητοποιώ ότι άνθρωποι έχουν μαζευτεί γύρω μου. 

-μείνε ακίνητη, μάγισσα! μου φωνάζει μια γυναίκα, & βλέπω ένα 
σπαθί να γυαλίζει μες στην καταιγίδα. 

τρέχω, περνώντας ανάμεσα από σκηνές, & η Πολεμική Καρδιά, φυ- 
σικά, με ακολουθεί, αλλά & ο άλλος θεός έρχεται, καταδιώκοντάς 
μας, ο τρισκατάρατος! 

-εκεί είναι! ακούω να κραυγάζουν, -εκεί είναι! 

κάτι με χτυπά στα πόδια, επώδυνα, & πέφτω μπρούμυτα στη μου- 
λιασμένη γη. η Πολεμική Καρδιά γρυλίζει, κάποιος ουρλιάζει γιατί 
μάλλον χτυπήθηκε από τα νύχια της· αλλά & ο άλλος θεός συρίζει & 
φτεροκοπά, περιορίζει την Πολεμική Καρδιά. 

ένας πυροβολισμός, & η σφαίρα δεν έπεσε μακριά μου. 

-μάζεψε το δαίμονά σου, μάγισσα! με απειλεί ένας που κρατά πι- 
στόλι. -μάζειμέ τον γιατί θα σε σκοτώσω όποια & αν είσαι! 

σηκώθηκα στα γόνατα, τότε, κοιτάζοντάς τους να έχουν μαζευτεί 
γύρω μου σαν τσακάλια, -κάποιος έχει αμολήσει τον δικό του δαί- 
μονα εναντίον μου! τους φωνάζω. 

-εγώ, λέει ένας άντρας πλησιάζοντας, & τον βλέπω: είναι μέτριου 
αναστήματος & βαστά ένα ξιφίδιο που σίγουρα δεν είναι για πόλεμο: 
η λεπίδα του είναι από κρύσταλλο γεμάτο χαράγματα! αυτή είναι η 
φυλακή του δαίμονά του. -είσαι η Φαίδρα’λι, έτσι δεν είναι; η μά- 
γισσα των Ζωντανών-Νεκρών. και δεν είσαι ούτε καν Φεηνάρκια! 

-δεν γεννήθηκα στη Φεηνάρκια, του λέω, -αλλά είμαι του τάγματος 
των Δεσμοφυλάκων. & σηκώνομαι όρθια, -πάρε τον δαίμονά σου 
από γύρω μου προτού τον εξαφανίσω! 

ο μάγος γελά, -δεν είσαι σε θέση να με απειλείς, Νεκρή μάγισσα! 
Γύρω του είναι μαζεμένοι ψηλοί, γεροδεμένοι άντρες & γυναίκες· 
κρατάνε πυροβόλα & κοντάρια. 

μια άλλη γυναίκα τότε πλησιάζει, & θυμάμαι πού την έχω ξαναδεί. 
ήταν μαζί με τον Ηγεμόνα, το πρωί· δίπλα στον Εύβουλο & το Μεγά- 
λο Κτήνος: μια από τους αρχηγούς των Ξεσηκωμένων. 

-τι συμβαίνει εδώ; ρωτά, -είναι κατάσκοπος; 

-μάλλον, λέει ένας, -οι Νεκροί τη στείλανε. 

-δεν είμαι κατάσκοπος! τους φωνάζω, -τι να κατασκοπεύσω από 
εσάς; (Αν & θυμάμαι αυτό που «διάβασα»... ΠΡΟΔΟΣΙΑ...) 

-πιάστε την & τελειώνετε! φώναξε ένας αρχηγός των Κτηνών (νομί- 
ζω). -δέστε την & κλείστε της το στόμα να μη μπορεί να κάνει μα- 
γεία! κουνηθείτε! 

& χίμησαν, & έτσι έγινε χαλασμός εκείνη τη νύχτα, & δεν έκανα κα- 
μία σημαντική πρόοδο στις έρευνές μου. & έβαλα σε μπελάδες τους 
Ζωντανούς-Νεκρούς, αν & δεν ήταν, φυσικά, αυτή η πρόθεσή μου. ο 
αρχηγός ήταν ΠΟΛΥ θυμωμένος. 

δεν είπα σε κανέναν για την ΠΡΟΔΟΣΙΑ γιατί δεν ήξερα αν θα με 
πίστευαν, ούτε εγώ δεν ήμουν σίγουρη εξάλλου για τι είδους προδο- 
σία είχα «διαβάσει», μπορεί απλά να συνέβαινε κάτι ανάμεσα στους 
μισθοφόρους κάποιου καταυλισμού, δεν μπορώ ακόμα να είμαι βέ- 
βαιη γι’αυτά που «διαβάζω», ίσως ποτέ να μην είμαι, υπάρχει ίσως 
κάποιο «κλειδί» αλλά δεν το έχω βρει. 

τουλάχιστον ίσως καταφέρω να φτιάξω μια γλώσσα από τα «γράμ- 
ματα» που διακρίνω... 

αν δεν έμπλεκα τόσο άσχημα κάθε φορά που έβγαινα να ερευνήσω, 
τα πράγματα θα ήταν πολύ καλύτερα!! θα έβρισκα μια λύση! πολλές 
λύσεις, ίσως! 

Κεφάλαιο Δέκατο-Έβδομο 

Μια Νύχτα Όλο Βροντές και Αστραπές 


Η Έρικα περίμενε να νυχτώσει· κι εν τω μεταξύ, κρυφάκουγε μέσα 
από τον πομπό της, αλλά ο Άσλατμιρ δεν είχε καμία άλλη ενδιαφέ- 
ρουσα επικοινωνία - όχι μέσα στα δωμάτιά του, τουλάχιστον. Και 
ούτε η Ανρίθα ξαναήρθε εκεί· ή αν ξαναήρθε ήταν τόσο σιωπηλή 
που η Έρικα δεν άκουσε τίποτα. 

Ησυχία, γενικά. Μονάχα κάτι ομιλίες αντήχησαν έξω από την α- 
ποθήκη, και αργότερα κάποιος μπήκε για ν’αφήσει μερικά πράγμα- 
τα και να φύγει. 

Σκοτείνιασε - το φως που ερχόταν από τα ψηλά παράθυρα της α- 
ποθήκης λιγόστεψε, και τελικά σκοτάδι πλάκωσε το οποίο έσπαγε 
μόνο από τις αχτίνες των φεγγαριών. Η Έρικα άκουσε ποντίκια να 
περιφέρονται ανάμεσα στα κιβώτια και στα βαρέλια. Αναρωτήθηκε 
αν αυτή ήταν μια καλή στιγμή να αλειφτεί ξανά με το λάδι δεντρό- 
κρυφου, για να ανανεώσει την οσφραντική κάλυψή της· αλλά σκέ- 
φτηκε ότι είχε κι άλλο χρόνο, πολλές ώρες ακόμα, μέχρι να έχει πε- 
ράσει μία ημέρα. 

Κοίταξε το ρολόι στον καρπό της, ενεργοποιώντας το μικρό φωτά- 
κι του, και είδε ότι ήταν δέκα η ώρα. Ο Άσλατμιρ πρέπει να βρισκό- 
ταν στον Βουτηχτή - την κακόφημη ταβέρνα κοντά στον Αβυσσαίο 
- και οι κατάσκοποί της πρέπει να τον παρακολουθούσαν. 

Η Έρικα είχε άλλη δουλειά τώρα. Βγήκε από την αποθήκη και, κι- 
νούμενη μέσα στα σκοτάδια του κήπου, έφτασε στην πτέρυγα των 
υπηρετών. Προχωρώντας κοντά στον τοίχο, κοίταζε από τις γωνιές 
των παραθύρων, για να δει ποιοι ήταν μέσα στα δωμάτια. Ορισμένα 
ήταν εγκαταλειμμένα - κάποια άλλα είχαν έναν ή δύο ενοίκους. Δεν 
ήταν όλοι οι υπηρέτες των Λιθόαιμων δούλοι που έπρεπε υποχρεω- 
τικά να μένουν εδώ: υπήρχαν και άνθρωποι που έρχονταν, έκαναν 
τη δουλειά τους, πληρώνονταν, και έφευγαν ή, αν οι ίδιοι ήθελαν, 
έμεναν σε κάποιο δωμάτιο. 

Η Έρικα έστριψε μια γωνία των τοίχων- 

-και βρέθηκε αντίκρυ σ’ένα από τα μεγάλα σκυλιά της οικίας. Την 
ατένιζε με επιφύλαξη και ετοιμότητα συγχρόνως. Η οσμή της, α- 
ναμφίβολα, το είχε μπερδέψει. Πρέπει να του έλεγε να απομακρυν- 
θεί, ότι τίποτα δεν υπήρχε εκεί· αλλά τα μάτια του, σίγουρα, του έ- 
λεγαν κάτι τελείως διαφορετικό. 

Η Έρικα, λυγίζοντας τα γόνατά της, έβγαλε λίγη συμπυκνωμένη 
τροφή από τον μικρό σάκο στη ζώνη της και την έτεινε προς το σκυ- 
λί, προσπαθώντας να διώξει τον φόβο από μέσα της, γιατί ήξερε πο- 
λύ καλά ότι τα θηρία καταλαβαίνουν τον φόβο. «Καλό, σκυλάκι... 
Πεινάς;» ψιθύρισε. 

Ο σκύλος αμέσως έπιασε την οσμή της τροφής που η Έρικα κρα- 
τούσε μπροστά της. Το μακρύ κεφάλι του την πλησίασε, μυρίζοντάς 
την. Την άρπαξε με τα δόντια του και τη μάσησε. Έδειχνε ευχαρι- 
στημένος, αν και μπερδεμένος. Πρέπει να αισθανόταν σαν να έτρω- 
γε από το χέρι φαντάσματος. Η Έρικα τού έδωσε ακόμα ένα κομμά- 
τι, και ο σκύλος το έφαγε κι αυτό. 

«Πολύ καλό, σκυλάκι,» του είπε χαϊδεύοντας το κεφάλι του. «Πή- 
γαινε τώρα. Πήγαινε.» Και ορθώθηκε συνεχίζοντας τον δρόμο της 
κοντά στον τοίχο της πτέρυγας των υπηρετών, ενώ είχε και το νου 
της στον σκύλο, φυσικά, κοιτάζοντάς τον με τις άκριες των ματιών 

της· 

Το μεγάλο ζώο, όμως, δεν έμοιαζε θορυβημένο - γύρισε και έφυγε 
σαν τίποτα να μην είχε συμβεί. 

Το λάδι του Σιωπηλού Σάλαθρελτην είχε σώσει. Αναμφίβολα, αυτά 
τα σκυλιά ήταν όλα εκπαιδευμένα να επιτίθενται μόλις μυρίσουν αν- 
θρώπους που δεν ήξεραν κι αν όχι να επιτίθενται, τουλάχιστον να 
κάνουν σαματά, γαβγίζοντας και ειδοποιώντας τους πάντες. 

Η Έρικα κοίταζε πάλι μέσα στα παράθυρα των δωματίων και, μετά 
από το τρίτο κατά σειρά, είδε εκείνη που αναζητούσε. Η Ανρίθα- 
Νοθ καθόταν στο κρεβάτι της με μια λάμπα λαδιού από κοντά, και 
είχε στα χέρια μια συσκευή, έναν ραδιοφωνικό δέκτη, ακούγοντας. 
Υπήρχαν δύο ραδιοφωνικοί σταθμοί στη Νασόλκαθ, ο Πτεροδάκτυ- 
λος και η Νέα Εποχή, και συνήθως εξέπεμπαν μουσική, θεατρικά, 
περιπετειώδεις αφηγήσεις, αναφορές από κυνήγια, σχολιασμούς 
κάθε είδους, και κάποια πολύ σημαντικά νέα. Κυρίως, όσοι τούς πα- 
ρακολουθούσαν το έκαναν για να σκοτώνουν την ώρα τους - δεν εί- 
χαν και τόσο μεγάλη ενημερωτική σημασία, όπως, για παράδειγμα, 
στην πατρίδα της Έρικας, τη Σεργήλη. Η Έρικα αναρωτήθηκε αν η 

Ανρίθα ακούγοντας ραδιόφωνο νοσταλγούσε τη Ρελκάμνια... Δε 
μοιάζει , πάντως , και πολύ χαρούμενη . 

Η Έρικα έφυγε έξω απ’το παράθυρό της, κρατώντας στη μνήμη 
της πού ακριβώς ήταν το δωμάτιο. Σύντομα θα την έπαιρνε από ε- 
δώ... 

Για την ώρα, όμως, επέστρεψε στην αποθήκη και στην κρυψώνα 
της, και περίμενε οι κατάσκοποί της να επικοινωνήσουν μαζί της. 
Μετά από καμία ώρα, ο πομπός της δονήθηκε, και η Έρικα τον ε- 
νεργοποίησε. 

«Ναι,» είπε ψιθυριστά. 

«Τον παρακολουθήσαμε,» ακούστηκε η φωνή του Ρίβη. « Πήγε 
στον Βουτηχτή, όπως είπες, και κάθισε σ’ ένα τραπέζι μαζί μ’άλλους 
δύο που τον περίμεναν εκεί, και που δεν τους ξέρουμε. Είχε κόσμο 
και μιλούσαν σιγανά · δε μπορούσαμε να τους ακούσουμε. Μετά από 
κανένα μισάωρο, ο Γελαστός έφυγε. Οι όιλλοι έμειναν για λίγο ακό- 
μα-» 

«Τον ακολουθήσατε;» 

«Ο μάγος, με τη μαγεία του.» 

«Πού πήγε;» 

«Περίμενε, θα σου πω. Κατ’αρχήν, οι όιλλοι δύο τύποι. Αφού έμει- 
ναν για λίγο ακόμα στην ταβέρνα, ο ένας σηκώθηκε κι έφυγε. Τον 
ακολουθήσαμε, φυσικά. Τον είδαμε να παίρνει ένα δίκυκλο και να 
φεύγει από τη Μεγόιλη Πύλη, να πηγαίνει νότια. » 

«Και συνεχίσατε να τον ακολουθείτε έξω απ’την πόλη;» 

«Όχι.» 

Η Έρικα αναστέναξε, μην κρύβοντας τη δυσαρέσκειά της. 

«Δεν ξέραμε αν ήθελες να τον ακολουθήσουμε τόσο μακριά, κι ε- 
πιπλ—» 

«Πώς θα μάθουμε αν πηγαίνει στη Σαρντίκα-Νοθ;» ρώτησε, θυ- 
μωμένα, η Έρικα. Ήταν ανάγκη εκείνη να τους λέει συνεχώς τι να 
κάνουν; Δε σκέφτονταν; Έχω μπλέξει με ηλίθιους; 

«Θα ήταν πολύ επικίνδυνο να τον ακολουθήσουμε νότια, Έρικα. 
Αν όντως είναι άνθρωπος της Γαλανής Δράκαινας, καταλαβαίνεις τι 
μπορεί να γινόταν...» 

Ναι, σκέφτηκε η Έρικα, αλλά αυτή είναι η ΔΟΥΛΕΙΑ μας! Και πρέπει 
να είμαστε καλοί στη δουλειά μας, αλλιώς τι κάνουμε; 

«Ο Γελαστός πήγε στον Τριτογέννητο, αν (/ενδιαφέρει, κι ακόμα 
εκεί πρέπει να είναι . » 

Ο Τρίτογέννητος ήταν ένα από τα καλά εστιατόρια της Νασόλκαθ. 
Κι επίσης, ήταν το μέρος από το οποίο ο Γελαστός Άρχοντας έστελνε 
μηνύματα στην Έρικα όταν είχαν συναναστροφές ή όταν απλά ήθε- 
λε να τη συναντήσει για να της μιλήσει. Τα έδινε σε μια παλιά σερβι- 
τόρα εκεί, κι εκείνη τα μετέφερε σ’έναν θηριοδαμαστή ο οποίος ήταν 
κατάσκοπος της Έρικας επειδή τον είχε βοηθήσει. 

Η Έρικα αναρωτήθηκε αν ο Άσλατμιρ ήθελε πάλι να επικοινωνή- 
σει μαζί της και γι’ αυτό είχε πάει στον Τριτογέννητο. Ήταν πιθανό. 
Πολύ πιθανό. Θα τον ενδιέφερε να μάθει τις υποψίες της, τουλάχι- 
στον, για ό,τι συνέβη στον Καντάρφιλ, να δει τι ήξερε. 

«Μάλιστα,» είπε η Έρικα στον Ρίβη. «Συνεχίστε να τον παρακο- 
λουθείτε. Θέλω να μάθω όλα τα μέρη όπου θα πάει απόψε.» 

Μετά έκλεισε τον πομπό της και αναρωτήθηκε μήπως τώρα έπρε- 
πε να απαγάγει την Ανρίθα. Δεν ήξερε αν θα είχε άλλη ευκαιρία, κι 
αυτή η γυναίκα τής είχε κινήσει το ενδιαφέρον. Δεν ήταν μια συνη- 
θισμένη δούλα. 

Προτού φύγει από την αποθήκη αποφάσισε να αλειφτεί με το λάδι 
δεντρόκρυφου, για καλό και για κακό. Υποχρεωτικά, άναψε τον φα- 
κό της, τον τοποθέτησε πάνω σ’ένα βαρέλι, και γδύθηκε. Καταλά- 
βαινε πως αν τώρα κάποια κακοτυχία συνέβαινε - αν κάποιος έ- 
μπαινε ξαφνικά στην αποθήκη - ίσως να κατέληγε πολύ στριμωγμέ- 
νη. Δε μπορούσε να φύγει χωρίς τα ρούχα της. Με γρήγορες κινή- 
σεις έβαλε λάδι στη χούφτα της κι αλείφτηκε από την κορυφή ώς τις 
πατούσες, νιώθοντας τον σφυγμό της λιγάκι πιο έντονο και τον πα- 
ραμικρό ήχο πιο ανησυχητικό απ’ό,τι ήταν. Τα ποντίκια που περιφέ- 
ρονταν μες στη σκοτεινή αποθήκη είχαν μεταμορφωθεί σε τρομα- 
χτικά τέρατα. 

Τελειώνοντας με την επάλειψη, η Έρικα ντύθηκε και ο κόσμος ε- 
πανήλθε στη φυσιολογική του κατάσταση. Βγήκε από την αποθήκη 
και πήγε στην πτέρυγα των υπηρετών, που δεν ήταν μακριά. Φο- 
ρούσε την κλειστή κουκούλα στο κεφάλι της, και το σκοτάδι την ε- 
ξυπηρετούσε πολύ στις κινήσεις της. Σκύλους δεν συνάντησε αυτή 
τη φορά. Μονάχα κάτι ομιλίες άκουσε από απόσταση, από μια άλλη 
μεριά του κήπου, ευτυχώς όχι κοντά. 

Κοίταξε από την άκρη του παραθύρου του δωματίου της Ανρίθα- 
Νοθ- 

-και δεν την είδε μέσα! 

Καταράστηκε σιωπηλά. 

Πού είχε πάει η δούλα; Ήταν, μήπως, στα δωμάτια του Άσλατμιρ; 
Η Έρικα εστίασε τον πομπό της στη συχνότητα του κοριού και τον 
έφερε στ’αφτί της. Δεν άκουσε τίποτα που να υποδηλώνει την πα- 
ρουσία ανθρώπου: ούτε βήματα, ούτε βήχα, ούτε το γύρισμα σελί- 
δων κάποιου βιβλίου. Βέβαια, μπορεί η Ανρίθα να ήταν απλά ξα- 
πλωμένη στο κρεβάτι και να κοιμόταν, ή να περίμενε τον Άσλατμιρ 
να γυρίσει. 

Η Έρικα, όμως, ήλπιζε πως δεν συνέβαινε αυτό. Δε νόμιζε ότι η 
Ανρίθα τον συμπαθούσε, ώστε να πάει στα δωμάτιά του όσο εκείνος 
έλειπε, χωρίς να την έχει καλέσει. Ήταν δυνατόν να αρέσει σε μια 
αριστοκράτισσα της Ρελκάμνια να είναι δούλα; Ό,τι κι αν έκανε μαζί 
του ήταν αναμφίβολα προσποιητό, για να επιβιώσει όσο καλύτερα 
μπορούσε. 

Η Έρικα, επομένως, περίμενε έξω από το παράθυρο, ενώ συγχρό- 
νως είχε το νου της μήπως κάποιος ερχόταν από πίσω της. Κανένας 
δεν ήρθε, αν και κάποιοι ακούστηκαν να περνάνε από απόσταση. 
Δεν μπορούσε να δει τις μορφές τους· τα δέντρα του κήπου τούς κά- 
λυπταν. 

Η Ανρίθα, μετά από κανένα δεκάλεπτο, επέστρεψε στο δωμάτιο, 
και είχε στα χέρια της ένα μπουκάλι μπίρα κι ένα πιάτο με δύο 
φρούτα. Κάθισε πάλι στο κρεβάτι της, κι έκανε να πιάσει το ραδιό- 
φωνο από το κομοδίνο- 

Είδε την Έρικα, που είχε μόλις μπει από το παράθυρο και τη ση- 
μάδευε με το πιστόλι της. 

Κοκάλωσε, με το στόμα μισάνοιχτο. 

Η Έρικα έβαλε το δάχτυλό της μπροστά στα χείλη της που μετά 
βίας διακρίνονταν μέσα από το άνοιγμα της μαύρης κουκούλας της. 
«Ησυχία,» είπε. 

Η Ανρίθα κατένευσε αμέσως. 

«Σ’αρέσει που είσαι εδώ;» τη ρώτησε η Έρικα, μιλώντας σιγανά. 

Η Ανρίθα έμοιαζε νάχει καταπιεί τη γλώσσα της. 

«Σ’αρέσει που είσαι δούλα των Λιθόαιμων; Του Άσλατμιρ;» επέ- 
μεινε η Έρικα. 

Η Ανρίθα κούνησε το κεφάλι αρνητικά, και υπήρχε φόβος στα μά- 
τια της. 

Νομίζει ότι μ’έστειλαν για να τη δοκιμάσω; «Οπότε, δε θα σε πει- 
ράξει πολύ που θα σε πάρω από δω, έτσι;» Αλλά δεν της έδωσε χρό- 

νο να απαντήσει. Έτεινε ένα πανί προς το μέρος της. «Βάλ’ το στο 
στόμα σου.» Κι όταν η Ανρίθα δίστασε: «Τώρα!» συνεχίζοντας να τη 
ση μαδεύει με το πιστόλι. 

Η Ανρίθα πήρε το πανί και το έβαλε στο στόμα της. 

«Ολόκληρο,» της είπε η Έρικα. «Πίεσέ το μέσα, σα να θες να το 
καταπιείς.» 

Εκείνη υπάκουσε. 

Η Έρικα θηκάρωσε το πιστόλι της, έπιασε τους καρπούς της Ανρί- 
θα, και τους έδεσε μαζί. Έκοψε το περιττό σχοινί και την τράβηξε 
για να τη σηκώσει όρθια. «Θα έρθεις μαζί μου,» της είπε. «Ό,τι σου 
λέω θα το κάνεις. Εντάξει;» 

Η Ανρίθα κατένευσε, βγάζοντας ένα αδύναμο μούγκρισμα. 

«Και μη φωνάζεις.» Η Έρικα την τράβηξε έξω απ’το παράθυρο, 
στον σκοτεινό κήπο. 

Μάλιστα, σκέφτηκε. Τώρα είναι το πιο δύσκολο... Έπρεπε να 
βγουν, κι όλο το μέρος ήταν περιτειχισμένο από πέτρινο τείχος που 
στην κορυφή είχε επικίνδυνα, αιχμηρά κάγκελα. Η Έρικα είχε την 
υποψία πως η Ανρίθα-Νοθ θα κάρφωνε τα καμπυλωτά πισινά της 
εκεί πάνω, αν την ωθούσε να σκαρφαλώσει. Και δεν μπορώ να τη 
σηκώσω στον ώμο και συγχρόνως να σκαρφαλώσω το τείχος. Τότε 
εγώ θα καρφώσω τα πισινά μου στα κάγκελα. 

Τραβώντας την αιχμάλωτή της από τα δεμένα χέρια της, την οδή- 
γησε μέσα στον κήπο, από τα πιο πυκνά σκοτάδια που έβρισκε, ελπί- 
ζοντας πως οι σκύλοι δεν θα θορυβούνταν από την οσμή της Ανρίθα. 
Εξάλλου, την ήξεραν τη θεωρούσαν μέρος του σπιτικού των αφε- 
ντάδων τους. 

Όταν βρίσκονταν κοντά στο τείχος, η Έρικα ώθησε την Ανρίθα 
προς ένα ψηλό δέντρο. «Ανέβα,» της είπε και της έκοψε τα δεσμά 
μ’ένα ξιφίδιο. «Σκαρφάλωσε. Θα σε βοηθήσω.» Την είδε να διστάζει, 
να φοβάται. «Κουνήσου!» Την κέντρισε στα πλευρά με την αιχμή 
του ξιφιδίου. 

Η Ανρίθα άρχισε ν’ ανεβαίνει, και η Έρικα, θηκαρώνοντας το ξιφί- 
διο, τη βοήθησε σπρώχνοντάς την από κάτω. Μετά, σκαρφάλωσε κι 
εκείνη. «Εντάξει, καλά είσαι!» της είπε όταν την είδε να έχει ξεπε- 
ράσει το ύψος του τείχους. Η Ανρίθα έτρεμε καθώς αγκάλιαζε τον 
χοντρό κορμό του δέντρου. Η Έρικα ανέβηκε πλάι της. 

Χάιδεψε τον μαγικό της μανδύα με το ένα χέρι. Θα μας κρατήσεις 
καί τις δύο, δεν θα μας κρατήσεις; Αν όχι, ποτέ δεν θα με ξαναγκα- 
λιάσεις... 

«Κρατήσου επάνω μου,» είπε στην αιχμάλωτη της. «Καλά. Θα πη- 
δήσουμε.» 

Τα μάτια της Ανρίθα γούρλωσαν ενώ το πανί ήταν ακόμα στο στό- 
μα της. 

«Βάλε το ένα σου χέρι γύρω από τη μέση μου και το άλλο στους 
ώμους μου. Κάτω από τον μανδύα μου και τα δύο,» της είπε η Έρι- 
κα. «Και κρατήσου γερά. Μη φοβάσαι· έχω τρόπο να μας προσγειώ- 
σω. Έχω έναν δαίμονα μαζί μου.» 

Αυτό φάνηκε να καθησυχάζει κάπως την Ανρίθα· ήξερε ότι οι δαί- 
μονες της Φεηνάρκια ήταν ικανοί για πολλά. Πιάστηκε πάνω στην 
Έρικα ακριβώς όπως εκείνη τής είχε ζητήσει, με τα χέρια κάτω από 
τον μαγικό μανδύα της. Πιάστηκε γερά. 

Ωραία, σκέφτηκε η Έρικα. «Μόλις σου πω £ τώρα’, πηδάμε συγχρο- 
νισμένα.» 

Η Ανρίθα κατένευσε. 

«Τώρα!» είπε η Έρικα, και πήδησε. Κι αισθάνθηκε και την Ανρίθα 
να πηδά καθώς κρατιόταν επάνω της, αισθάνθηκε τα πόδια της να 
δίνουν επιπλέον ώθηση. 

Πέρασαν πάνω από το επικίνδυνο τείχος. 

Ο μαγικός μανδύας άνοιξε γύρω τους σαν φτερούγες, σαν αλεξί- 
πτωτο, και- 

Η πτώση ήταν πιο γρήγορη από άλλες φορές - ο δαίμονας δεν 
μπορούσε να τις σηκώσει το ίδιο καλά και τις δύο - αλλά δεν τσακί- 
στηκαν κιόλας. Έπεσαν στη γη και κυλίστηκαν στο πλακόστρωτο. 

Η Έρικα ανασηκώθηκε πρώτη. «Είσαι καλά;» ρώτησε τραβώντας 
το πανί από το στόμα της Ανρίθα. 

«...Ναι,» αποκρίθηκε εκείνη, πνιχτά. 

«Πάμε.» Η Έρικα την τράβηξε όρθια, κι έφυγαν μέσα στους νυ- 
χτερινούς δρόμους της Νασόλκαθ καθώς άρχιζε να βρέχει. 

Ο Ζαώρδιλ ξύπνησε ακούγοντας σαματά. Ένα είδος σαματά που 
γνώριζε πολύ καλά. Μάχη. Σύγκρουση. Άνθρωποι που έχουν αγριέ- 
ψει κι έχουν πάρει τα όπλα. 

Πετάχτηκε έξω από τη σκηνή του με το τουφέκι του στο χέρι, ξυ- 
πόλυτος, μισοντυμένος. Έβρεχε, ο ουρανός βροντούσε και άστρα- 

φτε, αλλά από τα βόρεια του μισθοφορικού στρατοπέδου ήταν κα- 
ταφανές ότι γινόταν φασαρία. Φιγούρες φαινόταν να τρέχουν ανά- 
μεσα στις σκηνές· δυνατές φωνές αντηχούσαν, καθώς και κάποια 
ουρλιαχτά - μερικοί πυροβολισμοί, επίση ς - ελάχιστοι. 

«Τι συμβαίνει;» φώναξε ο Ζαώρδιλ. «Τι συμβαίνει;» 

«Δεν ξέρουμε, αρχηγέ,» είπε η Νιρκέκα πλησιάζοντάς τον. Ήταν 
πρόχειρα ντυμένη, ξυπόλυτη κι εκείνη, και είχε το τουφέκι της με 
την ξιφολόγχη στα χέρια. «Κάποια φασαρία.» 

Ευτυχώς δεν έχει να κάνει μ’εμάς, σκέφτηκε ο Ζαώρδιλ. 

Αλλά σύντομα ανακάλυψε ότι δεν είχε δίκιο. Δεν είχε καθόλου δί- 
κιο. 

Πρώτα, άκουσε τον Φέκταρελ να φωνάζει το όνομα της Φαίδρας, 
και πήγε κοντά στον Αρχιανιχνευτή. «Χάθηκε η μάγισσα;» τον ρώ- 
τησε. 

«Δεν ξέρω. Ήταν στη σκηνή μαζί μου, πριν. Τώρα, δεν τη βρίσκω 
πουθενά.» Κοίταζε ολόγυρα, προσπαθώντας να διακρίνει την πράσι- 
νη χαίτη της και μη βλέποντάς τη μες στον καταυλισμό των Ζωντα- 
νών-Νεκρών. 

Μετά, ο Έλφοντελήρθε μέσα απ’τη βροχή, φωνάζοντας: «Αρχηγέ! 
Αρχηγέ! Έλα! Έχουν τη μάγισσα! Έχουν πιάσει τη μάγισσα!» 

«Τι;» έκανε ο Ζαώρδιλ. «Ποιοι;» 

«Τα Οπλισμένα Κτήνη και οι Ξεσηκωμένοι. Λένε πως τους κατα- 
σκόπευε. Σου ζητάνε τον λόγο.» 

«Και θα τον έχουν,» γρύλισε ο Ζαώρδιλ ο Σκοτωμένος, και βάδισε 
προς τα βόρεια, ακολουθούμενος από τον Έλφοντελ, τον Φέκταρελ, 
τη Νιρκέκα, και μερικούς άλλους από τους μισθοφόρους του. Πέρα- 
σε τα όρια του καταυλισμού τους και βρέθηκε σ’ έναν άλλο καταυλι- 
σμό μισθοφόρων, όπου όλοι στρέφονταν και κοιτούσαν εκείνον και 
τους συντρόφους του. Τα βλέμματά τους δεν ήταν φιλικά - ήταν θυ- 
μωμένα που οι Ζωντανοί-Νεκροί είχαν μπει έτσι στην περιοχή τους 
- αλλά κανένας δεν τόλμησε να σταθεί στο δρόμο τους ή να τους ζη- 
τήσει να πάνε από αλλού. Τους άφησαν να περάσουν, γιατί μάλλον, 
έχοντας ακούσει για τη φασαρία με τη μάγισσα, περίμεναν εξαρχής 
ότι θα έρχονταν από εδώ. 

Ο Ζαώρδιλ και οι δικοί του δεν άργησαν να βρεθούν μέσα στον κα- 
ταυλισμό των Ξεσηκωμένων, κι εκεί είδαν ότι ήταν συγκεντρωμένοι 
ένα σωρό μισθοφόροι, από διάφορες συντροφιές. Όλοι τους κρα- 
τούσαν όπλα και έμοιαζαν έτοιμοι να τα χρησιμοποιήσουν. 



234 I Κώστας Βουλαζέρης 


«Η μάγισσά σου,» είπε η Ραβάσλι στον Ζαώρδιλ, ξεπροβάλλοντας 
ξαφνικά ανάμεσα από τους άλλους πολεμιστές. «Γιατί την έστειλες 
εδώ;» Τα μενεξεδιά μαλλιά της ήταν μουσκεμένα από τη βροχή· 
κολλούσαν πάνω στις πλευρές του προσώπου της και στο μέτωπό 
της. Κρατούσε μια καραμπίνα, κατεβασμένη. 

«Δεν την έστειλα πουθενά,» αποκρίθηκε ο Σκοτωμένος. «Πού την 
έχετε;» 

«Θα μετανιώσεις γι’αυτό που έκανες, σε προειδοποιώ!» Η γιγα- 
ντόσωμη μορφή του Μάρβωντ, του Μεγάλου Κτήνους, παρουσιά- 
στηκε ανάμεσα από δύο σκηνές, ξεχωρίζοντας εύκολα μέσα από τη 
θολούρα της βροχής. 

«Ρώτησα πού την έχετε!» 

Ένα δυνατό αστροπελέκι έπεσε κάπου μακριά από το μισθοφορικό 
στρατόπεδο σαν πύραυλος από μαχητικό αεροπλάνο. 

«Θα την κρεμάσουμε!» γρύλισε ο Μάρβωντ, και γέλασε ξερά. «Α- 
πό τη γλώσσα!» 

«Τότε προσευχήσου στους θεούς σου να σε γλιτώσουν από εμάς,» 
απάντησε ο Ζαώρδιλ. 

Κι αν η Ραβάσλι δεν παρενέβαινε ίσως να είχαν πιαστεί στα χέρια 
οι δυο τους. Ο Σκοτωμένος έβλεπε πως ο Μάρβωντ ήταν έτοιμος να 
του χιμήσει, αλλά δεν αισθανόταν φόβο. Είχε πεθάνει πολλές φορές 
για να φοβάται έναν οποιονδήποτε άνθρωπο, όσο μεγαλόσωμος κι 
αν ήταν. 

Η Ραβάσλι είπε: «Δεν είμαστε εδώ για να σκοτωθούμε αναμεταξύ 
μας! Αλλά η μάγισσά σου μας επιτέθηκε, Ζαώρδιλ.» 

«Χωρίς αιτία;» 

«Τη βρήκαμε να κατασκοπεύει μέσα στους καταυλισμούς μας κι 
έτρεξε να φύγει. » 

«Τι να κατασκοπεύσει εδώ;» 

«Δεν ξέρω.» 

«Πού είναι τώρα;» 

«Έλα,» του είπε η Ραβάσλι, και βάδισε ανάμεσα στις σκηνές, με 
τον Μάρβωντ από κοντά. 

Ο Ζαώρδιλ και οι άλλοι Ζωντανοί-Νεκροί τούς ακολούθησαν, και 
βρέθηκαν σ’ένα μέρος όπου είχε φανερά γίνει μάχη. Αρκετοί άν- 
θρωποι ήταν τραυματισμένοι, και τρεις ήταν πεσμένοι στη γη, τυ- 
λιγμένοι στο αίμα, μάλλον νεκροί· η βροχή τούς έπνιγε αλλά εκείνοι 
δεν κουνιόνταν. Τρεις άλλοι κρατούσαν τη Φαίδρα’λι στα γόνατα, 

ακινητοποιημένη. Ο ένας έσφιγγε τα μαλλιά της μέσα στη γροθιά 
του - ο δεύτερος βαστούσε το χέρι της και είχε τη λεπίδα ενός ξκριδί- 
ου στο λαιμό της· και η τελευταία σημάδευε τη μάγισσα μ’ένα πιστό- 
λι. Οι δύο πρώτοι ήταν από τα Οπλισμένα Κτήνη, η γυναίκα ήταν 
από τους Ξεσηκωμένους. Δεξιά κι αριστερά από τους πολεμιστές 
που κρατούσαν τη Φαίδρα, στεκόταν από ένας μάγος: κι οι δύο 
μουρμούριζαν ξόρκια και φαίνονταν εστιασμένοι στη μαγεία τους. 
Γρυλίσματα και βρυχηθμοί αντηχούσαν από τον αέρα: ήχοι που ο 
Ζαώρδιλ αναγνώριζε. Ο δαίμονας της Φαίδρας· οι μάγοι πρέπει, κά- 
πως, να τον συγκρατούσαν όπως οι μισθοφόροι συγκρατούσαν τη 
μάγισσα. Αλλά, συγχρόνως, ακούγονταν κι άλλοι παράξενοι ήχοι μέ- 
σα στην καταιγίδα: ένα μυστηριώδες φτερούγισμα και συρίγματα 
φιδιού, κι ένα δαιμονικό κροτάλισμα που έκανε τις τρίχες του Σκο- 
τωμένου να ορθώνονται σαν κάτι αποκρουστικό να σερνόταν επάνω 
του. Οι φυλακισμένοι θεοί των άλλων δύο μάγων; 

«Η κατάσκοπός σου πιάστηκε,» του είπε ο Μάρβωντ, το Μεγάλο 
Κτήνος. «Και τώρα, κι εσύ! Νομίζεις πως θα φύγεις από δω χωρίς να 
λογοδοτήσεις, σκυλί της Παντοκράτειρας;» 

«Δε φέραμε εδώ τον Ζαώρδιλ για να τον κρίνουμε!» ακούστηκε 
μια φωνή από δίπλα, και ο Εύβουλος πλησίασε, για να σταθεί ανά- 
μεσα στο Μεγάλο Κτήνος και τη Φαίδρα’λι. «Τον φέραμε για να μας 
εξηγήσει, αν μπορεί, τι συμβαίνει.» 

Ο Ζαώρδιλ κοίταζε τη μάγισσα. Ήταν φανερό πως την είχαν χτυ- 
πήσει, τα καθίκια: το πρόσωπό της ήταν ματωμένο και μελανιασμέ- 
νο. Έστρεψε το βλέμμα του, οργισμένα, στον Εύβουλο. «Τι να σας 
εξηγήσω; Έτσι» - έδειξε απότομα τη Φαίδρα - «φέρεστε σε μια από 
τους ανθρώπους μου!; Τι περιμένετε να σας εξηγήσω;» 

«Τι έκανε μες στους καταυλισμούς μας τέτοια ώρα!» είπε η Ρα- 
βάσλι. «Αυτό θέλουμε να μας πεις.» 

«Δεν ξέρω,» αποκρίθηκε ο Ζαώρδιλ. «Γιατί δεν ρωτήσατε την ίδι- 
α;» 

«Αρνήθηκε ότι μας κατασκόπευε,» μούγκρισε το Μεγάλο Κτήνος. 

«Τότε, ίσως να μην σας κατασκόπευε!» 

«Και τι έκανε εδώ;» βρυχήθηκε ο Μάρβωντ. 

Ο Ζαώρδιλ είπε, κοιτάζοντας τον Εύβουλο: «Ελευθερώστε την, 
πρώτα.» 

Ο Εύβουλος δίστασε προς στιγμή· ύστερα, όμως, είπε δυνατά: «Α- 
φήστε τη μάγισσα.» 

« Όχι!» γκάριξε ο Μάρβωντ, κι όλων τα βλέμματα στράφηκαν επά- 
νω του. «Σκότωσε τρεις!» Έδειξε τους νεκρούς. «Όλοι δικοί μου άν- 
θρωποι! Και τραυμάτισε περισσότερους - και δικούς μου και άλ- 
λων. » 

«Της επιτεθήκατε πρώτοι, πάω στοίχημα,» είπε ο Ζαώρδιλ. 

«Μας κατασκόπευε!» ούρλιαξε το Μεγάλο Κτήνος, και βάδισε 
προς τον Σκοτωμένο με τις γροθιές του σφιγμένες. 

Αμέσως, οι Ζωντανοί-Νεκροί - όλοι εκτός από τον ίδιο τον Ζαώρ- 
διλ - ύψωσαν τα πυροβόλα τους σημαδεύοντας τον Μάρβωντ. «Κά- 
νε άλλο ένα βήμα προς τα δω,» του φώναξε η Νιρκέκα, «και τα Ο- 
πλισμένα Ζώα σου θα μείνουν χωρίς αρχηγό!» 

«Κατεβάστε τα όπλα σας!» αντήχησε, προστακτικά, η φωνή του 
Εύβουλου. Μιλούσε σαν άνθρωπος που είχε μάθει πάραυτα να τον 
υπακούουν. 

«Παίρνουμε διαταγές μόνο από τον Σκοτωμένο, όχι από σένα,» 
του είπε ο Φέκταρελ, χωρίς να γυρίσει να τον κοιτάξει. Σημάδευε 
αυτούς που κρατούσαν τη Φαίδρα, κι ήταν έτοιμος να πατήσει τη 
σκανδάλη με την πρώτη αφορμή. Παρότι δεν ήταν η μοναδική φορά 
που την είχε αντικρίσει χτυπημένη, η τωρινή της κατάσταση τον ε- 
ξόργιζε. 

Ο Ζαώρδιλ είπε στον Εύβουλο: «Αφήστε τη Φαίδρα και δεν υπάρ- 
χει λόγος κανένας να σκοτωθεί. » 

Του αρχηγού των Επιφανών Κρανοφόρων δεν φάνηκε να του αρέ- 
σει τούτος ο συμβιβασμός, αλλά πρόσταξε: «Αφήστε την!» και οι 
μισθοφόροι που κρατούσαν τη Φαίδρα’λι την ελευθέρωσαν. Εκείνη 
σηκώθηκε όρθια, παραπαίοντας. 

Ο Ζαώρδιλ παρατήρησε ότι ήταν ξυπόλυτη όπως κι εκείνος. Τι 
σκατά έγινε; αναρωτήθηκε. Έφυγε κυνηγημένη απ’τον καταυλισμό 
μας; Ή μεθυσμένη; Έκανε νόημα στους συντρόφους του να κατεβά- 
σουν τα όπλα τους, κι εκείνοι, διστακτικά, υπάκουσαν. Μετά: «Φαί- 
δρα,» είπε σταθερά. «Γιατί ήρθες εδώ πέρα;» 

«Βάδιζα...» αποκρίθηκε η μάγισσα με ξερό λαιμό. «Έκανα βόλτα... 
Μετά έπιασε η βροχή. Χάθηκα για λίγο. Και μου επιτέθηκαν. Ακόμα 
κρατάνε την Πολεμική Καρδιά της Συναγωγής των Θηρίων δέσμια!» 
πρόσθεσε οργισμένα, ρίχνοντας μια ματιά στον έναν μάγο και, μετά, 
στον άλλο, δεξιά κι αριστερά της. Αίμα κυλούσε από την άκρη του 
στόματός της. 

«Όπως βλέπεις,» είπε ο Ζαώρδιλ στον Εύβουλο, «δεν κατασκό- 
πευε κανέναν.» 

«Ψέματα λέει!» γρύλισε ο Μάρβωντ. 

«Τι να κατασκοπεύσει από εσάς;» φώναξε ο Ζαώρδιλ. «Υπάρχει 
κάποιος λόγος για να σας κατασκοπεύσει;» 

Για λίγο, σιγή επικράτησε ολόγυρα - μονάχα οι βροντές ακούγο- 
νταν, και η βροχή που χτυπούσε καμβάδες, δέρματα, μέταλλα, και 

γη· 

«Η κατασκοπία,» είπε τελικά η Ραβάσλι, «δεν γίνεται μόνο για συ- 
γκεκριμένους λόγους.» 

«Μπορεί, εξάλλου, νάστε κρυφοί σύμμαχοι της Γαλανής Δράκαι- 
νας!» πρόσθεσε ο Μάρβωντ. 

Ο Ζαώρδιλ γέλασε. «Η Σαρντίκα-Νοθ με θέλει νεκρό. Και πριν από 
όχι και τόσο πολύ καιρό, έσωσα τον Καντάρφιλ της Χόλκεραλ, τον 
έμπορο, από τους ληστές της! Δεν είμαι σύμμαχός της. Αλλά, ακόμα 
κι αν ήμουν, τι να μάθω πού ήδη δεν το ξέρω βρισκόμενος μέσα στο 
στρατόπεδό σας; Λέτε να έστελνα τη μοναδική μάγισσα της ομάδας 
μου να έρθει να μετρήσει πόσοι είστε, μες στη νύχτα;» 

«Μιλάς λογικά,» αποκρίθηκε ο Εύβουλος, «αλλά η παρουσία της 
εδώ εξακολουθεί να είναι ύποπτη.» 

«Απλώς έκανα βόλτα!» είπε η Φαίδρα’λι, «και χάθηκα μες στη 
βροχή.» 

Η Ραβάσλι στράφηκε να την αντικρίσει. «Βόλτα; Έξω απ’τον κα- 
ταυλισμό των συντρόφων σου; Γιατί;» Την ατένιζε σαν να προσπα- 
θούσε να διακρίνει κάποια απάτη στο πρόσωπο ή στα μάτια της, πί- 
σω από τις μελανιές, το αίμα, και τη βροχή. 

«Δε μπορούσα να κοιμηθώ,» αποκρίθηκε η μάγισσα. «Και δεν ήρ- 
θα μόνο στον δικό σας καταυλισμό. Βάδιζα γενικά στο στρατόπεδο- 
» 

«Γιατί έβαλες τον δαίμονά σου να μας σκοτώσει;» τη διέκοψε το 
Μεγάλο Κτήνος. 

Η Φαίδρα’λι τον κοίταξε με έκδηλη απέχθεια. «Οι άνθρωποί σου 
είναι που μου επιτέθηκαν. Πρώτα αυτός ο μάγος» - έδειξε τον μάγο 
στα δεξιά της - «με τον δικό του δαίμονα. Και μετά ένας από τους 
μισθοφόρους σου πρόσταξε να με πιάσουν και να με δέσουν. Απλώς 
αμύνθηκα!» 



238 | Κώστας Βουλαζέρης 


«Αυτό δεν είναι ψέματα,» είπε η Ραβάσλι στον Εύβουλο· «πράγ- 
ματι, ο Βαράσγκιλ πρόσταζε να τη δέσουν. Αλλά μου είπαν ότι την 
έπιασαν να κατασκοπεύει.» 

«Δεν κατασκόπευα κανέναν!» επέμεινε η Φαίδρα. 

«Εγώ δεν την πιστεύω!» δήλωσε ο Μάρβωντ. «Και σκότωσε και 
τρεις ανθρώπους μου!» 

Ο Εύβουλος είπε: «Θα δείξουμε καλή θέληση, επειδή το επεισόδιο 
δεν έχει επαναληφθεί και δεν μπορούμε να είμαστε βέβαιοι ότι-» 

«Δεν έχει επαναληφθεί!;» γρύλισε το Μεγάλο Κτήνος. «Μέσα στην 
πόλη, οι Νεκροί χτύπησαν ξανά τους ανθρώπους μου! » 

«Αυτό είναι άλλη υπόθεση. Δεν ήταν στρατολογημένοι από τον 
Ηγεμόνα τότε. Όμως» - και τώρα, ο Εύβουλος στράφηκε να κοιτά- 
ξει τον Ζαώρδιλ - «χρωστάς στα Οπλισμένα Κτήνη για τη ζημιά που 
προκάλεσες-» 

«Να πληρώσει με αίμα!» φώναξε ο Βαράσγκιλ: ο υπαρχηγός των 
Κτηνών με τη στραβή μύτη, τον οποίο είχε συναντήσει ο Ζαώρδιλ 
και στη στρατολογία. 

Ο Εύβουλος τον ατένισε και οι αστραπές αντανακλάστηκαν στο 
οργισμένο βλέμμα του. «Τελειώσαμε με το αίμα απόψε! Εκτός αν 
θέλετε να δυσαρεστήσετε τον Ηγεμόνα...» Κανένα από τα Οπλισμέ- 
να Κτήνη δεν μίλησε. Και ο Εύβουλος είπε στον Ζαώρδιλ: «Θα τους 
αποζημιώσεις για τους θανάτους, αλλιώς εσύ κι οι δικοί σου θα φύ- 
γετε από το στράτευμα.» 

Ο Σκοτωμένος ήξερε ότι θα ήταν ανόητο να αρνηθεύ θα έδινε στον 
Μάρβωντ την ευκαιρία που ζητούσε για να του επιτεθεί. Και ίσως το 
ίδιο να ίσχυε και για τους Ξεσηκωμένους. Κι εμείς είμαστε αριθμητι- 
κά λιγότερο ι από αυτούς , και μέσα σ’ ένα στρατόπεδο που ελέγχουν... 
«Τι είδους αποζημίωση ζητάς;» 

«Χρηματική, φυσικά. Ένα μέρος της πληρωμής σας θα πηγαίνει 
στα Οπλισμένα Κτήνη.» 

«Ώς πότε;» 

«Ώσπου να συγκεντρωθούν πεντακόσια θηρεύσιμα.» 

Παραπάνω από την αμοιβή δύο ολόκληρων ημερών , για εμάς , σε 
τούτο το στρατόπεδο, σκέφτηκε ο Ζαώρδιλ, ενώ ο Βαράσγκιλ έλεγε: 
«Λίγα βάζεις!» Ο Εύβουλος αγνόησε το Οπλισμένο Κτήνος, περιμέ- 
νοντας την απάντηση του Σκοτωμένου. 

«Εντάξει,» αποκρίθηκε εκείνος. «Να σου δίνω τριάντα την ημέ- 
ρα;» 

«Πενήντα την ημέρα.» 

Ο Ζαώρδιλ δεν μπορούσε να διαφωνήσει. Είχε βαρεθεί, όμως, να 
κάνει πια παζάρια σε τούτη την πόλη... 

«Πού πηγαίνουμε;» ρώτησε η Ανρίθα. «Πού με πηγαίνεις; Γιατί με 
πήρες απτούς Λιθόαιμους;» Τα πόδια τους πλατσούριζαν μέσα στα 
νερά των δρόμων, που μαζεύονταν από τη νυχτερινή βροχή πιο γρή- 
γορα απ’ό,τι μπορούσαν να γλιστρήσουν στα φρεάτια και να πάνε 
κάτω, στους υπονόμους της Νασόλκαθ. 

«Μιλάς, πάντως, καλά την Κοινή Γλώσσα της Φεηνάρκια, για γυ- 
ναίκα από τη Ρελκάμνια,» της είπε η Έρικα. 

Τα μάτια της Ανρίθα-Νοθ γούρλωσαν και τα χείλη της ανοιγόκλει- 
σαν χωρίς να βγει ήχος, καθώς οι δυο τους τώρα διέσχιζαν την Πάνω 
Αγορά, προς τα νότια. 

«Τι;» είπε η Έρικα. «Νόμιζες πως τυχαία αποφάσισα να πάρω ε- 
σένα κι όχι κάποια άλλη δούλα;» 

«Με ξέρεις;» 

«Καταλαβαίνω ότι πρέπει να είσαι συγγενής της Σαρντίκα-Νοθ, 
της λήσταρχου - κι επίσης, έχω πληροφορίες ότι ο Άσλατμιρ 
σ’ αγόρασε από τον Βερνάντελ.» 

«Πώς...;» ψέλλισε η Ανρίθα. «Μ’έψαχνες; Σ’έχουν στείλει από τον 
Οίκο μου;» 

«Όχι. Είσαι τυχερή, βασικά, που έμαθα για σένα.» 

«Είμαι;» Η Ανρίθα την ατένισε με επιφύλαξη. Η Έρικα είχε τώρα 
βγάλει την κλειστή κουκούλα της αλλά φορούσε την κουκούλα του 
μανδύα της, και το πρόσωπό της ήταν μισοκρυμμένο στο σκοτάδι. 

Μειδίασε λιγάκι στραβά. «Εκτός αν προτιμάς να υπηρετείς τον Γε- 
λαστό Άρχοντα. » 

«Τον ποιον;» 

«Δεν ξέρεις ότι λένε τον Άσλατμιρ Τελαστό Άρχοντα’ στον υπόκο- 
σμο της Νασόλκαθ;» 

«Πρώτη φορά το ακούω... Αλλά θα με ψάχνει τώρα. Θα προσπα- 
θήσει να με βρει. Θα με πάρεις από την πόλη;» 

«Όχι-» 

«Τότε θα μας εντοπίσει και τις δύο και θα-» 

«Δε θα μας εντοπίσει-» 

«Μπορεί ακόμα και να προσλάβει μάγους! » 

«Μη φοβάσαι, έχω κι εγώ μάγους στις υπηρεσίες μου. Κι αν φανεί 
απαραίτητο, ναι, θα σε βγάλω από την πόλη. Πρώτα, όμως, πρέπει 
να μιλήσουμε. Είμαι σίγουρη πως ξέρεις πράγματα που θέλω να μά- 
θω.» 

«Ποια είσαι, όμως, ακόμα δεν μου έχεις πει,» παρατήρησε η Ανρί- 
θα-Νοθ. 

«Θα σου πω, σύντομα.» 

Βγήκαν από τη νότια μεριά της Πάνω Αγοράς, πέρασαν από μερι- 
κούς δρόμους, και κατέληξαν πίσω από το Ήχος καί Εικόνα. Ένα 
διαπεραστικό αλύχτημα αντήχησε, και η Ανρίθα-Νοθ συνοφρυώθη- 
κε, θορυβημένη. 

Η Έρικα χαμογέλασε λοξά. «Μην ανησυχείς. Έχει πολλούς θηριο- 
δαμαστές σε τούτη τη γειτονιά, και τα ζώα τους, κάπου-κάπου, κά- 
νουν φασαρία.» Ξεκλείδωσε την πίσω πόρτα του οικήματος και 
μπήκαν, ανέβηκαν τη σκάλα, και βρέθηκαν στο κεντρικό δωμάτιο 
του πρώτου ορόφου, όπου ήταν καθισμένοι ο Ναλτάφιρ’χοκ, ο Ρί- 
βης, και ο Βαλέριος. 

Αμέσως σηκώθηκαν κι οι τρεις, ξαφνιασμένοι. «Σ’εντόπισαν;» ρώ- 
τησε ο Ρίβης, ενώ ο Βαλέριος έλεγε: «Ποια είν’ αυτή;» 

«Κανένας δεν με είδε,» αποκρίθηκε η Έρικα, βγάζοντας τον μαν- 
δύα της και τινάζοντάς τον από τα νερά της βροχής. Είχε την αίσθη- 
ση πως το μαγικό ένδυμα απομακρύνθηκε με δισταγμό από το σώμα 
της. «Κι αυτή είναι η Ανρίθα-Νοθ.» 

Ο Ναλτάφιρ’χοκ συνοφρυώθηκε. «Ανρίθα-Νοθ;» 

«Τυχαία η συνωνυμία με τη Γαλανή Δράκαινα;» ρώτησε ο Ρίβης. 

«Νομίζεις;» είπε η Έρικα χαμογελώντας λοξά. 

Ο Ναλτάφιρ στράφηκε στην Ανρίθα. «Είσαι συγγενής της Γαλανής 
Δράκαινας...» 

«Ναι,» αποκρίθηκε εκείνη. «Μπορώ να καθίσω κάπου;» 

«Κάθισε όπου θέλεις,» της είπε η Έρικα. Και προς τον Βαλέριο: 
«Βάλε της κάτι να πιει, για να ζεσταθεί. Κρασί, Σεργήλιο. Και 
σ’εμένα επίσης.» 

«Ό,τι πεις, αφεντικό,» αποκρίθηκε ο πρώην στρατιώτης της Πα- 
ντοκράτειρας ανασηκώνοντας τους ώμους και πλησιάζοντας την κά- 
βα. 

Η Ανρίθα-Νοθ κάθισε σε μια πολυθρόνα, μουσκεύοντάς την με τα 
μουσκεμένα ρούχα της. Η Έρικα δεν είχε να της δώσει ούτε κάπα 
ούτε μανδύα για να φορέσει, έτσι είχε βραχεί ώς το κόκαλο καθώς 

έρχονταν. Όμως η βροχή κάλυψε τα ίχνη μας ακόμα καλύτερα 
απ’ό,τι η νύχτα θα μπορούσε να τα καλύψει , σκέφτηκε η Έρικα πα- 
ρατηρώντας τώρα τη Ανρίθα. 

«Πού τη συνάντησες;» ρώτησε ο Ρίβης την Έρικα. 

«Στην οικία των Λιθόαιμων. Ήταν δούλα του Άσλατμιρ.» 

«Τι!» έκανε η Ρίβης, ενώ η όψη του Ναλτάφιρ’χοκ φανέρωνε αιφ- 
νιδιασμό. «Πώς είναι δυνατόν;...» μουρμούρισε ο μάγος. Ο Βαλέρι- 
ος, που γέμιζε δυο ποτήρια με Σεργήλιο οίνο, παραλίγο να χύσει το 
κρασί πάνω στην κάβα. 

«Την είχε αγοράσει από τον Βερνάντελ,» εξήγησε η Έρικα. «Έχω 
τη φωτογραφία της απόδειξης-» 

«Μια στιγμή!» τη διέκοψε ο Ναλτάφιρ’χοκ, κι αμέσως, πιάνοντας 
το ραβδί του, άρθρωσε τα λόγια για κάποιο ξόρκι, έντονα, λες και 
προσπαθούσε να δώσει στις μαγικές φράσεις επιπρόσθετη δύναμη. 
Οι κρύσταλλοι πάνω στο ραβδί άστραφταν σαν ενεργειακές λάμπες, 
το φως τους αντανακλούσε πάνω στα μικροσκοπικά κάτοπτρα, και 
τα κυκλώματα είχαν κοκκινίσει. 

Ο Βαλέριος, εν τω μεταξύ, έδωσε ένα ποτήρι κρασί στην Έρικα κι 
ένα στην Ανρίθα-Νοθ, την οποία έδειχνε να γλυκοκοιτάζει. Ήταν, 
ομολογουμένως, όμορφη, και τα βρεγμένα ρούχα της τόνιζαν τις κα- 
μπύλες της κολακευτικά, χωρίς καμία πρόθεση από την ίδια. 

Η Έρικα και οι άλλοι περίμεναν ο μάγος να τελειώσει το ξόρκι του, 
και μετά εκείνη τον ρώτησε: «Μας έκρυψες από πιθανή ανιχνευτική 
μαγεία;» 

«Φυσικά. Αφού ήταν δούλα του Γελαστού Άρχοντα, μπορεί να την 
αναζητήσει.» 

«Νόμιζα πως έχουμε ούτως ή άλλως μια Μαγγανεία Προκαλύψεως 
συνεχώς ενεργή μέσα σε τούτο το οίκημα...» Υπήρχαν αισθητήρες 
τοποθετημένοι σε συγκεκριμένα σημεία (σύμφωνα με τις οδηγίες 
του Ναλτάφιρ’χοκ) και καλωδιωμένοι με ενεργειακές φιάλες στο υ- 
πόγειο ώστε να αντλούν ισχύ από εκεί. 

«Ναι,» είπε ο μάγος, «αλλά ποτέ δεν βλάπτει νάναι κανείς προσε- 
χτικός. » 

«Θες να πεις ότι έκανες ακόμα μια μαγγανεία πάνω από την ήδη 
υπάρχουσα;» απόρησε ο Ρίβης. 

«Ένα Ξόρκι Προκαλύψεως, μονάχα, εστιασμένο στην Ανρίθα· ο- 
πότε, αν κάποιος την αναζητά, θα πρέπει να τρυπήσει δύο επίπεδα 

κάλυψης. Τέλος πάντων θεώρησε ότι μας έκρυψα λιγάκι καλύτερα, 
δεδομένης της κατάστασης. 

»0 Άσλατμιρ,» ρώτησε την Έρικα, «έχει μάγους του τάγματος των 
Διαλογιστών στη δούλεψή του;» 

«Απ’ό,τι ξέρω, όχι.» 

Ο Ναλτάφιρ ένευσε ικανοποιημένα. «Όπως το υποψιαζόμουν. Λί- 
γοι είναι, ούτως ή άλλως, οι Διαλογιστές στη Φεηνάρκια· άρα πρέπει 
να είμαστε ασφαλείς. » 

Ο Ρίβης ρώτησε την Ανρίθα: «Πώς κατέληξες δούλα των Λιθόαι- 
μων; Είσαι ευγενής της Ρελκάμνια, έτσι δεν είναι;» 

Εκείνη ήπιε μια μεγάλη γουλιά απ’το κρασί της. «Ναι...» μουρμού- 
ρισε. «Αλλά εσείς ποιοι είστε; » 

«Αυτοί που κάνουμε τις ερωτήσεις, για την ώρα,» της είπε ο Ρίβης. 

Και η Έρικα έγνεψε καταφατικά. «Σου σώσαμε τη ζωή, Ανρίθα.» 

«Δεν το ξέρω αυτό, αν δεν ξέρω ποιοι είστε. Όμως... δεν ήθελα να 
είμαι δούλα, φυσικά... Με... Τι θα κάνετε μαζί μου, μετά; Θα 
μ’αφήσετε να φύγω;» 

«Εξαρτάται,» απάντησε η Έρικα. «Πού θα ήθελες να πας;» 

«Στην πατρίδα μου, στη Ρελκάμνια.» Η φωνή της ήταν πνιχτή κα- 
θώς το έλεγε. Προς στιγμή, η Έρικα είχε την εντύπωση πως η Ανρί- 
θα-Νοθ θα έβαζε τα κλάματα - αλλά, αντί γι’ αυτό, ήπιε ακόμα μια 
γουλιά κρασί, σχεδόν τελειώνοντας το ποτό. 

«Μπορούμε να το κανονίσουμε,» της είπε η Έρικα, «αν κι εσύ μας 
βοηθήσεις.» 

Η Ανρίθα χαμογέλασε κάπως πικρά. «Αμφιβάλλω ότι είμαι σε θέ- 
ση να προσφέρω βοήθεια σε κανέναν...» 

«Μην το λες. Γι’αρχή, μας ενδιαφέρει πραγματικά να μάθουμε πώς 
κατέληξες δούλα των Λιθόαιμων.» 

«Και ποια είναι η σχέση σου με τη Σαρντίκα-Νοθ,» πρόσθεσε ο Ρί- 

βης· 

«Η Σαρντίκα είναι αδελφή μου.» 

Η Έρικα δεν εξεπλάγη ιδιαίτερα. Η Ανρίθα ήταν στη σωστή ηλικία 
για νάναι αδελφή της Σαρντίκα-Νοθ. Το δέρμα της, όμως... Η Σαρ- 
ντίκα είχε γαλανό δέρμα, η Ανρίθα λευκό με απόχρωση του ροζ. Αυ- 
τό, βέβαια, δεν ήταν και τόσο παράξενο για ανθρώπους μιας διά- 
στασης όπως η Ρελκάμνια. Θα μπορούσε, κάλλιστα, ο ένας γονιός 
τους να ήταν λευκόδερμος κι ο άλλος γαλανόδερμος, ή ο παππούς ή 
η γιαγιά τους. 

«Και ο Άσλατμιρ σε απειλούσε ότι θα σε επιστρέιμει στην αδελφή 
σου;» είπε η Έρικα. 

Η Ανρίθα στράφηκε να την ατενίσει συνοφρυωμένη. «Πώς...; Μας 
άκουγες;» 

Η Έρικα ένευσε. «Είχα βάλει κοριό.» 

Η Ανρίθα αναστέναξε. Τελείωσε το ποτό της, κι έτεινε το άδειο πο- 
τήρι προς τον Βαλέριο. «Άλλο ένα;» Εκείνος τής το γέμισε ξανά, και 
η Ανρίθα είπε: «Γενικά, δεν τα πηγαίναμε καλά εγώ κι η Σαρντίκα... 
αλλά...» κόμπιασε, «αυτό που συνέβη τώρα... Μα τον Κρόνο, θα τη 
σκότωνα αν μπορούσα!» Η όψη της ήταν ξαφνικά γεμάτη οργή. 

«Πες μας,» την προέτρειμε η Έρικα, καθώς εκείνη κι οι υπόλοιποι, 
που μέχρι στιγμής στέκονταν, κάθονταν τώρα γύρω από την Ανρίθα- 
Νοθ. 

Η Ρελκάμνια αριστοκράτισσα ήπιε λίγο κρασί και σταύρωσε τα 
πόδια της στο γόνατο, μοιάζοντας να έχει πια συνέλθει λιγάκι. «Ο 
Οίκος μας άκουσε ότι η Σαρντίκα έχει γίνει λήσταρχος εδώ κι έχει 
συγκεντρώσει κάποια χρήματα... και στην πατρίδα, τώρα, έχουμε 
μεγάλη ανάγκη από χρήματα. Δεν είναι όπως στη Φεηνάρκια· υπάρ- 
χει τεράστια οικονομική κρίση.» 

«Γιατί, στη Φεηνάρκια δεν υπάρχει, νομίζεις;» είπε ο Βαλέριος. 

«Στη Ρελκάμνια είναι χειρότερα , » επέμεινε η Ανρίθα-Νοθ. «Λένε 
ακόμα κι ότι κυκλοφορεί μια μεγάλη ποσότητα πλαστού χρήματος 
που δεν μπορεί να εντοπιστεί, κι αυτό έχει τσακίσει τελείως την οι- 
κονομία της διάστασης... Τέλος πάντων, έχουμε πρόβλημα. Και ο 
Οίκος μου έστειλε εμένα να έρθω εδώ και να μιλήσω με τη Σαρντίκα, 
για να της πω ότι έχουμε ανάγκη από τα λάφυρα που συγκεντρώνει. 
Θέλαμε να μας δίνει ένα μέρος, για να μας βοηθήσει. Ούτε ο Οίκος 
μας είναι σε καλή οικονομική κατάσταση... Αλλά η Σαρντίκα, με το 
που της μίλησα, αρνήθηκε να προσφέρει την παραμικρή βοήθεια. 
Έχει αγριέψει εδώ, στη διάστασή σας. Πάντα ήταν... κάπως... αλλά 
τώρα έχει χειροτερέψει. Είχα να τη δω και χρόνια, βέβαια, αφού υ- 
πηρετούσε στον Παντοκρατορικό Στρατό της Φεηνάρκια... Όμως 
δεν περίμενα να μου φερθεί όπως μου φέρθηκε, ο Σκοτοδαίμων να 
πάρει το μυαλό της! Στην αρχή, μου ζήτησε να φύγω. Εγώ, όμως, δεν 
έφυγα - επέμεινα ότι έπρεπε να βοηθήσει τους Νόθ’φερκορ, τον Οίκο 
μας. Είσαι μέρος της οικογένειάς μας,’ της είπα. Ό αφή σεις την οι- 
κογένειά μας να υποφέρει; Οι Παλαιοί Οίκοι είναι που τώρα πρέπει 
να συντρέξουν τη Ρελκάμνια - και δεν μπορούμε να το κάνουμε αυ- 

τό χωρίς χρήματα/ Η Σαρντίκα με περιγέλασε, λέγοντας πως δεν την 
ενδιέφερε ο Οίκος μας, και... και με έβρισε με τρόπο άπρεπο. 

»Με φιλοξένησε ανάμεσα στους πολεμιστές της, για μερικές ημέ- 
ρες, αφού δεν ήμουν πρόθυμη να φύγω αμέσως· αλλά οι πολεμιστές 
της συνεχώς παρενοχλούσαν εμένα και τους συνοδούς μου-» 

«Τι 'πολεμιστές’; ρουθούνισε ο Ρίβης. «Ληστές και παλιοτόμαρα 
απ’τον πρώτο ώς τον τελευταίο.» 

Η Ανρίθα ήπιε κι άλλο κρασί. «Τελικά, η Σαρντίκα τούς έβαλε να 
μας κλέψουν: να μας πάρουν τα όπλα μας κι ό,τι πολύτιμο είχαμε! 
Φυσικά, διαμαρτυρήθηκα, και το αποτέλεσμα ήταν να σκοτώσει - με 
βάναυσους τρόπους - όλους τους συνοδούς μου και να... και να γδύ- 
σει εμένα και να με δέσει σ’έναν πάσσαλο. Τουλάχιστον,» η φωνή 
της έγινε πιο σιγανή, «δεν άφησε κανέναν απτούς ανθρώπους της 
να μ’ αγγίξει...» Ήπιε. «Μετά, με πούλησε σ’έναν δουλέμπορο τον 
οποίο συναναστρέφεται. Του δίνει ανθρώπους που πιάνει. Ποτέ δεν 
περίμενα ότι η Σαρντίκα θα κατέληγε έτσι! » 

«Ο Βερνάντελ,» είπε ο Ναλτάφιρ’χοκ. 

«Ναι, έτσι ήταν το όνομά του. Κι αυτός, σύντομα, με έδωσε στον 
Άσλατμιρ. Μετά από τη συνάντησή του με τη Σαρντίκα ήρθε εδώ, 
στη Νασόλκαθ.» Η Ανρίθα στράγγισε κι αυτό το ποτήρι, αλλά δεν 
ζήτησε άλλο κρασί. 

«Ο Άσλατμιρ,» ρώτησε η Έρικα, «συνεργάζεται με την αδελφή 
σου ή όχι;» 

Η Ανρίθα κατένευσε. «Συνεργάζονται. Έτσι μου έχει πει. Κι επί- 
σης, μου λέει, κάθε τόσο, “Και πού να μάθει η Γαλανή Δράκαινα ότι 
έχω εδώ την αδελφή τηςϊ’» 

«Μπορεί να το έχει μάθει ήδη,» ανασήκωσε τους ώμους ο Ρίβης. 
«Μπορεί ο Βερνάντελ να της το έχει πει.» 

«Είσαι πολύ καιρό δούλα του Άσλατμιρ;» ρώτησε η Έρικα. 

«Τρεις μήνες.» 

«Δηλαδή,» είπε ο Ναλτάφιρ, «προτού η Σαρντίκα-Νοθ πάρει το 
Οχυρό της Ψηλής Γέφυρας.» 

Η Έρικα ρώτησε την Ανρίθα: «Ξέρεις αν ο Άσλατμιρ σχεδιάζει να 
σαμποτάρει κάπως τον στρατό που ο Ηγεμόνας σκοπεύει να στείλει 
εναντίον της αδελφής σου;» 

«Νομίζω πως ναι, αυτό σκοπεύει να κάνει.» 

«Με τι τρόπο;» 

«Δεν είμαι σίγουρη. Αλλά έχει επαφές με κάποιον που λέγεται Εύ- 
βουλος και είναι αρχηγός μιας μισθοφορικής ομάδας-» 

«Των Επιφανών Κρανοφόρων,» είπε ο Ρίβης. «Δε μου φαίνεται, 
όμως, πιθανό οι Επιφανείς Κρανοφόροι να προδώσουν τον Ηγεμό- 
να!» 

Η Ανρίθα μόρφασε. «Δεν ξέρω... Ο Άσλατμιρ δεν μου έλεγε και 
πολλά, παρότι προσπαθούσα να... τα έχω καλά μαζί του. Οι άλλοι 
μέσα στην οικία των Λιθόαιμων δεν με συμπαθούσαν.» 

Ο Ρίβης είπε, κοιτάζοντας την Έρικα: «Είναι δυνατόν οι Κρανοφό- 
ροι να σχεδιάζουν να προδώσουν τον Ηγεμόνα;» 

Εκείνη έσμιξε τα χείλη. «Μου φαίνεται δύσκολο κι εμένα...» 

«Μπορεί ο Άσλατμιρ να τους έχει πληρώσει πολύ καλά,» είπε ο 
Βαλέριος. 

Η Έρικα κούνησε το κεφάλι. «Δε φτάνει αυτό. Όχι μόνο. Αν όντως 
σχεδιάζουν προδοσία, μάλλον έχουν κατά νου να ρίξουν τον Ηγεμό- 
να από την εξουσία. Αλλιώς θα πρέπει όλοι τους να εξαφανιστούν 
από τη Νασόλκαθ' ο Ραλνίβης θα τους εκτελέσει απ’τον πρώτο ώς 
τον τελευταίο αν μάθει πως σαμπόταραν το στράτευμά του.» 

«Μπορεί μέσα στο σχέδιό τους να μην είναι να το μάθει,» είπε ο 
Βαλέριος. 

«Υπάρχει μια τρύπα λογικής σ’ όλα τούτα,» παρατήρησε ο Ρίβης. 
«Οι Επιφανείς Κρανοφόροι δεν είναι αρκετοί για να σαμποτάρουν 
ολόκληρο στράτευμα. Είναι λίγοι παρότι άριστα εκπαιδευμένοι στον 
πόλεμο. Τι θα κάνουν για να σταματήσουν όλο το φουσάτο; Θα σκο- 
τώσουν τους πάντες μες στη νύχτα;» 

«Έχει δίκιο,» είπε ο Βαλέριος, σκεπτικά. «Έχει δίκιο... Δε βγάζει 
νόη μα. » 

«Εκτός αν κι άλλοι μισθοφόροι είναι πληρωμένοι από τον Άσλα- 
τμιρ,» τόνισε η Έρικα. Και προς την Ανρίθα: «Με άλλους αρχηγούς 
μισθοφόρων είχε επαφές;» 

«Εγώ μόνο για τον Εύβουλο ξέρω, κι αυτό επειδή μια φορά ο Εύ- 
βουλος είχε έρθει στην οικία των Λιθόαιμων και είχαν συζητήσει οι 
δυο τους.» 

«Δεν κρυφάκουγες τα όσα έλεγαν;» τη ρώτησε ο Ρίβης. 

«Δεν τολμούσα,» αποκρίθηκε η Ανρίθα-Νοθ, κι έμοιαζε ειλικρινής. 
Ούτε ήταν, φυσικά, παράλογο να φοβάται. Βρισκόταν στο έλεος του 
Γελαστού Άρχοντα, όσο ήταν δούλα του. 

«Λοιπόν,» είπε η Έρικα (αλλάζοντας θέμα ξαφνικά, «θέλεις να πας 
να ντυθείς με στεγνά ρούχα τώρα;» 

«Ναι.» Κοίταζε, όμως, την Έρικα με κάποια καχυποψία. 

Καταλαβαίνει ότι τη διώχνω για να μιλήσω μόνη με τους ανθρώ- 
πους μου. «Βαλέριε, πήγαινέ τη ν’αλλάξει, και δώσε της και τίποτα 
να φάει. Αλλά μην την αφήσεις από τα μάτια σου.» 

«Δεν πρόκειται να πάω πουθενά,» υποσχέθηκε η Ανρίθα-Νοθ, αλ- 
λά, φυσικά, η Έρικα δεν σκόπευε να πάρει κανένα ρίσκο μαζί της. 

Όταν ο Βαλέριος και η Ρελκάμνια αριστοκράτισσα είχαν φύγει, η 
Έρικα είπε στον Ρίβη: «Πριν δε σε ρώτησα, όμως τον άλλο από εκεί- 
νους που συνάντησε ο Άσλατμιρ στον Βουτηχτή τον παρακολουθή- 
σατε; » 

Ο Ρίβης κατένευσε. «Κι ακόμα τον παρακολουθούμε. Ο Σιωπηλός 
Σάλαθρελ είναι έξω απ’το σπίτι του.» 

«Πού είναι το σπίτι του;» 

«Στις νότιες όχθες του Αβυσσαίου - και πρόκειται, κυριολεκτικά, 
για μια καλύβα. Μένει μόνος του, απ’ό,τι φαίνεται, κι έχει ένα σωρό 
σαβούρες συγκεντρωμένες απέξω.» 

Ο Ναλτάφιρ’χοκ ρώτησε: «Νομίζετε ότι ο Άσλατμιρ σχεδιάζει να 
πάρει την εξουσία της πόλης;» 

«Δεν αποκλείεται,» είπε η Έρικα. 

«Έχει αρκετά χρήματα για να εναντιωθεί στον Ηγεμόνα;» 

«Ξεχνάς, μάγε, ότι ο Γελαστός Άρχοντας είναι η ισχυρότερη μορ- 
φή του υπόκοσμου της Νασόλκαθ;» 

«Δεν το ξεχνάω - γι’αυτό κιόλας φοβάμαι κάθε στιγμή που έχουμε 
εδώ τη δούλα του. Αν καταλάβει τι έκανες, θα μας διαλύσει.» 

Το ξέρω , σκύφτηκε η Έρικα. Επομένως, πρέπει να τον διαλύσω 
εγώ πρώτη. Κι αισθανόταν πως ο χρόνος της τελείωνε. Όταν το 
φουσάτο ξεκινούσε - σε μια, δυο μέρες, όπως φαινόταν - θα ήταν 
πλέον πολύ αργά... 

Κεφάλαιο Δέκατο-Όγδοο 

Διπρόσωποι, Προδότες, και μια Προφητεία 


Η βροχή άργησε να σταματήσει. Ήταν ξημερώματα όταν τελικά κό- 
πασε, και οι δρόμοι της Νασόλκαθ ακόμα και τώρα, μες στο μεσημέ- 
ρι, εξακολουθούσαν να είναι γεμάτοι λάσπες και νερά. 

Τα μποτοφορεμένα πόδια της Έρικας απέφευγαν επιδέξια τις πα- 
γίδες της χτεσινο βραδινής καταιγίδας, καθώς η κουκουλωμένη μορ- 
φή της διέσχιζε τις μικρές οδούς προς τη Λεωφόρο των Τροχών. Οι 
αισθήσεις της βρίσκονταν, ως συνήθως, σε εγρήγορση, μήπως κανέ- 
νας την παρακολουθούσε. Μα κανέναν δεν έβλεπε, ούτε άκουγε, που 
θα μπορούσε να υποθέσει ότι την κατασκόπευε. Κανέναν εκτός από 
τη Ναργκίμη, η οποία ερχόταν πίσω της, φυσικά, για λόγους ασφα- 
λείας. Η Έρικα πήγαινε να συναντήσει ένα πρόσωπο που ήταν επι- 
κίνδυνο γενικά, αλλά ακόμα πιο επικίνδυνο τώρα... 

Με την αυγή, επάνω που η βροχή είχε κοπάσει, ένας πράκτορας 
της Έρικας είχε έρθει στο Ήχος και Εικόνα και είχε πει στον ιδιο- 
κτήτη του καταστήματος (ο οποίος ήταν επίσης πράκτοράς της) ότι ο 
Γελαστός Άρχοντας ήθελε να τη δει. Αμέσως. Το συντομότερο δυνα- 
τό. 

Ο πράκτορας που είχε έρθει ήταν ο Θηριοδαμαστής, με τον οποίο 
επικοινωνούσε μια σερβιτόρα του πολυτελούς εστιατορίου «Ο Τρι- 
τογέννητος» όποτε ο Γελαστός Άρχοντας επιθυμούσε να συνανα- 
στραφεί την Έρικα. Ο ιδιοκτήτης της δανειστικής πλακετοθήκης μί- 
λησε μαζί της μέσω του εσωτερικού διαύλου του διώροφου οικήμα- 
τος, ξυπνώντας την. Της είπε ότι ο Γελαστός βιαζόταν. Η Έρικα δεν 
ξαφνιάστηκε, ούτε θορυβήθηκε. Το περίμενε ότι θα τη ζητούσε. Όχι 
για το θέμα της Ανρίθα-Νοθ, αλλά για το θέμα του Καντάρφιλ της 
Χόλκεραλ. Ο Άσλατμιρ, σίγουρα, θα ήθελε να μάθει τι νόμιζε εκείνη 
για την όλη υπόθεση· διότι η Έρικα ήταν που, ύστερα από επικοινω- 
νία με τον Γελαστό Άρχοντα, είχε προτείνει τον Σάλβιθ τον Μονόφ- 
θαλμο και τους ανθρώπους του στον Καντάρφιλ. 

«Πες του να περιμένει,» αποκρίθηκε η Έρικα στον ιδιοκτήτη της 
δανειστικής πλακετοθήκης, «στο πίσω δωμάτιο» - αναφερόμενη, 

ασφαλώς, στον Θηριοδαμαστή. «Θα του δώσω απάντηση να μετα- 
φέρει.» 

Μετά από μερικά λεπτά είχε συναντήσει τον πράκτορά της σ’ ένα 
δωμάτιο της πλακετοθήκης που ελάχιστοι απλοί πελάτες γνώριζαν 
την ύπαρξή του παρότι οι τοίχοι του ήταν γεμάτοι, από πάνω ώς κά- 
τω, με πλακέτες ταινιών και μουσικής. «Θα του μιλήσω,» είπε η Έ- 
ρικα, «το μεσημέρι, κοντά στη Σχισμάδα πέρα από τον Τόπο του 
Θεού.» 

«Έτσι να πω; Έτη Σχισμάδα πέρα από τον Τόπο του Θεού’;» 

«Ναι· ξέρει εκείνος.» 

Ο Θηριοδαμαστής ένευσε και έφυγε. Επικοινωνούσε μ’έναν άλλο 
άνθρωπο του Γελαστού Άρχοντα για να του μεταβιβάζει τις απαντή- 
σεις της Έρικας, όχι με τη σερβιτόρα από τον Τριτογέννητο. Και ή- 
ταν πάντα άψογος στις μεταβιβάσεις του - ποτέ δεν αργούσε. Πράγ- 
μα όχι και τόσο παράξενο, νόμιζε η Έρικα. Ο Θηριοδαμαστής δεν 
ήταν ανέκαθεν θηριοδαμαστής· παλιότερα ήταν δημοσιογράφος 
στην τοπική εφημερίδα της Νασόλκαθ, «Το Αγρίμι της Πόλης». Είχε 
χάσει τη δουλειά του εκεί και, για κάποιο καιρό, είχε μεγάλο πρό- 
βλημα. Τότε η Έρικα τού είχε βρει ένα καλό οίκημα σε πολύ χαμηλή 
τιμή, κι έτσι εκείνος τής χρωστούσε ευγνωμοσύνη. Είχε αγοράσει το 
οίκημα και εξασκούσε τώρα εκεί την τέχνη του θηριοδαμαστή, την 
οποία είχε μάθει από τη μητέρα του. (Δεν μπορούσε πια να ξαναδη- 
μοσιογραφήσει, ύστερα από το σκάνδαλο που είχε αποτελέσει αιτία 
για τον διωγμό του από το Αγρίμι της Πόλης.) (Ήταν, επίσης, ποιη- 
τής, αλλά κανένας δεν εξέδιδε τα ποιήματά του - τα οποία η Έρικα 
θεωρούσε πως δεν ήταν καθόλου άσχημα.) 

Ο λόγος που η Έρικα δεν επικοινωνούσε απευθείας με τον Άσλα- 
τμιρ, μέσω κάποιου τηλεπικοινωνιακού συστήματος, ήταν επειδή ο 
ίδιος δεν ήθελε. Φοβόταν μήπως, μέσω υποκλοπής, μαθευόταν από 
τον Ηγεμόνα ότι είχε συναναστροφές μαζί της - πράγμα που πιθα- 
νώς να είχε άσχημες συνέπειες για εκείνον, καθώς η Έρικα υπηρε- 
τούσε παλιά την Παντοκράτειρα και πολλοί ήταν εκείνοι που θα την 
προτιμούσαν νεκρή αντί να τριγυρίζει μέσα στην πόλη τους συλλέ- 
γοντας πληροφορίες επί πληρωμή. 

Μέχρι το μεσημέρι απάντηση δεν ήρθε από τον Γελαστό Άρχοντα 
(ούτε καμία ειδοποίηση από τον Θηριοδαμαστή), οπότε αυτό σήμαι- 
νε πως θα τη συναντούσε εκεί όπου εκείνη είχε ζητήσει. 

Και τώρα, η Έρικα έβγαινε στη Λεωφόρο των Τροχών και πλησία- 
ζε τη μεγάλη διασταύρωση για να ακολουθήσει, τελικά, την Οδό του 
Θεού. Μετά από λίγο, πέρασε μπροστά από τον Τόπο του Θεού: τον 
πέτρινο ναό με τις πολλές κολόνες όπου οι Νασολκάθιοι λάτρευαν το 
Μεγάλο Στόμα. Η Έρικα έστριψε στα σοκάκια πίσω από τον ναό και 
συνέχισε προς τα δυτικά, αποφεύγοντας νερά και λάσπες. Οι δρόμοι 
που διέσχιζε βρομούσαν απόβλητα και ακαθαρσίες. 

Η Σχισμάδα ήταν ένα παλιό άνοιγμα στα δυτικά τείχη της Νασόλ- 
καθ. Ένα άνοιγμα το οποίο είχε δημιουργηθεί από τον πόλεμο των 
επαναστατών εναντίον των Παντοκρατορικών, και το οποίο λίγοι 
γνώριζαν, κυρίως άνθρωποι του υπόκοσμου, που είχαν λόγο να κρα- 
τούν την ύπαρξή του κρυφή. Δεν ήταν αρκετά μεγάλο για να περά- 
σει όχημα, ούτε καν άλογο, αλλά μπορούσες να φέρεις από εκεί λα- 
θραία. Έτσι διευκόλυνε πολλούς που είτε ήθελαν να βάλουν στη Να- 
σόλκαθ εμπορεύματα χωρίς να πληρώσουν φόρο είτε ήθελαν να πε- 
ράσουν μέσα κάτι παράνομο. 

Ο Γελαστός Άρχοντας περίμενε την Έρικα κοντά στη Σχισμάδα, 
φορώντας κάπα και κουκούλα. Γύρω του ήταν τρεις μπράβοι του, 
παρόμοια ντυμένοι αλλά χωρίς να κρύβουν τα όπλα στις ζώνες τους. 

«Υπάρχει κάποιος ιδιαίτερος λόγος που ήθελες να συναντηθούμε 
εδώ;» τη ρώτησε ο Άσλατμιρ καθώς εκείνη ήρθε να σταθεί εμπρός 
του. Το κοκκινόδερμο πρόσωπο του φαινόταν οργισμένο μέσα από 
την κουκούλα του - τα μαύρα μάτια του γυάλιζαν, και το μαύρο, μυ- 
τερό γένι στο σαγόνι του έμοιαζε, κάπως, να δίνει έμφαση σ’αυτή 
την όψη οργής του Γελαστού Άρχοντα. Είχε, προφανώς, μάθει για 
την εξαφάνιση της Ανρίθα... 

«Το μέρος είναι ήσυχο,» αποκρίθηκε, ειλικρινά, η Έρικα - δεν υ- 
πήρχε κανένας άλλος λόγος που το είχε διαλέξει. 

«Αναρωτιόμουν μήπως ήθελες να βγούμε από την πόλη.» Ο Άσλα- 
τμιρ έδειξε στιγμιαία, με το σαγόνι του, τη ρωγμή επάνω στο δυτικό 
τείχος. 

«Μόνο αν εσύ το θέλεις...» 

«Δε νομίζω ότι χρειάζεται,» είπε ο Άσλατμιρ, κοφτά. «Το ξέρεις ότι 
ο Καντάρφιλ της Χόλκεραλ είναι στη Νασόλκαθ;» 

Η Έρικα περίμενε μια τέτοια ερώτηση. Ο Γελαστός Άρχοντας θα 
τη δοκίμαζε ακόμα κι αν ο έμπορος είχε μιλήσει για τη συνάντησή 
του μ’εκείνη - θα ήθελε να δει αν θα προσπαθούσε να απεμπλακεί, να 
παριστάνει την ανήξερη - μια ένδειξη πιθανώς ενοχοποιητική. Αλλά 



250 | Κώστας Βουλαζέρης 


η Έρικα ήλπιζε πως ο Καντάρφιλ δεν είχε μιλήσει. Τουλάχιστον, αυ- 
τό τής είχε υποσχεθεί ο Ζαώρδιλ. «Μη φοβάσαι,» της είχε πει - «θα 
φροντίσω ο έμπορος να μην πει λέξη για σένα. Δεν τον συνάντησες 
ποτέ όταν επέστρεψε και, άρα, δεν ξέρεις τίποτα για την πιθανή 
σχέση τον Άσλατμιρ με τη Σαρντίκα-Νοθ. Κι αυτή τη φορά, αν ο Κα- 
ντάρφιλ κάνει μαλακία, θα τον κρεμάσω από τη γλώσσα.» 

Επί του παρόντος, η Έρικα απάντησε στον Άσλατμιρ: «Όχι, δεν το 
άκουσα. Αλλά γιατί να επιστρέιμει; Πήγαινε στη Χόλκεραλ. » 

«Δεν ήρθε να σε βρει, λοιπόν;» 

«Δεν ξέρει πού να με βρει· δεν έχω τόσες επαφές μαζί του. Αλλά 
γιατί επέστρ-;» 

«Του επιτέθηκαν στο δρόμο. Θα το μάθεις όταν μιλήσεις με τους 
φίλους σου τους Ζωντανούς-Νεκρούς.» 

«Δεν είναι φίλοι μου - απλώς τους εξυπηρέτησα για να πληρωθώ.» 
Δεν ήθελε να ξέρει ο Γελαστός Άρχοντας ότι είχε κάνει συμφωνία 
συνεργασίας με τον Ζαώρδιλ. 

«Όπως και νάχει,» είπε ο Άσλατμιρ. «Θα το ακούσεις. Ο Σάλβιθ ο 
Μονόφθαλμος και οι δικοί του επιτέθηκαν στον Καντάρφιλ, αλλά 
εκείνος γλίτωσε. Οι Ζωντανοί-Νεκροί τον βοήθησαν να γλιτώσει.» 

«Οι Ζωντανοί-Νεκροί είχαν στείλει ελάχιστους ανθρώπους! Αλλά 
γιατί ο Σάλβιθ να του επιτεθεί;» 

«Οι ελάχιστοι άνθρωποι των Νεκρών αποδείχτηκαν αρκετοί για να 
σώσουν τον έμπορο. Και ο Σάλβιθ υπηρετεί τη Σαρντίκα-Νοθ, λέει ο 
Καντάρφιλ - γι’αυτό τού επιτέθηκε.» 

«Τη Γαλανή Δράκαινα;» Η Έρικα παρίστανε την έκπληκτη. 

«Ναι,» είπε ο Άσλατμιρ· «κι εγώ τρελάθηκα όταν το άκουσα, μα 
τους θεούς! Να έχω σχετιστεί μ’ένα τέτοιο επικίνδυνο θηρίο χωρίς 
να ξέρω τίποτα!...» 

«Νομίζεις ότι εξαρχής είχε κατά νου να σε κοροϊδέψει;» 

«Δεν ξέρω,» είπε ο Άσλατμιρ. «Ίσως. Αλλά ήταν άχρηστος, ούτως 
ή άλλως· γι’αυτό κιόλας απέτυχε και τον κυνηγούσε ο Ηγεμόνας! » 

«Αλήθεια,» ρώτησε η Έρικα, «γιατί ο Σάλβιθ προσπάθησε να ει- 
σβάλει στο Οχυρό του Ηγεμόνα;» 

Τα μάτια του Άσλατμιρ στένειμαν καχύποπτα. «Γιατί θες να μά- 
θεις;» 

«Ίσως να μπορώ να σε βοηθήσω. Εκεί όπου απέτυχε ο Σάλβιθ, κά- 
ποιος άλλος θα μπορούσε να τα καταφέρει.» 

«Εσύ, δηλαδή;» 

«Δεν αναφερόμουν σ’εμένα. Δεν κάνω εισβολές σε οχυρά. Μπορώ, 
όμως, να βρω ανθρώπους πρόθυμους να κάνουν.» 

Ο Άσλατμιρ ρουθούνισε. «Αν θέλω τέτοιους, βρίσκω κι εγώ! Νομί- 
ζεις ότι έχεις πολύ σπουδαίο δίκτυο εδώ πέρα, ε; Νομίζεις ότι ακόμα 
είναι οι μέρες της Παντοκράτειρας στη Νασόλκαθ!» 

«Δεν είπα τέτοιο πράγμα,» αντιγύρισε αμέσως η Έρικα, γιατί είχε 
την αίσθηση ότι τα λόγια του Γελαστού Άρχοντα αποτελούσαν συ- 
γκαλυμμένη απειλή. 

Ο Άσλατμιρ ένευσε σαν να ήθελε να πει Ναι, αλλά μην ξεχνάς τη 
θέση σου. Μπορώ να σε τσακίσω οποτεδήποτε. Ωστόσο, τα χείλη του 
είπαν κάτι τελείως διαφορετικό: «Αφού, όμως, κομπάζεις πως βρί- 
σκεις ανθρώπους, ίσως θα μπορούσες να μου βρεις μια δούλα μου 
που έχει εξαφανιστεί!» Και η οργή ήταν ξανά έκδηλη στην όψη του, 
όπως στην αρχή της συνάντησής τους. 

«Δούλα σου που έχει εξαφανιστεί;» Η Έρικα, φυσικά, δεν είχε 
αμφιβολία σε ποια δούλα αναφερόταν. 

«Ναι. Χάθηκε τελείως μύστη ριωδώς. Κανείς δεν την είδε να βγαί- 
νει από την οικία των Αιθόαιμων. Μονάχα ένας από τους τηλεοπτι- 
κούς πομπούς του τείχους έπιασε μια εικόνα. » 

«Τι εικόνα;» Μας είδαν; 

«Είναι πολύ θολή· ήταν νύχτα. Δύο φιγούρες που πέφτουν, ξαφνι- 
κά, έξω απ’το τείχος. Η μία κρατιέται πάνω στην άλλη, η οποία είναι 
σαν νάχει φτερούγες, αλλά πρέπει να είναι απλώς ο μανδύας της... 
Καταλήγουν στο πλακόστρωτο του δρόμου, κουτρουβαλώντας, και 
μετά φεύγουν.» 

«Και είναι η δούλα σου η μία από τις δύο;» 

«Δεν ξέρω - σου είπα: η εικόνα είναι θολή, ήταν νύχτα. Αυτό είναι, 
όμως, το μοναδικό στοιχείο που έχω. Κανένας άλλος δεν μπορεί να 
καταλάβει πώς εξαφανίστηκε η Ανρίθα!» 

«Ανρίθα; Έτσι λέγεται η δούλα;» 

Ο Άσλατμιρ ένευσε. 

«Δεν είναι Φεηνάρκιο όνομα...» παρατήρησε η Έρικα. 

«Όχι, δεν είναι.» Δεν προθυμοποιήθηκε να δώσει καμία άλλη πλη- 
ροφορία. 

Η Έρικα ρώτησε: «Πότε έγινε η εξαφάνιση;» 

«Χτες τη νύχτα. Προτού αρχίσει να βρέχει. Υποθέτω. Τουλάχιστον, 
δεν έβρεχε ακόμα όταν ο τηλεοπτικός πομπός κατέγραψε εκείνη την 
εικόνα. » 

«Αν είναι δούλα δεν μπορεί να καταφέρει να πάει και πολύ μα- 
κριά...» 

«Κανένας απτούς ανθρώπους μου, όμως, δεν την έχει εντοπίσει ώς 
τώρα. Ούτε και η φρουρά. Είναι σαν να έβγαλε φτερά και να πέτα- 
ξε!» 

Η Έρικα χαμογέλασε λιγάκι λοξά. «Θα μου φαινόταν πολύ παρά- 
ξενο, εκτός αν υποπτεύεσαι ότι κάποιος θεός τη συντρέχει.» 

«Δε νομίζω ότι ποτέ είχε καλές σχέσεις με θεούς της διάστασής 
μας.» 

«Έχεις φωτογραφία της;» 

Ο Γελαστός Άρχοντας έβγαλε από την κάπα του μια φωτογραφία 
της Ανρίθα-Νοθ και της την έδωσε. Πρέπει να περίμενε ότι η Έρικα 
θα τη ζητούσε, και την είχε έτοιμη. «Αν τη βρεις και μου την επι- 
στρέφεις, θα πληρωθείς διακόσια θηρεύσιμα.» 

«Τη γουστάρεις πολύ, υποθέτω. Κανένας ιδιαίτερος λόγος, πέρα 
απ’το ότι φαίνεται συμπαθητική;» 

«Δική μου δουλειά, Έρικα. Βρες τη και πάρε τα λεφτά.» 

Η Έρικα έκρυψε τη φωτογραφία στο πουκάμισό της. «Αν είναι μέ- 
σα στη Νασόλκαθ, μόνο εγώ μπορώ να τη βρω, Άρχοντά μου, και 
κανένας άλλος,» είπε μειδιώντας λιγάκι λοξά. «Θέλεις τίποτ’ άλλο 
από εμένα;» 

«Οι Ζωντανοί-Νεκροί ξέρεις αν θ’αναλάμβαναν να εισβάλουν στο 
Οχυρό του Ηγεμόνα;» 

«Δεν το νομίζω, ειδικά αφού τον υπηρετούν τώρα ως μισθοφόροι 
του. » 

«Τι σχέση έχει το ένα με το άλλο; Κι εγώ θα τους πληρώσω. Και δε 
χρειάζεται ποτέ ο Ηγεμόνας να μάθει τίποτα.» 

Αποκλείεται ο Ζαώρδιλ να συμφωνήσει , σκέφτηκε η Έρικα - αλλά, 
θέλοντας να εκμαιεύσει πληροφορίες, είπε: «Εξαρτάται από τον λό- 
γο για τον οποίο θέλεις να εισβάλουν στο οχυρό...» 

«Τι σημασία έχει ο λόγος; Κάνουν τέτοιες δουλειές ή δεν κάνουν;» 

«Κοίτα, δεν τους ξέρω καλά, αλλά έχω συζητήσει με τον αρχηγό 
τους, τον Ζαώρδιλ τον Σκοτωμένο, κι απ’ό,τι έχω καταλάβει... θα 
σ’το πω απλά: Αν θέλεις να μπουν στο οχυρό για να δολοφονήσουν 
τον Ηγεμόνα, ξέχασέ το. Αν ο λόγος είναι άλ-» 

«Χα-χα-χα-χα-χα-χα...!» Ο Γελαστός Άρχοντας έδινε αξία στο πα- 
ρωνύμιό του. 

«Τι γελάς;» είπε η Έρικα, χαμογελώντας λιγάκι στραβά. «Εσύ δεν 
ήσουν που κάποτε μου είχες ζητήσει να κλειδώσω τον Ραλνίβη σε 
μια αίθουσα μαζί μ’έναν λυκόχοιρο;» 

Η όψη του έγινε άγρια. «Δεν το έκανες, όμως! Και, ούτως ή άλλως, 
ήμουν ανόητος τότε.» 

Ακόμα είσαι... 

«Δε μ’ενδιαφέρει να σκοτώσω τον Ηγεμόνα,» διευκρίνισε ο Άσλα- 
τμιρ. «Ξέρω πως αυτό θα ήταν... δύσκολο , τουλάχιστον. Αλλά δεν το 
θέλω, όπως και νάχει. Όχι ακόμα. Τώρα, θέλω να του πάρω κάτι δικό 
του.» Τα μάτια του γυάλισαν. 

«Οι Ζωντανοί-Νεκροί δεν είναι ομάδα κλεφτών...» 

«Δεν πρόκειται για κλοπή, ακριβώς. Αλλά για απαγωγή.» 

Η Έρικα θυμήθηκε τις φημολογίες πως ο Άσλατμιρ ήταν ερωτευ- 
μένος με την αδελφή του, τη σύζυγο του Ηγεμόνα... Εκείνη θέλει να 
κλέψει; Έχει τελείως παλαβώσει πια; «Τη Νασίτλα;» 

«Όχι,» είπε ο Γελαστός Άρχοντας. «Τον γιο του.» 

Αυτό που έλεγε ήταν προδοσία. Ξεκάθαρα. Αν η Έρικα είχε επάνω 
της μια συσκευή ηχογράφησης, μπορούσε να τον μπλέξει πολύ ά- 
σχημα (και τον εαυτό της, συγχρόνως). Ή, τουλάχιστον, θα μπορού- 
σε να προκαλέσει εμφύλιο πόλεμο στη Νασόλκαθ' γιατί η επιρροή 
του Άσλατμιρ δεν ήταν μικρή στον υπόκοσμο. Όμως η Έρικα δεν 
είχε καμία συσκευή ηχογράφησης επάνω της. Ήξερε πως αυτό θα 
ήταν πολύ επικίνδυνο. Ο Άσλατμιρ δεν την εμπιστευόταν, και πολύ 
πιθανόν οι άνθρωποί του να είχαν επάνω τους δικές τους συσκευές 
που εντόπιζαν συσκευές ηχογράφησης. Άλλωστε, ποιος θα θεωρούσε 
ένα τέτοιο τέχνασμα πέρα από τις σκέψεις μιας πρώην πράκτορος 
της Παντοκράτειρας; 

«Δε νομίζω οι Ζωντανοί-Νεκροί να δεχτούν,» αποκρίθηκε η Έρικα. 

«Γιατί, τι έχουν να χάσουν; Την καλή τους φήμη;» 

«Ο αρχηγός τους είναι προσεκτικός σε τέτοια θέματα. Δε θέλει να 
προκαλεί.» 

«Θέλει δε θέλει, προκαλεί, να του πεις άμα τον ξαναδείς. Μ’εμένα 
μπορεί να είχε και κάτι να κερδίσει. Όλοι οι άλλοι τον θένε κρεμα- 
σμένο. » 

«Ο Εύβονλος...» είπε ο Ζαώρδιλ. «Δεν είναι δυνατόν να μιλάς σοβα- 
ρά!» 



254 I Κώστας Βουλαζέρης 


«Κι όμως,» αποκρίθηκε η Έρικα, καθισμένη αντίκρυ του στο ξύλι- 
νο τραπέζι. «Ο Εύβουλος.» 

Βρίσκονταν σε μια ταβέρνα στην Κάτω Αγορά, και μαζί τους ήταν 
και η Νιρκέκα, η οποία τώρα είπε: «Μήπως αυτή η Ανρίθα-Νοθ 
προσπαθεί να σε κοροϊδέψει;» 

«Γιατί;» μόρφασε η Έρικα, μέσα απ’την κουκούλα της. «Την έσω- 
σα απ’τα χέρια του Άσλατμιρ. Δεν έχει τίποτα να κερδίσει λέγοντάς 
μου ψέματα.» 

«Μπορεί, όμως, να κάνει λάθος,» είπε ο Ζαώρδιλ. «Ο Εύβουλος 
μού φαίνεται πιστός στον Ηγεμόνα. » 

«Εκεί είναι και το όλο θέμα. Ο Ηγεμόνας τού έχει εμπιστοσύνη, 
και έχει δώσει σ’ αυτόν και τους Επιφανείς Κρανοφόρους τη διοίκη- 
ση όλου του φουσάτου του.» 

«Είναι και τα Οπλισμένα Κτήνη, μην ξεχνάς,» υπενθύμισε η Νιρ- 
κέκα. 

«Δε νομίζω, όμως, ότι κάνουν το ίδιο κουμάντο που κάνουν οι Ε- 
πιφανείς Κρανοφόροι.» 

«Αυτό είναι αλήθεια,» συμφώνησε ο Ζαώρδιλ: «οι Κρανοφόροι 
μοιάζει να είναι πάνω απ’όλους. Όμως εξακολουθώ να μην καταλα- 
βαίνω πώς σκοπεύουν να σαμποτάρουν το στράτευμα, εκτός αν έ- 
χουν κι άλλους για να τους βοηθήσουν.» 

«Αυτό πιστεύω κι εγώ,» είπε η Έρικα: «ότι είναι κι άλλοι στο κόλ- 
πο.» 

«Τα Οπλισμένα Κτήνη;» υπέθεσε η Νιρκέκα. «Οι Ξεσηκωμένοι;» 

«Οι Ξεσηκωμένοι το αποκλείω να συμμαχούσαν ποτέ με κάποιον 
που υποστηρίζει τη Σαρντίκα-Νοθ,» τόνισε η Έρικα. 

Ο Ζαώρδιλ ένευσε. «Ναι. Και τα Κτήνη, μάλλον, δεν έχουν αρκετό 
μυαλό για προδοσίες.» 

«Τους υποτιμάς, αρχηγέ,» τον προειδοποίησε η Νιρκέκα. 

«Καθόλου-» 

«Σκέψου: Χωρίς τουλάχιστον τα Οπλισμένα Κτήνη μαζί τους, πώς 
οι Επιφανείς Κρανοφόροι θα χτυπήσουν το υπόλοιπο στράτευμα; 
Μόνοι τους αποκλείεται, όσο ικανοί μαχητές κι αν είναι.» 

Η Έρικα τής είπε: «Υπάρχουν τόσοι μισθοφόροι στο φουσάτο του 
Ηγεμόνα, Νιρκέκα. Αν επιστρατεύσουν αρκετούς από αυτούς, έγινε 
η δουλειά τους. » 

Η Νιρκέκα, όμως, συνέχιζε να φαίνεται δύσπιστη. «Μπορούν να το 
καταφέρουν τόσο εύκολα;» 

«Ο Άσλατμιρ έχει χρήματα, και οι Κρανοφόροι εμπνέουν εμπιστο- 
σύνη.» 

«Ναι,» συμφώνησε ο Ζαώρδιλ, «ο Εύβουλος θα μπορούσε να του- 
μπάρει πολλούς με τον τρόπο του, είμαι σίγουρος.» 

Η Νιρκέκα ρώτησε την Έρικα: «Μπορείς να τα αποδείξεις όλ’ αυτά 
στον Ηγεμόνα;» 

«Φυσικά και όχι. Ακόμα.» 

«Επομένως, δεν μας βοηθάς. Είμαστε παγιδευμένοι σ’ ένα φουσάτο 
που θα διαλυθεί, και δεν μπορούμε και να φύγουμε...» 

Η Έρικα συνοφρυώθηκε. «Γιατί δεν μπορείτε να φύγετε;» Με τις 
άκριες των ματιών της κοίταζε μες στην ταβέρνα μήπως κανένας 
τους παρακολουθούσε, μα δεν έβλεπε τίποτα ύποπτο. Ήταν από- 
γευμα, και το μέρος γεμάτο με τους συνηθισμένους ανθρώπους που 
συγκεντρώνονταν εδώ: ταξιδιώτες που δεν είχαν πολλά λεφτά να 
διαθέσουν, εργάτες, και λωποδύτες. 

«Χρωστάμε στα Κτήνη,» μούγκρισε ο Ζαώρδιλ ο Σκοτωμένος. 

«Τους χρωστάτε; Από πότε;» 

«Από χτες βράδυ. Έκανε μια μαλακία η μάγισσά μας...» Ήπιε μια 
μεγάλη γουλιά από τη μπίρα στην κούπα του. 

«Η Φαίδρα’λι;» 

«Ναι. Ήθελε να βαδίσει μες στη νύχτα - δεν ξέρω τι την είχε πιά- 
σει - και κατέληξε σε διάφορους καταυλισμούς...» Διηγήθηκε, εν 
συντομία, στην Έρικα τι είχε συμβεί. «Οπότε, όπως καταλαβαίνεις, 
άμα φύγουμε τώρα, μάλλον τα Κτήνη θα μας χιμήσουν.» 

«Δεν υπάρχει 'μάλλον’,» συμφώνησε η Έρικα. 

Ο Ζαώρδιλ έστριψε ένα τσιγάρο. «Αν το φουσάτο ξεκινήσει αύριο- 
μεθαύριο, όπως δείχνει, θα πρέπει να το ακολουθήσουμε.» 

«Και πού θα καταλήξουμε έτσι;» είπε η Νιρκέκα, ανήσυχη. «Σε 
καμία παγίδα; Μπορεί να είμαστε οι Ζωντανοί-Νεκροί, αρχηγέ, αλ- 
λά δεν είμαστε κι αθάνατοι.» 

«Μην το λες.» Ο Ζαώρδιλ έβαλε στο στόμα του το στριμμένο τσι- 
γάρο και το άναψε. 

«Ορισμένες φορές, νομίζω πως τα μυαλά σου είναι πιο σαλεμένα 
από της μάγισσας!» Η Νιρκέκα δεν έμοιαζε να αστειεύεται. 

«Μπορεί και να είναι.» Ο Σκοτωμένος φύσηξε καπνό ανάμεσά 
τους. «Όπως και νάχει, θα έχουμε το νου μας. Και θα προσέχουμε 
ιδιαίτερα τον Εύβουλο. Όταν ξέρεις ποιος είναι ο προδότης, δεν 
μπορεί το ίδιο εύκολα να σε μαχαιρώσει στην πλάτη.» 

«Τους Κρανοφόρους, όμως, όλοι τους εμπιστεύονται, ενώ εμάς κα- 
νένας,» τόνισε η Νιρκέκα. «Μας μισούν.» 

«Δεν είναι δυνατόν να φύγουμε τώρα απ’το φουσάτο, και το κατα- 
λαβαίνεις. Δε θάναι καλό για εμάς. Θα μας κυνηγήσουν.» 

Η Νιρκέκα στράφηκε στην Έρικα. «Θα προλάβεις να βρεις στοι- 
χεία που ενοχοποιούν τουλάχιστον τον Εύβουλο, αν όχι τον Άσλα- 
τμιρ, προτού το στράτευμα ξεκινήσει;» 

«Το ελπίζω,» αποκρίθηκε εκείνη, «αλλά δεν είμαι σίγουρη. Ο λό- 
γος της Ανρίθα-Νοθ δεν ξέρω αν θα είχε καμία βαρύτητα, και δεν 
τολμώ να την παρουσιάσω ενώπιον του Ηγεμόνα. Αν το κάνω, εγώ 
θα έχω άσχημα ξεμπερδέματα, όχι ο Άσλατμιρ ή Εύβουλος. Ή μάλ- 
λον, δεν θα ξεμπερδέψω καθόλου... 

» Παρεμπιπτόντως, ο Γελαστός Άρχοντας μού είπε ότι έχει μια 
δουλειά για εσάς, αν ενδιαφέρεστε. Του εξήγησα, βέβαια, πως, 
απ’ό,τι έχω καταλάβει, δεν ενδιαφέρεστε για τέτοιες δουλειές...» 

«Τι δουλειά;» ρώτησε ο Ζαώρδιλ. 

Η Έρικα τού είπε ότι ο Σάλβιθ ο Μονόφθαλμος είχε, τελικά, προ- 
σπαθήσει να εισβάλει στο Οχυρό του Ηγεμόνα για να απαγάγει τον 
γιο του Ραλνίβη· και τώρα, ο Άσλατμιρ έψαχνε να βρει άλλους αν- 
θρώπους για να φέρουν εις πέρας αυτή την απαγωγή. 

«Ο άνθρωπος δεν είναι με τα καλά του! » μούγκρισε ο Ζαώρδιλ. «Τι 
θέλει να επιτύχει; Θέλει να εκβιάσει τον Ηγεμόνα;» 

«Υποθέτω πως σκοπεύει να τον διώξει από την εξουσία, και μάλ- 
λον πιστεύει πως η απαγωγή του γιου του θα βοηθήσει σ’αυτό. Λέει 
πως θα σας πληρώσει καλά, αν το αναλάβετε.» 

Ο Σκοτωμένος ρουθούνισε. «Καταλαβαίνεις, φυσικά, πως δεν 
πρόκειται να βάλω τους ανθρώπους μου σε τέτοιο ανόητο κίνδυνο.» 

Η Έρικα ένευσε. «Το περίμενα ότι αυτή θα ήταν η απάντησή σου.» 

«Βρισκόμαστε ήδη σε κίνδυνο...» μουρμούρισε η Νιρκέκα, πίνο- 
ντας μια γουλιά απ’τη μπίρα της. Οι άλλοι δύο την αγνόησαν. 

«Με τη Ανρίθα τι θα κάνεις;» ρώτησε ο Ζαώρδιλ την Έρικα. 

«Ο Άσλατμιρ είπε πως θα με πληρώσει αν του τη βρω.» 

«Δεν σε υποψιάζεται, λοιπόν...» 

«Καθόλου. Εκτός αν παίζει κάποιο παιχνίδι που δεν μπορώ τώρα 
να διακρίνω...» Το μυαλό της, συνηθισμένο στα κόλπα των πρακτό- 
ρων της Παντοκράτειρας, τίποτα δεν απέκλειε. 

«Σκέφτεσαι να του την παραδώσεις και να πάρεις τα λεφτά;» 

Η Έρικα χαμογέλασε λιγάκι στραβά. «Και νομίζεις ότι, τότε, η Αν- 
ρίθα δεν θα του πει πως εγώ την έκλεψα; Θα το κρατήσει κρυφό; 
Όχι, δεν πρόκειται να την παραδώσω, φυσικά. Θεωρώ, μάλιστα, πως 
πιθανώς να μου φανεί χρήσιμη...» 

«Σε τι; Έχει σημαντικές πληροφορίες για τη Γαλανή Δράκαινα;» 

«Σίγουρα έχει δει τους ανθρώπους της - ποιοι βρίσκονται υπό τις 
διαταγές της. Αλλά εγώ δεν αναφέρομαι μονάχα σ’αυτό...» 

«Σε τι αναφέρεσαι, Έρικα;» 

«Η Ανρίθα μού χρωστά την ελευθερία της, και θέλει να επιστρέφει 
στη Ρελκάμνια. Θα τη βοηθήσω να επιστρέφει.» 

«Και πιστεύεις ότι θα σε ανταμείψει πλουσιοπάροχα.» 

Η Έρικα κούνησε το κεφάλι αρνητικά. «Πιστεύω πως θα συνεχί- 
σουμε να έχουμε... επαφές.» 

Ο Ζαώρδιλ συνοφρυώθηκε. «Τι προσπαθείς να πεις;» 

«Θα δείξει,» είπε, αινιγματικά, η Έρικα και ήπιε μια γουλιά από τη 
μπίρα της. 

Ο Ζαώρδιλ ρούφηξε καπνό απ’το τσιγάρο του. Τι σκέφτεται; ανα- 
ρωτήθηκε. Θέλει να κάνει την Ανρίθα-Νοθ μέρος του δικτύου της; 
Σχεδιάζει να εξαπλωθεί και πέρα από τη Φεηνάρκια; Του έμοιαζε 
λιγάκι αστείο. Αστεία μεγαλεπήβολο. Η Έρικα ατενίζει μακριά στον 
ορίζοντα! Γέλασε κοφτά. 

Τα μάτια της Έρικας τον κοίταξαν στενεμένα, σαν να είχε μαντέ- 
ψει τις σκέψεις του, ενώ στην πραγματικότητα η Έρικα ήταν απλώς 
μπερδεμένη από την αντίδρασή του. «Τι;» τον ρώτησε. 

«Τίποτα,» είπε ο Ζαώρδιλ. «Σκεφτόμουν πόσο σκατά είναι η κα- 
τάσταση τώρα για εμάς.» 

«Μην το βλέπεις έτσι,» του είπε η Έρικα. «Δες το ως μια ευκαιρί- 
α.» 

«Ευκαιρία;» 

«Να ανελιχθούμε. Δε θα ήθελες την ευγνωμοσύνη του Ηγεμόνα;» 

«Νομίζω πως θα την έχω, εν μέρει.» 

Η Έρικα τον ατένισε ερωτηματικά. 

Ο Ζαώρδιλ τής είπε για το περιστατικό κατά τον έλεγχο που έκανε 
ο Ηγεμόνας στο μισθοφορικό φουσάτο. 

«Βλέπεις;» είπε η Έρικα. «Η γνώμη του για εσένα είναι ήδη καλή, 
απλά και μόνο επειδή άνοιξες ένα ορεινό πέρασμα. Φαντάσου τι 
μπορεί να γίνει αν σώσεις το στράτευμά του από τα σχέδια του Άσ- 
λατμιρ και του Εύβουλου!» 

«Και πώς θα το καταφέρω αυτό, Έρικα;» 

«Δεν ξέρω, αλλά, αν το καταφέρεις, μην ξεχάσεις να αναφέρεις 
στον Ηγεμόνα ότι σε βοήθησα.» 

Ο Ζαώρδιλ ρουθούνισε, γελώντας. «Είσαι παλαβή!» 

«Μπορούμε να κάνουμε περισσότερα πράγματα από κάτι μικρο- 
δουλειές, αν δικτυωθούμε σωστά!» είπε αμέσως εκείνη, έχοντας ε- 
νοχληθεί από τον τρόπο του. «Αλλά, για να γίνει αυτό, πρέπει από 
κάπου να ξεκινήσουμε. Συνεχίζοντας να κάνουμε μικροδουλειές δεν 
πρόκειται ποτέ να ανελιχθούμε. Και για πόσο νομίζεις ότι οι μισθο- 
φόροι σου θα μπορούν να σταθούν και να εργαστούν εδώ, μέσα 
σ’ αυτή την κατάσταση; Κανένας δεν συμπαθεί τους ανθρώπους που 
παλιά υπηρετούσαν την Παντοκράτειρα!» 

«Κι αυτό θ’αλλάξει;» 

«Θ’αλλάξει ο τρόπος που σας βλέπουν!» 

Ο Ζαώρδιλ τίναξε στάχτη από το τσιγάρο του στο πάτωμα της τα- 
βέρνας - τασάκι δεν υπήρχε πουθενά εν όιμει. «Ίσως και νάναι έ- 
τσι,» παραδέχτηκε. «Αλλά είναι ρίσκο.» 

«Ενώ όσα έχεις κάνει ώς τώρα δεν είναι;» 

«Εντάξει,» είπε ο Ζαώρδιλ, «θα προσπαθήσω να χαλάσω το σχέδιο 
του Εύβουλου, αν μπορώ - παρότι δεν έχω ιδέα από πού ν’αρχίσω. 
Κανονικά, πρέπει νάναι κάποιος κοντά του και να τον παρακολου- 
θεί. Περισσότερο η δική σου αρμοδιότητα παρά η δική μου. Σκέφτε- 
σαι νάρθεις μαζί μας όταν το φουσάτο ξεκινήσει;» 

«Αν δεν έχω ξεσκεπάσει τους προδότες ώς τότε, μπορεί και να έρ- 
θω.» Ήταν αποφασισμένη να καταφέρει, επιτέλους, κάτι μεγάλο. 
Κάτι που θα της έδινε πραγματική δύναμη και επιρροή, σ’ όλη τη 
Νασόλκαθ και πέρα απ’αυτήν! 

Η Νιρκέκα την κοίταζε με καχυποψία και επιφύλαξη. Η Έρικα το 
πρόσεξε, και σκέφτηκε ότι θα έπρεπε να έχει υπόψη της αυτή τη μι- 
σθοφόρο του Ζαώρδιλ του Σκοτωμένου. 

Τη νύχτα, όταν ο Ζαώρδιλ είχε επιστρέφει στον καταυλισμό των Ζω- 
ντανών-Νεκρών, για να μιλήσει με τους πιο έμπιστους ανθρώπους 
του για τον κίνδυνο που θα είχαν να αντιμετωπίσουν, και η Έρικα 
είχε πάει στο κρησφύγετό της μέσα στη Νασόλκαθ, για να μιλήσει με 
τους δικούς της έμπιστους ανθρώπους και με τη Ανρίθα-Νοθ, στον 
Τόπο του Θεού, τον ναό του Μεγάλου Στόματος, τρεις ιερείς και μία 
ιέρεια ήταν συναθροισμένοι ανάμεσα στις κολόνες και στα μεγάλα 

πύραυνα. Πίσω τους, ο θεός τους, ένα πελώριο στόμα από φλέγόμε- 
νο αέρα, παραμιλούσε και παραμιλούσε και παραμιλούσε, εκφέρο- 
ντας ακατάπαυστες ασυναρτησίες που έβγαζαν νόημα μόνο όταν οι 
ιερωμένοι είχαν εξαγνίσει τον εαυτό τους όπως έπρεπε. 

Ετούτη ήταν η όγδοη ημέρα από τότε που ο Ηγεμόνας είχε αρχίσει 
να συγκεντρώνει τον μισθοφορικό του στρατό, και με την αυγή είχε 
έρθει στον Τόπο του Θεού, χωρίς να το ανακοινώσει σε κανέναν, 
προκειμένου να ζητήσει από τους ιερωμένους χρησμό σχετικά με την 
έκβαση της εκστρατείας που σκόπευε να εξαπολύσει εναντίον της 
λήσταρχου Σαρντίκα-Νοθ, της πρώην Παντοκρατορικής στρατιωτι- 
κού, την οποία τώρα πολλοί ονόμαζαν Γαλανή Δράκαινα. Οι τρεις 
ιερείς και η μία ιέρεια του ναού είχαν σπεύσει να υπακούσουν και, 
αργότερα μέσα στην ημέρα, είχαν ειδοποιήσει τον Ηγεμόνα, μέσω 
επικοινωνιακού διαύλου, ότι μπορούσε να έρθει στον Τόπο του Θεού 
για να λάβει τον χρησμό που είχε ζητήσει. 

Έτσι, τώρα, μέσα στη νύχτα, τον περίμεναν. Και ήταν από τις λίγες 
φορές που είχαν θέσει φρουρούς στην είσοδο του ναού τους, ώστε 
να διώξουν τους λιγοστούς προσκυνητές που ίσως να έρχονταν μια 
τέτοια ώρα. 

Ο Ηγεμόνας επισκέφτηκε τον Τόπο του Θεού μαζί με τη σύζυγό 
του, Νασίτλα, και εφτά σωματοφύλακες - τέσσερις της ομάδας των 
Οπλισμένων Κτηνών, δύο της ομάδας των Επιφανών Κρανοφόρων, 
και έναν μάγο του τάγματος των Δεσμοφυλάκων. Το όχημά του στα- 
μάτησε έξω από τον ναό, στην Οδό του Θεού, και ο Ηγεμόνας Ραλνί- 
βης βγήκε, βαδίζοντας πλάι στη σύζυγό του. Ήταν κι οι δυο τους 
πλούσια ντυμένοι και περιτριγυρισμένοι από τους φρουρούς τους. 
Φάνταζαν εντυπωσιακοί. 

Οι ιερείς και η ιέρεια υποκλίθηκαν καθώς τους είδαν να μπαίνουν 
στον σηκό. 

«Με ειδοποιήσατε...» είπε ο Ραλνίβης. 

«Μάλιστα, Άρχοντά μου,» αποκρίθηκε ένας από τους ιερείς, κοκα- 
λιάρης και πορφυρόδερμος, με κεφάλι ξυρισμένο τελείως, όπως όλοι 
τους - συμπεριλαμβανομένης της ιέρειας. «Το Μεγάλο Στόμα μάς 
μίλησε.» Στράφηκαν στον θεό τους, που αιωρείτο στο βάθος της γε- 
μάτης κίονες αίθουσας μουρμουρίζοντας, μουρμουρίζοντας, μουρ- 
μουρίζοντας. Ένα στόμα από φωτιά και αέρα, αρκετά μεγάλο για να 
καταπιεί κεφάλια ανθρώπων. Αλλά, σύμφωνα με τις φήμες, ποτέ δεν 
είχε επιτεθεί σε κανέναν. Ούτε και κανένας, όμως, μπορούσε να το 

βλάψει. Ήταν σχεδόν σαν οπτασία - μα, αν πήγαινες κοντά του, αι- 
σθανόσουν θερμότητα. «Ας μείνουμε μερικά λεπτά σιωπηλοί, για να 
ευχαριστήσουμε τον ιερό θεό της δοξασμένης πόλης μας.» 

Ο Ηγεμόνας υπάκουσε στην επιταγή του ιερέα, και όλοι τους έμει- 
ναν αμίλητοι για κάποια ώρα, έχοντας στραμμένα τα βλέμματά τους 
στο Μεγάλο Στόμα, που συνέχιζε να μουρμουρίζει ασυνάρτητα, 
μοιάζοντας να αδιαφορεί παντελώς για την τιμή που του έκαναν, 
όπως θα αδιαφορούσε η βροχή, ή ο άνεμος, ή η αστραπή, ή ο ποτα- 
μ ός· 

Οι τρεις ιερείς και η ιέρεια στράφηκαν να κοιτάξουν ξανά τον Η- 
γεμόνα σαν να είχαν, με κάποιο μυστηριώδη τρόπο, συνεννοηθεί 
βουβά αναμεταξύ τους - κι εκείνος που είχε μιλήσει πριν - ο γηραιό- 
τερος ανάμεσά τους - μίλησε και τώρα. Είπε: «Τα λόγια του Μεγά- 
λου Στόματος μάς αποκάλυψαν, Άρχοντα της Νασόλκαθ, πως κίνδυ- 
νος θα έρθει από έμπιστους αλλά ανυπάκουους, ο κρυφός κόσμος 
ανασαλεύει σαν αφυπνισμένο ερπετό, ένας παλαιός ζηλόφθονος κα- 
ραδοκεί, κι εκείνοι που έχουν ήδη πεθάνει δίνουν αφορμή για να πι- 
ει η γη αίμα αδελφών και τ’αγρίμια να βγουν από τη φωλιά τους.» 

Αυτός είναι ο χρησμός σας; σκέφτηκε ο Ραλνίβης απαξιωτικά. Α- 
συναρτησίες για τρελούς! Όπως το περίμενε, δυστυχώς. Αλλά είχε 
ζητήσει να του μιλήσουν μήπως και μάθαινε τίποτα χρήσιμο. 

Προς στιγμή, ωστόσο, αναλογίστηκε την προφητεία τους. Ήταν 
σαν να του έλεγαν για κάποια προδοσία, συνειδητοποίησε. «Τι ση- 
μαίνουν όλα αυτά;» τους ρώτησε. 

«Γνωρίζουμε μονάχα ό,τι μας αποκάλυψε το Μεγάλο Στόμα, Άρχο- 
ντα μου. Τίποτα περισσότερο από μαντατοφόροι δεν είμαστε,» απο- 
κρίθηκε ο ιερέας. 

«Μπορείτε να επαναλάβετε τον χρησμό, Σεβασμιότατε;» ζήτησε ο 
Ηγεμόνας. 

Και ο ιερέας υπάκουσε. Είπε ακριβώς τα ίδια λόγια, σαν να τα είχε 
αποστηθίσει, σαν να ήταν χαραγμένα μέσα στο κρανίο του. «Κίνδυ- 
νος θα έρθει από έμπιστους αλλά ανυπάκουους, ο κρυφός κόσμος 
ανασαλεύει σαν αφυπνισμένο ερπετό, ένας παλαιός ζηλόφθονος κα- 
ραδοκεί, κι εκείνοι που έχουν ήδη πεθάνει δίνουν αφορμή για να πι- 
ει η γη αίμα αδελφών και τ’αγρίμια να βγουν από τη φωλιά τους.» 

«Ευχαριστώ, Σεβασμιότατε,» είπε ο Ηγεμόνας, ενώ η σύζυγός του, 
η Νασίτλα, παρότι αισθανόταν αναστατωμένη προσπαθούσε να μην 
το δείχνει. Όπως και ο Ραλνίβης, έτσι κι εκείνη, προδοσία καταλά- 

βαίνε. Κι επίσης, η φράση «ένας παλαιός ζηλόφθονος καραδοκεί» 
την τρόμαζε πολύ, πάρα πολύ. Θα μπορούσε αυτός ο παλαιός ζη- 
λόφθονος να ήταν ο αδελφός της, ο Άσλατμιρ; Πάντοτε αντιπαθούσε 
τον Ραλνίβη... 

Καθώς ο Ηγεμόνας και η σύζυγός του έφευγαν από τον Τόπο του 
Θεού, έμπαιναν στο όχημά τους, και κάθονταν στο μεγάλο μαλακό 
κάθισμα στην πίσω μεριά, εκείνη ψιθύρισε στον Ραλνίβη: «Κάτι κα- 
κό έχουν προβλέιμει...» 

Η μηχανή του οχήματος δεν είχε σβήσει, ακουγόταν να μουγκρίζει, 
και τώρα οι τροχοί του μπήκαν σε κίνηση, καθώς έστριβε μέσα στην 
Οδό του Θεού για να κατευθυνθεί προς την Οδό του Ηγεμόνα. 

«Δεν ξέρω,» είπε ο Ραλνίβης, κοιτάζοντας εσκεμμένα έξω απ’το 
παράθυρο, τη νυχτερινή πόλη που διοικούσε. «Δεν έβγαλα κανένα 
νόημα. Και τούτη δεν είναι η μοναδική φορά που οι ιερείς έχουν πει 
τελείως παράξενα, τελείως ακατανόητα και φαινομενικά απειλητικά, 
πράγματα. Δε θυμάσαι τον χρησμό τους προτού διώξουμε τους Πα- 
ντοκρατορικούς από εδώ;» Στράφηκε τώρα να την κοιτάξει. 

«Ναι...» αποκρίθηκε συλλογισμένα η Νασίτλα. Αυτό που έλεγε ο 
Ραλνίβης ήταν αλήθεια. Όμως... «Θα μπορούσε ο αδελφός μου να 
σχεδιάζει κάτι πάλι;» 

Ο Ηγεμόνας αναστέναξε. Τόσα χρόνια, σκέφτηκε, κι ακόμα ο κα- 
ταραμένος ο Άσλατμιρ ίδιος είναι! Είτε είμαστε υποτελείς της Πα- 
ντοκράτειρας είτε ελεύθεροι, αυτός ίδιος είναι! Πολλές φορές είχε 
αναλογιστεί να τον δολοφονήσει, μα ποτέ δεν το είχε επιχειρήσει... 
για διάφορους λόγους - ο ελάχιστος από τους οποίους ήταν επειδή 
αυτό θα δυσαρεστούσε τη Νασίτλα και τη Ραλκάβδη. 

«Ο Άσλατμιρ δεν έχει καμία σχέση με την επίθεσή μας εναντίον 
της Σαρντίκα-Νοθ, Νασίτλα. Δεν έχει ανακατευθεί καθόλου μ’αυτό 
το θέμα. Κι εγώ ζήτησα χρησμό από τους ιερωμένους για την εκ- 
στρατεία μου, όχι για τις σκιώδεις κινήσεις του αδελφού σου.» 

Σωστά, σκέφτηκε η Νασίτλα. Σωστά. Τι σχέση έχει ο Άσλατμιρ 
μ’όλα αυτά; 

...ένας παλαιός ζηλόφθονος καραδοκεί... 

Σε κάποιον άλλο θα αναφερόταν ο χρησμός. Προφανώς. 

Κεφάλαιο Δέκατο-Ένατο 

Νυχτερινή Επίσκεψη 


Όταν ξημέρωσε η ένατη ημέρα της προετοιμασίας του μισθοφορι- 
κού στρατεύματος του Ηγεμόνα, άρχισε να διαδίδεται η φήμη μέσα 
στο στρατόπεδο ότι αύριο θα ξεκινούσε η εκστρατεία κατά της Γα- 
λανής Δράκαινας. Ο Ηγεμόνας δεν χρειαζόταν να συγκεντρώσει άλ- 
λους, έλεγαν «είμαστε αρκετοί»· «μπορούμε να νικήσουμε τη Γαλα- 
νή Δράκαινα, ακόμα και καταχωνιασμένη στ’Οχυρό της Ψηλής Γέ- 
φυρας»· «μέχρι κι ενεργειακό κανόνι έχουμε!» (και ήταν αλήθεια: οι 
Ξένοι το είχαν φέρει, και, μαζί του, μια μάγισσα του τάγματος των 
Τεχνομαθών για να το λειτουργεί)· «κι ένα σωρό θεοί είναι στο 
πλευρό μας! Η Γαλανή Δράκαινα δεν μπορεί να έχει περισσότερες 
δυνάμεις!» 

Ο Ζαώρδιλ, όμως, δεν ήταν και τόσο βέβαιος γι’αυτό. Κατ’αρχήν, 
ήξερε από πρώτο χέρι ότι η Σαρντίκα-Νοθ είχε συγκεντρώσει πάρα 
πολλές συμμορίες ληστών υπό την αρχηγεία της, από εδώ ώς τη 
Χόλκεραλ. Αν όχι όλους τους ληστές αυτής της περιοχής, τότε, α- 
ναμφίβολα, τους περισσότερους. Και κατά δεύτερον, ο Ζαώρδιλ α- 
πορούσε που κανένας δεν αναρωτιόταν (φωναχτά, τουλάχιστον) 
πώς η Σαρντίκα-Νοθ είχε κατακτήσει ένα τόσο ισχυρό φρούριο όπως 
το Οχυρό της Ψηλής Γέφυρας. Χρόνια ήταν απόρθητο για απλές 
συμμορίες ληστών τι είχε γίνει τώρα; Τι είχε αλλάξει; Τι πλεονέκτη- 
μα είχε η Γαλανή Δράκαινα ώστε όχι μόνο να το καταλάβει αλλά και 
να αιχμαλωτίσει τον Άρχοντα Βάλγκερελ; 

Αν ο Εύβονλος είναι με το μέρος της, μόιλλον δεν θα ενθαρρύνει 
την εξάπλωση τέτοιων ερωτηματικών μέσα στο στρατόπεδο... Και ο 
Ζαώρδιλ ήξερε ότι θα έπρεπε ν’ανησυχεί τώρα περισσότερο γι’αυτόν 
παρά για το πώς η Σαρντίκα-Νοθ είχε καταλάβει το Οχυρό της Ψη- 
λής Γέφυρας. Διότι το πιθανότερο ήταν ο προδότης να δράσει προ- 
τού φτάσουν αρκετά κοντά στο φρούριο ώστε να το πολιορκήσουν, ή 
μόλις η πολιορκία είχε ξεκινήσει και όλων η προσοχή ήταν στραμμέ- 
νη στα τείχη αντί στα νώτα τους. 

Ποιους άλλους μπορεί να έχει φέρει με το μέρος του; Ο Ζαώρδιλ, 
βαδίζοντας στις παρυφές του καταυλισμού των Ζωντανών-Νεκρών, 
κοίταζε τους καταυλισμούς των άλλων μισθοφορικών ομάδων. Τους 
Ξεσηκωμένους και τα Οπλισμένα Κτήνη αποκλείεται. Τους Ξένους, 
όμως; Μπορεί νάχει κάνει συμφωνία μαζί τους; Δεν είναι από τούτες 
τις περιοχές - δεν είναι καν Φεηνάρκιοι - και θα δουλέψουν για ό- 
ποιον τους πληρώσει περισσότερο, ειδικά αν μετά μπορούν να το 
κάνουν να φανεί όχι ως προδοσία, ώστε να χάσουν την καλή τους 
φήμη, αλλά ως κάτι άλλο - απελευθερωτική κίνηση, πιθανώς. Ίσως, 
όταν ο Ραλνίβης έχει χάσει την εξουσία του, ο Άσλατμιρ να διαδώσει 
τη φήμη ότι ήταν κακούργος και τυραννικός. Ωστόσο, ο Ζαώρδιλ δεν 
μπορούσε να είναι βέβαιος πως οι Ξένοι ήταν επίσης στο κόλπο. Αλ- 
λά τους υποπτευόταν. Όπως και τις Μελανοκυράδες του Πολέμου. 
Είχε δει τον Εύβουλο να μιλά συχνά με τη μαυρόδερμη αρχηγό τους. 
Όμως δεν ήταν η μόνη, ασφαλώς, που της μιλούσε συχνά. Ήταν κοι- 
νωνικός, αν μη τι άλλο... 

Στον Ζαώρδιλ έμοιαζε αδύνατο να βγάλει άκρη αυτή τη στιγμή. 
Αδύνατο να αποφασίσει ποιοι σίγουρα ήταν οι προδότες. Ωστόσο, 
ήξερε σε ποιους να μην έχει στραμμένη την πλάτη του. 

Ο Νικηφόρος, χτες βράδυ, είχε πει: «Αρχηγέ, τέρμα οι μαλακίες. 
Ώρα να σηκωθούμε να φύγουμε.» 

Ο Ζαώρδιλ τούς είχε μόλις μεταφέρει τις υποψίες της Έρικας σχε- 
τικά με τον Εύβουλο. «Δεν μπορούμε, και το ξέρεις. Χρωστάμε ακό- 
μα.» 

«Θα πληρώσουμε και αύριο, και τελείωσε.» 

«Δεν τελείωσε - μένει κάτι λίγο-» 

«Τίποτα, όμως, δεν θα μείνει από εμάς αν συμβαίνει αυτό που λες 
ότι συμβαίνει!» γρύλισε ο Νικηφόρος. 

Η Νιρκέκα είπε: «Έχει δίκιο.» 

«Αν φύγουμε τώρα, τα Οπλισμένα Κτήνη θα μας επιτεθούν-» άρ- 
χισε ο Ζαώρδιλ. 

«Ας φύγουμε μεθαύριο, τότε, αφότου τους έχουμε ξεπληρώσει!» 
είπε ο Νικηφόρος. 

«Μεθαύριο,» τους είπε ο Φέκταρελ, «πιθανώς το φουσάτο να ξεκι- 
νήσει. Πολλοί έχω ακούσει να το υποθέτουν.» Εκείνος και η Φαί- 
δρα’λι ήταν οι τελευταίοι άνθρωποι μέσα στη σκηνή του Σκοτωμέ- 
νου - κανένας άλλος δεν έπρεπε ακόμα να ξέρει για τα πράγματα που 
συζητούσαν. 

«Η Έρικα,» είπε ο Ζαώρδιλ, «πιστεύει ότι ίσως όλη αυτή η κατά- 
σταση να παρουσιάζει μια ευκαιρία για εμάς.» 

«Ανοησίες!» σύριξε η Νιρκέκα, που ήξερε τι είχε προτείνει η Έρι- 
κα Σάλκερκοφ. Και μόλις ο Ζαώρδιλ εξήγησε και στους υπόλοιπους 
τι εννοούσε, άρχισαν να μιλάνε όλοι μαζί, όχι δυνατά (για να μην 
τους κρυφακούσει κανένας έξω απ’τη σκηνή) αλλά έντονα. Δεν βγή- 
κε κανένα συμπέρασμα, κι όλοι, τελικά, έφυγαν λιγάκι παρεξηγημέ- 
νοι από το κατάλυμα του Σκοτωμένου. Μετά από την άσχημη ιστο- 
ρία με τον Καντάρφιλ και τον Σάλβιθ τον Μονόφθαλμο, ακόμα κι ο 
Νικηφόρος, που συμπαθούσε κάπως την Έρικα, είχε πάιμει να τη 
συμπαθεί. Η Νιρκέκα, ούτως ή άλλως, ποτέ δεν την εμπιστευόταν. 
Και ο Φέκταρελ φοβόταν πλέον τα σχέδιά της, όπως και η Φαίδρα’λι. 
Ο Ζαώρδιλ έμοιαζε νάναι ο μοναδικός σύμμαχος που της είχε απο- 
μείνει ανάμεσα στους Ζωντανούς-Νεκρούς. 

Ευτυχώς για εκείνη, ήταν ο αρχηγός τους. 

Το μεσημέρι, όταν οι άλλοι μισθοφόροι έπαιρναν τις πληρωμές τους 
από τους ανθρώπους του Ηγεμόνα, οι Ζωντανοί-Νεκροί δεν πήραν 
τίποτα. Τα λεφτά θα πήγαιναν στα Οπλισμένα Κτήνη, και οι άνθρω- 
ποι του Ζαώρδιλ θα έπρεπε να ζήσουν ξανά με τις οικονομίες τους. 

«Μόλις πάμε να μαζέψουμε κανένα θηρεύσιμο, όλο κάποιος μάς 
τ’αρπάζει,» μούγκρισε ο Ράκαλωντ ο νάνος, ο πιλότος του ενός εκ 
των δύο ορνιθόπτερων που είχαν οι Ζωντανοί-Νεκροί. «Κωλοκοινω- 
νία...» Καθόταν σ’ένα ξύλινο σκαμνί κι έτρωγε χορτόσουπα. 

Παραδίπλα ήταν καθισμένος ο Ελεφαντάνθρωπος, έχοντας απο- 
μακρυνθεί από τους ελέφαντες για να φάει. «Γάμησέ τα, νάνε,» εί- 
πε. 

«Μη με λες νάνο, Ελεφαντάνθρωπε που έχεις ξεχάσει τ’όνομά 
σου!» 

Ο Ελεφαντάνθρωπος γέλασε και τελείωσε τη σούπα του, την οποία 
έπινε σαν ζωμό μέσα από το πιάτο, χωρίς να χρησιμοποιεί κουτάλι. 

«Μη γκρινιάζετε από τώρα, γιατί μου φαίνεται πως κάτι κακό θα 
συμβεί.» 

Στράφηκαν, λιγάκι ξαφνιασμένοι, για να διαπιστώσουν ότι ο Έλ- 
φοντελ καθόταν στη σκιά μιας σκηνής πίσω τους, δίχως να τον έχουν 
τόση ώρα προσέξει. 

«Ξέρεις κάτι που δεν ξέρουμε;» τον ρώτησε ο Ράκαλωντ. 

«Ο Κολπατζής ήταν πολύ τσαντισμένος χτες· αυτό ξέρω.» 

Ο Ελεφαντάνθρωπος ρεύτηκε. «Και;» 

«Πιο πριν, είχε μιλήσει με τον Σκοτωμένο,» είπε ο Έλφοντελ. «Και 
μαζί τους, μες στη σκηνή του αρχηγού, ήταν κι ο Φέκταρελ, η μάγισ- 
σα, κι η Νιρκέκα. Κάτι άσχημο μπορεί να συμβεί, σας λέω.» 

«Φήμες...» είπε ο Ελεφαντάνθρωπος. 

«Φήμες; Μετά απ’ό,τι έγινε με τον Καντάρφιλ;» 

«Τι σχέση έχει ο έμπορος, τώρα;» ρώτησε ο Ράκαλωντ. 

«Καταλάβατε εσείς τι ακριβώς συνέβη εκείνη τη νύχτα;» 

«Τους πρόδωσαν, ρε!» είπε ο Ελεφαντάνθρωπος. 

«Δεν εννοώ αυτό! Εννοώ, με την Έρίκα. Στην αρχή, ο Σκοτωμένος 
ήταν έτοιμος να την εκτελέσει, κι αφότου συζήτησαν - κρυφά από 
εμάς - όλα ήταν πάλι εντάξει μαζί της. Την άφησε να φύγει, και μί- 
λησε και στον έμπορο - επίσης κρυφά από εμάς - για να τον ηρεμή- 
σει· κι έφυγε κι ο έμπορος.» 

«Μας έχεις μπερδέψει, Έλφοντελ,» είπε ο Ελεφαντάνθρωπος. 

«Ναι,» συμφώνησε ο Ράκαλωντ, λακωνικά. 

«Χτες βράδυ, ο Σκοτωμένος, ο Νικηφόρος, η Νιρκέκα, ο Φέκταρελ, 
και η μάγισσα συζητούσαν πάλι κρνφά\» τόνισε ο Έλφοντελ. «Δε 
βλέπετε τι γίνεται; Κάτι κρυφό. Άρα, κάτι ύποπτο. Και ο Νικηφόρος 
ήταν τσαντισμένος μετά.» 

Η σκηνή, στη σκιά της οποίας καθόταν ο Έλφοντελ, ξαφνικά μίλη- 
σε: «Κακώς υποπτεύεστε την Έρικα.» Το ύφασμα σηκώθηκε, και η 
μορφή της Χριστίνας Αλθέρβω ξεπρόβαλε. 

Ο Ελεφαντάνθρωπος μειδίασε πλατιά. «Μιλάει κιόλας.» 

Η Χριστίνα, που ήταν γενικώς λιγομίλητη, δεν του έδωσε σημασία. 
«Η Έρικα με βοήθησε όταν είχα ανάγκη. Δεν πρόκειται να σας προ- 
δώσει. Σέβεται ότι παλιά υπηρετούσατε την Παντοκράτειρα.» 

«Εγώ δεν υπηρετούσα καμία Παντοκράτειρα,» σχολίασε ο Ράκα- 
λωντ. 

«Δεν θα σας προδώσει!» επέμεινε η Χριστίνα. 

«Δεν είπε κανένας τίποτα εναντίον της Έρικας,» ξεκαθάρισε ο 
Έλφοντελ. 

«Η Νιρκέκα, όμως, λέει. Και ξέρω ότι πολλοί δεν εμπιστεύονται 
την Έρικα εδώ πέρα. Αλλά δεν έχουν δίκιο. Δεν ήταν δικό της το 
φταίξιμο που ο Αρχιανιχνευτής δέχτηκε επίθεση· αυτοί οι άνθρωποι 
ήταν ληστές και το έκρυβαν.» 

«Αφού η Έρικα είναι τόσο καλή στη δουλειά της, θάπρεπε να το 
ξέρει ότι σχέδιαζαν πουστιά,» είπε ο Έλφοντελ. 

Η Χριστίνα τον αγριοκοίταξε αλλά δεν μίλησε - επέστρειμε πάλι στο 
εσωτερικό της σκηνής. 

«Πού πας;» της φώναξε ο Ελεφαντάνθρωπος. «Μείνε λίγο!» 

Καμία απάντηση από μέσα. 

«Αυτή,» είπε ο Ράκαλωντ καχύποπτα, «μπορεί νάναι και κατά- 
σκοπός της. Η Έρικα την έφερε δω, μην ξεχνάτε.» 

«Λες γι’αυτό να μη μιλάει πολύ;» υπέθεσε ο Ελεφαντάνθρωπος. 

Όταν ο ήλιος έπεσε, είχε πλέον ανακοινωθεί επίσημα στο μισθοφο- 
ρικό στρατόπεδο ότι θα ξεκινούσαν την εκστρατεία αύριο το πρωί. 
Με την αυγή έπρεπε όλοι να έχουν αρχίσει να διαλύουν τους καταυ- 
λισμούς τους και να ετοιμάζονται. Τη διαταγή αυτή τη διέδωσαν οι 
Ξεσηκωμένοι και τα Οπλισμένα Κτήνη, εκ μέρους του Ηγεμόνα. Οι 
Επιφανείς Κρανοφόροι και ο αρχηγός τους, ο Εύβουλος, παρέμειναν 
στον καταυλισμό τους. Ο Ζαώρδιλ αναρωτιόταν αν είχαν άλλες δια- 
ταγές να δώσουν, σε πολύ συγκεκριμένες ομάδες και άτομα μέσα 
στο στρατόπεδο. Δυστυχώς, όμως, δεν είχε τρόπο να τους ελέγξει. Η 
Έρικα έπρεπε να είχε στείλει κάποιον από τους κατασκόπους της 
εδώ , για να εισβότλει στον καταυλισμό των Κρανοφόρων. Από την 
άλλη, όμως, αναρωτιόταν αν αυτό θα ήταν εύκολο - ή μάλλον, εφικτό. 
Η περιοχή των Επιφανών Κρανοφόρων ήταν μικρή (καθότι δεν ήταν 
πολλοί) κι έμοιαζε άψογα φρουρούμενη. Φάνταζε αδύνατο κάποιος 
να γλιστρήσει εκεί μέσα. Η Έρικα, βέβαια, ήταν πράκτορας της Πα- 
ντοκράτειρας· μπορεί να ξέρει τρόπους που εγώ αγνοώ. 

Του είχε πει ότι ίσως να ερχόταν μαζί με το φουσάτο όταν αυτό ξε- 
κινούσε για να πολεμήσει τη Σαρντίκα-Νοθ, αλλά ο Ζαώρδιλ δεν νό- 
μιζε τώρα πως θα την έβλεπε εδώ. Αν ήταν να έρθει, έπρεπε ήδη να 
το είχε κάνει. Μας άφησε μόνους, παρά τα όσα έλεγε για συνεργα- 
σία και αλληλοϋποστήριξη ! Ο Σκοτωμένος είχε αρχίσει πια να θυμώ- 
νει μαζί της, όπως κι ο Νικηφόρος ο Κολπατζής. Τώρα, οι Ζωντανοί- 
Νεκροί ήταν αναγκασμένοι να ακολουθήσουν ένα στράτευμα που 
ήξεραν ότι θα δεχόταν σαμποτάζ. Δεν μπορούσαν να φύγουν, ακόμα 
και μετά από την αυριανή ημέρα που θα αποπλήρωναν το χρέος 
τους προς τα Οπλισμένα Κτήνη - διότι η εκστρατεία κατά της Σαρντί- 
κα-Νοθ θα είχε ξεκινήσει, κι αν εγκατέλειπαν το στράτευμα τότε, θα 
θεωρούνταν αμέσως λιποτάκτες - και κανείς δεν φερόταν καλά 
στους λιποτάκτες. Πόσω μάλλον στους πρώην Παντοκρατορικούς 
μισθοφόρους που λιποτακτούσαν... Είμαστε παγιδευμένοι, σκεφτό- 

ταν ο Ζαώρδιλ. Και η Έρικα το μόνο που είχε κάνει για να τους βοη- 
θήσει ήταν να τους προειδοποιήσει ποιος έστηνε την παγίδα. Κάτι 
ήταν κι αυτό, μα όχι αρκετό... Ο Σκοτωμένος δεν το έβλεπε μονάχα 
δύσκολο να καταφέρουν να ματαιώσουν τα σχέδια του Εύβουλου, 
αλλά και να μείνουν ζωντανοί. Πρέπει να φυτρώσουμε τα μάτια Πο- 
λυόφθαλμου, για να κοιτάζουμε συγχρόνως παντού. 

Ο Ζαώρδιλ ο Σκοτωμένος, όμως, δεν είχε δίκιο σχετικά με την Έρι- 
κα Σάλκερκοφ. Η πρώην πράκτορας της Παντοκράτειρας δεν τους 
είχε εγκαταλείιμει. Επισκέφτηκε τον καταυλισμό τους εκείνη τη νύ- 
χτα, αλλά όταν ήταν πολύ, πολύ αργά και το σκοτάδι πολύ πυκνό. 

Και δεν ήταν μόνη. 

Δύο μαύρες, κουκουλωμένες φιγούρες γλίστρησαν μέσα στην πε- 
ριοχή των Ζωντανών-Νεκρών, αποφεύγοντας τα βλέμματα των 
φρουρών και περνώντας πίσω από τις πλάτες τους. Δεν μπορούσαν, 
όμως, για πάντα να κρύβονται από τους πάντες. Σύντομα, οι Ζωντα- 
νοί-Νεκροί πρόσεξαν ότι είχαν δύο αγνώστους ανάμεσά τους. Άτομα 
που θα μπορούσαν να ήταν και κατάσκοποι εκείνων που τους υπο- 
πτεύονταν και τους αντιπαθούσαν. 

Δύο μισθοφόροι σταμάτησαν τις κουκουλωμένες φιγούρες καθώς 
αυτές πλησίαζαν τη σκηνή του Σκοτωμένου. 

«Πού πάτε εσείς; Τι κάνετε εδώ;» 

«Συγνώμη αν σας ανησυχήσαμε,» αποκρίθηκε η Έρικα Σάλκερκοφ 
μέσα από τη σκιά της κουκούλας της. «Θέλουμε να μιλήσουμε στον 
Ζαώρδιλ τον Σκοτωμένο. Σ’αυτόν πριν από κανέναν άλλο - είναι πολύ 
ση μαντικό. » 

«Ποια είσαι;» ρώτησε ο μισθοφόρος, συνειδητοποιώντας ότι μι- 
λούσε σε γυναίκα - πριν, δεν το είχε προσέξει, μέσα στο σκοτάδι. 

«Ο αρχηγός σας με ξέρει. Φωνάξτε τον. Πίσω σας δεν είναι;» Η 
Έρικα έδειξε τη σκηνή. 

Ο μισθοφόρος τράβηξε ένα πιστόλι απ’τη ζώνη του. «Σε ρώτησα 
τ’όνομά σου.» 

Ο άλλος μισθοφόρος τράβηξε ένα σπαθί. «Και μπήκες κρυφά στον 
καταυλισμό μας. Κανένας δε σε είδε να μπαίνεις!» 

«Ειδοποιήστε τον Ζαώρδιλ τον Σκοτωμένο - θα λύσει αυτή την πα- 
ρεξήγηση αμέσως, σας διαβεβαιώνω. Δεν ήταν η πρόθεσή μου να-» 

«Πώς - σε - λένε;» ρώτησε ξανά ο άντρας με το πιστόλι, χωρίς να 
το έχει υψώσει ακόμα αλλά μοιάζοντας στα πρόθυρα να το κάνει. 

Η Έρικα αναστέναξε, νιώθοντας τον μαγικό μανδύα να ανασαλεύ- 
ει ανήσυχα επάνω της. «Ο Ζαώρδιλ ξέρει το όνομά μου. Ειδοποιήστε 
τον. » 

Ο άντρας με το πιστόλι κοίταξε τον άντρα με το σπαθί, κι εκείνος 
ένευσε και βάδισε προς τη σκηνή του αρχηγού τους, φωνάζοντάς τον 
χωρίς να μπει. 

Ο Ζαώρδιλ κοιμόταν αλλά, φυσικά, αμέσως ξύπνησε, έχοντας μά- 
θει να είναι διαρκώς σε εγρήγορση. Βγήκε απ’τη σκηνή και είδε τις 
δύο κουκουλωμένες φιγούρες και τους δύο μισθοφόρους του που τις 
είχαν σταματήσει. 

«Ζαώρδιλ!» είπε η μία από τις δύο φιγούρες - γυναικεία φωνή, 
την οποία αναγνώριζε. Η Έρικα. «Μπορούμε να μιλήσουμε;» 

«Νωρίς-νωρίς σκέφτηκες να μας επισκεφτείς,» αποκρίθηκε ο Σκο- 
τωμένος, υπομειδιώντας. «Κυριολεκτικά.» Σε λίγο θα ξημέρωνε. 

«Ήταν η καλύτερη δυνατή ώρα,» αποκρίθηκε η Έρικα. 

Ο Ζαώρδιλ τής έκανε νόημα να τον ακολουθήσει μες στη σκηνή 
του, κι εκείνη τον ακολούθησε, μαζί με τη σύντροφό της, περνώντας 
ανάμεσα από τους δύο μισθοφόρους που ακόμα τις κοίταζαν καχύ- 
ποπτα. 

Η Έρικα κατέβασε την κουκούλα του μαγικού της μανδύα κι έκανε 
νόημα και στην άλλη να βγάλει την κουκούλα της. Εκείνη υπάκουσε, 
και ο Ζαώρδιλ είδε ένα πρόσωπο με δέρμα λευκό σαν της Έρικας και 
μακριά, καστανά μαλλιά. Δεν την είχε ξαναδεί, όποια κι αν ήταν 
αλλά ήταν, ομολογουμένως, όμορφη. 

«Να σου γνωρίσω την Ανρίθα-Νοθ,» είπε η Έρικα. 

Τα μάτια του Ζαώρδιλ γούρλωσαν. «Την έφερες εδώ;» σχεδόν φώ- 
ναξε. 

«Μη φωνάζεις,» είπε η Έρικα. «Θα σου εξηγήσω. Να καθίσουμε;» 

«Καθίστε.» Ο Σκοτωμένος έδειξε τα τρία σκαμνιά που βρίσκονταν 
μέσα στη σκηνή του, κοντά στο ανοιχτό μπαούλο με τα ρούχα του. 

Η Έρικα έγνεψε στην Ανρίθα - που έμοιαζε διατακτική, φοβισμέ- 
νη ίσως - κι εκείνη κάθισε στο ένα από τα σκαμνιά, παρατηρώντας 
τον Σκοτωμένο ερευνητικά με τα αριστοκρατικά μάτια της. Το βλέμ- 
μα της δεν του άρεσε και τόσο - νόμιζε πως φανέρωνε φόβο, επίκρι- 
ση, και απέχθεια συγχρόνως. Το ήξερε το είδος των ανθρώπων της 
Ανρίθα-Νοθ ο Ζαώρδιλ ο Σκοτωμένος: έβλεπαν τους άλλους σαν να 
ήταν υποδεέστεροι. Η ζωή της ως δούλα του Άσλατμιρ, μάλλον, δεν 
το είχε αλλάξει αυτό. Ίσως δεν πέρασε αρκετό καιρό εκεί... 

Η Έρικα τράβηξε ένα σκαμνί με το μποτοφορεμένο πόδι της και, 
φέρνοντάς το πλάι στο σκαμνί της Ανρίθα, κάθισε κι εκείνη. «Θυμά- 
σαι που σου είχα πει ότι θα έρθω μαζί σας, όταν θα ξεκινήσει η εκ- 
στρατεία εναντίον της Γαλανής Δράκαινας;» 

Ο Ζαώρδιλ κάθισε στην άκρη του λυόμενου κρεβατιού του. 
«Ναι...» 

«Θα έρθω. Και έφερα και την Ανρίθα μαζί μου επειδή οι άνθρωποί 
μου δεν ήθελαν να την κρατήσουν στην πόλη. Ίσως να γίνει τίποτα... 
απρόβλεπτο και ο Άσλατμιρ να τους κυνηγήσει-» 

«Κι αν ο Άσλατμιρ κυνηγήσει εμάς;» μούγκρισε ο Ζαώρδιλ. 

«Αποκλείεται να ψάξει εδώ για την Ανρίθα,» είπε η Έρικα. «Κι 
αύριο φεύγουμε, ούτως ή άλλως. Λες να υποψιάζεται ότι η δούλα του 
κρύφτηκε μέσα στο φουσάτο του Ηγεμόνα;» 

«Πράγματι, είναι απίθανο,» παραδέχτηκε ο Ζαώρδιλ. «Ωστόσο, 
εξακολουθεί να μη μ’αρέσει.» 

«Και τι να κάνω τώρα; Να φύγω;» 

«Όχι,» της είπε ο Ζαώρδιλ, ύστερα από μια στιγμή σκέψης. «Αν 
κάποιος μπορεί να μάθει περισσότερα για τα σχέδια του Εύβουλου, 
είσαι εσύ.» 

Η Έρικα ένευσε, μοιάζοντας να μη θεωρεί τα λόγια του φιλοφρό- 
νηση αλλά απλή αλήθεια. 

«Καλύτερα, όμως, να μη μάθουν και πολλοί ότι είσαι εδώ. Ούτε 
εσύ, ούτε η Ανρίθα.» 

«Εννοείται,» είπε η Έρικα. «Όσο το δυνατόν λίγότεροι.» 

«Θα πρέπει, όμως, κάπου να μένετε και κάπως να τρώτε.» Ο 
Ζαώρδιλ σηκώθηκε όρθιος και πήγε ώς την είσοδο της σκηνής του. 
Παραμερίζοντας την κουρτίνα, ζήτησε από έναν φρουρό να φωνάξει 
τον Νικηφόρο τον Κολπατζή και τη Φαίδρα’λι. Ύστερα, επέστρεψε 
στο κρεβάτι του και κάθισε. 

Η Έρικα δεν μίλησε. 

Ο Ζαώρδιλ είπε στην Ανρίθα: «Είσαι αδελφή της Σαρντίκα-Νοθ, 
λοιπόν...» 

Εκείνη ένευσε, σιωπηλά. 

«Μπορείς να μας πεις τίποτα που θα μας φανεί χρήσιμο στον πό- 
λεμο εναντίον της αδελφής σου;» 

«Δεν ξέρω...» κόμπιασε η Ανρίθα-Νοθ. «Δεν είμαι στρατιωτικός.» 

«Όσο βρισκόσουν μαζί της, σου είχε πει τίποτα που να σου φανεί... 
ασυνήθιστο;» 

«Δηλαδή;» 

«Κάτι που θα μπορούσε να θεωρηθεί... ιδιαίτερα ισχυρό, στον πό- 
λεμο. » 

Η Ανρίθα τον κοίταζε συνοφρυωμένη, σαν να αναρωτιόταν τι α- 
κριβώς της έλεγε. 

Ο Ζαώρδιλ εξήγησε: «Η Σαρντίκα-Νοθ κατέλαβε πρόσφατα το 
Οχυρό της Ψηλής Γέφυρας, και δεν νομίζω ότι θα μπορούσε να το 
καταφέρει αυτό χωρίς να έχει κάποιο ιδιαίτερο πλεονέκτημα. Κά- 
ποιο πολύ ισχυρό όπλο, ίσως. Έχει, μήπως, ενεργειακά κανόνια στη 
διάθεσή της;» 

Η Ανρίθα συνοφρυώθηκε σαν να προσπαθούσε να θυμηθεί. «Δε 
νομίζω πως είδα ενεργειακά κανόνια,» είπε τελικά. «Όχι.» 

Και τότε ο Νικηφόρος μπήκε στη σκηνή, λέγοντας: «Αρχηγέ, μες 
στην άγρια νύχ- Αα, βλέπω έχουμε επισκέψεις... Εσένα σε ξέρω,» 
είπε στην Έρικα, «αλλά εσένα όχι,» είπε στην Ανρίθα. 

«Η Ανρίθα-Νοθ είναι,» τη σύστησε ο Ζαώρδιλ. 

Και η αντίδραση του Νικηφόρου ήταν ίδια με του Σκοτωμένου. 
«Είστε όλοι σας τρελοί; Αν τη βρουν εδώ-» 

«Δεν θα τη βρουν εδώ,» τον διέκοψε η Έρικα - «γι’αυτό την έφερα. 
Δε μπορώ να την αφήσω στην πόλη.» 

«Θα έρθετε μαζί μας;» 

«Ναι.» 

Ο Ζαώρδιλ είπε στον Νικηφόρο: «Θα μας βοηθήσει εναντίον του 
Εύβουλου.» 

Ο Κολπατζής κάθισε στο μοναδικό άδειο σκαμνί. «Οι ιδέες σας θυ- 
μίζουν σκατούλεςλυκόχοιρου,» παρατήρησε. 

«Έχεις καμία καλύτερη ιδέα να προτείνεις;» τον ρώτησε η Έρικα. 

«Ναι: να φύγουμε από τούτο το μέρος, να πάμε στην άλλη άκρη 
της Φεηνάρκια.» 

«Δε θα καταφέρετε, έτσι, και πολλά με τη ζωή σας. Δε σου είπε ο 
Ζαώρδιλ τι μπορούμε να κερδίσουμε χαλώντας τα σχέδια του Εύ- 
βουλου και του Άσλατμιρ;» 

«Μου είπε τι νομίζεις ότι-» 

Η Φαίδρα’λι μπήκε στη σκηνή, κι όλων τα βλέμματα στράφηκαν 
επάνω της. Εκείνη συνοφρυώθηκε βλέποντάς τους συγκεντρωμέ- 
νους εδώ. «Αρχηγέ...» είπε. 

«Ναι, έλα,» αποκρίθηκε ο Ζαώρδιλ. «Κάθισε.» 

Η Φαίδρα πήρε θέση πλάι του, στο κρεβάτι, κι εκείνος τής είπε για 
την Ανρίθα-Νοθ και ότι η Έρικα την είχε φέρει εδώ επειδή θα ερχό- 
ταν μαζί τους προκειμένου να τους βοηθήσει. 

Η Έρικα ρώτησε τη Φαίδρα’λι: «Γνωρίζεις το Ξόρκι Προκαλύιμε- 

ως;» 

Η πρασινομάλλα μάγισσα έγνεψε καταφατικά αλλά παρατηρώ- 
ντας την πρώην πράκτορα της Παντοκράτειρας με επιφύλαξη. Μετά 
απ’αυτά που είχαν συμβεί με τον Καντάρφιλ, δεν την εμπιστευόταν. 
Ο Φέκταρελ είχε πει στη Φαίδρα, όταν ήταν μόνοι στη σκηνή τους, 
ότι η Έρικα έκανε λάθη επειδή νόμιζε ότι δεν έκανε λάθη· και κά- 
ποιο από τα λάθη της μπορεί να τους κατέστρεφε όλους. Καλύτερα, 
επομένως, να μην είχαν και πολλές συναναστροφές μαζί της. Η Φαί- 
δρα συμφωνούσε μ’αυτό. Και προσπάθησε, τώρα, να διαβάσει τα 
διαστήματα ανάμεσα στην Έρικα και στην Ανρίθα-Νοθ, κι ανάμεσα 
στα πόδια της Έρικας και στο σκαμνί της, κι ανάμεσα στα σκαμνιά 
της Έρικας και της Ανρίθα-Νοθ, κι ανάμεσα στα σκαμνιά και στη γη, 
κι ανάμεσα στις σκιές και στα σκαμνιά και στην Έρικα και στην Αν- 
ρίθα-Νοθ... 

Δεν άκουσε παρά περιφερειακά τα λόγια της Έρικας: «Μπορείς να 
το χρησιμοποιήσεις για να προστατέψεις την Ανρίθα από τυχόν ανι- 
χνευτικές προσπάθειες;» 

«Εσύ δεν είπες ότι δεν πρόκειται να ψάξουν γι’αυτήν εδώ;» είπε ο 
Ζαώρδιλ. 

«Ναι, δεν πιστεύω ότι θα ψάξουν αλλά δεν είναι καλύτερα να εί- 
μαστε προσεχτικοί;» 

Ο Σκοτωμένος στράφηκε στη Φαίδρα. «Τι λες, μάγισσα;» 

Εκείνη ανασήκωσε τους ώμους. «Μπορώ να το κάνω. Τώρα;» 

Η Έρικα είπε: «Όσο είμαστε κοντά στην πόλη, ο κίνδυνος είναι 
μεγαλύτερος.» 

«Εντάξει,» αποκρίθηκε η Φαίδρα’λι. Σηκώθηκε απ’το κρεβάτι και, 
βαδίζοντας, πήγε να σταθεί πίσω απ’το σκαμνί της Ανρίθα-Νοθ, η 
οποία έμοιαζε να νιώθει άβολα με τη μάγισσα από πάνω της. Η Φαί- 
δρα άρχισε να μουρμουρίζει λόγια στη γλώσσα της μαγείας και να 
κάνει περίπλοκες χειρονομίες, ενώ οι άλλοι περίμεναν. Το Ξόρκι 
Προκαλύιμεως δεν άργησε να ολοκληρωθεί, και η Φαίδρα απομα- 
κρύνθηκε από την Ανρίθα, αλλά δεν κάθισε πάλι. «Έγινε,» τους εί- 
πε. «Εξαρτάται, βέβαια, κι απ’το πόσο ικανός θα είναι αυτός που θα 
την αναζητήσει με τη μαγεία του. Κι έχετε υπόψη σας πως οι Διαλο- 

γιστές είναι, κατά κανόνα, καλύτεροι από εμάς, τους Δεσμοφύλακες, 
σε τέτοιου είδους ξόρκια.» 

Η Έρικα ένευσε. «Προτιμότερη, πάντως, έστω και λίγη προφύλαξη 
παρά καθόλου.» 

«Εντάξει,» είπε ο Ζαώρδιλ. «Τώρα που τελειώσαμε με τις μαγείες, 
ας δούμε τα πιο φανερά προβλήματα που έχουμε. Πού να τις κρύ- 
ψουμε, ρε Κολπατζή;» Κοίταξε τον Νικηφόρο. 

«Να τις κόψουμε μικρά κομμάτια και να τις βάλουμε σε κάποιο 
μπαούλο, προτείνω, αρχηγέ.» 

«Μιλάω σοβαρά, γαμώ την ανωμαλία σου!» 

Ο Νικηφόρος μειδίασε. «Ποιος σου είπε ότι αστειευόμουν;» Μετά 
σοβάρειμε. «Η μία από τις δύο θα πρέπει να μπει σε κάποια σκηνή 
με πολεμίστριες, υποθέτω. Τη Νιρκέκα, βασικά, έπρεπε νάχες καλέ- 
σει. Θα μπορέσει να βρει χώρο, είμαι σίγουρος. Παρότι,» πρόσθεσε 
στρέφοντας το βλέμμα του στην Έρικα, «δεν νομίζω ότι σε πολυσυ- 
μπαθεί. » 

«Τα παραλές,» αποκρίθηκε ειρωνικά εκείνη. 

Ο Νικηφόρος γέλασε. «Μόνο ένα πράγμα έχω καταλήξει ότι 
μ’αρέσει σ’ εσένα. Ξέρεις ποιο είναι;» 

«Πεθαίνω να μάθω.» Η Έρικα χαμογέλασε λιγάκι στραβά. 

«Έχεις αρχίδια Μεγαθήριου,» είπε ο Νικηφόρος καθώς σηκωνό- 
ταν όρθιος. 

«Θεοί!» γέλασε η Έρικα. «Δεν ξέρω κατά πόσο είναι αυτό κομπλι- 
μέντο για μια γυναίκα! » 

«Πού πας εσύ;» ρώτησε ο Ζαώρδιλ τον Νικηφόρο. 

«Να φωνάξω τη Νιρκέκα.» Αλλά δεν έφυγε, περιμένοντας την έ- 
γκριση του αρχηγού του. Όταν ο Σκοτωμένος ένευσε, μόνο τότε ο 
Κολπατζής βγήκε απ’τη σκηνή. 

«Τι είναι αυτός ο τύπος;» ρώτησε η Ανρίθα-Νοθ, προφανώς ανα- 
φερόμενη στον Νικηφόρο. 

«Ο τρελός του καταυλισμού,» αποκρίθηκε ο Ζαώρδιλ με σοβαρή 
όψη. 

Μετά από λίγο, ο Νικηφόρος επέστρεψε μαζί με τη Νιρκέκα. Και 
πρέπει ήδη να της είχε πει τι συνέβαινε γιατί εκείνη δεν έκανε ερω- 
τήσεις, και από το πρόσωπό της φαινόταν αγριεμένη. 

Τα μάτια της δεν κοίταζαν φιλικά την Έρικα Σάλκερκοφ, καθώς τη 
ρωτούσε: «Θέλεις, λοιπόν, να σου βρω μέρος να μείνεις;» 

«Ναι, και καλύτερα κανένας να μη μάθει ότι είμαι εδώ, για να 
μπορέσω να κάνω ευκολότερα τη δουλειά μου.» 

«Θα πούμε ότι είσαι καινούργια, και θα σε βάλω κοντά στη Χρι- 
στίνα Αλθέρβω. Ευτυχώς, σχεδόν κανένας δεν έχει δει καθαρά το 
πρόσωπό σου, έτσι όπως περιφέρεσαι, συνεχώς κουκουλωμένη.» 

Η Έρικα ένευσε, συμφωνώντας. «Ναι, κοντά στη Χριστίνα θα ήταν 
καλά. Και η Ανρίθα;» 

«Η Ανρίθα θα πρέπει να μείνει κάπου αλλού...» είπε η Νιρκέκα, 
σκεπτική, καθώς στεκόταν με τα χέρια της σταυρωμένα εμπρός της. 

«Θέλω να είμαι κοντά στην Έρικα,» δήλωσε η Ανρίθα-Νοθ με λι- 
γάκι αδύναμη φωνή. Μας φοβάται, παρατήρησε ο Ζαώρδιλ. Αλλά, 
τότε, ας μην ερχόταν καθόλου εδώ. Δεν είναι ξενοδοχείο ο καταυλι- 
σμός μας. 

Η Νιρκέκα είπε: «Δε γίνεται να σε βάλω κοντά στην Έρικα, γιατί 
θα πρέπει νάσαι ανάμεσα σ’άλλους πολεμιστές. Και είμαι σίγουρη 
πως η Έρικα μπορεί να προσποιηθεί ότι είναι σαν εμάς, αλλά εσύ 
μπορείς;» 

Η Ανρίθα έμεινε σιωπηλή. 

«Να την πάρουμε στη σκηνή μας;» πρότεινε η Φαίδρα’λι, αναφε- 
ρόμενη στη σκηνή που μοιραζόταν με τον Φέκταρελ. 

«Με ποια δικαιολογία;» ρώτησε η Νιρκέκα. 

Η Φαίδρα’λι, που είχε ξανακαθίσει στην άκρη του κρεβατιού του 
Ζαώρδιλ, ανασήκωσε τους ώμους. «Τι δικαιολογία; Συνέχεια μέσα 
δεν θα είναι, αφού φοβάται ότι την ψάχνουν; Ποιος θα τη βλέπει;» 

«Αυτό που λέει η Φαίδρα είναι σωστό,» είπε η Ζαώρδιλ. «Η Ανρί- 
θα μπορεί να μείνει στη σκηνή τους, αν είναι συνέχεια μέσα. Ποιος 
θα τους ζητήσει τον λόγο; Τον Φέκταρελ όλοι τον υπολογίζουν, και 
τη Φαίδρα όλοι τη φοβούνται λιγάκι.» 

«Εντάξει,» αποκρίθηκεη Νιρκέκα - «εγώ δεν έχω πρόβλημα.» 

Η Φαίδρα’λι σηκώθηκε όρθια. «Έλα μαζί μου,» είπε στην Ανρίθα- 
Νοθ. 

Εκείνη κοίταξε ερωτηματικά την Έρικα, η οποία της έκανε νόημα 
να υπακούσει. Έτσι η Ρελκάμνια αριστοκράτισσα ακολούθησε τη 
μάγισσα έξω από τη σκηνή του Ζαώρδιλ του Σκοτωμένου. 

Η Νιρκέκα είπε στην Έρικα: «Εσύ μείνε εδώ απόψε, και το πρωί 
θα σε βάλω πλάι στη Χριστίνα.» 

«Εντάξει,» συμφώνησε εκείνη. 

«Θέλεις κάτι άλλο, αρχηγέ;» 

«Όχι. Ας κοιμηθούμε και λιγάκι, προτού ξεκινήσουμε να προελαύ- 
νουμε.» 

Ο Νικηφόρος είπε, καθώς εκείνος και η Νιρκέκα έφευγαν από τη 
σκηνή: «Αν δαγκώνει, τη νύχτα, πες το να τόχουμε υπόψη, αρχηγέ.» 
Δεν υπήρχε αμφιβολία ότι αναφερόταν στην Έρικα. 

Ο Ζαώρδιλ δεν του απάντησε. Είπε στη φιλοξενούμενή του: «Δεν 
έχω δεύτερο στρώμα.» 

«Δεν πειράζει, έχω εγώ.» Έβγαλε τον σάκο από την πλάτη της και 
τον απόθεσε κάτω, ανοίγοντάς τον. Είχε έρθει εξοπλισμένη, φυσικά. 

«Τι σκέφτεσαι να κάνεις ώστε να μάθουμε περισσότερα για τα 
σχέδια του Εύβουλου;» τη ρώτησε ο Ζαώρδιλ, όταν ήταν ξαπλωμέ- 
νος στο κρεβάτι του και σκεπασμένος. 

Η Έρικα ήταν ξαπλωμένη στο δικό της στρώμα, στη γη, και κου- 
κουλωμένη με τον μανδύα της. Δεν αισθανόταν να κρυώνει στο ελά- 
χιστο, καθώς ο δαίμονας μέσα στο ρούχο ρύθμιζε τέλεια τη θερμο- 
κρασία του σώματός της. «Θα παρακολουθήσουμε τις κινήσεις του - 
δεν υπάρχει άλλος τρόπος. Μη νομίζεις ότι ακόμα κι εγώ μπορώ να 
κάνω θαύματα.» 

Ο Ζαώρδιλ δεν της μίλησε άλλο, περιμένοντας να τον πάρει ο ύ- 
πνος. 

Τελικά, κοιμήθηκε πρώτος, ενώ η Έρικα ήταν ακόμα ξύπνια, ανα- 
λογιζόμενη αν είχε κάνει καλά που είχε έρθει εδώ. 

Αν όμως δεν πάρω κανένα ρίσκο , σκέφτηκε, ποτέ δεν πρόκειται να 
εξαπλώσω το δίκτυό μου. Συνεχώς θα είμαι μια μικρή πληροφοριο- 
δότρια σε μια πόλη στη βορειοδυτική άκρη της Φεηνάρκια. 

Κεφάλαιο Εικοστό 

Λυκοφιλίες 


Του Φέκταρελ δεν του άρεσε αυτή η Ανρίθα-Νοθ, όταν η Φαίδρα την 
έφερε απροειδοποίητα στη σκηνή τους μέσα στη νύχτα και του εξή- 
γησε τι είχε συμβεί μαζί της και ότι θα έμενε εδώ. 

«Και ο αρχηγός είναι σύμφωνος μ’αυτό;» ρώτησε, λιγάκι αμήχανα, 
μην ξέροντας τι άλλο να πει. Ήταν καθισμένος σ’ένα σκαμνί και είχε 
μια κούπα με νερωμένο κρασί στο χέρι, καθώς περίμενε τη Φαίδρα 
να επιστρέφει αφότου ο Σκοτωμένος την είχε καλέσει στη σκηνή 
του. 

«Ναι,» αποκρίθηκεη μάγισσα, «εννοείται πως είναι.» 

Η Ανρίθα τούς κοίταζε αμίλητα, βαστώντας και με τα δύο χέρια το 
λουρί του σάκου που κρεμόταν από την πλάτη της, πιέζοντάς το α- 
νάμεσα στα δάχτυλά της. 

Ο Φέκταρελ την κοίταξε πάλι, απ’την κορφή ώς τα πόδια. Είναι 
όμορφη , παρατήρησε. Αλλά έχει επάνω της κάτι που δεν μου αρέσει. 
Δεν την ήθελε μέσα στη σκηνή που μοιραζόταν με τη Φαίδρα. Κι ε- 
πιπλέον, η παρουσία αυτής της γυναίκας εδώ - στον καταυλισμό 
γενικά - ήταν επικίνδυνη. Ο Σκοτωμένος, κανονικά, θα έπρεπε να 
την είχε διώξει. Η Έρικα δεν ξέρει τι κάνει, που την έφερε σ’εμάς! 
Δεν έπρεπε ποτέ να είχαμε συνεργαστεί με την Έρικα... 

Τώρα, όμως.... 

«Δεν έχουμε άλλο κρεβάτι, όπως βλέπεις,» είπε ο Φέκταρελ στην 
Ανρίθα-Νοθ. «Έχεις κάποιο στρώμα μαζί σου;» 

«Ναι,» αποκρίθηκε εκείνη, και η φωνή της ήταν σφιγμένη. 

«Μπορείς να το στρώσεις εκεί.» Ο Φέκταρελ έδειξε. 

«Ευχαριστώ,» είπε, πάλι σφιγμένα, η Ανρίθα-Νοθ και πλησίασε τη 
γωνία της σκηνής. Άφησε τον σάκο της κάτω και κάθισε πλάι του, 
ενώ η Φαίδρα πήγαινε στο κρεβάτι και καθόταν για να λύσει τις 
μπότες της. 

«Τι ξέρεις να κάνεις;» ρώτησε ο Φέκταρελ τη Ρελκάμνια αριστο- 
κράτισσα. «Είσαι στρατιωτικός, όπως η αδελφή σου;» 

Η Ανρίθα κούνησε το κεφάλι. «Δεν είμαι στρατιωτικός.» 

«Τι ξέρεις να κάνεις, λοιπόν;» 

«Έχω διδαχθεί Θεωρία της Ενέργειας.» 

Ο Φέκταρελ συνοφρυώθηκε. «Τι είν’ αυτό;» 

Η Φαίδρα, έχοντας βγάλει τις μπότες της και σκαρφαλώσει πάνω 
στο κρεβάτι, μειδίασε. «Κάτι που εσείς οι άγριοι εδώ, στη Φεηνάρ- 
κια, δεν ξέρετε.» 

«Εμείς οι άγριοι στη Φεηνάρκια, ε;» μούγκρισε ο Φέκταρελ, αν και 
όχι παρεξη γη μένος. Ήξερε ότι τον πείραζε. 

Η Ανρίθα-Νοθ ρώτησε τη Φαίδρα: «Δεν είσαι από εδώ;» 

«Από τη Ρελκάμνια είμαι, όπως εσύ,» της είπε η μάγισσα. «Αλλά 
έχω φύγει από χρόνια.» 

«Νόμιζα ότι... αφού είσαι του τάγματος των Δεσμοφυλάκων...» 

«Δεν είναι όλοι οι Δεσμοφύλακες Φεηνάρκιοι.» 

Η Ανρίθα-Νοθ φάνηκε να χαλαρώνει λιγάκι τώρα που είχε ακούσει 
ότι η Φαίδρα ήταν πατριώτισσά της, σαν να είχε βρεθεί σε έδαφος 
που είχε κάποια σταθερότητα. «Η αλήθεια είναι πως έχεις διαφορε- 
τικά χαρακτηριστικά από... άλλους εδώ πέρα.» 

«Φυσικά. Κατ’αρχήν, το δέρμα μου είναι λευκό. Στη Φεηνάρκια, οι 
γηγενείς δεν έχουν λευκό δέρμα. Εκτός από κάποιους που έχουν 
γεννηθεί... παράπλευρα, συνήθως.» 

« Καταλαβαίνω. » 

Ο Φέκταρελ τη ρώτησε: «Και τι ξέρεις να κάνεις με τη Θεωρία της 
Ενέργειας;» 

«Είναι θεωρητική επιστήμη,» εξήγησε η Ανρίθα. «Δεν είναι κάτι 
συγκεκριμένο που ξέρω να κάνω μ’ αυτήν. » 

Ο Φέκταρελ συνοφρυώθηκε. «Τότε, τι νόημα έχει που την έμα- 
θες;» 

«Θα μπορούσα να προσφέρω κάποια άποψη, αν έχετε ενεργειακά 
προβλήματα...» είπε αδύναμα η Ανρίθα. 

«Χρειαζόμαστε λεφτά για ν’αγοράσουμε ενεργειακές φιάλες για τα 
οχήματά μας. Σύντομα θα μας τελειώσουν.» 

«Αυτό δεν είναι ένα πρόβλημα που μπορώ να λύσω.» 

Η Φαίδρα είπε: «Δεν κοιμόμαστε;» 

Ο Φέκταρελ τής έριξε ένα βλέμμα που ρωτούσε, ξεκάθαρα: Μπο- 
ρούμε να κοιμηθούμε μαζί της; Μπορούμε να την εμπιστευτούμε; 

«Θα ξυπνήσουμε νωρίς αύριο,» αποκρίθηκε μόνο η Φαίδρα. 

«Καλά.» Ο Φέκταρελ σηκώθηκε απ’το σκαμνί και ήρθε στο κρεβά- 
τι για να ξαπλώσει. 

Η Φαίδρα ρώτησε την Ανρίθα: «Θα ήθελες τίποτα;» 

«Όχι, εντάξει είμαι.» Είχε ήδη αρχίσει να στρώνει για να κοιμηθεί. 

Η Φαίδρα’λι πρόσταξε, σιωπηλά, την Πολεμική Καρδιά της Συνα- 
γωγής των Θηρίων να έχει το νου της στην Ανρίθα-Νοθ, γιατί κι ε- 
κείνη κάθε άλλο παρά την εμπιστευόταν απόλυτα. Αν σηκωθεί καί 
κάνει τίποτα το ύποπτο, να με ειδοποιήσεις αμέσως. 

Τα πνευματικά θηρία υποσχέθηκαν ότι θα είχαν τα μάτια και τα 
ρουθούνια τους στραμμένα επάνω στη νεόφερτη. Μύριζε όμορφα! 

Δεν είναι για φάγωμα. 

Η Πολεμική Καρδιά το ήξερε. 


«Αρχηγέ;» 

Η Έρικα ξύπνησε καθώς άκουσε τη γυναικεία φωνή. 

«Ναι, μπες,» αποκρίθηκε ο Ζαώρδιλ, που κι εκείνος είχε ξυπνήσει 
και ανασηκωθεί πάνω στο κρεβάτι. 

Η Νιρκέκα μπήκε στη σκηνή, εξοπλισμένη πρόχειρα. Έκανε νόημα 
στην Έρικα να την ακολουθήσει. «Σήκω κι έλα μαζί μου. Ήρθε η 
ώρα.» 

Η Έρικα σηκώθηκε, φόρεσε τις μπότες της, τύλιξε το στρώμα, το 
έβαλε στον σάκο της, και φορτώθηκε τον σάκο στην πλάτη. Η Νιρ- 
κέκα στράφηκε και βγήκε απ’τη σκηνή, και η Έρικα την ακολούθη- 
σε. 

Είχε δεν είχε ξημερώσει, και ο καταυλισμός των Ζωντανών- 
Νεκρών ήταν βυθισμένος σ’ ένα απαλό γκρίζο φως. Ορισμένοι έβγαι- 
ναν από τις σκηνές τους κι άρχιζαν να μαζεύουν πράγματα ή να εξο- 
πλίζονται. Από διάφορες μεριές ακούγονταν φωνές ν’αντηχούν μες 
στην ησυχία, καθώς και κανένα χρεμέτισμα αλόγου, γρύλισμα λυκό- 
χοιρου, ή φωνή ελέφαντα. 

«Από δω,» είπε κοφτά η Νιρκέκα, καθώς βάδιζε. Το κρύο ήταν δι- 
απεραστικό, τέτοια ώρα, αλλά ο μαγικός μανδύας της Έρικας δεν 
την άφηνε να κρυώνει· την αγκάλιαζε προστατευτικά, καθώς ακο- 
λουθούσε σιωπηλά τα βήματα της χρυσόδερμης πολεμίστριας, που 
και μόνο από τη στάση της και τον τρόπο που περπατούσε ήταν φα- 
νερό πως ήθελε να ξεμπερδεύει μαζί της όσο το δυνατόν πιο γρήγο- 
ρα. Απ’όλους τους Ζωντανούς-Νεκρούς, η Νιρκέκα τη συμπαθούσε 
λιγότερο. Πρέπει να την προσέχω, θύμισε στον εαυτό της, για πολ- 
λοστή φορά, η Έρικα. 

Η απρόθυμη οδηγός της την πήγε, τελικά, ανάμεσα σε δύο μεγάλες 
σκηνές και μπροστά σε μια πολεμίστρια που της ήταν γνωστή. 

«Σου έφερα την καινούργια σου φίλη,» είπε η Νιρκέκα στη Χρι- 
στίνα. 

Η Έρικα φορούσε την κουκούλα του μανδύα της, αλλά τώρα την 
παραμέρισε, χωρίς να την κατεβάσει. 

Τα μάτια της Χριστίνας γούρλωσαν. «Έρικα;» 

Μάλλον, η Νιρκέκα δεν της είχε διευκρινίσει ποια ακριβώς θα συ- 
ναντούσε: ποια θα ήταν η καινούργια της φίλη. Αλλά τώρα της είπε: 
«Θα κοιμάται δίπλα σου. Φρόντισε να την εγκλιματίσεις στο πώς 
γίνονται οι δουλειές μας εδώ. Και μην πεις σε κανέναν ποια είναι. 
Είναι απλώς μια καινούργια μισθοφόρος, τίποτα περισσότερο. Ήρθε 
και ζήτησε να μπει στους Ζωντανούς-Νεκρούς, τη δοκιμάσαμε λίγο, 
και την πήραμε. Το όνομά της είναι Σείλίκρα, και είναι Φεηνάρκια 
μπάσταρδη. Κατά τύχη γεννήθηκε εδώ.» 

Η Χριστίνα έγνεψε καταφατικά καθώς άκουγε. «Εντάξει,» είπε, 
αλλά έδειχνε αγχωμένη. «Όμως... γιατί;» Και τώρα, έστρεψε το 
βλέμμα της ξανά στην Έρικα. 

«Θέλω να ερευνήσω κάτι,» αποκρίθηκε εκείνη. 

Η Χριστίνα εξακολούθησε να την κοιτάζει ερωτηματικά, έτσι η Έ- 
ρικα συνέχισε: «Υπάρχουν προδότες μέσα στο φουσάτο του Ηγεμό- 
να, Χριστίνα. Ο Εύβουλος, ο αρχηγός των Επιφανών Κρανοφόρων, 
έχω πληροφορίες πως θα επιχειρήσει να διαλύσει το στράτευμα.» 

«Γιατί; Οι Κρανοφόροι είναι στον πυρήνα του στρατεύματος!» 

«Τον έχει πληρώσει κάποιος που είναι εναντίον του Ηγεμόνα και 
υπέρ της Σαρντίκα-Νοθ - στη συγκεκριμένη περίπτωση, τουλάχι- 
στον. » 

«Και γιατί δεν ειδοποίησες τον Ηγεμόνα;» 

«Δεν έχω αρκετά στοιχεία ώστε να τον κάνω να με πιστέψει. Αλλά 
βρίσκομαι τώρα εδώ για να χαλάσω το σχέδιο του Εύβουλου προτού 
το βάλει σ’εφαρμογή.» 

«Καλή τύχη,» της είπε η Νιρκέκα, χωρίς να λείπει η ειρωνεία από 
τη φωνή της. 

Η Χριστίνα κοίταξε τη χρυσόδερμη πολεμίστρια σαν να είχε ξε- 
στομίσει κάτι το αποτρόπαιο. 

Η Έρικα χαμογέλασε λιγάκι στραβά, χαρούμενη που είχε, τουλά- 
χιστον, κάποιους ελάχιστους υποστηρικτές εδώ πέρα. 

Από τη Νασόλκαθ ξεκινούσε μια μεγάλη, αμαξιτή δημοσιά που πή- 
γαινε προς τα νότια. Ήταν από τις λίγες που υπήρχαν στη Φεηνάρ- 
κια, και περνούσε από την Ψηλή Γέφυρα. Το μισθοφορικό φουσάτο 
του Ηγεμόνα θα την ακολουθούσε προκειμένου να φτάσει εκεί. Πε- 
ρίπου εκατό χιλιόμετρα τούς χώριζαν από το οχυρό που είχε κατα- 
λάβει η Σαρντίκα-Νοθ. Μια ομάδα οδοιπόρων θα τα διέσχιζε σε 
τρεις μέρες· καβαλάρηδες αλόγων, σε δύο μέρες· κι επάνω σε μηχα- 
νοκίνητα οχήματα μπορούσες να τα διασχίσεις σε μια, δυο ώρες. Το 
στράτευμα του Ηγεμόνα είχε αρκετά οχήματα για να επιβιβαστούν 
όλοι οι μισθοφόροι, αλλά όχι και όλα τα άλογα, οι ελέφαντες, και οι 
λυκόχοιροι. Έτσι δεν μπορούσαν να φτάσουν στον προορισμό τους 
μέσα σε μία ημέρα, αλλά υπολόγιζαν να ήταν εκεί στο τέλος της δεύ- 
τερης. 

Ο Ζαώρδιλ αναρωτιόταν αν ο Εύβουλος θα έκανε την κίνησή του 
μόλις έφταναν ή αν θα περίμενε. Το τελευταίο, κατά πάσα πιθανό- 
τητα, υπέθετε. Εξάλλου, είχαν μια μακροχρόνια πολιορκία μπροστά 
τους. Αποκλείεται να έπαιρναν αμέσως το Οχυρό της Ψηλής Γέφυ- 
ρας. Κατά πρώτον, βρισκόταν στη νότια όχθη του ποταμού ενώ εκεί- 
νοι έρχονταν από τα βόρεια, και δεν θα μπορούσαν να διασχίσουν τη 
γέφυρα παρά μόνο ύστερα από σκληρή μάχη. Κατά δεύτερον, ακόμα 
κι από τα νότια, το Οχυρό της Ψηλής Γέφυρας ήταν καλά προστα- 
τευμένο, καθώς ήταν οικοδομημένο επάνω σ’ένα κομμάτι γης που 
έμπαινε μέσα στον ποταμό. Για να το φτάσεις έπρεπε, ουσιαστικά, 
να περάσεις από μια φυσική γέφυρα, πολύ μικρότερη από την Ψηλή 
Γέφυρα αλλά και πολύ πιο επικίνδυνη. 

Ο Εύβουλος θα έχει πολλές ευκαιρίες να μας σαμποτάρει. 

Ο Ζαώρδιλ έβλεπε γύρω του τους πολεμιστές του να έχουν τελειώ- 
σει σχεδόν με το μάζεμα των σκηνών και των εξοπλισμών τους. Τα 
πάντα ήταν φορτωμένα στα δύο μεγάλα, εξάτροχα φορτηγά, κι εκεί 
ανέβαιναν κι οι ίδιοι, καθώς επίσης και στα δύο τετράκυκλα άρματα 
μάχης που ήταν τεθωρακισμένα και διέθεταν πυροβόλα. Μισθοφό- 
ροι ήταν σκαρφαλωμένοι ακόμα και στις οροφές τους. 

Ο Ζαώρδιλ πήγε να πάρει το δίκυκλό του, κι εκεί συνάντησε τον 
Φέκταρελ ο οποίος είχε πάει να πάρει το δικό του δίκυκλο. 

«Αρχηγέ,» είπε ο Αρχιανιχνευτής. «Δε μ’αρέσει αυτή η ιστορία με 
τη γυναίκα από τη Ρελκάμνια. » 

«Νόμιζα ότι δε θα είχες πρόβλημα.» Ο Ζαώρδιλ ανέβηκε στο δίκυ- 
κλό του κι έβαλε μπροστά τη μηχανή. 

«Δεν τη θέλω μες στη σκηνή που μοιράζομαι με τη Φαίδρα, και δε 
βλέπω να έχει να προσφέρει και τίποτα στην ομάδα μας. Τη ρώτησα 
και μου απάντησε πως ξέρει κάτι που λέγεται “Θεωρία της Ενέργει- 
ας 1 · αλλά είναι-» 

«Θεωρητικό,» τον διέκοιμε ο Ζαώρδιλ, που είχε γεννηθεί στη Ρελ- 
κάμνια. «Το ξέρω. Αλλά δεν έχουμε την Ανρίθα εδώ γιατί μας χρειά- 
ζεται σε κάτι. Η Έρικα απλώς δεν μπορούσε να την αφήσει πίσω. 
Μια εξυπηρέτηση τής κάνουμε, επειδή ήρθε για να μας βοηθήσει.» 

«Δε νομίζω ότι έχουμε ανάγκη τη βοήθειά της, αρχηγέ. Είδες τι έ- 
γινε την άλλη φορά...» είπε ο Φέκταρελκαι, προτού προλάβει ο Σκο- 
τωμένος να απαντήσει, απομακρύνθηκε επάνω στο δίκυκλό του, πη- 
γαίνοντας προς τους έφιππους ανιχνευτές του. 

Ο Ζαώρδιλ αναστέναξε, αλλά σκέφτηκε: Η καχυποψία του είναι , 
φυσικά, δικαιολογημένη ύστερα απ’όσα συνέβησαν. Όμως ο Σκοτω- 
μένος είχε την αίσθηση ότι είχαν πιο πολλά να κερδίσουν από την 
Έρικα παρά να χάσουν. Μπορούσε να τους προσφέρει πράγματα 
που κανένας τους δεν ήξερε να κάνει καλά. Ήταν, παλιά, πράκτορας 
της Παντοκράτειρας. 

Άρχισε να οδηγεί το δίκυκλό του αργά μέσα στον καταυλισμό, ψά- 
χνοντας να τη βρει με το βλέμμα του. Δεν την έβλεπε πουθενά, όμως. 
Και ήλπιζε να μην είχε φύγει από την περιοχή των Ζωντανών- 
Νεκρών δεν ήταν τώρα ώρα για να πάει να κατασκοπεύσει τον Εύ- 
βουλο... 

Καθώς τα μεγάλα φορτηγά και άρματα μάχης του φουσάτου του 
Ηγεμόνα πήγαιναν νότια, κάνοντας την πλακόστρωτη δημοσιά να 
τρίζει κάτω από τους μεταλλικούς τροχούς τους και σηκώνοντας 
σκόνη ολόγυρά τους, τα αεροσκάφη πετούσαν μπροστά τους ανι- 
χνεύοντας. Ορνιθόπτερα, όλα, εκτός από ένα ελικόπτερο εξοπλισμέ- 
νο με δύο πυροβόλα. Ανήκε στις Μελανοκυράδες του Πολέμου, και 
είχε το σύμβολό τους ζωγραφισμένο επάνω του. Ήταν αεροδυναμι- 
κά καμωμένο, βαμμένο μαύρο, και γυαλιστερό. Έμοιαζε εντυπωσια- 
κό στον αέρα, με τα μυτερά φτερά του και τους δύο γρήγορους έλι- 
κές του. 

Τα ορνιθόπτερα ήταν έξι, κι ανάμεσά τους βρισκόταν κι εκείνο του 
Ράκαλωντ του νάνου. Το άλλο ορνιθόπτερο των Ζωντανών -Νεκρών 
ο Ζαώρδιλ δεν το είχε στείλει για ανίχνευση. Και ούτε αυτό θα έ- 
στελνε, αλλά ο πυρήνας του στρατεύματος είχε απαιτήσει όλοι όσοι 

είχαν ορνιθόπτερα στην κατοχή τους να διαθέσουν τουλάχιστον ένα. 
Ο Σκοτωμένος φοβόταν ότι ο Εύβουλος μπορεί να έκανε τώρα τίπο- 
τα ύπουλο για να καταρρίιμει τα αεροσκάφη - ή ίσως μόνο κάποια 
από αυτά. Εξάλλου, η κατόπτευση γινόταν, προφανώς, για τα μάτια 
όσων δεν ήξεραν ότι το στράτευμα πήγαινε προς την καταδίκη του. 
Δεν υπήρχε πραγματικός λόγος να ψάχνουν για ενέδρες ανατολικά 
και δυτικά της δημοσιάς, αφού ο εχθρός ήταν ήδη ανάμεσά τους. Η 
παγίδα ήταν στημένη· χρειαζόταν μονάχα κάποιος να πατήσει τη 
σκανδάλη. 

Καθώς πλησίαζε το μεσημέρι - και τίποτα άσχημο δεν είχε συμβεί, 
τελικά, στα αεροσκάφη - ο Ζαώρδιλ οδήγησε το δίκυκλό του κοντά 
στο παράθυρο του ενός από τα μεγάλα φορτηγά των Ζωντανών- 
Νεκρών, για να δει τη Νιρκέκα να κάθεται στη θέση του συνοδηγού. 
«Πού είναι η νεοσύλλεκτή μας;» 

Η χρυσόδερμη πολεμίστρια κατάλαβε αμέσως σε ποια αναφερό- 
ταν ο Σκοτωμένος. «Μέσα, υποθέτω,» αποκρίθηκε, δείχνοντας πίσω 
με τον αντίχειρά της. «Γιατί;» 

«Απλώς αναρωτιόμουν.» 

«Νομίζεις ότι κάθομαι και την παρακολουθώ;» 

«Είπα εγώ τέτοιο πράγμα;» Ο Ζαώρδιλ απομακρύνθηκε, οδηγώ- 
ντας αργά μέσα στη σκόνη που σήκωναν τα βαριά οχήματα του 
φουσάτου του Ηγεμόνα. Τροχοί ακούγονταν παντού να γυρίζουν και 
μηχανές να μουγκρίζουν. Οσμές από καύσεις ενεργειακών υγρών, 
από μέταλλα, κι από δέρματα έρχονταν στα ρουθούνια του Σκοτω- 
μένου. Θα συναντούσε την Έρικα αργότερα - δεν μπορεί να είχε ε- 
ξαφανιστεί. Πάντως, σίγουρα κάνει καλά τη δουλειά της, αφού είναι 
δύσκολο να τη βρεις... 

Η Ανρίθα-Νοθ ήταν ζαρωμένη σε μια γωνία του πελώριου φορτη- 
γού, και η Φαίδρα’λι καθόταν μπροστά της. Κανένας δεν πλησίαζε, 
γιατί όλοι είχαν κάποιο φόβο για τη μάγισσα, μικρότερο ή μεγαλύ- 
τερο. Αντιθέτως, η Ανρίθα, που φοβόταν όλους τους υπόλοιπους, 
αισθανόταν βολικά μόνο κοντά στη Φαίδρα. Ήταν σιωπηλή τώρα, 
καθώς παρατηρούσε τους μισθοφόρους, τυλιγμένη στην κάπα της, 
με την κουκούλα στο κεφάλι. Η Φαίδρα έβλεπε ότι ορισμένοι έρι- 
χναν περίεργες ματιές στην Ανρίθα-Νοθ · αναμφίβολα, αναρωτιό- 
νταν ποια ήταν. Όμως κανένας δεν είχε μέχρι στιγμής ρωτήσει. Ε- 
ξαιτίας μου. Αλλά, αν ρωτήσουν, θα πω ότι είναι γνωστή μου, σκέ- 

φτηκε η μάγισσα. Από τη Ρελκάμνία. Και ότι έχω υπόψη μου να 
προσπαθήσω να τη στείλω πάλι στη διάστασή της. Εξάλλου, αυτό 
ήθελε να κάνει κι η Έρικα, απ’ό,τι είχε πει. 

Το πρωί, προτού ξεκινήσουν να ταξιδεύουν, η Φαίδρα είχε υφάνει 
πάλι ένα Ξόρκι Προκαλύιμεως επάνω στην Ανρίθα-Νοθ. Δεν πίστευε 
ότι εδώ κανένας θα την αναζητούσε μέσω μαγείας, αλλά δεν έβλαπτε 
να προσέχουν. 

Η Φαίδρα τώρα έπαιμε να κάνει σκέψεις σχετικά με τη Ρελκάμνία 
συμπατριώτισσά της, καθώς το βλέμμα της εξερευνούσε τα διαστή- 
ματα ανάμεσα στους μισθοφόρους που ήταν καθισμένοι στο εσωτε- 
ρικό του φορτηγού, κι ανάμεσα στ’αντικείμενά τους, και σ’αυτούς 
και τα αντικείμενά τους. Διέκρινε εκεί μερικά από τα γράμματα της 
γλώσσας που έφτιαχνε. Αλλά δεν έβγαζε κανένα νόημα. 

Πήρε το ημερολόγιό της και κράτησε κάποιες σημειώσεις μ’έναν 
στυλογράφο. 

«Τι γράφεις;» τη ρώτησε η Ανρίθα. 

«Κάτι σκέψεις μου,» απάντησε η Φαίδρα. 

Μετά από λίγο, η Ανρίθα ψιθύρισε: «Πού είναι η Έρικα τώρα; Ξέ- 
ρεις;» 

«Πού να ξέρω;» μόρφασε η Φαίδρα. Είχε πια κλείσει το ημερολό- 
γιό της και το είχε κρύψει στον σάκο της. 

Και τώρα, το φορτηγό σταμάτησε, με τους τροχούς του να τρίζουν 
και το μουγκρητό της μηχανής του να παύει. Ο οδηγός ακούστηκε να 
φωνάζει όλοι να αποβιβαστούν για μεσημέρι και ν’αφήσουν τον χώ- 
ρο να αεριστεί. 

Καθώς το στράτευμα καταυλιζόταν, ο Ζαώρδιλ βρήκε εύκολα τη 
Χριστίνα να βοηθά στο στήσιμο μιας μεγάλης σκηνής για εκείνη και 
για άλλους πολεμιστές. «Πού είναι η Έρικα;» τη ρώτησε χαμηλόφω- 
να. 

«Από κει, νομίζω, αρχηγέ.» Του έδειξε με το σαγόνι. 

Ο Ζαώρδιλ πήγε προς τα εκεί και την είδε να στέκεται μπροστά 
στον Νικηφόρο και να μιλάνε. Γύρω τους άλλοι μισθοφόροι έστηναν 
σκηνές, άλλοι τακτοποιούσαν πράγματα ή άναβαν φωτιές. 

«Εδώ είσαι, λοιπόν.» 

Η Έρικα στράφηκε να τον κοιτάξει. «Μ’έψαχνες;» 

«Είσαι καινούργια. Πάντοτε θέλω να βλέπω πώς τα πηγαίνουν οι 
καινούργιοι. Όλα εντάξει;» 



Η Σκευωρία τον Γελαστού Άρχοντα | 283 


«Δεν ξαναείχαμε ποτέ καμία σαν τη Σεϊλίκρα μαζί μας, αρχηγέ,» 
σχολίασε ο Νικηφόρος. «Όλα θέλει να τα ξέρει. Τρομερά κουτσο- 
μπόλα.» Κούνησε το κεφάλι του θεατρικά. Παρότι χτες βράδυ ήταν 
τσαντισμένος μαζί της, τώρα η παρουσία της έμοιαζε να τον διασκε- 
δάζει. Έτσι ήταν ο Κολπατζής. 

Ο Ζαώρδιλ τούς κοίταξε και τους δύο ερωτηματικά. 

«Με ρωτούσε με ποιους τα έχουμε καλά εδώ πέρα,» εξήγησε ο Νι- 
κηφόρος. «Και οι μόνοι με τους οποίους τα έχουμε καλά είναι οι μι- 
σθοφόροι του Κάρβιελ.» 

Ο Ζαώρδιλ έστρεψε το βλέμμα του αποκλειστικά στην Έρικα. 

«Για να ανιχνεύσω το έδαφος πρέπει να ξέρω κάποια πράγματα,» 
είπε εκείνη. «Μπορεί να μου φανούν χρήσιμοι αυτοί που σας συ- 
μπαθούν - για πληροφορίες, κατά πρώτον. Θέλω να μάθω με ποιους 
έρχεται περισσότερο σε επαφή ο Εύβουλος. Και θέλω, επίσης, να 
βρω έναν τρόπο να τους πλησιάσω όταν τους μιλά. Προτού φτάσου- 
με στο Οχυρό της Ψηλής Γέφυρας, είμαι βέβαιη πως θα τους μιλήσει 
ξανά. Εκτός αν, τελικά, δεν έχει άλλους συμμάχους μέσα στο στρά- 
τευμα. Αλλά θα μου φανεί πολύ παράξενο αυτό, αν ισχύει.» 

«Αύριο το βράδυ,» της είπε ο Ζαώρδιλ, «θα έχουμε φτάσει στο ο- 
χυρό.» 

«Ναι. Επομένως ο Εύβουλος δεν έχει και πολύ χρόνο: ή τώρα θα 
τους μιλήσει, το μεσημέρι, ή τη νύχτα, ή το άλλο μεσημέρι.» 

«Μπορεί, όμως, και να τους έχει ήδη μιλήσει και να είναι όλα έτοι- 
μα.» 

«Μπορεί - αν τους θεωρεί τόσο έμπιστους και τόσο ικανούς ώστε 
να μη χρειάζεται μια τελευταία επικοινωνία προτού βάλουν το σχέ- 
διό τους σ’ εφαρμογή. Αλλά το πιστεύεις εσύ αυτό; Ποιους από τούτο 
το στράτευμα θα νόμιζες τόσο ικανούς ή τόσο έμπιστους για τον Εύ- 
βουλο;» 

«Οι Μελανοκυράδες και οι Ξένοι δεν είναι αρκετά ικανοί;» 

«Είναι, όμως, και αρκετά έμπιστοι; Επιπλέον, δεν ξέρουμε ότι ό- 
ντως είναι προδότες αυτοί. Έχω την εντύπωση ότι περισσότερο κα- 
τώτερους μισθοφόρους θα έχει βάλει στο κόλπο ο Εύβουλος. Αν- 
θρώπους που μπορείς εύκολα να δωροδοκήσεις, που θέλουν να τους 
δει με καλό μάτι κάποιος ισχυρός, και που δεν έχουν καμία καλή 
φήμη για να διατηρήσουν. Οι Μελανοκυράδες και οι Ξένοι νομίζεις 
ότι θα θέλουν ν’ακουστεί πως πρόδωσαν τον Ηγεμόνα της Νασόλ- 
καθ; Ποιος θα τους προσλάβει στο μέλλον;» 

«Ναι, κι εγώ το σκέφτηκα αυτό,» παραδέχτηκε ο Ζαώρδιλ. «Όμως 
ίσως ο Άσλατμιρ να διαδώσει, μετά, τη φήμη ότι ο Ραλνίβης ήταν 
τυραννικός, ότι ήταν ήρωες όσοι του εναντιώθηκαν...» 

Η Έρικα μειδίασε λιγάκι στραβά. «Νομίζεις ότι ακόμα είμαστε 
στην εποχή της Παντοκρατορίας κι ότι έχουμε επαναστάτες να αντι- 
μετωπίσουμε; Αυτοί δεν είναι επαναστάτες, Ζαώρδιλ· είναι κακο- 
ποιοί, καιροσκόποι.» 

«Αχρείοι και πούστηδες, στην καθομιλουμένη,» είπε ο Νικηφόρος. 

Το στραβό μειδίαμα της Έρικας βάθυνε. «Αχρείοι και πούστηδες,» 
συμφώνησε. «Τέτοιους θα έχει στρατολογήσει ο Εύβουλος για να 
κάνει τη δουλειά του, και θα ποντάρει, φυσικά, όχι στις τρομερές 
πολεμικές ικανότητές τους, αλλά στο γεγονός ότι κανένας σας δεν 
περιμένει επίθεση εκ των έσω.» 

«Από πού ξεκινάμε να ψάχνουμε, λοιπόν;» έθεσε το ερώτημα ο 
Ζαώρδιλ. «Είναι, ομολογουμένως, πολλοί αχρείοι συγκεντρωμένοι 
σε τούτο το φουσάτο...» 

«Θέλω να γνωρίσω τους φίλους σας τους μισθοφόρους του Κάρβι- 
ελ,» είπε η Έρικα στρέφοντας το βλέμμα της στον Νικηφόρο. «Αλλά 
χωρίς να γίνω και πολύ φανερή. Καταλαβαίνεις τι εννοώ;» 

«Απολύτως. Και μπορώ εύκολα να το κανονίσω. Τώρα, το μεσημέ- 
ρι, δε νομίζω ο Κάρβιελ να πει όχι σε μια παρτίδα ζάρια. Και θα σε 
πάρω κι εσένα μαζί μου, καθώς και μερικούς άλλους. » 

«Άψογα,» είπε η Έρικα. 

«Είσαι για παρτίδα, γκαντέμη;» ρώτησε ο Νικηφόρος. 

«Χα-χα-χα-χα!» γέλασε, εύθυμα, ο Κάρβιελ. «Αν δεν ερχόσουν 
εσύ, θα ερχόμουν εγώ σ’εσένα! Ό,τι πρέπει για να μας πάρει λίγο τα 
μυαλά μακριά απ’την πολιορκία που σύντομα θα πάμε να κάνουμε.» 

Ο Νικηφόρος ο Κολπατζής είχε μόλις μπει στον μικρό καταυλισμό 
της ομάδας του Κάρβιελ, έχοντας μαζί του την... «Σεϊλίκρα» και πέ- 
ντε άλλους μισθοφόρους των Ζωντανών-Νεκρών. Τους δύο 
απ’αυτούς η Έρικα τούς ήξερε: ο ένας ονομαζόταν Έλφοντελ και ή- 
ταν, όπως έλεγαν, φοβερός σκοπευτής και ο πιο σταθερός εραστής 
του Νικηφόρου - ο δεύτερος ονομαζόταν Ράκαλωντ, και ήταν νάνος 
και πιλότος του ορνιθόπτερου που είχε πριν από λίγο προσγειωθεί 
επιστρέφοντας από την κατόπτευση. Τα ονόματα των άλλων τριών η 
Έρικα δεν τα ήξερε: η μία, πάντως, ήταν γυναίκα και είχε μια παρά- 

ξένη μαύρη δερματοστιξία επάνω στο ξυρισμένο πορφυρόδερμο κε- 
φάλι της. Ήταν μία από τους ανιχνευτές του Φέκταρελ. 

«Βλέπεις που όλα τα σκέφτομαι;» αποκρίθηκε ο Νικηφόρος στον 
Κάρβιελ. 

«Καθίστε, καθίστε!» τους προέτρειμε όλους εκείνος, δείχνοντας 
τον χώρο μπροστά σε μια σκηνή. «Αλλ’ αυτή τη φορά θα παίξω με 
δικά μου ζάρια, Κολπατζή, γιατί με τα δικά σου κάτι έχεις κάνει, εί- 
μαι σίγουρος!» 

Ο Νικηφόρος γέλασε. «Τι έχω κάνει; Αφού κι εσύ με τα ίδια παί- 
ζεις!» 

«Παρ’ όλ’ αυτά σε ευνοούν, το βλέπω.» 

«Είσαι παλαβός!» γέλασε ο Νικηφόρος. 

«Ναι, καλά, εγώ έχω ακούσει ακόμα και περιπτώσεις που μάγοι 
έχουν φυλακίσει θεούς μέσα σε ζάρια!» είπε ο Κάρβιελ, καθώς κά- 
θονταν σε σκαμνιά και στο έδαφος, κι έρχονταν κι άλλοι μισθοφόροι 
για να καθίσουν κοντά τους. 

«Τι μας λες, ρε παραμυθά;» μούγκρισε ο Ράκαλωντ. «Αυτά είναι 
ιστορίες!» 

«Όπως και νάχει, να, ορίστε τα ζάρια μου!» Ο Κάρβιελ έβγαλε 
τρία μεγάλα, κοκάλινα ζάρια από μια τσέπη του πανωφοριού του. 
«Έχετε πρόβλημα να παίξουμε μ’αυτά;» Τα έστειλε να κυλήσουν 
προς τον Νικηφόρο. 

Εκείνος τα έπιασε από κάτω και τα κοίταξε. «Κανονικά φαίνονται. 
Αλλά, έτσι κι αλλιώς, αν παίξουμε κι οι δύο με τα ίδια ζάρια, δίκαιο 
δεν είναι, ακόμα κι αν τα ζάρια είναι σκάρτα; » 

«Σωστός, όμως τα δικά σου δεν είναι καλά, σ’το λέω.» Γελούσε κα- 
θώς μιλούσε, μα έμοιαζε να σοβαρολογεί. 

«’Ντάξει, οι Λάμιες να σε φάνε, πάμε με τα ζάρια σου,» συμφώνη- 
σε ο Νικηφόρος. 

Και το παιχνίδι τους άρχισε, ενώ η Έρικα παρατηρούσε και άκου- 
γε. Εκείνο που της έκανε αμέσως εντύπωση ήταν η φιλικότητα του 
Κάρβιελ προς τον Νικηφόρο αλλά και προς όλους τους Ζωντανούς- 
Νεκρούς. Δεν ήταν και τόσος πολύς καιρός από τότε που τους είχε 
γνωρίσει, όμως φερόταν σαν να ήταν φίλος τους εδώ και χρόνια... 
Ίσως τέτοιος να ήταν ο χαρακτήρας του, αλλά, όπως και νάχε, ήταν 
αξιοσημείωτο, οπότε το σημείωσε στη μεριά του μυαλού της όπου 
σημείωνε συμπεριφορές που της έκαναν εντύπωση. 

Οι Ζωντανοί-Νεκροί, εν τω μεταξύ, κουβέντιαζαν και με άλλους 
από τους μισθοφόρους του Κάρβιελ, οι οποίοι επίσης φαίνονταν φι- 
λικοί μαζί τους. Ακόμα και στην Έρικα μίλησε κάποιος, παρότι εκεί- 
νη δεν του είχε δώσει καμία αφορμή, καθισμένη πίσω από τους συ- 
ντρόφους της καθώς ήταν. 

«Δε μιλάς πολύ εσύ, ε;» της είπε. 

«Είμαι καινούργια.» 

«Α, γι’ αυτό σε βλέπω έτσι μαζεμένη... Με λένε Χίρμωντ,» συστή- 
θηκε. 

«Σεϊλίκρα.» 

«Πότε μπήκες στους Νεκρούς, Σεϊλίκρα;» 

«Λίγο προτού ξεκινήσει το στράτευμα. Έψαχνα απεγνωσμένα για 
δουλειά μέσα σε κάποια μισθοφορική ομάδα.» 

«Βρήκες μια από τις καλύτερες· μην ακούς κάτι φήμες που κυκλο- 
φορούν για του Ζωντανούς-Νεκρούς. Αλλά δεν πρέπει νάσαι από τη 
Φεηνάρκια, ε;» Ο Χίρμωντ ήταν, σίγουρα, Φεηνάρκιος: πορφυρό- 
δερμος και γαλανομάλλης. Τα μάτια του ήταν στενά και πονηρά, και 
το χαμόγελό του λιγάκι γλοιώδες, νόμιζε η Έρικα. 

«Από εδώ είμαι. Μη βλέπεις το δέρμα μου. Εδώ γεννήθηκα κι εδώ 
μεγάλωσα. Είναι πολλοί που τους το λέω και δε με πιστεύουν.» 

«Εγώ σε πιστεύω.» 

Τι ωραία , γίναμε φίλοι... σκύφτηκε η Έρικα, κάπως παραξενεμένη. 
Και συνέχισε να φέρεται φιλικά μαζί του, αλλά και μ’άλλον έναν που 
ήρθε να της μιλήσει. Παρατήρησε ότι ήθελαν περισσότερα να μά- 
θουν απ’ό,τι να πουν, έτσι τους είπε μια πλαστή ιστορία για το πώς 
ζούσε στη Φεηνάρκια προτού καταταγεί στους Ζωντανούς-Νεκρούς. 
Δεν της ήταν δύσκολο - είχε περάσει χρόνια σ’ετούτη τη διάσταση, 
ως πράκτορας της Παντοκράτειρας - ήξερε πολλά. Ίσως πιο πολλά 
από τους γηγενείς. 

Καθώς μιλούσε, όμως, με τον Χίρμωντ και τον άλλο μισθοφόρο 
(που δεν είχε κάνει καν τον κόπο να συστηθεί), άκουγε συγχρόνως 
τα λόγια που αντάλλασσε ο Νικηφόρος με τον Κάρβιελ. Δεν είχαν 
και κανένα μεγάλο ενδιαφέρον, στην αρχή, αλλά ύστερα ο Κάρβιελ 
είπε: «Κι αυτές τις Μελανοκυράδες του Πολέμου να τις προσέχετε 
γιατί δε σας γουστάρουν καθόλου.» 

«Δεν είχαμε καμία κόντρα μαζί τους,» αποκρίθηκε ο Νικηφόρος, 
καθώς κουνούσε τα μεγάλα, κοκάλινα ζάρια μέσα στις χούφτες του. 

«Μπορεί, αλλά εγώ έχω μιλήσει με την αρχηγό τους, τη Νιρμάνκα, 
μερικές φορές-» 

«Ναι, μου έχουν πει πως σ’ έχουν μπανίσει από κείνη τη μεριά. Την 
ξέρεις την αρχηγό τους από παλιά;» 

«Όχι,» είπε ο Κάρβιελ, «αλλά είμαι κοινωνικό θηρίο, όπως θάχεις 
παρατηρήσει, οπότε μιλάω σ’όσους μπορώ να μιλήσω. Και, τελευ- 
ταία, μου είπε η Νιρμάνκα ότι φοβάται πως είστε με τη Σαρντίκα- 
Νοθ. Πως έχετε καταταγεί στο φουσάτο του Ηγεμόνα για να στρα- 
φείτε εναντίον μας την κατάλληλη στιγμή και να μας μαχαιρώσετε 
στην πλάτη. Η Γαλανή Δράκαινα ακούγεται πως τα κάνει αυτά: 
στέλνει ανθρώπους της να χωθούν ανάμεσα σ’εκείνους που θέλει να 
χτυπήσει-» 

«Το ξέρω,» είπε ο Νικηφόρος. «Έγινε και με τον Καντάρφιλ της 
Χόλκεραλ. Οι μισθοφόροι του ήταν πουλημένοι στη Γαλανή Δράκαι- 
να.» Ακόμα κουνούσε τα ζάρια. 

«Ναι,» ένευσε ο Κάρβιελ. «Πολύ συχνά γίνεται αυτό, λένε. Είπα, 
όμως, στη Νιρμάνκα ι Μην πιστεύεις σαχλαμάρες, οι Νεκροί είναι 
εντάξει άνθρωποι, δεν πρόκειται να μας προδώσουν’· αλλά εκείνη 
σάς υποψιάζεται, δε νομίζω πως της άλλαξα γνώμη. Φοβάται ότι θα 
μας χτυπήσετε από μέσα, και κάποιος, μάλιστα, πρέπει να της έχει 
σφυρίξει ότι σκέφτεστε πρώτα να επιτεθείτε στις Μελανοκυράδες 
του Πολέμου επειδή ο καταυλισμός τους δεν είναι μακριά απ’τον δι- 
κό σας. » 

«Κουράδες λυκόχοιρων!» Ο Νικηφόρος πέταξε τα ζάρια, αφήνο- 
ντάς τα να κυλήσουν. «Ούτε πρόκειται να σας προδώσουμε ούτε να 
επιτεθούμε στις Μελανοκυράδες.» 

«Ναι, σ’εμένα το λες; Σας έχω καταλάβει εγώ - δεν αμφιβάλλω. Αυ- 
τοί, όμως, απέναντι σας» - κοίταξε προς τον καταυλισμό των Μελα- 
νοκυράδων του Πολέμου - «σας αγριοκοιτάζουν, να το ξέρεις.» Η 
ζαριά του Κολπατζή ήταν χάλια, οπότε ο Κάρβιελ τού πήρε τα λίγα 
νομίσματα που είχαν βάλει ανάμεσά τους. «Βλέπεις που τα ζάρια 
μου, λοιπόν, είναι κανονικά κι όχι χαλασμένα σαν τα δικά σου;» 

Το συνοφρύωμα στην όψη του Νικηφόρου διαλύθηκε από ένα μει- 
δίαμα. «Εμένα τα δικά σου μου φαίνονται χαλασμένα.» 

Ο Κάρβιελ γέλασε. «Έλα. Πάμε ακόμα μία.» Έβαλε δύο τέταρτα 
θηρεύσιμου ανάμεσά τους. 

Ο Νικηφόρος έβαλε μισό θηρεύσιμο. 

Ο Κάρβιελ άρχισε να κουνά τα ζάρια μέσα στις χούφτες του. 

Η Έρικα συνειδητοποίησε πως δεν ήταν η μόνη που είχε στρέψει 
την προσοχή της επάνω τους καθώς έλεγαν για τις Μελανοκυράδες 
του Πολέμου: κι άλλοι τούς άκουγαν έχοντας πάιμει να μιλάνε ανα- 
μεταξύ τους. Τώρα οι ομιλίες άρχισαν ξανά. 

«Είναι αλήθεια;» ρώτησε η Έρικα τον Χίρμωντ. «Οι Μελανοκυρά- 
δες μάς υποπτεύονται;» 

«Για να το λέει τ’αφεντικό, έτσι θα του έχουν πει,» αποκρίθηκε ε- 
κείνος, κι αμέσως άλλαξε θέμα, λέγοντας κάτι άσχετο: ότι η ομάδα 
του Κάρβιελ ήθελε εδώ και καιρό ν’αγοράσει ένα καινούργιο φορτη- 
γό για να μετακινείται πιο άνετα, άλλα λεφτά ποτέ δεν τους έμεναν. 
Έλπιζαν τώρα, ύστερα από τούτη την εκστρατεία, να συγκέντρωναν 
αρκετά θηρεύσιμα ώστε, πουλώντας το παλιό όχημα, να πάρουν 
καινούργιο. «Είναι μισοδιαλυμένο· θα τόχεις δει...» είπε ο Χίρμωντ, 
κι έδειξε προς την πίσω μεριά του καταυλισμού τους. 

Η Έρικα προσπάθησε να στρέψει την κουβέντα προς άλλα θέματα 
που πίστευε ότι ίσως να τη βοηθούσαν στην έρευνά της, όπως ποια 
ήταν η γνώμη των μισθοφόρων του Κάρβιελ για τους Επιφανείς 
Κρανοφόρους. Και: είχαν δει ποτέ από κοντά αυτό τον αρχηγό των 
Κρανοφόρων; Πρέπει να ήταν φοβερός πολεμιστής· έτσι δεν έλεγαν 
οι φήμες; Οι Κρανοφόροι, σίγουρα, έπαιρναν τα πιο πολλά λεφτά σε 
τούτο το φουσάτο: περισσότερα κι από τις Μελανοκυράδες του Πο- 
λέμου και τους Ξένους, σωστά;... Όμως ο Χίρμωντ συνεχώς απέφευ- 
γε αυτά τα θέματα, γυρίζοντας πάντα την κουβέντα προς διαφορετι- 
κή μεριά. Και το ίδιο κι ο άλλος μισθοφόρος που είχε έρθει να καθί- 
σει κοντά στην Έρικα, ο οποίος ήταν λιγότερο ομιλητικός: ένας με- 
γαλόσωμος άντρας, πορφυρόδερμος, μ’ένα πράσινο στίγμα αριστε- 
ρά της μύτης του το οποίο, μάλλον, είχε εκ γενετής και έμοιαζε με το 
ανοιχτό στόμα θηρίου. 

Η συμπεριφορά των συνομιλητών της παραξένεψε την Έρικα, ό- 
πως την είχε παραξενέψει, γενικά, και η συμπεριφορά του Κάρβιελ 
και των άλλων μισθοφόρων του. Από τη μια έδειχναν να είναι πολύ 
φιλικοί, από την άλλη όμως είχαν κάτι το... γλιστερό στην ομιλία 
τους. Κάτι που, ίσως, δεν θα πρόσεχε κάποιος λιγότερο εκπαιδευμέ- 
νος σε τέτοια ζητήματα απ’ό,τι μια πράκτορας της Παντοκράτειρας. 

Όταν το παιχνίδι του Νικηφόρου και του Κάρβιελ τελείωσε, οι μι- 
σθοφόροι του δεύτερου πρόσφεραν στους Ζωντανούς-Νεκρούς φα- 
γητό από το μεσημεριανό τους, το οποίο εκείνοι δέχτηκαν και τους 
ευχαρίστησαν, μένοντας για να φάνε μαζί τους. Ήταν ένας χυλός 

που δεν γέμιζε και πολύ το μάτι της Έ ρίκας, αλλά τον έφαγε για να 
μην τους προσβάλει. Ευτυχώς, δεν ήταν τόσο άσχημος όσο φαινό- 
ταν, και πρέπει να περιείχε διάφορα δυναμωτικά χορταρικά, γιατί η 
Έρικα αισθάνθηκε να την αναζωογονεί με σχεδόν παράξενο τρόπο. 

«Τι είναι;» ρώτησε τον Χίρμωντ. 

«Δεν ξέρω από μαγειρική εγώ. Απλά τρώω ό,τι μου δίνουν,» χαμο- 
γέλασε εκείνος. 

Ο Κάρβιελ, που δεν καθόταν μακριά και την είχε ακούσει, της είπε: 
«Σ’αρέσει;» 

«Είναι δυναμωτικός...» 

«Το πρόσεξες, ε;» Και προς τον Νικηφόρο: «Έχετε παρατηρητι- 
κούς μισθοφόρους εσείς οι Νεκροί.» 

«Δε βάζουμε όποιους νάναι στην ομάδα μας, Κάρβιελ.» Ο Κολπα- 
τζής δεν είχε ακόμα τελειώσει τον χυλό του. 

Ο Κάρβιελ είπε στην Έρικα: «Περιέχει ένα σιτάρι που φέρνουν 
από τις Ενδότερες Πολιτείες. Επίσης, νερόρουφο- Ξέρεις τι ’ναι ο 
νερόρουφος;» 

«Όχι.» Παρότι η Έρικα γνώριζε πολλά για τη Φεηνάρκια, οι γνώ- 
σεις της ήταν κυρίως κοινωνικοπολιτικές· δεν ήξερε και τόσα για τη 
φύση. 

«Ένα χόρτο που φυτρώνει εδώ κυρίως, κοντά στη Νασόλκαθ, 
στους Καταρράκτες. Δεν κάνει να το φας ωμό - μπορεί να δηλητη- 
ριαστείς - αλλά μέσα σ’ορισμένα φαγητά είναι πολύ καλό. Κι εκτός 
απ’αυτά, ο χυλός έχει και λίγο αίμα Μεγαθήριου.» 

«Τι είσαι, ρε Κάρβιελ; Μάγειρας;» είπε ο Νικηφόρος. 

«Ο άνθρωπος που θέλει να επιβιώσει ασχολείται με τα πάντα, 
Κολπατζή.» 

Όταν τελικά έφυγαν από τον καταυλισμό των μισθοφόρων του 
Κάρβιελ, η Έρικα άκουσε τους Ζωντανούς-Νεκρούς που είχαν έρθει 
μαζί με τον Νικηφόρο να λένε για τις Μελανοκυράδες του Πολέμου. 
«Ούτε που τους αγγίξαμε κι οι τρισκατάρατοι χωρίς λόγο εναντίον 
μας είναι!» είπε ο Ράκαλωντ ο νάνος. «Επειδή κάποτε κάποιοι από 
μας ήταν στο Στρατό της Παντοκράτειρας! Και τι έγινε, δηλαδή; Υ- 
πάρχει πια Παντοκράτειρα; Και ήμουν κι εγώ ποτέ Παντοκρατορι- 
κός; Όχι! Ούτε ο μαύρος άνθρωπος ήταν, ούτε και πολλοί άλλοι!» 

«Ακριβώς,» είπε ο Έλφοντελ. «Αυτά θάπρεπε νάναι ξεχασμένα 
πλέον. » 

«Εγώ,» τους είπε η Έρικα, «δε θάδινα και τόσο μεγάλη σημασία 
σε κάτι που έτυχε ν’αναφέρει ο Κάρβιελ.» 

«Τι ξέρεις εσύ; Μόλις τώρα μπήκες στην ομάδα μας!» είπε ο Ράκα- 
λωντ. Δεν την είχε αναγνωρίσει, όπως και οι περισσότεροι Ζωντα- 
νοί-Νεκροί, επειδή κανένας τους ποτέ δεν είχε δει καθαρά το πρό- 
σωπό της. Η Έρικα είχε συναναστροφές με τον Σκοτωμένο και τους 
πολύ κοντινούς του ανθρώπους· για τους άλλους ήταν μονάχα μια 
κουκουλωμένη, μυστηριώδης φιγούρα - όσες φορές την είχαν καν 
δει. Τώρα, ο Νικηφόρος είχε πει σ’εκείνους που είχαν έρθει μαζί του 
στον καταυλισμό του Κάρβιελ: «Αυτή είναι η Σείλίκρα. Καινούργια»· 
και κανένας δεν είχε κάνει ερωτήσεις, ούτε είχε φανεί να την υπο- 
πτεύεται για τίποτε άλλο παρά για μια νεοσύλλεκτη των Ζωντανών- 
Νεκρών. Χωρίς την κουκούλα της την έβλεπαν αλλιώς. Και η Έρικα 
δεν είχε πρόβλημα να παριστάνει τη μισθοφόρο - ήξερε πώς στέκο- 
νταν, πώς βάδιζαν, και, γενικά, πώς φέρονταν οι μισθοφόροι. 

«Η Σείλίκρα ίσως, όμως, νάχει δίκιο,» είπε ο Νικηφόρος ο Κολπα- 
τζής. «Δε χρειάζεται να κάνουμε πανικό, ακόμα κι αν αυτή η Μελα- 
νοκυρά μάς υποπτεύεται. Δεν είναι η μόνη σ’ετούτο το φουσάτο, ε- 
ξάλλου. Θα με παραξένευε αν δεν μας υποπτευόταν. Μονάχα τα όσα 
μουγκρίζουν για εμάς τα βόδια των Οπλισμένων Κτηνών φτάνουν 
για να δημιουργήσουν κακή εντύπωση στους υπόλοιπους μισθοφό- 
ρους.» 

Οι άλλοι αποκρίθηκαν ότι μιλούσε σωστά. Αυτά τα Κτήνη έφται- 
γαν για τα μισά τους προβλήματα στη Νασόλκαθ! 

Η Έρικα, όμως, δεν τους άκουγε πια. Ήταν προβληματισμένη με 
τον Κάρβιελ και τους μισθοφόρους του. Είχε την υποψία ότι μπορεί 
να ήταν χαφιέδες. Και μόνο το γεγονός ότι ήταν οι μόνοι που συ- 
μπαθούσαν τους Ζωντανούς-Νεκρούς ήταν ύποπτο. Γιατί να τους 
θέλουν για φίλους, όταν όλοι οι άλλοι τούς έβλεπαν εχθρικά και προ- 
ειδοποιούσαν ότι μπορεί και νάταν πουλημένοι στη Σαρντίκα-Νοθ; 
Μια μικρή ομάδα σαν του Κάρβιελ, λογικά, δεν θα ήθελε να συνα- 
ναστρέφεται ανθρώπους με κακή φήμη, για να μη χαλάσει και η δι- 
κή της φήμη. 

Επιπλέον, η Έρικα νόμιζε πως οι μισθοφόροι του Κάρβιελ συγκέ- 
ντρωναν όλα εκείνα τα χαρακτηριστικά που θα ήταν απαραίτητα για 
να τους έχει ο Εύβουλος στη δούλεψή του. Μικρή συντροφιά - λίγα 
χρήματα - καιροσκόπου δεν είχαν και πολλά να χάσουν. 

Σίγουρα έπρεπε να τους παρακολουθήσει. 

Και να ειδοποιήσει τον Ζαώρδιλ να τους έχει υπόψη του. 

Μετά από τη μεσημεριανή ανάπαυση, το φουσάτο από τη Νασόλκαθ 
διέλυσε τον καταυλισμό του και προέλασε νότια, ενώ τα ορνιθόπτε- 
ρα και το ελικόπτερο των Μελανοκυράδων του Πολέμου κατόπτευαν 
για τυχόν ενέδρες. Η φάρσα, δηλαδή, συνεχιζόταν, παρατηρούσε ο 
Ζαώρδιλ. Αλλά τώρα δεν τον απασχολούσε τόσο αν ο Έύβουλος θα 
κατέρριπτε τα αεροσκάφη, όσο αυτά που του είχε πει η Έρικα για 
τον Κάρβιελ και τους μισθοφόρους του. Μπορεί να ήταν χαφιέδες; 
Του φαινόταν δύσκολο να το πιστέψει αλλά και δύσκολο να το απο- 
κλείσει. Έτσι όπως παρουσιάζει η Έρικα την κατάσταση, ακουγόταν 
λογικό... 

Αν αληθεύει, τότε δεν έχουμε κανόναν φίλο μέσα στο φουσάτο, και 
έχουμε και δίπλα μας κέιποιους που μπορεί να αποδειχτούν πολύ ε- 
πικίνδυνοι για εμάς. Όμως ο Ζαώρδιλ δεν το θεωρούσε σκόπιμο να 
ειδοποιήσει τους μισθοφόρους του ακόμα, γιατί ίσως η Έρικα να έ- 
κανε λάθος· κι επιπλέον, μια τέτοια πληροφορία θα προκαλούσε με- 
γάλη αναστάτωση. Η Έρικα ήταν της ίδιας γνώμης, εξάλλου. Είχε 
πει στον Ζαώρδιλ: «Άφησε το πράγμα να κυλήσει κανονικά, να δού- 
με τι θα κάνει ο Κάρβιελ. Αν έχω δίκιο γι’ αυτόν και τους δικούς του, 
τότε από δω και στο εξής εμείς τους παρακολουθούμε, δεν παρακο- 
λουθούν εκείνοι εμάς.» Σωστά μιλούσε, όφειλε να παραδεχτεί ο Σκο- 
τωμένος. Γι’αυτό είναι καλό να έχεις έναν πρώην πράκτορα της Πα- 
ντοκράτειρας στο πλευρό σου. Ήταν υποψιασμένοι όλοι τους. Τίπο- 
τα δεν τους ξέφευγε. 

Ωστόσο, η Επανάσταση τούς είχε νικήσει... 

Τη νύχτα, φρουροί ήταν τοποθετημένοι παντού γύρω απ’το στρατό- 
πεδο του φουσάτου, γιατί ο Πυρήνας (οι Επιφανείς Κρανοφόροι, οι 
Ξεσηκωμένοι, και τα Οπλισμένα Κτήνη) είχε ανακοινώσει ότι τώρα 
μπορεί η Γαλανή Δράκαινα να τους χτυπούσε μέσα από τα σκοτάδια 
ανατολικά και δυτικά της δημοσιάς. Οι πάντες, επομένως, ήταν στην 
τσίτα. 

Ακόμα ένα θέατρο, σκεφτόταν ο Ζαώρδιλ καπνίζοντας ένα τσιγάρο 
καθισμένος έξω απ’τη σκηνή του. 

Η Έρικα παρουσιάστηκε δίπλα του, ξεπροβάλλοντας από τις πυ- 
κνές σκιές. 

«Με τρόμαξες,» της είπε χωρίς να στραφεί να την κοιτάξει. 

«Δε σου φάνηκε.» 

«Τρομάζω εσωτερικά. 

»Είδες πάλι τίποτα παράξενο;» 

«Ναι.» 

«Τι;» 

Η Έρικα κάθισε πλάι του. Φορούσε ξανά την κουκούλα της, όπως 
παλιά, παρότι την είχε βγάλει όσο παρίστανε τη μισθοφόρο ανάμεσα 
στους Ζωντανούς-Νεκρούς. Μάλλον, δεν ήθελε τώρα κανένας να δει 
ότι η Σείλίκρα μιλούσε με τον αρχηγό, υπέθεσε ο Σκοτωμένος. 

«Παρακολουθούσα τον καταυλισμό του Κάρβιελ,» είπε η Έρικα. 
«Πράγμα όχι και πολύ δύσκολο, μικρός καθώς είναι. Αποκλείεται 
νάχει πάνω από είκοσι-πέντε μισθοφόρους.» 

Ο Ζαώρδιλ ένευσε. «Ναι, κάπου τόσοι είναι. Είδες, όμως, τίποτα 
παράξενο ή όχι;» 

«Είδα. Πριν από λίγο. Κάποιος τούς επισκέφτηκε. Φορούσε κάπα 
και κουκούλα και μίλησε προς στιγμή μ’έναν φρουρό, ο οποίος τον 
άφησε αμέσως να περάσει και να πάει στη σκηνή του Κάρβιελ.» 

«Και λοιπόν;» 

«Μπήκα κι εγώ στον καταυλισμό τους-» 

«Γαμώ τους θεούς σου...» μούγκρισε ο Ζαώρδιλ. «Άμα σ’έπιαναν, 
ίσως τα πράγματα να ήταν χειρότερα απ’ό,τι με τη Φαίδρα! » 

«Δεν υπήρχε περίπτωση να με πιάσουν-» 

«Πολύ σίγουρη για τον εαυτό σου είσαι...» 

«-και είμαστε “ φίλοι με τους μισθοφόρους του Κάρβιελ, δεν είμα- 
στε;» 

«Τέλος πάντων για πες.» 

«Γλίστρησα μέσα χωρίς να με δει κανένας, πλησίασα τη σκηνή του 
Κάρβιελ από την πίσω μεριά, κι έβαλα το κεφάλι μου κάτω από το 
ύφασμα, αρκετά ώστε να βλέπω τι γινόταν στο εσωτερικό. Μπορείς 
να μαντέψεις ποιον είδα; » 

«Τον Εύβουλο.» 

Η Έρικα κατένευσε. «Τον Εύβουλο. Να μιλά με τον Κάρβιελ. Αλλά, 
δυστυχώς, δεν είπαν πολλά. Ο Κάρβιελ, όταν κρυφάκουγα, έλεγε ότι 
θα σκοτωθούν αναμεταξύ τους - ποιοι, δεν ξέρω. Και ο Εύβουλος 
αποκρίθηκε “Ωραία. Φρόντισε να μη γίνει κανένα λάθος γιατί δεν θα 
δεις θηρεύσιμα ούτε στον ύπνο σου.’ Οπότε ο Κάρβιελ είπε “Λάθος 
από τη μεριά μου δεν θα γίνει. Φοβάμαι όμως μην παρέμβουν άλλοι 
και το σταματήσουν.’ Αλλά ο Εύβουλος τού απάντησε “Μη φοβάσαι, 

θα το έχω φροντίσει/ Αυτά περίπου είπαν, και μετά ο Εύβουλος 
βγήκε από τη σκηνή του Κάρβιελ σηκώνοντας ξανά την κουκούλα 
του. Προσπάθησα να τον ακολουθήσω καθώς έφευγε απ’τον μικρό 
καταυλισμό, αλλά δεν ξέρω πώς τα κατάφερε και μου χάθηκε. Εξαι- 
τίας των φρουρών, μάλλον.» 

Τα μάτια του Ζαώρδιλ στένειμαν ανήσυχα. «Τι εννοείς 'εξαιτίας 
των φρουρών’;» 

«Ήταν φρουροί στη μέση κι έπρεπε να τους αποφύγω. Μέχρι να 
κάνω τον κύκλο, ο Εύβουλος είχε εξαφανιστεί και δεν μπορούσα να 
τον εντοπίσω. Δεν έχει και πολλά φώτα μέσα στο στρατόπεδο, παρό- 
τι υποτίθεται πως φοβούνται ότι θα δεχτούμε επίθεση. Αναρωτιέμαι 
αν είναι τυχαίο ή μη.» 

Πράγματι , σκέφτηκε ο Ζαώρδιλ, έχει ελάχιστα φώτα απόψε. «Τα 
προσέχεις όλα, όμως...» 

«Αυτή είναι η δουλειά μου. Τι σκέφτεσαι να κάνεις, τώρα;» 

«Ο Κάρβιελ είναι, προφανώς, καθίκι. Θα πρέπει να ειδοποιήσω 
γι’ αυτόν τουλάχιστον τον Νικηφόρο, τη Νιρκέκα, τον Φέκταρελ, και 
τη Φαίδρα’λι. Για τη Χριστίνα τι γνώμη έχεις; Θα μπορούσες να της 
το πεις;» 

«Δε μιλάει και πολύ, ούτως ή άλλως,» αποκρίθηκε η Έρικα. 

«Σε ποιους νομίζεις ότι αναφερόταν ο Κάρβιελ όταν έλεγε ότι θα 
σκοτωθούν αναμεταξύ τους; Σ’εμάς;» 

«Δεν το αποκλείω.» 

«Εμείς αποκλείεται να σκοτωθούμε αναμεταξύ μας, Έρικα. Δεν 
έχω προδότες μέσα στην ομάδα μου - είμαι σίγουρος γι’αυτό. Είναι 
όλοι άνθρωποι που ήταν από καιρό μαζί μου - εκτός από εσένα, την 
Ανρίθα, και τη Χριστίνα.» 

«Δε νομίζω πως ο Κάρβιελ εννοούσε ότι θα αλληλοσκοτωθούν πο- 
λεμιστές από την ίδια μισθοφορική συντροφιά.» 

«Τότε;» Αλλά, ξαφνικά, κατάλαβε. «Θα μας βάλει να τσακωθούμε 
με άλλους μισθοφόρους;» 

«Ίσως. Το μέση μέρι μάς έλεγε ότι οι Μελανοκυράδες του Πολέμου 
μάς υποπτεύονται, σχεδόν σαν να ήθελε να μας στρέψει εναντίον 
τους. » 

Ο Ζαώρδιλ το σκέφτηκε. «Κι εμένα, εξαρχής, μου έλεγε για τους 
Ξεσηκωμένους. Ότι εξαπλώνουν κακές φήμες για εμάς...» 

«Βλέπεις; Κάτι δεν πηγαίνει καλά όταν κάποιος σού λέει συνέχεια 
πως οι άλλοι είναι εναντίον σου.» Η Έρικα σηκώθηκε όρθια. 

«Πού πηγαίνεις;» 

«Να κοιμηθώ. Είναι περασμένα μεσάνυχτα, και δε νομίζω πως 
πρόκειται να ξαναδώ τον Εύβουλο απόψε.» 

Την επόμενη μέρα, η κοροϊδία της εναέριας κατόπτευσης συνεχί- 
στηκε, και ο Ράκαλωντ ο νάνος πετούσε πάλι μαζί με τα υπόλοιπα 
ορνιθόπτερα και το ελικόπτερο των Μελανοκυράδων του Πολέμου. 
Κανένας πολεμιστής, άρμα, ή αεροσκάφος της Σαρντίκα-Νοθ δεν 
είχε μέχρι στιγμής φανεί πουθενά. Οι τόποι που διέσχιζε το φουσάτο 
του Ηγεμόνα της Νασόλκαθ ήταν έρημοι. Η διαδρομή, ήσυχη. Τρο- 
μαχτικά ήσυχη. Κανένας δεν ήταν στη δημοσιά, ούτε στα μονοπάτια 
που ξεκινούσαν από αυτήν. Οι μικρές πόλεις κοντά από τις οποίες το 
φουσάτο περνούσε έδιναν την εντύπωση ζώων ζαρωμένων στη φω- 
λιά τους καθώς ένα πελώριο, επικίνδυνο θηρίο βαδίζει παραδίπλα. 
Αναμφίβολα, πολλές από αυτές είχαν δεχτεί επιθέσεις από τη Γαλα- 
νή Δράκαινα, ή της πλήρωναν κάποιο αντίτιμο προκειμένου να μην 
δεχτούν επιθέσεις. 

Η ληστεία ήταν προσοδοφόρα τούτες τις ημέρες, σκεφτόταν ο 
Ζαώρδιλ, νιώθοντας σαν ηλίθιος που δούλευε για έναν άρχοντα ο 
οποίος τον πλήρωνε λίγο. Και σαν να μην έφτανε αυτό, οι γύρω από 
τον Ηγεμόνα έδειχναν όλοι να υποπτεύονται και να αντιπαθούν τους 
Ζωντανούς-Νεκρούς. Είναι λες και σε ωθούν να γίνεις κι εσύ λη- 
στής... 

Το μεσημέρι, καταυλίστηκαν με την ίδια φρούρηση όπως και το 
βράδυ. Το στρατόπεδο του φουσάτου ήταν περιτριγυρισμένο από 
φύλακες. Ελάχιστοι, όμως, στέκονταν στο εσωτερικό του, ανάμεσα 
στους καταυλισμούς, παρατήρησε ο Ζαώρδιλ. Καθόλου τυχαίο, α- 
ναμφίβολα. Οι προδότες ήθελαν να έχουν ελευθερία κινήσεων. Ε- 
κτός αυτού, πρόσεξε επίσης πως η μορφή του στρατοπέδου είχε λι- 
γάκι αλλάξει. Αν και οι μισθοφόροι του Κάρβιελ και οι Μελανοκυρά- 
δες του Πολέμου εξακολουθούσαν να είναι κοντά στους Ζωντανούς- 
Νεκρούς, από τις άλλες μεριές βρίσκονταν διαφορετικοί μισθοφόροι 
από πριν. Γιατί; Ούτε αυτό ο Ζαώρδιλ νόμιζε πως ήταν τυχαίο. Πρέ- 
πει να ήταν μέρος του σχεδίου του Εύβουλου. Έστηνε τα πιόνια του 
επάνω στον πίνακα του πολέμου... 

Ο Ζαώρδιλ είχε προειδοποιήσει τους κοντινούς του ανθρώπους για 
τον Κάρβιελ από την αυγή, και τώρα ο Νικηφόρος, καθώς πήγαινε 
προς τους «φιλικούς» τους γείτονες, έκλεισε το μάτι στον Σκοτωμέ- 

νο. Είχαν συμφωνήσει να μη διακόψουν τη συναναστροφή τους με 
τον Κάρβιελ, για να παρακολουθούν τι θα τους έλεγε. Γύρω από τον 
Νικηφόρο ήταν και μερικοί άλλοι μισθοφόροι, που τον ακολούθησαν 
καθώς απομακρυνόταν πηγαίνοντας προς τον καταυλισμό του Κάρ- 
βιελ. Ανάμεσά τους δεν ήταν η Έρικα. Που έχει πάει τώρα; αναρω- 
τήθηκε ο Ζαώρδιλ. 

-Κάτι από δίπλα του! 

Ο Σκοτωμένος τινάχτηκε πίσω ενώ, συγχρόνως, στρεφόταν τρα- 
βώντας το ξιφίδιό του. 

Δεν ήταν σίγουρος τι ακριβώς είδε. Μια θολή μορφή στον αέρα, 
ένα γυαλιστερό μάτι μικρότερο από ανθρώπου, σαν της γάτας. Α- 
κούσε ένα φτεροκόπημα και η μορφή έστριψε να φύγει από το πλάι 
της σκηνής του. Ο Ζαώρδιλ σπάθισε, αλλά αστόχησε τον δαίμονα. 

«Μάγισσα!» φώναξε. «ΜΑΓΙΣΣΑ!» Κι έτρεξε πίσω από το πλάσμα. 

Αλλά αυτό είχε εξαφανιστεί. 

Η Φαίδρα’λι ήρθε τρέχοντας, έχοντας ακούσει τις φωνές του. Η 
σκηνή της δεν ήταν μακριά από του Σκοτωμένου. «Τι συμβαίνει, αρ- 

χ η γ έ;» , , , , 

Ο Ζαώρδιλ τής είπε τι είχε δει. «Νομίζω ότι με κατασκόπευε, ό,τι 
σκατά κι αν ήταν! » 

Η Φαίδρα’λι έκανε ένα ξόρκι, μουρμουρίζοντας λόγια και μισο- 
κλείνοντας τα μάτια. «Έχει φύγει,» επιβεβαίωσε. «Ούτε με τη μα- 
γεία μου το εντοπίζω, ούτε η Πολεμική Καρδιά της Συναγωγής των 
Θηρίων το αισθάνεται.» 

«Τι μπορεί να ήταν;» 

«Κάποιος δαίμονας, προφανώς.» 

«Τον έχει μάγος υπό την κυριαρχία του;» 

«Θα μπορούσε. Κι έτσι όπως τον περιγράφεις, μάλλον είναι βέβαι- 
ο.» 

«Οι Λάμιες να τους φάνε!» γρύλισε ο Ζαώρδιλ. «Μας κατασκο- 
πεύουν και μέσα στον καταυλισμό μας τώρα! Μπορείς να βρεις ποι- 
ος τον έστειλε εδώ;» 

«Δε νομίζω ότι ήταν ένας από εκείνους τους δαίμονες που συνά- 
ντησα όταν έγινε η φασαρία με τα Οπλισμένα Κτήνη. Άκουγες συ- 
ρίγματα σαν από φίδι;» 

«Όχι.» 

«Κροτάλισμα σαν κόκαλα να χτυπάνε αναμεταξύ τους;» 

«Ούτε.» 

«Όπως είπα, δεν ήταν από αυτούς που συνάντησα εκείνη τη βρα- 
διά. Τον έναν - αυτόν που συρίζει σαν φίδι κι ακούγεται να φτερο- 
κοπά - τον έχει ο ένας από τους δύο μάγους των Οπλισμένων Κτη- 
νών. Τον άλλο - αυτόν που κροταλίζει - τον έχει ο μάγος των Ξεση- 
κωμένων.» 

«Ποιος μπορεί, λοιπόν, να έστειλε αυτόν που είδα;» Ο Ζαώρδιλ 
παρατήρησε πως κι άλλοι μισθοφόροι είχαν τώρα συγκεντρωθεί γύ- 
ρω του, έχοντας καταλάβει ότι κάτι συνέβαινε. Δεν ήθελε να τον α- 
κούσουν και ν’ανησυχήσουν. «Πηγαίνετε στις δουλειές σας!» τους 
είπε. «Στις δουλειές μας! Με τη μάγισσα θέλω να μιλήσω.» 

Κανένας δεν έφερε αντίρρηση· απομακρύνθηκαν. 

Εκτός από τον Φέκταρελ, ο οποίος δεν πρέπει να ήταν στη σκηνή 
της Φαίδρας όταν εκείνη είχε ακούσει τη φωνή του Ζαώρδιλ και είχε 
έρθει. «Τι συμβαίνει, αρχηγέ;» 

Ο Σκοτωμένος τού είπε. 

«Χειροτέρεψε το πράγμα, δηλαδή...» παρατήρησε ο Αρχιανιχνευ- 
τής. _ 

«Γίνεται να χειροτερέψει;» Και ρώτησε τη Φαίδρα: «Σε ποιον θα 
μπορούσε ν’ανήκει ο δαίμονας;» 

«Απ’ό,τι έχω καταλάβει,» είπε εκείνη, «εκτός από τους δύο που 
συνάντησα, υπάρχουν άλλοι τέσσερις στον καταυλισμό: ένας ακόμα 
των Οπλισμένων Κτηνών, ένας των Επιφανών Κρανοφόρων, ένας 
των Μελανοκυράδων του Πολέμου, και ένας σε κάποιον άλλο από 
τους μικρότερους καταυλισμούς.» 

«Τρέχα γύρευε...» μούγκρισε ο Ζαώρδιλ. «Δεν ξέρεις τις μορφές 
τους, έτσι;» 

«Όχι. Θα μπορούσα όμως να υφάνω μια Μαγγανεία Πνευματικής 
Διαισθήσεως γύρω από τον καταυλισμό μας, ώστε μόλις κάποιος 
δαίμονας μπει να τον εντοπίσω αμέσως.» 

Ο Ζαώρδιλ κατένευσε. «Ναι, να το κάνεις αυτό.» Φοβόταν ότι ίσως 
ο Εύβουλος να μάθαινε πως τον είχαν καταλάβει: και τότε τα πράγ- 
ματα θα πήγαιναν πολύ άσχημα γι’αυτούς. Το όλο θέμα ήταν να τον 
αιφνιδιάσουν. 

Είχε ήδη νυχτώσει όταν έφτασαν στις όχθες του ποταμού Νίρφεβ, 
και είδαν αντίκρυ τους, στο φως των τριών φεγγαριών της Φεηνάρ- 
κια, εκείνο που από πριν φαντάζονταν. Οπλισμένους ληστές να στέ- 
κονται πάνω στην Ψηλή Γέφυρα και να τους περιμένουν. Είχαν στή- 

σει ακόμα και κανόνια εκεί, ενώ στον ποταμό βάρκες περιφέρονταν 
οι οποίες είχαν επίσης πυροβόλα προσαρτημένα επάνω τους. Στον 
αέρα πετούσαν δύο ελικόπτερα, που κανένα δεν έμοιαζε τόσο εντυ- 
πωσιακό όσο των Μελανοκυράδων του Πολέμου - όμως ήταν κι αυτά 
οπλισμένα: τα πυροβόλα τους διακρίνονταν να προεξέχουν. Και πέ- 
ρα, στα νότια του ποταμού, φαινόταν να ορθώνεται το Οχυρό της 
Ψηλής Γέφυρας, καμωμένο από πελώριες πέτρες, φαντάζοντας α- 
πόρθητο. 

Καθώς τα οχήματα του στρατεύματος του Ηγεμόνα σταματούσαν, 
ο Ζαώρδιλ κοίταζε αυτό το πανίσχυρο οικοδόμημα και αναρωτιόταν 
ξανά πώς είχε κατορθώσει η Σαρντίκα-Νοθ να το καταλάβει. Σίγου- 
ρα, είχε πολλές δυνάμεις στη διάθεσή της - καταφανές από τους πο- 
λεμιστές και τα όπλα τώρα αντίκρυ τους - αλλά δεν επαρκούσαν για 
να πάρει το οχυρό τόσο γρήγορα όσο το είχε πάρει. Τουλάχιστον, ο 
Ζαώρδιλ δεν είχε ακούσει να έχει γίνει καμία μακροχρόνια πολιορ- 
κία, και δε νόμιζε ότι κάτι τέτοιο θα είχε μείνει κρυφό. Επιπλέον, οι 
ληστές της Γαλανής Δράκαινας μάλλον δεν θα είχαν την υπομονή 
για πολιορκία, ούτως ή άλλως. Οι άνθρωποι που στρέφονταν στη 
ληστεία σπάνια ήταν τόσο πειθαρχημένοι. Προτιμούσαν το γρήγορο 
πλιάτσικο. 

Η Γαλανή Δράκαινα όχι μόνο κατέλαβε αυτό το τρομερό οχυρό, μα 
το κατέλαβε και με απίστευτη ταχύτητα! 

Οι μισθοφόροι του στρατεύματος του Ηγεμόνα άρχισαν να βγαί- 
νουν από τα μεγάλα οχήματα που τους μετέφεραν και να στρατοπε- 
δεύουν ενώ, συγχρόνως, βρίσκονταν σε ετοιμότητα για πιθανή άμε- 
ση επίθεση της Σαρντίκα-Νοθ. Καθώς ένα μέρος του φουσάτου δού- 
λευε για να στήσει τον καταυλισμό, ένα άλλο μέρος παρατασσόταν 
για μάχη. Πεζοί, οπλισμένοι με πυροβόλα και αγχέμαχα όπλα για 
όταν τύχαινε να βρεθούν κοντά στον εχθρό - καβαλάρηδες επάνω σε 
άγρια πολεμικά άτια, επάνω σε ελέφαντες, κι επάνω σε λυκόχοι- 
ρους - άρματα μάχης με μεγαλύτερα και μικρότερα όπλα - μηχανοκί- 
νητα δίκυκλα με έναν οδηγό κι έναν πυροβολητή από πίσω του - με- 
γάλα κανόνια επάνω σε τροχούς - και το ενεργειακό κανόνι που είχαν 
φέρει οι Ξένοι - ένα τρομερά καταστροφικό όπλο. Οι Ζωντανοί- 
Νεκροί δεν ήταν παρά ένα μικρό μέρος αυτού του φουσάτου το ο- 
ποίο είχε συγκεντρώσει ο Ηγεμόνας της Νασόλκαθ για να αφανίσει 
τη λήσταρχο που είχε προκαλέσει τόσα προβλήματα σε τούτες τις 
περιοχές. Διέθεταν περίπου ογδόντα πολεμιστές: οι πενήντα παλιοί, 

πρώην Παντοκρατορικοί, και οι υπόλοιποι καινούργιοι, όλοι τους 
γηγενείς της Φεηνάρκια. Είχαν, επίσης, τριάντα άλογα, τέσσερις λυ- 
κόχοιρους, και πέντε ελέφαντες, καθώς και πέντε δίκυκλα, δύο τε- 
θωρακισμένα με τέσσερις τροχούς και πυροβόλα, και δύο ορνιθό- 
πτερα (που, συνήθως, ήταν άχρηστα στις μεγάλες μάχες γιατί εύκο- 
λα καταρρίπτονταν). 

Οι ληστές της Σαρντίκα-Νοθ έμειναν στις θέσεις τους, παρατηρώ- 
ντας τους εχθρούς τους μέσα από το σκοτάδι, φρουρώντας την Ψηλή 
Γέφυρα και τις όχθες του ποταμού. Περίμεναν εκείνοι να κινηθούν 
πρώτοι. 

Αλλά αυτό, φυσικά, μονάχα ένας ανόητος στρατηγός θα το έκανε 
μες στη νύχτα, ύστερα από μια ολόκληρη ημέρα προέλασης. Ούτε ο 
Μάρβωντ, όμως, το Μεγάλο Κτήνος, δεν ήταν τόσο ανόητος. Και σί- 
γουρα όχι οι Ξεσηκωμένοι ή ο Εύβουλος. Επιπλέον, όπως ήταν σχε- 
δόν βέβαιος ο Ζαώρδιλ, ο αρχηγός των Επιφανών Κρανοφόρων δεν 
σκόπευε ποτέ να επιτεθούν, έτσι κι αλλιώς. 

Το στρατόπεδο στήθηκε, και οι μισθοφόροι κάθισαν να ξεκουρα- 
στούν ενώ, ασφαλώς, είχαν βάλει παντού σκοπιές και βρίσκονταν σε 
εγρήγορση. 

Ο Ζαώρδιλ συγκέντρωσε στη σκηνή του τον Νικηφόρο, τη Νιρκέ- 
κα, τον Φέκταρελ, και τη Φαίδρα’λι και τους είπε να μην κοιμηθούν 
καθόλου απόψε. Να προσέχουν όσο ποτέ. 

«Πιστεύεις ότι θα κάνει την κίνησή του ετούτη τη νύχτα; Μόλις 
φτάσαμε;» ρώτησε ο Φέκταρελ. 

«Το θεωρώ πιθανό,» απάντησε ο Σκοτωμένος. «Γιατί να περιμένει; 
Και υποπτεύομαι ότι ένα μέρος του σχεδίου του είναι να μας βάλει 
να σκοτωθούμε με κάποιους γείτονές μας. Τις Μελανοκυράδες του 
Πολέμου, ίσως. Αυτό θα τον βοηθήσει να προκαλέσει σύγχυση, ώστε 
οι σύμμαχοί του να ξεπαστρέψουν τους υπόλοιπους μισθοφόρους 
που είναι πιστοί στον Ηγεμόνα. » 

«Και πώς μπορούμε να το αποτρέψουμε;» ρώτησε η Νιρκέκα. 

«Μην τους αφήσετε να σας προκαλέσουν ώστε να επιτεθείτε σε 
άλλους μισθοφόρους.» 

«Τέτοια ώρα; Πώς να μας προκαλέσουν, δηλαδή;» 

«Δεν ξέρω. Να έχετε τα μάτια σας ανοιχτά.» Ο Ζαώρδιλ τούς κοί- 
ταξε όλους, τον έναν μετά τον άλλο. Κανένας δεν είχε τίποτα να πει. 
Οπότε, ρώτησε τη Φαίδρα: «Έχεις εντοπίσει τίποτα, μάγισσα;» 

«Τίποτα δεν έχει έρθει μέσα στον καταυλισμό, από τότε που έκανα 
τη μαγγανεία.» 

Φυσικά , σκέφτηκε ο Ζαώρδιλ. Τώρα ξέρουν ότι τους καταλάβαμε. 

Κεφάλαιο Εικοστό-Πρώτο 

Σπίθα στο Λάδι, Περικύκλωση, και Προδοσία 


Η Νιρμάνκα είχε προστάζει τους μισθοφόρους της να είναι σε επι- 
φυλακή απόψε. Όχι επειδή φοβόταν ότι η Σαρντίκα-Νοθ θα εφορ- 
μούσε από την Ψηλή Γέφυρα και τις όχθες του ποταμού, αλλά επει- 
δή φοβόταν πως, επιτέλους, οι προδότες - οι άνθρωποι της Γαλανής 
Δράκαινας μέσα στο φουσάτο - θα έκαναν την κίνησή τους. Κι έ- 
χουμε την ατυχία να βρισκόμαστε καταυλισμένοι πλάι τους! 

Είχε αποφασίσει να μην κοιμηθεί καθόλου, και στεκόταν τώρα 
στην είσοδο της σκηνής της, κάτω από την τραβηγμένη κουρτίνα, 
φορώντας πανοπλία από αλεξίσφαιρο δέρμα και ατσάλινους κρί- 
κους. Από τη στάση της, οι άνθρωποί της καταλάβαιναν ότι η Μελα- 
νοκυρά τους ανησυχούσε. 

Το πρωί, προτού το φουσάτο του Ηγεμόνα διαλύσει την προηγού- 
μενη νυχτερινή του κατασκήνωση, η Νιρμάνκα είχε επισκεφτεί τον 
Εύβουλο, τον αρχηγό των Επιφανών Κρανοφόρων, για να του ζητή- 
σει, αν ήταν δυνατόν, να αλλάξει η θέση του καταυλισμού των Με- 
λανοκυράδων του Πολέμου μέσα στο στρατόπεδο. Δεν ήθελε πια να 
είναι πλάι στους Ζωντανούς-Νεκρούς. Ο Εύβουλος την είχε κοιτάξει 
συνοφρυωμένος και την είχε ρωτήσει γιατί. Είχε υπάρξει κάποιο 
πρόβλημα; Κάποια προστριβή ανάμεσά τους; Η Νιρμάνκα είχε απο- 
κριθεί όχι, τίποτα δεν είχε γίνει, αλλά, επειδή παλιότερα ήταν Πα- 
ντοκρατορικοί, φοβόταν ότι ίσως να πήγαιναν τώρα με το μέρος της 
Σαρντίκα-Νοθ. Ίσως ήδη να ήταν με το μέρος της - προδότες μέσα 
στο στράτευμα του Ηγεμόνα. «Αυτή,» είχε πει ο Εύβουλος, «είναι 
μια πολύ σοβαρή κατηγορία. Έχεις αποδείξεις; Ενδείξεις, τουλάχι- 
στον;» Η Νιρμάνκα είχε μόνο τον λόγο του Κάρβιελ, αλλά δεν είχε 
πει τίποτα γι’αυτόν δεν ήθελε να τον εκθέσει. Οι μισθοφόροι του 
ήταν λίγοι, κι αν διέρρεε ότι είχε κακολογήσει τους Ζωντανούς- 
Νεκρούς, μπορεί οι Ζωντανοί-Νεκροί ακόμα και να του επιτίθονταν. 
Ήταν, άλλωστε, κι αυτός καταυλισμένος κοντά τους. Επομένως, η 
Νιρμάνκα είχε αποκριθεί στον Εύβουλο ότι όχι, δεν είχε αποδείξεις, 
αλλά, με όσα ακούγονταν για τους Ζωντανούς-Νεκρούς, δεν τους 

είχε εμπιστοσύνη. Οπότε, ο αρχηγός των Επιφανών Κρανοφόρων 
τής είχε πει να μην ανησυχεί· «τα έχω όλα υπό έλεγχο. Αν αποδει- 
χτούν προδότες, θα τους τσακίσουμε κατευθείαν. Ούτε να κουνη- 
θούν δεν θα προλάβουν.» Και το έλεγε με αρκετή αυτοπεποίθηση 
ώστε η Νιρμάνκα να πιστέψει ότι είχε κάτι συγκεκριμένο στο μυαλό 
του. 

Μακάρι να είναι έτσι , σκεφτόταν τώρα, με τα χέρια της σταυρωμέ- 
να εμπρός της, καθώς κοίταζε τον καταυλισμό των Μελανοκυράδων 
του Πολέμου μέσα στη νύχτα. Μακάρι να τους παρακολουθεί. 

Χτες είχε βάλει τον Θαρκάμελ’λι να στείλει τον δαίμονά του για να 
κατασκοπεύσει τους Ζωντανούς-Νεκρούς, να μάθει τα σχέδιά τους, 
αλλά αυτός ο δαίμονας ήταν ατζαμής πολλές φορές, είχε παρατηρή- 
σει η Νιρμάνκα. Ο Ζαώρδιλ ο Σκοτωμένος τον είχε δει, της ανέφερε 
μετά ο Θαρκάμελ, και η μάγισσα των Νεκρών ύφανε μια Μαγγανεία 
Πνευματικής Διαισθήσεως γύρω απ’όλο των καταυλισμό τους. «Δεν 
το ρισκάρω να τους ξαναπλησιάσω,» είχε πει ο Θαρκάμελ’λι. «Θα 
εντοπίσουν το Γυαλιστερό Μάτι του Θολού Ανέμου, και ίσως να κα- 
ταλάβουν, μάλιστα, ότι από εδώ ήρθε.» 

Επομένως, τώρα η Νιρμάνκα δεν μπορούσε να ξέρει πότε σχέδια- 
ζαν να επιτεθούν οι Ζωντανοί-Νεκρου αλλά δεν νόμιζε ότι 
θ’αργούσαν. Απόψε, πολύ πιθανόν, για να διαλύσουν το φουσάτο 
προτού καν ξεκινήσει η πολιορκία. Και, καθώς γινόταν χάος εδώ, θα 
έρχονταν και οι ληστές της Γαλανής Δράκαινας από τα νότια... 

Η Νιρμάνκα είχε ρωτήσει, προτού κατασκηνώσουν, τον Κάρβιελ 
αν είχε ακούσει κι άλλα σχετικά με την επίθεση των Ζωντανών- 
Νεκρών. Αν είχε ακούσει πότε ακριβώς θα γινόταν. Εκείνος, όμως, 
είχε αποκριθεί ότι τους είχε κρυφακούσει μόνο εκείνη τη μία φορά 
να το συζητάνε. «Κατά τύχη το πήρε τ’αφτί μου. Νομίζεις ότι θάλε- 
γαν μπροστά σ’εμένα κάτι τέτοιο; Μπορεί να ξέρουν ότι τους φοβά- 
μαι, μα είναι προσεχτικοί ακόμα και μ’έναν ακίνδυνο άνθρωπο σαν 
εμένα. » 

Η Νιρμάνκα, σε διαφορετική περίπτωση, θα τα θεωρούσε αυτά 
κακές φήμες και τίποτα περισσότερο. Αλλά ο Κάρβιελ ήταν από την 
ανατολική Φεηνάρκια, όπως κι εκείνη, και της είχε φανεί αρκετά 
αξιόπιστος. Επίσης, οι Ζωντανοί-Νεκροί ήταν πρώην Παντοκρατο- 
ρικοί' όλοι το έλεγαν, και όλοι προειδοποιούσαν γι’αυτούς. 

«Γιατί δεν πας να το πεις στον Εύβουλο;» είχε ρωτήσει η Νιρμάν- 
κα τον Κάρβιελ. «Ή στους Ξεσηκωμένους;» 

«Κι άμα μαθευτεί ότι εγώ τους το σφύριξα, τι λες μετά να γίνει μα- 
ζί μου; Θα με καθαρίσουν οι Νεκροί ή όχι;» 

Είχε δίκιο σ’ αυτό, βέβαια... 

«Επιπλέον,» είχε συνεχίσει ο Κάρβιελ, «ούτως ή άλλως τους προ- 
σέχουν. Νομίζεις πως τους εμπιστεύονται;» Ρουθούνισε. «Από μα- 
κριά φαίνονται για επικίνδυνοι! » 

Ο Βάντραμιλ, ο υπαρχηγός της Νιρμάνκα μέσα στον καταυλισμό, 
την πλησίασε εκεί όπου εκείνη στεκόταν στην είσοδο της σκηνή της, 
ντυμένος κι αυτός με την πανοπλία του κι έχοντας το τουφέκι του με 
την ξιφολόγχη κρεμασμένο στον ώμο. Ένας ψηλός, γεροδεμένος ά- 
ντρας με πορφυρό δέρμα, μαύρα μούσια, και ξυρισμένο κεφάλι. 

«Άδικα μού φαίνεται ότι τους έβαλες όλους σ’ανησυχία,» είπε. «Δε 
βλέπω να γίνεται τίποτα. » 

«Οι πληροφορίες μας άλλα λένε...» 

«Πληροφορίες...» ρουθούνισε ο Βάντραμιλ. «Αυτόν τον Κάρβιελ 
δεν τον πολυγουστάρω, και σ’το έχω ξαναπεί. Κάτι δε μ’αρέσει στη 
μούρη του.» 

«Γιατί να πει ψέματα; Προφανώς, τους άκουσε να λένε πως θα ε- 
πιτεθούν πρώτα σ’εμάς.» 

«Μπορεί ν’αστειεύονταν. Ξέρεις πώς είναι οι μισθοφόροι...» 

«Επειδή ξέρω, γι’αυτό είμαι προσεχτική, Βάντραμιλ. Θα μου μά- 
θεις τη δουλειά μου;» 

Πάντοτε ήταν αμυντική σε τέτοια θέματα, είχε παρατηρήσει ο Βά- 
ντραμιλ. Περισσότερο, ίσως, από τις άλλες δύο Μελανοκυ ρόδες, την 
Κλαράντια και την Ξαρντάλκι, που τώρα, φυσικά, δεν ήταν εδώ μαζί 
τους, αλλά στην ανατολική Φεηνάρκια. «Δεν θα ήθελα καν να το 
προσπαθήσω,» μειδίασε ο Βάντραμιλ. «Όχι πως θα υπήρχε ανάγκη, 
ασφαλώς...» Και ήταν αλήθεια - η Νιρμάνκα ήταν, κατά πρώτον, με- 
γαλύτερη από εκείνον και, κατά δεύτερον, περισσότερα χρόνια μι- 
σθοφόρος. Και για ποιους δεν είχε πολεμήσει στη Φεηνάρκια... 

Απρόσμενα - θόρυβος! Αναταραχή! 

Η Νιρμάνκα έστρεψε το βλέμμα της προς τα εκεί όπου οι πολεμι- 
στές της συγκεντρώνονταν. «Τα ζώα!» φώναζαν κάποιοι. «Τα ζώα 
πέφτουν! Πεθαίνουν!» 

Η Νιρμάνκα έπιασε το κράνος της από κάτω και, φορώντας το 
βιαστικά, έτρεξε προς τις μάντρες. Για να δει ελέφαντες να μαστι- 
γώνουν τον αέρα με τις προβοσκίδες τους και να υψώνονται στα πι- 
σινά τους πόδια, φωνάζοντας, προτού καταρρεύσουν στη γη σαν κά- 

τι να είχε ρουφήξει τις δυνάμεις τους ή να τους σκότωνε από μέσα. 
Με τα άλογα και τους λυκόχοιρους το ίδιο συνέβαινε: τα θηρία βρί- 
σκονταν σε αναστάτωση, γρύλιζαν και χρεμέτιζαν, και μετά κατέρ- 
ρεαν. 

«Τι έγινε;» φώναξε η Νιρμάνκα. «Τι έγινε εδώ;» 

«Κάποιος έρ’ξε δ’λητήρ’ο, αρχ’γέ!» είπε ένας από αυτούς που φυ- 
λούσαν τα ζώα, πλησιάζοντάς την. «Δ’λητήρ’ο! Πονάν και 
π’θαίνουν!» 

«Πότε έγινε αυτό; Εσείς δεν τα ταΐζετε;» 

«Ναι, δεν ξέρ— » 

Οι ελέφαντες έσπασαν το μικρό τείχος της μάντρας και ξαμολήθη- 
καν εξαγριωμένοι μες στον καταυλισμό των Μελανοκυράδων του 
Πολέμου. 

«ΦΥΓΕΤ’ ΑΠ’ΤΗ ΜΕΣΗ!» ούρλιαξε κάποιος, καθώς μισθοφόροι 
έτρεχαν από δω κι από κει. 

Και η Νιρμάνκα έτρεξε, χάνοντας απ’τα μάτια της τον άντρα με 
τον οποίο μιλούσε πριν από λίγο, καθώς και τον Βάντραμιλ. Σκόνη 
είχε σηκωθεί, γιγάντια πόδια ακούγονταν να βροντάνε στη γη· μια 
από τις μεγάλες μορφές των ελεφάντων πέρασε μπροστά από τη 
Νιρμάνκα, παραλίγο ποδοπατώντας την, αναγκάζοντάς την να πέσει 
πάνω σε μια σκηνή. Και μετά, ο ελέφαντας σωριάστηκε σα να μπέρ- 
δεψε τα πόδια του, και μούγκριζε πονεμένα, ξεψυχώντας. 

Η νύχτα φωτίστηκε από μια έκρηξη. Σκηνές είχαν αρπάξει φωτιά. 

«Οι Ζωντανοί-Νεκροί!» αντήχησαν οι φωνές των Μελανοκύρηδων 
του Πολέμου. «Οι Ζωντανοί-Νεκροί μάς επιτίθενται!» 

Η Έρικα τριγύριζε ανάμεσα στις σκηνές του νυχτερινού καταυλι- 
σμού των Ζωντανών-Νεκρών, παρατηρώντας τον γειτονικό καταυ- 
λισμό του Κάρβιελ αλλά και των Μελανοκυράδων του Πολέμου, κα- 
θώς και των άλλων μισθοφορικών ομάδων που βρίσκονταν κοντά 
στους Ζωντανούς-Νεκρούς. Όπως ο Ζαώρδιλ, έτσι κι εκείνη, περίμε- 
νε ότι απόψε κάτι θα γινόταν. 

Και είχε δίκιο. 

Φασαρία την έκανε να στρέψει το βλέμμα της στον καταυλισμό 
των Μελανοκυράδων. Κάτι δεν πήγαινε καλά με τα ζώα τους. Είχαν 
αφηνιάσει. Οι ελέφαντες ξέφευγαν από τη μάντρα! 

Και μετά - μια έκρηξη. Μια σκηνή είχε ανατιναχτεί, βάζοντας φω- 
τιά και σ’άλλες γύρω της. 

Η Έρικα έμεινε στη θέση της, παρατηρώντας, προσπαθώντας να 
διακρίνει αν κανένας έφευγε από τον καταυλισμό των Μελανοκυρά- 
δων - αυτός που είχε κάνει τη δολιοφθορά. Όμως, τότε, κάτι άλλο 
τράβηξε την προσοχή της: φωνές μέσα από τον καταυλισμό των Ζω- 
ντανών-Νεκρών. Από τη μεριά που συνόρευε με τον καταυλισμό του 
Κάρβιελ. 

Η Έρικα έτρεξε και είδε ότι ο Φέκταρελ και μερικοί από τους ανι- 
χνευτές του είχαν περικυκλώσει κάποιον. Ο Αρχιανιχνευτής τον 
γρονθοκόπησε καταπρόσωπο, σωριάζοντάς τον στη γη. «Φωνάξτε 
τον αρχηγό!» είπε, κι ένας από τους ανιχνευτές έτρεξε προς τη σκη- 
νή του Ζαώρδιλ. 

Η Έρικα περίμενε τον Σκοτωμένο να έρθει μαζί με τον ανιχνευτή 
και, μόλις τον είδε, εξοπλισμένο και έτοιμο (δεν πρέπει να είχε πέσει 
να κοιμηθεί), τον ακολούθησε. 

Εκείνος πρόσεξε ότι κάποιος ζύγωνε από δίπλα του και, στρεφόμε- 
νος, τράβηξε το πιστόλι του. «Α, εσύ είσαι,» είπε, αναγνωρίζοντάς 
την. 

«Κάτι γίνεται στον καταυλισμό των Μελανοκυράδων.» 

«Το είδα. Αλλά κάτι γίνεται κι εδώ, επίσης.» 

«Τον πιάσαμε να προσπαθεί να μπει κρυφά, αρχηγέ,» είπε ο ανι- 
χνευτής, «και κουβαλά έναν σάκο. Ίσως νάχει εκρηκτικά.» 

Ο Ζαώρδιλ και η Έρικα ακολούθησαν τον ανιχνευτή εκεί όπου ο 
Φέκταρελ και οι άλλοι είχαν περικυκλώσει τον εισβολέα. Ο Αρχιανι- 
χνευτής τού είχε τώρα πάρει τον σάκο και τον άδειαζε στη γη. 
Πράγματι, βόμβες έπεσαν στο χώμα. 

«Είναι άνθρωπος του Κάρβιελ,» είπε η Έρικα στον Ζαώρδιλ, ανα- 
γνωρίζοντας τον εισβολέα καθώς τον έβλεπε από κοντά. Ήταν ο 
Χίρμωντ, με τον οποίο μιλούσε χτες το απόγευμα. 

«Έκανα λάθος! έκανα λάθος!» είπε ο Χίρμωντ, πεσμένος ανάσκε- 
λα στη γη. «Συγνώμη· ήθελα να τα μεταφέρω στη σκηνή με τα πυ- 
ρομαχικά, αλλά μες στη νύχτα έκανα λάθος, έστριψα σε λάθος με- 
ριά- Ααγκχχχ...» 

Ο Ζαώρδιλ τον είχε κλοτσήσει στα πλευρά, κάνοντάς τον να δι- 
πλωθεί. «Ναι, έκανες λάθος που ήρθες εδώ,» γρύλισε. «Σε περιμέ- 
ναμε.» Είχε προστάζει τον Φέκταρελ να προσέχει μήπως κανένας 
από τον καταυλισμό του Κάρβιελ επιχειρήσει τίποτα άσχημο, κι ό- 
πως είχε αποδειχτεί, πολύ καλά είχε κάνει. 

Μια μισθοφόρος ήρθε, τότε, τρέχοντας και φωνάζοντας: «Οι Με- 
λανοκυράδες μάς επιτίθενται, αρχηγέ! Μας επιτίθενται!» 

Ο Ζαώρδιλ καταράστηκε. «Μην τους χτυπήσετε! Κρατήστε τους 
μακριά!» Μπορούσε, όμως, ν’ακούσει πυροβολισμούς και κραυγές 
πολλών ανθρώπων μαζί: η σύγκρουση είχε ήδη ξεκινήσει. 

«Σκοτωμένε!» Τώρα ήταν ο Νικηφόρος ο Κολπατζής που ερχόταν. 
«Μας επιτίθενται, οι γαμημένοι! » 

«Μόλις μου το είπε,» μούγκρισε ο Ζαώρδιλ δείχνοντας με το βλέμ- 
μα του τη μισθοφόρο που είχε έρθει τρέχοντας. 

«Όχι οι Μελανοκυράδες. Από εκεί!» Ο Νικηφόρος έδειξε προς τη 
μεριά όπου ήταν άλλοι καταυλισμοί, μικρότεροι. Αυτοί που είχαν 
μπει εκεί ύστερα από την αλλαγή της μορφής του στρατοπέδου. 

Ο Εύβονλος έβαλε κοντά μας τους ανθρώπους τον, σκέφτηκε ο 
Ζαώρδιλ. «Γαμώ τ’ αφτιά σας!» γρύλισε, εξαγριωμένος. «Σας είχα 
πει να αποτρέψετε τη σύγκρουση ! » 

«Τι σκατά να κάνουμε;» αντιγύρισε ο Νικηφόρος. «Δεν ακούς τι 
σου λέω; Δεν προσπαθούν να μας προκαλέσουν - μας επιτίθενται 
κανονικά!» 

Και ο Ζαώρδιλ ήξερε πως ο Κολπατζής είχε δίκιο - δεν μπορούσαν 
να αποφύγουν τη σύγκρουση όταν προσπαθούσαν ενεργά να τους 
σκοτώσουν. 

«Αυτόν κρατήστε τον δεμένο,» πρόσταξε τον Φέκταρελ, δείχνο- 
ντας τον άνθρωπο του Κάρβιελ που βρισκόταν ακόμα πεσμένος στη 
γη· κι ο Αρχιανιχνευτής έγνεψε στους ανιχνευτές του να υπακού- 
σουν. 

Οι Μελανοκυράδες του Πολέμου είχαν αφιονιστεί. Ύστερα από όσα 
είχαν ακούσει για τους Ζωντανούς-Νεκρούς κι αφού πίστευαν πως 
οι Ζωντανοί-Νεκροί τούς είχαν βάλει στόχο, το πρώτο πράγμα που 
αμέσως θεώρησαν ήταν ότι τώρα αυτοί τούς χτυπούσαν. Ποιος άλ- 
λος θα τους επιτίθετο, εξάλλου; Ήταν φανερό πως η επίθεση προερ- 
χόταν εκ των έσω. 

Ο Κάρβιελ είχε ρίξει μια σπίθα στο λάδι που ο ίδιος είχε απλώσει, 
και τώρα η πυρκαγιά ξεκινούσε. Οι Μελανοκυράδες ορμούσαν στους 
Ζωντανούς-Νεκρούς, πυροβολώντας τους και χτυπώντας τους με 
αγχέμαχα όπλα, σκίζοντας τις σκηνές τους και ουρλιάζοντας, απο- 
καλώντας τους προδότες, κακούργους, σκυλιά της Παντοκράτειρας. 



306 | Κώστας Βουλαζέρης 


Από την άλλη μεριά του καταυλισμού των Ζωντανών-Νεκρών ήταν 
κατασκηνωμένες διάφορες μικρές μισθοφορικές ομάδες και ανεξάρ- 
τητοι μισθοφόροι που ήταν όλοι πληρωμένοι από τον Εύβουλο (ο 
οποίος έπαιρνε τα λεφτά του από τον Γελαστό Άρχοντα). Κανένας 
τους δεν κοιμόταν περίμεναν ακριβώς αυτή η στιγμή να έρθει - ο 
Εύβουλος τούς είχε ενημερώσει. Τώρα, επομένως, σηκώθηκαν και 
στράφηκαν εναντίον των Ζωντανών-Νεκρών, πυροβολώντας από 
μακριά, όχι ορμώντας καταπάνω τους. Αλλά φωνάζοντας, έντονα, 
πολύ έντονα: «ΠΡΟΔΟΤΕΣ! ΠΡΟΔΟΤΕΣ!» για να ξεσηκώσουν όλο 
το στρατόπεδο. 

Ο Εύβουλος, ακούγοντας τη φασαρία, βγήκε απ’τη σκηνή του ο- 
πλισμένος, ξέροντας πως το σχέδιό του άρχιζε να λειτουργεί όπως 
έπρεπε. Σαν μια καλοσυγχρονισμένη μηχανή. 

Στον καταυλισμό των Οπλισμένων Κτηνών, εν τω μεταξύ, οι μι- 
σθοφόροι σηκώνονταν και οπλίζονταν. Το ίδιο και στον καταυλισμό 
των Ξεσηκωμένων, και σε άλλους καταυλισμούς όπου κανένας πο- 
λεμιστής δεν γνώριζε για το σχέδιο του Εύβουλου. Αμέσως πίστευαν 
όλοι εκείνο που άκουγαν ν’αντηχεί ανάμεσα από τις σκηνές: «Οι Ζω- 
ντανοί-Νεκροί! Οι Ζωντανοί-Νεκροί μάς πρόδωσαν! Τα σκυλιά της 
Παντοκράτειρας! » 

Ο Ζαώρδιλ άρπαξε μια από τις βόμβες που είχε φέρει ο εισβολέας, 
την ενεργοποίησε, και την πέταξε μέσα στον καταυλισμό του Κάρβι- 
ελ. Μια έκρηξη ακολούθησε και μια σκηνή άρπαξε φωτιά. Ο Σκοτω- 
μένος ήλπιζε να ήταν κάπου εκεί κοντά κι ο ίδιος ο Κάρβιελ και να 
είχε καεί. 

Αλλά τώρα δεν είχε άλλο χρόνο για τέτοια. Τρέχοντας προς το κέ- 
ντρο του καταυλισμού των Ζωντανών-Νεκρών, περιτριγυρισμένος 
από πολεμιστές του, φώναξε: «Πάρτε αμυντικό σχηματισμό! Αμυ- 
ντικό σχηματισμό! Εδώ! Όλοι συγκεντρωθείτε στο κέντρο! Και αμυ- 
ντικό σχηματισμό!» 

Οι Ζωντανοί-Νεκροί δεν αργοπόρησαν. Τράβηξαν τα ζώα τους 
προς το κέντρο του καταυλισμού, και μαζεύτηκαν όλοι εκεί, ενώ πυ- 
ροβολούσαν προς τη μεριά απ’όπου έρχονταν οι Μελανοκυράδες του 
Πολέμου διαλύοντας και πυρπολώντας σκηνές. Οι Ζωντανοί-Νεκροί 
έφεραν κοντά τα άρματα μάχης και τα μεγάλα φορτηγά τους έτσι 
ώστε να τα χρησιμοποιήσουν σαν τείχος γύρω τους. Ορισμένοι μπή- 
καν μέσα στα τροχοφόρα κι ορισμένοι σκαρφάλωσαν επάνω, στις 

οροφές τους, πυροβολώντας, προσπαθώντας να κρατήσουν τους ε- 
χθρούς μακριά. 

«Αυτοί οι πούστηδες δεν πλησιάζουν,» παρατήρησε ο Νικηφόρος, 
δείχνοντας τους μισθοφόρους στους καταυλισμούς από την άλλη με- 
ριά - τους καινούργιους που είχαν τοποθετηθεί εκεί μετά τον ανα- 
σχηματισμό του στρατοπέδου. 

«Ξέρουν τι κάνουν,» μούγκρισε ο Ζαώρδιλ. «Είναι του Εύβουλου.» 

Και πηγαίνοντας πίσω από ένα άρμα, φώναξε: «Μελανοκνράδες 
τον Πολέμου! Μη μας χτυπάτε! Δεν σας επιτεθήκαμε εμείς! Δεν σας 
επιτεθήκαμε! Κάποιος προσπαθεί να σας κοροϊδέψει!» Η φωνή του, 
όμως, καθώς χανόταν μέσα στους πυροβολισμούς και στον σαματά, 
δεν έκανε τις Μελανοκυράδες του Πολέμου να σταματήσουν. 

«Οι ηλίθιοι!» γρύλισε ο Ζαώρδιλ, κοπανώντας τη γροθιά του πάνω 
στο τεθωρακισμένο άρμα, που από την άλλη πλευρά σφαίρες το 
χτυπούσαν κάνοντας ένα συνεχόμενο νταν-νταν-νταν-νταν-νταν- 
νταν-ντον-νταν . . . 

«Έρχονται κι από δω! Κι από δω!» αντήχησε η φωνή της Νιρκέκα, 
και ο Ζαώρδιλ στράφηκε και κοίταξε προς τα εκεί όπου ήταν κατα- 
σκηνωμένοι οι πληρωμένοι άνθρωποι του Εύβουλου. Οι ίδιοι δεν 
πλησίαζαν, αλλά μέσα από τους καταυλισμούς τους περνούσαν οι 
άλλοι μισθοφόροι του στρατοπέδου - τα Οπλισμένα Κτήνη, οι Ξεση- 
κωμένοι, οι Ξένοι, κι οι υπόλοιποι - για να χτυπήσουν τους Ζωντα- 
νούς-Νεκρούς, τους οποίους θεωρούσαν προδότες. Μες στη σύγχυση 
της μάχης κανένας δεν σταματούσε για να κάνει ερωτήσεις, να μά- 
θει τι είχε συμβεί. 

«Πρέπει να φύγουμε από δω, να φύγουμε από δω!» άκουσε ο 
Ζαώρδιλ την Ανρίθα-Νοθ να ουρλιάζει, και, με τις άκριες των ματιών 
του, είδε τη Φαίδρα’λι και τη Χριστίνα να προσπαθούν να την ηρε- 
μήσουν. 

Οι μισθοφόροι που ήταν πιστοί στον Ηγεμόνα της Νασόλκαθ, που 
δεν ήξεραν ποιος ήταν ο πραγματικός προδότης, έπεσαν πάνω στους 
Ζωντανούς-Νεκρούς κατακλύζοντας τον αμυντικό σχηματισμό τους. 
Ένα άρμα των Οπλισμένων Κτηνών πυροβόλησε το ένα φορτηγό 
των Ζωντανών-Νεκρών διαλύοντας την πίσω μεριά του. Και ένα άρ- 
μα των Ζωντανών-Νεκρών έστρεψε, τότε, το κανόνι του και πυρο- 
βόλησε το άρμα των Οπλισμένων Κτηνών καταστρέφοντας τους 
τροχούς του και κάνοντάς το να σταματήσει σαν κουτσός γίγαντας. 

Τα Οπλισμένα Κτήνη, οι Ξεσηκωμένοι, οι Ξένοι, και άλλοι μισθο- 
φόροι ζύγωναν, καταβρέχοντας τους Ζωντανούς-Νεκρούς με τα πυ- 
ρά τους. Βρίσκονταν τώρα κοντά και χιμούσαν σαν θηρία, προσπα- 
θώντας να περάσουν ανάμεσα από τα άρματα και τα φορτηγά, ή να 
σκαρφαλώσουν επάνω τους. Χτυπούσαν τους Ζωντανούς-Νεκρούς 
με σπαθιά και ξιφολόγχες και τσεκούρια και δόρατα, ουρλιάζοντας, 
βρίζοντάς τους, αποκαλώντας τους Παντοκρατορικά σκυλιά. 

Οι σφαίρες είχαν τελειώσει στο τουφέκι του Νικηφόρου του Κολ- 
πατζή, και το πέταξε κάτω, τραβώντας το Δαγκωτό Φιλί από την 
πλάτη του καθώς έβλεπε δύο Οπλισμένα Κτήνη - έναν άντρα και μια 
γυναίκα, κι οι δύο το ίδιο μεγαλόσωμοι και μυώδεις - να πηδάνε πά- 
νω σ’ ένα άρμα των Ζωντανών -Νεκρών και μετά στο έδαφος, κατα- 
λήγοντας μερικά βήματα απόσταση από εκείνον. Ο Νικηφόρος σπά- 
θισε τη γυναίκα στο γόνατο, σωριάζοντάς την. Απέφυγε το τσεκούρι 
του άντρα, μία, δύο φορές, και μετά τον κάρφωσε στα πλευρά τρυ- 
πώντας την αρματωσιά του. Η γυναίκα είχε, ώς τότε, σηκωθεί και, 
γρυλίζοντας « Ψώφα , κωλοΠαντοκρατορικέ!», έκανε να τον καρφώ- 
σει με την ξιφολόγχη της. Ο Νικηφόρος απέκρουσε το όπλο με τη 
λεπίδα του και κλότσησε το Οπλισμένο Κτήνος στο στήθος. Η γυναί- 
κα παραπάτησε, και το Δαγκωτό Φιλί τη φίλησε στον λαιμό, κάνο- 
ντας έναν πορφυρό πίδακα να τιναχτεί. 

Κοιτάζοντας γύρω του, ο Νικηφόρος είδε ότι οι συμπολεμιστές του 
δεν είχαν καταφέρει σε κανένα σημείο να κρατήσουν μακριά τους 
επιτιθέμενους. Ήταν πάρα πολλοί, οι γαμημένοι! Πολλαπλάσιοι των 
Ζωντανών -Νεκρών. Ακόμα και με τα άρματα και τα φορτηγά ως τεί- 
χος ήταν αδύνατο να τους απομακρύνουν. Και βρίσκονταν τώρα α- 
νάμεσά τους. Θα μας αφανίσουν! Ο Σκοτωμένος έπρεπε να μας είχε 
βγάλει από τούτο το γαμημένο φουσάτο από τότε που έμαθε για την 
προδοσία , καταραμένος νάναι! 

Ένας ξαφνικός πόνος στα πλευρά του, και ο Νικηφόρος, καθώς 
παραπατούσε, κατάλαβε ότι τον είχαν πυροβολήσει. Είδε μια γυναί- 
κα αντίκρυ του. Μια ψηλή γυναίκα με πορφυρό δέρμα και μακριά 
μενεξεδιά μαλλιά που, βγαίνοντας από τις άκριες του κράνους της, 
έπεφταν ώς τα μέσα της πλάτης της. Η Ραβάσλι, μια από τους αρχη- 
γούς των Ξεσηκωμένων! Και είχε το πιστόλι της στραμμένο προς τη 
μεριά του, έτοιμη να τον ξαναπυροβολήσει. Ο Νικηφόρος προσπά- 
θησε να επανακτήσει την ισορροπία του και, συγχρόνως, να τραβή- 
ξει το δικό του πιστόλι. 

Αλλά τότε ο Ζαώρδιλ ήρθε από δίπλα, φωνάζοντας στη Ραβάσλι: 
«Περίμενε - δεν είμαστε προδότες!» Εκείνη γύρισε το όπλο της 
προς τη μεριά του, αμέσως· ο Σκοτωμένος σπάθισε με το ξίφος που 
κρατούσε στο δεξί του χέρι (στο αριστερό είχε ένα πιστόλι), χτυπώ- 
ντας το πυροβόλο της και τινάζοντάς το, τσακισμένο, απ’τη γροθιά 
της. Η Ραβάσλι πισωπάτησε, πιάνοντας τη λαβή του σπαθιού της, 
τραβώντας το απ’το θηκάρι στη μέση της. 

«Δεν είμαστε προδότες!» της είπε ο Ζαώρδιλ. «Μπορούσα να σε 
είχα πυροβολήσει, να σε είχα σκοτώσει! Δεν είμαστε προδότες! Ο 
Εύβουλος τα έστησε όλ’ αυτά!» 

Ο Νικηφόρος, καθώς τώρα είχε τραβήξει το πιστόλι του και στεκό- 
ταν γερά στα πόδια του, συνειδητοποίησε ότι η αλεξίσφαιρη πανο- 
πλία του πρέπει να είχε ανακόψει την περισσότερη δύναμη της 
σφαίρας της Ραβάσλι. Την ένιωθε μέσα στα πλευρά του, και τον πο- 
νούσε, αλλά μάλλον δεν ήταν και πολύ βαθιά. 

«Ναι, σε πίστεψα τώρα!» γρύλισε η Ραβάσλι στον Ζαώρδιλ, και 
του χίμησε σπαθίζοντας. 

Εκείνος απέκρουσε και την έσπρωξε όπισθεν. «Σου λέω - ο γαμη- 
μένος ο Εύβουλος είναι που τα έστησε - αυτός είναι ο προδότης!» 

«Τώρα που στριμωχτήκατε, ο Εύβουλος είναι προδότης, ε;» 

Ο Νικηφόρος, τότε, είδε ανθρώπους να συγκρούονται πάνω στο 
άρμα πίσω απ’τον Σκοτωμένο - Ζωντανούς-Νεκρούς και άλλους. 
Αλλά ένας είχε ξεφύγει από τη συμπλοκή. Ύψωσε το τουφέκι του με 
την ξιφολόγχη και το έστρεψε προς τον Ζαώρδιλ- 

«Αρχηγέ!» φώναξε ο Νικηφόρος. «Πίσω σου!» 

Ο εχθρός πυροβόλησε. 

Ο Σκοτωμένος χτυπήθηκε και έπεσε, κραυγάζοντας. 

Ο Νικηφόρος διέκρινε τώρα πως ο εχθρός ήταν ένας από τους αρ- 
χηγούς των Ξεσηκωμένων - ο Ραμπνάιλ - ο οποίος πηδώντας βρέ- 
θηκε κοντά στη Ραβάσλι. 

«Σας έλεγε αλήθεια, ηλίθιοι!» ούρλιαξε ο Νικηφόρος και τους πυ- 
ροβόλησε. «Ο Εύβουλος είναι ο προδότης!» Η ριπή του χτύπησε τον 
Ραμπνάιλ, σωριάζοντάς τον και κάνοντάς τον να χάσει το τουφέκι 
του. 

Η Ραβάσλι χίμησε καταπάνω στον Νικηφόρο, πηδώντας σαν αγρί- 
μι, και, προτού εκείνος προλάβει ν’αποφύγει ή ν’αποκρούσει τη λε- 
πίδα της, το σπαθί της τον βρήκε στον ώμο, σκίζοντας πανοπλία και 
σάρκα. Ο Κολπατζής αισθάνθηκε καυτό αίμα να πιτσιλίζει το πρό- 

σωπό του και, ζαλισμένος, έπεσε. Είδε χρώματα να χορεύουν μπρο- 
στά του και μετά... 

...σκοτάδι. 

Μόλις ο Νικηφόρος ο Κολπατζής έπεσε, η Ραβάσλι στράφηκε να δει 
αν ο Ραμπνάιλ ήταν ζωντανός και τον είδε να σαλεύει προσπαθώ- 
ντας να σηκωθεί, μουγκρίζοντας. Αισθάνθηκε ανακουφισμένη. Ύ- 
στερα, όμως- 

Συνοφρυώθηκε καθώς άκουσε ήχους μάχης από εκεί που δεν έ- 
πρεπε κανονικά να ακούγονται ήχοι μάχης. Από τα νώτα μας! Κά- 
ποιοι επιτίθονταν στους Ξεσηκωμένους, στα Οπλισμένα Κτήνη, και 
στους άλλους μισθοφόρους από τα νώτα! 

Τότε η Ραβάσλι θυμήθηκε τα λόγια του Ζαώρδιλ του Σκοτωμένου: 
Σου λέω - ο γαμημένος ο Εύβουλος είναι που τα έστησε - αυτός εί- 
ναι ο προδότης! 

Και τα λόγια του Νικηφόρου του Κολπατζή: Σας έλεγε αλήθεια, η- 
λίθιοι! Ο Εύβουλος είναι ο προδότης! 

Αδύνατον! σκύφτηκε η Ραβάσλι καθώς ένιωθε ένα ρίγος να δια- 
τρέχει τη ράχη της. 

Αμέσως μετά, όμως, οι φόβοι της έγιναν πραγματικότητα. 

Κεφάλαιο Εικοστό-Δεύτερο 

Φυγή και Θάνατος 


Είχε έρθει η ώρα οι προδότες να κάνουν την κίνησή τους. Όταν οι 
άλλοι είχαν στραφεί εναντίον των Ζωντανών-Νεκρών, εκείνοι δεν 
είχαν εφορμήσει. Είχαν μείνει πίσω. Και τώρα τους χτύπησαν στα 
νώτα. Άνθρωποι διάφορων μικρών μισθοφορικών ομάδων, ανεξάρ- 
τητοι μισθοφόροι, και οι Επιφανείς Κρανοφόροι. Επιτέθηκαν στους 
πολεμιστές του Ηγεμόνα της Νασόλκαθ ενώ εκείνοι ήταν τελείως 
απροετοίμαστοι για μια τέτοια επίθεση, και τελείως αφύλαχτοι. 

Τα Οπλισμένα Κτήνη, που ήταν και πολυπληθέστεροι, δέχτηκαν το 
χειρότερο μέρος αυτής της επίθεσης. Τα πυρά των προδοτών τούς 
θέρισαν, σωριάζοντάς τους στη γη. Και, για λίγο, τα Κτήνη δεν ήξε- 
ραν τι συνέβαινε, δεν ήξεραν ποιος τους χτυπούσε. Τα είχαν χάσει. 

Οι Επιφανείς Κρανοφόροι σκότωσαν γρήγορα τους μάγους τους, 
που τους θεωρούσαν και πιο επικίνδυνους. Καθότι τρομεροί σκοπευ- 
τές, δεν δυσκολεύτηκαν να τους σημαδέψουν, με τουφέκια μακρινής 
εμβέλειας, μέσα στον χαλασμό και να τους πυροβολήσουν. Ο ένας 
Δεσμοφύλακας σωριάστηκε με το κρανίο του διαλυμένο, και το κρυ- 
στάλλινο ξιφίδιο - η φυλακή του δαίμονά του - έφυγε απ’το χέρι 
του, ποδοπατήθηκε στο χώμα. Η δεύτερη Δεσμοφύλακας χτυπήθηκε 
στην πλάτη, δύο φορές, κι έπεσε μπρούμυτα, συνθλίβοντας ανάμεσα 
στο στήθος της και στη γη το φυλαχτό όπου ήταν φυλακισμένος ο 
δαιμονικός θεός της. Αίμα εξαπλώθηκε γύρω της. 

Χαλασμός γινόταν παντού. Άνθρωποι κραύγαζαν, ούρλιαζαν, πυ- 
ροβολισμοί και εκρήξεις αντηχούσαν. 

Ο Ζαώρδιλ ο Σκοτωμένος συνήλθε. Είχε πεθάνει πολλές φορές· 
ακόμα μία δεν ήταν ικανή να τον κρατήσει στον κόσμο των νεκρών. 
Είχε χτυπηθεί στον ώμο από τη σφαίρα κάποιου εχθρού - κι εξακο- 
λουθούσε να την αισθάνεται μέσα του - είχε πέσει, και είχε, για λί- 
γο, χάσει τις αισθήσεις του. Τώρα, σηκώθηκε στο ένα γόνατο. Είδε 
αντίκρυ του τη Ραβάσλι, και στα πόδια της τον Νικηφόρο τον Κολ- 
πατζή, αιμόφυρτο και ακίνητο. Το σπαθί της ήταν ματωμένο. Η πο- 
λεμίστρια με τη μακριά μενεξεδιά χαίτη δεν κοίταζε, όμως, τον 

Ζαώρδιλ καθώς εκείνος είχε σηκωθεί, ούτε έμοιαζε να ενδιαφέρεται 
γενικά για τους Ζωντανούς-Νεκρούς· το βλέμμα της ήταν προς τη 
μεριά απ’την οποία είχαν έρθει εκείνη κι οι συμπολεμιστές της. Και 
δεν ήταν η μόνη που είχε αυτή την αντίδραση, παρατήρησε ο Ζαώρ- 
διλ: πολλοί άλλοι, επίσης - Ξεσηκωμένοι, Οπλισμένα Κτήνη, διάφο- 
ροι μισθοφόροι - κοίταζαν τώρα προς τα εκεί, μοιάζοντας σαστισμέ- 
νοι, απορημένοι: μοιάζοντας να μην ξέρουν τι σκατά συνέβαινε. 

«Σας πρόδωσε!» τους φώναξε ο Ζαώρδιλ καθώς ορθωνόταν και 
στα δύο πόδια. «Ο Εύβουλος των Επιφανών Κρανοφόρων! Σας πρό- 
δωσε! Είχε προδότες μες στο στρατόπεδο - πληρωμένους να είναι 
με τη Σαρντίκα-Νοθ! » 

«Γιατί;» φώναξε η Ραβάσλι. «Γιατί;» ενώ, συγχρόνως, πλησίαζε 
έναν τραυματισμένο σύντροφό της, για να τον βοηθήσει να σηκωθεί. 
Ο Ζαώρδιλ τον αναγνώρισε: ο Ραμπνάιλ, ένας άλλος από τους αρχη- 
γούς των Ξεσηκωμένων, παλιός επαναστάτης. Αυτός ήταν που με 
πυροβόλησε; 

«Βρίσκεται στη δούλεψη του Άρχοντα Άσλατμιρ, απ’ό,τι έχω α- 
κούσει,» αποκρίθηκε ο Σκοτωμένος, πηγαίνοντας κοντά στον Νικη- 
φόρο, ενώ οι κραυγές και οι ιαχές εντείνονταν πέρα από το τείχος 
των αρμάτων μάχης και των φορτηγών των Ζωντανών-Νεκρών. 

«Και γιατί δεν το είπες πιο πριν;» 

«Θα με πιστεύατε;» Ο Ζαώρδιλ γονάτισε πλάι στον Νικηφόρο και 
προσπάθησε να δει αν ανέπνεε. Διαπίστωσε πως ήταν ζωντανός. 
«Ευτυχώς για σένα, δεν τον σκότωσες,» είπε στη Ραβάσλι, αγριοκοι- 
τάζοντάς την καθώς εκείνη στήριζε τον Ραμπνάιλ. Ύστερα, ο Ζαώρ- 
διλ φώναξε στους πολεμιστές του να τον βοηθήσουν με τον Νικηφό- 
ρο. Και να υποχωρήσουν. Να μαζευτούν όλοι εδώ! Να μπουν στα 
οχήματα! 

Καταλάβαινε πως ίσως - ίσως - να είχαν μια ευκαιρία να φύγουν 
προτού τους αφανίσουν ώς τον τελευταίο. Γιατί τώρα οι πιστοί στον 
Ηγεμόνα μισθοφόροι αποτελούσαν ζωντανό τείχος ανάμεσα στους 
Ζωντανούς-Νεκρούς και στον πραγματικό εχθρό. Κανένας δεν επι- 
τιθόταν στους Ζωντανούς-Νεκρούς αυτή τη στιγμή, καθώς αντιλαμ- 
βάνονταν πως είχαν πέσει σε παγίδα, πως τους σκότωναν από τα 
νώτα σαν ζώα. Μονάχα οι Μελανοκύρηδες ήταν ακόμα αναποφάσι- 
στοι, γιατί πίσω από αυτούς δεν υπήρχαν προδότες: πίσω από αυ- 
τούς ανοιγόταν το πεδίο που οδηγούσε προς την Ψηλή Γέφυρα. 

Οι Επιφανείς Κρανοφόροι εισέβαλαν στον καταυλισμό των Ξένων 
σφαγιάζοντάς τους με τρομερή ταχύτητα και επιδεξιότητα, διαδικα- 
στικά και χωρίς λάθη. Πυροβολώντας με πιστόλια, και καρφώνοντας 
και χτυπώντας με σπαθιά, πετώντας χειροβομβίδες και πυρπολώ- 
ντας σκηνές. Πλησίασαν το ενεργειακό κανόνι και την Τεχνομαθή 
μάγισσα που στεκόταν κοντά του. Δίπλα της ήταν δύο πολεμιστές 
τους οποίους γρήγορα αποτελείωσαν. Εκείνη έκανε να ξεφύγει, αλλά 
την έπιασαν χωρίς να την τραυματίζουν, στρίβοντάς της το χέρι πί- 
σω από την πλάτη και ακινητοποιώντας την. 

Η μάγισσα ούρλιαζε καθώς το πιστόλι της έφευγε από τη γροθιά 
της. «Τι θέλετε; Γιατί το κάνετε αυτό; Δεν είμαστε προδότες! Δεν 
είμαστε με τους Ζωντανούς-Νεκρούς! » 

Ένα γέλιο ακούστηκε από δίπλα, καθώς ο Εύβουλος πλησίαζε. «Το 
ξέρουμε,» είπε. «Το ξέρουμε. Θα μείνεις, όμως, μαζί μας εσύ. Θέ- 
λουμε το κανόνι σου. Σίγουρα, κάπου θα μας φανεί χρήσιμο ένα τέ- 
τοιο εργαλείο.» 

Οι μισθοφόροι που ήταν συνεννοημένοι με τον Εύβουλο αποδεκάτι- 
ζαν τα Οπλισμένα Κτήνη με τη βοήθεια των Επιφανών Κρανοφό- 
ρων, ενώ είχαν πρώτα καταλάβει τον καταυλισμό τους κι αρπάξει 
μερικά από τα άρματα μάχης τους. Ο Μάρβωντ, το Μεγάλο Κτήνος, 
κραύγαζε και καταριόταν. Πήδησε πάνω σ’ ένα από τα κλεμμένα άρ- 
ματα μάχης κι έκανε ν’ανοίξει την καταπακτή για να ορμήσει μέσα 
και να λιανίζει τους προδότες, αλλά μία από τους Επιφανείς Κρανο- 
φόρους αμέσως τον είδε και, στρέφοντας το ένα από τα πιστόλια 
που κρατούσε, τον πυροβόλησε πίσω από το γόνατο. Το Μεγάλο 
Κτήνος έπεσε από το κινούμενο άρμα, κραυγάζοντας. Κοπάνησε βί- 
αια στη γη, μα αυτό δεν φάνηκε να ταράζει τον Μάρβωντ. Σηκώθηκε 
όρθιος πάλι, κουτσαίνοντας. Η Επιφανής Κρανοφόρος, όμως, ήταν 
ήδη κοντά, και άδειασε και τα δυο της πιστόλια επάνω του προτού 
εκείνος προλάβει να κινηθεί εναντίον της. Σωριάστηκε στη γη, τυ- 
λιγμένος στο αίμα. 

Η πολεμίστρια άλλαξε γεμιστήρες στα όπλα της. 

Ο μάγος των Επιφανών Κρανοφόρων, ένας του τάγματος των Δε- 
σμοφυλάκων, την πλησίασε. «Νεκρός;» ρώτησε. 

«Έτσι νομίζω.» 

Ο μάγος είπε, τότε, νοητικά στον φυλακισμένο θεό του: Τροφή· και 
τον έστειλε καταπάνω στο πτώμα του Μεγάλου Κτήνους. Μια σκιε- 

ρή, ακανθώδη παρουσία φάνηκε να ξεπροβάλει ολόγυρα από τον 
Δεσμοφύλακα, παρότι ουσιαστικά προερχόταν από το χοντρό, λα- 
ξευτό δαχτυλίδι στο αριστερό του χέρι. Ένα απόκοσμο γρύλισμα α- 
ντήχησε, και μάτια φάνηκαν να γυαλίζουν σαν καθρέφτες. Ύστερα, 
ο Νυχτερινός Επισκέπτης των Αιματοπότιστων Πεδίων έπεσε πάνω 
στον νεκρό Μάρβωντ, και η σάρκα του Μεγάλου Κτήνους φάνηκε να 
αποσυντίθεται με τρομαχτικά γοργό ρυθμό, ενώ αποκρουστικοί ήχοι 
ακούγονταν σαν από δόντια και γλώσσα και χείλη που τρώνε και πι- 
πιλίζουν. 

Η πολεμίστρια είχε ήδη φύγει κοντά από τον μάγο, για να βρει άλ- 
λους να σκοτώσει. 

Οι Ζωντανοί-Νεκροί επιβιβάστηκαν στα οχήματά τους: στα δίκυκλα, 
στα δύο άρματα μάχης, και στα δύο εξάτροχα φορτηγά. Η πίσω με- 
ριά του ενός από τα τελευταία ήταν άσχημα χτυπημένη και η οπί- 
σθια πόρτα δεν έκλεινε, αλλά το τροχοφόρο μπορούσε ακόμα να κι- 
νηθεί, οπότε το χρησιμοποίησαν. Κάποιοι καβάλησαν τα άλογά τους, 
τους ελέφαντες, και τους λυκόχοιρους - όσα από τα ζώα είχαν απο- 
μείνει. 

Ο Ζαώρδιλ είχε δει τη Χριστίνα Αλθέρβω να βάζει την Ανρίθα-Νοθ 
μέσα σ’ένα φορτηγό, αλλά την Έρικα δεν την είχε δει πουθενά. Και 
τώρα, καθώς είχε παραδώσει τον χτυπημένο Νικηφόρο σε δυο άλ- 
λους για να τον περιποιηθούν, φώναξε το όνομά της. Το πραγματικό 
της όνομα. Δεν ήθελε να το ρισκάρει να την αφήσει εδώ. Πού σκατά 
ήταν, η ανόητη; 

Απρόσμενα, παρουσιάστηκε δίπλα του, φορώντας την κουκούλα 
της όπως συνήθως. «Τι;» ρώτησε. 

«Έλα μαζί μας,» της είπε. 

«Δε σκόπευα να μείνω πίσω, πίστειμέ με.» 

Ο Ζαώρδιλ μειδίασε άγρια, καθώς ανέβαιναν σ’ένα από τα άρματα 
των Ζωντανών-Νεκρών και πηδούσαν μέσα. 

«Κλείσε, αρχηγέ! Κλείσε!» είπε ένας από τους πολεμιστές που βρί- 
σκονταν ήδη εδώ. «Δε χωράει άλλος.» Ο χώρος, πράγματι, ήταν γε- 
μάτος. 

Ο Σκοτωμένος έπιασε τη χειρολαβή και έκλεισε την ατσάλινη θύ- 
ρα, νιώθοντας τη σφαίρα μέσα στον αριστερό του ώμο να τον λογχί- 
ζει. «Ξεκίνα,» πρόσταξε τον οδηγό. «Προς τα κει.» Έδειξε έξω απ’το 

μπροστινό παράθυρο. «Και μη σταματάς ό,τι κι αν βρίσκεις μπροστά 
σου.» 

Εκείνος υπάκουσε, βάζοντας αμέσως το άρμα σε κίνηση. 

Ο Ζαώρδιλ άνοιξε τον τηλεπικοινωνιακό πομπό του και είπε στα 
άλλα τροχοφόρα: «Σας μιλά ο Ζαώρδιλ ο Σκοτωμένος. Ακολουθήστε 
με! Ακολουθήστε το άρμα μου!» Και κοιτάζοντας από το πισινό πα- 
ράθυρο είδε τα φορτηγά, το άλλο άρμα, και τα δίκυκλα να έρχονται, 
μαζί με τους καβαλάρηδες. Τα δύο ορνιθόπτερα φτερούγιζαν από 
πάνω τους, μοιάζοντας με πτεροδάκτυλους μέσα στη νύχτα και στις 
εκρήξεις. 

Ο Ζαώρδιλ κοίταξε ξανά από το μπροστινό παράθυρο. Κατευθύνο- 
νταν προς τον καταυλισμό του Κάρβιελ. Ωραία. Ήταν μικρός καταυ- 
λισμός κι εύκολα θα τον διέσχιζαν κι επιπλέον, ευχόταν να τσάκιζαν 
στο πέρασμά τους όσα περισσότερα απ’αυτά τα καθίκια μπορούσαν! 
Είδε ανθρώπους να τρέχουν να φύγουν, να γλιτώσουν. Κάποιος α- 
νόητος στάθηκε για να πυροβολήσει με το τουφέκι του - ο πυροβολη- 
τής του άρματος του Ζαώρδιλ πάτησε τη σκανδάλη του κανονιού, 
και ο ηλίθιος αντίκρυ τους έγινε κομμάτια. Μετά, το άρμα έφτασε 
στον καταυλισμό, ακολουθούμενο από τα υπόλοιπα τροχοφόρα και 
τους καβαλάρηδες. Σκηνές διαλύθηκαν κάτω από τροχούς, οπλές 
αλόγων, και πόδια ελεφάντων. Τα υφάσματά τους σκίστηκαν από 
τους χαυλιόδοντες λυκόχοιρων κι από σπαθιά. 

Τον Κάρβιελ ο Ζαώρδιλ πουθενά δεν τον είδε. Το καταραμένο αρ- 
χίδί! Όταν τον πιάσω στα χέρια μου.... 

«Μας πλησιάζουν, αρχηγέ!» είπε ένας πολεμιστής που έβλεπε στο 
πλάι. «Και μας γνέφουν.» 

Ο Ζαώρδιλ κοίταξε και είδε ένα τετράκυκλο όχημα με τους δύο πί- 
σω τροχούς μεγαλύτερους από τους μπροστινούς. Ανοιχτό, μ’ένα 
πυροβόλο προσαρτημένο. Επάνω του ήταν παραπάνω επιβάτες 
απ’ό,τι, σίγουρα, ήταν κατασκευασμένο για να χωρά, κι ανάμεσά 
τους βρισκόταν η Ραβάσλι, κάνοντας νόημα με τα χέρια της, ενώ τα 
μενεξεδιά μαλλιά της ανέμιζαν σαν μανδύας, βγαίνοντας από τις ά- 
κριες του κράνους της. 

Το νόημά της έλεγε: Φίλοι. Φίλοι. Φίλοι. 

«Δεν έρχονται εχθρικά,» είπε ο Σκοτωμένος στους πολεμιστές του 
μέσα στο άρμα. Και ενεργοποιώντας τον πομπό του το επανέλαβε, 
για να το ακούσουν όλοι μέσα στα τροχοφόρα. «Δεν έρχονται εχθρι- 

κά οι Ξεσηκωμένοι. Μην τους χτυπήσετε. Επαναλαμβάνω: μην τους 
χτυπήσετε.» 

«Έγινε, αρχηγέ. Κανένας δεν θα τους επιτεθεί,» άκουσε τη Νιρκέ- 
κα να του αποκρίνεται μέσα απ’το μεγάφωνο του πομπού. Ήταν κα- 
λά, λοιπόν. Ευτυχώς. Ο Ζαώρδιλ, μέσα στη μάχη, την είχε γρήγορα 
χάσει απ’τα μάτια του, και μετά δεν την είχε δει καθόλου. 

«Πώς είναι ο Νικηφόρος;» τη ρώτησε. «Ξέρεις; Είναι κοντά σου;» 

«Τον περιποιούνται, αρχηγέ. Αυτό ξέρω μόνο.» 

Ο Ζαώρδιλ παρατήρησε ότι η Ραβάσλι συνέχιζε να τους κάνει νόη- 
μα με τα χέρια της. Οπότε άνοιξε τη θύρα του άρματός του και βγήκε 
επάνω, στην οροφή. Της έκανε κι εκείνος νόημα: Φίλοι. Έτσι η αρ- 
χηγός των Ξεσηκωμένων έπαιμε να του γνέφει, ικανοποιημένη ότι 
δεν θα χτυπούσαν εκείνη και τους συντρόφους της. Μάλλον, αυτοί 
ήταν οι μόνοι Ξεσηκωμένοι που είχαν κατορθώσει να απεμπλακούν 
ζωντανοί από το μακελειό. 

Ο Ζαώρδιλ, κοιτάζοντας πίσω, είδε πως στον ρημαγμένο καταυλι- 
σμό ακόμα χαλασμός γινόταν. Λάμψεις από κάννες φαίνονταν μες 
στη νύχτα, καθώς και εκρήξεις κάπου-κάπου. Ο άνεμος έφερνε ουρ- 
λιαχτά, κραυγές, και κροτάλισμα όπλων. 

Ο τηλεπικοινωνιακός πομπός του έκανε ξαφνικά ένα έντονο κρα- 
κρα-κρακ και η φωνή του Ράκαλωντ ακούστηκε: « Αρχηγέ ! Το ελι- 
κόπτερο! Οι Μελανοκυράδες έρχονται!» 

Ο Ζαώρδιλ κοίταξε ψηλά, και είδε πως ο πιλότος είχε δίκιο: το ελι- 
κόπτερο πράγματι ερχόταν, κατάμαυρο κι αεροδυναμικό. «Γαμή- 
σου...» μούγκρισε κάτω απ’την ανάσα του. Αν οι Μελανοκυράδες 
του Πολέμου σκόπευαν να τους χτυπήσουν, εκείνοι είχαν πολύ λί- 
γους τρόπους για να ανταποδώσουν. «Ράκαλωντ,» είπε στον πομπό 
του. «Απομακρυνθείτε. Κι οι δυο σας. Απομακρυνθείτε απ’το ελικό- 
πτερο.» Τα ορνιθόπτερα υπάκουσαν. 

Ο πομπός του Ζαώρδιλ σύριξε. Κάποιος άλλος προσπαθούσε να ε- 
πικοινωνήσει μαζί του, κάποιος που χρησιμοποιούσε μια γενική συ- 
χνότητα. Ο Σκοτωμένος πάτησε το κουμπί αποδοχής και ρώτησε: 
«Ποιος είναι;» 

«Σε ποιον μιλάω;» ακούστηκε μια γυναικεία φωνή. 

«Ζαώρδιλ ο Σκοτωμένος, αρχηγός των Ζωντανών-Νεκρών.» 

«Τότε μιλάω σ’αυτόν που ήθελα να μιλήσω. Είμαι η Νιρμάνκα, η 
επικεφαλής των Μελανοκυράδων του Πολέμου-» 

«Αν έρχεστε να μας σκοτώσετε, καλύτερα να στρέψετε το ελικό- 
πτερό σας προς τους Επιφανείς Κρανοφόρους - τους πραγματικούς 
προδότες.» 

«Δεν ερχόμαστε για να σας επιτεθούμε. Προσπαθούμε να καταλά- 
βουμε τι έχει συμβεί-» 

«Ο Εύβουλος μάς πρόδωσε όλους, αυτό έχει συμβεί! Εξαρχής αυτό 
ήταν το σχέδιό του. Σας έβαλε να μας ορμήσετε ώστε να μπορέσει 
μετά να σας χτυπήσει από τα νώτα.» 

« Εμάς δεν μας επιτέθηκε.» 

«Τότε γιατί υποχωρείτε;» 

«Για λόγους ασφέιλειας.» 

«Αν δεν μας χτυπήσετε, δεν θα σας χτυπήσουμε,» υποσχέθηκε ο 
Ζαώρδιλ, και ήταν βέβαιος πως κι οι πολεμιστές του στα άλλα οχή- 
ματα αλλά και στα ορνιθόπτερα άκουγαν τα λόγια του: μέσα απ’τον 
πομπό του μπορούσε να καταλάβει πως κι εκείνοι είχαν τους πο- 
μπούς τους συντονισμένους στην ίδια συχνότητα και ανοιχτούς. 

Σκύβοντας μέσα στο άρμα του, ζήτησε να του δώσουν ένα ζευγάρι 
κιάλια. Κι όταν τα είχε στα χέρια του, κοίταξε προς το ρημαγμένο 
στρατόπεδο του φουσάτου του Ηγεμόνα. Είδε πως οι Μελανοκυρά- 
δες του Πολέμου υποχωρούσαν επάνω σε οχήματα. Και είδε πως 
τώρα κάποιοι άρχιζαν να τις καταδιώκουν με άρματα, πυροβολώ- 
ντας. 

Μετά, μια ξαφνική δέσμη φωτός έσκισε τη νύχτα κι ένα από τα 
φορτηγά των Μελανοκυράδων κόπηκε, κυριολεκτικά, στα δύο. Το 
ένα του κομμάτι τινάχτηκε απ’τη μία και το άλλο από την άλλη. Άν- 
θρωποι πετάχτηκε από μέσα σαν μυρμήγκια. Το μπροστινό τμήμα 
ανατινάχτηκε. 

Ο Ζαώρδιλ ήξερε πολύ καλά τι ήταν αυτή η δέσμη φωτός. Το ενερ- 
γειακό κανόνι των Ξένων. Ο Εύβουλος πρέπει να το είχε αρπάξει. 
Και τους κυνηγάει για να τους σκοτώσει όλους. Θα κυνηγήσει, α- 
ναμφίβολα, κι εμάς. Δεν θέλει να υπάρξουν επιζώντες. 

Ο Ζαώρδιλ είδε το ελικόπτερο να κάνει στροφή, για να πάει προς 
τα πίσω, μάλλον για να βοηθήσει τους υπόλοιπους μισθοφόρους των 
Μελανοκυράδων. 

Κατεβάζοντας τα κιάλια, ο Σκοτωμένος είπε στον πομπό του: 
«Νιρμάνκα! Μην πηγαίνετε πίσω! Θα σας καταρρίψουν!» 

«Δε θα τον αφήσω να σκοτώσει τους μαχητές μου!» αποκρίθηκε 
εκείνη. 

Το ελικόπτερο πέταξε προς το στρατόπεδο, κι εκτόξευσε δύο πυ- 
ραύλους κάτω από τα φτερά του. Μάλλον, στόχευε το ενεργειακό 
κανόνι. Η Μελανοκυρά πρέπει να πόνταρε πως αν το κατέστρεφε οι 
πολεμιστές της θα υποχωρούσαν πιο εύκολα. Όμως οι πύραυλοί της 
προφανώς δεν το χτύπησαν, γιατί αμέσως μετά μια ενεργειακή ριπή 
τινάχτηκε και πέτυχε το ελικόπτερο στο δεξί φτερό, κόβοντάς το τε- 
λείως. Το αεροσκάφος έκανε έναν εσπευσμένο ελιγμό, σαν τραυμα- 
τισμένο γιγάντιο νυχτερινό έντομο, και πέταξε πάλι προς τα εκεί ό- 
που έτρεχαν οι Ζωντανοί-Νεκροί και οι Ξεσηκωμένοι. Ακόμα μια 
ενεργειακή ριπή βλήθηκε εναντίον του, όμως δεν το χτύπησε: αστό- 
χησε για λίγο τον έναν από τους έλικές του. Και μετά ήταν εκτός εμ- 
βέλειας. 

Ο Ζαώρδιλ, κατεβάζοντας το βλέμμα του στη γη και φέρνοντας ξα- 
νά τα κιάλια του στα μάτια, είδε πως οι πληρωμένοι άνθρωποι του 
Εύβουλου και οι Επιφανείς Κρανοφόροι είχαν προλάβει τους υπο- 
χωρούντες Μελανοκύρηδες και τους χτυπούσαν με πυροβόλα. Αλλά 
τότε πρόσεξε και κάτι ακόμα: οι ληστές της Σαρντίκα-Νοθ έρχονταν 
από τα νότια, από την Ψηλή Γέφυρα! Έρχονταν επάνω σε άλογα κι 
επάνω σε μηχανοκίνητα οχήματα. Έρχονταν, και τώρα πλησίαζαν 
τις Μελανοκυράδες, πυροβολώντας. Είχαν φτάσει κοντά. Τόση ώρα 
ο Ζαώρδιλ, έχοντας την προσοχή του στραμμένη αλλού, δεν τους εί- 
χε προσέξει μες στον χαλασμό που γινόταν. 

Οί Μελανοκυράδες την έχουν πολύ άσχημα. Έπρεπε να είχαν υπο- 
χωρήσει πιο νωρίς , όταν κι εμείς φύγαμε. 

Αλλά ακόμα και για τους Ζωντανούς-Νεκρούς ο Ζαώρδιλ δεν ήταν 
βέβαιος. Φοβόταν πως ίσως, τελικά, να μη γλίτωναν. Γιατί, αναμφί- 
βολα, ο Εύβουλος δεν ήταν από τους ανθρώπους που έκαναν μισές 
δουλειές. Θα τους καταδίωκε, και θα έβαζε και τους ληστές της Γα- 
λανής Δράκαινας να τους καταδιώξουν. 

Κεφάλαιο Εικοστό-Τριτο 

Τόπος για Άμυνα 


«Στρίψε,» πρόσταζε ο Ζαώρδιλ τον οδηγό του άρματος, δείχνοντας· 
και ο οδηγός έστριψε βόρεια. Το άλλο άρμα των Ζωντανών-Νεκρών, 
τα δύο φορτηγά, και οι καβαλάρηδες ακολούθησαν. Το ίδιο και το 
όχημα των Ξεσηκωμένων. 

Το οποίο πλησίασε το άρμα του Ζαώρδιλ, ενώ η Ραβάσλι στεκόταν 
όρθια επάνω του και φώναζε: «Πού πηγαίνουμε;» 

Ο Σκοτωμένος άνοιξε τη μεταλλική θύρα του άρματος και βγήκε 
από τη μέση κι επάνω. «Βόρεια,» της απάντησε. 

«Ναι, το βλέπω αυτό, αλλά πού βόρεια;» Ο αέρας από την κίνηση 
των οχημάτων έκανε τα μενεξεδιά της μαλλιά ν’ανεμίζουν σαν ση- 
μαία, πολύ περισσότερο από πριν που φορούσε το κράνος της. 

«Δε μπορούμε να πάμε νότια, έτσι κι αλλιώς,» αποκρίθηκε ο 
Ζαώρδιλ. «Από κει είναι ο ποταμός και η Σαρντίκα-Νοθ. Και ούτε 
και πολύ ανατολικά μπορούμε να πάμε - γιατί, μετά, δεν ξέρω κατά 
πόσο οι περιοχές θα είναι βατές για τα οχήματά μας.» Επί του παρό- 
ντος, έτρεχαν επάνω σε εκτάσεις που απλώνονταν δυο, τρία χιλιόμε- 
τρα ανατολικά της δημοσιάς. Υπήρχαν κάποια εμπόδια εδώ αλλά, 
γενικά, ένα όχημα φτιαγμένο για τα τραχιά εδάφη της Φεηνάρκια 
μπορούσε να τις διασχίζει χωρίς πρόβλημα. «Το καλύτερο που έχου- 
με να κάνουμε,» συνέχισε ο Ζαώρδιλ, «είναι να επιστρέφουμε στη 
Νασόλκαθ όσο πιο γρήγορα μπορούμε, γιατί έχω πληροφορίες ότι 
πολύ πιθανόν ο ίδιος ο Ηγεμόνας να κινδυνεύει. Όλη αυτή η προδο- 
σία έγινε από τον Άσλατμιρ, τον γυναικάδελφό του, προκειμένου να 
βγει από τη μέση ένα μεγάλο μέρος των δυνάμεων της πόλης-» 

«Τα περισσότερα Οπλισμένα Κτήνη ήταν μέσα στο φουσάτο,» ε- 
πιβεβαίωσε η Ραβάσλι. «Ελάχιστα Κτήνη έχουν μείνει στη Νασόλ- 
καθ.» 

«Κι από εσάς;» ρώτησε ο Ζαώρδιλ. «Από τους Ξεσηκωμένους;» 

«Ήμασταν όλοι στο φουσάτο. Και δες πόσοι κατάφεραν να υπο- 
χωρήσουν! Μόνο εμείς. Όσοι βλέπεις σ’ αυτό το όχημα. Ακόμα δεν 

μπορώ να το πιστέψω ότι οι Επιφανείς Κρανοφόροι μάς πρόδω- 
σαν!» 

«Είναι με τον Άσλατμιρ, και τώρα μάλλον θα επιστρέφουν στην 
πόλη για να πάρουν τον έλεγχο από τον Ηγεμόνα όσο ακόμα επι- 
κρατεί σύγχυση και η προδοσία τους δεν έχει διαδοθεί-» 

«Τότε, πρέπει να βιαστούμε!» 

«Συμφωνώ. Αλλά κάτι μού λέει πως δεν θα μας αφήσουν να φτά- 
σουμε στη Νασόλκαθ τόσο εύκολα...» Κι έστρεψε το βλέμμα του 
προς τα πίσω, προς τα νότια, καθώς έβλεπε το ελικόπτερο των Με- 
λανοκυράδων του Πολέμου να έρχεται. Στην αρχή, όταν έστριψαν 
βόρεια, το αεροσκάφος δεν τους είχε ακολουθήσει· τώρα, όμως, η 
Νιρμάνκα πρέπει να είχε καταλήξει πως δεν μπορούσε να κάνει τί- 
ποτα πλέον για να σώσει τους πολεμιστές της από τα νύχια της Σαρ- 
ντίκα-Νοθ και του Εύβουλου. 

Σταμάτησαν καμία δεκαριά χιλιόμετρα βόρεια του ποταμού Νίρφεβ 
και κάπου τρία χιλιόμετρα ανατολικά της αμαξιτής δημοσιάς, μέσα 
σε μια λοφώδη περιοχή. 

«Μάγισσα, βοήθησέ με,» είπε ο Ζαώρδιλ, καθώς στεκόταν έξω από 
το άρμα τείνοντας τα κιάλια του προς τη μεριά της. 

Η Φαίδρα’λι ύφανε ένα Ξόρκι Οπτικής Ενισχύσεως, υποτονθορύ- 
ζοντας λόγια στη γλώσσα της μαγείας και έχοντας τα χέρια της κο- 
ντά στα κιάλια. Όταν τελείωσε, ο Σκοτωμένος έφερε τα κιάλια στα 
μάτια του και κοίταξε προς τα δυτικά, προς τη δημοσιά. Στεκόταν 
στην κορυφή ενός λόφου και είχε καλή θέα, και η μαγική ενίσχυση 
της Φαίδρας τρυπούσε τα σκοτάδια και έκανε τα αντικείμενα να ξε- 
χωρίζουν έντονα. Ο Ζαώρδιλ είδε κάτι φώτα, στην αρχή, να πηγαί- 
νουν πέρα-δώθε επάνω στον μεγάλο, πλακόστρωτο δρόμο, και μετά 
διέκρινε ότι ήταν δίκυκλα που ανίχνευαν. Στον ουρανό είδε ένα ελι- 
κόπτερο - απ’αυτά της Σαρντίκα-Νοθ, αναμφίβολα. Και από τα νό- 
τια, τρία ανοιχτά φορτηγά έρχονταν, γεμάτα πολεμιστές που κουβα- 
λούσαν πυροβόλα όπλα. Επάνω σ’ ένα από τα φορτηγά ήταν φορτω- 
μένο ένα μεγάλο κανόνι. Το ενεργειακό κανόνι των Ξένων , παρατή- 
ρησε ο Ζαώρδιλ, καθώς τα μαγικά ενισχυμένα κιάλια του έκαναν 
ευδιάκριτες τις λεπτομέρειες στα μάτια του. Η μάγισσα των Ξένων 
καθόταν ανάμεσα στους δέκτες του κανονιού, τις δύο μεγάλες πλά- 
κες που ήταν γεμάτες κυκλώματα και καλώδια, και ενεργειακές φιά- 
λες ήταν στημένες παραδίπλα, προστατευμένες με μέταλλα. Η μά- 

γισσα ακουμπούσε τον δεξή δέκτη με το δεξί της χέρι και τον αρι- 
στερό δέκτη με το αριστερό, και φαινόταν να κάνει τη Μαγγανεία 
Οπλικής Φορτίσεως για να ρυθμίζει την ενεργειακή ροή του κανο- 
νιού. Μπροστά της, στον πίνακα ελέγχου του κανονιού, καθόταν έ- 
νας άντρας που ο Ζαώρδιλ νόμιζε ότι αναγνώριζε. Ένας από τους 
Επιφανείς Κρανοφόρους. 

Ο Σκοτωμένος κατέβασε τα κιάλια. «Είναι έτοιμοι για εμάς,» είπε 
στους ανθρώπους που ήταν συγκεντρωμένοι γύρω του - τη Φαί- 
δρα’λι, τη Ραβάσλι, τον Φέκταρελ, και τη Νιρμάνκα. «Φέρνουν μαζί 
τους ακόμα και το ενεργειακό κανόνι.» 

«Το κανόνι;» Η Νιρμάνκα επίσης κοίταζε με τα κιάλια της, και τώ- 
ρα τα κατέβασε. Δεν ήταν ενισχυμένα με μαγεία, και σίγουρα δεν 
είχε διακρίνει τόσα όσα ο Σκοτωμένος. 

«Ναι. Είναι επάνω σ’ένα απ’τα τρία ανοιχτά φορτηγά που έρχο- 
νται από τα νότια. Είναι όλα γεμάτα με πολεμιστές. Στη δημοσιά, 
επίσης, περιφέρονται καβαλάρηδες με δίκυκλα, και στον ουρανό εί- 
δα τουλάχιστον ένα ελικόπτερο.» 

«Θα μας χτυπήσουν μόλις στρίψουμε δυτικά, αρχηγέ,» είπε ο Φέ- 
κταρελ· «δεν υπάρχει αμφιβολία. Δεν πρόκειται να μας αφήσουν να 
πιάσουμε τη δημοσιά και να πάμε βόρεια, στη Νασόλκαθ.» 

«Πρέπει να βρούμε τρόπο να τους αποφύγουμε!» είπε η Ραβάσλι. 

«Δεν υπάρχει τρόπος. Θα στηθούν στα βόρεια και θα περιμένουν. 
Ή μάλλον, δεν θα περιμένουν καν, νομίζω: σύντομα θα έρθουν προς 
τα εδώ. Το μόνο που μου φαίνεται λογικό να κάνουμε, για την ώρα, 
είναι να βρούμε μια καλή αμυντική θέση.» 

«Έχεις καμία τέτοια θέση στο μυαλό σου;» τον ρώτησε ο Ζαώρδιλ, 
γιατί δεν του έμοιαζε ότι ο Αρχιανιχνευτής μιλούσε τυχαία. 

«Το Πέρασμα του Χρυσού Καβαλάρη. Είναι αρκετά στενό για να 
μπορούμε να αμυνθούμε εκεί ενάντια σε μεγάλο αριθμό επιτιθέμε- 
νων. Και οι εχθροί μας είναι πολλαπλάσιοι από εμάς. Ειδικά τώρα 
που έχουν και τη βοήθεια των ληστών της Γαλανής Δράκαινας.» 

«Μα, αν πάμε στο Πέρασμα του Χρυσού Καβαλάρη,» είπε η Ρα- 
βάσλι, «πώς θα ειδοποιήσουμε τον Ηγεμόνα;» 

«Δεν πρόκειται να ειδοποιήσουμε τον Ηγεμόνα αν σκοτωθούμε 
όλοι,» τόνισε ο Φέκταρελ. 

Η Ραβάσλι φάνηκε να δυσανασχετεί, αλλά ο Ζαώρδιλ είπε: «Πη- 
γαίνουμε στο πέρασμα.» Η Νιρμάνκα συμφώνησε. Οπότε, οι Ξεση- 
κωμένοι δεν μπορούσαν να φέρουν αντίρρηση. Ήταν η μειοψηφία. 

Κατευθύνθηκαν βόρεια και ανατολικά, μέσα από άγριες περιοχές, 
όπου έπρεπε να αποφεύγουν ορισμένα σημεία γιατί ούτε οι μεγάλοι 
τροχοί των οχημάτων τους δεν μπορούσαν να περάσουν από εκεί. 
Τα περισσότερα άλογα και όλους τους ελέφαντές τους είχαν ανα- 
γκαστεί να τα αφήσουν πίσω προ πολλού' μονάχα τους τέσσερις λυ- 
κόχοιρους και πέντε άλογα είχαν κρατήσει, ανεβάζοντας τα ζώα στα 
φορτηγά. Ήταν ζωτικής σημασίας όλοι οι πολεμιστές να βρίσκονται 
σε γρήγορα μηχανοκίνητα τροχοφόρα που δεν κουράζονταν όπως τα 
έμβια πλάσματα, αλλιώς οι εχθροί τους, που χρησιμοποιούσαν τέ- 
τοια μεταφορικά μέσα, θα τους προλάβαιναν. 

Κάπου-κάπου ατένιζαν φώτα μέσα στη νύχτα: χωριά και μικρές 
πόλεις. Απομονωμένα μέρη, όπου πιθανώς η Σαρντίκα-Νοθ να είχε 
κάποιους κατασκόπους της για να ελέγχει ετούτους τους τόπους. 
Τώρα, όμως, μάλλον δεν τους είχε ανάγκη. Ο Ζαώρδιλ, κοιτάζοντας 
πίσω με τα κιάλια του (τα οποία ήταν, ξανά, μαγικά ενισχυμένα από 
τη Φαίδρα’λι), έβλεπε ότι πολεμιστές έρχονταν, επάνω σε φορτηγά, 
άρματα, και δίκυκλα, καταδιώκοντάς τους. Επίσης, στον ουρανό πε- 
τούσαν δύο ελικόπτερα, περισσότερο για να κατοπτεύουν και να 
βλέπουν πού πήγαιναν οι επιζώντες της προδοσίας, υπέθετε ο Σκο- 
τωμένος· γιατί δεν είχαν πλησιάσει για να επιτεθούν ώς τώρα. Μαζί 
με τα ελικόπτερα φτερούγιζαν και κάμποσα ορνιθόπτερα - τουλάχι- 
στον τέσσερα, μάλλον περισσότερα. 

Η Νιρμάνκα, μιλώντας μέσω πομπού, είχε πει, σε κάποια στιγμή, 
ότι ίσως να συνέφερε να επιτεθεί με το ελικόπτερό της στα εχθρικά 
ελικόπτερα. Αλλά δεν ακουγόταν και τόσο βέβαιη για το σχέδιό της, 
και ο Ζαώρδιλ την είχε αποτρέψει λέγοντας πως ήταν επικίνδυνο. 
Εξάλλου, το αεροσκάφος της ήταν χτυπημένο: το ένα του φτερό έ- 
λειπε, και πετούσε λιγάκι παράταιρα. Η δυνατότητα εναέριων ελιγ- 
μών του ήταν, αναμφίβολα, μειωμένη. 

«Νομίζεις ότι θα τη βγάλουμε καθαρή;» ρώτησε η Έρικα τον 
Ζαώρδιλ, καθώς οι δυο τους κάθονταν επάνω στην οροφή του τεθω- 
ρακισμένου άρματος. 

«Δεν ξέρω. Μου έχουν συμβεί και χειρότερα.» 

«Χειρότερα;» Η νύχτα ήταν παγερή σε τούτους τους τόπους που 
διέσχιζαν, αλλά ο μαγικός μανδύας της Έρικας διατηρούσε το σώμα 
της ζεστό καθώς το αγκάλιαζε. 

«Σου είπα γιατί μας λένε £ οι Ζωντανοί-Νεκροί’, δεν σου είπα; Αυτή 
η κατάσταση δεν είναι τόσο άσχημη όσο η υποχώρηση από τη Χόλ- 
κεραλ, μπορείς να είσαι σίγουρη.» Και ύψωσε πάλι τα κιάλια του 
στα μάτια. Το τραύμα στον ώμο του εξακολουθούσε να τον πονά σαν 
η σφαίρα να ήταν ακόμα μέσα, παρότι ένας από τους θεραπευτές 
του την είχε βγάλει εδώ και ώρα. Μην ασχολείστε μαζί μου, τους είχε 
πει ο Ζαώρδιλ. Δείτε τι μπορείτε να κάνετε για τον Νικηφόρο. Αλλά 
εκείνοι είχαν αποκριθεί πως είχαν ήδη κάνει γι’αυτόν ό,τι μπορού- 
σαν, και μάλλον θα ζούσε: δεν είχε τραυματιστεί θανάσιμα. 

Οι απώλειες ήταν, γενικά, λίγες, όφειλε να παραδεχτεί ο Ζαώρδιλ. 
Όχι μόνο δεδομένης της κατάστασης, αλλά πραγματικά λίγες. Είχαν 
χάσει μόλις πέντε ανθρώπους, παρότι τουλάχιστον οι τετραπλάσιοι 
είχαν τραυματιστεί. Το αμυντικό τείχος από άρματα και φορτηγά 
είχε δουλέψει καλά, τελικά. Τους είχε προστατέψει αρκετά, ώσπου 
να βάλει ο Εύβουλος τους πληρωμένους ανθρώπους του να χτυπή- 
σουν στα νώτα τους πολεμιστές του Ηγεμόνα - πράγμα που, βέβαια, 
δεν είχε αργήσει να γίνει. 

«Στη Χόλκεραλ, όμως, είχατε διεξόδους για να υποχωρήσετε-» 

«Διεξόδους;» ρουθούνισε ο Ζαώρδιλ διακόπτοντάς την, καθώς κοί- 
ταζε πίσω τους με τα μαγικά ενισχυμένα κιάλια. «Σκατά διεξόδους 
είχαμε. Ούτε κι εγώ δεν ξέρω πώς γλιτώσαμε, Έρικα. Σκοτώθηκα 
ακόμα μια φορά τότε, στα Χρυσά Όρη...» 

«Κι άλλη μία τώρα,» είπε η Έρικα. 

Ο Ζαώρδιλ κατέβασε τα κιάλια του κι έστρεψε το βλέμμα του στο 
πρόσωπό της. «Σοβαρολογείς;» 

Η Έρικα ύψωσε το ένα της φρύδι μέσα από την κουκούλα της. 

«Αυτή απόψε ήταν μια γρατσουνιά,» είπε ο Ζαώρδιλ. «Εκείνη, στα 
Χρυσά Όρη, ήταν μια τσεκουριά στο κεφάλι από τον πολεμικό πέλε- 
κυ ενός επαναστάτη, καθώς πηδούσε καταπάνω μου από μια πλα- 
γιά. » 

Η Έρικα μόρφασε. «Θεοί... Και έζησες;» 

«Είμαι Σκοτωμένος, δεν είμαι;» 

Η Έρικα μειδίασε λιγάκι στραβά, και ρώτησε: «Τι βλέπεις πίσω 
μας;>> , 

«Τα ίδια. Μας κυνηγάνε. Όπως φαίνεται να γίνεται πάντα - οι 
Λάμιες να τους μασήσουν τα κόκαλα.» 

Έφτασαν στην αρχή του Περάσματος του Χρυσού Καβαλάρη μέσα 
στη βαθιά νύχτα, ενώ οι ληστές της Γαλανής Δράκαινας εξακολου- 
θούσαν να είναι στο κατόπι τους. Μόνο οι ληστές της Γαλανής Δρά- 
καινας: ο Ζαώρδιλ, κοιτάζοντας με τα κιάλια του (που η Φαίδρα’λι 
είχε ενισχύσει με τη μαγεία της γι’ακόμα μια φορά), δεν έβλεπε που- 
θενά τους Επιφανείς Κρανοφόρους ή κανέναν άλλο από το φουσάτο 
του Ηγεμόνα. Ο μοναδικός Επιφανής Κρανοφόρος πρέπει να ήταν 
αυτός στο ενεργειακό κανόνι, αν και ο Σκοτωμένος δεν μπορούσε 
πλέον να τον διακρίνει καθαρά - βρισκόταν μακριά, και μονάχα το 
επικίνδυνο όπλο φαινόταν να γυαλίζει στο φεγγαρόφωτο: οι άνθρω- 
ποι ήταν σκοτεινές φιγούρες. 

Ο Φέκταρελ ήταν που οδηγούσε τους υπόλοιπους - Ζωντανούς- 
Νεκρούς, Ξεσηκωμένους, και το μισερωμένο ελικόπτερο των Μελα- 
νοκυράδων του Πολέμου - καθισμένος στο δίκυκλό τους, γιατί αυ- 
τός ήξερε καλύτερα πού ξεκινούσε το Πέρασμα του Χρυσού Καβα- 
λάρη. Έτσι, δεν δυσκολεύτηκαν να το βρουν παρότι η είσοδός του 
ήταν κρυμμένη πίσω από δέντρα. 

«Είναι πραγματικά στενό,» παρατήρησε η Έρικα καθώς τα τρο- 
χοφόρα τους έμπαιναν το ένα κατόπιν του άλλου, στη σειρά, αδυνα- 
τώντας να πηγαίνουν πλάι- πλάι (εκτός από τα δίκυκλα, φυσικά). 

«Ναι,» ένευσε ο Ζαώρδιλ. «Ό,τι μας χρειάζεται.» Κάθονταν οι δυο 
τους επάνω στην οροφή του τεθωρακισμένου άρματος ακόμα - και 
τώρα, ο Σκοτωμένος ενεργοποίησε τον πομπό του και πρόσταξε ό- 
λους να σταματήσουν. 

Τον υπάκουσαν. Και το πέρασμα ήταν συνωστισμένο από την πα- 
ρουσία τους. 

Οι Ξεσηκωμένοι κατόρθωσαν ν’ανεβάσουν το τετράκυκλο όχημά 
τους, ώς ένα σημείο, επάνω σε μια πλαγιά, κι όσοι δεν ήταν τραυμα- 
τισμένοι πήδησαν έξω. Η Ραβάσλι πλησίασε τον Ζαώρδιλ, ο οποίος 
είχε κατεβεί από το άρμα του. 

«Εδώ θα τους αντισταθούμε;» τον ρώτησε. 

«Εκτός αν ξέρεις κανένα καλύτερο μέρος.» Και πρόσθεσε: «Δεν 
είναι, πάντως, οι Επιφανείς Κρανοφόροι ανάμεσά τους πια. Ούτε 
κανένας άλλος από το φουσάτο μας, νομίζω. » 

Η Ραβάσλι συνοφρυώθηκε. «Τι θες να πεις;» 

«Ότι πηγαίνουν, σίγουρα, προς τη Νασόλκαθ - αν δεν είναι ήδη 
εκεί.» 



Η Σκευωρία του Γελαστού Άρχοντα | 325 


«Τότε, κακώς καθόμαστε εδώ!» είπε, έντονα, ένας άντρας που είχε 
έρθει να σταθεί πλάι στη Ραβάσλι: ένας άλλος αρχηγός των Ξεση- 
κωμένων. Ένας από τους παλιούς επαναστάτες, που ο Ζαώρδιλ είχε 
ακούσει ότι ονομαζόταν Σάμελκον’λι. Ήταν πρασινόδερμος και μαυ- 
ρομάλλης. Μάγος του τάγματος των Δεσμοφυλάκων. Ο ένας από 
τους δύο μάγους που ο Ζαώρδιλ είχε δει να συγκρατούν τον δαίμονα 
της Φαίδρας όταν την είχαν πιάσει να περιπλανιέται μέσα στο στρα- 
τόπεδο, όσο ακόμα ήταν όλοι τους καταυλισμένοι έξω από τα τείχη 
της Νασόλκαθ. «Πρέπει να πάμε στην πόλη, το ταχύτερο δυνατό!» 

«Εύκολο να το λες, μάγε, δύσκολο να το κάνεις,» αποκρίθηκε ο 
Ζαώρδιλ, καθώς κοίταζε το ελικόπτερο των Μελανοκυράδων του 
Πολέμου να προσγειώνεται στην κορυφή μιας πλαγιάς και τη Νιρ- 
μάνκα και τους ανθρώπους της να βγαίνουν. 

«Μπορούμε να πάμε με το ελικόπτερο,» είπε ο Σάμελκον’λι. 

«Θα μας επιτεθούν τα ελικόπτερα της Σαρντίκα-Νοθ και θα μας 
καταρρίιμουν. Χωρίς να υπολογίζουμε καν το ενεργειακό κανόνι.» 

Η Έρικα είπε, παρεμβαίνοντας και ξαφνιάζοντάς τους όλους: «Δεν 
είναι ανάγκη να πάμε προς τη Νασόλκαθ με φανερό τρόπο. Ούτε 
είναι ανάγκη να πάνε πολλοί από εμάς.» 

Η Ραβάσλι στένεψε τα μάτια ατενίζοντάς την. «Ποια είσαι εσύ;» 

«Μια φίλη του Ζαώρδιλ,» είπε η Έρικα μέσα απτήν κουκούλα της, 
βέβαιη ότι το πρόσωπό της δεν φαινόταν καθαρά - αν φαινόταν κα- 
θόλου. Δε νόμιζε ότι η Ραβάσλι είχε δει ποτέ παλιότερα την όψη της, 
αλλά καλύτερα να έμενε κρυμμένη για την ώρα. Η Ραβάσλι ήταν 
κάποτε με την Επανάσταση, και η Έρικα κάποτε πράκτορας της Πα- 
ντοκράτειρας· υπήρχε μίσος ανάμεσα σε τέτοιους ανθρώπους, δυνα- 
τό σαν οργισμένος θεός της καταιγίδας. 

«Φίλη; Δεν είσαι μισθοφόρος του;» 

«Έχει σημασία;» είπε η Έρικα. «Αυτό που προτείνω δεν το βρί- 
σκεις χρήσιμο;» 

«Δεν καταλαβαίνω τι ακριβώς προτείνεις. Να φύγουν μόνο μερικοί 
από εμάς; » 

«Είναι ο μόνος τρόπος να μη μας προσέξουν οι άνθρωποι της Σαρ- 
ντίκα-Νοθ. Αλλά χρειαζόμαστε μαζί μας κάποιον που να είναι... ειδι- 
κός σε τέτοια κρυφή κίνηση στην ύπαιθρο.» Και στράφηκε στον Φέ- 
κταρελ, ο οποίος είχε πλησιάσει πριν από λίγο. «Μπορείς να μας ο- 
δηγήσεις έξω από το πέρασμα και προς τη Νασόλκαθ, Αρχιανιχνευ- 
τή;» 

Ο Φέκταρελ, αβέβαιος για το τι απάντηση όφειλε να δώσει, κοίτα- 
ξε τον Ζαώρδιλ. 

Ο Σκοτωμένος είπε: «Μπορείς να το κάνεις;» 

«Πιθανώς. Για πόσους ανθρώπους μιλάμε; Θα πρέπει, κατ’αρχήν, 
να μη φύγουμε από την είσοδο του περάσματος· θα πρέπει να ανε- 
βούμε στις πλαγιές και να κατευθυνθούμε δυτικά από εκεί. Και μετά, 
όταν έχουμε βρεθεί σε πεδινές περιοχές, είναι απλά θέμα να χαθού- 
με γρήγορα μες στη νύχτα. Όχι και τόσο δύσκολο.» 

Η Έρικα ένευσε. «Αυτό σκεφτόμουν κι εγώ. Θα έρθω μαζί, φυσι- 
κά.» 

Ο Φέκταρελ την αγριοκοίταξε. «Δεν αποφασίσαμε τίποτα ακόμα. 
Και δεν είσαι εσύ ο αρχηγός μας.» Έστρεψε το βλέμμα του πάλι 
στον Σκοτωμένο, ερωτηματικά. 

Εκείνος είπε προς όλους: «Ποιοι άλλοι είναι πρόθυμοι να πάνε μα- 
ζί με τον Φέκταρελ σε μια τέτοια αποστολή;» 

«Εγώ, εννοείται,» αποκρίθηκε η Ραβάσλι. 

«Κι εγώ,» δήλωσε ο Σάμελκον’λι. 

«Τρεις, λοιπόν, μαζί με την Έρ- Σείλίκρα,» είπε ο Φέκταρελ· «κι 
εγώ, τέσσερις. Δε θάναι δύσκολο να ξεγλιστρήσουμε μες στη νύχτα. 
Δύσκολο, όμως, θα είναι να πάρουμε μαζί μας τα δίκυκλα, και χωρίς 
δίκυκλα δεν θα φτάσουμε αρκετά γρήγορα στη Νασόλκαθ για να 
ειδοποιήσουμε τον Ηγεμόνα. Η πόλη απέχει εκατό χιλιόμετρα από 
εδώ.» 

«Έρχονται!» φώναξε τότε η Νιρκέκα στον Ζαώρδιλ. Στεκόταν 
στην αρχή του περάσματος, μαζί με μερικούς άλλους πολεμιστές, και 
είχαν τα όπλα τους έτοιμα. 

«Χτυπήστε τους μόνο όταν πλησιάσουν!» αποκρίθηκε ο Σκοτωμέ- 
νος. «Κρατήστε τους μακριά - αυτός είναι ο σκοπός!» 

Και προς τον Φέκταρελ είπε: «Δε θα μπορούσαν τα ορνιθόπτερα 
να κουβαλήσουν τα δίκυκλα ώς ένα σημείο στα βουνά; Μέχρι κά- 
ποια πλαγιά που να μπορείτε να κατεβείτε καβαλώντας τα;» 

«Υποθέτω πως ναι, αν έχουν τη δύναμη να τα σηκώσουν.» 

«Υπάρχει και το ελικόπτερο,» είπε η Ραβάσλι, δείχνοντάς το εκεί 
όπου ήταν προσγειωμένο. Η Νιρμάνκα είχε ήδη κατεβεί την πλαγιά 
μαζί με τους πολεμιστές της και τώρα πλησίαζε εκεί όπου στέκονταν 
ο Ζαώρδιλ ο Σκοτωμένος και οι άλλοι. 

«Το ελικόπτερο οι εχθροί μας θα το δουν αμέσως,» είπε ο Φέκτα- 
ρελ, «και ίσως να υποψιαστούν τι συμβαίνει.» Και προς τον αρχηγό 

του: «Πάω να ρωτήσω τον Ράκαλωντ. Αν τα ορνιθόπτερα μπορούν 
να σηκώσουν δίκυκλο, αυτός θα το ξέρει.» 

Ο Ζαώρδιλ ένευσε. 

Η Νιρμάνκα, φτάνοντας κοντά, ρώτησε τι γινόταν. Η Ραβάσλι τής 
εξήγησε, και η αρχηγός των Μελανοκυράδων του Πολέμου είπε: «Ε- 
μείς δεν είμαστε υποχρεωμένοι να πολεμήσουμε για τον Ηγεμόνα 
της Νασόλκαθ. Κανονικά, μάλιστα, οφείλει να μας αποζημιώσει 
γι’ αυτό που συνέβη. Έχασα τόσους πιστούς πολεμιστές μου εξαιτίας 
της προδοσίας μέσα στο φουσάτο του! Έχασα ακόμα και τον μάγο 
μας, τον Θαρμάκελ’λι... και τον Βάντραμιλ, τον υπαρχηγό μου.» Αυ- 
τό το τελευταίο το είπε κάπως πνιχτά. Ο Βάντραμιλ πρέπει να ήταν 
παλιός της σύντροφος, υπέθεσε ο Ζαώρδιλ, ίσως και εραστής της. 

«Δε θέλεις εκδίκηση, λοιπόν;» τη ρώτησε η Ραβάσλι. 

«Αυτός είναι ο μόνος λόγος που δεν έχω ακόμα πετάξει προς 
τ’ανατολικά και μακριά από τούτους τους καταραμένους τόπους,» 
αποκρίθηκε η μαυρόδερμη πολεμίστρια, που πρέπει να ήταν τουλά- 
χιστον καμία δεκαετία μεγαλύτερη από τη Ραβάσλι και, φανερά, πε- 
ρισσότερο επαγγελματική. Η Ραβάσλι έδινε στον Ζαώρδιλ την εντύ- 
πωση πως νόμιζε ότι ακόμα πολεμούσε για την Επανάσταση. 

Ο Φέκταρελ επέστρεψε. «Ο νάνος λέει πως, με το ζόρι, ένα ορνι- 
θόπτερο μπορεί να σηκώσει ένα δίκυκλο. Με το ζόρι, όμως. Δηλαδή, 
θα πετά με δυσκολία και χωρίς να κάνει ελιγμούς, και όχι για πολλή 
ώρα φυσικά. Θα εξαντλήσει την ενέργεια της μπαταρίας του πολύ 
γρήγορα.» 

«Εντάξει,» είπε ο Ζαώρδιλ. «Άλλωστε, λιγάκι παραδίπλα θέλουμε 
να μεταφερθούν τα δίκυκλα. » 

Ο Φέκταρελ ένευσε. «Ναι. Και δύο, νομίζω, μας φτάνουν, αφού θα 
είμαστε τέσσερις. Σωστά; Εγώ θα καβαλήσω μαζί με τη Σεϊλίκρα, και 
η Ραβάσλι μαζί με τον...» Δεν ήξερε το όνομά του. 

«Σάμελκον’λι,» είπε ο πρασινόδερμος άντρας. 

«Μάγος, λοιπόν.» Και συνοφρυώθηκε. «Εσύ δεν είσαι ο μάγος που 
είχε επιτεθεί στη Φαίδρα, εκείνη τη νύχτα μέσα στον καταυλισμό;» 

«Δεν της επιτέθηκα. Συγκρότησα απλώς τον δαίμονά της για να μη 
σκοτώσει κι άλλους. » 

Η μαύρη όψη του Φέκταρελ έλεγε πως ξαφνικά είχε αρχίσει να τον 
αντιπαθεί ούτως ή άλλως. 

«Θα πάρετε και τη Φαίδρα μαζί,» του είπε ο Ζαώρδιλ αλλάζοντας 
θέμα. 

«Τι; Γιατί, αρχηγέ; Δεν υπάρχει λόγος να-» 

«Μπορεί ο Εύβουλος να είναι ήδη στη Νασόλκαθ όταν φτάσετε - 
επομένως, ο πολεμικός θεός της μάγισσας πολύ πιθανόν να σας φα- 
νεί χρήσιμος. Δεν είστε αρκετοί για να αντιμετωπίσετε τους Επιφα- 
νείς Κρανοφόρους αν σας επιτεθούν μέσα σε κάποιο δρόμο ή οίκημα 
της πόλης.» 

Ο Φέκταρελ έμεινε σιωπηλός προς στιγμή - ύστερα είπε: «Εντάξει, 
αλλά τότε θα πρέπει να πάρουμε ακόμα ένα δίκυκλο.» 

«Ναι. Και, άρα, έχετε περιθώριο για άλλον έναν άνθρωπο μαζί 
σας. Θα έρθω, οπότε, κι εγώ. » 

Ο Φέκταρελ φάνηκε να ξαφνιάζεται. «Θα εγκαταλείψεις τους άλ- 
λους;» Ο Σκοτωμένος ποτέ δεν είχε εγκαταλείψει τους πολεμιστές 
του. 

«Η Νιρκέκα μπορεί να κρατήσει το πέρασμα ώσπου να επιστρέ- 
φω. Και σκοπεύω να φέρω βοήθεια από τη Νασόλκαθ, γιατί δεν ξέ- 
ρουμε ώς πότε σχεδιάζει η Γαλανή Δράκαινα να διατηρήσει τούτη 
τη ν. . . πολιο ρκία. » 

«Τέλος πάντων. Όπως νομίζεις.» 

Ο Ζαώρδιλ ρώτησε τον Σάμελκον’λι: «Ο θεός σου είναι πολεμικός 
θεός; Μπορεί να σκοτώσει;» 

«Μπορεί,» αποκρίθηκε ο μάγος, αγγίζοντας τον λίθο στην αγκρά- 
φα της ζώνης του, μέσα στον οποίο κάτι φαινόταν να περιστρέφεται 
διαγράφοντας τετράγωνα και ορθές γωνίες. «Αλλά δεν είναι σαν της 
δικής σας μάγισσας, αν αυτό ρωτάς.» 

Κεφάλαιο Εικοστό-Τέταρτο 

Έρημοι Δρόμοι, Απόμακροι Πυροβολισμοί 


Καθώς στεκόταν στην κορυφή της πλαγιάς, ο Ζαώρδιλ ύψωσε τα 
κιάλια του και κοίταξε τους συγκεντρωμένους ληστές της Σαρντίκα- 
Νοθ μπροστά στην αρχή του Περάσματος του Χρυσού Καβαλάρη. 
Μια μεγάλη, μαύρη μάζα μέσα στη νύχτα. Κι έμοιαζαν να κινούνται 
με επιφύλαξη· δεν πρέπει να ήξεραν για την ύπαρξη ετούτου του μέ- 
ρους, παλιότερα. 

«Νομίζω ότι μπορούμε να κατεβούμε,» είπε ο Σκοτωμένος, παύο- 
ντας να κοιτάζει με τα κιάλια του, που, γι’ ακόμα μια φορά, ήταν μα- 
γικά ενισχυμένα από τη Φαίδρα’λι. 

«Ναι,» συμφώνησε ο Φέκταρελ. «Δε φαίνεται νάναι κανένας από 
τη μεριά μας.» Κι εκείνος κρατούσε ένα ζευγάρι κιάλια ενισχυμένα 
από τη μάγισσα. 

Δεν είχαν δυσκολευτεί και πολύ να φτάσουν ώς εδώ. Είχαν ανα- 
γκαστεί να σκαρφαλώσουν, βέβαια, σε μερικά σημεία, μα αυτό δεν 
ήταν κάτι στο οποίο κάποιος από την ομάδα τους δεν ήταν συνηθι- 
σμένος. Η Ραβάσλι και ο Σάμελκον’λι ήταν, κάποτε, επαναστάτες 
που όλη μέρα έτρεχαν σε αγριότοπους πολεμώντας τις δυνάμεις της 
Παντοκράτειρας. Ο Ζαώρδιλ, ο Φέκταρελ, και η Φαίδρα’λι είχαν πε- 
ράσει, αναμφίβολα, κι από χειρότερα. Και η 'Ερικα ήταν σαν γάτα: 
της πόλης, μεν, αλλά γάτα. 

Τώρα, ο Σκοτωμένος κοίταξε πίσω τους, τα τρία δίκυκλα που τους 
περίμεναν. Τα δύο ορνιθόπτερα των Ζωντανών-Νεκρών τα είχαν 
φέρει με κάποιο ζόρι ώς εδώ, όπως είχε προβλέιμει ο Ράκαλωντ. Το 
τελευταίο, μάλιστα, καθώς το κουβαλούσε ο νάνος για να το ανεβά- 
σει στις πλαγιές, είχε χτυπήσει λιγάκι στο πλάι και τα μέταλλά του 
είχαν στραβώσει, μα ευτυχώς η ζημιά δεν ήταν σοβαρή. 

«Συγνώμη, αφεντικό,» είχε πει ο Ράκαλωντ στον Ζαώρδιλ, καθι- 
σμένος μέσα στο ορνιθόπτερό του με τα φτερά να φτερουγίζουν 
κουρασμένα, «αλλά μας έχεις γαμήσει, για να είμαστε ειλικρινείς.» 



330 | Κώστας Βουλαζέρης 


«Δεν έγινε τίποτα,» είχε αποκριθεί ο Σκοτωμένος κοιτάζοντας το 
ξώφαρσο χτύπημα στο δίκυκλο. «Θα το οδηγήσω εγώ αυτό. Πήγαι- 
νε.» 

«Να προσέχετε στην πόλη,» είχε πει ο Ράκαλωντ, φεύγοντας. «Ξέ- 
ρεις πόσο επικίνδυνες είναι οι πόλεις. » 

Ο Ζαώρδιλ ήξερε, και τώρα είπε στον Φέκταρελ και τους άλλους: 
« Ξεκινάμε λοιπόν; » 

«Δεν υπάρχει λόγος να καθυστερούμε,» αποκρίθηκε η Ραβάσλι. 
«Κανένας τους δεν κοιτάζει προς τα εδώ.» 

Αυτό ήταν αλήθεια: όλοι οι ληστές της Σαρντίκα-Νοθ έμοιαζαν να 
είναι στραμμένοι στο πέρασμα. Και τώρα δύο κανόνια τους (αλλά 
όχι το ενεργειακό) πυροβόλησαν, σαν να ήθελαν να προκαλέσουν 
τους Ζωντανούς-Νεκρούς. Πρέπει να φοβόνταν να πλησιάσουν το 
στενό μέρος, καθώς το έβλεπαν γεμάτο με σκοτεινές φιγούρες. 

Ο Ζαώρδιλ καβάλησε το χτυπημένο δίκυκλο, και πίσω του ανέβηκε 
η Έρικα (η οποία ακόμα δεν είχε πει στη Ραβάσλι και τον Σάμελ- 
κον’λι ποια πραγματικά ήταν - και οι άλλοι την αποκαλούσαν Σείλί- 
κρα, όποτε χρειαζόταν να ειπωθεί το όνομά της). Ο Φέκταρελ ανέ- 
βηκε στο δικό του δίκυκλο, μαζί με τη Φαίδρα’λυ και η Ραβάσλι κα- 
βάλησε το τελευταίο δίκυκλο, και πίσω της κάθισε ο μάγος. 

Χωρίς ν’ανόψουν τους προβολείς τους - που θα φαίνονταν αμέσως 
μες στη βαθιά νύχτα - άρχισαν να κατεβαίνουν την πλαγιά στα δυ- 
τικά, έχοντας μονάχα το φως των τριών φεγγαριών για να βλέπουν. 
Υπήρχαν δέντρα και βράχοι στον δρόμο τους, μα ήταν όλοι τους αρ- 
κετά έμπειροι ώστε να τα αποφεύγουν. Ξύλα και χώμα ακούγονταν 
να τρίζουν κάτω από τους μεταλλικούς τροχούς τους· και κάπου- 
κάπου κανένα πουλί φτερούγιζε, φεύγοντας, θορυβημένο από τον 
ήχο των μηχανών τους. 

Φτάνοντας στο τέλος της πλαγιάς, ο Φέκταρελ έκανε νόημα να 
σταματήσουν και έμεινε ακίνητος. Αφουγκραζόμενος. Ύψωσε τα 
κιάλια του - τα οποία ήταν ακόμα ενισχυμένα από τη μαγεία της 
Φαίδρας’λι - και κοίταξε προς τα νότια. 

«Συμβαίνει κάτι;» ρώτησε ο Ζαώρδιλ, σιγανά. 

«Όχι,» αποκρίθηκε ο Αρχιανιχνευτής. «Όλα φαίνονται ήσυχα από 
τούτη τη μεριά.» Απόμακρα, πυροβολισμοί αντηχούσαν από τα κα- 
νόνια των ληστών. Οι Ζωντανοί-Νεκροί δεν απαντούσαν με δικές 
τους ριπές· ο Ζαώρδιλ είχε πει στη Νιρκέκα να κερδίσει όσο περισ- 

σότερο χρόνο μπορούσε, κι εκείνη τώρα αυτό έκανε. Ήταν πολιορ- 
κία, άλλωστε, και οι Ζωντανοί-Νεκροί ήταν οι πολιορκούμενοι. 

Ο Φέκταρελ ξεκίνησε πάλι το δίκυκλό του, και τ’άλλα δύο δίκυκλα 
τον ακολούθησαν. 

Ο δρόμος ώς τη Νασόλκαθ, δυστυχώς, δεν ήταν στρωτός και δεν 
μπορούσαν να ταξιδέψουν όσο γρήγορα θα ήθελαν. Έπρεπε να προ- 
σέχουν για απότομα σκαμπανεβάσματα του εδάφους, πέτρες, λάκ- 
κους, και ύπουλη χαμηλή βλάστηση. Και ήταν νύχτα. Έτσι, όταν εί- 
δαν αντίκρυ τους τα τείχη της πόλης, ξημέρωνε πια, και είχαν τον 
ήλιο πίσω τους και τις σκιές τους μακριές μπροστά τους. Δεν είχαν 
σταματήσει καθόλου για να ξεκουραστούν (μονάχα μια μικρή στάση 
είχαν κάνει για ν’αλλάξουν ενεργειακές φιάλες στα σχήματά τους, 
όταν οι προηγούμενες εξαντλήθηκαν), μα δεν αισθάνονταν κουρα- 
σμένοι. Η υπερένταση τούς κρατούσε σε συνεχή εγρήγορση. Ήξεραν 
ότι, τώρα, βασικός αντίπαλός τους ήταν ο χρόνος. Αν προλάβαιναν 
να φτάσουν στη Νασόλκαθ πριν από τον Εύβουλο, θα είχαν μεγάλο 
πλεονέκτημα εναντίον του. 

Ωστόσο, ο Ζαώρδιλ φοβόταν πως αυτό ήταν δύσκολο, γιατί, κατά 
πάσα πιθανότητα, οι Επιφανείς Κρανοφόροι και οι άλλοι προδότες 
του φουσάτου του Ηγεμόνα είχαν ξεκινήσει να κατευθύνονται προς 
την πόλη από τότε που οι Ζωντανοί-Νεκροί είχαν στρίψει βορειοα- 
νατολικά, προς το Πέρασμα του Χρυσού Καβαλάρη, με τους ληστές 
της Γαλανής Δράκαινας στο κατόπι τους. 

Οι ακτίνες του πρωινού ήλιου έλουζαν τα ταλαιπωρημένα τείχη της 
Νασόλκαθ, κάνοντας έντονα φανερά τα επιδιορθωμένα τμήματά 
τους, καθώς και το γεγονός ότι στις ανατολικές επάλξεις - τις οποίες 
έβλεπαν αντίκρυ τους ο Ζαώρδιλ κι οι σύντροφοί του όπως έρχονταν 
- δεν στεκόταν κανένας. Ήταν εγκαταλειμμένες. Και η Δεύτερη Πύ- 
λη ήταν ανοιχτή και έμοιαζε αφύλαχτη. 

«Νομίζω πως φτάσαμε αργά,» είπε ο Σκοτωμένος. 

«Αδύνατον!» γρύλισε η Ραβάσλι. «Πόσο γρήγορα ήρθαν;» 

«Πήγαιναν ευθεία βόρεια, ενώ εμείς κάναμε ολόκληρη στροφή 
προτού κατευθυνθούμε προς τα εδώ,» της θύμισε ο Ζαώρδιλ. 

Περνώντας κοντά από το μέρος όπου πριν από μερικές ημέρες ή- 
ταν στρατοπεδευμένο το μισθοφορικό φουσάτο του Ηγεμόνα, έφτα- 
σαν στη Δεύτερη Πύλη. Κι εκεί είδαν νεκρούς φρουρούς της πόλης. 
Πτώματα πεσμένα στο πλακόστρωτο, καρφωμένα από αγχέμαχα 

όπλα και τρυπημένα από σφαίρες. Ανάμεσά τους ήταν σωριασμένοι 
και κάποιοι που, σίγουρα, δεν ήταν φρουροί της Νασόλκαθ... 

«Δικοί μας,» είπε η Ραβάσλι κοιτάζοντας έναν, καθώς είχαν στα- 
ματήσει τα δίκυκλά τους και είχαν όλοι τραβήξει τα όπλα τους. «Πο- 
λεμιστές του φουσάτου. Προδότες.» 

«Όχι, όμως, Επιφανείς Κρανοφόροι. Ή κάνω λάθος;» είπε ο 
Ζαώρδιλ. Δεν ήταν ντυμένοι σαν Επιφανείς Κρανοφόροι. 

«Δεν κάνεις λάθος.» 

Ο δρόμος μετά από τη Δεύτερη Πύλη, η Κάτω Λεωφόρος, ήταν έ- 
ρημος. Όλοι ήταν κλεισμένοι στα σπίτια τους· κανένας πολίτης δεν 
έβγαινε για να πάει στη δουλειά του καθώς ξημέρωνε. Σίγουρα, εί- 
χαν τρομοκρατηθεί από ό,τι είχε συμβεί. Απόμακρα, από το εσωτε- 
ρικό της πόλης, πυροβολισμοί αντηχούσαν, και κραυγές. 

Η Έρικα, πιασμένη ακόμα πίσω από τον Ζαώρδιλ, στο δίκυκλό του, 
ενεργοποίησε τον πομπό της καλώντας τους κατασκόπους της. Τον 
Ρίβη. Εκείνος αμέσως απάντησε, λες και περίμενε την κλήση της από 
στιγμή σε στιγμή. 

«Έρικα;» είπε, κι ακουγόταν απορημένος. «Εσύ είσαι;» 

«Ναι-» 

«Είσαι μες στην πόλη; » 

«Μόλις ήρθα-» 

«Να προσέχεις , τότε. Επέστρεψαν από τα νότια οι μισθοφόροι του 
Ηγεμόνα, μες στη μαύρη νύχτα - και τον πρόδωσαν. Επιτέθηκαν 
στους φρουρούς της πόλης. Κι όχι μόνο αυτοί, αλλά και άνθρωποι 
του υπόκοσμου - άνθρωποι του Γελαστού Άρχοντα. Ακόμα γίνονται 
συγκρούσεις στους δρόμους. Φοβόμασταν ότι ίσως να ήσουν νεκρή, 
μαζί με τους-» 

«Πού βρίσκεστε; Στο μέρος μας;» 

«Ναι. Ξέρεις κανένα πιο ασφαλές μέρος, τέτοιες ώρες;» 

«Με ποιον μιλάς;» ρώτησε απότομα η Ραβάσλι· διότι, φυσικά, όλοι 
είχαν δει την Έρικα να μιλά στον πομπό της, και όλοι άκουγαν αυτά 
που έλεγε, αν και μόνο ο Σκοτωμένος, που ήταν δίπλα της, άκουγε 
και τις απαντήσεις του κατασκόπου της. Τουλάχιστον, υπέθετε ότι 
ήταν κάποιος από τους κατασκόπους της. Δεν τους γνώριζε. Μονάχα 
εκείνο τον μάγο είχε δει: τον Ναλτάφιρ’χοκ. 

Η Έρικα είπε στη Ραβάσλι: «Μ’έναν φίλο.» Και μετά, στον πομπό: 
«Θα έρθω, σύντομα. Μην απομακρυνθείτε.» 

« Σοβαρολογείς ; Πού να πάμε; » 

«Κάτι συμβαίνει μ’εσένα!» είπε η Ραβάσλι, καθώς η Έρικα έκλεινε 
τον τηλεπικοινωνιακό πομπό και τον έχωνε μέσα στα ρούχα της. 
«Κάτι μάς κρύβεις!» 

«Ακολουθήστε με,» τους προέτρειμε η Έρικα, αγνοώντας τις κατη- 
γορίες της πρώην επαναστάτριας. «Ο Γελαστός Άρχοντας έχει ξεκι- 
νήσει πόλεμο εναντίον του Ηγεμόνα, και οι δρόμοι έχουν γίνει πεδίο 
μάχης.» 

«Πού θα μας πας;» τη ρώτησε ο Ζαώρδιλ. 

«Σ’ένα ασφαλές μέρος. Μην καθυστερούμε άλλο!» Και ύψωσε το 
χέρι της, δείχνοντάς του έναν δρόμο δεξιά τους. «Προς τα κει. Πά- 
με.» 

«Στο Οχυρό του Ηγεμόνα πρέπει να πάμε!» διαφώνησε η Ραβάσλι. 

«Νομίζεις ότι θα μπορέσουμε να μπούμε; Ή έστω να πλησιάσουμε; 
Κατά πάσα πιθανότητα γίνεται σκοτωμός στις πύλες και στα τείχη 
του. Αν δεν έχουν ήδη εισβάλει. Ο Γελαστός Άρχοντας έχει ξεσηκώ- 
σει όλο τον υπόκοσμο εναντίον του Ηγεμόνα.» Και χτύπησε το 
μπράτσο του Ζαώρδιλ. «Ξεκίνα, πάμε!» δείχνοντας δεξιά. «Τώρα!» 

Εκείνος υπάκουσε, βάζοντας τους τροχούς του δίκυκλού του σε κί- 
νηση. Ο Φέκταρελ τον ακολούθησε, το ίδιο κι η Ραβάσλι· αλλά η τε- 
λευταία ήταν καταφανές ότι είχε τους ενδοιασμούς της. 

«Ούτε μας λες πού μας πηγαίνεις, ούτε έχω καταλάβει ακριβώς 
ποια είσαι!» είπε στην Έρικα. «Και μη μου απαντήσεις πάλι ότι είσαι 
μια φίλη του Ζαώρδιλ, γιατί δεν σε πιστεύω!» 

«Μα είμαι φίλη του Ζαώρδιλ.» 

«Και τι άλλο είσαι;» Τα μάτια της Ραβάσλι την ατένιζαν στενεμέ- 
να. 

«Η Έρικα ήταν κάποτε στις υπηρεσίες της Παντοκράτειρας,» της 
είπε ο Σκοτωμένος. «Αυτό ήθελες ν’ακούσεις;» 

Της το είπε, ο τρισκατάρατος! σκέφτηκε η Έρικα, ξαφνιασμένη 
και, συγχρόνως, θυμωμένη μαζί του. Της το είπε! 

«Η Έρικα;» έκανε η Ραβάσλι. «Τόση ώρα νόμιζα πως την έλεγαν 
Σεϊλίκρα! » 

«Δεν τη λένε Σεϊλίκρα. Αλλάζει τίποτα; Είναι μαζί μας, μπορείς νά- 
σαι σίγουρη γι’αυτό. Δεν είναι με τον Εύβουλο, ούτε με τον Άσλα- 
τμιρ.» 

«Και πού μας πηγαίνει;» 

«Αυτό ούτε εγώ το ξέρω, αλλά, για να λέει ότι το μέρος είναι α- 
σφαλές, πρέπει να είναι, υποθέτω.» Οδηγούσε πηγαίνοντας προς τα 

εκεί όπου του έδειχνε το χέρι της Έρικας πάνω από τον ώμο του - τα 
άλλα δύο δίκυκλα τον ακολουθούσαν, και περνούσαν από μικρούς 
δρόμους καθώς κατευθύνονταν βόρεια μέσα στη Νασόλκαθ. Συνέχι- 
ζαν ν’ακούνε, απόμακρα, πυροβολισμούς και κραυγές - αλλά δυνα- 
τότερα τώρα, σαν να ήταν πιο κοντά τους. Ωστόσο δεν συνάντησαν 
καμία συμπλοκή. Οι συμπλοκές πρέπει να γίνονταν στους μεγάλους 
δρόμους, υπέθετε ο Ζαώρδιλ. 

Η Έρικα τού ψιθύρισε στ’αφτί, καθώς η Ραβάσλι είχε πάιμει να του 
μιλά: «Δε σου είπα να της πεις ποια είμαι! » 

«Ήταν ο μόνος τρόπος για να ησυχάσει. Έτσι κι αλλιώς, το είχε 
καταλάβει ότι ήσουν Παντοκρατορική.» 

Μπορούσες, όμως, να με είχες προειδοποιήσει πρώτα! σκέφτηκε η 
Έρικα. Δεν της άρεσε να την πιάνουν απροετοίμαστη. Δεν της άρεσε 
καθόλου. 

Σταμάτησαν τα δίκυκλά τους μπροστά στο Ήχος και Εικόνα, και η 
Έρικα κατέβηκε πρώτη από τη σέλα και πλησίασε γρήγορα την εξώ- 
πορτα. Έβγαλε ένα κλειδί από τα ρούχα της και ξεκλείδωσε. 

«Εδώ είναι το ασφαλές μέρος;» απόρησε η Ραβάσλι. «Σε μια δα- 
νειστική πλακετοθήκη;» 

«Ναι.» Η Έρικα τούς άνοιξε την πόρτα. «Αφήστε τα δίκυκλα στο 
σοκάκι παραδίπλα και μπείτε, γρήγορα!» 

Άφησαν τα δίκυκλά τους και μπήκαν. Η Έρικα τούς ακολούθησε 
και έκλεισε. 

Πίσω από τα ράφια και τις θήκες για πλακέτες ταινιών και μουσι- 
κής, άντρες και γυναίκες ξεπρόβαλαν, οπλισμένοι, με πιστόλια και 
ξιφίδια στα χέρια. 

Η Ραβάσλι αμέσως τράβηξε το δικό της πιστόλι, και ο Σάμελκον’λι 
ένα σπαθί. 

«Δε βλέπετε ότι είμαι μαζί τους;» είπε η Έρικα στους κατασκόπους 
της. «Ποιοι νομίζετε ότι είναι;» 

«Θα μπορούσαν νάναι άνθρωποι του Γελαστού Άρχοντα,» αποκρί- 
θηκε ο Βαλέριος, κοιτάζοντάς τους με επιφύλαξη. 

«Μαζί μου;» επανέλαβε η Έρικα, μειδιώντας λιγάκι στραβά μέσα 
από την κουκούλα της. 

«Μπορεί να σε είχαν αιχμαλωτίσει,» είπε η Ναργκίμη, καθώς όλοι 
κατέβαζαν τα όπλα τους τώρα. «Το φοβόμασταν αυτό όταν επικοι- 
νώνησες με τον Ρίβη.» 

«Δεν είμαι αιχμάλωτη,» τους διαβεβαίωσε η Έρικα. «Είμαι από 
τους λίγους που γλίτωσαν όταν ο Εύβουλος προσπάθησε να σκοτώ- 
σει το μισό φουσάτο του Ηγεμόνα - το μισό φουσάτο που δεν ήταν 
προδότες.» Και τους εξήγησε, εν συντομία, πώς οι Ζωντανοί-Νεκροί 
είχαν υποχωρήσει στο Πέρασμα του Χρυσού Καβαλάρη και πώς τώ- 
ρα εκείνη, ο Ζαώρδιλ, και οι άλλοι είχαν επιστρέφει στη Νασόλκαθ 
ελπίζοντας να προλάβουν τον Εύβουλο. 

«Δεν τον προλάβατε, όμως· αυτό είναι βέβαιο,» τους είπε ο Ναλ- 
τάφιρ’χοκ, που είχε κατεβεί στο ισόγειο του οικήματος όσο η Έρικα 
μιλούσε, βαστώντας το ραβδί του στο χέρι του. «Γίνονται συγκρού- 
σεις μέσα στην πόλη ακόμα και τώ-» 

«Επιτέθηκαν στη φρουρά μόλις ήρθαν;» ρώτησε η Ραβάσλι. «Τι 
ακριβώς έγινε;» Τώρα το πιστόλι της βρισκόταν στο θηκάρι του, και 
εκείνη ακουμπούσε τον ώμο της στο πλάι μιας ξύλινης θήκης γεμά- 
της με πλακέτες μουσικής. 

«Ακριβώς, δεν ξέρουμε,» αποκρίθηκε ο Βαλέριος. «Αλλά μας είπε 
κάποια πράγματα ένας από τους φρουρούς που βρήκαμε τραυματι- 
σμένο. Οι Επιφανείς Κρανοφόροι και άλλοι μισθοφόροι ήρθαν έξω 
από τη Μεγάλη Πύλη και ζήτησαν ν’ανοίξει για να μπουν και να 
δουν επειγόντως τον Ηγεμόνα. Οι φρουροί υπάκουσαν τους άφη- 
σαν να περάσουν. Πού να ήξεραν ότι είχαν προδοσία στο μυαλό 
τους; Έμοιαζαν να έχουν υποχωρήσει ύστερα από σκληρή μάχη. Έ- 
τσι, οι προδότες πρέπει να πήγαν, μετά, κατευθείαν στο Οχυρό του 
Ηγεμόνα, δήθεν για να του αναφέρουν ότι τράπηκαν σε φυγή.» 

«Και τι έγινε όταν έφτασαν στον οχυρό;» ρώτησε ο Ζαώρδιλ. 

«Κανένας δεν είναι σίγουρος, ή δεν θέλει να πει ξεκάθαρα,» απά- 
ντησε ο Βαλέριος. «Αναμφίβολα, κάποια σύγκρουση έγινε εκεί μέσα. 
Αλλά δεν ξέρουμε αν ο Ηγεμόνας είναι νεκρός ή αιχμάλωτος, ή αν 
έχει ξεφύγει. » 

«Πάντως,» είπε ο Ρίβης, «αφότου ο Εύβουλος και οι δικοί του πή- 
γαν στο Οχυρό του Ηγεμόνα, σχεδόν αμέσως οι άνθρωποι του Γελα- 
στού Άρχοντα κινήθηκαν εναντίον της φρουράς. Πρέπει να ήταν 
προετοιμασμένοι.» 

«Και μάλλον είδαμε τον μαντατοφόρο της Σαρντίκα-Νοθ που προ- 
ειδοποίησε τον Γελαστό Άρχοντα για τον ερχομό των προδοτών από 
τα νότια,» είπε ο Σιωπηλός Σάλαθρελ. 

«Τον είδατε;» έκανε η Έρικα. 

Ο Σάλαθρελ ένευσε. «Συνεχίζαμε να παρακολουθούμε εκείνη την 
καλύβα κοντά στις όχθες του Αβυσσαίου. Τη θυμάσαι, έτσι; Δεν ή- 
μουν εγώ εκεί τώρα, αλλά η Ναργκίμη, που ήταν, είδε έναν άνθρωπο 
να έρχεται επάνω σε δίκυκλο. Και μετά, αυτός κι ο ιδιοκτήτης του 
σπιτιού έφυγαν, επίσης επάνω στο δίκυκλο.» 

«Προσπάθησα να τους ακολουθήσω,» είπε η Ναργκίμη, «όμως 
τους έχασα. Τέτοια ώρα δεν ήταν κανένας στους δρόμους, και έτρε- 
χαν. Δεν είχα ούτε άλογο μαζί μου ούτε δίκυκλο· κι αν, κάπως, έ- 
παιρνα ζώο ή όχημα, θα με εντόπιζαν αμέσως πίσω τους.» 

«Οι πύλες είναι κλειστές τη νύχτα,» είπε η Ραβάσλι. «Πώς μπήκε ο 
μαντατοφόρος της Σαρντίκα-Νοθ;» 

«Δωροδοκώντας, μάλλον,» απάντησε η Έρικα. 

«Φαίνεται να τα ξέρετε όλα εδώ πέρα...» παρατήρησε η Ραβάσλι, 
«και πάω στοίχημα πως είστε όλοι πρώην Παντοκρατορικοί...» Κοί- 
ταξε ολόγυρά της, με επιφύλαξη. Καταλάβαινε ότι βρισκόταν σε μει- 
ονεκτική θέση, αν τους τσάντιζε. 

«Όχι όλοι,» της είπε ο Βαλέριος, που ήταν πρώην πολεμιστής της 
Παντοκράτειρας· «οι περισσότεροι.» 

«Η Παντοκρατορία έχει διαλυθεί,» τόνισε η Έρικα. «Είμαστε α- 
πλά ένα δίκτυο εύρεσης πληροφοριών.» 

«Δίκτυο εύρεσης πληροφοριών, ε;...» είπε η Ραβάσλι. Καθόλου φι- 
λικά. 

«Μάθαμε για την προδοσία του Εύβουλου πριν από εσένα! » 

«Και τι κάνατε; Την αποτρέψατε;» 

«Αν μπορούσαμε θα την είχαμε αποτρέψει! Αν ερχόμασταν, όμως, 
να σας ειδοποιήσουμε δεν θα μας πιστεύατε!» 

Η Ραβάσλι έμεινε σιωπηλή, με τα χείλη πιεσμένα και όψη σκληρή. 

«Θα μας πιστεύατε;» την προκάλεσε η Έρικα, ενώ σιωπή είχε α- 
πλωθεί γύρω τους· κανένας δεν μιλούσε. 

«Όχι,» παραδέχτηκε η Ραβάσλι, «κανείς δεν θα σας πίστευε. Μάλ- 
λον θα σας φυλάκιζαν.» 

Η Έρικα ένευσε χωρίς να πει τίποτα. Τα λόγια της Ραβάσλι έδιναν 
τέλος σ’αυτή τη διένεξη, νόμιζε. Αποδείκνυαν ό,τι ήταν να αποδει- 
χτεί· ... 

Πρώτος μίλησε ο Σάμελκον’λι, αφού καθάρισε τον λαιμό του, έχο- 
ντας τα χέρια του σταυρωμένα στο στήθος και όψη σκεπτική στο 
πρόσωπό του. «Εντάξει, αλλά τώρα τι κάνουμε;» 

«Ποιος έχει τον έλεγχο της πόλης, αυτή τη στιγμή; Είναι ξεκάθα- 
ρο;» ρώτησε ο Ζαώρδιλ. 

«Καθόλου ξεκάθαρο,» τον διαβεβαίωσε ο Ρίβης. 

«Αυτό σημαίνει πως θα μπορούσαμε να συμβάλουμε προκειμένου 
η ζυγαριά να γείρει προς τη μια μεριά ή προς την άλλη...» 

«Είμαστε αρκετοί;» έθεσε το ερώτημα η Ραβάσλι. 

«Το δίκτυο της Έρικας ξέρει πολλά κρυφά πράγματα για την πό- 
λη,» αποκρίθηκε ο Ζαώρδιλ. «Μπορούμε να το εκμεταλλευτούμε 
αυτό.» 

«Το δίκτυο του Άσλατμιρ είναι καλύτερο απ’το δικό μου,» του είπε 
η Έρικα. 

«Δεν προτίθεσαι να τον αντιμετωπίσεις, λοιπόν;» 

«Θα τον αντιμετωπίσω,» αποκρίθηκε η Έρικα, που ήξερε ότι, πρώ- 
τον, δεν μπορούσε να κάνει πίσω τώρα και, δεύτερον, αν ήταν να 
εξελίξει το δίκτυό της όπως φανταζόταν έπρεπε να ριψοκινδυνέψει. 
Η επιρροή δεν αποκτιέται χωρίς προσπάθεια. «Απλώς σου λέω ότι 
τα πράγματα δεν θα είναι εύκολα. Το μόνο που έχουμε υπέρ μας εί- 
ναι το πλεονέκτημα του αιφνιδιασμού. Ο Άσλατμιρ και ο Εύβουλος, 
υποθέτω, δεν ξέρουν ότι είμαστε εδώ. Ούτε ξέρουν ότι εγώ είμαι ε- 
ναντίον τους. Ο Άσλατμιρ, μάλιστα, θεωρεί πως δουλεύω γι’ αυτόν - 
όπως πολλοί άλλοι άνθρωποι του υπόκοσμου της Νασόλκαθ.» 

«Καλό θα ήταν, αρχικά, να μάθουμε αν ο Ηγεμόνας είναι ζωντα- 
νός,» είπε ο Ζαώρδιλ. «Ο μάγος σου δεν μπορεί να το κάνει αυτό;» 
Κι έδειξε, με το βλέμμα, τον Ναλτάφιρ’χοκ. 

«Ο μάγος της μπορεί να το κάνει,» αποκρίθηκε ο ίδιος ο μάγος. 
«Γνωρίζεις, βλέπω, σε τι ειδικεύεται το τάγμα των Διαλογιστών, 
Ζαώρδιλ...» 

«Είχαμε και στη Χόλκεραλ έναν σαν εσένα - προτού τον κατα- 
σπαράξουν λυκόχοιροι.» Μειδίασε για να δείξει ότι αστειευόταν. 
«Μπορείς να τον βρεις, λοιπόν, ή όχι;» 

«Μπορώ αλ-» 

«Γιατί δεν το έχεις κάνει ήδη;» απόρησε η Ραβάσλι. 

«Αλλά,» συνέχισε ο Ναλτάφιρ’χοκ, «δεν θέλησα ακόμα να ανακα- 
τευτώ σ’αυτή την ιστορία επειδή η Έρικα έλειπε, κι εκείνη είναι που 
αποφασίζει για τέτοια θέματα. Ίσως, αν ο Ηγεμόνας είναι αιχμάλω- 
τος, αυτοί που τον έχουν αιχμαλωτίσει να με εντοπίσουν με κάποιο 
τρόπο.» Και κοίταξε την Έρικα ερωτηματικά. 

«Προσπάθησέ το,» του είπε εκείνη. «Πρέπει οπωσδήποτε να μά- 
θουμε αν είναι ζωντανός και πού βρίσκεται.» 

«Καλώς,» αποκρίθηκε ο μάγος, και κρατώντας το ραβδί του μπρο- 
στά του άρθρωσε λόγια στη γλώσσα της μαγείας, τα οποία μόνο η 
Φαίδρα’λι και ο Σάμελκον’λι καταλάβαιναν. Η Φαίδρα υπέθετε, από 
τους συνδυασμούς των λέξεων, ότι ο Διαλογιστής έκανε Ξόρκι Ανι- 
χνεύσεως· η ίδια δεν το γνώριζε αυτό το ξόρκι. 

Επάνω στα μικροσκοπικά κάτοπτρα του ραβδιού του Ναλτά- 
φιρ’χοκ, σύντομα, μια κόκκινη κουκίδα φάνηκε, και τα μάτια του 
μάγου την παρακολούθησαν στενεμένα καθώς μετακινιόταν και μια 
εμφανιζόταν μια εξαφανιζόταν. 

«Τον βρήκες;» ρώτησε ο Ζαώρδιλ. 

«Τον βρήκα.» 

«Πού είναι;» 

«Κάπου στα βορειοδυτικά μας. Στα όρια της ανιχνευτικής επίδρα- 
σης του ξορκιού μου. Δεν τον γνωρίζω και πολύ καλά, δυστυχώς, κι 
αυτό με δυσκολεύει περισσότερο.» Δεν είχε πάρει καθόλου το βλέμ- 
μα του από τα κάτοπτρα, και τώρα υποτονθόρυσε λόγια πάλι. Η 
Φαίδρα, αυτή τη φορά, δεν μπορούσε να καταλάβει τι έλεγε καθώς 
μουρμούριζε πίσω από τα δόντια του, όμως υπέθετε ότι ξανά Ξόρκι 
Ανιχνεύσεως έκανε, αλλά εστιάζοντας περισσότερη από τη δύναμή 
του και αντλώντας, μάλλον, και ενέργεια από τους κρυστάλλους στο 
ραβδί του. Οι Διαλογιστές το έκαναν αυτό, και οι κρύσταλλοί τους 
είχαν την ιδιότητα να φορτίζονται, μετά, από μόνοι τους. 

Τα κυκλώματα επάνω στο ραβδί κοκκίνισαν, οι κρύσταλλοι φώτι- 
σαν, και η κουκίδα παρουσιάστηκε πιο έντονα στα κάτοπτρα. «Ναι,» 
είπε ο Ναλτάφιρ’χοκ, «στα βορειοδυτικά μας... Μάλλον στο Οχυρό 
του Ηγεμόνα. Και κινείται, δεν στέκεται. » 

«Μήπως γίνονται συγκρούσεις ακόμα εκεί μέσα;» είπε ο Ζαώρδιλ. 

«Πολύ πιθανόν,» αποκρίθηκε ο μάγος, παίρνοντας το βλέμμα του 
από τα κάτοπτρα και στρέφοντάς το στον Σκοτωμένο. Η πορφυρή 
κουκίδα εξακολουθούσε να υφίσταται, μοιάζοντας να μετακινείται 
προσεχτικά. 

Αν όντως είναι έτσι, σκύφτηκε η Έρικα, κι αν τώρα βοηθήσουμε 
τον Ηγεμόνα, που έχει ανάγκη, η επιρροή μου μέσα στη Νασόλκαθ 
θα γίνει, πιθανώς, μεγαλύτερη κι από του Άσλατμιρ! Όμως ήξερε 
πολύ καλά ότι έπρεπε να επιβιώσουν πρώτα, για να συμβεί αυτό - 
και εκείνοι και ο Ηγεμόνας... 

Σαν να είχε καταλάβει τις σκέψεις της (πράγμα απίθανο, νόμιζε η 
Έρικα), η Ραβάσλι τη ρώτησε: «Τι μπορείς να κάνεις με το δίκτυό 
σου; Αν ο Ηγεμόνας είναι στριμωγμένος μέσα στο οχυρό του, μπο- 
ρείς να τον βγάλεις από εκεί;» 

«Τίποτα δεν αποκλείεται,» αποκρίθηκε, επιφυλακτικά, η Έρικα. 

«Μπορείς ή δεν μπορείς;» Η ερώτηση δεν ήταν απότομη, αλλά έ- 
δειχνε ότι η Ραβάσλι δεν είχε υπομονή για παιχνίδια. 

Ο Ζαώρδιλ είπε, προτού μιλήσει η Έρικα: «Δεν είναι βέβαιο ότι ο 
Ηγεμόνας είναι ελεύθερος. Ίσως να είναι αιχμάλωτος μέσα στο οχυ- 
ρό του.» 

«Θα μετακινιόταν, αν ήταν αιχμάλωτος;» έθεσε το ερώτημα ο Σά- 
μελκον’λι. 

«Αν είναι απλά υπό περιορισμό, ναι, γιατί όχι;» Και ο Ζαώρδιλ 
στράφηκε τον Ναλτάφιρ. 

«Δεν το νομίζω,» είπε εκείνος, ξανακοιτάζοντας τα κάτοπτρα στο 
ραβδί του και την πορφυρή κουκίδα εκεί. «Οι κινήσεις του δεν είναι 
κινήσεις ανθρώπου περιορισμένου σ’ένα ή δύο δωμάτια. Μοιάζουν 
περισσότερο με τις κινήσεις ανθρώπου που προσπαθεί να βρει διέ- 
ξοδο.» 

«Επομένως, είναι παγιδευμένος μέσα στο οχυρό του,» συμπέρανε 
η Ραβάσλι. «Ο Άσλατμιρ πρέπει να είχε ανθρώπους του και εκεί, και 
πρέπει να έχουν κυνηγήσει τον Ηγεμόνα αλλά να μην τον έχουν 
πιάσει ακόμα. Μπορούμε να τους σταματήσουμε, αν βιαστούμε!» 

«Επιφανείς Κρανοφόροι υπάρχουν ανάμεσα στους φρουρούς του 
οχυρού;» ρώτησε ο Ζαώρδιλ. 

«Ναι, και σίγουρα θα τον πρόδωσαν. Αλλά εγώ δεν μιλάω μόνο για 
τους Επιφανείς Κρανοφόρους· μάλλον ο Άσλατμιρ θα έχει βάλει, 
κρυφά, κι άλλους ανθρώπους του εκεί.» 

«Οπότε, βέβαιο είναι ότι τον έχουν στριμώξει.» 

«Τυχερός είναι που ζει ακόμα,» σχολίασε ο Σιωπηλός Σάλαθρελ. 

«Γνωρίζεις το Οχυρό του Ηγεμόνα;» ρώτησε ο Ζαώρδιλ τη Ραβάσ- 
λι. «Έχεις ξαναπάει εκεί;» 

«Το έχω επισκεφτεί,» παραδέχτηκε εκείνη, «όταν προσπαθούσαμε 
να διώξουμε τους Παντοκρατορικούς από την πόλη.» 

«Έχεις εισβάλει, θέλεις να πεις.» 

«Πες το όπως σ’αρέσει. Μπήκαμε για να αιχμαλωτίσουμε την Ε- 
πόπτρια.» Η Ραβάσλι κοίταξε τον Σάμελκον’λι. 

«Και ο Άσλατμιρ ήταν, τότε, με το μέρος μας,» πρόσθεσε ο μάγος. 

«Με το μέρος σας;» έκανε η Έρικα, συνοφρυωμένη. 

«Εκείνος μάς έδειξε πώς να μπούμε στο Οχυρό του Ηγεμόνα,» ε- 
ξήγησε ο μάγος. «Από τους υπονόμους.» 

Το καθ'ικί! σκέφτηκε η Έρικα. Καί πάντα παρίστανε πως ήταν με 
το μέρος της Παντοκράτειρας! Τέλος πάντων αυτά ήταν ιστορία 
τώρα, σωστά; Αλλά είναι ένα καθικι και μισό! 

Η Ραβάσλι μειδίασε κοιτάζοντας την όψη της Έρικας. «Δεν το ή- 
ξερες, έτσι;» 

«Δεν... ήμουν βέβαιη,» αποκρίθηκε εκείνη, μη θέλοντας να παρα- 
δεχτεί ότι δεν είχε την παραμικρή ιδέα για την προδοσία του Άσλα- 
τμιρ. 

«Αφού εισβάλαμε στην πόλη,» είπε η Ραβάσλι, «ο Άσλατμιρ ήταν 
από τους πρώτους που ήρθαν να μας βρουν για να δηλώσουν πως 
ήταν ανέκαθεν με το μέρος της Επανάστασης αλλά έπρεπε να το 
κρύβουν-» 

Η Έρικα ρουθούνισε. «Ανόητοι!» έκανε υποτιμητικά. «Τον πιστέ- 
ψατε;» 

Η Ραβάσλι ανασήκωσε τους ώμους. «Μπορούσε να μας φανεί 
χρήσιμος.» 

«Και μας φάνηκε χρήσιμος,» επιβεβαίωσε ο Σάμελκον’λι. 

«Αφού ο Άσλατμιρ ξέρει ότι κάποιος μπορεί να μπει στο Οχυρό του 
Ηγεμόνα από τους υπονόμους,» είπε ο Ζαώρδιλ, «δεν θα προσέχει 
τώρα αυτή την είσοδο;» 

«Ίσως,» αποκρίθηκε η Ραβάσλι, «ή ίσως όχι. Σίγουρα, δεν θα πε- 
ριμένει ότι κάποιος θα έρθει τόσο γρήγορα από εκεί. Δεν ξέρει ότι 
εμείς είμαστε εδώ. Όμως εγώ δεν πρότεινα να πάμε από τους υπο- 
νόμους· απλώς ανέφερα ότι τότε μπήκαμε από εκεί, προκειμένου να 
αιχμαλωτίσουμε την Επόπτρια. Μετά, ο Ηγεμόνας πρέπει να πρό- 
σταξε να φράξουν καλύτερα εκείνο το άνοιγμα, ώστε να μη μπορεί 
να γίνει ξανά εισβολή.» 

«Ποιος Ηγεμόνας; Ο πατέρας του τωρινού;» ρώτησε ο Ζαώρδιλ. 

«Ο πατέρας του Ραλνίβη σκοτώθηκε από τους Παντοκρατορικούς 
κατά την πολιορκία της Νασόλκαθ, γιατί η Επόπτρια υποψιαζόταν 
ότι σχεδίαζε να την προδώσει,» αποκρίθηκε η Ραβάσλι. «Ο Ραλνίβης 
ήταν που έκανε όλα τα καινούργια οχυρωματικά έργα στην πόλη, 
προσπαθώντας να επιδιορθώσει τις ζημιές και να βελτιώσει την ά- 
μυνα της Νασόλκαθ. » 

«Δηλαδή, δεν υπάρχει καμία πιθανότητα να εισβάλουμε από τους 
υπονόμους;» 

«Υπάρχει, ίσως. Αλλά υποπτεύομαι ότι δεν θα είναι το ίδιο εύκολο 
όπως όταν εισέβαλα εγώ κι οι άλλοι επαναστάτες. » 

Κεφάλαιο Εικοστό-Πέμπτο 

Οι Προδότες και ο Θεός του Θανάτου 


Η Πάνω Αγορά είχε γίνει πεδίο μάχης, μέσα στο πρώτο φως της η- 
μέρας. Άνθρωποι της φρουράς μάχονταν με ανθρώπους του υπόκο- 
σμου, που παρουσιάζονταν από κάθε μεριά και τους επιτίθεντο α- 
προειδοποίητα. Είχαν ήδη σκοτώσει αρκετούς που περιπολούσαν ή 
φυλούσαν ορισμένες θέσεις, όταν οι υπόλοιποι κλείστηκαν στο φυ- 
λάκιο, χρησιμοποιώντας το για να αμυνθούν. Διότι οι κακοποιοί ή- 
ταν φανερό πως δεν ήταν βάνδαλοι με σκοπό να διαλύσουν ή να λη- 
στέψουν τα καταστήματα - στόχος τους ήταν η ίδια η φρουρά. Επί 
του παρόντος, οι φρουροί ήταν αμπαρωμένοι μέσα στο φυλάκιο της 
Πάνω Αγοράς και πυροβολούσαν από την οροφή του κι από τα χα- 
ραγμένα πατζούρια των παραθύρων. Γύρω από το φυλάκιο, καλυμ- 
μένοι πίσω από βαρέλια, κιβώτια, κάρα, γωνίες δρόμων, πεζούλες, 
και πόρτες ήταν συγκεντρωμένοι άνθρωποι του υπόκοσμου, πυρο- 
βολώντας κι εκείνοι με όπλα που είχαν φέρει λαθραία μέσα στη Να- 
σόλκαθ. 

Τέτοια ήταν η κατάσταση στην Πάνω Αγορά, όταν η Ραβάσλι και ο 
Σάμελκον’λι οδήγησαν εκεί τον Ζαώρδιλ τον Σκοτωμένο, τον Φέκτα- 
ρελ, τη Φαίδρα’λι, την Έρικα Σάλκερκοφ, τον Ναλτάφιρ’χοκ, και τον 
Βαλέριο. Ο Διαλογιστής είχε έρθει μαζί τους επειδή μπορούσε να 
εντοπίσει τον Ηγεμόνα με τη μαγεία του - πράγμα που, αναμφίβο- 
λα, θα τους φαινόταν χρήσιμο - και ο Βαλέριος επειδή ήταν πρώην 
Παντοκρατορικός στρατιώτης - και άλλος ένας πολεμιστής θα φαι- 
νόταν επίσης χρήσιμος, γιατί πολύ σύντομα θα έπρεπε να βρεθούν 
αντιμέτωποι με εχθρούς. 

Καθώς περνούσαν μέσα από την Πάνω Αγορά είδαν την πολιορκία 
στο φυλάκιο της φρουράς αλλά δεν στάθηκαν καθόλου, ούτε για να 
βοηθήσουν ούτε για να παρακολουθήσουν τι θα συνέβαινε. Κανένας 
δεν το πρότεινε καν. Θεωρούσαν όλοι πολύ πιο σημαντικό να προ- 
σφέρουν τη βοήθειά τους στον Ηγεμόνα. Καβαλούσαν τα δίκυκλά 
τους, όμως, και ο Βαλέριος ήταν επάνω σε λυκόχοιρο ενώ ο Ναλτά- 
φιρ’χοκ επάνω σε άλογο, οπότε οι πολιορκητές του φυλακίου τούς 

αντιλήφτηκαν καθώς περνούσαν από κοντά τους, και μερικές σφαί- 
ρες έπεσαν προς το μέρος τους - χωρίς να τους τραυματίσουν. Οι 
κακοποιοί πρέπει να είχαν φοβηθεί πως ήταν άνθρωποι της φρου- 
ράς. 

«Το πράγμα φαίνεται νάχει ξεφύγει τελείως από τον έλεγχο,» σχο- 
λίασε ο Φέκταρελ. «Δεν ήξερα ότι αυτός ο Άσλατμιρ έχει τόσο μεγά- 
λη επιρροή μες στην πόλη.» 

«Το έμαθες τώρα,» είπε η Έρικα. 

«Ουσιαστικά, έχει δικό του στρατό.» 

«Δεν είναι “στρατός* αυτοί οι λεχρίτες,» μούγκρισε ο Ζαώρδιλ. 

«Είναι, όμως, σίγουρα πολλοί,» παρατήρησε ο Φέκταρελ. 

«Δε θα τολμούσαν να σηκώσουν κεφάλι έτσι, αν δεν είχαν διαλυθεί 
τα Οπλισμένα Κτήνη,» είπε η Έρικα. 

Η Ραβάσλι σταμάτησε το δίκυκλό της σ’έναν αδιέξοδο δρόμο της 
Πάνω Αγοράς ο οποίος βρομούσε ακαθαρσίες και στάσιμα νερά. 
Ένας μεγάλος κάδος σκουπιδιών ήταν στην αρχή του, ξεχειλισμένος 
από σκουπίδια. Στο πέρας του δρόμου υπήρχε μια σχάρα υπονόμου 
που μπορούσε να χωρέσει άνθρωπο, αν ο άνθρωπος έσκυβε. 

Ο Σάμελκον’λι κατέβηκε πρώτος από το δίκυκλο και μετά η Ρα- 
βάσλι, αφού έσβησε τη μηχανή. «Εδώ είναι,» είπε. «Από εδώ μάς 
είχε φέρει, την άλλη φορά, ο Άσλατμιρ.» 

«Σίγουρα θυμάσαι τον δρόμο;» ρώτησε η Έρικα, που ήξερε ότι οι 
υπόνομοι της Νασόλκαθ ήταν πολύπλοκοι. Είχε προσωπική πείρα, 
καθώς κι η ίδια είχε κατεβεί κάμποσες φορές εκεί. 

«Έτσι νομίζω,» αποκρίθηκε η Ραβάσλι, πλησιάζοντας τη σχάρα. 
«Έχει περάσει, βέβαια, και μια πενταετία από τότε...» Ξεθηκάρωσε 
το σπαθί της και χτύπησε το λουκέτο της σχάρας. Και ξανά. Και ξα- 
νά. Το λουκέτο διαλύθηκε, και η Ραβάσλι, τραβώντας τη σχάρα, εύ- 
κολα την άνοιξε. «Δώσε μου φακό,» είπε στην Έρικα, κι εκείνη τής 
έδωσε έναν απτούς φακούς που είχε πάρει μαζί της προτού ξεκινή- 
σουν για εδώ. Η Ραβάσλι τον άναψε και, σκύβοντας, μπήκε πρώτη 
στον υπόνομο. 

Η Έρικα άναψε έναν άλλο φακό και την ακολούθησε. Μετά, ήρθαν 
ο Ζαώρδιλ κι οι υπόλοιποι, αφήνοντας τα δίκυκλα και τα ζώα τους 
στον βρόμικο δρόμο πίσω τους - αβέβαιοι αν θα τα ξανάβρισκαν, 
έτσι όπως ήταν η κατάσταση τώρα στην πόλη. 

«Ο λυκόχοιρος θα σε περιμένει,» ρώτησε ο Φέκταρελ τον Βαλέριο, 
«ή θα την κοπανήσει προτού επιστρέφεις;» 

«Δεν υπάρχει τέτοιος φόβος· είναι εκπαιδευμένος απ’τον Θηριο- 
δαμαστή,» αποκρίθηκε εκείνος. 

«Ποιος είν’ ο Θηριοδαμαστής;» 

«Ένας γνωστός της Έρικας.» 

«Πολλούς γνωστούς έχει η Έρικα...» σχολίασε ο Φέκταρελ. 

Και η Έρικα, που φυσικά τούς άκουγε, είπε: «Αυτή είναι η δουλειά 
της.» 

Καθώς προχωρούσαν μέσα στον υπόνομο, τα πόδια τους πλατσού- 
ριζαν σε ακάθαρτα νερά, και ποντίκια σκορπίζονταν στο πέρασμά 
τους, τσυρίζοντας. Ο αέρας ήταν αποπνιχτικός και, ασφαλώς, δυσώ- 
δης. Βρύα και λειχήνες έντυναν τους παλιούς πέτρινους τοίχους, που 
ήταν όλο γλίτσα και υγρασία. Έντομα κατοικούσαν εκεί, κάνοντας 
τις φωλιές τους σε τρύπες κι ανάμεσα στη ρυπαρή βλάστηση· σκαρ- 
φάλωναν, σέρνονταν, και φτερούγιζαν - ζουζουνίζοντας ορισμένα 
απ’αυτά, ενώ άλλα ήταν τελείως σιωπηλά. 

Από το βάθος, ένα βουητό ακουγόταν, αντηχώντας παράξενα μέσα 
στα υπόγεια περάσματα. 

«Τι κάνει έτσι;» ρώτησε η Φαίδρα’λι, έχοντας βάλει ένα μαντήλι 
μπροστά στη μύτη της. Η Έρικα είχε δώσει σε όλους αρωματισμένα 
μαντήλια, για την πολύ πιθανή περίπτωση που θα τους χρειάζονταν. 
Μπορούσε κανείς να λιποθυμήσει εδώ μέσα από την αποφορά. 

«Ο Αβυσσαίος,» αποκρίθηκε τώρα η Έρικα. «Υπάρχουν σήραγγες 
των υπονόμων που οδηγούν σ’αυτόν, οπότε ο θόρυβός του φτάνει 
παντού.» 

«Και είναι τόσο δυνατός;» 

«Ο Αβυσσαίος βουτά σε μια άβυσσο κάτω από την πόλη, κι από 
τους καταρράκτες που δημιουργούνται εκεί προέρχεται ο ήχος που 
ακούς. » 

«Ησυχία!» τους είπε η Ραβάσλι. «Μπορεί ο Άσλατμιρ να έχει αν- 
θρώπους του για να φρουρούν, παρακάτω.» 

Η Έρικα δεν μίλησε, αλλά δεν της άρεσε η επίπληξη της πρώην 
επαναστάτριας. 

Η Φαίδρα πλησίασε τη Ραβάσλι, που προπορευόταν, και τη ρώτη- 
σε χαμηλόφωνα: «Σε πόση ώρα θα είμαστε κοντά στο οχυρό, απ’ό,τι 
υπολογίζεις;» 

«Δέκα λεπτά, περίπου, αν δε χάσω το δρόμο. Γιατί;» 

«Γιατί θα μπορούσε ο Σάμελκον, ίσως, να στείλει τον δαίμονά του 
να ερευνήσει για την παρουσία φρουρών. Εγώ δεν μπορώ να στείλω 
τον δικό μου. » 

«Γιατί όχι;» 

«Επειδή, μάλλον, θα χιμήσει στους φρουρούς μόλις τους εντοπίσει 
και ίσως να μην καταφέρω να τον συγκρατήσω.» 

Ο Σάμελκον’λι είπε: «Ο θεός σου είναι ατίθασος, Φαίδρα. Ο Τελευ- 
ταίος Στραγγαλιστής του Αλαργινού Δάσους δεν θα έχει τέτοια αντί- 
δραση· είναι υπομονετικός όταν χρειάζεται.» Κι άγγιξε τον λίθο 
{πρασινόπετρα, αναγνώρισε το είδος του η Φαίδρα) στη ζώνη του, 
μέσα στον οποίο ήταν φυλακισμένος ο δαίμονάς του. Η Φαίδρα δεν 
διαισθανόταν την παρουσία του Στραγγαλιστή χωρίς να κάνει κά- 
ποιο ξόρκι, αλλά η Πολεμική Καρδιά της Συναγωγής των Θηρίων τη 
διαισθανόταν, κι έλεγε στη μάγισσα πόσο θα επιθυμούσε να αναμε- 
τρηθεί μ’αυτόν τον ύπουλο θεό! Ησυχία! πρόσταξε, νοερά, η Φαί- 
δρα’λι τον δαίμονα μέσα στον κατοπτρόλιθο του βραχιολιού της. 

Κροτάλισμα ακούστηκε ξαφνικά, σαν κόκαλα να χτυπούσαν επάνω 
σε κόκαλα ή σαν δόντια να έτριζαν, και κάτι απροσδιόριστο φάνηκε 
να εξαφανίζεται μες στο σκοτάδι, πέρα από το φως των φακών τους. 

«Αυτός ήταν ο δαίμονάς σου, μάγε;» ρώτησε ο Ζαώρδιλ, νιώθο- 
ντας τις τρίχες του να έχουν σηκωθεί, όπως και την προηγούμενη 
φορά που είχε ακούσει αυτό το κροτάλισμα. 

«Ναι,» αποκρίθηκε ο Σάμελκον’λι. 

«Τ’όνομά του, πάντως, δεν προκαλεί καλή εντύπωση,» σχολίασε ο 
Φέκταρελ. 

Ο Σάμελκον μειδίασε. «Το όνομά του είναι ο καλύτερος χαρακτη- 
ρισμός για τον εαυτό του.» 

Μετά, προχωρούσαν χωρίς να μιλάνε, ακούγοντας το βουητό του 
Αβυσσαίου από μακριά και τα πλατσουρίσματα αρουραίων μέσα στα 
βρόμικα νερά. Κάθε τόσο, έβαζαν τα αρωματικά μαντήλια μπροστά 
στις μύτες τους για να προφυλαχτούν από τη δυσωδία. Τα περάσμα- 
τα ήταν λαβυρινθώδη, και η Ραβάσλι φαινόταν να διστάζει σε ορι- 
σμένες στροφές, σα να μην ήταν βέβαιη προς τα πού να κατευθυν- 
θεί. Η Έρικα, όμως, καταλάβαινε ότι ακολουθούσαν ανοδική πορεία 
γενικά, και το θεωρούσε αυτό καλό σημάδι, γιατί το Οχυρό του Ηγε- 
μόνα βρισκόταν σε ύψωμα. 

Όταν όλοι υπέθεταν ότι έπρεπε πια να πλησίαζαν στο τέλος της δι- 
αδρομής τους, δεδομένης της ώρας που είχε περάσει, ένα ανατρι- 

χιαστικό κροτάλισμα ακούστηκε, και κάτι το σκιώδες ήρθε και βού- 
τηξε μέσα στον λίθο στη ζώνη του Σάμελκον’λι λες κι ήθελε να χωθεί 
στην κοιλιά του. 

«Υπάρχουν άνθρωποι παρακάτω,» είπε ο μάγος, μετά από μια 
στιγμή συλλογισμένης σιωπής. «Δύο.» 

«Μοιάζουν να φρουρούν;» ρώτησε ο Ζαώρδιλ. «Άνθρωποι του Άσ- 
λατμιρ; Του Εύβουλου;» 

«Ο Στραγγαλιστής δεν είναι ικανός να κρίνει τέτοια πράγματα, 
Σκοτωμένε.» 

«Έχουν φως κοντά τους;» ρώτησε η Ραβάσλι. 

«Ναι,» αποκρίθηκε ο Σάμελκον’λι. «Μια δυνατή, καθαρή πηγή 
φωτός. Ενεργειακή λάμπα, υποθέτω.» 

Η Ραβάσλι έσβησε τον φακό της. «Επομένως, εμείς προχωράμε 
τώρα χωρίς φως.» 

Η 'Ερικα, βρίσκοντας την απόφασή της συνετή, έσβησε κι εκείνη 
τον φακό της. Και ο Φέκταρελ έσβησε, τελευταίος, τον δικό του. Κα- 
νείς άλλος δεν κρατούσε πηγή φωτός. Όλοι, μέσα στο σκοτάδι, τρά- 
βηξαν τα όπλα τους. 

«Μην πυροβολήσει κανένας,» προειδοποίησε η 'Ερικα. 
«Θ’αντηχήσει.» 

«Ναι,» συμφώνησε ο Ζαώρδιλ, που έτσι κι αλλιώς είχε ξεθηκαρώ- 
σει το σπαθί του - κι αν έκρινε απ’ό,τι είχε ακούσει, κι οι άλλοι λεπί- 
δες είχαν τραβήξει. 

Προχώρησαν σιωπηλά, προσέχοντας τα βήματά τους μέσα στα 
βρόμικα νερά κι αγγίζοντας τον τοίχο πλάι τους ο οποίος ήταν γεμά- 
τος γλίτσα και λειχήνες. 

Δεν άργησαν να φτάσουν σ’ ένα σημείο απ’όπου μπορούσαν να 
δουν μια σχάρα από πάνω τους, από την οποία ερχόταν φως. Μια 
χαμηλή πέτρινη σκάλα οδηγούσε στο κιγκλίδωμα, κι από μέσα φαί- 
νονταν δύο ζευγάρια πόδια. 

Οι φρουροί , σκύφτηκε ο Ζαώρδιλ· και είπε, ψιθυριστά: «Νόμιζα 
πως ήταν μέσα στον υπόνομο, όχι απέξω.» 

«Ο Στραγγαλιστής δεν μου το διευκρίνισε, πριν,» αποκρίθηκε ο 
Σάμελκον’λι. «Μπορώ να τον στείλω τώρα ν’αρπάξει τον έναν.» 

«Κι ο άλλος; Με το που θα πάμε να σηκώσουμε τη σχάρα, θα φω- 
νάξει ή θα μας πυροβολήσει κατακέφαλα.» 

«Θα τον αναλάβει αυτόν η Πολεμική Καρδιά της Συναγωγής των 
Θηρίων,» είπε η Φαίδρα’λι. «Θα μπορούσε να τους αναλάβει και 
τους δύο, βασικά.» 

«Καλύτερα οι δαίμονές μας να πάνε πρώτοι παρά εμείς,» συμφώ- 
νησε η Έρικα. 

«Ναι,» είπε η Ραβάσλι. 

Ένα κροτάλισμα ήχησε, και κάτι γλίστρησε μέσα από το κιγκλίδω- 
μα. Κάποιος ακούστηκε να πνίγεται· ένα ζευγάρι πόδια παραπάτη- 
σαν. Μια ανθρώπινη σκιά φαινόταν να παλεύει ξαφνικά με μια άλλη 
σκιά, μεγάλη, σίγουρα όχι ανθρώπινη, και αποκρουστική. 

Μια φωνή αντήχησε - η φωνή του άλλου φρουρού - «Τι στις Λά- 
μιες!» Κι ύστερα, γρυλίσματα και μουγκρητά, καθώς η Φαίδρα’λι 
αμόλησε την Πολεμική Καρδιά της Συναγωγής των Θηρίων από το 
βραχιόλι της. Και: «ΑΑΑαααααα!...» ούρλιαξε τώρα η φωνή, σωπαί- 
νοντας αμέσως μετά. 

Ο Ζαώρδιλ ανέβηκε γρήγορα τα λίγα πέτρινα σκαλοπάτια, που 
γλιστρούσαν κάτω από τις μπότες του, κι έκανε να σηκώσει τη σχά- 
ρα. Το βρήκε αδύνατο, όμως, καθώς ήταν καλά κλεισμένη. Παρατή- 
ρησε πως υπήρχαν τέσσερα λουκέτα, ένα σε κάθε πλευρά του τετρα- 
γώνου, και καταράστηκε κάτω απ’την ανάσα του. 

Κοιτάζοντας πίσω απ’το κιγκλίδωμα είδε έναν άντρα κομματια- 
σμένο όπως θα μπορούσαν να τον κομματιάσουν μονάχα θηρία της 
ερημιάς, παρότι θηρία δεν φαίνονταν πουθενά στο πέτρινο δωμάτιο. 
Παραδίπλα ήταν πεσμένος ένας άλλος, παλεύοντας με κάτι αόρατο 
που προσπαθούσε να τον πνίξει. Η σκιά του δαιμονικού θεού φαινό- 
ταν, μα όχι ο ίδιος ο θεός. Μια ενεργειακή λάμπα κρεμόταν από το 
ταβάνι, η οποία δεν ήταν και πολύ καλή: τρεμόπαιζε κάθε τόσο. 

«Γαμώ τα λουκέτα τους...» μούγκρισε ο Ζαώρδιλ, βλέποντας πως, 
καθώς τα λουκέτα βρίσκονταν από την άλλη μεριά της σχάρας, δεν 
υπήρχε τρόπος να τα χτυπήσει με τη λεπίδα του σπαθιού του. Στοί- 
χημα ήταν, μάλιστα, αν και η λεπίδα ξιφιδίου μπορούσε να περάσει 
μέσα από το κιγκλίδωμα αρκετά άνετα ώστε να χτυπήσει τα λουκέτα 
και να έχει πιθανότητες να τα σπάσει. 

«Φύγε!» του είπε η Έρικα, πλησιάζοντας από κάτω, ανεβαίνοντας 
τη γλιτσιασμένη σκάλα. «Θα τ’ανοίξω εγώ.» Κρατούσε ένα εργαλείο 
ειδικό για διαρρήξεις, λιγνό και αρθρωτό. 

Ο Ζαώρδιλ τής έκανε χώρο να περάσει μπροστά του, κι εκείνη άρ- 
χισε αμέσως να σκαλίζει το ένα λουκέτο. Το μέρος ήταν στενό, πολύ 

στενό, για δύο ανθρώπους, και ο κώλος της τριβόταν ενοχλητικά ε- 
πάνω στο πουλί του Σκοτωμένου. Η Έρικα, όμως, δεν έκανε καμία 
κίνηση για ν’αποφύγει την επαφή μαζί του, καθώς σκάλιζε τα λουκέ- 
τα, ακόμα κι όταν εκείνος αισθάνθηκε να καυλώνει. Η σκρόφα, σκέ- 
φτηκε ο Ζαώρδιλ. Αλλά συνειδητοποίησε ότι ούτε αυτός είχε κινηθεί 
για ν’απομακρυνθεί... 

Το ένα μετά το άλλο, η Έρικα ξεκλείδωσε και τα τέσσερα λουκέτα 
και άνοιξε τη σχάρα με προσοχή. Πιάστηκε από τις άκριες του α- 
νοίγματος κι έκανε να ανεβεί. Ο Ζαώρδιλ - παρότι το τραύμα στον 
αριστερό του ώμο τον πονούσε - τη βοήθησε, ωθώντας την από κά- 
τω, με τα χέρια του σταθερά στους γλουτούς της. Σίγουρα δεν της 
άξιζε τίποτα λιγότερο! Μετά την ακολούθησε επάνω, όπου κανένας 
δεν ήταν ζωντανός πλέον. Εκείνος που πάλευε με τον δαίμονα του 
Σάμελκον’λι είχε πάιμει προ πολλού να κινείται, και το πρόσωπό του 
ήταν πρησμένο. 

«Δεν προσέχεις πού βάζεις τα χέρια σου, ε;» είπε η Έρικα στον 
Ζαώρδιλ, χαμογελώντας λιγάκι λοξά. 

«Ούτε εσύ πού τρίβεις τη ράχη σου!» 

Το χαμόγελό της βάθυνε, αλλά δεν απάντησε καθώς κι οι άλλοι α- 
νέβαιναν, με πρώτη τη Ραβάσλι. 

«Μυρίζει σαν κελάρι,» παρατήρησε ο Φέκταρελ, κοιτάζοντας γύρω 
τους, το πέτρινο δωμάτιο, που δεν ήταν και πολύ μεγάλο και είχε 
κιβώτια μονάχα σε μια γωνία. 

«Ευωδία, σε σχέση μ’ό,τι μυρίζαμε πιο πριν,» σχολίασε ο Βαλέριος. 

Η Έρικα είπε στον Ναλτάφιρ’χοκ: «Εντόπισε τον Ηγεμόνα.» 

Ο Ηγεμόνας της Νασόλκαθ εμπιστευόταν τους Επιφανείς Κρανοφό- 
ρους, αλλά όχι απόλυτα. Ούτε, βέβαια, είχε καμία εμπιστοσύνη 
στους μισθοφόρους που μπορεί αυτοί να έκριναν συνετό να προσλά- 
βουν. Επομένως, όταν ο Εύβουλος επέστρεψε μαζί με τους ανθρώ- 
πους του, οι φρουροί στη Μεγάλη Πύλη τούς άφησαν να περάσουν 
με τα οχήματά τους και να μπουν στην πόλη· αλλά, όταν ακολούθη- 
σαν τη Λεωφόρο των Τροχών και, μετά, την Οδό του Ηγεμόνα και 
έφτασαν μπροστά στην πύλη του Οχυρού του Ηγεμόνα, οι φρουροί 
εκεί δεν τους άφησαν να περάσουν, καθώς οι θύρες των φορτηγών 
άνοιγαν και οι πολεμιστές κατέβαιναν επάνω στο ύψωμα όπου ήταν 
οικοδομημένο το γκριζόπετρο επιβλητικό φρούριο. Μόνο στον Εύ- 
βουλο και σ’άλλους τέσσερις επέτρεψαν οι φύλακες να μπουν. «Ο 

Ηγεμόνας δεν θα δεχτεί περισσότερους μέσα στην οικία του,» δή- 
λωσαν. Και ο Εύβουλος απάντησε: «Εντάξει - απλώς σκέφτηκα ότι 
ίσως να ήθελε να μας επιβλέιμει ο ίδιος στην αυλή του οχυρού, ύστε- 
ρα από ό,τι μας συνέβη.» Περίμενε αυτή την αντίδραση των φρου- 
ρών - δεν τον είχε ξαφνιάσει στο ελάχιστο. Καθώς η πύλη του Οχυ- 
ρού του Ηγεμόνα σηκωνόταν μπροστά του, μέσω αυτόματων μηχα- 
νισμών που λειτουργούσαν με ενεργειακές φιάλες, έβγαλε ένα σφύ- 
ριγμα από τα χείλη του που έλεγε στους ανθρώπους του - τους Επι- 
φανείς Κρανοφόρους και τους άλλους μισθοφόρους - να είναι έτοι- 
μοι για την πρώτη πιστολιά. Κι ενώ περνούσε την ανοιχτή πύλη, μαζί 
με τέσσερις ακόμα Κρανοφόρους, τράβηξε το πιστόλι από τη ζώνη 
του και πυροβόλησε έναν φρουρό στο κεφάλι, σημαδεύοντας έτσι 
ώστε η σφαίρα να περάσει μέσα από το άνοιγμα του κράνους του για 
το αριστερό μάτι. 

Οι υπόλοιποι Επιφανείς Κρανοφόροι και οι άλλοι πολεμιστές, τότε, 
επιτέθηκαν στους φρουρούς, προτού η πύλη κλείσει. Και μακελειό 
ξεκίνησε μέσα στο Οχυρό του Ηγεμόνα. Ο Κάρχαμωντ’λι έστελνε τον 
Νυχτερινό Επισκέπτη των Αιματοπότιστων Πεδίων να κατασπαρά- 
ζει τους νεκρούς για να αυξάνει τη δύναμη του - παρότι είχε ήδη 
φάει πολλούς στα νότια, αντίκρυ της Ψηλής Γέφυρας. Καθώς οι συ- 
γκρούσεις μέσα στο οχυρό αγρίευαν, ο Εύβουλος μπορούσε 
ν’ακούσει τα μουγκρητά του δαίμονα, και τον είδε μια-δυο φορές να 
πέφτει πάνω σε πολεμιστές του Ηγεμόνα για να τους τυφλώσει και 
να τους ξεπαστρέψουν ευκολότερα. 

Εν τω μεταξύ, οι άνθρωποι του Γελαστού Άρχοντα που καιροφυ- 
λαχτούσαν μέσα στο οχυρό είχαν ειδοποιηθεί, και τώρα που ξεκι- 
νούσε η επίθεση άρχιζαν να ενεργούν κι αυτοί. 

Τον Ηγεμόνα, όμως, δεν κατόρθωσαν να τον αιχμαλωτίσουν, πα- 
ρότι, μάλιστα, δύο από τους σωματοφύλακές του ήταν Επιφανείς 
Κρανοφόροι κι αμέσως στράφηκαν εναντίον του. Οι άλλοι τέσσερις, 
που ήταν Οπλισμένα Κτήνη, τον προστάτεψαν, καθώς επίσης και ο 
προσωπικός του μάγος, ο Σελκάριλ’λι. Όταν οι δύο Επιφανείς Κρα- 
νοφόροι συνάντησαν τον Εύβουλο μέσα σε μια από τις αιματοβαμ- 
μένες αίθουσες του οχυρού, ήταν κι οι δύο τραυματισμένοι και του 
ανέφεραν πως είχαν κατορθώσει μόνο να σκοτώσουν τα τρία από τα 
τέσσερα Οπλισμένα Κτήνη. «Πρόβαλαν περισσότερη αντίσταση 
απ’ό,τι περιμέναμε...» 

«Θα έπρεπε να ήσασταν προετοιμασμένοι καλύτερα!» τους είπε ο 
Εύβουλος, κι αυτή ήταν όλη η επίπληξη που χρειάζονταν. Οι Επιφα- 
νείς Κρανοφόροι έπρεπε να είναι άριστοι στη δουλειά τους, όχι να 
γίνονται τέτοια λάθη. 

Χρειαζόταν, τώρα, να κυνηγήσουν λοιπόν τον Ηγεμόνα μέσα στο 
ίδιο του το φρούριο. Η γυναίκα του, η Νασίτλα, η αδελφή του Γελα- 
στού Άρχοντα, ήταν μαζί του, και ο Άσλατμιρ είχε δώσει διαταγές να 
μην την πειράξουν σε καμία περίπτωση. Αυτό, έκρινε ο Εύβουλος, 
θα δυσκόλευε λιγάκι τα πράγματα. Αλλά ο Γελαστός Άρχοντας πλή- 
ρωνε, οπότε ο Γελαστός Άρχοντας αποφάσιζε. 

Τουλάχιστον, τον γιο του Ραλνίβη, έναν εικοσάρη νεαρό ονόματι 
Άρδαλον, είχαν καταφέρει να τον αιχμαλωτίσουν όταν είχε πάει 
προς τα δωμάτια των γονιών του με σπαθί και πιστόλι στο χέρι. Τον 
είχαν αφοπλίσει και τον είχαν δέσει, τραυματίζοντας τον ελαφρά 
μονάχα. 

Τώρα κάποια ώρα είχε περάσει και ο Εύβουλος ακόμα καταδίωκε 
τον Ηγεμόνα Ραλνίβη και την Αρχόντισσα Νασίτλα μέσα στο Οχυρό 
του Ηγεμόνα. Παρότι είχε μελετήσει τα σχέδια του οικοδομήματος, 
κάπως κατόρθωναν να ξεγελούν και τους δικούς του ανθρώπους και 
αυτούς του Γελαστού Άρχοντα, γλιστρώντας από δωμάτιο σε διά- 
δρομο σε αίθουσα σε δωμάτιο... Το μέρος πρέπει νάναι γεμάτο κρυ- 
φά περάσματα! είχε συμπεράνει ο Εύβουλος. Περάσματα που ούτε ο 
Γελαστός Άρχοντας δεν ξέρει, και που σίγουρα δεν είναι σημειωμένα 
στα σχέδια που έχω. 

Μαζί με τον Ηγεμόνα εξακολουθούσε να είναι ο καταραμένος μά- 
γος του και ο τελευταίος του σωματοφύλακας - μια γυναίκα των 
Οπλισμένων Κτηνών. Και όποτε άνθρωποι του Εύβουλου είχαν ζυ- 
γώσει, αυτοί οι δύο είχαν πολεμήσει σαν θηρία για να τους σκοτώ- 
σουν ή να τους απομακρύνουν. Ο Σελκάριλ’λι έστελνε τον δαίμονά 
του εναντίον τους και ξαφνικός καλπασμός αντηχούσε. Ορισμένοι 
από τους αντιπάλους του πέθαιναν σαν από σοκ, ορισμένοι έχαναν 
τις αισθήσεις τους. Οι τελευταίοι έλεγαν στον Εύβουλο ότι είδαν ένα 
τρομερό άτι να έρχεται καταπάνω τους, τυλιγμένο σε φωτιές ή κόκ- 
κινη ομίχλη, κι αισθάνθηκαν να τους ποδοπατά και να τους καίει. 
Ναι, το Άτι του Πορφυρού Ανέμου, ο φυλακισμένος θεός του Σελκά- 
ριλλι. Ο Εύβουλος είχε ξανακούσει γι’αυτόν. Ο μάγος τον κρατούσε 
μέσα σ’ένα περιδέραιο από το οποίο κρεμόταν ένα πορφυρός λίθος 
λαξεμένος στο σχήμα φλέγόμενου αλόγου που τρέχει. 

Αναρωτιέμαι αν αυτά μπορούν να μας φανούν χρήσιμα εναντίον 
του, σκέφτηκε ο Εύβουλος τώρα, κρατώντας στα χέρια του ένα ξκρί- 
διο που η λεπίδα του ήταν γεμάτη χαράγματα κι ένα περιδέραιο 
απ’το οποίο κρεμόταν ένας δίσκος με ομόκεντρους κύκλους και α- 
κτίνες λαξεμένες επάνω: τα δύο αντικείμενα που οι πολεμιστές του 
είχαν πάρει από τους νεκρούς μάγους των Οπλισμένων Κτηνών, κα- 
τά τη μάχη αντίκρυ της Ψηλής Γέφυρας. Ο Κάρχαμωντ’λι είχε πει 
πως έπρεπε να τα προσέξουν γιατί μέσα βρίσκονταν φυλακισμένοι 
δαίμονες. Αν σπάσουν, οί θεοί θα ελευθερωθούν! είχε προειδοποιή- 
σει τον Εύβουλο. Καί πώς θα αντιδράσουν; είχε ρωτήσει εκείνος. 
Οπότε, ο μάγος είχε εξηγήσει ότι ίσως να έφευγαν απλώς, ή ίσως να 
προκαλούσαν χάος γύρω τους προτού φύγουν. 

Ο Εύβουλος αισθανόταν σαν να κρατούσε τώρα στα χέρια του δύο 
βόμβες... Αναρωτιόταν τι θα γινόταν αν τις πετούσε καταπάνω στον 
Σελκάριλ’λι. Θα είναι, μάλλον, αρκετά απασχολημένος μ’αυτούς τους 
δαίμονες ώστε οι πολεμιστές μου να τον σκοτώσουν χωρίς πολύ φα- 
σαρία. 

Και είχε σημασία αυτό επί του παρόντος, γιατί οι μαχητές του Εύ- 
βουλου τού είχαν μόλις αναφέρει ότι είχαν καταφέρει να στριμώ- 
ξουν τον Ηγεμόνα και τους συντρόφους του. «Εκεί πού βρίσκονται 
τώρα δεν πρέπει να υπάρχει διέξοδος, Εύβουλε,» του είχαν πει. 
«Στέκονται και μας πυροβολούν, καλυμμένοι πίσω από τα έπιπλα 
μιας αίθουσας.» 

Οι πυροβολισμοί αντηχούσαν ώς εδώ, στον διάδρομο όπου ήταν ο 
Εύβουλος. 

Η σκιερή ακανθώδη παρουσία του Νυχτερινού Επισκέπτη των Αι- 
ματοπότιστων Πεδίων καταβρόχθιζε τις σάρκες ακόμα μιας νεκρής. 
Κι αυτή, απ’ό,τι έβλεπε ο Εύβουλος, δεν ήταν καν φρουρός αλλά κά- 
ποια υπηρέτρια του οχυρού με ξιφίδιο στο χέρι. Πρέπει να είχε προ- 
σπαθήσει ν’αντισταθεί στους άλλους μισθοφόρους του όταν είχαν 
πάει να τη βιάσουν. Οι Επιφανείς Κρανοφόροι δεν θα βίαζαν όσο η 
δουλειά τους ήταν ακόμα ατελείωτη. 

«Ο θεός σου θα παχύνει, μάγε,» είπε ο Εύβουλος στον Κάρχα- 
μωντ’λι. 

«Δεν υπάρχει τέτοιος φόβος, Εύβουλε. Τρώει μόνο μέχρι να χορ- 
τάσει.» Η σάρκα της νεκρής υπηρέτριας εξαφανιζόταν, τα κόκαλά 
της αποκαλύπτονταν. 

«Εύβουλε!» Απρόσμενα, ένας Επιφανής Κρανοφόρος τινάχτηκε 
μέσα στον διάδρομο. «Μας επιτίθενται!» 

«Κι άλλοι φρουροί;» 

«Δε νομίζω ότι είναι φρουροί του οχυρού αυτοί. Έχουν και πολύ 
ισχυρούς θεούς μαζί τους!» 

«Τι είναι, τότε;» Δεν πίστευε κάποιοι από τους άλλους μισθοφό- 
ρους, τους πληρωμένους καιροσκόπους, να τον είχαν προδώσει. Θα 
τους έγδερνε ζωντανούς, αν ήταν έτσι! 

«Λένε πως είδαν έναν άντρα που τον αναγνώρισαν, και όχι μόνο 
αυτόν-» 

«Ποιον είδαν; Ποιους;» 

«Τον Ζαώρδιλ τον Σκοτωμένο, και τη μάγισσα των Νεκρών, Εύ- 
βουλε. Και τη Ραβάσλι των Ξεσηκωμένων, επίσης.» 

«Αποκλείεται αυτοί νάναι εδώ!» Οι ληστές της Σαρντίκα-Νοθ τούς 
είχαν κυνηγήσει προς τα βορειοανατολικά. 

«Κι όμως, αυτούς λένε πως είδαν,» επέμεινε ο πολεμιστής. 

Ο Εύβουλος έδωσε το λαξευτό ξιφίδιο και το περιδέραιο στον Κάρ- 
χαμωντ’λι, και τραβώντας το πιστόλι απ’το θηκάρι στη ζώνη του το 
όπλισε. «Θα πρέπει να τους ξεπαστρέψουμε, όποιοι κι αν είναι.» 

Οι Επιφανείς Κρανοφόροι και οι άλλοι προδότες του φουσάτου του 
Ηγεμόνα ήρθαν καταπάνω τους, μπαίνοντας από διάφορες μεριές 
της πέτρινης αίθουσας, προσπαθώντας προφανώς να τους περικυ- 
κλώσουν. Κι αυτή ήταν η πρώτη επίθεση που δέχονταν ώς τώρα, 
εκείνοι ορμούσαν στους προδότες μέσα στο Οχυρό του Ηγεμόνα, 
σκοτώνοντάς τους λίγους-λίγους. 

Το παιχνίδι άλλαξε , σκέφτηκε ο Ζαώρδιλ ο Σκοτωμένος, πυροβο- 
λώντας τον πρώτο Επιφανή Κρανοφόρο που αντίκρισε να μπαίνει 
στην αίθουσα και βλέποντάς τον να παραπατά αλλά να μη σκοτώνε- 
ται, προστατευμένος από τον θώρακά του που ήταν από ειδικά επε- 
ξεργασμένα δέρματα ώστε να είναι αλεξίσφαιρος. Ο Εύβουλος ξέρει 
ότι είμαστε εδώ. Ο Ζαώρδιλ καλύφτηκε πίσω από το άγαλμα ενός 
γιγάντιου αετού, συνεχίζοντας να πυροβολεί. 

Ο Φέκταρελ γονάτισε πίσω από μια πολυθρόνα, πυροβολώντας με 
την καραμπίνα του. Παραδίπλα, πίσω από ένα σκρίνιο, στεκόταν ο 
Βαλέριος, έχοντας ανοίξει συνεχόμενο πυρ με το κοντό, αυτόματο 
τουφέκι του - γεμίζοντας ένα άνοιγμα της αίθουσας με καταιγισμό 
από σφαίρες. Εχθροί φάνηκαν να πέφτουν ο ένας κατόπιν του άλλου 

- και μετά, οι σφαίρες του Βαλέριου απότομα τελείωσαν, κι ο πρώην 
πολεμιστής της Παντοκράτειρας έπρεπε ν’αλλάξει γεμιστήρα, αφή- 
νοντας τους προδότες να εισβάλουν από κείνη τη μεριά κραυγάζο- 
ντας σαν θηρία, πυροβολώντας και κραδαίνοντας αγχέμαχα όπλα. 

Η Έρικα, έχοντας πεταχτεί σαν γάτα κάτω από ένα τραπέζι, πι- 
στόλιζε γόνατα και αστραγάλους. Ο Ναλτάφιρ’χοκ ήταν στο βάθος 
της αίθουσας, καλυμμένος πίσω από το πλαίσιο μιας πόρτας και πυ- 
ροβολώντας κι αυτός με το πιστόλι του. Η Ραβάσλι, με πιστόλι στο 
ένα χέρι και σπαθί στο άλλο, πυροβόλησε μερικές φορές καλυμμένη 
πίσω από μια κολόνα και, μετά, με την πρώτη ευκαιρία, χίμησε κα- 
ταπάνω στους εχθρούς, σπαθίζοντάς τους κι αποφεύγοντας τα χτυ- 
πήματά τους, κραυγάζοντας καθώς η λεπίδα της διέλυε αλυσιδωτούς 
κρίκους, έσκιζε επεξεργασμένα δέρματα, και έκοβε σάρκα, τινάζο- 
ντας αίμα. Τα μακριά μενεξεδιά μαλλιά της χόρευαν σαν μανδύας 
καθώς έβγαιναν από τις άκριες του κράνους της. 

Η Φαίδρα’λι έστειλε την Πολεμική Καρδιά της Συναγωγής των 
Θηρίων καταπάνω στους εχθρούς που έρχονταν από ένα δεξί πέρα- 
σμα, και πανικός και μακελειό ξέσπασαν ανάμεσά τους, καθώς αό- 
ρατα νύχια και δόντια τούς ξέσκιζαν ενώ στο ανθρώπινο μυαλό δη- 
μιουργείτο η εντύπωση δεκάδων άγριων θηρίων. Οι πολεμιστές που 
προσπαθούσε να πνίξει ο δαίμονας του Σάμελκον’λι, ο Τελευταίος 
Στραγγαλιστής του Αλαργινού Δάσους, χάνονταν μέσα στο γενικευ- 
μένο χάος που προκαλούσε η Πολεμική Καρδιά, έμοιαζαν αμελητέοι. 
Ο ίδιος ο μάγος ήταν γονατισμένος πίσω από μια καρέκλα με ψηλή 
πλάτη, πυροβολώντας με μια καραμπίνα. 

Η Ραβάσλι ριψοκινδύνευε αχρείαστα, νόμιζε ο Ζαώρδιλ, βλέπο- 
ντάς την να μάχεται εκ του σύνεγγυς εναντίον των προδοτών. 
Πραγματικά , φαίνεται να πιστεύει ακόμα ότι είναι στην Επανάστα- 
ση! Σημαδεύοντας έναν πολεμιστή που έκανε να της χιμήσει από τα 
νώτα, πάτησε τη σκανδάλη του πιστολιού του και τον σκότωσε πετυ- 
χαίνοντάς τον στο πλάι του λαιμού. Γύρνα πίσω , Ραβάσλι. Έτσι κι 
αλλιώς, η Πολεμική Καρδιά της Φαίδρας είναι ικανή να καθαρίσει 
τους πάντες από μόνη της, μου φαίνεται- 

Μια σφαίρα χτύπησε την άκρη του πέτρινου αετού πίσω απ’τον 
οποίο ήταν καλυμμένος ο Ζαώρδιλ, τινάζοντας μικρά θραύσματα και 
ξαφνιάζοντάς τον, γιατί είχε αστοχήσει για μόλις μερικά εκατοστά 
το πρόσωπό του. 

«Ζαώρδιλ!» φώναξε ο Εύβουλος μπαίνοντας στην αίθουσα. «Φαί- 
νεται πως οι φήμες για σένα αληθεύουν: δεν μπορείς να σκοτωθείς! 
Αλλά τώρα θα δοκιμάσουμε ώς πότε η τύχη σου είναι πρόθυμη να σε 
συντρέχει!» Και πυροβολούσε μ’ένα πιστόλι καθώς φώναζε, ενώ ο 
Σκοτωμένος ήταν καλυμμένος πίσω από το άγαλμα για ν’αποφεύγει 
τις ριπές. 

Συγχρόνως, ο Ζαώρδιλ πρόσεξε ότι η επίθεση της Πολεμικής Καρ- 
διάς έμοιαζε να έχει πάιμει, και είδε τη Φαίδρα’λι να παραπατά βγά- 
ζοντας μια κραυγή. 

Εχθρός! προειδοποίησε η Πολεμική Καρδιά της Συναγωγής των Θη- 
ρίων. Ένας άξιος αντίπαλος! Και η Φαίδρα κατάλαβε ότι κάποιος 
θεός είχε μπει στην αίθουσα. Διέκρινε μια μοχθηρή, ακανθώδη σκιά 
ανάμεσα στους μαχόμενους, και μετά μπορούσε να αντιληφτεί ότι η 
Πολεμική Καρδιά συγκρουόταν μ’αυτό τον εχθρό. Και η σύγκρουσή 
τους ήταν τρομερή. Ο άλλος θεός ήταν πανίσχυρος! Η Φαίδρα, μέσω 
της Πολεμικής Καρδιάς, ένιωσε μια τρομερή, ασυγκράτητη ενέργεια 
να έρχεται καταπάνω της σαν μολυσμένο κύμα, και είχε την απο- 
κρουστική αίσθηση ότι κάποιος έφτυνε το αίμα και τις σάρκες νε- 
κρών επάνω στο πρόσωπό της. 

Κραυγάζοντας, αηδιασμένη, παραπάτησε και στηρίχτηκε στον τοί- 
χο πλάι της για να μην πέσει. Βαριανασαίνοντας. Τί σκατά είναι αυ- 
τό το τέρας; 

Ανασυγκροτώντας τον εαυτό της, έκανε ένα Ξόρκι Πνευματικής 
Εκδιώξεως, στρέφοντας τη θέλησή της εναντίον του νεκρικού δαί- 
μονα ενώ εκείνος συνέχιζε να μάχεται με την Πολεμική Καρδιά κα- 
ταπονώντας την, τυλίγοντάς την σαν μια μολυσματική ουσία που 
προσπαθούσε να σβήσει τη φωτιά στην ψυχή της. Η Φαίδρα αι- 
σθάνθηκε το ξόρκι της να είναι κεντρί που κέντριζε ένα σφουγγάρι 
βουτηγμένο στο αίμα, και το σφουγγάρι δεν υποχωρούσε: απορρο- 
φούσε τα κεντρίσματα, ανενόχλητα. Αυτά, όμως, έκαναν το αίμα να 
φεύγει από μέσα του, και τη δύναμή του να μειώνεται... 

Μετά, ξαφνικά, η Φαίδρα συνάντησε τη θέληση του μάγου που έ- 
λεγχε αυτό τον δαίμονα, και δεν ήταν πιο αδύναμη από τη δική της. 
Τα μάτια της τον ατένισαν, πίσω από τη μάχη, ανάμεσα από τους 
πυροβολισμούς και τους μαχητές: είδαν έναν ψηλό, πορφυρόδερμο 
άντρα με μαύρα μούσια και μαύρα σγουρά μαλλιά. Κάποιος του 

τάγματος των Δεσμοφυλάκων. Κι επάνω του είχε το σύμβολο των 
Επιφανών Κρανοφόρων. 

Η Φαίδρα τη μια στιγμή κοίταζε αυτόν, και την άλλη το βλέμμα της 
είχε αναπάντεχα χαθεί στον αντίστροφο κόσμο. Έβλεπε τα διαστή- 
ματα ανάμεσα στους μαχόμενους, τα διαστήματα ανάμεσα στις 
σκιές τους, τα διαστήματα ανάμεσα στα μέλη τους κι ανάμεσα στα 
όπλα τους- 

Ο αντίμαχός της νίκησε. Η πνευματική του δύναμη την τίναξε πίσω 
και η Φαίδρα έπεσε στο πάτωμα, ενώ ένιωθε την Πολεμική Καρδιά 
της Συναγωγής των Θηρίων να καταβάλλεται από τα χτυπήματα του 
άλλου θεού. Η Φαίδρα τράβηξε την Καρδιά ξανά στο βραχιόλι της, 
για να την προστατέψει... 

Πυροβολώντας ο Εύβουλος ζύγωσε το άγαλμα του γιγάντιου αετού, 
κι όταν ήταν κοντά πάτησε ένα κουμπί στο πλάι του πιστολιού του 
και μια πλατιά, κοφτερή λεπίδα ξεπρόβαλε πάνω από την κάννη, 
καθώς ο αρχηγός των Επιφανών Κρανοφόρων τιναζόταν από τη μια 
πλευρά του αγάλματος για να καρφώσει τον αρχηγό των Ζωντανών- 
Νεκρών. 

Ο Ζαώρδιλ προσπάθησε να τον πυροβολήσει κατακέφαλα, αλλά η 
λεπίδα του Εύβουλου χτύπησε το πιστόλι του στρέφοντας την κάννη 
αλλού και κάνοντας τη σφαίρα να φύγει προς το ταβάνι. Αμέσως με- 
τά ο Εύβουλος επιχείρησε να τον χτυπήσει με το γόνατό του στο υ- 
πογάστριο, αλλά ο Ζαώρδιλ λύγισε επιδέξια και το αρματωμένο γό- 
νατο του εχθρού του τον βρήκε στα πλευρά, όπου ο Σκοτωμένος φο- 
ρούσε πανοπλία με αλυσιδωτούς κρίκους κάτω από αλεξίσφαιρο 
δέρμα. 

Τράβηξε το σπαθί του καθώς έκανε πίσω. Η λεπίδα του συγκρού- 
στηκε με τη λεπίδα του Εύβουλου. Και ξανά. «Καθίκι!» γρύλισε ο 
Σκοτωμένος. «Νόμιζες ότι θα χρησιμοποιούσες τους ανθρώπους μου 
σαν ζώα για θυσία κι εκεί θα τελειώναμε;» 

«Ήταν καλή η ευκαιρία που μου δώσατε,» αποκρίθηκε ο Εύβουλος 
γρονθοκοπώντας τον κατακέφαλα και στέλνοντάς τον να κατρακυ- 
λήσει στο πάτωμα. «Αλλά τώρα η χρησιμότητά σας έληξε!» Κι έκανε 
ν’αλλάξει γεμιστήρα στο πιστόλι του. Με τρομερή επιδεξιότητα και 
ταχύτητα, ομολογουμένως - αλλά και πάλι ήταν λάθος κίνηση. 

Ο Ζαώρδιλ έστρεψε το δικό του πιστόλι προς τον Εύβουλο- 

Ο Εύβουλος τού κλότσησε το χέρι, πετώντας το όπλο παραδίπλα 
και κάνοντας το να εκπυρσοκροτήσει, ενώ ο ίδιος τελείωνε με την 
αλλαγή του γεμιστήρα. Και στρέφοντας το λεπιδοφόρο πιστόλι προς 
τον Σκοτωμένο- 

Κάτι έπεσε πάνω στον Εύβουλο - μια παρουσία που καλύτερα 
φαινόταν από τη σκιά που έριχνε στο πάτωμα - τραβώντας τον πί- 
σω, από τον λαιμό, προσπαθώντας να τον στραγγαλίσει. 

Ο δαίμονας του Σάμελκον! συνειδητοποίησε ο Ζαώρδιλ ενώ σηκω- 
νόταν και ετοιμαζόταν να καρφώσει με το σπαθί του τον αρχηγό των 
Επιφανών Κρανοφόρων που τώρα έμοιαζε τελείως αφύλαχτος. 

Ο Ζαώρδιλ σπάθισε, καρφωτά. 

Αλλά ο τρισκατάρατος ο Εύβουλος, παρότι πνιγόταν, εξακολου- 
θούσε να βρίσκεται σε πολεμική εγρήγορση! Η λεπίδα του πιστολιού 
του απέκρουσε το σπαθί του Ζαώρδιλ, και η κάννη πυροβόλησε. Η 
σφαίρα πέρασε ξυστά από τα πλευρά του Σκοτωμένου, γδέρνοντας 
το αλεξίσφαιρο δέρμα. Και μάλλον ο μόνος λόγος που ο Εύβουλος 
είχε αστοχήσει ήταν επειδή ο Τελευταίος Στραγγαλιστής του Αλαρ- 
γινού Δάσους τού τσάκιζε τον λαιμό και τον τραβούσε πίσω. Ήταν 
καλός στην τέχνη του πολέμου: αδιαμφισβήτητο δεδομένο. 

Μετά, μια σκιά έπεσε πάνω στη σκιά του Στραγγαλιστή, κι ο 
Στραγγαλιστής αμέσως τινάχτηκε. Ο Ζαώρδιλ άκουσε ένα έντονο 
κροτάλισμα - και μια κραυγή επίσης, νόμιζε: σαν ο δαίμονας του 
Σάμελκον να είχε τσυρίξει τρομαγμένα, πονεμένα. Ελευθέρωσε τον 
Εύβουλο και υποχώρησε καθώς δεχόταν ακόμα ένα χτύπημα από 
μια παρουσία σκιερή και ακανθώδη. 

Μια παρουσία που, τώρα, στράφηκε προς τον Ζαώρδιλ, κι εκείνος 
είδε μοχθηρά, γυαλιστερά μάτια να τον παρατηρούν, και είχε την 
αίσθηση πως εκατοντάδες νύχια και αγκάθια ετοιμάζονταν να λιανί- 
σουν τις σάρκες του, πως κάτι απερίγραπτα διαβολικό τον οσμιζό- 
ταν. Τον ορεγόταν. Οπισθοχώρησε, με το σπαθί του σε ετοιμότητα, 
αν και αμφέβαλλε πως θα ήταν αποτελεσματικό ενάντια σε τέτοιο 
δαίμονα. 

«Μάγισσα!» φώναξε, γιατί ήξερε πως χρειαζόταν βοήθεια. Και με- 
τά, ο δαιμονικός θεός ήρθε καταπάνω του. Μια μαυρίλα που απλω- 
νόταν από γύρω, σαν σύννεφο, για να καλύψει την όραση του Ζαώρ- 
διλ, για να κλέψει τα μάτια του. Σκοτεινές κηλίδες παρουσιάζονταν 
μπροστά στον Σκοτωμένο, φυτρώνοντας αποκρουστικά αγκάθια, και 

ένα μοχθηρό μουγκρητό γέμισε το κεφάλι του. Αισθανόταν μια πίε- 
ση μέσα στο κρανίο του. 

Και κραύγασε νοερά: Δε μπορείς να με σκοτώσεις εμένα! ΕΙΜΑΙ 
ΗΔΗ ΝΕΚΡΟΣ! 

ΕΙΜΑΙ ΑΘΑΝΑΤΟΣ! 

Κι εκείνη τη στιγμή, όπως και άλλες φορές παλιότερα, είχε την αί- 
σθηση ότι ένας σύμμαχος βρισκόταν στο πλευρό του - ότι πολεμούσε 
πλάτη-πλάτη μαζί του - και ότι αυτός ο σύμμαχος ήταν ο Θάνατος ο 
ίδιος. 

«Πίσω, γαμημένε!» ούρλιαζε ο Σκοτωμένος σπαθίζοντας ξέφρενα. 
«ΠΙΣΩ!» 

Κι ο θεός του σκοταδιού και των αγκαθιών φάνηκε να τρομάζει 
από την ξαφνική οργή του Ζαώρδιλ, σαν κάτι τέτοιο να ήταν το τε- 
λευταίο που περίμενε, σαν ο φόβος του ανθρώπου να ήταν απαραί- 
τητο στοιχείο για την επίθεσή του. Συρίζοντας όπως ο μολυσμένος 
άνεμος, τινάχτηκε πίσω, μαζεύοντας τα αγκάθια του. 

Και τότε ήταν που δεκάδες λιοντάρια και λυκόχοιροι και γατίδες, 
δύο γρυλαίοι, κι ένα Μεγαθήριο τού χίμησαν. 

Η Πολεμική Καρδιά της Συναγωγής των Θηρίων τού χίμησε. 

Η Φαίδρα’λι ήταν ζαλισμένη, πεσμένη στα τέσσερα, βαριανασαίνο- 
ντας. Η δύναμη αυτού του θεού την είχε ξαφνιάσει και αποπροσα- 
νατολίσει. Από πού αντλούσε τέτοια δύναμη; Δε μπορεί να ήταν δική 
του, αλλιώς δεν θα την έχανε έτσι καθώς μαχόταν. Η Φαίδρα ήταν 
βέβαιη ότι από κάπου την έκλεβε, σαν παράσιτο. 

Ύψωσε το βλέμμα της και κοίταξε τη σύγκρουση μέσα στην αίθου- 
σα. Κοίταξε τον αντίστροφο κόσμο, τα κενά και τα διαστήματα, λες 
και διάβαζε ένα κείμενο από όλα τα σημεία εκτός από αυτά όπου 
υπήρχαν λέξεις. 

Διάβασε: θάνατος. 

Διάβασε: ισχύς-νεκροί. 

Διάβασε: αίμα-σάρκα. 

Κατάλαβε. Τρέφεται από τους νεκρούς! Αν είχε διαβάσει σωστά τη 
γλώσσα του αντίστροφου κόσμου. Αλλά και λάθος να είχε κάνει, τι 
είχε να χάσει τώρα; 

Ο δαίμονας είχε μόλις αποτινάξει τον Τελευταίο Στραγγαλιστή του 
Αλαργινού Δάσους από τον Εύβουλο - τον είχε σχεδόν λιανίσει, 
απ’ό,τι αντιλαμβανόταν η Φαίδρα - και τώρα ο θεός του θανάτου 

στρεφόταν εναντίον του Ζαώρδιλ. Χιμούσε καταπάνω του με μυριά- 
δες σκοτεινά αγκάθια, τυλίγοντάς τον. Ο Σκοτωμένος σπάθισε ξέ- 
φρενα, γρυλίζοντας κάτι που η Φαίδρα δεν έπιασε μέσα στον γενι- 
κότερο σαματά της συμπλοκής· και ο δαίμονας έκανε πίσω προς 
στιγμή, λες και φοβήθηκε! 

Τώρα! πρόσταζε η Φαίδρα’λι την Πολεμική Καρδιά της Συναγωγής 
των Θηρίων, στέλνοντάς την καταπάνω στον εχθρό ενώ, συγχρόνως, 
άρθρωνε τα λόγια για ένα Ξόρκι Πνευματικής Εκδιώξεως. 

Ο δαίμονας του θανάτου ούρλιαζε καθώς υποχωρούσε. Ο μάγος 
του παρενέβη ξανά, προσπαθώντας να απομακρύνει την επιρροή 
της Φαίδρας με τη θέλησή του. Εκείνη «διάβασε» τον αντίστροφο 
χώρο γύρω κι ανάμεσα από τη σκιερή, ακανθώδη μορφή του δαίμο- 
να. Και τον χτύπησε από εκεί: από την αρνητική μεριά της ύπαρξής 
του, από ένα μέρος που ο άλλος μάγος δεν μπορούσε να προβλέιμει. 
Αλλά ούτε και ο ακανθώδης δαίμονας. Η επίθεσή της κέντρισε το 
φουσκωμένο σφουγγάρι και τράβηξε το αίμα από μέσα του, διαχέο- 
ντας ψυχική ενέργεια στον αρνητικό χώρο. 

Ο θεός του θανάτου τσύριξε και, περίτρομος, τινάχτηκε μακριά, 
πίσω στον αφέντη του. 

Ο Ζαώρδιλ, μέσα στο δαιμονικό χάος που είχε επικρατήσει εμπρός 
του, συνειδητοποίησε ότι είχε χάσει τον Εύβουλο. Πού είχε πάει, το 
τρισκατάρατο γέννημα λυκόχοιρης πουτάνας; 

Η αίθουσα ήταν παντού ρημαγμένη από τις ριπές πυροβόλων, τα 
χτυπήματα λεπίδων, και τις ξέφρενες κινήσεις ανθρώπων. Αλλά οι 
προδότες ήταν φανερό ότι ηττούνταν, ή ότι είχαν αποφασίσει να 
υποχωρήσουν για την ώρα. Πολλοί απ’αυτούς έφευγαν. 

Όμως ο Ζαώρδιλ είδε πως η Ραβάσλι ήταν στο πάτωμα, ματωμένη, 
και μια πολεμίστρια των Επιφανών Κρανοφόρων την κλοτσούσε και, 
τώρα, έστρεφε ένα πιστόλι καταπάνω της. Ο Σκοτωμένος εκτόξευσε 
το σπαθί του, κραυγάζοντας, και η λεπίδα χτύπησε την Κρανοφόρο 
στον ώμο, τινάζοντάς την πίσω ξαφνιασμένη. Ο Ζαώρδιλ άρπαξε το 
πιστόλι του από κάτω και την πυροβόλησε στο στήθος, τρεις, τέσσε- 
ρις, πέντε φορές. Ο αλεξίσφαιρος θώρακάς της δεν την έσωσε ύστε- 
ρα από τόσες βολές· έπεσε αιμόφυρτη στο δάπεδο της αίθουσας. 

Ο Ζαώρδιλ, συνεχίζοντας να πυροβολεί εχθρούς, έτρεξε και πήγε 
κοντά στη Ραβάσλι. Γονάτισε στο ένα γόνατο δίπλα της. «Είσαι α- 
κόμα ζωντανή;» 

Εκείνη έβηξε. «Εσύ είσαι Σκοτωμένος,» αποκρίθηκε προσπαθώ- 
ντας να ανασηκωθεί. Πρέπει να αιμορραγούσε από τουλάχιστον 
τρία τραύματα - ευτυχώς κανένα δεν έμοιαζε θανάσιμο. 

Ο Ζαώρδιλ μειδίασε. «Καλά είσαι, μου φαίνεται.» Κι άλλαξε γεμι- 
στήρα στο πιστόλι του. 

Η αίθουσα άδειασε από εχθρούς, και ο Σκοτωμένος είδε πως, δεδο- 
μένης της κατάστασης, εκείνος κι οι σύντροφοί του είχαν πολύ λίγες 
ζημιές. Η Ραβάσλι ήταν η πιο τραυματισμένη απ’όλους: μια βαθιά 
σπαθιά στον αριστερό μηρό, μια σφαίρα στο δεξί μπράτσο, μια ακό- 
μα σπαθιά στην αριστερή ωμοπλάτη. (Αλλά αυτό δεν είναι παράξε- 
νο, σκέφτηκε ο Ζαώρδιλ· πολεμούσε σα να ήθελε ν’αντοκτονήσει. 
Φτηνά τη γλίτωσε.) Ο Φέκταρελ είχε χτυπηθεί στο πλάι του κεφα- 
λιού από κάτι θραύσματα - τίποτα σοβαρό, μια γρατσουνιά. Ο Σά- 
μελκον’λι είχε φάει μια σφαίρα στον αριστερό ώμο. Ο Βαλέριος είχε 
χτυπηθεί στα δεξιά πλευρά - από σφαίρα κι αυτός - το πιο σοβαρό 
τραύμα από όλους, ίσως. Και κάποιος είχε - κάπως - καταφέρει να 
πλησιάσει την Έρικα κάτω απ’το τραπέζι και να τη λογχίσει στον 
πήχη που κρατούσε το πιστόλι της. 

«Ζωντανοί είμαστε ακόμα, άρα συνεχίζουμε,» είπε ο Ζαώρδιλ. Και 
προς τον Ναλτάφιρ’χοκ: «Πού είναι τώρα ο Ηγεμόνας, μάγε;» 

Εκείνος έκανε το ξόρκι του και η κόκκινη κουκίδα παρουσιάστηκε 
πάλι επάνω στα κάτοπτρα του ραβδιού του. 

Ο Ναλτάφιρ’χοκ, παρατηρώντας την, συνοφρυώθηκε. «Έρχεται 
προς το μέρος μας,» είπε, λιγάκι ξαφνιασμένος. 

Κεφάλαιο Εικοστό-Έκτο 

Το Κυνήγι για τον Γιο 


Κάποιοι ακούστηκαν να έρχονται από το δεξί πέρασμα, απ’όπου 
πριν εφορμούσαν οι προδότες. Αυτοί, όμως, πλησίαζαν επιφυλακτι- 
κά και αποκλείεται να ήταν πολλοί. Μια αντρική φωνή αντήχησε: 
«Ποιοι είναι εκεί;» 

Η φωνή του Ηγεμόνα; σκέφτηκε ο Ζαώρδιλ, νομίζοντας πως την 
αναγνώριζε. Ο Ηγεμόνας πρέπει να είναι. Και η αντίδραση της Ρα- 
βάσλι επιβεβαίωσε την υποψία του. «Άρχοντα Ραλνίβη,» είπε δυνα- 
τά η πρώην επαναστάτρια. «Η Ραβάσλι είμαι, των Ξεσηκωμένων. Ο 
Εύβουλος σάς πρόδωσε. Ήρθαμε να σας βοηθήσουμε.» 

Τώρα, αυτοί που βρίσκονταν μέσα στο δεξί πέρασμα ακούστηκαν 
να πλησιάζουν περισσότερο, κι ο Ζαώρδιλ τούς μέτρησε από τα βή- 
ματά τους. Τέσσερις άνθρωποι , μάλλον. Πρώτη βγήκε από το πέρα- 
σμα μια ψηλή, σωματώδης γυναίκα ντυμένη με πανοπλία από δέρμα 
και ατσάλι. Στα χέρια της κρατούσε ένα τουφέκι με αιματοβαμμένη 
ξιφολόγχη, κι επάνω της είχε το έμβλημα των Οπλισμένων Κτηνών. 
Ένας άντρας την ακολούθησε, μέτριου αναστήματος, πορφυρόδερ- 
μος, και με γκρίζα μαλλιά και μούσια. Κρατούσε ένα πιστόλι στο χέ- 
ρι. Μετά απ’αυτούς, ήρθαν ο Ηγεμόνας και μια γυναίκα που ο 
Ζαώρδιλ δεν είχε ξαναντικρίσει αλλά ήταν, αναμφισβήτητα, όμορ- 
φη. Μάλλον, η σύζυγος του Ηγεμόνα. Κι οι δυο τους ήταν πορφυρό- 
δερμοι. 

«Ραβάσλι...» είπε ο Ηγεμόνας της Νασόλκαθ, κοιτάζοντας την πο- 
λεμίστρια με τα μακριά ώς την πλάτη μενεξεδιά μαλλιά. Κι ύστερα 
έστρεψε το βλέμμα του στον Ζαώρδιλ. «Και ο Ζαώρδιλ ο Σκοτωμέ- 
νος...» Έμοιαζε έκπληκτος που τον αντίκριζε εδώ. 

«Οι προδότες χρησιμοποίησαν τους ανθρώπους μου για να ξεκινή- 
σουν την προδοσία τους, Άρχοντά μου. Τους το χρωστούσα,» είπε ο 
Ζαώρδιλ. 

Εν τω μεταξύ, η Ραβάσλι κάθισε σε μια καρέκλα, καταπονημένη 
από τα τραύματά της. Η σφαίρα ήταν ακόμα μέσα στο μπράτσο της. 



Η Σκευωρία τον Γελαστού Άρχοντα | 361 


«Δεν καταλαβαίνω,» είπε ο Ηγεμόνας. «Γιατί ο Εύβουλος στρά- 
φηκε εναντίον μου; Έγινε ξαφνικά σύμμαχος της Σαρντίκα-Νοθ;» 

«Περίπου,» αποκρίθηκε η Ραβάσλι, κουρασμένα. «Σύμφωνα με τις 
πληροφορίες του Ζαώρδιλ, ο Άρχοντας Άσλατμιρ, ο αδελφός της συ- 
ζύγου σας» - έριξε μια ματιά στην όμορφη γυναίκα πλάι στον Ηγε- 
μόνα - «είναι που τον έβαλε να σας προδώσει. Θέλει να σας πάρει 
την εξουσία.» 

Πήγαν στην Αίθουσα του Θρόνου της Νασόλκαθ, που βρισκόταν ένα 
πάτωμα πιο κάτω από την αίθουσα όπου είχαν συγκρουστεί με τους 
Επιφανείς Κρανοφόρους και τους συμμάχους τους. Ο Ηγεμόνας φώ- 
ναξε έναν θεραπευτή για να περιποιηθεί τα τραύματά τους, ο οποίος 
πρέπει να ήταν δούλος, έκρινε ο Ζαώρδιλ, και είχε δέρμα κατάλευκο 
σαν γάλα και μαλλιά μαύρα. Φανερά εξωδιαστασιακός. Επίσης, στην 
αίθουσα συγκεντρώθηκαν και μερικοί υπηρέτες πρόθυμοι να προ- 
σφέρουν στον Σκοτωμένο και τους συμπολεμιστές του ό,τι ποτά και 
πρόχειρα φαγητά επιθυμούσαν. Μία ανάμεσά τους πρέπει να ήταν η 
Οικονόμος του οχυρού. Εκτός από αυτούς, είχαν συναθροιστεί και 
κάποιοι φρουροί εδώ, οι περισσότεροι τραυματισμένοι. 

Ο Ηγεμόνας καθόταν στον θρόνο του στο πέρας της αίθουσας, και 
η Νασίτλα ήταν καθισμένη σ’ένα μικρότερο κάθισμα στ’αριστερά 
του. Παραδίπλα στεκόταν ο πορφυρόδερμος, γενειοφόρος, γκριζο- 
μάλλης άντρας που είχε παρουσιαστεί, προηγουμένως, μαζί με τη 
σωματώδη πολεμίστρια των Οπλισμένων Κτηνών. Ο Ηγεμόνας τον 
είχε συστήσει ως Σελκάριλ’λι, «ο προσωπικός μου μάγος, πιστός 
στην οικογένειά μου από την εποχή που ακόμα ζούσε ο πατέρας 
μου». 

Τώρα, ο Ραλνίβης καθόταν και άκουγε από τον Ζαώρδιλ τον Σκο- 
τωμένο τι ακριβώς είχε συμβεί στα νότια, αντίκρυ της Ψηλής Γέφυ- 
ρας του ποταμού Νίρφεβ· και η Ραβάσλι προσέθετε ορισμένες λε- 
πτομέρειες, καθώς ο θεραπευτής περιποιείτο τα τραύματά της. 

Ο Ηγεμόνας Ραλνίβης δεν μιλούσε ενόσω του διη γιάνταν τα γεγο- 
νότα. Μετά, όμως, ρώτησε: «Και γιατί πιστεύετε ότι ο Άσλατμιρ εί- 
ναι που πλήρωσε τον Εύβουλο;» 

«Άνθρωποι του υπόκοσμου, Άρχοντά μου,» είπε η Ραβάσλι, «επι- 
τίθενται στη φρουρά μέσα στην πόλη. Τους είδαμε! Όλοι οι πολίτες 
τούς έχουν δει.» 

«Αυτό δεν αποτελεί απόδειξη ότι ο Άσλατμιρ τα κανόνισε όλα!» 
είπε η Νασίτλα καθώς σηκωνόταν όρθια. Φορούσε ένα μακρύ, γυα- 
λιστερό φόρεμα, και τα μακριά, πράσινα μαλλιά της έπεφταν καλο- 
χτενισμένα κι επίσης γυαλιστερά στους ώμους της. Εκτός από την 
ταραγμένη όψη στο πρόσωπό της, κανένας δεν θα μπορούσε να υ- 
ποθέσει ότι πριν από λίγο την κυνηγούσαν μέσα στο οχυρό. Και η 
ταραγμένη όψη τώρα, μάλλον, ήταν επειδή κάποιοι κατηγορούσαν, 
φαινομενικά βιαστικά, τον αδελφό της. 

Ο Ζαώρδιλ είπε: «Υπάρχουν κι άλλες αποδείξεις, Αρχόντισσά 
μου.» Και στράφηκε στην Έρικα η οποία στεκόταν παραδίπλα με 
την κουκούλα της στο κεφάλι. 

Ο Ηγεμόνας και η σύζυγός του περίμεναν κάποιος να συνεχίσει, 
και η Έρικα έκανε μερικά βήματα μπροστά και κατέβασε την κου- 
κούλα της. 

Ο Ραλνίβης συνοφρυώθηκε ατενίζοντάς την. «Νομίζω πως σ’έχω 
ξαναδεί...» 

«Ήταν Παντοκρατορική!» είπε η Νασίτλα. 

«Ονομάζομαι Έρικα Σάλκερκοφ, και τώρα δεν μπορώ πια να είμαι 
Παντοκρατορική ακόμα κι αν το θέλω, Αρχόντισσά μου.» 

«Ήσουν πράκτορας της Παντοκράτειρας...» είπε ο Ηγεμόνας. 

Η Έρικα δεν το αρνήθηκε, ξέροντας ότι θα ήταν ανόητο. Τους είχε 
συναντήσει και τους δύο κάμποσες φορές στο παρελθόν. «Τώρα δι- 
ευθύνω ένα δίκτυο εύρεσης πληροφοριών τίποτα περισσότερο.» 

«Μέσα στην πόλη μου;» 

«Δεν έχω κάνει τίποτα εναντίον της Νασόλκαθ ή εσάς, Άρχοντά 
μου. Και έχω εξυπηρετήσει αρκετούς ανθρώπους. Επίσης, ανακάλυ- 
ψα ότι ο Άσλατμιρ δολοπλοκεί εναντίον σας και είχε συμφωνήσει με 
τον Εύβουλο να διαλύσει το μισθοφορικό στράτευμά σας. Έχει επα- 
φές με τη Σαρντίκα-Νοθ, Άρχοντά μου.» 

«Και γιατί δεν ήρθες να με ενημερώσεις πιο νωρίς;» απαίτησε ο 
Ραλνίβης. 

«Φοβήθηκα ότι, δεδομένου του παρελθόντος μου, όχι μόνο δεν θα 
με πιστεύατε αλλά και πιθανώς θα με φυλακίζατε,» αποκρίθηκε ευ- 
θέως η Έρικα, καταλαβαίνοντας πως έπρεπε να κερδίσει την εμπι- 
στοσύνη του αν ήταν να επιτύχει εκείνο που είχε στο μυαλό της - να 
μπει στις υπηρεσίες του. 

«Επομένως, άφησες να συμβούν όλα-!» 

«Με συγχωρείτε, Άρχοντά μου,» τόλμησε να τον διακόψει, «αλλά 
έκανα ό,τι μπορούσα για να τα αποτρέιμω. Ειδοποίησα τον Ζαώρδιλ, 
με τον οποίο έχουμε καλές σχέσεις, ώστε να είναι έτοιμος για την 
προδοσία του Εύβουλου - κι όταν ήρθαμε εδώ, στη Νασόλκαθ, ο δι- 
κός μου μάγος ήταν που σας εντόπισε μέσα στο οχυρό. Ο Ναλτά- 
φιρ’χοκ.» Έστρεψε το βλέμμα της προς τον μαυρόδερμο, καστανο- 
μάλλη άντρα με το ραβδί που ήταν γεμάτο κρυστάλλους, κυκλώμα- 
τα, και μικροσκοπικά κάτοπτρα. Μέχρι στιγμής, ούτε ο Ζαώρδιλ ού- 
τε η Ραβάσλι είχαν διευκρινίσει ποιος ήταν αυτός που είχε εντοπίσει 
τον Ηγεμόνα - ούτε είχαν, φυσικά, πει τίποτα για την Έρικα και το 
δίκτυό της. Είχαν αναφέρει τα γεγονότα εν συντομία. 

«Δε μπορώ να αμφισβητήσω ότι με βοήθησες,» είπε ο Ηγεμόνας. 
Και προτού προλάβει να συνεχίσει, ένας πολεμιστής του μπήκε στην 
αίθουσα και υποκλίθηκε. Ο Ραλνίβης τον ρώτησε: «Τι έχεις να ανα- 
φέρεις;» 

«Οι περισσότεροι φρουροί του οχυρού είναι νεκροί, Άρχοντά μου. 
Ο Εύβουλος, οι Επιφανείς Κρανοφόροι, και οι άλλοι μισθοφόροι έ- 
χουν φύγει παίρνοντας τα οχήματα που είχαν αφήσει έξω από την 
πύλη. Και τον γιο σας δεν τον έχουμε ακόμα εντοπίσει. Ίσως να τον 
έχουν απαγάγει-» 

«Οι Λάμιες να τους φάνε!» γρύλισε ο Ηγεμόνας καθώς σηκωνόταν 
από τον θρόνο του και κατέβαινε από το βάθρο όπου το ψηλό κάθι- 
σμα ήταν στημένο. «Βρείτε τον Εύβουλο! Κυνηγήστε τους! Θέλω πί- 
σω τον Άρδαλον!» 

«Άρχοντά μου, όσοι έχουν απομείνει είναι τραυματισμ-» 

«Θα μπορούσα εγώ να βρω τον γιο σας, Άρχοντά μου,» διέκοψε 
τον πολεμιστή ο Ναλτάφιρ’χοκ, «αν μου δώσετε μια φωτογραφία 
του κι αν μου φέρετε έναν καθρέφτη κι έναν χάρτη της πόλης.» 

Ο Ηγεμόνας πρόσταξε την Οικονόμο του οχυρού: «Τον άκουσες, 
γυναίκα - τρέξε! Φέρε αυτά που ζήτησε - μη στέκεσαι και με κοι- 
τάς!» 

Η Οικονόμος έτρεξε σαν Ακάθιστος. 

Είχαν μπει στο υπνοδωμάτιό της ενώ κοιμόταν ήσυχα, βέβαιη ότι 
ποτέ κανένας δεν θα μπορούσε να εισβάλει εύκολα στην οικία των 
Λιθόαιμων. Τρεις άντρες. Την ξύπνησαν αρπάζοντας τα χέρια και τα 
πόδια της, κι ο ένας απ’αυτούς κλείνοντας το στόμα της με το χέρι 
του. Η Ραλκάβδη ήταν δυνατή γυναίκα, αλλά δεν μπορούσε να τους 

αποτινάξει και τους τρεις έτσι όπως την κρατούσαν πάνω στο κρε- 
βάτι. Μέσα στο σκοτάδι, που διαλυόταν μονάχα από όσο φεγγαρό- 
φωτο γλιστρούσε από τις κουρτίνες του παραθύρου, δεν διέκρινε 
τίποτα περισσότερο από τις σκιερές μορφές τους. Τα πρόσωπά τους 
της ήταν κρυμμένα. Ποιοι μπορεί να είχαν εισβάλει στην οικία των 
Λιθόαιμων; 

Χωρίς πολύ δυσκολία, της έδεσαν τα χέρια, τα πόδια, και το στόμα, 
ενώ ένας τους έλεγε: «Μη χτυπιέσαι τόσο, Πρώτη Φύλακα - δεν πρό- 
κειται να μας φύγεις τώρα, χε-χε-χε-χε...» Το καθίκι έμοιαζε να το 
απολαμβάνει. Ποια καθάρματα ήταν αυτά; Η Ραλκάβδη γρύλισε δα- 
γκώνοντας το φίμωτρό της, προσπαθώντας μάταια να το σκίσει με 
τα δόντια της. Ο άγνωστος έχωσε το χέρι του κάτω από την περισκε- 
λίδα της και τρία δάχτυλά του γλίστρησαν μέσα της, κρατώντας την 
επώδυνα. «Θάχαμε χρόνο να γνωριστούμε καλύτερα, Πρώτη Φύλα- 
κα, αλλά ο αδελφός σου δεν θέλει να σε πειράξουμε πολύ - φαίνεται 
ακόμα να σε συμπαθεί.» 

Ο αδελφός της!; Ο Άσλατμίρ ήταν που είχε βάλει αυτούς τους κα- 
κοποιούς μες στο δωμάτιό της; Θα το πληρώσει! Τούτη τη φορά το 
παράκανε! Ήταν αστείο; Δεν έμοιαζε για φάρσα! Τι σκατά είχε στο 
μυαλό του; 

Οι κακοποιοί την άρπαξαν και την έβαλαν μέσα σ’ένα μεγάλο 
τσουβάλι, παρότι εκείνη συνέχιζε να τους αντιστέκεται. Κάποιος τη 
σήκωσε στον ώμο και η Ραλκάβδη αισθάνθηκε να κρέμεται ανάπο- 
δα. Κοπάνησε το κεφάλι της, εσκεμμένα, πάνω στη ράχη του, ξανά 
και ξανά. 

«Ήρεμα, γαμώ τη μάνα σου!» γρύλισε ο κουβαλητής της - ο ά- 
ντρας που της μιλούσε και πριν: αναγνώριζε τη φωνή του. «Ήρεμα! 
Κι έχεις κι ωραίες πατούσες, να πούμε.» Τα δάχτυλά του, τα νύχια 
του, τρίφτηκαν πάνω στα πέλματά της που έβγαιναν από την άκρη 
του σάκου. «Θα σε γδάρω σα λαγό, άμα συνεχίσεις να με κουτου- 
λάς.» 

Η Ραλκάβδη μούγκρισε, εξοργισμένη. Ήταν η Πρώτη Φύλακας της 
Νασόλκαθ! Πώς τολμούσαν, τα καθίκια! Ο Άσλατμίρ - και αυτοί οι 
μπάσταρδοι - θα το μετάνιωναν όλοι τους πολύ πικρά! 

Αισθάνθηκε να τη μεταφέρουν γρήγορα - άκουγε τα βήματά τους 
επάνω στα πατώματα της οικίας των Λιθόαιμων. Προσπαθούσε να 
μουγκρίσει δυνατά, να ειδοποιήσει κάποιον που ίσως μπορούσε να 

τη βοηθήσει, μα δε νόμιζε ότι έβγαινε και κανένας πολύ έντονος ή- 
χος μέσα από το φίμωτρό της. 

Κι αυτός ο γαμη μένος μπάσταρδος συνέχιζε να πασπατεύει τις πα- 
τούσες της! 

Την έβγαλαν γρήγορα από την οικία. Πρέπει να βρίσκονταν στον 
κήπο τώρα - το καταλάβαινε από τον ήχο των βημάτων τους κι από 
το γεγονός ότι εδώ έκανε ψύχρα, και η Ραλκάβδη, εκτός από τον σά- 
κο με τον οποίο την είχαν τυλίξει, φορούσε ελάχιστα επάνω της. 

«Εδώ, ρε, εδώ,» άκουσε κάποιον να λέει. 

Η Ραλκάβδη αισθάνθηκε να την πετάνε, και κοπάνησε κάτω επώ- 
δυνα. 

«Άντε, ανεβείτε και φεύγετε - μην καθυστερείτε.» 

«Τι φοβάσαι, ρε; Ποιος θα μας πιάσει τώρα; Τώρα εμείς κάνουμε 
κουμάντο εδώ!» Η φωνή ήταν του άντρα που την κουβαλούσε πριν 
από λίγο. 

Πόρτες ακούστηκαν να κλείνουν, και μια μηχανή να ενεργοποιεί- 
ται. Πρέπει να είμαι σε φορτηγό , σκέφτηκε η Ραλκάβδη, και μετά 
αισθάνθηκε κάποιον να πιάνει τα πόδια της και να σέρνει τη γλώσσα 
του πάνω στη δεξιά της πατούσα. Η Ραλκάβδη γρύλισε και προσπά- 
θησε να τον κλοτσήσει, μην καταφέρνοντας τίποτα. 

Ο άντρας - ο ίδιος με πριν - γέλασε. «Άμα δεν ήταν ο αδελφός σου 
θα σε είχα φάει ζωντανή!» Κι έγλειψε και την αριστερή της πατού- 
σα. 

Έπειτα, κανένας δεν μιλούσε καθώς το φορτηγό κυλούσε μέσα 
στους δρόμους της πόλης. Η Ραλκάβδη μπορούσε ν’ακούσει πυρο- 
βολισμούς από έξω. Τι γίνεται; Μα τους θεούς τι γίνεται στη Νασόλ- 
καθ; Προσπαθεί ο Άσλατμιρ να πάρει την εξουσία από τον Ραλνίβη , 
ο ανόητος; Προσπαθεί να γίνει Ηγεμόνας; Μόνο αυτό μάς έλειπε, σε 
τέτοιους καιρούς! Θα τον πλακώσω στο ξύλο, θα τον σαπίσω, τον 
μαλακισμένο! 

Το φορτηγό σταμάτησε. Πόρτες ακούστηκαν ν’ανοίγουν. 

«Αυτή είναι;» ρώτησε κάποιος. 

«Ναι,» απάντησε ο βασανιστής της. 

«Βγάλτε της τον σάκο, ρε ηλίθιοι - θα σκάσει.» 

«Σιγά, ρε, μη σκάσει!» γέλασε εκείνος. 

«Είπα, βγάλτε τον κωλόσακο!» 

«Καλέ, μη γκαρίζεις...» 

Τραβώντας τον σάκο, την ελευθέρωσαν και την άφησαν δεμένη 
και φιμωμένη μέσα στην κλειστή καρότσα κάποιου φορτηγού. Ήταν 
σκοτεινά και δεν κατάλαβε ποιος ήταν τελικά ο καταραμένος που ώς 
τώρα την τυραννούσε. 

Προσπάθησε πάλι να σπάσει τα δεσμά της· να τα χαλαρώσει και 
να ξεγλιστρήσει από μέσα τους· να βρει κάποιο κοφτερό εργαλείο ή 
σημείο κοντά της και να τα κόψει - μάταια όλα. Τίποτα δεν κατάφε- 
ρε εκτός απ’το να εξουθενωθεί και να τραυματίσει τους καρπούς και 
τους αστραγάλους της, ενώ απόμακρα άκουγε πυροβολισμούς και 
φωνές, λες και γινόταν ξανά επανάσταση στη Νασόλκαθ για να διώ- 
ξουν τους Παντοκρατορικούς. 

Μετά από ώρα, η πόρτα του φορτηγού άνοιξε και πρωινό φως 
μπήκε - είχε πια ξημερώσει. Η Ραλκάβδη είδε τους κακοποιούς να 
ρίχνουν μέσα, πλάι της, έναν νεαρό άντρα δεμένο όπως εκείνη, ο 
οποίος τους αντιστεκόταν - επίσης μάταια, όπως εκείνη. Προτού 
κλείσουν πάλι την πόρτα και η καρότσα σκοτεινιάσει, η Ραλκάβδη 
πρόλαβε να διακρίνει την όψη του άντρα, και τα μάτια της γούρλω- 
σαν καθώς τον αναγνώρισε. 

Ο Άρδαλον! 

Ο γιος της αδελφής της, της Νασίτλα, και του Ραλνίβη. 

Η πορφυρή κουκίδα έφυγε από τα μικροσκοπικά κάτοπτρα του ρα- 
βδιού του Ναλτάφιρ’χοκ και μεταπήδησε στον πολύ μεγαλύτερο κα- 
θρέφτη που ήταν στημένος επάνω στο τραπέζι έτσι ώστε να αντανα- 
κλάται εντός του ο χάρτης της Νασόλκαθ, ο οποίος επίσης επάνω 
στο τραπέζι ήταν απλωμένος. 

«Εκεί είναι ο γιος σας, Άρχοντά μου,» είπε ο μάγος. 

Η κουκίδα βρισκόταν σ’έναν δρόμο βόρεια της Γέφυρας και νότια 
της Πάνω Αγοράς. 

«Γρήγορα, τότε!» είπε ο Ηγεμόνας. «Πρέπει να βιαστούμε.» Και 
προς τους υπηρέτες: «Φέρτε την πανοπλία μου!» 

«Άρχοντά μου,» είπε ο Ζαώρδιλ, «μπορούμε εμείς να σας φέρουμε 
τον γιο σας. » 

Ο Ηγεμόνας τον ατένισε διατακτικά προς στιγμή. Ύστερα είπε: 
«Θα ανταμειφθείτε πλουσιοπάροχα, όλοι σας.» 

«Εκείνο που επιθυμούμε, κυρίως, είναι η εμπιστοσύνη σας, Άρχο- 
ντά μου,» είπε η Έρικα. 

«Αν μου φέρετε τον γιο μου, δεν θα έχετε μόνο την εμπιστοσύνη 
μου αλλά και την ευγνωμοσύνη μου. Βιαστείτε, όμως!» 

Οπότε, δεν καθυστέρησαν άλλο. Έφυγαν αμέσως από την Αίθουσα 
του Θρόνου, ο Ζαώρδιλ ο Σκοτωμένος, η Έρικα, ο Φέκταρελ, η Φαί- 
δρα’λι, ο Σάμελκον’λι, και ο Ναλτάφιρ’χοκ. Η Ραβάσλι και ο Βαλέρι- 
ος δεν πήγαν μαζί τους, γιατί τα τραύματά τους δεν τους το επέτρε- 
παν· περισσότερο βάρος θα τους ήταν, έτσι έμειναν πίσω. Αλλά ο 
Ηγεμόνας επέμεινε η πολεμίστρια των Οπλισμένων Κτηνών να έρθει 
μαζί τους, η οποία ήταν σωματοφύλακάς του και ονομαζόταν Φιστά- 
μα. Κανένας τους δεν έφερε αντίρρηση, κι εκείνη πρόθυμα τούς α- 
κολούθησε. 

Πήραν δίκυκλα από το γκαράζ του Οχυρού του Ηγεμόνα και, κα- 
βαλώντας τα, βγήκαν από την πύλη. Η Έρικα ενεργοποίησε, τότε, 
τον τηλεπικοινωνιακό πομπό της και κάλεσε και τους άλλους της αν- 
θρώπους για να τους βοηθήσουν. 

Πυροβολισμοί εξακολουθούσαν ν’αντηχούν μέσα στην πόλη, δια- 
πίστωσαν, καθώς διέσχιζαν την Οδό του Ηγεμόνα πηγαίνοντας προς 
τη μεγάλη διασταύρωση με τη Λεωφόρο των Τροχών και την Οδό 
του Θεού. 

«Μοιάζει τελείως τρελό!» γρύλισε ο Άσλατμιρ, αφού πρόσταζε να 
πάνε τον γιο του Ηγεμόνα στο φορτηγό όπου ήταν φορτωμένη κι η 
αδελφή του η Ραλκάβδη. «Από πού μπήκαν; Πώς ήρθαν;» 

«Δεν ξέρω,» αποκρίθηκε ο Εύβουλος με επαγγελματικό τόνο, όπως 
πάντα. «Αλλά ήταν μέσα στο οχυρό. Ο Ζαώρδιλ ο Σκοτωμένος, η 
Ραβάσλι, η μάγισσα των Ζωντανών-Νεκρών, ο μάγος των Ξεσηκω- 
μένων, και άλλοι. Και ίσως να έρχονταν ακόμα περισσότεροι.» 

«Την πύλη του οχυρού την είχατε κλείσει αφού εισβάλατε;» Οι δυο 
τους στέκονταν επάνω στην οροφή ενός τετραώροφου οικήματος, 
στα Πηγάδια, το οποίο έβλεπε προς τη Γέφυρα - τον μεγάλο δρόμο 
που ένωνε τη Λεωφόρο των Τροχών με την Κάτω Λεωφόρο. 

«Φυσικά.» 

«Τότε,» συμπέρανε ο Άσλατμιρ, «πρέπει να μπήκαν από τους υπο- 
νόμους. Η Ραβάσλι θα τους οδήγησε εκεί!» 

«Μπορείς να μπεις στο Οχυρό του Ηγεμόνα από τους υπονόμους;» 

«Υπάρχει ένας δρόμος, ναι. Αλλά ο Ραλνίβης είχε, τελευταία, κλεί- 
σει καλύτερα την είσοδο. Και απόψε είχα βάλει δυο φρουρούς εκεί, 
για καλό και για κακό, μόλις με ειδοποίησες ότι θα ερχόσουν.» 

«Φρουρούς; Δικούς σου ανθρώπους;» 

«Δυο υπηρέτες του οχυρού που δουλεύουν για μένα. Ή μάλλον, 
δούλευαν. Πρέπει πια νάναι νεκροί.» 

«Τι θέλεις τώρα να κάνω;» ρώτησε ο Εύβουλος. «Δε μπορώ να πα- 
ραμείνω στην πόλη. Ο Ηγεμόνας το ξέρει ότι οι Επιφανείς Κρανο- 
φόροι τον πρόδωσαν.» 

«Έχει χάσει, όμως, όλο του τον στρατό!» είπε, απότομα, ο Άσλα- 
τμιρ. «Μπορεί να κρατήσει την πόλη; Δεν είμαστε πιο ισχυροί από 
αυτόν;» 

«Νομίζεις πως οι μαχαιροβγάλτες σου, Άρχοντά μου, είναι ικανό- 
τεροι από τους φρουρούς της Νασόλκαθ; Μπορεί να τους ξάφνιασαν 
μες στη νύχτα αλλά, στο τέλος, πιθανώς να-» 

«Οι Επιφανείς Κρανοφόροι δεν είναι ικανότεροι από τους φρου- 
ρούς της Νασόλκαθ;» 

«Είναι, όμως, λιγότεροι,» είπε ο Εύβουλος. «Ποντάραμε να αιχμα- 
λωτίσουμε τον Ηγεμόνα, και χάσαμε. Δεν ξέρουμε καν πόσους αν- 
θρώπους μπορεί νάχουν φέρει ο Ζαώρδιλ και η Ραβάσλι μες στην 
πόλη.» 

«Οι Λάμιες να φάνε τα κόκαλά τους!» γρύλισε ο Γελαστός Άρχο- 
ντας. «Πώς πέρασαν έτσι απαρατήρητοι; Δεν τους κυνηγούσε η 
Σαρντίκα-Νοθ προς τα βορειοανατολικά;» 

«Ναι. Δεν ξέρω τι συνέβη...» 

«Τα κάνατε σκατά! Αλλά δε θ’αφήσω τον Ραλνίβη να με νικήσει 
ολοσχερώς! Εξακολουθώ να έχω τον γιο του, και θα τον πάρω από 
εδώ.» Έβγαλε έναν τηλεπικοινωνιακό πομπό από την κάπα του και 
τον ενεργοποίησε, φέρνοντάς τον στ’αφτί του καθώς καλούσε τους 
ανθρώπους του. 

Την ίδια στιγμή, ο Εύβουλος πρόσεξε οχήματα να έρχονται από τη 
Λεωφόρο των Τροχών. Δίκυκλα. Δεν ήταν δύσκολο να τα διακρίνει 
μες στον άδειο δρόμο. Έφερε τα κιάλια του στα μάτια και κοίταξε. 

«Αυτός ο γαμη μένος ξανά...» είπε βλέποντας τον Ζαώρδιλ τον 
Σκοτωμένο. 

Σταμάτησαν τα δίκυκλά τους μέσα σ’ έναν από τους μικρούς δρόμους 
βορειοανατολικά της Γέφυρας, και ο Ζαώρδιλ είπε: «Μάγε. Προς τα 
πού, τώρα;» 

Ο Ναλτάφιρ’χοκ - μοιάζοντας κουρασμένος πια από τη χρήση της 
μαγείας του - έκανε το Ξόρκι Ανιχνεύσεως και κοίταξε τα κάτοπτρα 

επάνω στο ραβδί του. «Προς τα κει!» είπε δείχνοντας. «Και φαίνε- 
ται να κινείται. Μάλλον μέσα σε όχημα. Βιαστείτε!» 

«Γαμήσου,» μούγκρισε ο Ζαώρδιλ, και ξεκίνησε πάλι τους τροχούς 
του. Οι άλλοι τον ακολούθησαν, οπλισμένοι όλοι τους και καβαλώ- 
ντας ο καθένας από ένα δίκυκλο, εκτός από τη Φαίδρα’λι και τον 
Φέκταρελ που καβαλούσαν ένα δίκυκλο μαζί. 

«Δεξιά!» φώναξε ο Ναλτάφιρ’χοκ, που κοίταζε τα κάτοπτρα στο 
ραβδί του ακόμα και καθώς οδηγούσε. 

Έστριψαν. 

«Ευθεία!» φώναξε ο μάγος, ενώ διέσχιζαν τον δρόμο. 

Βγήκαν στη Γέφυρα, κι αντίκρισαν ένα φορτηγό να πηγαίνει προς 
την Κάτω Λεωφόρο (και τη Δεύτερη Πύλη, μάλλον, για να φύγει). 
«Αυτό είναι!» φώναξε ο Ναλτάφιρ, δείχνοντάς το με το ραβδί του- 

Η άκρη του ραβδιού έσπασε καθώς μια σφαίρα το χτύπησε, διαλύ- 
οντας καθρέφτες και κυκλώματα και κρυστάλλους - και πυροβολι- 
σμοί αντηχούσαν τώρα από γύρω. 

Με μια κραυγή, η Φαίδρα’λι έπεσε από το δίκυκλο τραυματισμένη 
στα πλευρά. 

Ο Φέκταρελ είδε, επάνω σ’ένα μπαλκόνι, τον σκοπευτή που την εί- 
χε χτυπήσει - Πρέπει εσκεμμένα να την είχαν στόχο! σκέφτηκε - 
και, σταματώντας το δίκυκλο του, ύψωσε την καραμπίνα του και τον 
πυροβόλησε δύο φορές. Αλλά εκείνος κρύφτηκε πίσω από την κου- 
παστή του μπαλκονιού. 

«Παγίδα!» γρύλισε ο Ζαώρδιλ, πυροβολώντας με το τουφέκι του 
τους εχθρούς που είχαν εμφανιστεί από γύρω, ενόσω έκανε κύκλους 
με το δίκυκλο του για να αποτελεί ο ίδιος δυσκολότερο στόχο. Είδε 
έναν από τους Επιφανείς Κρανοφόρους να πέφτει από μια ταράτσα, 
χτυπημένος από τις σφαίρες του. 

Ο Σάμελκον’λι πυροβολούσε με το πιστόλι του ενώ είχε στείλει τον 
Τελευταίο Στραγγαλιστή του Αλαργινού Δάσους ανάμεσα στους ε- 
χθρούς. Η Φιστάμα οδήγησε το δίκυκλο της καταπάνω σ’ έναν κακο- 
ποιό, τσακίζοντάς τον κάτω απτούς τροχούς, και μετά κάρφωσε έ- 
ναν άλλο με την ξιφολόγχη του τουφεκιού της. Το οποίο, στη συνέ- 
χεια, ύψωσε και πυροβόλησε έναν τρίτο. 

Η Έρικα οδήγησε το δικό της δίκυκλο μέσα σ’ένα σοκάκι και πή- 
δησε από τη σέλα, τραβώντας ένα πιστόλι και πυροβολώντας, κα- 
λυμμένη στη γωνία. Μετά, όμως, άκουσε κάποιους να έρχονται από 
πίσω της κι έτρεξε να φύγει καθώς σφαίρες χτυπούσαν το πλακό- 

στρωτό στα νώτα της και ο μαγικός της μανδύας αναδευόταν σαν 
ζωντανός γύρω της για να μπερδεύει τους εχθρούς. 

Ο Ζαώρδιλ πέρασε από δίπλα της, πυροβολώντας, πετυχαίνοντας 
έναν κακοποιό στο κεφάλι, και χτυπώντας έναν Επιφανή Κρανοφό- 
ρο με τους τροχούς του δίκυκλού του, τινάζοντάς τον παραδίπλα. 

Οι εχθροί, ξαφνικά, πολλαπλασιάστηκαν ολόγυρα, ξεπροβάλλο- 
ντας από παντού. 

«Πετάξτε τα όπλα σας!» φώναξε κάποιος - και η Έρικα αναγνώ- 
ρισε τη φωνή: Ο Άσλατμίρ. «Παραδοθείτε!» 

Προτού όμως κανένας προλάβει να κινηθεί, ή έστω και να μιλήσει, 
πυροβολισμοί αντήχησαν. Κάποιοι επιτίθεντο στους κακοποιούς και 
στους Επιφανείς Κρανοφόρους από τα νώτα. 

Οι άνθρωποί μου! σκέφτηκε η Έρικα, χαμογελώντας λιγάκι στρα- 
βά μέσα από την κουκούλα της, κι έτρεξε ν’ανεβεί στο δίκυκλο του 
Ζαώρδιλ. Πιάστηκε και κάθισε πίσω του, ενώ κραυγές και κρότοι 
αντηχούσαν, σφαίρες σφύριζαν, μηχανές μούγκριζαν, και τροχοί έ- 
τριζαν πάνω στο πλακόστρωτο. 

«Πίσω!» φώναξε ο Ζαώρδιλ. «Πίσω στο οχυρό!» 

Ο Φέκταρελ είχε ήδη σηκώσει τη Φαίδρα και την είχε ανεβάσει στο 
δίκυκλό του - Μοιάζει αναίσθητη , παρατήρησε ο Ζαώρδιλ, ελπίζο- 
ντας να μην ήταν νεκρή - έτσι όλοι ακολούθησαν αμέσως τον Σκο- 
τωμένο καθώς ο δρόμος προς τα βόρεια είχε τώρα ανοίξει. 

Η Έρικα μίλησε στους κατασκόπους της μέσω του πομπού της: 
«Φύγετε τώρα! Φύγετε! Κρυφτείτε! Είμαστε ασφαλείς.» 

«Δε σκοπεύαμε να μείνουμε , Έρικα,» της αποκρίθηκε ο Ρίβης, ενώ 
συγχρόνως ο Ζαώρδιλ, έχοντας ακούσει τα λόγια της, έλεγε: «Ασφα- 
λείς; Πότε ήμασταν ασφαλείς, για να είμαστε και τώρα, Έρικα;» 

Ο Ηγεμόνας ήταν εξοργισμένος. 

«Δεν έπρεπε να σας είχα αφήσει να πάτε!» γρύλισε κοπανώντας 
τη γροθιά του πάνω στο τραπέζι της Αίθουσας του Θρόνου. «Παρα- 
λίγο να σκοτωθείτε χωρίς να καταφέρετε τίποτα! Έπρεπε να είχα 
κατεβεί ο ίδιος, με όλους τους πολεμιστές που έχουν απομείνει στο 
οχυρό μου!» 

«Άρχοντά μου,» είπε ο Ζαώρδιλ, «μπορούμε ακόμα να τους προ- 
λάβουμε αν βιαστούμε. Κι αν έχετε κάποιο αεροσκάφος. Υπάρχει 
αεροσκάφος;» 

«Ένα ελικόπτερο,» αποκρίθηκε ο Ραλνίβης. 

«Είναι έτοιμο;» 

«Μπορώ να το έχω έτοιμο πολύ γρήγορα. Αλλά πρέπει πρώτα ο 
μάγος σας να εντοπίσει το φορτηγό, δεν πρέπει;» 

«Το πιο πιθανό είναι να πηγαίνουν νότια, προς το Οχυρό της Ψη- 
λής Γέφυρας,» είπε ο Ζαώρδιλ. 

Τα μάτια του Ηγεμόνα στένειμαν. «Στη Σαρντίκα-Νοθ...» 

«Πού αλλού; Είναι σύμμαχός τους. Παρ’όλ’αυτά θα πάρω τον Ναλ- 
τάφιρ μαζί μου, ασφαλώς.» Και στράφηκε στον μάγο. «Μπορείς να 
εντοπίσεις τον Άρδαλον με το ραβδί σου χτυπημένο;» 

Εκείνος, χωρίς να κοιτάξει καν τη σπασμένη άνω άκρη του ρα- 
βδιού του, αποκρίθηκε: «Χτυπημένο είναι, όχι διαλυμένο, Ζαώρδιλ.» 

«Τότε,» είπε ο Σκοτωμένος, «μπορούμε να φύγουμε αμέσως. Θέλω 
όμως να μου υποσχεθείτε, Άρχοντά μου, ότι θα φροντίσετε τη Φαί- 
δρα’λι.» Την είχαν δώσει στους θεραπευτές του Οχυρού του Ηγεμό- 
να μόλις είχαν επιστρέφει. Δεν ήταν νεκρή, τελικά, όπως φοβόταν ο 
Ζαώρδιλ, μα το τραύμα της ήταν άσχημο, και ίσως να πέθαινε χωρίς 
τη σωστή περιποίηση. 

«Μην ανησυχείς για τη μάγισσα - οι καλύτεροι άνθρωποί μου θα τη 
φροντίσουν,» αποκρίθηκε ο Ηγεμόνας. Και προς τους υπηρέτες του: 
«Ετοιμάστε το ελικόπτερο. Και πείτε στον πιλότο ν’ανεβεί αμέσως 
στο ελικοδρόμιο.» 

«Άρχοντά μου,» είπε ένας υπηρέτης, «ο πιλότος είναι τραυματι- 
σμένος. Τον χτύπησαν οι εχθροί όταν-» 

«Τις Λάμιες γαμώ!» γρύλισε ο Ηγεμόνας. «Δεν υπάρχει κανένας 
άλλος πού να-;» 

«Θα το οδηγήσω εγώ, Άρχοντά μου,» δήλωσε η Έρικα. 

«Ξέρεις να πιλοτάρεις;» 

«Φυσικά.» 


«Ελπίζω να μη μας ρίξεις πάνω σε κανένα βουνό,» της είπε ο Ζαώρ- 
διλ, καθώς η Έρικα καθόταν στο πιλοτήριο και ύψωνε το ελικόπτερο 
πάνω από το Οχυρό του Ηγεμόνα. Οι δύο δυνατοί έλικές του βούι- 
ζαν, οι μηχανές του μούγκριζαν, και ο αέρας ακουγόταν να σφυρίζει 
έξω απ’τα παράθυρά του. 

«Τι λες, ρε; » αποκρίθηκε η Έρικα. «Νομίζεις ότι είπα ψέματα στον 
Ηγεμόνα; » 

«Όχι, αλλά από πότε έχεις να πιλοτάρεις ελικόπτερο;» 

«Από την εποχή της Παντοκρατορίας-» 

«Το φανταζόμουν.» 

«Αυτό, όμως, δεν πάει να πει τίποτα! Θυμάμαι τι πρέπει να κάνω,» 
είπε η Έρικα οδηγώντας το αεροσκάφος προς τα νότια. 

Ο Ζαώρδιλ κοίταξε πίσω τους, αυτούς που είχαν έρθει μαζί τους: 
τον Φέκταρελ, τη Φιστάμα, τον Σάμελκον’λι, και τον Ναλτάφιρ’χοκ. 
Στον τελευταίο είπε: «Μάγε, δες πού είν’ ο γιος.» 

Εκείνος, κουρασμένα, ένευσε κι έκανε το ξόρκι του κοιτάζοντας τα 
κάτοπτρα που είχαν απομείνει επάνω στο ραβδί του. «Νότια,» είπε 
μετά από λίγο. «Νότια. Καλά πηγαίνουμε.» 

Ο Ζαώρδιλ περίμενε ακριβώς αυτή την απάντηση. Δεν υπήρχε αμ- 
φιβολία στο μυαλό του ότι ο Άσλατμιρ θα έστελνε τον Άρδαλον στη 
Γαλανή Δράκαινα. Ήταν το μόνο μέρος όπου ο Ηγεμόνας δεν θα 
μπορούσε να πάει εύκολα για να σώσει τον γιο του. 

«Δε μου λες,» ρώτησε η Έρικα τον Ζαώρδιλ, «ξέρεις να πιλοτά- 
ρεις; Έστω και λίγο;» 

«Γιατί ρωτάς;» 

«Ξέρεις ή όχι;» 

«Πολύ βασικά πράγματα.» 

«Ωραία,» είπε η Έρικα, «γιατί θα χρειαστεί να πιλοτάρεις για λίγο 
τουλάχιστον. » 

«Για ποιο λόγο;» 

«Εγώ θα πηδήσω πάνω στο φορτηγό μόλις το δούμε από κάτω 
μας-» 

«Έχεις τρελαθεί;» 

«Μην ανησυχείς· φοράω τον μαγικό μου μανδύα.» 

«Τι πάει να πει αυτό;» 

«Για να σ’το λέω, κάτι δεν θα ξέρω; » 

Από κάτω τους φαινόταν η λιθόστρωτη, αμαξιτή δημοσιά να α- 
πλώνεται σαν γιγάντιο, πέτρινο φίδι μέσα στο πρωινό. Δύο διαβάτες 
βάδιζαν επάνω της· και, παρακάτω, ένα κάρο κυλούσε καθώς το 
τραβούσε ένα βόδι. Η κίνηση ήταν ελάχιστη, κι αυτό επειδή βρίσκο- 
νταν ακόμα κοντά στη Νασόλκαθ' πιο μακριά, οι τόποι ερήμωναν 
τελείως, καθώς όλοι φοβόνταν τους ληστές της Σαρντίκα-Νοθ. 

Το φορτηγό που κυνηγούσαν έγινε αμέσως φανερό. 

«Αυτό δεν είναι, μάγε;» ρώτησε ο Ζαώρδιλ δείχνοντας έξω απ’το 
παράθυρο. 

Χωρίς να πλησιάσει για να κοιτάξει - κοίταζε τα κάτοπτρα στο 
ραβδί του - ο Ναλτάφιρ’χοκ είπε: «Είμαστε από πάνω του, ό,τι κι αν 
δείχνεις, Σκοτωμένε - οπότε, ναι, σίγουρα αυτό είναι.» 

Η Έρικα κατέβασε το ελικόπτερο προς το φορτηγό. Το έφερε α- 
κριβώς από πάνω του. «Πάρε το πηδάλιο,» είπε στον Ζαώρδιλ κα- 
θώς η ίδια σηκωνόταν. Εκείνος υπάκουσε, προσπαθώντας να κρα- 
τήσει το αεροσκάφος σταθερό. 

Η Έρικα πήγε πίσω και άνοιξε την πόρτα στο πλάι του ελικοπτέ- 
ρου. Αισθάνθηκε τον αέρα να τινάζει τον μανδύα της και τα μαλλιά 
της. Αισθάνθηκε μια στιγμή παγερού φόβου, αλλά τον έδιωξε απ’το 
μυαλό της. Πήδησε, κι ο μανδύας άνοιξε γύρω της σαν αλεξίπτωτο, 
προσγειώνοντάς την ομαλά επάνω στο μεγάλο όχημα. Αλλά τα πόδια 
της γλίστρησαν στην οροφή, από τη δύναμη του αέρα και την ταχύ- 
τητα. Η Έρικα έπεσε μπρούμυτα πάνω στο μέταλλο - άπλωσε το χέρι 
της και πιάστηκε από την άκρη του φορτηγού, σταθεροποίησε τον 
εαυτό της. 

Ο Ζαώρδιλ, που την κοίταζε από το ελικόπτερο, σκύφτηκε: Τι σκα- 
τά ε'ιν’ αυτός ο μανδύας; Αν δεν τον φορούσε θα είχε σκοτωθεί! 

Η Έρικα σύρθηκε πάνω στην οροφή του φορτηγού, στα τέσσερα, 
πλησιάζοντας τη μπροστινή του μεριά, ενώ ένιωθε τον άνεμο να 
προσπαθεί να την πετάξει, να την τσακίσει στο λιθόστρωτο της δη- 
μοσιάς. Ο μανδύας της είχε τυλιχτεί γερά γύρω της σαν να φοβόταν, 
ή σαν να ήθελε να την προστατέψει. Τουλάχιστον , δεν πρέπει να με 
άκουσαν από μέσα , σκύφτηκε η Έρικα, γιατί δεν έβλεπε καμία πόρ- 
τα ή παράθυρο του φορτηγού ν’ανοίγει για να κοιτάξουν επάνω. Α- 
ποκλείεται, όμως , να μην έχουν ακούσει το ελικόπτερο. Πρέπει να 
είμαι προσεχτική · περιμένουν, αναμφίβολα, επίθεση από ψηλά. 

Ήταν πλέον στη μπροστινή μεριά του οχήματος, όταν η μουσούδα 
μιας καραμπίνας βγήκε από ένα πλαϊνό παράθυρο και πυροβόλησε 
το ελικόπτερο. Η ριπή δεν φάνηκε να του προκαλεί καμία ζημιά, αλ- 
λά μια δυνατή φωνή ακούστηκε μέσα από το φορτηγό: 

«ΦΥΓΕΤΕ ΑΛΛΙΩΣ ΘΑ ΣΑΣ ΚΑΤΑΡΡΙΨΟΥΜΕ! » 

Η Φιστάμα απάντησε, από την ανοιχτή πόρτα του αεροσκάφους: 
«Σταματήστε και δώστε μας τον γιο του Ηγεμόνα!» 

«ΛΑΘΟΣ ΦΟΡΤΗΓΟ ΚΥΝΗΓΑΤΕ! » 

«Δεν το νομίζω!» Η Φιστάμα πυροβόλησε με το τουφέκι της. 

Τι κάνει, η ηλίθια! σκύφτηκε η Έρικα, καθώς οι σφαίρες δεν είχαν 
πέσει και τόσο μακριά της. 



374 I Κώστας Βουλαζέρης 


Ο άντρας με την καραμπίνα ανταπέδωσε, κι αυτή τη φορά πέτυχε 
το τζάμι μπροστά στον Ζαώρδιλ, ραγίζοντάς το. 

Πρέπει να βιαστώ, συμπέρανε η Έρικα. Και, πιασμένη πάνω από 
τη μπροστινή μεριά του φορτηγού, τράβηξε το πιστόλι της, το έ- 
στρεψε μέσα στο παράθυρο απ’όπου προεξείχε η καραμπίνα, και 
πάτησε τη σκανδάλη, μία, δύο, τρεις φορές. Κραυγές ακούγονταν 
και αίμα πεταγόταν. Η καραμπίνα έπεσε έξω. 

Η Έρικα πιάστηκε από την άκρια του φορτηγού με το ένα χέρι και 
κρεμάστηκε, ενώ με το άλλο χέρι κρατούσε το πιστόλι της, σημαδεύ- 
οντας μέσα από το παράθυρο προτού καν δει ποιος ήταν εκεί. Αι- 
σθανόταν τον μαγικό της μανδύα να έχει φουσκώσει γύρω της, έτοι- 
μος για πτώση. 

Αντίκρισε έναν νεκρό μπροστά της κι έναν άντρα στο τιμόνι, ο ο- 
ποίος είχε κι αυτός πιστόλι στο χέρι. «Στόματα το φορτηγό!» του 
φώναξε η Έρικα σημαδεύοντάς τον. «Τώρα!» 

«Άντε γαμήσ-!» Ύψωσε το πιστόλι του για να την πυροβολήσει, 
αλλά η Έρικα πυροβόλησε πρώτη, βρίσκοντάς τον στο κεφάλι. Ο ά- 
ντρας έπεσε πάνω στο τιμόνι, το φορτηγό έχασε την πορεία του, και 
η Έρικα έχασε τη λαβή της πάνω στην άκρη του φορτηγού. Ουρλιά- 
ζοντας ασυναίσθητα, τινάχτηκε πέρα και πίσω. Αλλά ο μανδύας της, 
ανοίγοντας σαν πελώριες φτερούγες, απάλυνε την πτώση της. 

Γαμώ τα μυαλά του Σκοτοδαίμονος! σκύφτηκε ο Ζαώρδιλ, βλέπο- 
ντας την Έρικα να πετάγεται, να αιωρείται για λίγο σαν μαύρο που- 
λί, και μετά να κουτρουβαλά στο πλάι της δημοσιάς. Από την αρχή 
έμοιαζε να θέλει να σκοτωθεί, η μαλακισμένη! Το φορτηγό έφυγε 
επίσης από τη δημοσιά, αλλά από την άλλη μεριά. Έσπασε ένα δέ- 
ντρο και γύρισε στο πλάι, σταματώντας, με τους δύο από τους τέσ- 
σερις τροχούς του στον αέρα. 

Πώς κατεβάζουμε τώρα αυτό το πετούμενο; σκύφτηκε ο Ζαώρδιλ, 
παλεύοντας προσεχτικά - πολύ προσεχτικά - με το πηδάλιο. Το ελι- 
κόπτερο έχασε ύψος, κι άλλο ύψος... κι άλλο ύψος... κι άλλο... Τα πό- 
δια του έτριξαν άγρια επάνω στο λιθόστρωτο της δημοσιάς. 

Η Φιστάμα είχε ήδη πηδήσει έξω μαζί με τον Φέκταρελ, και τώρα ο 
Ναλτάφιρ’χοκ κι ο Σάμελκον’λι τούς ακολούθησαν. Όλοι τους είχαν 
πυροβόλα στα χέρια, υψωμένα κι έτοιμα να ρίξουν. 

«Βγείτε με τα χέρια σας ψηλά!» φώναξε η Φιστάμα. «Με τα χέρια 
σας ψηλά!» 

Κανένας, όμως, δεν κινήθηκε από τη μεριά του φορτηγού. 

Αν σκοτώσαμε τον γιο του Ηγεμόνα , καλύτερα να γίνουμε Ακάθι- 
στοι φεύγοντας όσο πιο γρήγορα μπορούμε από τούτες τις περιοχές , 
σκέφτηκε ο Ζαώρδιλ καθώς έβγαινε από το ελικόπτερο με το τουφέ- 
κι του στο χέρι. 

Γύρισε για να κοιτάξει πού ήταν η Έρικα και την είδε να έρχεται 
τρέχοντας. 

Οι άλλοι περικύκλωσαν το πεσμένο φορτηγό, ενώ η Φιστάμα εξα- 
κολουθούσε να φωνάξει σ’ αυτούς που ήταν μέσα να βγουν. 

«Καλύτερη από Παντοκρατορική αλεξιπτωτίστρια,» είπε ο Ζαώρ- 
διλ στην Έρικα. «Από τι είναι αυτός ο μανδύας;» 

«Σου είπα, είναι μαγικός. Ένας θεός είναι μέσα του.» 

«Θεός;» 

Η Έρικα ένευσε, και βάδισαν προς το φορτηγό. 

Τότε, η πίσω πόρτα του μεγάλου οχήματος άνοιξε και δύο άντρες 
βγήκαν έχοντας τα χέρια υψωμένα. Για άνθρωποι του υπόκοσμου 
φαίνονταν δεν είχαν το έμβλημα των Επιφανών Κρανοφόρων επά- 
νω τους. Του ενός το κεφάλι ήταν φανερά χτυπημένο - αιμορραγού- 
σε. «Δεν υπάρχει κανένα πρόβλημα!» είπε ο άλλος. «Δε φέρνουμε 
αντίσταση! Παραδινόμαστε! -ΑΑΑ!» Η Φιστάμα τον πυροβόλησε 
στο γόνατο, κι ο άντρας έπεσε στο έδαφος ουρλιάζοντας. 

«Όχι όχι όχι!» έκανε ο άλλος, οπισθοχωρώντας τρομαγμένα. Η Φι- 
στάμα, ζυγώνοντας, τον κοπάνησε στην κοιλιά με την πίσω μεριά 
του τουφεκιού της και, μετά, στο κεφάλι, όπου ήταν ήδη τραυματι- 
σμένος. Ο άντρας λιποθύμησε. 

Δυνατά μουγκρίσματα ακούστηκαν από το εσωτερικό του φορτη- 
γού. 

Ο Φέκταρελ και ο Σάμελκον’λι μπήκαν και τράβηξαν έξω δύο δε- 
μένους ανθρώπους. Ο Αρχιανιχνευτής ξεθηκάρωσε το ξκρίδιό του 
και τους έκοψε τα δεσμά. 

Ο ένας ήταν ο Άρδαλον, ο γιος του Ηγεμόνα - ο Ζαώρδιλ τον ανα- 
γνώριζε από τη φωτογραφία που τους είχε δείξει ο Ραλνίβης. Η άλλη 
ήταν η Ραλκάβδη, ντυμένη σαν κάποιοι να την είχαν αρπάξει απ’το 
κρεβάτι της. 

«Πρώτη Φύλακα...» είπε ο Σκοτωμένος, «τι κάνεις εσύ εδώ;» 

Η γυναίκα ήταν φανερά εξοργισμένη. «Δεν κάνω βόλτα, όπως 
βλέπεις!» γρύλισε. «Πού είναι ο αδελφός μου; Τι έχει κάνει;» 

Κεφάλαιο Εικοστό-Έβδομο 

Ο Γελαστός Άρχοντας στις Σκιές του Υπόκοσμου· ο 
Ηγεμόνας στον Θρόνο του* οι Μισθοφόροι στο 
Ορεινό Πέρασμα 


Ο Εύβουλος τού είχε πει να φύγει από την πόλη όσο ήταν ακόμα 
καιρός, αλλά ο Άσλατμιρ δεν είχε συμφωνήσει. «Νομίζεις ότι ο Ηγε- 
μόνας θα 'ξεχάσει’ ό,τι έκανες, αυτή τη φορά, Άρχοντά μου;» ρώτη- 
σε ο αρχηγός των Επιφανών Κρανοφόρων. «Απήγαγες τον γιο του! 
Σκότωσες τόσους από τους φρουρούς του-» 

«Δεν ξέρει τίποτα από αυτά,» τον διέκοψε ο Άσλατμιρ. «Δεν υ- 
πάρχει καμία απόδειξη που να με ενοχοποιεί. Μάλιστα, είναι φανε- 
ρό πως οι κακοποιοί εισέβαλαν και στο δικό μου σπίτι για 
ν’αρπάξουν την αδελφή μου, τη Ραλκάβδη, μες στη νύχτα!» 

«Όπως νομίζεις,» του είπε ο Εύβουλος, «αλλά εγώ δεν κάθομαι 
άλλο σε τούτη την πόλη.» Βρίσκονταν μέσα στο διαμέρισμα μιας πο- 
λυκατοικίας κοντά στη Γέφυρα, καθώς συζητούσαν, και μερικοί Ε- 
πιφανείς Κρανοφόροι αλλά και άνθρωποι του υπόκοσμου ήταν κο- 
ντά τους, μένοντας σιωπηλοί ενόσω οι αρχηγοί τους μιλούσαν. 

«Πού θα πας;» 

«Ανατολικά. » 

«Προς στη Νάρθεσνιλ;» 

«Μακριά, πάντως, από τούτες τις περιοχές. Η φήμη μας εδώ έχει 
καταστραφεί.» Τότε, ένας δυνατός θόρυβος ακούστηκε από έξω κι 
από ψηλά, και ο Εύβουλος συνοφρυώθηκε. «Ελικόπτερο;» 

Βγήκαν στο μπαλκόνι του διαμερίσματος, καθώς βρίσκονταν στον 
πρώτο όροφο της πολυκατοικίας, και κοίταξαν στον ουρανό. Ένα 
ελικόπτερο περνούσε πάνω από την πόλη κατευθυνόμενο νότια. 

«Το ελικόπτερο του Ηγεμόνα,» παρατήρησε ο Εύβουλος. «Πηγαί- 
νει για τον γιο του. Σ’το λέω, Άρχοντά μου: φύγε από τη Νασόλκαθ 
όσο είναι καιρός! » 

Ο Άσλατμιρ ρουθούνισε. «Δεν πρόκειται να εγκαταλείιμω την πόλη 
μου! Και ίσως το ελικόπτερο να μην πηγαίνει για το φορτηγό.» Αλλά 

ακόμα και τότε, καθώς το έλεγε αυτό, ήξερε πως μάλλον το αντί- 
στροφο ίσχυε. Ποιον άλλο λόγο μπορεί να είχε το ελικόπτερο του 
Ραλνίβη για να πετά προς τα νότια; 

Και πάλι, όμως, ο Άσλατμιρ είχε αποφασίσει να παραμείνει στην 
πόλη καθώς ο Εύβουλος έπαιρνε τους μισθοφόρους του από κάθε 
σημείο της Νασόλκαθ και έφευγε. Κανείς δεν μπορεί να κατηγορή- 
σει εμένα για τίποτα. Δεν υπάρχουν αποδείξεις. Ο Άσλατμιρ δεν 
μπορούσε να εγκαταλείιμει την πόλη· εδώ είχε περάσει όλη του τη 
ζωή. Πού να πήγαινε; Δεν ήταν μισθοφόρος για να ταξιδεύει και 
ν’αλλάζει εργοδότες. 

Έτσι, επέστρεψε στην οικία των Λιθόαιμων και μίλησε με τη μητέ- 
ρα του, την Ονιάρδη, και τον θείο του, τον Τάμπριελ, που κι οι δύο 
ήταν αναστατωμένοι καθώς είχαν καταλάβει ότι η Ραλκάβδη είχε 
εξαφανιστεί. 

«Κανένας δεν ξέρει πού βρίσκεται, Άσλατμιρ!» είπε η Ονιάρδη, 
ενώ οι τρεις τους ήταν στη μικρή σάλα της οικίας. «Μιλήσαμε, τηλε- 
πικοινωνιακά, με τη φρουρά και με τον Ηγεμόνα - κανένας δεν την 
έχει δει.» 

«Θα έμπλεξε κάπου μέσα στην πόλη. Δε νομίζω ότι χρειάζεται 
ν’ανησυχείτε για τη Ραλκάβδη,» τους είπε ο Άσλατμιρ ενώ σκεφτό- 
ταν: Θα έχει καταλάβει η Ραλκάβδη ότι εγώ ευθύνομαι για την απα- 
γωγή της; Αν το ελικόπτερο καταφέρει να σώσει αυτήν και τον Άρ- 
δαλον, θα μπορεί να με κατηγορήσει; 

«Εσύ πού ήσουν, αλήθεια;» τον ρώτησε ο Τάμπριελ. «Για λίγο, κι 
εσένα σε είχαμε χάσει. » 

«Βλέπεις που σας λέω; Δε χρειάζεται ν’ανησυχείτε,» αποκρίθηκε ο 
Άσλατμιρ, κι έφυγε από την αίθουσα βιαστικά, πηγαίνοντας προς τα 
προσωπικά του δωμάτια. Διότι είχε αρχίσει να έχει ένα πολύ κακό 
προαίσθημα. Δεν είναι βέβαιο ότι το ελικόπτερο θα καταφέρει να 
σταματήσει το φορτηγό - κι αλήθεια, πώς ξέρουν ότι ο Άρδαλον εί- 
ναι εκεί μέσα; Οι σκέψεις του ήταν μπερδεμένες, ένας λαβύρινθος 
όλο ομίχλη. Υπάρχει κάποιος προδότης ανάμεσα στους ανθρώπους 
μου; Ή, μήπως, έχουν χρησιμοποιήσει μαγεία; Υπήρχαν μάγοι που 
μπορούσαν να εντοπίσουν ανθρώπους, αλλά ο Άσλατμιρ δεν νόμιζε 
πως ο Ραλνίβης είχε κανέναν τέτοιο στις υπηρεσίες του. Ήταν, συ- 
νήθως, του τάγματος των Διαλογιστών. Ο Ραλνίβης μόνο τον Σελκά- 
ριλ’λι έχει σταθερά στις υπηρεσίες του! Η Έρικα Σάλκερκοφ, όμως, 
δεν είχε στην οργάνωσή της έναν μάγο του τάγματος των Διαλογι- 

στών; Και ποιοι ήταν αυτοί που μας επιτέθηκαν στη Γέφυρα , ώστε Οί 
άνθρωποι του Ραλνίβη να γλιτώσουν , και μετά εξαφανίστηκαν μες 
στους δρόμους; Θα μπορούσαν να ήταν της Έρικας; Θα μπορούσε η 
Έρικα να μ’έχει προδώσει; Κάτι πολύ περίεργο συνέβαινε, σίγουρα. 
Κάτι ανησυχητικό. Κάποια τρύπα είχε παρουσιαστεί στα σχέδιά του. 

Ο Άσλατμιρ, όμως, ακόμα κι έτσι, δεν ήταν πρόθυμος να εγκατα- 
λείιμει τη Νασόλκαθ. Αλλά μάλλον έπρεπε να πάρει κάποια μέτρα, 
τουλάχιστον, αποφάσισε - γιατί ίσως, τελικά, όλη τούτη η κατάσταση 
να στρεφόταν εναντίον του πιο άσχημα απ’ό,τι υπολόγιζε. 

Αφού μάζεψε κάποια πράγματα από τα δωμάτιά του, έφυγε από 
την οικία των Λιθόαιμων χωρίς κανένας να τον δει και χάθηκε μέσα 
στις πρωινές σκιές του υπόκοσμου της Νασόλκαθ... 

Όταν επέστρεψαν στη Νασόλκαθ, πετώντας μέσα στο ελικόπτερο 
του Ηγεμόνα, η Ραλκάβδη είπε στην Έρικα να πάει το αεροσκάφος 
πάνω από την οικία των Λιθόαιμων ώστε να κατεβούν αμέσως εκεί 
και να συλλάβουν τον Άσλατμιρ. 

«Ίσως να μην είναι στο σπίτι σας,» της είπε η Έρικα. 

«Μπορεί,» αποκρίθηκε η Πρώτη Φύλακας της Νασόλκαθ, που τώ- 
ρα είχε ρίξει στους ώμους της μια κάπα που της είχε δώσει ο Φέκτα- 
ρελ, «αλλά πρώτα εκεί θέλω να ελέγξω.» 

Η Έρικα δεν έφερε αντίρρηση. Οδήγησε το ελικόπτερο πάνω από 
την οικία των Λιθόαιμων και το προσγείωσε στον μεγάλο κήπο, τσα- 
κίζοντας μερικούς θάμνους από κάτω του. 

Αμέσως, τρεις φρουροί συγκεντρώθηκαν γύρω του με τα όπλα τους 
υψωμένα. Πρέπει να νόμιζαν ότι γινόταν εισβολή από τους κακοποι- 
ούς που χτυπούσαν τη φρουρά της πόλης απ’τη μια άκρη ώς την άλ- 
λη. Η Ραλκάβδη, όμως, ξεπρόβαλε πρώτη απ’το αεροσκάφος, ενώ 
ακόμα οι έλικές του γύριζαν, και τους έκανε νόημα να κατεβάσουν 
τα όπλα τους. Εκείνοι, βλέποντάς την, υπάκουσαν χωρίς δισταγμό. 

«Είναι εδώ ο αδελφός μου;» τους ρώτησε - κοιτάζοντάς τους με 
καχυποψία, παρατήρησε η Έρικα. Σίγουρα αναρωτιέται πόσοι από 
αυτούς μπορεί να ήταν αναμιγμένοι στην απαγωγή της. Πληρωμένοι 
ώστε να μην παρέμβουν. 

«Νομίζουμε πως ναι, Αρχόντισσά μου,» αποκρίθηκε ένας φρουρός. 
«Νομίζουμε πως έχει έρθει.» 

Η Ραλκάβδη τούς προσπέρασε, πηγαίνοντας προς το εσωτερικό 
της οικίας, και η Έρικα, ο Ζαώρδιλ, και οι άλλοι την ακολούθησαν. 

Δεν άργησαν να συναντήσουν μια υπηρέτρια, ακόμα έναν φρουρό, 
και μετά έναν άντρα μιας κάποιας ηλικίας, τον οποίο ο Σκοτωμένος 
δεν αναγνώριζε αλλά η 'Ερικα ήξερε πως ήταν ο Τάμπριελ, ο θείος 
του Άσλατμιρ. 

«Ραλκάβδη!» είπε, ξαφνιασμένος. «Πού ήσουν; Νομίζαμε ότι κάτι 
κακό σού είχε συμβεί.» 

«Κάτι κακό μού είχε, όντως, συμβεί, θείε. Πού είναι ο Άσλατμιρ;» 

Ο Τάμπριελ δεν της απάντησε - στρέφοντας το κεφάλι του προς τα 
πίσω, φώναξε: «Ονιάρδη! Η Ραλκάβδη είναι εδώ!» 

Βήματα ακούστηκαν και μια γυναίκα παρουσιάστηκε από μια α- 
νοιχτή δερματόπορτα της μικρής αίθουσας. Αναμφίβολα όμορφη, 
και αναμφίβολα άνω των πενήντα - πιθανώς να πλησίαζε και τα εξή- 
ντα. Πορφυρό δέρμα, μενεξεδιά μαλλιά καλοχτενισμένα. Πλούσιο, 
προσεγμένο ντύσιμο. Πού την έχω ξαναδεί; σκύφτηκε ο Ζαώρδιλ, 
γιατί, αμέσως, κάτι τού θύμιζε. 

«Ραλκάβδη!» είπε η Ονιάρδη και πλησίασε. «Τι συνέβη, κόρη μου; 
Πού ήσουν; Πώς είσαι ντυμένη έτσι;» 

Αυτή είναι! Ο Ζαώρδιλ τη θυμήθηκε τώρα. Ήταν η γυναίκα που, 
όταν οι Ζωντανοί-Νεκροί είχαν πρωτοέρθει στην πόλη, τον είχε συ- 
ναντήσει για να του ζητήσει να δολοφονήσει έναν άνθρωπο της 
φρουράς - μη διευκρινίζοντας ποιον, εκτός αν δεχόταν να αναλάβει 
τη δουλειά: και ο Ζαώρδιλ δεν είχε δεχτεί. Μα τους θεούς! Η μάνα 
τον Άσλατμιρ μού φαίνεται πως δεν είναι καί τόσο καλύτερη από τον 
ίδιο! 

«Πού είναι ο Άσλατμιρ, μητέρα;» ρώτησε η Ραλκάβδη. 

«Νομίζω ότι στα δωμάτιά του πρέπει να πήγε...» 

Δεν ήταν, όμως, εκεί. Ούτε πουθενά αλλού. Έψαξαν όλο το σπίτι, 
από πάνω μέχρι κάτω, από τη μια άκρη μέχρι την άλλη. Ο Άσλατμιρ 
είχε εξαφανιστεί. 

Και καθώς έψαχναν, ο Ζαώρδιλ παρατήρησε ότι η Ονιάρδη τον λο- 
ξοκοίταζε, σιωπηλά αλλά σκεπτικά. Αναρωτιέται αν την έχω ανα- 
γνωρίσει. Έμεινε κι εκείνος σιωπηλός, κι έκανε πως δεν την είχε α- 
ναγνωρίσει και πως δεν είχε προσέξει καν το γεγονός ότι, με καχυ- 
ποψία, τον κοίταζε. 

Οι άνθρωποι της οικίας των Αιθόαιμων είχαν συγκεντρωθεί γύρω 
τους κατά την αναζήτηση, και η Ραλκάβδη, επανειλημμένως, τους 
είπε πως αν κάποιος γνώριζε κάτι, αν κάποιος γνώριζε πού είχε πάει 
ο αδελφός της, καλύτερα να της το έλεγε τώρα που ήταν ακόμα νω- 

ρίς. «Δε θα θεωρήσω κανέναν προδότη, αν μιλήσει νωρίς. Μετά, 
όμως, αν τον ανακαλύιμω θα τιμωρηθεί!» Ωστόσο, κανείς δεν της 
έδωσε την παραμικρή πληροφορία. 

Και η Έρικα είχε την εντύπωση πως, μάλλον, φοβόνταν περισσό- 
τερο τον Γελαστό Άρχοντα από την αδελφή του, την Πρώτη Φύλακα 
της Νασόλκαθ. Το γεγονός ότι ο Άσλατμιρ είχε εξαφανιστεί μπορεί 
να σήμαινε μονάχα ένα πράγμα: είχε κρυφτεί, ώστε να παρατηρήσει 
προσεχτικά τι γινόταν στην πόλη, προτού κάνει την επόμενη κίνησή 
του. Θα ακονίζει μαχαίρια για όλους όσους νομίζει ότι τον πρόδω- 
σαν, σκέφτηκε η Έρικα, φοβούμενη ότι κι εκείνη πιθανώς να ήταν 
ανάμεσα σ’αυτούς... 

«Πηγαίνετε τον Άρδαλον στον Ηγεμόνα,» είπε, τελικά, η Ραλκά- 
βδη στον Ζαώρδιλ, την Έρικα, και τους υπόλοιπους. «Θα έρθω κι 
εγώ στο οχυρό μόλις ετοιμαστώ.» Φορούσε ακόμα την κάπα του Φέ- 
κταρελ πάνω από τα ελαφριά ρούχα της, και τώρα την έβγαλε και 
την επέστρεψε στον Αρχιανιχνευτή. 

Δεν διαφώνησαν με την Πρώτη Φύλακα, αλλά, καθώς έβγαιναν 
στον κήπο για να πάρουν το ελικόπτερο, είδαν πως η οικία των Αι- 
θόαιμων είχε επισκέπτες. Ο Ηγεμόνας είχε μόλις περάσει την πύλη 
του κήπου, μαζί με τη Νασίτλα, τον Σελκάριλ’λι, και μερικούς φρου- 
ρούς του. 

«Άρδαλον!» αναφώνησε αντικρίζοντας τον γιο του. «Μα τους 
θεούς, νόμιζα ότι είχαν αποτύχει να σε βρουν! » 

Ο Άρδαλον είπε: «Δεν απέτυχαν, πατέρα. Έκαναν καλή δουλειά. 
Αν δε μας είχαν βοηθήσει, τώρα θα βρισκόμασταν στα χέρια της 
Σαρντίκα-Νοθ, εγώ και η Ραλκάβδη.» 

«Εσύ και η Ραλκάβδη;» έκανε η Νασίτλα καθώς πλησίαζε τον γιο 

της· 

«Ήταν κι αυτή αιχμάλωτη στο φορτηγό.» 

«Γιατί δεν ήρθατε αμέσως στο οχυρό μου;» ρώτησε ο Ηγεμόνας 
τον Ζαώρδιλ. 

«Η Ραλκάβδη επέμενε να προσγειωθούμε πρώτα εδώ, για να κυ- 
νηγήσουμε τον Άρχοντα Άσλατμιρ, Άρχοντά μου.» 

«Είναι, επομένως, βέβαιο πως αυτός ευθύνεται;» 

«Η Ραλκάβδη άκουσε τους κακοποιούς να λένε το όνομά του-» 

«Μου το είπαν ξεκάθαρα,» ακούστηκε η φωνή της ίδιας της Πρώ- 
της Φύλακα, καθώς ερχόταν πίσω από τον Ζαώρδιλ και τους άλλους, 
έχοντας προφανώς ειδοποιηθεί (από τους υπηρέτες ή τους φρου- 

ρούς της οικίας) για τον ερχομό του Ηγεμόνα. «Μου μιλούσαν για 
τον “αδελφό μου’. Μου έλεγαν ότι ήμουν τυχερή που ο αδελφό μου 
με ήθελε “απείραχτη ’.» 

«Το κάθαρμα!» είπε η Νασίτλα. «Στράφηκε τώρα κι ενάντια στην 
ίδια την οικογένειά του; Πώς σε απήγαγε, Ραλκάβδη;» 

«Από το υπνοδωμάτιό μου, όπως βλέπεις,» αποκρίθηκε εκείνη, 
που δεν είχε ακόμα προλάβει να φορέσει κανονικά ρούχα - είχε μόνο 
ρίξει, πάλι, μια κάπα στους ώμους της και είχε φορέσει ένα ζευγάρι 
δερμάτινα παπούτσια για να μην είναι ξυπόλυτη. 

«Δηλαδή, οι κακοποιοί του ήταν μέσα στο σπίτι μας;» 

«Ναι.» 

«Έχουμε προδότες μέσα στο σπίτι μας;» 

«Μπορεί,» είπε η Ραλκάβδη. «Ίσως κάποιοι άνθρωποι να πληρώ- 
θηκαν.» 

«Αρχόντισσά μου, με συγχωρείτε.» Ήταν ένας φρουρός που μίλη- 
σε, κι όλοι στράφηκαν να τον κοιτάξουν. 

«Συνέχισε,» του είπε ο Ηγεμόνας, και η Ραλκάβδη κατένευσε. 

Ο φρουρός είπε: «Νομίζω πως φυλούσα σκοπιά στην πύλη του κή- 
που όταν σας απήγαγαν. Ήρθε ένα φορτηγό μες στη νύχτα, και ο 
οδηγός μού είπε ότι μετέφερε πράγματα για τον Άρχοντα Άσλατμιρ. 
Επικοινώνησα μαζί του, μέσω του διαύλου, κι εκείνος το επιβεβαίω- 
σε. Οπότε άφησα το φορτηγό να μπει. Και μετά από λίγη ώρα, το 
φορτηγό έφυγε πάλι... και πρέπει να ήσασταν μέσα, Αρχόντισσά 
μου.» 

«Θέλεις να μας πεις ότι κανένας δεν σε είχε πληρώσει για να κά- 
νεις τα στραβά μάτια,» συμπέρανε ο Ηγεμόνας. 

«Κανένας δεν με είχε πληρώσει, Άρχοντά μου. Ούτε ήξερα το πα- 
ραμικρό. Το ορκίζομαι στο Μεγάλο Στόμα της Νασόλκαθ, στον πα- 
τέρα μου, και στην ψυχή της μητέρας μου.» 

«Δεν έχουμε λόγο να μη σε πιστέψουμε,» του είπε η Ραλκάβδη. 
«Είσαι από χρόνια πιστός στον Οίκο των Λιθόαιμων.» 

«Σας ευχαριστώ, Αρχόντισσά μου.» 

Η Έρικα, όμως, αναρωτιόταν αν η Ραλκάβδη τον πίστευε πραγμα- 
τικά, ή αν του το έλεγε αυτό απλώς για να τον κάνει απρόσεχτο σε 
πιθανές μελλοντικές προδοτικές ενέργειες. 

«Το μόνο που απομένει τώρα είναι να βρούμε τον αδελφό σας,» 
είπε ο Ηγεμόνας στη σύζυγό του και στην Πρώτη Φύλακα της Να- 
σόλκαθ. 

«Τι σκοπεύεις να κάνεις μ’αυτόν;» ρώτησε η Νασίτλα. 

«Θέλω πρώτα να τον έχω στα χέρια μου και μετά θ’αποφασίσω. » 

Όταν πήγαν στο Οχυρό του Ηγεμόνα και βρίσκονταν μέσα στην Αί- 
θουσα του Θρόνου, ο Ραλνίβης έδωσε διαταγές για το τι έπρεπε να 
γίνει σχετικά με την εύρεση του Άσλατμιρ. Ουσιαστικά, είπε να τον 
επική ρύξουν: να καρφώσουν πινακίδες στους δρόμους που θα έλε- 
γαν ότι όποιος τον έφερνε, ζωντανό και αρτιμελή, στον Ηγεμόνα θα 
λάμβανε ανταμοιβή χιλίων θηρεύσιμων. Κι επίσης, πρόσταζε να 
πουν στους δύο ραδιοφωνικούς σταθμούς της Νασόλκαθ, τον Πτε- 
ροδάκτυλο και τη Νέα Εποχή, να επαναλαμβάνουν ένα μήνυμα σε 
τακτά χρονικά διαστήματα. «Και δεν είναι προαιρετικό,» τόνισε ο 
Ηγεμόνας. «Τους προστάζω να το κάνουν. Δώστε τους αυτό το μή- 
νυμα για να εκπέμπουν.» Και έδωσε στη Ραλκάβδη ένα χαρτί επάνω 
στο οποίο είχε ο ίδιος γράψει πριν από λίγο με στυλογράφο. 

«Μάλιστα, Άρχοντά μου,» αποκρίθηκε η Πρώτη Φύλακας της Να- 
σόλκαθ, ντυμένη όπως όφειλε για τη θέση της τώρα. «Θα γίνει αμέ- 
σως.» 

Και καθώς η Ραλκάβδη έφευγε μαζί με μερικούς άλλους ανθρώ- 
πους της φρουράς της πόλης, ο Ζαώρδιλ πλησίασε τον θρόνο και εί- 
πε στον Ηγεμόνα: «Άρχοντά μου, είναι κάτι που πρέπει να σας ζη- 
τήσω...» 

«Μην ανησυχείς, θα υπάρξει ανταμοιβή για εσένα και τους αν- 
θρώπους σου, όπως σου υποσχέθηκα.» 

«Δεν είναι αυτό, Άρχοντά μου. Οι μισθοφόροι μου βρίσκονται σε 
κίνδυνο καθώς μιλάμε. Είναι στο Πέρασμα του Χρυσού Καβαλάρη, 
πολιορκημένοι από τους ληστές της Σαρντίκα-Νοθ, και μαζί τους 
είναι κι όσοι απέμειναν από τους Ξεσηκωμένους και τις Μελανοκυ- 
ράδες του Πολέμου. Όλοι τους άνθρωποι που πολέμησαν για εσάς, 
Άρχοντά μου, και σκοτώθηκαν για εσάς-» 

«Εξαιτίας της προδοσίας του Εύβουλου και του Άσλατμιρ, Ζαώρ- 
διλ, όχι εξαιτίας μου.» 

«Ασφαλώς. Όμως πρέπει τώρα να τους βοηθήσετε. Σας ζητώ στρα- 
τό για να χτυπήσω τους ληστές της Σαρντίκα-Νοθ από τα νώτα. Μό- 
λις βρεθούν περικυκλωμένοι είμαι βέβαιος ότι θα τραπούν σε φυγή.» 

«Στρατό;» Ο Ηγεμόνας γέλασε. «Σου φαίνεται πως έχω στρατό να 
σου διαθέσω; Οι άνθρωποι που έχουν απομείνει στη φρουρά της πό- 
λης μόλις και μετά βίας είναι αρκετοί για να διατηρήσουν την τάξη 

εδώ και να προστατέψουν τη Νασόλκαθ αν τυχόν παρουσιαστεί κά- 
ποια απειλή έξω από τα τείχη της!» 

«Το καταλαβαίνω. Ωστόσο, ακόμα και λίγοι από τους πολεμιστές 
σας-» 

«Ανέφικτο,» τον διέκοψε ο Ηγεμόνας. «Δε μπορώ να σε βοηθήσω 
σ’ αυτό το θέμα. Όχι τώρα, τουλάχιστον.» 

«Άρχοντά μου, αν δεν βοηθήσετε τους μισθοφόρους μου τώρα, ί- 
σως να σκοτωθούν όλοι στο πέρασμα!» 

«Δεν είναι δυνατόν να στείλω στρατό εκεί! Δεν υπάρχει στρατός 
για να στείλω, και δεν σκοπεύω ν’αφήσω τη Νασόλκαθ ανυπεράσπι- 
στη. Όπως σου είπα, όμως, θα σε ανταμείψω, και με την ανταμοιβή 
σου - πέντε χιλιάδες θηρεύσιμα θα λάβεις - μπορείς να προσλάβεις 
όσους μισθοφόρους θέλεις-» 

«Θα είναι αργά ώς τότε!» φώναξε ο Ζαώρδιλ. 

Ο Ηγεμόνας τον ατένισε με άγριο βλέμμα. «Μην το παρατραβάς. 
Σου χρωστάω ευγνωμοσύνη αλλά πρέπει να σκεφτώ την πόλη μου 
πριν από τους πολεμιστές σου.» 

«Τουλάχιστον, μπορώ να έχω το ελικόπτερό σας για να πάω γρή- 
γορα στο Πέρασμα του Χρυσού Καβαλάρη;» 

«Μπορείς,» αποκρίθηκε ο Ηγεμόνας χωρίς δεύτερη σκέψη· κι αυ- 
τό ο Σκοτωμένος το εκτίμησε. Αν μη τζ άλλο , δεν είναι τελείως αχά- 
ριστος. 

«Ευχαριστώ, Άρχοντά μου,» είπε - κι αφού έκανε μια σύντομη υπό- 
κλιση μπροστά στον θρόνο, στράφηκε στον Φέκταρελ, τη Ραβάσλι, 
και τον Σάμελκον’λι, πλησιάζοντάς τους. 

«Θα έρθετε μαζί μου;» 

«Φυσικά,» αποκρίθηκε η Ραβάσλι παρότι ήταν τραυματισμένη. Εί- 
χε ανθρώπους της που κινδύνευαν στο πέρασμα. 

«Κι εγώ θα έρθω,» δήλωσε η Έρικα ζυγώνοντας από δίπλα. «Και 
θα φέρω κι ανθρώπους μου μαζί. Ίσως να σου χρειαστούν, αν και 
δεν είναι, κατά βάση, πολεμιστές.» 

Ο Ζαώρδιλ ένευσε προς το μέρος της σαν για να πει ότι την ευχα- 
ριστούσε. Ρώτησε τον Φέκταρελ: «Πώς είναι η Φαίδρα;» Ο Αρχιανι- 
χνευτής είχε πάει να τη δει μόλις είχαν έρθει στο Οχυρό του Ηγεμό- 
να και πριν από λίγο είχε επιστρέφει από το θεραπευτήριο. 

«Θα ζήσει. Αλλά δεν έχει τις αισθήσεις της ακόμα. Δεν μπορεί να 
έρθει μαζί μας, αρχηγέ - θα ήταν πολύ επικίνδυνο.» 

«Δε θα της ζητούσα να έρθει, ούτως ή άλλως,» τον διαβεβαίωσε ο 
Ζαώρδιλ. 

Το ελικόπτερό τους, με την Έρικα στο πηδάλιο, πέταξε προς τα Πυ- 
ρόκενα Όρη ενώ μεσημέρι πλησίαζε, και έφτασε στο Πέρασμα του 
Χρυσού Καβαλάρη σε λιγότερο από μία ώρα. Στο εσωτερικό του, 
εκτός από την Έρικα, ήταν ο Ζαώρδιλ και ο Φέκταρελ, η Ραβάσλι και 
ο Σάμελκον’λι, ο Ναλτάφιρ’χοκ, ο Ρίβης, ο Σιωπηλός Σάλαθρελ, κι 
άλλοι δύο από τους κατασκόπους της Έρικας - ένας άντρας και μια 
γυναίκα. 

Ο Ζαώρδιλ, κοιτάζοντας κάτω με τα κιάλια του, δεν μπορούσε να 
δει πουθενά τους ληστές της Σαρντίκα-Νοθ - και δεν ήταν εύκολο να 
μην τους προσέξει. Πριν, ήταν ένα σωρό συγκεντρωμένοι εδώ, στην 
αρχή του περάσματος! Πού είχαν πάει; 

Ούτε, όμως, και τους Ζωντανούς-Νεκρούς έβλεπε μέσα στο πέρα- 
σμα. Κανένας δεν φαινόταν στην περιοχή, εκτός από τρεις Ακάθι- 
στους που έτρεχαν, με τα μακριά τους πόδια, πάνω στους ψηλούς 
βράχους. Πήδησαν, άνοιξαν τις μικρές φτερούγες τους, και, αιωρού- 
μενοι προς στιγμή, πέρασαν από έναν κρημνό για να συνεχίσουν να 
τρέχουν σε στέρεο έδαφος. 

«Δεν τους βλέπω, Φέκταρελ,» είπε ο Ζαώρδιλ, και η ανησυχία ήταν 
έκδηλη στη φωνή του. 

«Ούτε εγώ, αρχηγέ.» Κι ο Αρχιανιχνευτής κοίταζε με τα κιάλια 
του. «Θα πρότεινα να κατεβούμε για να ακολουθήσουμε τα ίχνη 
τους, αλλά νομίζω πως καλύτερα είναι, για αρχή, να πετάξουμε πάνω 
απ’το πέρασμα.» 

«Να το ακολουθήσουμε προς τα νοτιοανατολικά;» ρώτησε η Έρι- 
κα. 

«Ναι,» είπε ο Φέκταρελ. 

«Ζαώρδιλ;» 

«Αυτό που λέει ο Αρχιανιχνευτής μου.» 

Η Έρικα οδήγησε το αεροσκάφος πάνω από το πέρασμα που έσκι- 
ζε σαν πληγή τα Πυρόκενα Όρη και, μετά από λίγο, ατένισαν τους 
Ζωντανούς-Νεκρούς συγκεντρωμένους γύρω από τα σχήματά τους. 
Το ελικόπτερο των Μελανοκυράδων του Πολέμου δεν φαινόταν 
πουθενά - ίσως να είχε φύγει. 

Ο Ζαώρδιλ, βλέποντας με τα κιάλια του πως από κάτω είχαν αρχί- 
σει να τους προσέχουν, ενεργοποίησε τον πομπό του και έστειλε α- 
ναγνωριστικό τηλεπικοινωνιακό σήμα. Αμέσως έλαβε απάντηση. 

«Ποιος είναι;» η φωνή της Νιρκέκα ακούστηκε από το μεγάφωνο 
του πομπού. 

«Ο Σκοτωμένος. Τι γίνεται εδώ; Πού είναι οι ληστές της Γαλανής 
Δράκαινας;» 

«Δεν τους είδατε; Έχουν φύγει; Εντελώς;» 

«Τι εννοείς 'εντελώς’;» 

«Δεν κατεβαίνετε , να τα πούμε από κοντά;» 

«Ερχόμαστε.» Ο Ζαώρδιλ έκανε νόημα στην Έρικα να προσγειώ- 
σει το ελικόπτερο όπου μπορούσε. 

Εκείνη δυσκολεύτηκε να βρει ομαλό έδαφος εδώ πέρα, αλλά τελι- 
κά κατέβασε το αεροσκάφος επάνω σ’ένα επίπεδο κομμάτι γης που 
το χωρούσε σχεδόν ίσα-ίσα. 

«Πώς θα κατεβούμε από δω πάνω;» είπε ο Ναλτάφιρ’χοκ, κοιτά- 
ζοντας κάτω, το πέρασμα. Ήταν ύψος τουλάχιστον πέντε μέτρων. 

«Ένας τρόπος μόνο υπάρχει,» αποκρίθηκε ο Ρίβης, ρίχνοντας ένα 
βλέμμα στον Σιωπηλό Σάλαθρελ ο οποίος ξετύλιγε ένα γερό, μακρύ 
σχοινί. 

Όταν βρίσκονταν μέσα στο πέρασμα κι ανάμεσα στους Ζωντα- 
νούς-Νεκρούς, η Νιρκέκα τούς ρώτησε τι είχε γίνει με τον Εύβουλο. 
Τον είχαν προλάβει; Τον είχαν σταματήσει; 

«Άσε τον Εύβουλο τώρα,» της είπε ο Ζαώρδιλ· «είναι μεγάλη ιστο- 
ρία. Μ’εσάς τι συνέβη εδώ; Σας ανάγκασαν να υποχωρήσετε;» 

«Δε μας ανάγκασαν ακριβώς. Εγώ αποφάσισα να υποχωρήσουμε 
για να τους δοκιμάσω, να δω αν θα μας ακολουθούσαν μέσα στο πέ- 
ρασμα ή αν θα έφευγαν. Φυσικά, ήλπιζα ότι θα γινόταν το δεύτερο.» 

«Αλλά δεν έγινε,» τη διέκοψε ο Ράκαλωντ. 

«Σκασμός, νάνε - μιλάω.» Ο Ράκαλωντ την αγριοκοίταξε, αλλά η 
Νιρκέκα δεν έδωσε σημασία, συνεχίζοντας να έχει το βλέμμα της 
στραμμένο στον Ζαώρδιλ. «Οι ληστές της Γαλανής Δράκαινας, όμως, 
μας ακολούθησαν μέσα στο πέρασμα, αρχηγέ. Και μας χτυπούσαν 
και τους χτυπούσαμε, από απόσταση. Ευτυχώς δεν είχαμε πολλές 
απώλειες· ο χώρος εδώ είναι έτσι που μας ευνοούσε: ο εχθρός δεν 
μπορούσε να χρησιμοποιήσει όλες του τις δυνάμεις εναντίον μας. 
Και μετά από κάποια ώρα, κατάλαβαν ότι, γενικά, δεν τους συνέφε- 
ρε να έρχονται πίσω μας καθώς πηγαίναμε ολοένα και πιο βαθιά μέ- 

σα στο πέρασμα. Υποχώρησαν προς τα βορειοδυτικά. Τους χάσαμε 
από τα μάτια μας. Έστειλα τα ορνιθόπτερα να κοιτάξουν λιγάκι πιο 
πέρα - λιγάκι μόνο - δεν ήθελα ν’απομακρυνθούν πολύ και ο εχθρός 
να τα χτυπήσει - αλλά δεν εντόπισαν πουθενά τους ληστές της Σαρ- 
ντίκα-Νοθ. Υπέθεσα, λοιπόν, ότι θα είχαν επιστρέιμει στην αρχή του 
περάσματος, περιμένοντας εκεί για να δουν αν θα ερχόμασταν ξανά 
ή αν σκοπεύαμε να βγούμε στην άλλη μεριά των βουνών.» 

«Δεν είναι, πάντως, κανένας τώρα στην αρχή του περάσματος,» τη 
διαβεβαίωσε ο Ζαώρδιλ. «Έχουν εξαφανιστεί.» 

«Θα κατέληξαν ότι πήγαμε προς τις Ενδότερες Πολιτείες.» 

«Μπορεί,» είπε ο Ζαώρδιλ. «Ή ίσως να μην έκριναν πια απαραί- 
τητο να σας κρατάνε άλλο εδώ... Πού είναι οι Μελανοκυράδες;» 

«Η Νιρμάνκα αποφάσισε να φύγει, να πετάξει προς τ’ανατολικά. 
Και υποσχέθηκε να φέρει βοήθεια.» 

«Δε φαίνεται να την πίστεψες.» 

«Δεν είδα βοήθεια να έρχεται ακόμα. Βασικά, στην αρχή, νόμιζα 
ότι ίσως το ελικόπτερό σου ήταν των Μελανοκυράδων, αν και πλη- 
σίαζε από τη λάθος κατεύθυνση...» Ανασήκωσε τους ώμους της, 
μορφάζοντας. Έμοιαζε κατάκοπη· αποκλείεται να είχε κοιμηθεί έ- 
στω και δέκα λεπτά. 

«Μπορούμε, λοιπόν, να επιστρέφουμε στη Νασόλκαθ,» κατέληξε ο 
Ζαώρδιλ. 

«Και όσο το δυνατόν πιο γρήγορα,» πρόσθεσε η Έρικα. «Η Σαρ- 
ντίκα-Νοθ δεν θα το απέκλεια καθόλου να ξανάρθει εδώ.» 

Ημερολόγιο Φαίδρας’λι Κασλίμω 


τραυματίστηκα από σφαίρα όταν πήγαμε να κυνηγήσουμε τους κα- 
κοποιούς που είχαν απαγάγει τον γιο του Ηγεμόνα της Νασόλκαθ & 
έπεσα από το δίκυκλο που καβαλούσα μαζί με τον Φέκταρελ & έχα- 
σα τις αισθήσεις μου. οι άλλοι με πήγαν στο Οχυρό του Ηγεμόνα ό- 
που με περιποιήθηκαν οι θεραπευτές εκεί, αλλά εγώ δεν καταλάβαι- 
να τίποτα. 

είδα όμως ένα όνειρο όσο ήμουν σ’αυτή την κατάσταση, είδα ότι 
βρισκόμουν ξανά πίσω στη Χόλκεραλ, όταν υποχωρούσαμε κυνηγη- 
μένοι από τους επαναστάτες. & ήταν πολύ ζωντανό εκείνο το όνειρο - 
νόμιζα ότι πραγματικά ήμουν εκεί! όμως πολλά πράγματα δεν ήταν 
ακριβώς ίδια, ήταν αλλαγμένα... & κυρίως η συνάντησή μου μ’εκείνη 
τη θεά. & το παράξενο είναι ότι τότε, παλιά, δεν μου είχε αποκαλύ- 
ιμει το όνομά της αλλά τώρα μου το αποκάλυιρε - μου είπε ότι τη λένε 
«Κυρά του Αντίστροφου Κόσμου». 

είχαμε υποχωρήσει στα Χρυσά Όρη, όπως & στην πραγματικότητα, 
& οι επαναστάτες μάς καταδίωκαν, είχαμε σκορπιστεί, & ακόμα & τα 
θηρία ήταν εναντίον μας. οι μάγοι της Επανάστασης είχαν ξαμολή- 
σει τους θεούς τους να μας λιανίσουν, ο Ζαώρδιλ φώναζε προσπα- 
θώντας να μας σώσει, να μας συγκεντρώσει & να μας οδηγήσει προς 
τα εκεί όπου θα είχαμε περισσότερες πιθανότητες να σωθούμε, έλε- 
γε ν’αγνοήσουμε τι έκαναν οι άλλοι στρατιώτες της Παντοκράτειρας 
- δεν μπορούσαμε να βοηθήσουμε κανέναν, ας βοηθούσαμε τους 
εαυτούς μας! & είχε δίκιο - η καταδίωξη ήταν άγρια, περνούσαμε ένα 
από τα στενά περάσματα των βουνών, όταν ένα αεροπλάνο πέρασε 
από πάνω μας πετώντας βόμβες, & οι εκρήξεις που έγιναν έθαψαν 
αρκετούς από εμάς κάτω από βράχους, & μας έκλεισαν τον δρόμο, 
βήχοντας από τους καπνούς & τη σκόνη σκαρφαλώναμε για να 
βγούμε, να φτάσουμε σε βατό σημείο - αλλά όταν φτάσαμε επάνω 
βρήκαμε επαναστάτες έτοιμους να μας σκοτώσουν, πυροβολισμοί 
γέμισαν τον αέρα, έστειλα την Πολεμική Καρδιά της Συναγωγής των 
Θηρίων να αγωνιστεί στο πλευρό μας, μα ήταν κουρασμένη από τη 
μάχη (σπάνιο, πραγματικά!) & καταπονημένη από τις επιθέσεις άλ- 

λων θεών χτυπούσε επαναστάτες αλλά & δικούς μας, ξέφρενα, σα 
να μην ήξερε τι της γινόταν, την τράβηξα πάλι πίσω στο βραχιόλι 
μου καθώς υποχωρούσαμε, γύρω μου άνθρωποι πέθαιναν, η γη έπι- 
νε το αίμα τους. 

φοβόμουν ότι σύντομα θα ερχόταν & η δική μου ώρα. αμφέβαλλα ότι 
θα γλιτώναμε ζωντανοί παρά τις φιλότιμες προσπάθειές του λοχα- 
γού μας, του ΖαώρδιλΝυκτόκορμου, του Σκοτωμένου, ο Νικηφόρος 
πέταξε μια χειροβομβίδα ανάμεσα στους επαναστάτες, & αυτό τούς 
κράτησε πίσω για λίγο, ξεφύγαμε. 

αλλά, καθώς φεύγαμε, καθώς προσπαθούσαμε να σκαρφαλώσουμε 
μια πλαγιά όλο βράχους & άγρια δέντρα, οι στρατιώτες μας άρχισαν 
να ουρλιάζουν σαν να είχαν ξαφνικά παραφρονήσει, & αμέσως κα- 
τάλαβα ότι είχαμε ξεσηκώσει κάποιον δαιμονικό θεό της περιοχής, 
γιατί δεν έβλεπα κανέναν μάγο των επαναστατών εδώ κοντά ο ο- 
ποίος μπορεί να είχε στείλει τον δαίμονά του εναντίον μας. 

-απομακρυνθείτε! φώναξα στον Ζαώρδιλ. -πάρ’ τους από δω, λοχα- 
γέ! απομακρυνθείτε! είναι ένας θεός! 

& αμέσως άρχισα να κάνω Ξόρκι Πνευματικής Εκδιώξεως, καθώς 
πανικός επικρατούσε γύρω μου, άνθρωποι προσπαθούσαν απεγνω- 
σμένα να φύγουν, & τραβούσαν μαζί τους & τους συντρόφους τους, 
αισθάνθηκα τη θέλησή μου να έρχεται σε σύγκρουση με μια τρομερή 
παρουσία την οποία νόμιζα ότι μπορούσα να διακρίνω μόνο ως σχη- 
ματισμό ανάμεσα από τα αντικείμενα του τοπίου, δεν μπορούσα να 
την αποδιώξω, με αποπροσανατόλιζε η ίδια της η ύπαρξη, πάλεψα 
όμως μαζί της όσο μπορούσα, & η θεά (ήταν αναμφίβολα θηλυκή 
παρουσία) ανταποκρίθηκε πρόθυμα, σαν ο αγώνας μου να τη δια- 
σκέδαζε. άκουγα το γέλιο της να αντηχεί ανάμεσα από τους βρά- 
χους, ανάμεσα από τους κορμούς των δέντρων, ανάμεσα από τα 
κλαδιά, ανάμεσα από τις φυλλωσιές & τον ουρανό, μέσα από σπη- 
λιές & από τρύπες & από χάσματα... & συνειδητοποίησα, καθώς πα- 
λεύαμε, ότι είχα μετακινηθεί από τη θέση μου, ότι βάδιζα πάνω στην 
πλαγιά & ότι πηδούσα από βράχο σε βράχο σαν αγρίμι - το συνειδη- 
τοποίησα γιατί τελικά έχασα την ισορροπία μου & κατρακύλησα, 
πέφτοντας σε μια πλαγιά & καταλήγοντας στα βάθη ενός γκρεμού, 

σκονισμένη, μελανιασμένη, & γρατσουνισμένη. &η θεά ήταν ολόγυ- 
ρά μου, μια τρομερή, πανίσχυρη παρουσία που ήθελε να παίξει μαζί 
μου. είχα γίνει το παιχνίδι της· δεν ήταν αυτή από εκείνους τους 
δαίμονες που ένας μάγος μπορεί να υποδουλώσει, υπερέβαινε τη 
θέλησή μου. 

το γέλιο της αντηχούσε από παντού, & έλεγε: «μάγισσα... μικρή μά- 
γισσα... χορεύεις μαζί μου;... θέλεις να χορέψεις μαζί μου, μικρή μά- 
γισσα;...» & με χλεύαζε: «μπορείς να τα βάλεις μ’εμένα, μάγισσα;... 
νομίζεις ότι μπορείς να τα βάλεις με τα πάντα, μικρή μάγισσα που 
δεν είσαι από τη διάστασή μας;...» 

αισθάνθηκα οργή από αυτά που άκουγα - μπορεί στο τέλος η θεά να 
με σκότωνε - μάλλον θα με σκότωνε - αλλά δεν θα με περιγελούσε 
κιόλας! ξαμόλησα την Πολεμική Καρδιά της Συναγωγής των Θηρίων 
καταπάνω της· & η Πολεμική Καρδιά σάστισε σαν να μην καταλά- 
βαινε πού την πρόσταζα να επιτεθεί, σαν να είχε ξαφνικά χαζέψει 
χάσει όλες της τις αισθήσεις. 

η άγνωστη θεά γέλασε & χτύπησε την Καρδιά της Συναγωγής όπως 
ένας θηριοδαμαστής χτυπά ένα άγριο ορεινό λιοντάρι με το μαστίγιό 
του. & απ’αυτό το χτύπημα η Πολεμική Καρδιά έπεσε μέσα σ’έναν 
παράξενο λαβύρινθο ανάμεσα στα αντικείμενα & ούρλιαζε εξοργι- 
σμένα. 

η φωνή της θεάς μού είπε: «είμαι η Κυρά του Αντίστροφου Κόσμου, 
μάγισσα... θέλεις να γνωρίσεις τον κόσμο μου; θέλεις να γνωρίσεις 
τον κόσμο μου;» & με τράβηξε μ’έναν τελείως παράξενο τρόπο, & 
άρχισα να βλέπω τα πάντα ανάποδα, αντίστροφα, δεν υπήρχαν οι 
βράχοι αλλά τα κενά ανάμεσα στους βράχους, ήταν σαν μια αρνητι- 
κή φωτογραφία του κόσμου - αλλά, πραγματικά, δεν υπάρχει καμία 
σωστή παρομοίωση γι’αυτό· δεν περιγράφεται. εντυπώθηκε στο 
μυαλό μου όπως ένα καυτό σίδερο εντυπώνει το σχήμα του επάνω 
στο δέρμα! 

ούρλιαζα, νομίζω, προσπαθώντας να βρω τον δρόμο μου & μη μπο- 
ρώντας. είχα σχεδόν τρελαθ χάσει την αίσθηση του επάνω & του κά- 
τω. ήταν λες & με είχαν ξαφνικά πετάξει σε μια διάσταση όπου οι 

νόμοι της φύσης είναι πολύ δραματικά διαφορετικοί. & μέσα από 
ένα άνοιγμα (που μάλλον ήταν στέρεο αντικείμενο - πέτρα ή κορμός 
- στον κανονικό κόσμο) είδα την Πολεμική Καρδιά στον λαβύρινθό 
της & την κάλεσα, την καθοδήγησα να έρθει προς εμένα, εξασκώ- 
ντας όλες μου τις νοητικές δυνάμεις εναντίον αυτού του αλλόκοτου 
σύμπαντος όπου είχα απρόσμενα βρεθεί. & η Καρδιά ήρθε σε μένα, 
έχοντας αλλοφρονήσευ με το ζόρι κατάφερα να την τραβήξω πάλι 
μέσα στο βραχιόλι μου. 

η θεά γελούσε παρακολουθώντας με: «μ’αρέσει όπως πολεμάς, μά- 
γισσα... & έχεις μάθει... ναι, έχεις διδαχθεί... ξέρεις τώρα καλύτερα 
τον κόσμο μου από ό,τι παλιά... μιλάς τη γλώσσα του!...» 

& τότε το όνειρο διαλύθηκε & ξύπνησα, (όπως έγραψα ήδη, τα 
πράγματα δεν έγιναν ακριβώς έτσι στο πραγματικό παρελθόν, αλλά 
δεν είναι & πολύ διαφορετικά.) 

πλάι μου είδα τον Φέκταρελ να κάθεται, & από την έκφραση στο 
πρόσωπό του μπορώ να φτάσω μόνο σε ένα συμπέρασμα: με αγαπά- 
ει. αν δεν ήμουν παλιότερα βέβαιη γι’ αυτό, τώρα βεβαιώθηκα, τα 
μάτια του φωτίστηκαν καθώς με είδε να ξυπνάω. 

με ρώτησε πώς αισθανόμουν, & του είπα δεν ξέρω, τώρα έχω μόλις 
ξυπνήσει, τον ρώτησα τι έγινε & μου είπε ότι είχαν σώσει τον γιο του 
Ηγεμόνα & ότι οι άλλοι είχαν επιστρέφει από το Πέρασμα του Χρυ- 
σού Καβαλάρη κτλ... 

στα πλευρά μου έχω τώρα ένα άσχημο τραύμα, & με έχουν τυλίξει με 
επίδεσμο & έχουν βάλει βοτάνια από κάτω, αλλά λένε πως δεν υ- 
πάρχει άμεσος κίνδυνος, όμως να προσέχω να μην ξαναχτυπηθώ - 
πράγμα που έτσι & αλλιώς σκοπεύω να κάνω! 

ρωτάω τον Φέκταρελ πού είμαι & μού λέει «στο Οχυρό του Ηγεμό- 
να». ο Ηγεμόνας μάς φιλοξενεί ύστερα από τη βοήθεια που του 
προσφέραμε (ευτυχώς ξέρει να δείχνει ευγνωμοσύνη), & μας έχει 
δώσει & 9 5000!! δυστυχώς πρέπει να τα μοιραστούμε με την Έρικα 
& τους δικούς της, αλλά, εντάξει, αυτό δεν είναι & τόσο μεγάλο πρό- 
βλημα... ο Σκοτωμένος δείχνει να τα πηγαίνει καλά μαζί της. (κά- 

ποιες φορές αναρωτιέμαι αν είναι & εραστές οι δυο τους, αλλά δεν 
το νομίζω... μπορεί να κάνω όμως & λάθος!) 

-μπορώ δηλαδή να μείνω εδώ, στο Οχυρό του Ηγεμόνα, όσο θέλω; 
ρωτάω τον Φέκταρελ. 

-ναι, μου λέει -μέχρι να γίνεις καλά, τουλάχιστον... 

-& θα μένεις & εσύ εδώ, πλάι μου; 

η πρόσκλησή μου είναι, σίγουρα, έκδηλη, αλλά εκείνος μού λέει: - 
δεν ξέρω αν θα ήταν συνετό να σε ενοχλώ τώρα που είσαι χτυπημέ- 
νη. (είναι τόσο γλυκός, ορισμένες φορές!) γελάω & τον πειράζω, τε- 
λικά, μένει στο ίδιο δωμάτιο μαζί μου τώρα, φυσικά... & έχουμε τρο- 
μερή θέα από εδώ πάνω, βλέπεις όλη τη Νασόλκαθ ν’απλώνεται από 
κάτω σου, γιατί το Οχυρό του Ηγεμόνα είναι στο πιο ψηλό σημείο 
της πόλης, τα βράδια τα φώτα στις πολυκατοικίες & στα μικρότερα 
οικήματα είναι σαν αστέρια... 

ακόμα & η Πολεμική Καρδιά της Συναγωγής των Θηρίων νομίζω 
πως έχει γαληνέψει εδώ. είναι κουρασμένη, άλλωστε, η καημένη ύ- 
στερα από εκείνη τη σύγκρουση με τον δαίμονα του μάγου των Επι- 
φανών Κρανοφόρων. 

ρωτάω τον Φέκταρελ τι έγινε αυτός ο μάγος & μου λέει πως δεν ξέ- 
ρει - μάλλον έφυγε μαζί με τους άλλους, πάντως, δεν τον είδε να σκο- 
τώνεται. 


κάθομαι & σκέφτομαι τα λόγια που είπε η Κυρά του Αντίστροφου 
Κόσμου στο όνειρό μου: «μ’αρέσει όπως πολεμάς, μάγισσα... & έχεις 
μάθει... ναι, έχεις διδαχθεί... ξέρεις τώρα καλύτερα τον κόσμο μου 
από ό,τι παλιά... μιλάς τη γλώσσα του!...» δεν τα είχε πει αυτά στην 
πραγματικότητα, βέβαια - να ήταν, άραγε, ο εαυτός μου που μου μι- 
λούσε; ο Κρυφός Εαυτός που υπάρχει μέσα σ’όλους τους ανθρώ- 
πους, που ξέρει πράγματα που θα έπρεπε να ξέρουν αλλά δεν τα έ- 

χουν ακόμα συνειδητοποιήσει; μπορεί... ή μπορεί κάτι άλλο να συμ- 
βαίνει. 

η θεά, όμως, έχει δίκιο, όντως, μιλάω τη γλώσσα της τώρα! χρησιμο- 
ποίησα τον αντίστροφο κόσμο για να νικήσω τον δαίμονα του μάγου 
των Επιφανών Κρανοφόρων, όπως τον είχα χρησιμοποιήσει & για να 
νικήσω τον Χρυσό Καβαλάρη, όμως νομίζω πως μπορώ να κάνω & 
άλλα, πολύ περισσότερα, με τη «γλώσσα». 

αναρωτιέμαι αν θα μπορούσε να χρησιμοποιηθεί για τη μετάδοση 
πληροφοριών, κάπως... 

Κεφάλαιο Εικοστό-Όγδοο 

Το Τέλος της Σκευωρίας — 

Η Δικαιοσύνη του Ηγεμόνα - η Απόφαση των 
Ξεσηκωμένων - η Υπόσχεση της Έρικας Σάλκερκοφ* η 
Επιθυμία του Καντάρφιλ* ο Επισκέπτης της Γαλανής 

Δράκαινας 


Οι άνθρωποι του υπόκοσμου της Νασόλκαθ σέβονταν τον Γελαστό 
Άρχοντα, κυρίως, επειδή τον φοβόνταν: επειδή είχε μεγάλη επιρροή. 
Πέραν τούτου, όμως, δεν είχαν καμία ιδιαίτερη πίστη σ’ αυτόν. Έτσι, 
όταν κατάλαβαν ότι ήταν κυνηγημένος, και όταν έμαθαν ότι ο Ηγε- 
μόνας έδινε τρεις χιλιάδες θηρεύσιμα για να του τον παραδώσουν 
ζωντανό και αρτιμελή, δεν έχασαν καθόλου χρόνο: τον πρόδωσαν 
ύστερα από πολύ λίγη σκέψη. 

Τρεις ημέρες αφότου ο Ραλνίβης είχε ανακοινώσει πως τον αναζη- 
τούσε, του τον έφεραν στο Οχυρό του Ηγεμόνα. Με τα χέρια του δε- 
μένα πίσω από την πλάτη και με εξοργισμένη όψη στο πρόσωπό του, 
δύο από τους παλιούς συνεργάτες του Άσλατμιρ τον έβαλαν στην 
Αίθουσα του Θρόνου, συνοδευόμενοι από φρουρούς ακόμα τραυμα- 
τισμένους ύστερα από την επίθεση των Επιφανών Κρανοφόρων μέ- 
σα στο οχυρό. 

Ο Ηγεμόνας καθόταν στον θρόνο του, και πλάι του ήταν καθισμέ- 
νη η Νασίτλα, ενώ η Ραλκάβδη δεν στεκόταν και πολύ μακριά, μαζί 
με μερικούς άλλους ανθρώπους της φρουράς της πόλης. Η Έρικα 
Σάλκερκοφ ήταν, επίσης, στη μεγάλη αίθουσα, εφόσον τώρα δού- 
λευε για τον Ηγεμόνα - τον είχε πείσει ότι το δίκτυό της μπορούσε να 
του φανεί χρήσιμο, ειδικά αφού τόσοι επικίνδυνοι κακοποιοί κυκλο- 
φορούσαν στον υπόκοσμο της Νασόλκαθ. Αλλά, του είχε πει, όταν 
εξαπλώσω το δίκτυό μου θα μπορώ να σας φέρνω πληροφορίες κι 
από άλλες περιοχές της Φεηνάρκια, Άρχοντά μου. Ίσως κι από άλλες 
διαστάσεις, ακόμα. Ο Ραλνίβης δεν φάνηκε να την παίρνει και πολύ 
σοβαρά - μάλλον θεώρησε τα λόγια της κομπαστικά - όμως της είπε 

πως, όσο πιο καλά τον υπηρετούσε, τόσο καλύτερα θα περνούσε στη 
Νασόλκαθ - παρότι, τόνισε, ήταν κάποτε στο πλευρό των δυναστών 
της Φεηνάρκια. Κι αυτό το τελευταίο η Έρικα το εξέλαβε ως απειλή. 
Ο Ηγεμόνας νόμιζε πως την είχε στο χέρι: αν με προδώσεις θα σε 
πετάξω στα σκυλιά που σε κυνηγάνε. Αλλά άσ’τον να νομίζει. Σύντο- 
μα εκείνη θα είχε το δίκτυό της εξαπλωμένο παντού! 

Επί του παρόντος, η Έρικα στεκόταν σε μια γωνία της αίθουσας 
και κοίταζε τον Άσλατμιρ μέσα από τη σκιά της κουκούλας της κά- 
πας της (δεν φορούσε τον μαγικό της μανδύα - δεν μπορούσε να τον 
αισθάνεται συνέχεια να τη χαϊδεύει). Ο Γελαστός Άρχοντας πρέπει 
να είχε αντισταθεί στους πρώην συμμάχους του - το πρόσωπό του 
ήταν μελανιασμένο. 

«Δεν ήταν τόσο δύσκολο να σε πιάσω, τελικά, όσο φοβόμουν, Άσ- 
λατμιρ,» είπε ο Ηγεμόνας παρατηρώντας τον. 

Ο Άσλατμιρ δεν μίλησε, αλλά το βλέμμα του ήταν εστιασμένο στο 
πρόσωπο του Ραλνίβη, προκλητικά. 

«Είχες κρυφτεί, πάντως, καλά, οφείλω να ομολογήσω,» συνέχισε ο 
Ηγεμόνας, απτόητος. Και η Έρικα ήξερε πως αναφερόταν στο Ξόρκι 
Ανιχνεύσεως που είχε κάνει ο Ναλτάφιρ’χοκ για να εντοπίσει τον 
Γελαστό Άρχοντα, χωρίς καμία επιτυχία. Ο Άσλατμιρ, είχε πει ο μά- 
γος, πρέπει να ήταν κρυμμένος με κάποιο Ξόρκι ή Μαγγανεία Προ- 
καλύιμεως, ή να είχε φύγει από την πόλη. Ποιος να είχε υφάνει αυτό 
το προστατευτικό ξόρκι για τον Άσλατμιρ; αναρωτιόταν τώρα η Έ- 
ρικα. Αναμφίβολα, κάποιος άνθρωπος του υπόκοσμου. Αλλά ήταν 
του τάγματος των Διαλογιστών, ή ακόμα ένας Δεσμοφύλακας της 
Φεηνάρκια; 

«Γιατί τα έκανες όλα αυτά, Άσλατμιρ;» ρώτησε η Νασίτλα. «Είσαι 
εχθρός της πόλης μας; Το ξέρω πως δεν είσαι!» 

Ο Γελαστός Άρχοντας (που τώρα δεν ήταν καθόλου γελαστός) α- 
ποφάσισε να μιλήσει: «Δεν είμαι εχθρός της Νασόλκαθ, και δεν κα- 
ταλαβαίνω για τι ακριβώς με κατηγορείτε! » 

«Ακόμα και τη Ραλκάβδη έβαλες να απαγάγουν!» είπε η Νασίτλα. 

«Κάποιο λάθος-» 

«Λάθος;» τον διέκοψε η ίδια η Πρώτη Φύλακας της Νασόλκαθ. 
«Οι κακοποιοί σου μου ανέφεραν το όνομά σου! Ευτυχώς που ο α- 
δελφός σου δεν θέλει να σου κάνουμε κακό,’ μου είπαν.» 

«Μπορεί να ήταν μεθυσμένοι, όποιοι κι αν ήταν...» μούγκρισε ο 
Άσλατμιρ. 

«Τότε, γιατί κρύφτηκες σαν κυνηγημένο σκυλί;» αντιγύρισε η 
Ραλκάβδη. 

«Δεν κρυβόμουν-» 

«Λέει ψέματα,» είπε ο ένας από τους δύο που τον είχαν φέρει εδώ: 
ένας άντρας με κατάμαυρο δέρμα, πορφυρά μούσια, και ξυρισμένο 
κεφάλι. «Εκείνος τα είχε κανονίσει όλα.» 

«Αν ναι, τότε ποιοι ήταν οι συνεργάτες μου;» γρύλισε ο Άσλατμιρ 
λοξοκοιτάζοντάς τον πάνω απ’τον ώμο του. 

«Εμείς, φυσικά, δεν είχαμε καμία ανάμιξη, Άρχοντά μου!» είπε ο 
μαυρόδερμος άντρας στον Ηγεμόνα. 

Ο Άσλατμιρ γέλασε. «Αυτοί πρέπει να κρεμαστούν πρώτοι, αν εί- 
ναι κάποιος να κρεμαστεί! » 

«Άρχοντά μου, σας τον φέραμε,» είπε μόνο ο μαυρόδερμος άντρας 
και περίμενε απάντηση από τον Ηγεμόνα. 

«Πράγματι, μου τον φέρατε,» αποκρίθηκε εκείνος· κι έκανε νόημα 
στους φρουρούς του να τους συλλάβουν. 

«Άρχοντά μου! Όχι! Λέει ψέματα!» 

«Μας χρωστάς τρεις χιλιάδες θηρεύσιμα!» φώναξε ο άλλος, ένας 
κοντός, πορφυρόδερμος, αλλήθωρος άντρας που δεν έμοιαζε και τό- 
σο διπλωμάτης όσο ο πρώτος. 

«Σας χρωστάω;» φώναξε ο Ηγεμόνας καθώς σηκωνόταν από τον 
θρόνο του. «Δεν σας “ χρωστάω τίποτα!» 

«Άρχοντά μου, ο Κελμέκρης λέει ανοησίες και δεν έχει καθόλου 
τρόπους,» είπε ο μαυρόδερμος με το κόκκινο μούσι, ενώ οι φρουροί 
είχαν περικυκλώσει αυτόν και τον σύντροφό του. «Συγχωρέστε τον. 
Θέλουμε μόνο να υπηρετήσουμε την πόλη.» 

«Χίλια-πεντακόσια θηρεύσιμα και μπορείτε να φύγετε ελεύθεροι 
και να τα ξεχάσουμε όλα. Συμφωνείτε;» είπε ο Ηγεμόνας. 

«Ασφαλώς, Άρχοντά μου,» αποκρίθηκε ο μαυρόδερμος προτού ο 
άλλος, που είχε ήδη ανοίξει το στόμα του, προλάβει να μιλήσει. «Και 
θα σας ευγνωμονούμε ώς το τέλος της ζωής μας.» 

«Πηγαίνετε, λοιπόν, για να μη σας ζυγώσει τώρα αυτό το τέλος.» Ο 
Ηγεμόνας έγνεψε προς την έξοδο της αίθουσας, με το σαγόνι του. 
«Θα σας πληρώσουν απέξω.» Και οι δύο άντρες που είχαν φέρει τον 
Γελαστό Άρχοντα ενώπιον του έφυγαν από την Αίθουσα του Θρό- 
νου. Η Έρικα χαμογελούσε λιγάκι στραβά κάτω από την κουκούλα 
της, ενώ συγχρόνως ευχόταν η ίδια να μη βρισκόταν ποτέ σε παρό- 

μοια θέση. Ο Ηγεμόνας ήταν διπλωμάτης, αλλά δεν συγχωρούσε. 
Όχι τελείως. 

Ο Ραλνίβης κάθισε ξανά στον θρόνο του. «Εξακολουθείς να αρνεί- 
σαι ότι έκανες σκευωρία εναντίον μου και εναντίον της πόλης;» ρώ- 
τησε τον Άσλατμιρ. 

«Θα είχε νόημα να το αρνηθώ;» 

«Το ήξερα ότι ήσουν ανόητος, Άσλατμιρ, αλλά ποτέ δεν περίμενα 
ότι θα έφτανες ώς εκεί. Τι θέλεις από εμένα; Τι κακό σού έχω κά- 
νει; » 

Ο Γελαστός Άρχοντας δεν αποκρίθηκε. 

Η Έρικα αναρωτήθηκε: Ήθελε απλά την εξουσία, ή είναι αλήθεια 
εκείνο που λένε ότι είναι ερωτευμένος με την αδελφή του, τη Νασίτ- 
λα; Η όψη του δεν φανέρωνε ούτε το ένα ούτε το άλλο. 

«Κανονικά,» είπε ο Ηγεμόνας, «θα έπρεπε να σε εκτελέσω. Αλλά 
είσαι αδελφός της συζύγου μου. Και αδελφός της Πρώτης Φύλακα 
της Νασόλκαθ, επίσης. Μα τους θεούς, όμως! είναι αδιανόητο αυτό 
που έκανες! Σε εξορίζω από την πόλη και τις περιοχές που βρίσκο- 
νται υπό την προστασία της. Διά βίου. Αν ξαναπλησιάσεις εδώ, όλοι 
μου οι άνθρωποι θα έχουν διαταγές να σε σκοτώσουν εν όιμει - και 
δε νομίζω κανένας να διστάσει. Θα πάρεις μαζί σου μόνο ένα άλογο 
κι ό,τι πράγματα μπορείς να κουβαλήσεις. Τίποτα περισσότερο.» 

Το πορφυρό χρώμα στο πρόσωπο του Άσλατμιρ είχε αδυνατίσει - η 
εξορία φαινόταν να τον τρομάζει βαθιά. Είπε: «Σκότωσέ με, αλλιώς 
θα με ξαναδείς, Ραλνίβη!» 

«Όχι,» αποκρίθηκε ο Ηγεμόνας. «Αν σε ξαναδώ, όμως, τότε να εί- 
σαι βέβαιος πως θα πεθάνεις.» Κι έκανε νόημα στους φρουρούς του 
να πάρουν τον Άσλατμιρ από την Αίθουσα του Θρόνου. 

Η Έρικα παρατήρησε πως δάκρυα γυάλιζαν στα μάτια της Νασίτ- 
λα. Τα μάτια της άλλης αδελφής του Άσλατμιρ, όμως, δεν έδειχναν 
την ίδια συμπόνια... 

«Μου φαίνεται ότι πίνεις πιο πολύ, από τότε που σηκώθηκες,» του 
είπε ο Ζαώρδιλ, πειράζοντάς τον. 

Ο Νικηφόρος ο Κολπατζής τον λοξοκοίταξε καθώς έπινε ακόμα μια 
μεγάλη γουλιά από τη μπίρα του. «Τα κοπανάω γιατί μ’έχετε πικρά- 
νει,» αποκρίθηκε. 

«Θάπρεπε να χαίρεσαι που είσαι ζωντανός!» του είπε η Νιρκέκα. 
Επίδεσμοι κρύβονταν κάτω από τα ρούχα του, καλύπτοντας όλη τη 



Η Σκευωρία του Γελαστού Άρχοντα | 397 


δεξιά του μεριά, για να σκεπάζουν τα τραύματα στον ώμο και στα 
πλευρά του. Η Ραβάσλι λίγο είχε λείιμει να τον σκοτώσει. 

«Ν’αρχίσουμε τώρα να λέμε αυτόν Χκοτωμένο’;» πρότεινε ο Ρά- 
καλωντ. 

«Να πας να γαμηθείς, νάνε,» μούγκρισε ο Νικηφόρος, καθώς οι 
άλλοι χαμογελούσαν. Ήταν καθισμένοι γύρω από ένα μεγάλο τραπέ- 
ζι της τραπεζαρίας του Τέλους του Δρόμου, και μαζί τους βρίσκονταν 
κι ο Φέκταρελ και η Χριστίνα Αλθέρβω. Ήταν απόγευμα, και κόσμος 
έμπαινε κι έβγαινε από την εξωτερική δερματόπορτα του πανδοχεί- 
ου, κόσμος ανεβοκατέβαινε την εσωτερική σκάλα, και κόσμος χρη- 
σιμοποιούσε κάθε τόσο τον ανελκυστήρα δίπλα από τη σκάλα. 

«Ο Σκοτωμένος είναι ένας: ο αρχηγός μας. Δεν υπάρχει δεύτερος,» 
είπε ο Φέκταρελ, υψώνοντας το ποτό του. «Στον Σκοτωμένο;» 

«Στον Σκοτωμένο!» είπαν συγχρόνως οι άλλοι, εκτός από τον ίδιο 
τον Σκοτωμένο - τσούγκρισαν τις κούπες τους και ήπιαν. 

«Γιατί είσαι, λοιπόν, έτσι τσαντισμένος, αφεντικό;» ρώτησε ο Ρά- 
καλωντ τον Νικηφόρο. 

«Διότι, νάνε, έχασα όλα τα πιο σημαντικά γεγονότα που έχουν γί- 
νει εδώ και πολύ, πολύ καιρό - και θα είμαι τώρα πιασμένος σαν κω- 
λόγρια, επίσης για πολύ, πολύ καιρό, μέχρι να συνέλθω.» 

«Τι θα κάνουμε με τα λεφτά του Ηγεμόνα, Ζαώρδιλ;» ρώτησε η 
Νιρκέκα, αλλάζοντας κουβέντα. «Είναι, νομίζω, η πρώτη φορά που 
έχουμε μαζέψει τόσα λεφτά.» 

«Θα αναπληρώσουμε τις απώλειες και τις ζημιές μας,» είπε ο Σκο- 
τωμένος. «Χάσαμε όλους μας τους ελέφαντες και σχεδόν όλα μας τα 
άλογα. Μετά...» μόρφασε, «βλέπουμε.» 

«Ο Ηγεμόνας τι λέει;» ρώτησε ο Νικηφόρος. «Δε θέλει να μας 
κρατήσει εδώ;» 

«Δεν ξέρω - δεν το έχω συζητήσει μαζί του. Αλλά εμείς θέλουμε να 
γίνουμε φρουροί της Νασόλκαθ;» 

«Σωστά,» είπε ο Νικηφόρος. «Δεν το θέλουμε. Η υπόθεση, όμως, 
με τη Σαρντίκα-Νοθ δεν έχει τελειώσει, ή κάνω λάθος;» 

«Η Σαρντίκα-Νοθ ακόμα κρατά το Οχυρό της Ψηλής Γέφυρας,» 
τον διαβεβαίωσε ο Ζαώρδιλ, «αλλά δεν νομίζω ότι ο Ηγεμόνας είναι 
πρόθυμος να συγκεντρώσει και δεύτερο φουσάτο τόσο σύντομα για 
να το στείλει εναντίον της. Κατά πρώτον, είναι τα λεφτά. Κατά δεύ- 
τερον, νομίζεις ότι, ύστερα απ’όσα έγιναν, έχουν μείνει και πολλοί 
μισθοφόροι σε τούτες τις περιοχές;» 

«Τους καθάρισε όλους ο Εύβουλος;» 

«Και τους υπόλοιπους τους πήρε μαζί του κι έφυγε για 
τ’ανατολικά.» 

«Το καθίκι.» Ο Νικηφόρος ήπιε ακόμα μια γουλιά από τη μπίρα 
του. «Δεν έπρεπε να τον αφήσεις να την κοπανήσει, αρχηγέ.» 

«Πίστειμέ με, έκανα ό,τι καλύτερο μπορούσα για να τον στείλω 
στους Κρυφούς Θεούς, αλλά δεν έπιασε. Ό,τι και να λέμε, είναι κα- 
λός στη δουλειά του.» 

Κάποιος πλησίασε το τραπέζι τους, τότε, και στράφηκαν όλοι τους 
για να κοιτάξουν. Είδαν μια πορφυρόδερμη γυναίκα με μενεξεδιά 
μαλλιά, μακριά ώς τα μέσα της πλάτης, και ντυμένη σαν πολεμίστρι- 
α. 

«Ραβάσλι,» είπε ο Ζαώρδιλ κοιτάζοντας την πρώην επαναστάτρια, 
καθώς κανένας από τους συντρόφους του τώρα δεν μιλούσε. 

«Καλησπέρα,» αποκρίθηκε εκείνη. «Να καθίσω;» 

Ο Σκοτωμένος έδειξε μια άδεια καρέκλα με μια φιλική χειρονομία. 

Η Ραβάσλι κάθισε, μορφάζοντας λιγάκι, γιατί κι εκείνη είχε επιδέ- 
σμους κάτω από την πανοπλία της. «Είσαι ζωντανός, βλέπω,» είπε 
στον Νικηφόρο. «Χαίρομαι.» 

«Δε θα το φανταζόμουν,» αποκρίθηκε εκείνος ατενίζοντάς την ε- 
χθρικά. 

«Δε σου είπε ο αρχηγός σου ότι αγωνιστήκαμε μαζί;» 

«Μου το είπε, αλλά αυτό δεν αλλάζει το γεγονός ότι παραλίγο να 
με σκοτώσεις. » 

Η Ραβάσλι ανασήκωσε τους ώμους. «Πολεμούσαμε...» 

«Και τι θέλεις τώρα; Να σε κεράσουμε μπίρα;» 

Η Ραβάσλι πήρε το βλέμμα της από τον Νικηφόρο και το έστρεψε 
στον Ζαώρδιλ. «Βασικά, θέλω να μιλήσουμε.» 

«Εδώ;» ρώτησε εκείνος. 

«Ναι... αν κανένας δεν μας διακόιμει.» Ήταν προφανές ότι αναφε- 
ρόταν στον Κολπατζή. 

«Θα είμαι σιωπηλός σαν ψάρι,» υποσχέθηκε ο Νικηφόρος. 

«Δεν το πιστεύω,» σχολίασε ο Ράκαλωντ, μουρμουρίζοντας, και η 
Νιρκέκα έκανε να τον χτυπήσει στα πλευρά με τον αγκώνα της αλλά 
τον βρήκε στον ώμο. 

Η Ραβάσλι είπε στον Ζαώρδιλ: «Έχουν μείνει ελάχιστοι από τους 
Ξεσηκωμένους, όπως ξέρεις, και καθίσαμε και συζητήσαμε σχετικά 
με το τι μπορούμε να κάνουμε από δω και πέρα. Ο Ηγεμόνας, βέ- 

βαια, θα μας έπαιρνε στη φρουρά της πόλης, αν θέλαμε - μου το πρό- 
τεινε κιόλας. Όμως κανένας μας δεν θέλει να δεσμευτεί ως φρουρός 
της Νασόλκαθ. Αυτοί που ήταν να παρατήσουν τη μισθοφορική ζωή 
και να πιάσουν πιο σταθερές δουλειές το έχουν κάνει ήδη, από το 
τέλος της Επανάστασης. Καταλήξαμε, λοιπόν, ότι - για την ώρα 
τουλάχιστον - ίσως να ήταν καλό για εμάς να μπούμε στους Ζωντα- 
νούς-Νεκρούς. Αν, φυσικά, μας δέχεσαι.» 

Ο Ζαώρδιλ συνοφρυώθηκε, ξαφνιασμένος. «Να μπείτε στους Ζω- 
ντανούς-Νεκρούς; Να έρθετε μαζί μας;» 

«Ούτε που να το συζητάς!» πετάχτηκε ο Νικηφόρος. 

«Νόμιζα ότι δεν θέλετε να σχετίζεστε με πρώην καθάρματα της 
Παντοκράτειρας,» είπε ο Ζαώρδιλ στη Ραβάσλι. 

Εκείνη αποκρίθηκε: «Κι εγώ το ίδιο νόμιζα. Αλλά έχετε αρχίσει να 
μας φαίνεστε καλύτεροι, ύστερα από όσα έγιναν. Εσείς, τουλάχι- 
στον, οι Ζωντανοί-Νεκρου για τους άλλους απομεινάρηδες της Πα- 
ντοκρατορίας, οι απόψεις μας δεν έχουν αλλάξει.» 

«Θα μας σκοτώσουν στον ύπνο μας, αρχηγέ, αν τους βάλουμε στον 
καταυλισμό μας,» είπε ο Νικηφόρος. 

«Δεν είμαστε δολοφόνοι!» τον αγριοκοίταξε η Ραβάσλι. «Και δεν 
έχουμε κανένα λόγο να σας εχθρευόμαστε,» πρόσθεσε κοιτάζοντας 
τον Ζαώρδιλ. «Μας βοηθήσατε να σωθούμε από τους προδότες του 
Εύβουλου. Βοηθήσατε τη Νασόλκαθ και τον Ηγεμόνα. Έχετε, επί- 
σης, ανοίξει το Πέρασμα του Χρυσού Καβαλάρη, ώστε οι έμποροι να 
μπορούν να πηγαινοέρχονται στις Ενδότερες Πολιτείες. Και δεν υ- 
πάρχει πλέον αμφιβολία ότι είστε εχθροί της Σαρντίκα-Νοθ.» 

«Εμείς,» τόνισε η Νιρκέκα, «ποτέ δεν είχαμε αμφιβολία για το τε- 
λευταίο. » 

«Επομένως,» συνέχισε η Ραβάσλι, «ναι, θέλουμε να μπούμε στους 
Ζωντανούς-Νεκρούς, αν μας δέχεστε. Είμαστε οκτώ άνθρωποι, στο 
σύνολό μας. Εγώ, ο Ραμπνάιλ-» 

«Πώς είναι αυτός; Έχει συνέλθει;» ρώτησε ο Ζαώρδιλ. 

«Ναι,» αποκρίθηκε η Ραβάσλι. «Σε λίγο καιρό θα μπορεί να πολε- 
μήσει κανονικά. Όπως έλεγα, είμαστε οκτώ άνθρωποι: εγώ, ο Ρα- 
μπνάιλ, ο Σάμελκον’λι, ο Χαρσάντιλ, και τέσσερις ακόμα που δεν ή- 
ταν παλιά επαναστάτες. » 

«Δε μπορώ να αμφιβάλλω ότι εσύ και ο Ραμπνάιλ είστε καλοί πο- 
λεμιστές,» είπε ο Ζαώρδιλ. «Ούτε ότι ο Σάμελκον’λι θα μας φανεί 
χρήσιμος ως μάγος. Τον Χαρσάντιλ και τους υπόλοιπους δεν τους 

ξέρω, αλλά είμαι βέβαιος ότι δεν θα υστερούν και πολύ σε σχέση 
μ’εσάς-» 

«Εννοείς ότι θα τους δεχτούμε;» έκανε, έκπληκτος, ο Νικηφόρος - 
αν και, κατά βάθος, έμοιαζε να το περιμένει. 

«Δεν υπάρχει λόγος να μην τους δεχτούμε, Κολπατζή.» 

«Παραλίγο να με σκοτώσουν , Σκοτωμένε.» 

«Μην το κάνεις θέμα,» του είπε ο Ζαώρδιλυπομειδιώντας. 

Ο Νικηφόρος κούνησε το κεφάλι. «Τα μυαλά του Σκοτοδαίμονος... 
είστε όλοι τελείως τρελοί σε τούτη τη γαμημένη διάσταση!» 

Η Έρικα εξακολουθούσε να διατηρεί το κρησφύγετό της πάνω από 
τη δανειστική πλακετοθήκη Ήχος καί Εικόνα. Και παρότι βρισκόταν 
τώρα στις υπηρεσίες του Ηγεμόνα, δεν του είχε πει τίποτα για την 
ύπαρξη αυτού του κρησφύγετου. Ωστόσο, του είχε δώσει, φυσικά, 
έναν κωδικό τηλεπικοινωνίας ώστε να την καλεί στον πομπό της ό- 
ποτε τη χρειαζόταν. 

Ήταν νύχτα επί του παρόντος, καθώς επέστρεφε στο Ήχος και Ει- 
κόνα μαζί με τον Σιωπηλό Σάλαθρελ. Οι δρόμοι ήταν σιωπηλοί σαν 
τον σύντροφό της, και σκοτεινοί, με λίγες κηλίδες φωτός από λά- 
μπες. Κάπου-κάπου γρυλίσματα ή αλυχτήματα θηρίων αντηχούσαν, 
από τις μάντρες των θηριοδαμαστών της περιοχής, καθώς και οι ο- 
πλές κανενός αλόγου επάνω στο πλακόστρωτο, ή οι τροχοί κανενός 
δίκυκλου. 

Πριν από λίγη ώρα, η Έρικα και ο Σάλαθρελ είχαν οδηγήσει μερι- 
κούς φρουρούς της πόλης σε μια πολύ συγκεκριμένη καλύβα κοντά 
στον Αβυσσαίο. Το σπίτι όπου κρυβόταν ένας από τους πράκτορες 
της Σαρντίκα-Νοθ μέσα στη Νασόλκαθ. Οι φρουροί είχαν εισβάλει 
και τον είχαν συλλάβει, παρά τις διαμαρτυρίες του, ενώ η Έρικα και 
ο Σάλαθρελ παρέμεναν μακριά, κρυμμένοι στις σκιές της βρόμικης 
γειτονιάς. 

«Νομίζεις ότι θα έχει τίποτα σημαντικές πληροφορίες να δώσει;» 
την είχε ρωτήσει ο Σάλαθρελ, καθώς παρακολουθούσαν, σπάζοντας 
τη συνηθισμένη σιωπή του. 

«Το θεωρώ απίθανο,» είχε αποκριθεί η Έρικα. «Ο Ηγεμόνας, ό- 
μως, επέμενε να τον συλλάβει.» Η ίδια τού είχε προτείνει να μην κά- 
νει τίποτα: να αφήσει τον πράκτορα της Γαλανής Δράκαινας εκεί 
όπου ήταν, ώστε να μπορούν να συνεχίσουν να τον παρακολουθούν. 
Ήταν μια μέθοδος που συχνά χρησιμοποιούσαν οι πράκτορες της 

Παντοκράτειρας: αντί να συλλαμβάνουν τους αντιπάλους τους, τους 
παρακολουθούσαν τους μετέτρεπαν σε δικούς τους κατασκόπους 
παρά τη θέλησή τους. Ο Ηγεμόνας, όμως, δεν καταλάβαινε από τέ- 
τοια. Τι νόημα έχει να μην τον πιάσου με αφού τον βρήκες; της είχε 
πει, ατενίζοντας την με καχυποψία. Θα τον αφήσω να περιφέρεται 
ελεύθερος μες στην πόλη μου ; υποστηρίζοντας μια γυναίκα που είναι 
εχθρός μου και εχθρός όλων των εμπόρων της περιοχής; Η Έρικα, 
οπότε, του είχε απαντήσει πως θα γινόταν ό,τι εκείνος επιθυμούσε, 
φυσικά. Δεν ήθελε να τον κάνει να νομίσει πως ίσως ήταν κρυφά με 
το μέρος της Σαρντίκα-Νοθ. Δεν ήθελε να μπλέξει επάνω που είχε 
αρχίσει να μεγαλώνει την επιρροή της σε τούτη την πόλη. 

Επομένως, τώρα, καθώς η Έρικα και ο Σιωπηλός Σάλαθρελ πλησί- 
αζαν την πίσω πόρτα του Ήχος και Εικόνα, ο πράκτορας της Γαλα- 
νής Δράκαινας βρισκόταν κλεισμένος κάπου στα μπουντρούμια του 
Ηγεμόνα... και μια ανοιχτή πηγή πληροφοριών, σκεφτόταν η Έρικα, 
έκλεισε. Της φάνταζε τόσο ανόητη η απόφαση του Ραλνίβη... Ακόμα 
κι αν ο πράκτορας μπορούσε να τους πει δυο, τρία χρήσιμα πράγμα- 
τα που δεν ήξεραν, αυτά τα δυο, τρία πράγματα δεν θα ήταν τίποτα 
μπροστά στα δεκάδες περισσότερα που θα μάθαιναν παρακολουθώ- 
ντας τον χωρίς να έχει αντιληφτεί την παρουσία τους. 

Τέλος πάντων. Το σημαντικό είναι ότι το δίκτυό μου κερδίζει δύ- 
ναμη, συλλογίστηκε η Έρικα καθώς άνοιγε την πόρτα και, μαζί με 
τον Σάλαθρελ, έμπαινε στο κρησφύγετό της. 

Ανέβηκαν τη σκάλα και έφτασαν στο κεντρικό δωμάτιο του πρώ- 
του ορόφου, όπου και χώρισαν. Η Έρικα πήγε στο δωμάτιό της στον 
δεύτερο όροφο και, αφού έβγαλε την κόπα και τις μπότες της, σή- 
κωσε το δεξί μανίκι της σκούρας πράσινης, μάλλινης μπλούζας της 
για να αποκαλύψει τον επίδεσμο που ήταν τυλιγμένος γύρω από τον 
πήχη της. Τον ξετύλιξε και κοίταξε το τραύμα. Είχε πια κάνει εφελ- 
κίδα, και η Έρικα δεν νόμιζε ότι υπήρχε περίπτωση να ξανανοίξει αν 
πρόσεχε να μην χτυπήσει πάλι στο ίδιο σημείο. Ήμουν τυχερή, σκύ- 
φτηκε. Ο εχθρός θα μπορούσε να την είχε καρφώσει πιο βαθιά και 
να είχε αχρηστέψει για κάποιο καιρό το χέρι της. Ενώ εκείνη, ο 
Ζαώρδιλ, η Ραβάσλι, και άλλοι μάχονταν με τους Επιφανείς Κρανο- 
φόρους, μέσα στο Οχυρό του Ηγεμόνα, ένας από τους τελευταίους 
είχε πλησιάσει το τραπέζι κάτω απ’το οποίο κρυβόταν η Έρικα και, 
σκύβοντας, είχε επιχειρήσει να την καρφώσει με το σπαθί του. Με 
τις άκριες των ματιών της μονάχα είχε προλάβει να τον δει και είχε, 

πάραυτα, μετακινηθεί. Η αιχμή της λεπίδας του την είχε τρυπήσει 
στον πήχη, παραλίγο κάνοντάς την να ρίξει το πιστόλι της. Αλλά το 
όπλο δεν της είχε πέσει και η Έρικα είχε πυροβολήσει προς τη μεριά 
του, δυστυχώς αστοχώντας τον αλλά, τουλάχιστον, κάνοντάς τον 
ν’απομακρυνθεί και να χαθεί μέσα στον χαλασμό που γινόταν. 

Επί του παρόντος, η Έρικα έριξε τον επίδεσμο επάνω στο κομοδί- 
νο, και ήταν έτοιμη να βγάλει τη μπλούζα της όταν άκουσε βήματα 
έξω απ’το δωμάτιό της. Έμεινε ακίνητη, περιμένοντας. Κάποιος 
χτύπησε τη δερματόπορτα - ο ήχος πιο πνιχτός απ’ό,τι επάνω σε 
ξύλο. 

«Ποιος είναι;» 

«Η Ανρίθα. Θέλω να μιλήσουμε.» 

«Έλα.» 

Η Ανρίθα-Νοθ έσπρωξε τη δερματόπορτα (που η Έρικα δεν είχε 
ακόμα κλείσει με τον εσωτερικό σύρτη) και μπήκε, ντυμένη μ’ένα 
φόρεμα καμωμένο από Φεηνάρκια δέρματα, τουλάχιστον δύο ζώων. 
Της πήγαινε μ’έναν περίεργο τρόπο, μοιάζοντας τελείως εξωτικό ε- 
πάνω της. Βέβαια, η Έρικα έπρεπε να παραδεχτεί ότι τα περισσότε- 
ρα ρούχα ούτως ή άλλως πήγαιναν σε μια γυναίκα σαν την Ανρίθα... 

«Τι θέλεις;» τη ρώτησε. 

«Να μιλήσουμε σχετικά με την επιστροφή μου στη Ρελκάμνια. 
Μου το υποσχέθηκες...» Ήταν διατακτική, καταλαβαίνοντας ότι 
βρισκόταν σε πολύ δύσκολη θέση. Δεν ήταν δούλα πια, όμως ήταν 
σαν δούλα. Είχε ανάγκη την Έρικα και τους κατασκόπους της. Δεν 
είχε ούτε δικά της χρήματα, ούτε εξοπλισμούς, ούτε ανθρώπους. 

«Δε μπορώ να σε στείλω τώρα αμέσως στη Ρελκάμνια,» της είπε η 
Έρικα. «Είναι μακριά. Είναι δύσκολο...» 

«Μα, μου το υποσχέθηκες!» 

«Θεωρείς ότι δεν σε έχω βοηθήσει αρκετά ώς τώρα;» 

«Δεν είπα αυτό...» κόμπιασε η Ανρίθα-Νοθ. 

Η Έρικα αναστέναξε. Κάθισε στην άκρη του κρεβατιού της και 
άναψε ένα τσιγάρο. «Η Φεηνάρκια, όπως ξέρεις, δεν έχει επαφή με 
τον Αιθέρα, οπότε δεν μπορώ να σε βάλω σ’ένα αεροσκάφος με αι- 
θερικές ιδιότητες και να πετάξεις ώς τη Ρελκάμνια - όχι πως αυτό 
δεν θα είχε και το ανάλογο κόστος, βέβαια-» 

«Θα σε πληρώσω, αν χρειαστεί. Όταν είμαι στη Ρελκάμνια-» 

Η Έρικα, φυσώντας καπνό, ύψωσε το χέρι της. «Δεν είναι εκεί το 
θέμα.» Δε θέλω χρήματα από εσένα · άλλο είναι εκείνο που θέλω. 

«Θα σε βοηθήσω να επιστρέφεις στην πατρίδα σου - σ’το υποσχέθη- 
κα. Το μόνο που ζητάω είναι να μην ξεχάσεις τη βοήθεια που σου 
πρόσφερα.» 

«Δεν πρόκειται να την ξεχάσω, Έρικα.» 

Η Έρικα ένευσε ικανοποιημένα, νομίζοντας πως η Ανρίθα μιλούσε 
ειλικρινά. Σηκώθηκε απ’την άκρη του κρεβατιού. «Μόλις μπορώ, θα 
σε στείλω στη Ρελκάμνια. Αλλά, όπως σου είπα, η Φεηνάρκια δεν 
έχει επαφή με τον Αιθέρα. Επομένως, θα πρέπει- Μια στιγμή· εσύ 
πώς ήρθες εδώ;» 

«Μέσω Βίηλ,» εξήγησε η Ανρίθα-Νοθ. 

Η Έρικα συνοφρυώθηκε καθώς θυμόταν πού ήταν η διαστασιακή 
δίοδος από Βίηλ. «Βγήκες, δηλαδή, στην ανατολική Φεηνάρκια...» 

«Ναι. Κι από εκεί κατάφερα να νοικιάσω ένα ελικόπτερο και να 
πετάξω ώς τη Λάεντριλ. Ξέρεις πού είναι η Λάεντριλ;» 

Η Έρικα ένευσε. «Μια από τις Ενδότερες Πολιτείες. Αποδείχτηκε 
πολύ σημαντική για την Επανάσταση, όταν έγινε ο μεγάλος ξεσηκω- 
μός στη Φεηνάρκια.» 

«Από τη Λάεντριλ ταξίδεψα με όχημα προς τα δυτικά, έφτασα 
σ’ ένα πέρασμα των βουνών, και βγήκα στη δυτική Φεηνάρκια, όπου 
συνάντησα την αδελφή μου και ξέρεις τι συνέβη...» 

«Μάλιστα.» Η Έρικα πλησίασε το κομοδίνο για να τινάξει στάχτη 
μες στο τασάκι. «Δεν είναι εύκολο τώρα να σε πάω στη διαστασιακή 
δίοδο προς Βίηλ. Και θα ξέρεις ότι η δίοδος προς Βίηλ είναι λιγάκι 
πιο μακριά από αυτήν από Βίηλ, έτσι;» 

Η Ανρίθα ένευσε. «Έχω μελετήσει τον χάρτη της διάστασης.» 

«Επιπλέον, και στη Βίηλ θα χρειαστείς συνοδία μέχρι να περάσεις 
από τη δίοδο εκεί και να φτάσεις στη Ρελκάμνια - και ίσως και στην 
ίδια τη Ρελκάμνια να χρειαστείς συνοδία για να φτάσεις στο σπίτι 
σου. Δεν μπορώ τώρα να στείλω ανθρώπους να σε συνοδέψουν τόσο 
μακριά, Ανρίθα. 

»0 άλλος δρόμος είναι μέσω Χάρνταβελ. Η είσοδος για Χάρνταβελ 
δεν είναι μακριά - νότια από εδώ βρίσκεται. Όμως εκείνο το πέρασμα 
τώρα το ελέγχει η αδελφή σου. Αλλά ακόμα κι αν δεν το έλεγχε, πάλι 
θα έπρεπε να στείλω ανθρώπους μαζί σου για να σε συνοδέψουν στη 
Χάρνταβελ, να περάσετε στην Απολλώνια, και από εκεί ή να βγείτε 
στον Αιθέρα ή να πάτε κατευθείαν στη Ρελκάμνια μέσω διαστασια- 
κής διόδου. Όπως καταλαβαίνεις-» 

«Ναι, καταλαβαίνω, είναι μακρύ ταξίδι. Αλλά θέλω να γυρίσω στην 
πατρίδα μου, Έρικα!» 

«Θα σε βοηθήσω, μην ανησυχείς.» Η Έρικα ακούμπησε το χέρι της 
στην πλάτη της Ανρίθα και της έσφιξε φιλικά τον έναν ώμο. «Αυτό 
είχα στο μυαλό μου εξαρχής. Αλλά θα πρέπει να κάνεις λίγη υπομο- 
νή. Κι εν τω μεταξύ, ό,τι βοήθεια μπορείς να μου προσφέρεις θα την 
εκτιμήσω. Εντάξει;» 

Η Ανρίθα-Νοθ, μοιάζοντας λιγάκι πιο χαλαρή τώρα, είπε: «Εντά- 
ξει.» 

Η Έρικα τής άφησε τον ώμο και της έδωσε ένα τσιγάρο. Η Ανρίθα 
δίστασε προς στιγμή αλλά ύστερα το δέχτηκε, και η Έρικα τής το 
άναψε. 

«Απ’ό,τι καταλαβαίνω, ο Βαλέριος σ’έχει συμπαθήσει,» της είπε, 
εσκεμμένα για ν’αλλάξει θέμα. 

«Εμ, ναι, είναι καλός... Φιλικός άνθρωπος. Ανησύχησα όταν τον εί- 
δα χτυπημένο...» Ήταν από αυτούς που είχαν τραυματιστεί πιο βα- 
ριά στη συμπλοκή με τους Επιφανείς Κρανοφόρους - μια σφαίρα 
στα πλευρά. «Του κάνω παρέα.» 

«Ναι, μου το έχει πει. Και μου φαίνεται ικανοποιημένος που σ’ έχει 
κοντά του.» Μειδίασε λιγάκι στραβά, καθώς ρουφούσε καπνό απ’το 
τσιγάρο της. «Κατάγεται κι αυτός από τη Ρελκάμνια, το ξέρεις;» 

«Μου το είπε, προχτές.» 

Η Έρικα ήταν ευχαριστημένη που τα πήγαιναν καλά οι δυο τους. Ο 
Βαλέριος δεν θα το θεωρεί και πολύ κουραστικό να την παρακολου- 
θεί... «Θα σου πρότεινα να καθίσεις να πιούμε κανένα πάτο, αλλά 
είμαι εξοντωμένη τώρα και θέλω να πέσω για ύπνο. Οπότε, σ’το 
χρωστάω για αύριο ή μεθαύριο. Καλώς;» 

«Εντάξει,» αποκρίθηκε η Ανρίθα-Νοθ, πηγαίνοντας προς τη δερ- 
ματόπορτα με το τσιγάρο της στο χέρι, «δεν υπάρχει πρόβλημα.» 

«Καληνύχτα,» είπε η Έρικα, ξεπροβοδίζοντάς την. 

Το πρωί, ο Ζαώρδιλ, κατεβαίνοντας να πάρει πρωινό στην τραπεζα- 
ρία του Τέλους του Δρόμου, είδε πως κι ο Καντάρφιλ ήταν εκεί, και 
σύντομα ο έμπορος σηκώθηκε από το τραπέζι του για να έρθει στο 
τραπέζι του Σκοτωμένου. «Τον κερνάω εγώ,» είπε στη Βαρμάλνα, 
που εκείνη τη στιγμή έτυχε να περνά από κοντά. 

«Ερωτοχτυπη μένος, ε;» τον πείραξε η πανδοχέας, αλλά ο Καντάρ- 
φιλ δεν απάντησε στο σχόλιό της. Ο Ζαώρδιλ, βλέποντας την έκ- 

φράση στο πρόσωπό του - ένα αμάλγαμα απόγνωσης και δισταγμού 
- είχε μια υποψία για τι πράγμα ήθελε να του μιλήσει ο έμπορος. 

«Δε μπορείς να με εξαγοράσεις τόσο εύκολα πια,» του είπε, μεταξύ 
αστείου και σοβαρού. 

«Μη μου πεις ότι θ’αρχίσετε να δουλεύετε για τον Ηγεμόνα, τώρα. 
Ακόυσα πως δεν σκοπεύετε να μείνετε στην πόλη...» 

«Εξαρτάται τι μας συμφέρει,» αποκρίθηκε ο Ζαώρδιλ, ενώ μια 
σερβιτόρα τού έφερνε το πρωινό του: έναν δίσκο με παξιμάδια, μέλι, 
βούτυρο, δύο μήλα, και μια κούπα Σάρντλιο καφέ. 

«Πρέπει να επιστρέφω στη Χόλκεραλ,» του είπε ο Καντάρφιλ. 
«Δεν έχω πια τίποτα να πουλήσω εδώ, κι απλά κάθομαι και τρώω τα 
λεφτά μου. Ήλπιζα πως ο Ηγεμόνας θα κατόρθωνε να διώξει τη Γα- 
λανή Δράκαινα από την Ψηλή Γέφυρα, μα δεν έγινε τίποτα. Χρειά- 
ζομαι, επομένως, ξανά βοήθεια, φίλε μου Ζαώρδιλ.» 

«Την προηγούμενη φορά που προσπάθησα να σε βοηθήσω» - ο 
Σκοτωμένος ήπιε μια γουλιά ζεστό καφέ - «παραλίγο να σκοτω- 
θείς.» 

«Για όνομα των θεών, δεν το έκανες επίτηδες. Ούτε καν η Έρικα 
δεν έφταιγε. » 

Παρότι, συνήθως , όλοι την Έρικα κατηγορούν πρώτα , σκέφτηκε ο 
Ζαώρδιλ υπομειδιώντας. «Ναι... το φανταζόμουν ότι κάπως έτσι θα 
το έβλεπες το πράγμα, Καντάρφιλ. Βασικά, αναρωτιόμουν πότε θα 
ερχόσουν να μου μιλήσεις.» 

«Έχεις κάτι έτοιμο για μένα;» 

«Μονάχα ένας δρόμος υπάρχει για να φτάσεις στη Χόλκεραλ. Έ- 
νας δρόμος που δεν είναι αποκλεισμένος από τους ληστές της Σαρ- 
ντίκα-Νοθ. Και είμαι βέβαιος πως μπορείς να υποθέσεις ποιος εί- 
ναι...» 

Ο Καντάρφιλ δεν άργησε να πει: «Μέσω των Ενδότερων Πολι- 
τειών;» 

«Ναι. Από το Πέρασμα του Χρυσού Καβαλάρη. Αρκετοί έμποροι 
τώρα το χρησιμοποιούν. Θα μπούμε από εκεί, θα ταξιδέψουμε νότια, 
και μετά θα στρίψουμε μέσα στο πέρασμα της Βολδέριλ.» 

«Κι εκεί, όμως, μπορεί να συναντήσουμε τη Γαλανή Δράκαινα!» 

«Τίποτα δεν είναι απόλυτα ασφαλές, γι’αυτό μας χρειάζεσαι. Ε- 
κτός αν αποφασίσεις να πας με αεροσκάφος· αλλά έχω ακούσει πως 
δεν είναι καθόλου φτηνά, και είναι, επιπλέον, δύσκολο να τα βρεις 
για να τα μισθώσεις.» 

«Το σκέφτομαι, όμως. Ίσως τα έξοδα να μην είναι και πολύ περισ- 
σότερο απ’το αν σας προσλάβω όλους για να με-» 

«Η Γαλανή Δράκαινα έχει τουλάχιστον δύο ελικόπτερα απ’ό,τι ξέ- 
ρω,» τον προειδοποίησε ο Ζαώρδιλ, διακόπτοντας τον, «και πολύ 
πιθανόν και αντιαεροπορικά κανόνια στημένα σε στρατηγικές θέ- 
σεις, περιμένοντας να καταρρίιμουν ιπτάμενα θηράματα.» Το τελευ- 
ταίο ήταν τελείως υποθετικό. Ούτε είχε δει ούτε είχε ακούσει τίποτα 
που να τον βάζει σε τέτοιες υποψίες. Το μόνο που ήξερε ήταν πως η 
Σαρντίκα-Νοθ είχε, τώρα, το ενεργειακό κανόνι των Ξένων. Αλλά 
ήθελε να κάνει τον Καντάρφιλ να προτιμήσει τους Ζωντανούς- 
Νεκρούς απ’το να περιμένει να βρει αεροσκάφος, γιατί είχε ένα σχέ- 
διο κατά νου το οποίο ήλπιζε πως θα ήταν προσοδοφόρο. 

Ο Καντάρφιλ μόρφασε σκεπτικά. «Αν έρθετε, όμως, όλοι μαζί 
μου....» 

«Δε χρειάζεται να αναλάβουμε μόνο εσένα, εκτός πια αν βιάζεσαι 
τόσο πολύ. » 

Ο Καντάρφιλ συνοφρυώθηκε. «Τι εννοείς;» 

«Εσύ ξέρεις τους εμπόρους της Νασόλκαθ καλύτερα από εμένα, 
Καντάρφιλ,» του είπε ο Ζαώρδιλ ο Σκοτωμένος αλείφοντας ένα πα- 
ξιμάδι με βούτυρο και μέλι. «Βρες άλλους δυο, τρεις ακόμα που πη- 
γαίνουν για Ενδότερες Πολιτείες και μπορείτε να μοιραστείτε τα έ- 
ξοδα της περιφρούρησης. Κι εμένα με συμφέρει καλύτερα. Θα σας 
χρεώσω περισσότερο, αλλά ο καθένας σας θα πληρώσει λιγότερο.» 

Ο Καντάρφιλ το σκέφτηκε για λίγο - ύστερα είπε: «Πρέπει να έχεις 
δίκιο. Μας συμφέρει όλους. Θα περιμένεις μέχρι να βρω κάποιους 
πρόθυμους να ταξιδέψουν;» 

«Δεν έχω πουθενά να πάω, για την ώρα. Αλλά φρόντισε να μην 
αργήσεις πολύ, γιατί πλησιάζει χειμώνας και τότε θα έχει χιόνια στα 
περάσματα.» 

«Αν είναι ν’αργήσω τόσο, ας αρχίσω να κλαίω τα λεφτά μου από 
τώρα,» είπε ο έμπορος χωρίς να χαμογελά. 

Ο Άσλατμιρ του Οίκου των Λιθόαιμων ταξίδευε έφιππος προς τα νό- 
τια, επάνω στη μεγάλη, λιθόστρωτη δημοσιά - και τώρα, καθώς βρά- 
διαζε, είδε αντίκρυ του τον ποταμό Νίρφεβ και την Ψηλή Γέφυρα, 
και στην απέναντι όχθη, το Οχυρό της Ψηλής Γέφυρας. 

Από την προηγούμενη νύχτα βρισκόταν υπό παρακολούθηση. Ή- 
ταν βέβαιος. Μπορούσε, κάθε τόσο, να διακρίνει σκιερές φιγούρες 

να κινούνται απόμακρα, πέρα από τη δημοσιά, άλλες έφιππες άλλες 
όχι. Και, κάπου-κάπου, είχε ατενίσει και δίκυκλα. Οι ανιχνευτές της 
Σαρντίκα-Νοθ ήξεραν ότι κάποιος ερχόταν, όμως κανένας δεν του 
είχε επιτεθεί μέχρι στιγμής. Ή με έχουν αναγνωρίσει ως σύμμαχό 
τους (πράγμα απίθανο, του φαινόταν) ή δεν πιστεύουν πως αξίζει 
τον κόπο να επιτεθούν σ’ένα μοναχικό καβαλάρη που δεν μοιάζει 
πλούσιος. Στην Ψηλή Γέφυρα, εξάλλου, θα ήταν υποχρεωμένος να 
υποστεί την... περιποίησή τους. 

Και τώρα έφτανε εκεί, στην πελώρια πέτρινη αψίδα που περνούσε 
πάνω από τα τρεχούμενα ορμητικά νερά. Βάρκες περιπολούσαν 
στον ποταμό, μπορούσε να διακρίνει ο Άσλατμιρ μέσα στο σούρου- 
πο, και η μία απ’αυτές τουλάχιστον ήταν σίγουρα μηχανοκίνητη. 
Αφρός σηκωνόταν πίσω της, από την περιστρεφόμενη προπέλα. 

Ο Άσλατμιρ κατέβηκε απ’το άλογό του καθώς ζύγωνε τη γέφυρα, 
για να δείξει στους φρουρούς εκεί ότι είχε φτάσει στον προορισμό 
του - δεν ήταν άλλος ένας ταξιδευτής που απλώς περνούσε (όχι πως 
θα είχαν και πολλούς ταξιδευτές από εδώ, τελευταία). 

«Σταμάτα!» του φώναξε ο ένας από τους τέσσερις ληστές που φυ- 
λούσαν τη βόρεια άκρη της Ψηλής Γέφυρας. Δύο άλλοι σημάδευαν 
τον Άσλατμιρ με καραμπίνες. 

Εκείνος ύψωσε τα χέρια του, εξακολουθώντας να κρατά τα ηνία 
του αλόγου του με το ένα. «Δε θα βρείτε τίποτα σπουδαία λάφυρά 
επάνω μου-» 

«Δε θα μας πεις εσύ τι θα βρούμε! Πλησίασε σιγανά. Σιγανά, ε!» 

Ο Γελαστός Άρχοντας γέλασε μέσα απ’την κουκούλα του. «Φοβά- 
στε μη σαςχιμήσω απότομα;» 

«Εμείς δε γελάμε!» φώναξε μια άλλη, η οποία κρατούσε καραμπί- 
να υψωμένη. 

«Θέλω να δω την αφέντρα σας,» τους είπε ο Άσλατμιρ καθώς ζύ- 
γωνε ήρεμα μαζί με το άλογό του. «Τη Σαρντίκα-Νοθ. Με ξέρει.» 

«Πώς σε λένε;» 

«Άσλατμιρ. Από τη Νασόλκαθ. Με περιμένει, ίσως.» 

«Θα το δούμε αυτό,» είπε ο πρώτος που είχε μιλήσει, καθώς αυτός 
κι άλλος ένας έρχονταν για να ψάξουν τον Άσλατμιρ από πάνω ώς 
κάτω. Του πήραν τα δύο ξιφίδια, το σπαθί, και το πιστόλι που είχε 
θηκαρωμένα κάτω από την κάπα του, και μετά του πήραν και το 
τουφέκι που κρεμόταν από τη σέλα του αλόγου του. «Καλοφτιαγμέ- 
να, βλέπω... Παντοκρατορικό το τουφέκι, μάλιστα, ε;» 

«Απομεινάρι. Θα με πάτε τώρα στην αφέντρα σας, ή θα περιμένω 
πολύ ακόμα;» 

«Βιάζεται κιόλας!» γέλασε η γυναίκα με την καραμπίνα. 

«Θα την ειδοποιήσουμε τώρα,» του είπε ο άλλος ληστής, «κι άμα 
τυχόν δε θέλει να σε δει, θα καλοπεράσεις.» Έβγαλε έναν τηλεπικοι- 
νωνιακό πομπό και ενεργοποιώντας τον είπε στο μικρόφωνο ότι ή- 
ταν εδώ κάποιος που λεγόταν Άσλατμιρ της Νασόλκαθ και ζητούσε 
να δει τη Βασίλισσα. 

Βασίλισσα! σκύφτηκε, έκπληκτος, ο Άσλατμιρ. Τα μυαλά της έχουν 
αρχίσει να φουσκώνουν. 

Μετά από λίγο, ο ληστής με τον πομπό τού είπε: «Μπορείς να πε- 
ράσεις. Και να πάρεις και τα όπλα σου μαζί.» 

«Και τα όπλα του;» απόρησε η γυναίκα με την καραμπίνα. 

«Έτσι είπε η Γαλανή Δράκαινα. Τα πάντα.» 

Έδωσαν στον Άσλατμιρ ό,τι του είχαν πάρει και τον άφησαν να 
περάσει την Ψηλή Γέφυρα έφιππος. Εκείνος τη διέσχισε χωρίς να 
βιάζεται, βρέθηκε στη νότια όχθη του Νίρφεβ - όπου οι φρουροί δεν 
κινήθηκαν για να τον σταματήσουν, ούτε του μίλησαν - και συνέχι- 
σε προς το ογκώδες οχυρό που ήταν οικοδομημένο παραδίπλα, επά- 
νω σ’ ένα δάχτυλο γης που έμπαινε, από τα νότια, μέσα στον ποταμό. 
Η πύλη τον περίμενε ανοιχτή, και εκεί ο Άσλατμιρ αφιππέυσε και 
έδωσε τα γκέμια του αλόγου του σ’έναν από τους πολεμιστές της 
Σαρντίκα-Νοθ, ο οποίος του είπε: 

«Η Βασίλισσα σε περιμένει. Πηγαίνεις προς τα κει.» Έδειξε μια 
ανοιχτή πύλη μετά από την αυλή. 

Δεν έχει συνοδία, λοιπόν. Με εμπιστεύεται τόσο η Σαρντίκα-Νοθ , ή 
με θεωρεί ακίνδυνο; Μάλλον το δεύτερο, όφειλε να παραδεχτεί. 
Ήταν, εξάλλου, μόνος. Και ίσως η Γαλανή Δράκαινα να έχει υποθέ- 
σει πως ο καταραμένος ο Ραλνίβης με εξόρισε. 

Κοιτάζοντας γύρω του, καθώς βάδιζε προς την ανοιχτή είσοδο, εί- 
δε πως η αυλή ήταν γεμάτη ληστές παρότι σούρουπο. Κάποιοι επι- 
σκεύαζαν πανοπλίες σ’ ένα σιδηρουργείο. Ένας άλλος ακόνιζε λεπί- 
δες, καθισμένος μπροστά σ’ένα πελώριο ακόνι που στριφογύριζε πε- 
τώντας σπίθες. Σ’ένα γκαράζ, μια γυναίκα είχε ξεγυμνώσει ένα τε- 
τράκυκλο όχημα φανερώνοντας τους μηχανισμούς του και προσπα- 
θούσε να κάνει κάποια επισκευή μέσα του. Τέσσερις άλλοι κρατού- 
σαν πιστόλια και πυροβολούσαν στόχους στημένους σ’έναν από τους 
παχείς τοίχους του φρουρίου. 

Ο Άσλατμιρ μπήκε στα πέτρινα περάσματα και, γρήγορα, οι φύλα- 
κες εκεί τον καθοδήγησαν στην Αίθουσα της Γαλανής Βασίλισσας, 
όπως την αποκάλεσαν. Έφτασε μπροστά σε μια μεγάλη, ψηλή, αψι- 
δωτή, διπλή δερματόπορτα που επάνω της ήταν κεντημένες σκηνές 
με γίγαντες, οχυρά, και πολεμιστές. Το ένα φύλλο ήταν ανοιγμένο 
και ο Άσλατμιρ πέρασε από εκεί και βρέθηκε σ’ ένα πέτρινο δωμάτιο 
λιγάκι πιο μικρό από την Αίθουσα του Θρόνου στο Οχυρό του Ηγε- 
μόνα. Στο κέντρο του βρισκόταν ένα μακρόστενο τραπέζι όπου κά- 
θονταν άντρες και γυναίκες διάφορων δερματικών χρωματισμών, 
και διάφορων ειδών αντικείμενα ήταν απλωμένα επάνω του: φαγη- 
τά, ποτά, όπλα, πολύτιμοι και ημιπολύτιμοι λίθοι, περιδέραια και 
βραχιόλια, χάρτες, χαρτιά και στυλογράφοι, ένα μηχανικό σύστημα 
πληροφοριών και τηλεπικοινωνίας με οθόνη και κεραία. Πίσω από 
το τραπέζι, στο βάθος της αίθουσας, ήταν στημένος ένας θρόνος (και 
ο Άσλατμιρ δεν είχε ποτέ ξανακούσει για θρόνο στο Οχυρό της Ψη- 
λής Γέφυρας - όχι, τουλάχιστον, όσο διοικούσε εδώ ο Άρχοντας 
Βάλγκερελ που ήταν μακρινός συγγενής του Ραλνίβη) κι εκεί καθό- 
ταν η Γαλανή Δράκαινα. Η Σαρντίκα-Νοθ. Γαλανόδερμη και μαυρο- 
μάλλα, ντυμένη με καφετιά δερμάτινη τουνίκα, γκρίζο δερμάτινο 
παντελόνι, και μαύρες μπότες. Στη μέση της δενόταν μια ζώνη γεμά- 
τη αστραφτερούς λίθους, χρυσάφι, και ασήμι. Πλάι στον θρόνο της 
ήταν ακουμπισμένο ένα ξίφος με λαξευτή επάργυρη λαβή, θηκαρω- 
μένο σε θηκάρι στολισμένο όπως η ζώνη της. Ήταν αλήθεια, τελικά, 
ότι υπήρχαν κρυμμένα αμύθητα πλούτη μέσα στο Οχυρό της Ψηλής 
Γέφυρας; αναρωτήθηκε ο Άσλατμιρ. Αλλά όλα αυτά τα φανταχτερά 
αντικείμενα επάνω στη Σαρντίκα-Νοθ δεν τον έκαναν απρόσεχτο: 
πρόσεξε τη λαβή του μικρού πιστολιού που προεξείχε από τη μια της 
μπότα, και τη λαβή του ξιφιδίου που προεξείχε από την άλλη. 

«Σε άφησε να ζήσεις, λοιπόν,» παρατήρησε η Σαρντίκα-Νοθ, ατε- 
νίζοντας τον διαπεραστικά. Καθόταν νωχελικά, με τα πόδια της 
σταυρωμένα στο γόνατο και το σαγόνι της ακουμπισμένο, σχεδόν 
βαριεστημένα, στη γροθιά της. Στα χέρια της ήταν κάμποσα πολύτι- 
μα δαχτυλίδια, και φορούσε ένα μεγάλο περικάρπιο στον αριστερό 
πήχη. Έμοιαζε, πραγματικά, με βασίλισσα, όφειλε να παραδεχτεί ο 
Άσλατμιρ. Μια βασίλισσα του πολέμου και της λεηλασίας. 

«Με εξόρισε από τη Νασόλκαθ,» της αποκρίθηκε, προσπαθώντας 
να κάνει τη φωνή του ν’ακουστεί οργισμένη και όχι απεγνωσμένη, 
αδύναμη. 

Η Σαρντίκα-Νοθ γέλασε ξερά, και σηκώθηκε απότομα από τον 
θρόνο της. «Είσαι τυχερός. Όταν έμαθα ότι ο Ηγεμόνας Ραλνίβης 
ακόμα άρχει στη Νασόλκαθ, σκέφτηκα ότι θα σε κρεμούσε.» 

Δεν ήταν η πρώτη φορά που είχαν συναντηθεί οι δυο τους, ο Άσλα- 
τμιρ και η Σαρντίκα-Νοθ - είχαν συναντηθεί άλλη μια φορά, αλλά όχι 
μέσα στο Οχυρό της Ψηλής Γέφυρας. Πενήντα χιλιόμετρα νότια της 
Νασόλκαθ. Και, τότε, η Γαλανή Δράκαινα δεν του έμοιαζε ούτε τόσο 
εντυπωσιακή ούτε τόσο γεμάτη αυτοπεποίθηση όσο τώρα - αν και, 
βέβαια, ούτε να έχει πολλές αμφιβολίες φαινόταν. 

«Δε με κρέμασε, προφανώς,» είπε ο Άσλατμιρ. «Ήξερε ότι, για ε- 
μένα, να με διώξει από την πόλη ήταν χειρότερο.» Πραγματικά θα 
προτιμούσε να πεθάνει παρά να μην ξαναδεί ποτέ τη Νασόλκαθ. 
Ήταν άρχοντας εκεί, και πλούσιος - εδώ τι ήταν; Ένας ζητιάνος εί- 
μαι - και η Γαλανή Δράκαινα το καταλαβαίνει. Η σκέψη τον γέμιζε 

οργή· 

«Κι από εμένα τώρα τι θέλεις; Εκτός από το άλογό σου και ό,τι 
κουβαλάς επάνω σου, δεν νομίζω πως έχεις πλέον τίποτ’ άλλο να μου 
προσφέρεις.» 

Ο Άσλατμιρ είδε πως αυτοί που κάθονταν στο τραπέζι είχαν αρχί- 
σει να πιάνουν τα όπλα τους: οι ασφάλειες πιστολιών ξεκλείδωναν, 
ξιφίδια μισοτραβιόνταν από θηκάρια... 

Ένας αναπάντεχος, βαθύς, θηριώδης βρυχηθμός αντήχησε κάτω 
από τα πόδια τους - προερχόμενος από τα υπόγεια του οχυρού; 

Τα μαύρα μάτια της Σαρντίκα-Νοθ στένεψαν. 

«Τι ήταν αυτό;» ρώτησε, αυθόρμητα, ο Άσλατμιρ. 

«Τίποτα που σε αφορά,» αποκρίθηκε η Γαλανή Δράκαινα. «Σου 
έκανα μια ερώτηση κι ακόμα δεν μου έχεις απαντήσει!» 

«Νόμιζα ότι θα φερόσουν καλύτερα σ’ έναν σύμμαχο,» είπε ευθέως 
ο Άσλατμιρ. 

«Οι σύμμαχοί μου έχουν, συνήθως, κάτι να μου προσφέρουν. Αλ- 
λιώς δεν είναι σύμμαχοι: είναι υπηρέτες μου.» 

«Δεν είμαι υπηρέτης κανενός!» γρύλισε ο Άσλατμιρ, νιώθοντας 
πως αυτές οι προσβολές είχαν παρατραβήξει. 

«Τώρα είσαι ο κανένας,» του είπε η Σαρντίκα-Νοθ. «Αυτό θες να 
πεις.» Και προς τους ανθρώπους της: «Πάρτε του τα πράγματά του 
- πάρτε του και τα ρούχα του - και διώξτε τον από εδώ.» 

«Όχι!» Ο Άσλατμιρ τράβηξε το πιστόλι του. 

Αμέσως, πολύ περισσότερες κάννες τον σημάδευαν, και η ίδια η 
Γαλανή Δράκαινα είχε πιάσει το μικρό της πιστόλι από τη μπότα της 
και το είχε υψώσει προς το μέρος του. 

«Θα μείνω εδώ,» είπε ο Άσλατμιρ χωρίς να κατεβάσει το όπλο του. 
«Εδώ! Θα με χρειαστείς εναντίον του Ραλνίβη!» 

Η Σαρντίκα-Νοθ γέλασε καθίζοντας στον θρόνο της· κι εκείνη συ- 
νέχιζε να κρατά το πιστόλι της. «Γιατί; Ακόυσες ότι σχεδιάζει να 
στείλει κι άλλο στρατό καταπάνω μου;» 

«Σύντομα θα το κάνει. Νομίζεις ότι ο Ραλνίβης τελείωσε τόσο εύ- 
κολα μαζί σου, Σαρντίκα; Αποτελείς εμπόδιο για κάθε είδους εμπό- 
ριο προς και από τα νότια. Έχεις πιάσει ακόμα και το πέρασμα προς 
Χάρνταβελ. Αμφιβάλλεις ότι γρήγορα θα έχεις να κάνεις με εχθρούς; 
Πολλούς εχθρούς;» 

«Και σε ξαναρωτάω: τι μπορείς να μου προσφέρεις;» 

«Γνωρίζω τη Νασόλκαθ. Γνωρίζω τον Ραλνίβη. Γνωρίζω ετούτες 
τις περιοχές καλύτερα από εσένα, παρότι ίσως να μην το πιστεύεις. 
Είμαι ντόπιος, εσύ δεν είσαι. » 

Η Σαρντίκα-Νοθ θηκάρωσε πάλι το μικρό πιστόλι στη μπότα της. 
«Εντάξει,» είπε απλά. «Μείνε. Αλλά κρύψε πρώτα το όπλο σου.» 

Ο Άσλατμιρ υπάκουσε, και οι ληστές κατέβασαν τα δικά τους ό- 
πλα. «Συμφωνείς να μείνω;» Η γρήγορη απάντησή της τον είχε πα- 
ραξενέψει λιγάκι. 

«Γιατί όχι; Τι θα κερδίσω από ακόμα ένα άλογο και μερικά όπλα 
που κουβαλάς; Πιο καλά να έχω εσένα.» 

«Συνετή επιλογή.» 

«Μην προσπαθείς να με κολακέψεις. Κάθισε και πες μου τι έγινε 
στη Νασόλκαθ. Ακόυσα κάποια πράγματα μα δεν ξέρω λεπτομέρει- 
ες.» 

Ο Άσλατμιρ κάθισε στο τραπέζι, ανάμεσα στους ληστές, βλέποντας 
όψεις που δεν μαρτυρούσαν καμία συμπάθεια προς το άτομό του. 
Δεν τον πείραζε αυτό, όμως. Είχε κάνει την αρχή. 



